
Cuvânt înainte 



Teologia ortodoxă, este tradiţională, dar tradiţionalismul ei nu se con- 
fundă nici cu simpla repetare a definiţiilor dogmatice, şi nici cu neputinţa de 
a mărturisi Adevărul în forme potrivite fiecărei epoci istorice pe care o 
străbate Biserica. "Tradiţional" înseamnă doar conform cu Sfânta Scriptură, 
cu învăţătura şi trăirea duhovnicească a Părinţilor şi Sfinţilor Bisericii, cu 
pomenirea -până la sfârşitul veacurilor -a morţii şi învierii lui Hristos, în 
Sfânta Liturghie. De aceea, o Teologie al cărei tradiţionalism ar încuraja 
retragerea din lume, mulţumirea de sine în izolare -sub pretextul înrobirii 
creaţiei de către puterile întunericului — nu poate fi cu adevărat tradiţională, 
arâtându-se nedemnă de pilda marilor Dascăli ai Bisericii. 

Aceştia au fost cei mai lucizi şi destoinici scrutători ai spiritului şi pro- 
blemelor timpului lor, căutând acele dezlegări şi îndreptăţiri de care aveau 
-şi au permanent -nevoie creştinii dreptmâritori pentru a putea vieţui în 
neprihănire şi a răspunde oricui le "cere socoteală despre nădejdea" lor (I 
Petru 3, 15). A urma exemplul Părinţilor înseamnă nu a invoca mecanic 
pasaje din textele lor, ci a te strădui să recunoşti ascunsele nevoi şi cercări 
sufleteşti ale semenilor, găsind apoi acea expresie particulară prin care Ade- 
vărul-Hristos poate pătrunde liberator în mintea şi inima lor. Chemarea unei 
Teologii care exprimă Tradiţia nestinsă şi neschimbată a Bisericii este, prin 
urmare, de a semnala adevăratele probleme -întotdeauna de natură moral- 
spirituală - cu care se confruntă întruna societatea umană, chibzuind, în 
■acelaşi timp, şi la răspunsuri, pe care singură Evanghelia lui Hristos, inter- 
pretată în duhul Părinţilor şi în sânul comunităţii euharistice, le poate da. 

Astfel a înţeles Părintele Profesor Dumitru Stâniloae menirea incompa- 
rabilă a slujirii teologice ortodoxe şi de aceea miile de pagini pe care ni 
ie-a dăruit au putut juca un rol covârşitor în menţinerea culturii spirituale 
româneşti sub raza harului dumnezeiesc, oricât de îndârjită, a fost -atâţia ani 
- năpăstuirea sufletului creştin al acestui popor. In acea perioadă a fost pu- 
blicată de Editura Patriarhiei Române şi prima ediţie a celor trei volume ale 
Teologiei Dogmatice Ortodoxe, expresie neîntrecută a cugetării teologice a 
Părintelui Dumitru Stâniloae şi reper pentru întreaga spiritualitate românească. 

Această impozantă operă constituie cea mai nouă şi concludentă dovadă 
_î Teologia ortodoxă nu este rodul unei îndeletniciri abstracte şi tihnite, ci 
sructul nepreţuit şi binecuvântat al celei mai înalte trude şi încordări 



sufleteşti, adiate de Duhul Sfânt. Adevărul pe care îl proclamă fiecare pagină 
a acestei cărţi este cel evanghelic: Dumnezeu poate şi trebuie să fie cunos- 
cut, prin Hristos, de către fiecare făptură omenească, fără această cunoştinţă 
existenţa cu sens şi înveşnicirea fericită fiind cu totul imposibile (v. Ioan 1 7, 
3). Cunoaşterea tainică a lui Dumnezeu nu este însă condiţionată de 
ascuţimea intelectuală, în Ortodoxie Teologia desfătătoare a celor mai subţiri 
minţi conglăsuind desăvârşit cu cea de rostire concisă şi simplă, a celor care 
au ales să "ia prin asalt" împărăţia cerurilor (Matei 11, 12). De altfel, Părin- 
tele Dumitru Stâniloae nu oboseşte în a ne. reaminti că Teologia adevărată 
înseamnă rugă neîncetată, şi deci curăţire lăuntrică neîntreruptă, oricine se 
roagă cu adevărat fiind teolog (Evagrie Monahul, Cuvânt despre rugăciune, 
60, în Filocalia, voi. I, p. 112). 

Teologia este practică, nevorbind despre lucruri încântătoare dar ireale, 
ci despre singura realitate netrecătoare: un Dumnezeu întreit în Persoane, 
Care este iubire şi de Care omul, fiinţă teocentrică, se poate apropia numai 
răspunzându-I cu iubire, manifestată însă concret, în osteneala sprijinită de 
har a virtuţii. De altfel, Teologia Dogmatică Ortodoxă nu este doar o ex- 
punere - de pe culmi spirituale şi cu acribie - a adevărurilor de credinţă 
ortodoxe, ci şi un imn grandios înălţat nespusei iubiri dumnezeieşti. Căci 
Sfânta Treime fiind "structura supremei iubiri", lumea ca dar, omul şi 
răscumpărarea acestuia -prin Jertfa de pe Cruce, după căderea în păcat -, 
ca şi perspectiva îndumnezeirii lui nesfârşite, nu puteau fi decât opera unei 
supreme şi atotputernice iubiri. 

Scriind despre sensul teologic al absolutului, al persoanei, al raţiunii şi 
al iubirii, Părintele Dumitru Stăniioae se adresează şi acelei lumi care rela- 
tivizează adevărurile spirituale şi morale, care nimiceşte demnitatea per- 
soanei coborând-o la starea de "individ", care tolerează făţiş iraţionalitatea 
şi goleşte iubirea de forţa ei - jertfeinicia. 

Cu credinţa că va sluji multora de îndreptar riguros în cunoaşterea şi re- 
cunoaşterea dreptei credinţe -fiind astăzi multe cărţile ce vorbesc despre Teo- 
logia ortodoxă -, binecuvântăm reeditarea acestui prim volum din Teologia 
Dogmatica Ortodoxă, adevărată carte deplină a literaturii noastre bisericeşti. 

La sărbătoarea Sfântului Cuvios Dimitrie cel Nou, 1996 

Prefaţă 

(La ediţia I) 

După numeroase studii despre diferitele teme de Teologie Dogmatică, publi- 
cate în revistele teologice de te Bucureşti între anii 1950-1977, Bunul Dumnezeu 
ne-a ajutat să alcătuim şi o sinteză de Teologie Dogmatică Ortodoxă. Ea nu e o 
reproducere a acelor studii, ci e gândită din nou şi ca un întreg, dar, fără îndoială, 
în unele din capitolele ei se resimte, în oarecare măsură, de modul de a privi 
învăţătura dogmatică a Bisericii, din acele studii. 

Ne-am străduit în această sinteză, ca şi în acele studii, să descoperim semnifi- 
caţia duhovnicească a învăţăturilor dogmatice, să evidenţiem adevărul lor în cores- 
pondenţa lui cu trebuinţele adânci ale sufletului, care-şi caută mântuirea şi înain- 
tează pe drumul ei în comuniunea cât mai pozitivă cu semenii, prin care ajunge la 
o anumită experienţă a lui Dumnezeu, ca supremă comuniune şi ca izvor al pu- 
terii de comuniune. Am părăsit în felul acesta metoda scolastică a tratării dog- 
melor ca propoziţii abstracte, de un interes pur teoretic şi în mare măsură depăşit, 
fără legătură cu viaţa adâncă, duhovnicească a sufletului. Dacă o Teologie 
Dogmatică Ortodoxă înseamnă o interpretare a dogmelor - în sensul scoaterii la 
iveală a adâncului şi nesfârşit de bogatului conţinut mântuitor, adică viu şi 
duhovnicesc, cuprins în scurtele lor formulări - noi credem că o autentică 
Teologie Dogmatică Ortodoxă e cea care se angajează pe acest drum. 

Ne-am condus în această străduinţă de modul în care au înţeles învăţătura 
Bisericii Sfinţi' Părinţi de odinioară, dar am ţinut seama în interpretarea de faţă a 
dogmelor şi de necesităţile spirituale ale sufletului care-şi caută mântuirea în tim- 
pul nostru, după trecerea prin multe şi noi experienţe de viaţă, în cursul atâtor 
secole care ne despart de epoca Sfinţilor Părinţi. Ne-am silit să înţelegem 
învăţătura Bisericii în spiritul Părinplor, dar în acelaşi timp să o înţelegem a#a cum 
credem că ar fi înţeles-o ei astăzi. Căci ei n-ar fi făcut abstracţie de timpul nostru, 
aşa cum n-au făcut de al lor. 

ŞI FRUCTIFICARE A CONŢINUTULUI 

REVELAŢIEI 



I 

Revelaţia naturală ca bază 

a credinţei naturale 
şi a unui sens al existenţei 



Biserica Ortodoxă nu face o separaţie între revelaţia naturală şi cea suprana- 
turală. Revelaţia naturală e cunoscută şi înţeleasă deplin în lumina Revelaţiei 
supranaturale; sau revelaţia naturală e dată şi menţinută de Dumnezeu în conti- 
nuare printr-o acţiune a Lui mai presus de natură. De aceea Sfântul Maxim Mărtu- 
risitorul nu face o deosebire esenţiala între revelaţia naturală şi cea supranaturală, 
sau biblică. Ultima nu e, după el, decât încorporarea celei dintâi în persoane şi 
acţiuni istorice 1 . 

Afirmaţia lui trebuie înţeleasă probabil mai mult în sensul că cele două 
Revelaţii nu sunt despărţite: Revelaţia supranaturală se desfăşoară şi îşi produce 
roadele în cadrul celei naturale, ca un fel de ieşire mai accentuată în relief a 
lucrării lui Dumnezeu, de conducere a lumii fizice şi istorice spre ţinta spre care a 
fost creată, după un plan stabilit din veci. Revelaţia supranaturală restabileşte 
numai direcţia şi dă un ajutor mai hotărât mişcării întreţinute în lume de 
Dumnezeu prin revelaţia naturală. De altfel, la început, în starea deplin normală a 
lumii, revelaţia naturală nu era despărţită de o Revelaţie supranaturală. 

Ca atare, Revelaţia supranaturală pune doar în lumină mai clară însăşi 
revelaţia naturală. 

Se poate vorbi totuşi atât de o revelaţie naturală, cât şi de una supranaturală, 
întrucât lucrarea lui Dumnezeu în cadrul revelaţiei naturale nu e la fel de accen- 
tuată şi de vădită ca în cea supranaturală. 

Vorbind mai în concret, şi potrivit credinţei noastre, conţinutul revelaţiei natu- 
rale este cosmosul şi omul dotat cu raţiune, cu conştiinţă şi libertate, ultimul fiind nu 
numai obiect de cunoscut al acestei revelaţii, ci şi subiect al cunoaşterii ei. Dar atât 
omul cât şi cosmosul sunt produsul unui act de creaţie mai presus de natură al lui 
Dumnezeu şi sunt menţinuţi în existenţă de Dumnezeu printr-o acţiune de conser- 
vare, care de asemenea are un caracter supranatural. Dar acestei acţiuni de conservare 
şi de conducere a lumii spre scopul ei propriu, îi răspund şi o putere şi o tendinţă de 
autoconservare şi de dezvoltare dreaptă a cosmosului şi a omului. Din acest punct 
de vedere cosmosul şi omul pot fi consideraţi ei înşişi o revelaţie naturală. 

1. Ambigua; P.G., 91, col. 1180. 

Dar cosmosul şi omul constituie o revelaţie naturală şi din punctul de vedere 
al cunoaşterii. Cosmosul e organizat într-un mod corespunzător capacităţii noastre 
de cunoaştere. Cosmosul şi natura umană ca intim legată de cosmos sunt impri- 
mate de o raţionalitate, iar omul - creatură a lui Dumnezeu - e dotat în plus cu o 
raţiune capabilă de cunoaştere conştientă a raţionalităţii cosmosului şi a propriei 
sale naturi. Dar această raţionalitate a cosmosului şi raţiunea noastră cunoscătoare 
umană sunt pe de altă parte - potrivit doctrinei creştine - produsul actului creator 
al lui Dumnezeu. Deci nici din acest punct de vedere revelaţia naturală nu e pur 
naturală. 

Noi considerăm că raţionalitatea cosmosului e o mărturie a faptului că el e 
produsul unei fiinţe raţionale, căci raţionalitatea, ca aspect al realităţii menite să 
fie cunoscută, este inexplicabilă fără o raţiune conştientă care o cunoaşte de când 
o face sau chiar înainte de aceea şi o cunoaşte în continuare concomitent cu con- 
servarea ei. Pe de altă parte, cosmosul însuşi ar fi fără sens împreună cu raţionali- 
tatea lui, dacă n-ar fi dată raţiunea umană care să-1 cunoască pe baza raţionalităţii 
lui. în credinţa noastră, raţionalitatea cosmosului are un sens numai dacă e cugetat 
înainte de creare şi în toată continuarea lui de o fiinţă creatoare cunoscătoare, 
fiind adus la existenţă pentru a fi cunoscut de o fiinţă pentru care e creat şi, prin 
aceasta, pentru a realiza între sine şi acea fiinţă raţională creată un dialog prin 
mijlocirea lui. Acest fapt constituie conţinutul revelaţiei naturale. 

Acest lucru însă îl afirmă şi Revelaţia creştină supranaturală prin învăţătura că 
poziţiei originare creatoare şi conservatoare a lui Dumnezeu în faţa lumii îi core- 
spunde, pe un plan mai coborât sau de dependenţă, poziţia noastră de fiinţă 
cunoscătoare şi prelucrătoare a naturii, ca chip al lui Dumnezeu. în această poziţie 
a omului, se arată că lumea are o raţionalitate pentru a fi cunoscută de noi - fiinţe 
raţionale. De aceea ea trebuie să aibă originea într-o Fiinţă care a urmărit prin 
crearea lumii - şi urmăreşte prin conservarea ei - cunoaşterea lumii şi prin ea 
însăşi şi cunoaşterea Ei de către om. 

Noi apărem ca unica fiinţă care, aparţinând lumii văzute şi imprimate de 
raţionalitate, e conştientă de această raţionalitate a ei şi, odată cu aceasta, de sine 
însăşi. Fiind singura fiinţă din lume conştientă de sine, noi suntem totodată 
conştiinţa lumii şi factorul de valorificare a raţionalităţii lumii şi de prelucrare 
conştientă a ei în favoarea noastră, iar prin aceasta, de autoformare conştientă a 
noastră. Noi nu putem fi conştienţi de noi înşine fără a fi conştienţi de lume şi de 
lucrurile din ea. Cu cât cunoaştem mai bine lumea, sau suntem mai conştienţi de 
ea, cu atât suntem mai conştienţi de noi înşine. Dar lumea, contribuind în modul 
acesta pasiv la formarea noastră şi la adâncirea conştiinţei de sine a noastră, nu 
devine prin aceasta şi ea însăşi conştientă de sine. Aceasta înseamnă că nu noi 
suntem pentru lume, ci lumea pentru noi, deşi lumea îi este necesară omului. 
Omul e scopul lumii, nu invers. Chiar faptul că noi ne dăm seama că lumea ne 

este necesară e un fapt care arată poziţia de superioritate a omului faţă de lume. 
Căci lumea nu e în stare să simtă necesitatea noastră pentru ea. Lumea, existând 
ca obiect inconştient, există pentru om. Ea e subordonată lui, fără însă să o fi 
făcut el. 

Raţiunile lucrurilor îşi descoperă lumina lor în raţiunea şi prin acţiufVeâ 
raţională şi conştientă a omului. Raţiunea noastră de asemenea îşi descoperă tot 
mai bogat puterea şi adâncimea ei prin descoperirea raţiunilor lucrurilor. Dar în 
această influenţă reciprocă, raţiunea umană este cea care are rolul de subiect care 
lucrează în mod conştient, nu raţiunile lucrurilor. Raţiunile lucrurilor se descoperă 
conştiinţei umane, având să fie asimilate de aceasta, concentrate în ea; se desco- 
peră având ca centru virtual conştient al lor raţiunea umană, şi ajutând-o să 
devină centrul actual al lor. Ele sunt razele virtuale ale raţiunii umane în curs de a 
fi descoperite ca raze actuale ale ei, prin care raţiunea umană îşi extinde tot mai 
departe vederea. 

Faptul că lumea se luminează în om şi pentru om şi prin om, arată că lumea 
e pentru om, nu omul pentru lume; dar faptul că omul însuşi luminând lumea se 
luminează pe sine pentru sine prin lume, arată că şi lumea e necesară pentru om. 
Lumea e făcută pentru a fi umanizată, nu omul pentru a fi asimilat lumii, naturii. 
Lumea întreagă e făcută pentru a deveni un om mare, sau conţinutul omului 
devenit în fiecare persoană atotcuprinzător, nu omul pentru a fi parte a naturii ţi 
neînsemnând în ea mai mult decât orice altă parte a ei, sau contopindu^se în ea. 
Căci printr-o eventuală contopire a omului în natură s-ar pierde cel mai important 
factor al realităţii, fără ca natura să câştige ceva nou, pe când prin asimilarea lumii 
în om, natura însăşi câştigă, fiind ridicată pe un plan cu totul nou, fără să se 
piardă propriu-zis. Pierderea noastră în natură nu reprezintă nici un progres nici 
pentru natură, pe când umanizarea continuă sau eternă a naturii reprezintă un 
progres etern, făcând abstracţie de faptul că prin aceasta nu se pierde nimic şi mai 
ales nu se pierde ceea ce e mai valoros în realitate. Pierderea noastră în natură 
înseamnă a se bate pasul pe loc într-un proces în esenţă mereu identic şi deci 
absurd prin monotonia lui. 

Unii Părinţi bisericeşti au spus că omul e un microcosm, o lume care rezumă 
în sine pe cea mare. Sfântul Maxim Mărturisitorul a remarcat că mai drept e să se 
considere omul ca macrocosm, pentru că el e chemat să cuprindă în sine toată 
lumea, fiind în stare să o cuprindă fără să se piardă, ca unul ce e deosebit de ea, 
deci realizând o unitate mai mare decât lumea exterioară lui; pe când dimpotrivă, 
lumea, ca cosmos, ca natură, nu-l poate cuprinde pe om deplin în ea, fără să-1 
piardă, fără să piardă astfel cea mai importantă şi mai dătătoare de sens parte a 
realităţii. 

Dar un termen mai precis pentru exprimarea faptului că omul e chemat să 
devină o lume mare, este acela de macro-anthropos, care exprimă faptul că pro- 

priu-zis lumea e chemată să se umanizeze întreagă, adică să primească întreagă 
pecetea umanului, să devină pan-umană, actualizându-se în ea o trebuinţă impli- 
cată în rostul ei: să devină întreagă un cosmos umanizat, cum nu e chemat şi nu 
poate deveni deplin omul, nici măcar la limita alipirii sale de lume, confundân- 
du-se deplin în ea, un om cosmicizat. Destinaţia cosmosului pentru om şi nu a 
omului pentru cosmos, se arată nu numai în faptul că cosmosul e obiectul 
conştiinţei şi al cunoaşterii umane şi nu invers; ci şi în faptul că tot cosmosul 
serveşte practic existenţei umane. 

Treptele inferioare chimice, minerale şi organice ale existenţei, deşi au o 
raţionalitate, nu au un scop în ele înseşi, ci scopul lor constă în a constitui 
condiţia materială a existenţei omului şi ele nu sunt conştiente de acest scop al 
lor. în om se deschide însă ordinea unor scopuri conştiente. Şi numai în cadrul 
scopurilor urmărite de el, se deschide şi înţelegerea scopurilor treptelor inferioare 
lui, punându-se într-o referinţă cu scopurile urmărite de el, ca el să boltească 
peste toate un sens ultim şi suprem al existenţei. 

Spre deosebire de treptele inferioare lui, omul nu-şi mai împlineşte scopul 
existenţei servind unei alte trepte superioare lui, căci în lume nu există unele ca 
acestea. El îşi urmăreşte propriile sale scopuri. Iar în aceasta există o mare vari- 
etate de la om la om. Fiecare om, datorită conştiinţei şi libertăţii sale, se serveşte 
altfel de treptele inferioare lui. Iar pentru a se servi de ele, omul organizează şi 
prelucrează datele lumii, punând pecetea sa pe ele. Această adaptare a lumii la 
trebuinţele omului, mereu sporite şi mai rafinate, are nevoie în primul rând de 
cunoaşterea lucrurilor de către om. 

Dar tot de natura noastră ţine - ca singura fiinţă conştientă de sine şi de lume 
- şi căutarea unui sens al existenţei noastre şi al lumii. Iar sensul acesta nu ni-1 
poate da decât perspectiva eternităţii existenţei noastre. în conştiinţa noastră de 
noi înşine e implicată, odată cu căutarea sensului existenţei noastre, şi voinţa de a 
persista în eternitate, pentru a adânci la nesfârşit sensul existenţei noastre şi al 
întregii realităţi. 

Potrivit concepţiei noastre, noi suntem făcuţi pentru eternitate, pentru că noi 
aspirăm ca nişte înăbuşiţi după infinitate, după absolut. Noi vrem să iubim şi să fim 
iubiţi tot mai mult, tinzând spre iubirea absolută şi fără sfârşit. Iar aceasta n-o putem 
afla decât în relaţia cu o Persoană infinită şi absolută, o Persoană conştientă, ca să 
folosim un pleonasm. Noi tindem să descoperim şi să realizăm o frumuseţe tot mai 
mare, să cunoaştem o realitate tot mai profundă, să înaintăm într-o noutate continuă. 
Noi tindem prin toate acestea spre infinit, pentru că suntem persoană. Dar toate 
aceste aspecte ale unei realităţi infinite nu le putem afla decât într-o Persoană infinită, 
mai bine zis într-o comuniune de Persoane infinite în fiinţă, în iubire, în frumuseţe. Din 
comuniunea mereu mai sporită cu Ea, se proiectează în noi şi prin noi peste toate 
aspectele lumii, noi şi noi raze de realitate, de frumuseţe, de noutate, se deschid 
alte şi alte dimensiuni şi orizonturi ale realităţii. 

Comuniunea cu Persoana sau comuniunea cu Persoanele infinite devine 
pentru oameni mijlocul de înaintare nesfârşită în iubire, în cunoaştere. Aceasta 
susţine interesul mereu viu al conştiinţei noastre de sine. Chiar dacă conştiinţele de 
sine umane care s-ar succeda înlocuindu-se şi-ar transmite sensul existenţei dobân- 
dit de ele, sensul existenţei de sine al fiecăreia din ele nefiind purtat de fiecare în 
eternitate, pentru a-1 adânci la nesfârşit, ar apărea ca neavând un rost real pentru 
noi. De fapt nu subiectele sunt pentru o conştiinţă întreruptă şi nici pentru o 
conştiinţă neîntrerupt eternă, ci aceasta este pentru subiect, dând sens acestuia. 
Numai printr-o astfel de conştiinţă eternă şi etern în acţiune de adâncire noi ne 
dovedim scopul tuturor treptelor inferioare de existenţă, eternizând şi luminând 
pentru veci toate sensurile şi realităţile lumii. Numai prin aceasta se arată că toate 
sunt pentru noi, iar noi suntem pentru noi înşine un scop fără sfârşit şi scopul fără 
sfârşit al tuturor lucrurilor din lume. 

Numai prin aceasta în noi se împlineşte scopul tuturor componentelor infe- 
rioare ale lumii. în eternitatea fiinţei noastre se luminează la nesfârşit sensul tutu- 
ror, ca conţinuturi de continuă îmbogăţire şi adâncire a conştiinţei noastre eterne. 
De fapt în tot ceea ce facem urmărim un scop, pentru care ne servim de lucrurile 
din lume. Dar noi avem nevoie de un scop final etern, mai bine zis noi înşine 
trebuie să fim un scop final etern, ca să ne dovedim o fiinţă cu sens în tot ce 
facem. Prin toate lucrurile ce le facem, noi manifestăm direct sau indirect un 
asemenea scop etern, sau urmărim menţinerea noastră ca scop etern. Numai în 
aceasta vedem sensul existenţei noastre şi al faptelor noastre. Noi trebuie deci să 
vedem scopul fiinţei noastre proiectat dincolo de viaţa noastră terestră, trecătoare, 
căci dacă moartea ar încheia definitiv existenţa noastră, noi nu am mai fi un scop 
în sine, ci un mijloc într-un proces inconştient al naturii. în acest caz tot sensul 
vieţii noastre şi toate scopurile urmărite de noi şi toate lucrurile ar deveni fără 
sens. 

Potrivit credinţei noastre, ordinea sensurilor nu poate fi însă nesocotită. 
Sensurile sunt reale şi omul nu poate trăi fără ele. El nu poate suporta să trăiască 
fără o conştiinţă a sensurilor şi fără urmărirea lor, căci ele culminează într-un sens 
final, pe care e convins că îl va atinge dincolo de moarte. Dacă omul ar contesta 
sensurile ar fi cea mai nefericită existenţă. Animalul nu ştie de sensuri, şi nici nu 
poate să le conteste. Omul prin conştiinţa sa nu se mulţumeşte să fie o fiinţă al 
cărei sens e să servească unei trepte superioare fără să-şi dea seama, în care el 
să-şi înceteze existenţa. El urmăreşte în mod conştient sensurile sale şi, în ultimă 
analiză, un sens final, care e menţinerea şi desăvârşirea lui în eternitate. El e un 
scop în sine pentru eternitate. El e făcut pentru eternitate, având în sine un fel de 
caracter absolut, adică o valoare netrecătoare, care nu sfârşeşte niciodată a se 
îmbogăţi. Omul e deschis unor sensuri superioare lumii şi, prin el, şi lumea. Prin 
înţelegere, prin libertate, prin acţiune, prin aspiraţie el e deschis unei ordini supe- 

rioare celei a naturii, deşi se foloseşte de ea ca sâ-şi poată realiza sensul său de 
fiinţă chemată Ia o desăvârşire eternă. Viaţa pământească e numai o pregătire spre 
acea ordine eternă. Fiinţa noastră este o existenţă acomodată acelei ordini şi posi- 
bilităţii de continuă desăvârşire spirituală, neaservitâ naturii şi repetiţiei. Acea 
ordine nu e produsă de natura care se repetă, ci mai degrabă ea organizează 
întregul cosmos pentru a-i sluji omului, ca acesta să lucreze în vederea scopului 
său supraterestru. 

Noi credem că pentru fiinţa noastră sensurile existenţei nu-şi pot găsi 
încoronarea într-o viaţă spirituală imanentă; căci relativa ei varietate se mişcă în 
fond tot într-un cadru monoton, şi sfârşeşte cu moartea trupului, ca fenomen de 
repetiţie naturală. Sensul existenţei nu poate fi încoronat decât în lumina nelimitată 
şi eternă a unei vieţi transcendente libere de orice monotonie a repetiţiei şi de 
orice relativitate. Numai în acel plan viaţa noastră se poate dezvolta la infinit, 
într-o nesfârşită noutate, care este în acelaşi Lnip o continuă plenitudine. 

Noi tindem spre o ordine dincolo de noi, dar aflată pe o linie asemănătoare 
existenţei noastre personale, nu spre confundarea într-un plan impersonal aflat 
pentru o vreme la dispoziţia noastră limitată, ca apoi să dispărem în el. Omul tinde 
spre o realitate personală infinită, superioară lui, din care să se poată hrăni ia 
infinit, fără să poată dispune de ea, date fiind posibilităţile lui limitate, dar şi fără 
să dispară apoi în ea. 

Ordinea sensurilor nu e produsul psihicului uman şi nici nu se încheie cu pro- 
dusele acestuia. Căci ea ni se impune fără să vrem şi prin aspiraţiile ce le sădeşte 
în noi depăşeşte posibilităţile noastre psihice. Omul nu poate trăi fără ea. Dar ea 
se impune ca un orizont personal, infinit şi superior omului, care solicită libertatea 
lui pentru a se împărtăşi de ea. Ea îl cheamă pe om la o anumită împărtăşire de ea 
în libertate încă. din existenţa pământească. 

Sfântul Maxim Mărturisitorul a remarcat faptul că totul îşi atinge împlinirea în 
om, iar acesta îşi realizează sensul său în unirea cu Persoana dumnezeiască infinită 
în viaţa Ei spirituală. 

Sensul sau scopul final spre care tinde acesta trebuie înţeles în conformitate 
cu fiinţa umană liberă şi capabilă de a se dezvolta ea însăşi Ia infinit. Dacă raţio- 
nalitatea ordinii impersonale inferioare îşi găseşte împlinirea şi rostul în servirea 
fiinţei omului superior naturii, acesta, ca persoană conştientă şi liberă, aspiră sâ-şi 
găsească împlinirea raţionalităţii şi a sensului său nu în desfiinţarea sa într-o esenţă 
şi mai înaltă decât toată ordinea materială şi spirituală, dar supusă monotoniei şi 
limitării imanenţe, ci într-o comuniune cu o persoană transcendentă şi liberă. Căci 
fiinţa superioară omuîu'i nu poate fi decât tot de caracter personal. Iar dacă relaţia 
superioară între persoane se realizează în comuniune, relaţia noastră deplin şi 
etern satisfăcătoare trebuie să fie o comuniune cu o fiinţă de caracter personal, 
înzestrată cu infinitate şi libertate. Numai o fiinţă transcendentă în acest sens poate 

fi mereu nouă şl dătătoare de viaţă în această comuniune cu omul. Aşa cum omul, 
ca fiinţa cea mai înaltă din lume, este o persoană şi, ca atare, conştient de sensul 
întregii ordini inferioare pe care o împlineşte, tot aşa el trebuie să-şi găsească, cu 
toate sensurile treptelor inferioare lui, împlinirea sensului lui într-o persoană 
conştientă de acest sens şi de toate sensurile din lumea ce îi este inferioară. Numai 
o persoană şi mai înaltă, şi în ultimă analiză Persoană supremă, poate fi conştientă 
de sensul întregii existenţe, cum este omul conştient de sensurile lumii inferioare 
lui. Dar Persoana supremă nu mai proiectează acest sens total asupra omului fără 
ca acesta să-şi însuşească el însuşi într-un mod conştient acest sens; ci îl comunică 
acestuia, ca unei persoane care şi-1 însuşeşte în mod conştient şi prin aceasta îşi 
îmbogăţeşte conştiinţa şi toată fiinţa sa, aflându-şi chiar în aceasta împlinirea pro- 
priului său sens. 

Prin aceasta Persoana supremă promovează caracterul de persoană conştientă 
şi liberă a fiinţei noastre. 

Numai o persoană superioară poate promova şi satisface aspiraţia naturii 
umane după împlinirea sensului ei, întrucât numai ea face ca această natură umană 
să nu mai fie obiect înghiţit de o treaptă aşa zisă "superioară", dar în fond infe- 
rioară, pentru că e inconştientă. Dacă treptele inferioare omului ar fi personale, 
nici el nu le-ar putea reduce la starea de obiect, deci nici Persoana superioară 
omului nu-1 reduce pe el la starea de obiect, dizolvându-1 sau confundându-1 în Ea. 

Fiinţa noastră nu-şi poate găsi împlinirea ca persoană decât în comuniunea cu 
o fiinţă personală superioară, care nu-şi poate descoperi bogăţia şi nu poate 
împlini fiinţa noastră într-o legătură cu t ;ptele inferioare ei, sau reducând-o la 
starea inconştientă proprie unui obiect pasiv, ci într-o relaţie în care omul însuşi, 
într-o continuă noutate, îşi însuşeşte în mod liber şi conştient infinita bogăţie spiri- 
tuală a Persoanei supreme. 

Aceasta înseamnă că persoana noastră rămâne liberă în relaţie cu această fiinţă 
superioară. Relaţia aceasta îşi are o analogie în relaţia persoanei umane cu o altă 
persoană umană, relaţie în care se păstrează libertatea amândurora. în această 
relaţie, omul există pentru o altă persoană şi slujeşte aceleia, dar prin aceasta se 
îmbogăţeşte el însuşi. Fiecare om este pentru alţi oameni aşa cum nu e pentru 
lucruri. Dar el nu cade prin aceasta la nivelul obiectului, căci în slujirea celorlalte 
persoane el se angajează în mod liber şi prin efortul de a face bucuria acelora 
creşte el însuşi în libertate şi în conţinut spiritual, ca să nu mai vorbim de căldura 
vieţii care îi vine din comuniunea sau din iubirea acelor persoane. Numai cu alte 
persoane omul poate realiza o comuniune, în care nici el nici acelea nu coboară la 
starea de obiect de cunoaştere exterioară şi de folosire mereu identică, ci cresc ca 
surse de căldură inepuizabilă de iubire şi de gânduri mereu noi, întreţinute şi 
născute chiar de iubirea lor reciprocă mereu creatoare, mereu în căutare de alte 
manifestări ale ei. 

Dar daca persoanele umane sfârşesc prin moarte, nici una din ele nu poate 
comunica şi nu poate primi la infinit căldura iubirii, pentru a se dezvolta fiecare la 
infinit, aşa cum doreşte de fapt omul. Viaţa omenească încheiată definitiv prin 
moarte loveşte de nonsens şi deci de nonvaloare toată raţionalitatea existentă în 
lume şi însăşi lumea. Sensurile urmărite în orizontul vieţii terestre sunt lovite şi ele 
de nonsens şi de nonvaloare dacă orice viaţă omenească, în care toate par să-şi 
găsească un sens, sfârşeşte definitiv în moarte. Iar cea mai cumplită tristeţe a 
noastră e lipsa de sens, adică lipsa unui sens etern al vieţii şi al faptelor noastre. 
Necesitatea acestui sens e intim legată de fiinţa noastră. Dogmele credinţei 
răspund acestei necesităţi de sens a fiinţei noastre. Prin aceasta ele afirmă raţiona- 
litatea completă a existenţei. 

Numai eternitatea unei comuniuni personale cu o sursă personală de viaţă 
absolută oferă tuturor persoanelor umane împlinirea sensului lor, acordându-le în 
acelaşi timp posibilitatea unei veşnice şi perfecte comuniuni între ele înseşi. 

Raţionalitatea subiectului care se serveşte conştient - în scopul dăinuirii şi al 
bunei sale dezvoltări - de raţionalitatea naturii este infinit superioară acesteia, 
întrucât natura se desfăşoară în sine rigid şi fără conştiinţa unui scop al ei. Potrivit 
credinţei noastre, raţionalitatea care există în univers se cere completată, îşi cere o 
explicaţie în raţionalitatea persoanei. Ea nu epuizează toată raţionalitatea. Raţio- 
nalitatea aceasta, privită în sine ca singura existentă, a făcut pe mulţi scriitori şi 
gânditori moderni să meargă până acolo încât să considere universul, care duce 
orice persoană la moarte, ca o uriaşă necropolă, ca un univers al absurdului, al 
lipsei de sens, al unei raţionalităţi iraţionale. Raţionalitatea universului nu poate fi 
însă iraţională sau absurdă. Dar ea îşi capătă sensul deplin când e considerată ca 
avându-şi izvorul într-o persoană raţională, care se serveşte de ea pentru un dialog 
etern al iubirii cu alte persoane. Deci raţionalitatea lumii implică pentru împlinirea 
ei existenţa unui subiect superior, după analogia superiorităţii raţionale a per- 
soanei umane, a unui subiect liber care a creat şi a imprimat lumii o raţionalitate la 
nivelul înţelegerii umane, pentru un dialog cu omul, prin care omul să fie condus 
spre o comuniune eternă şi superior raţională cu infinitul subiect creator. Tot ce e 
obiect raţional este numai mijlocul unui dialog interpersonal. 

Deci lumea ca obiect e numai mijlocul unui dialog de gânduri şi de fapte 
iubitoare între Persoana raţională supremă şi persoanele raţionale umane, ca şi 
între acestea înseşi. Universul poartă marca pe care i-o dă originea sa în Persoana 
creatoare raţională şi destinaţia sa de a fi mijlocul unui dialog interpersonal dintre 
acea Persoană şi persoanele umane, în vederea eternizării lor în acea fericire a 
comuniunii dintre ele. Tot universul poartă marca unei raţionalităţi personale desti- 
nate eternizării persoanelor umane. 

Numai în participarea eternă la infinitatea acestei Persoane supreme, fiinţa 
noastră socoteşte că-şi va vedea împlinit sensul. în aceasta constă înţelesul doc- 

trinei creştine ortodoxe despre îndumnezeirea fiinţei noastre prin participare la 
Dumnezeu sau prin har. 

Cu alte cuvinte, fiinţa noastră socoteşte că sensul ei şi odată cu aceasta sensul 
întregii realităţi se va împlini numai prin faptul că între persoana noastră şi 
Persoana supremă sau dumnezeiască nu există loc pentru o existenţă intermediară: 
omul după Dumnezeu, e într-un fel imediat, putându-se împărtăşi nemijlocit de tot 
ce are EI ca treaptă a supremei existenţe, rămânând însă om. 

Pentru atingerea acestui scop, sau pentru împlinirea acestui sens adevărat spre 
care tinde fiinţa noastră, nu numai noi urcăm la comuniunea cu Persoana supremă, 
ci şi acea Persoană Se coboară la noi. Căci iubirea cere mişcarea fiecăruia din cei 
ce se iubesc, spre celălalt. Dumnezeu Se dăruieşte prin toate omului, iar omul, lui 
Dumnezeu. 

Acesta e în general conţinutul credinţei impus de sensul existenţei. Această 
credinţă se impune cu evidenţă naturală. Şi departe de a stingheri dezvoltarea 
creaţiei, ea asigură această dezvoltare la infinit şi în eternitate, aşa cum aspiră 
omul. 

Credinţa aceasta dă expresie faptului incontestabil că lumea e făcută pentru 
un sens, deci e produsul unui Creator dătător de sens, că e condusă de acest 
Creator spre împlinirea sensului ei în El însuşi, iar în vederea acestui scop 
Creatorul însuşi conduce fiinţa noastră spre unirea cea mai strânsă cu El. Aceste 
puncte ale credinţei sunt un fel de dogme naturale, având izvorul în ceea ce se 
numeşte revelaţia naturală prin care Dumnezeu Se face cunoscut din însuşi faptul 
că a creat lumea şi pe om, imprimând în ele sensurile amintite. Aceste puncte ale 
credinţei sunt o recunoaştere a faptului că lumea culminează în persoana umană 
care se mişcă spre unirea cu Persoana supremă, ca spre scopul ei final. Dogmele 
acestea ale credinţei naturale susţin menţinerea vieţii în planul superior al sen- 
surilor şi dinamismul ascendent al persoanelor umane purtătoare ale acestor sen- 
suri spre sensul deplin care este .eternizarea în unirea cu Persoana supremă. 
Departe de a reduce existenţa la un orizont închis, ele îi deschid orizontul infinitu- 
lui, căutând să o scape din orizontul îngust şi monoton care se încheie cu moartea. 

Sfântul Maxim Mărturisitorul descrie dinamismul ascendent al lumii astfel: 
"Ţinta finală a mişcării celor ce se -mişcă este să ajungă la veşnica existenţă bună, 
precum începutul lor este în existenţa care e Dumnezeu. Căci El este atât dătătorul 
existenţei cât şi dăruitorul existenţei celei bune, ca început şi ţintă a ei" 2 . Fiinţa 
umană nu se poate odihni până nu se eternizează în infinitatea şi deci în fericirea 
existenţei depline. Fericitul Augustin a spus: "Inquietum est cor noster donec 
requiescat in Te". 

2. Ambigua; P.G., 91, col. 1073. 

Dar sensurile existenţei, inclusiv sensul ei final, oricât de evidente apar, nu se 
impun în mod ştiinţific, cum se impun fenomenele naturii prin faptul că se repetă 
în mod uniform şi pot fi supuse experimentării. De aceea, acceptarea lor fermă are 
caracterul unei credinţe. Mai bine zis, în recunoaşterea lor se îmbină într-un mod 
paradoxal evidenţa lor şi necesitatea acceptării lor în mod voit pentru menţinerea 
existenţei umane pe un plan superior unei existenţe naturale a repetiţiei încheiate 
prin moarte, deci în acceptarea lor intră şi faptul libertăţii. Persoana semenului 
meu îmi revelează nişte sensuri ale ei, dar recunoaşterea lor depinde, pe de altă 
parte, de libertatea mea. Acceptarea lor liberă presupune credinţa. 

Această acceptare prin credinţă este proprie domeniului relaţiei între persoana 
umană şi Persoana divină şi desăvârşirii ei pe planul eternităţii, oricât de evidentă 
apare necesitatea acestei relaţii şi desăvârşirea ei în eternitate ca sens al existenţei. 

Domeniul acesta e un domeniu al sintezei între evidenţă şi credinţă, pentru că 
e un domeniu al libertăţii şi al spiritului. De aceea, Sfântul Isaac Şirul spune despre 
credinţă că e "mai subţire decât cunoştinţa lucrurilor sensibile", sau "mai înaltă" 
decât aceea. Pe de altă parte, având în vedere că credinţa se îmbină cu evidenţa 
unui domeniu superior, tot el spune: "Cunoştinţa se desăvârşeşte în credinţă şi 
primeşte putere să înţeleagă şi să simtă pe Cel ce e mai presus de orice senzaţie şi 
să vadă lumina cea necuprinsă de minte şi de cunoştinţa creaturilor... Credinţa deci 
ne arată de pe acum adevărul desăvârşirii, şi în credinţa noastră aflăm cele 
necuprinse şi care nu stau în puterea cercetării şi a cunoştinţei" 3 . 

Dar atât ca conţinut cât şi ca putere de acceptare, credinţa naturală sau 
credinţa bazată pe revelaţia naturală are nevoie de completarea ei prin credinţa ce 
ni se dăruieşte prin Revelaţia supranaturală. 



3. Ta eopeGevra aaxi' rl X a > Atena, 1893, p. 254. 



II 



Revelaţia supranaturală 
ca izvor al credinţei creştine 



Revelaţia supranaturală - confirmare 
şi completare a credinţei naturale 

Credinţa naturală, care are izvorul în revelaţia lui Dumnezeu prin natură, 
oricât de evidentă ar părea, este supusă îndoielii. Aceasta, întâi, pentru faptul că 
noi suntem supuşi tentaţiei de a lua drept singura realitate dată ordinea 
fenomenelor cunoscute prin simţuri şi prin instrumentele ce le prelungesc pe 
acestea şi care oferă satisfacţii trupeşti şi legate de existenţa trecătoare; dar mai 
ales pentru că în mod obiectiv setei noastre pentru împlinirea sensului existenţei 
noastre într-o desăvârşire eternă i se opune realitatea inevitabilă a morţii. Această 
îndoială e susţinută apoi şi de faptul că ordinea sensurilor, care îi indică omului 
perspectiva unei desăvârşiri în comuniune cu Persoana infinită, nu pare confirmată 
în credinţa naturală de iniţiativa unei astfel de Persoane. 

Astfel lumina sensurilor, sau a sensului final etern al existenţei, licăreşte în 
întuneric. în această situaţie ne vine în ajutor Revelaţia supranaturală. Prin aceasta, 
Persoana infinită şi eternă intră din proprie iniţiativă în comunicare cu omul, dând 
un fundament şi comuniunii noastre cu semenii. 

Cunoscând prin Revelaţia supranaturală Persoana dumnezeiască infinită în 
iniţiativa Ei clară, noi ne dăm seama că între tentaţiile subiective trecătoare şi infe- 
rioare, oferite de natură, şi moartea ca tristă realitate obiectivă, există o legătură şi 
că ele nu reprezintă starea firească a existenţei, ci o stare de cădere, pentru că 
moartea dă impresia că nu există o altă viaţă dincolo de ea, sau invers: omul 
slăbeşte în sine spiritul chemat la viaţă eternă prin preocuparea exclusivă de 
plăcerile trecătoare legate de trup. Tentaţiile respective reprezintă o slăbiciune în 
trăirea pentru sensuri şi deci un păcat, iar moartea e urmarea acestei slăbiciuni, sau 
a păcatului, fiind ultima prăbuşire a realităţii în nonsens. 

Prin aceasta, Revelaţia supranaturală întăreşte evidenţa trăsăturilor credinţei 
naturale în care licăreşte un sens superior şi etern al existenţei. Dar o întăreşte 
intrucât o completează atât prin cunoştinţa ce o aduce omului că natura lui se află 
acum prin păcat şi prin moarte într-o stare nefirească, cât şi prin ajutorul ce i-1 dă 

de a învinge starea actuală nefirească a ei. Astfel Revelaţia supranaturală reprezintă 
o readucere a naturii umane la starea ei adevărată, dându-i în acelaşi timp putere 
pentru a ajunge la ţinta finală, spre care aspiră în mod firesc. în felul acesta 
Revelaţia supranaturală confirmă şi reface credinţa naturală, sau natura însăşi ca 
revelaţie naturală. Noi nu ştim ce este natura în mod deplin şi revelaţia pe care o 
reprezintă ea, decât prin Revelaţia supranaturală. Revelaţia naturală nu ni se 
luminează în sensul ei deplin decât prin Revelaţia supranaturală. De aceea, după 
căderea primului om în păcat cele două Revelaţii trebuie văzute într-o strânsă 
legătură. Revelaţia supranaturală restabileşte de fapt natura noastră şi a lumii. Ea 
face sigură evidenţa credinţei naturale privind ţinta omului şi a lumii, pentru care 
omul în starea de păcat nu avea deplină siguranţă şi nu se putea decide cu 
uşurinţă. 

Dacă nu ar fi intervenit păcatul primului om, natura sa şi cu ea lumea însăşi ar 
fi înaintat în mod firesc spre ţinta de desăvârşire eternă în Dumnezeu, întărindu-se 
în comuniunea cu El încă de pe pământ. Dar întrucât această înaintare nu mai era 
posibilă nici lui şi nici lumii fără Revelaţia supranaturală, aceasta a venit ca o 
scăpare a naturii noastre din slăbiciunea în care a căzut. 

Datorită Revelaţiei supranaturale, Persoana suprâmă, ţinta finală a creaturii 
raţionale, şi cale'a de înaintare spre Ea sunt cunoscute de aceasta în mod clar, cum 
ar fi fost cunoscute prin stăruirea ei în revelaţia naturală; căci peste natură e 
proiectată acum lumina Revelaţiei supranaturale. în acest sens trebuie să înţelegem 
afirmarea Sfântului Maxim Mărturisitorul că revelaţia naturală are aceeaşi valoare ca 
şi Revelaţia supranaturală. Dar el precizează că revelaţia naturală a fost de aceeaşi 
valoare cu cea supranaturală pentru sfinţi, adică pentru cei ce s-au ridicat la o 
vedere a lui Dumnezeu asemenea celei din Revelaţia supranaturală 4 . Pentru ei, 
legea scrisă nu e decât legea naturală văzută în tipurile personale ale celor ce au 
îndeplinit-o, iar legea naturală nu e decât legea scrisă văzută în sensurile ei spiri- 
tuale, dincolo de aceste tipuri. Amândouă sunt una, când sunt văzute ca ducând 
spre harul vieţii viitoare 5 . Prin Hristos, veşmintele sau creaturile se umplu şi ele de 
lumina Lui 6 . 

Dar din cele spuse rezultă în acelaşi timp că după slăbirea omului prin păcat, 
Revelaţia supranaturală e necesară pentru punerea în lumină deplină a revelaţiei 
naturale. 

De fapt Revelaţia supranaturală a însoţit de la început - mai întâi în viaţa 
oamenilor, apoi în mod special în viaţa poporului Israel - revelaţia naturală. Lui 
Iov şi soţilor săi de conversaţie Dumnezeu însuşi le arată lucrarea Sa din natură 
(cap. 38, 41). David spune tot prin inspiraţia lui Dumnezeu: "Cerurile spun 

4. Ambigua; P.G., 91, col. 1149 D şi 1176 C. 

5. Ibid., col. 1152. 

6. Ibid., col. 1160. 

mărirea lui Dumnezeu şi facerea mâinilor Lui o vesteşte tăria" (Ps. 18, 1 ş.u.). Iar 
mama unuia din cei şapte fraţi Macabei, căruia i se oferă scăparea de moarte dacă 
va calea legea, îi spune: "Rogu-te, fiule, ca privind la cer şi la pământ şi văzând 
toate câte sunt în ele, să cunoşti că din cele ce nu au fost le-a făcut Dumnezeu pe 
ele şi neamul omenesc" (2 Mac. 7, 28). Ea îl îndeamnă să vadă din natură că 
omul - creatură a lui Dumnezeu - e făcut pentru Dumnezeu, pentru că din natură 
se poate vedea că Dumnezeu există ca Persoană mai presus de natură,şi omul, ca 
creatură personală, este făcut pentru unirea eternă cu Persoana supremă şi, prin 
aceasta, şi cu ceilalţi semeni. Pentru unirea aceasta eternă cu Persoana supremă şi 
cu persoanele semenilor săi, omul trebuie să primească şi moartea, de care nu 
poate scăpa, ci doar o poate amâna. De aceea ea continuă: "Nu te teme de 
ucigaşul acesta, ci fă-te vrednic de fraţii tăi, primeşte moartea, ca în ziua milostivirii 
să te găsesc împreună cu fraţii tăi". Dar siguranţa şi claritatea acestei credinţe din 
natură o câştigă tânărul prin faptul că cunoaşte legea lui Moise. Căci el răspunde: 
"Nu ascult de porunca regelui, ci de porunca legii, care s-a dat părinţilor noştri 
prin Moise" (2 Mac. 7, 30). 

Acolo unde Revelaţia supranaturală n-a mai însoţit revelaţia naturală şi unde 
aceasta a rămas singură, s-au produs grave întunecări ale credinţei naturale în 
Dumnezeu, dându-se naştere religiilor păgâne, cu idei foarte neclare despre 
Dumnezeu, care de cele mai multe ori făceau o confuzie între El şi natură şi făceau 
nesigură persistenţa persoanei umane în eternitate. 

Aceasta ne face să socotim că numai Revelaţia supranaturală, sau o anumită 
influenţă a ei, a apărat în unele cazuri credinţa naturală de alterare. Sub influenţa 
ei unii au sesizat cu o percepţie spirituală mai fină adevărul despre Dumnezeu din 
revelaţia naturală, ba au avut chiar o sensibilitate pentru grăirea lui Dumnezeu în 
conştiinţa lor şi pentru manifestarea Lui în natură. Elihu, partenerul de conversaţie 
al lui Iov, spune: "Duhul din om şi suflarea Celui atotputernic dau priceperea" (Iov 
32, 18). Au fost şi Ia grecii vechi unii filosofi care au ajuns la ideea monoteistă, dar 
dumnezeul cunoscut de ei nu avea caracterele personale atât de clare ca 
Dumnezeul cunoscut în Vechiul Testament chiar din natură, datorită influenţei 
Revelaţiei supranaturale. Aceasta arată că în principiu nu e exclusă o cunoaştere 
mai dreaptă a lui Dumnezeu şi a sensului vieţii noastre prin revelaţia naturală, 
luată în ea însăşi, dar sunt foarte rari cei care o sesizează în conţinutul punctelor ei 
fundamentale, şi niciodată nu capătă o deplină claritate şi siguranţă cu privire la 
ele, fără o influenţă a Revelaţiei supranaturale. 

Dar atitudinea lor subiectivă, datorată slăbiciunii lor spirituale, nu poate desfi- 
inţa revelaţia obiectivă a lui Dumnezeu, manifestată în evidenţa sensului existenţei, 
înscris în fiinţa lor. De aceea destui trăiesc practic conform acestui sens, iar când 
nu trăiesc conform lui se simt vinovaţi pentru nesocotirea lui. Aceasta o spune 
Sfântul Apostol Pavel prin cuvintele: "Când păgânii, cei ce nu au legea, din fire fac 

cele poruncite de lege, aşa lipsiţi de lege, ei singuri îşi sunt lege, ca unii care arată 
fapta legii scrisă în inimile lor, conştiinţa lor dând mărturie despre aceasta şi gân- 
durile lor învinovăţindu-se şi dezvinovăţindu-se între ele" (Rom. 2, 14-15). 

Dumnezeu Se revelează obiectiv prin conştiinţă şi prin natură; dar subiectiv, 
sau datorită păcatului din ei, promovat cu voia lor, cei mai mulţi se împotrivesc 
evidenţei Lui şi sensului adevărat al vieţii lor, care ni se revelează în chip natural, 
sau strâmbă această evidenţă neaducând aportul voinţei lor la acceptarea ei. în 
general, Sfântul Apostol Pavel afirmă atât faptul revelării naturale obiective a lui 
Dumnezeu în inimile omeneşti şi în natură, cât şi refuzul subiectiv al multora de a 
accepta evidenţa lui Dumnezeu astfel revelat: "Iar mânia lui Dumnezeu se desco- 
peră din cer peste toată fărădelegea şi peste toată nelegiuirea oamenilor care ţin 
adevărul în robia nedreptăţii" (Rom. 1, 18). Fiindcă ceea ce se poate şti despre 
Dumnezeu este vădit în inimile lor şi Dumnezeu este cel ce le-a vădit. într-adevăr, 
însuşirile Lui nevăzute, veşnica Lui putere şi dumnezeire se văd, prin cugetare, de 
la începutul lumii, în făpturile Lui, ca ei să fie fără apărare. 

Dar, faptul că cei care n-au stat sub influenţa Revelaţiei supranaturale au putut 
refuza subiectiv aşa de uşor credinţa din revelaţia naturală a însemnat şi o slăbire a 
evidenţei obiective din revelaţia naturală a lui Dumnezeu. Aceasta, datorită mai 
ales morţii pe care slăbirea spiritului din om a adus-o în lume. De aceea a fost 
necesar ca Dumnezeu să recurgă la Revelaţia supranaturală nu numai ca vorbire, 
în care Persoana Lui să apară mai clar, ci şi ca un şir de acte supranaturale prin 
care, pe de o parte, să pună în evidenţă existenţa Sa şi a lucrării Sale, iar pe de 
alta, să sensibilizeze perceperea subiectivă umană pentru sesizarea Lui ca persoană 
şi a sensului vieţii omeneşti, făcând astfel mai uşoară decizia omului de a-L accepta 
prin credinţă. Prin aceasta, Revelaţia supranaturală a dat claritate şi siguranţă 
credinţei naturale, dar a şi lărgit cunoaşterea lui Dumnezeu şi a sensului etern al 
existenţei noastre şi a lumii. Mai mult, prin actele Sale supranaturale Dumnezeu a 
arătat creaturii conştiente posibilitatea ridicării ei din planul naturii căzute sub 
robia morţii, care slăbea credinţa omului îh posibilitatea realizării sensului etern al 
existenţei sale. Actele supranaturale ale Revelaţiei directe a lui Dumnezeu dau 
creaturii conştiente nădejdea de a se ridica prin harul lui Dumnezeu şi prin liber- 
tate deasupra naturii. 

Prin cuvintele Revelaţiei supranaturale omul a învăţat ceea ce poate înţelege şi 
din revelaţia naturală luminată de cea supranaturală. Prin natură, creatura 
conştientă vede atotputernicia lui Dumnezeu, bunătatea lui Dumnezeu, înţelep- 
ciunea lui Dumnezeu ca Creator şi Proniator, învăţând să fie ea însăşi bună, 
înţeleaptă şi să tindă spre unirea finală cu El. Chiar moartea - şi neputinţa noastră 
de a ne obişnui cu ea - ne învaţă să nii ne ataşăm lumii acesteia şi arată că noi 
suntem făcuţi pentru existenţa eternă. Multe din cuvintele directe ale Revelaţiei 
supranaturale ne învaţă aceleaşi lucruri. Dar omul nu cunoaşte posibilitatea de 

împlinire a sensului vieţii sale decât din cuvintele şi actele Revelaţiei supranaturale; 
numai ele îi arată că poate scăpa de coruperea naturii; numai ele îi deschid omului 
credincios perspectiva de a nu fi dizolvat în natura supusă coruperii tuturor 
formelor individuale, ca şi posibilitatea de a se mîntui. Numai dogmele credinţei 
din Revelaţia supranaturală îi asigură perspectiva unei libertăţi faţă de natură încă 
în viaţa pământească şi o libertate deplină în existenţa eternă. 

Din aceasta se vede că nici actele Revelaţiei supranaturale nu suprimă natura 
umană ca natura personală, ci o ridică din starea în care se află, de slăbiciune şi de 
corupere a integrităţii ei, în planul eternizării în desăvârşirea spre care aspiră. Chiar 
faptul că aceste acte sunt însoţite de cuvinte care nu îi cer omului în fond decât o 
vieţuire nescufundată total în lume, ci orientată spre Dumnezeu aşa cum îi cere şi 
revelaţia naturală, arată că actele Revelaţiei supranaturale nu urmăresc decât ridi- 
carea naturii noastre din starea de cădere şi împlinirea aspiraţiei de desăvârşire în 
veşnicie. 

Cuvintele care au însoţit aceste acte de multe ori nu au făcut decât să ceară 
omului să lucreze în viaţa pământească, pentru a se face apt de viaţa eternă, a 
cărei perspectivă a fost arătată posibilă de actele Revelaţiei supranaturale. Dar 
aceasta o cerea şi legea naturală înscrisă în conştiinţă. De aceea când Sfântul 
Apostol Pavel sau Sfântul Maxim Mărturisitorul vorbesc de egalitatea legii naturale 
cu cea scrisă, ei se referă în special la învăţătura morală a Testamentului Vechi, şi 
nu la cele două moduri de revelare a lui Dumnezeu, adică la cel prin fenomenele 
naturii şi la cel prin vorbire directă şi prin acte supranaturale. 

Pentru înţelegerea faptului că Revelaţia supranaturală, pe de o parte se 
săvârşeşte prin vorbire directă şi prin acte mai presus de natură, iar pe de altă 
parte, nu contrazice natura şi credinţa naturala, ci o confirmă şi o desăvârşeşte, 
este necesar să se arate ceea ce au comun amândouă şi ceea ce deosebeşte 
Revelaţia supranaturală de natură şi de revelarea lui Dumnezeu prin ea. 



B 
Convergenţa şi deosebirea celor două revelaţii 

• a. înţelesul obiectiv al revelaţiei naturale. Nedespărţirea celpr două feluri de 
revelaţie şi conţinutul lor, în parte comun (oferit prin revelaţia naturală obiectivă în 
mod indirect, iar în cea supranaturală în mod explicit) 7 , nu s-ar putea înţelege 
dacă am socoti că în revelaţia naturală este activ numai omul, cum ne-a obişnuit 
teologia occidentală să înţelegem. 

Detaşarea de Dumnezeu a naturii prin care El vorbeşte şi lucrează, sau 
vorbeşte lucrând şi lucrează vorbind, a dus uşor la felurite concepţii care au voit să 

7. Ibid., col, 1152. 

explice lumea exclusiv pe baza unei realităţi imanente. Dar revelaţia naturală e 
nedespărţită de cea supranaturală şi credinciosul se simte şi prin ea într-o legătură 
imediată cu Dumnezeu. Dar aceasta, numai dacă Dumnezeu Se manifestă continuu 
prin cea dintâi, vorbind şi lucrând continuu prin toate lucrurile şi combinaţiile lor 
alese de El şi prin toate gândurile aduse de El prin acestea, şi în mod direct, în 
conştiinţa umana şi conducând astfel pe om spre realizarea sensului existenţei sale 
în unirea eternă cu El. 

De fapt Dumnezeu vorbeşte şi lucrează continuu prin lucrurile create şi 
cârmuite, prin crearea de împrejurări mereu noi, prin care cheamă pe fiecare om la 
împlinirea datoriilor sale faţă de El şi de semenii săi şi răspunde la apelurile omu- 
lui în fiecare clipă. Lucrurile şi împrejurările acestea sunt tot atâtea gânduri (raţiuni) 
manifestate ale lui Dumnezeu, deci tot atâtea cuvinte plasticizate. Dar Dumnezeu 
vorbeşte fiinţei noastre mai ales prin gândurile ce le naşte în conştiinţa noastră, 
când vrem să facem ceva sau trebuie să facem ceva; sau când, după ce am făcut 
ceva rău, ne vorbeşte prin mustrări, prin necazuri şi boli. Prin toate, Dumnezeu ne 
conduce, ca printr-un dialog continuu, spre desăvârşirea noastră, deschizându-ne 
perspectiva spre împlinirea sensului existenţei noastre în comuniunea cu 
Dumnezeu cel infinit. 

Proorocul David afirmă adeseori vorbirea lui Dumnezeu prin măreţia naturii, 
dar nu lipseşte la el nici afirmarea despre vorbirea lui Dumnezeu prin diferite 
necazuri sau bucurii ce le aduce omului în viaţă. Pentru primul fel de vorbire 
cităm: "Cerurile spun slava lui Dumnezeu şi facerea mâinilor Lui o vesteşte tăria. 
Ziua spune zilei cuvânt şi noaptea vesteşte nopţii ştiinţă. Nu sunt graiuri, nici 
cuvinte ale căror glasuri să nu se audă. în tot pământul a ieşit vestirea lor şi până 
Ia marginea lumii cuvintele loi" (Ps. 18, 1-4). Iar despre vorbirea prin necazuri şi 
prin ajutor, cităm: "Auzit-a rugăciunea mea şi m-a scos din groapa ticăloşiei şi din 
tina noroiului" (Ps, 29, 2). Elihu descrie întâi grăirea lui Dumnezeu în conştiinţa 
omului prin necazuri şi dureri, iar după aceea grăirea Lui prin lucruri: "Vezi că 
Dumnezeu vorbeşte când într-un fel, când într-altul, dar omul nu ia aminte. Şi 
anume El vorbeşte în vis, în vederile nopţii, atunci când somnul se lasă peste 
oameni şi când ei dorm în aşternutul lor. Atunci El dă înştiinţări oamenilor, ca să-i 
întoarcă de la cele rele şi să-i ferească de mândrie, păzindu-le sufletul de prăpastie 
şi de calea mormântului. De aceea, prin durere omul este mustrat în patul lui şi 
oasele lui sunt zguduite de un cutremur neîntrerupt. Pofta lui se dezgustă de mân- 
care şi inima lui nu mai doreşte nici cele mai bune bucate. Carnea de pe el se 
prăpădeşte şi piere, şi oasele lui, până acum nevăzute, îi ies prin piele. Sufletul lui 
înaintează încet-încet spre prăpastie şi viaţa lui, spre împărăţia morţilor. Dar el se 
roagă lui Dumnezeu şi Dumnezeu arată bunătatea Sa şi îi îngăduie să vadă faţa Lui 
cu mare bucurie şi astfel îi dă omului iertarea Sa" (Iov 33, 14-26). 

Atitudinea faţă de noi a lui Dumnezeu ca Persoană se arată uneori şi în 
refuzul Lui de a răspunde. Poate că slăbirea evidenţei prezenţei şi lucrării lui 

Dumnezeu prin natură şi prin conştiinţa omului se datoreşte şi acestui refuz al Lui 
de a răspunde celor ce nu-L cheamă cu toată inima. Elihu continuă: "Să tot strige ei 
atunci, că Dumnezeu nu răspunde din pricina trufaşei împilări a celor răi. 
Zadarnică le este truda: Dumnezeu nu aude şi Cel atotputernic nu ia aminte" (Iov 
35, 12-14). 

Revelaţia naturală se îndeplineşte obiectiv în tot timpul şi locul; ea se 
adresează fiecăruia. Ea ajută pe cei care o recunosc în lumina Revelaţiei supranatu- 
rale, împreună cu învăţătura Revelaţiei supranaturale, şi cu lucrarea ei, ca să înain- 
teze spre viaţa eternă. 

b. Revelaţia supranaturală ca precizare a celei naturale. Dar Revelaţia 
supranaturală precizează ţinta revelaţiei naturale şi modalităţile de realizare a ei. 
Creştinii văd la lumina Revelaţiei supranaturale cum Dumnezeu conduce, şi prin 
lucruri, prin împrejurări, prin întâmplările bune şi rele din viaţa lor, prin glasul 
conştiinţei sau prin ideile lor, la tot mai multă comuniune cu El. Dar cunosc că 
această comuniune se realizează deplin în Hristos care a coborât real la noi, 
cunosc că în Hristos s-a pus baza sigură a unirii depline între Dumnezeu şi omul 
care crede în El, în Care acesta se va eterniza. Deci Revelaţia supranaturală pre- 
cizează modalitatea acestei conduceri şi dă ajutor fiinţei noastre slăbite de păcat şi 
împiedicată de moarte, pentru a înainta efectiv spre unirea eternă şi deplină cu 
Dumnezeu. Creştinii văd cum revelaţia naturală este precizată şi completată prin 
Revelaţia supranaturală care culminează în Hristos. Amândouă duc spre Dumnezeu 
ca ţintă finală şi eternă. 

Prin revelaţia naturală Dumnezeu conduce pe omul care crede în El spre ţinta 
unirii cu El prin vorbirea indirectă şi prin lucruri, folosindu-Se de diferite împre- 
jurări, probleme, greutăţi, dureri ridicate în faţa acestuia şi de gândurile aduse în 
conştiinţa lui pentru ca acesta să înainteze spre El prin felul drept de a le face faţă, 
deci folosindu-Se de ceea ce ţine de natură. Iar prin Revelaţia supranaturală, 
Dumnezeu face să se ivească în conştiinţa celui credincios într-un fel direct cuvinte 
de ale Sale, sau cuvinte care pun în evidenţă persoana Lui, nu lucrând prin natură, 
ci printr-o vorbire şi acţiune care fac mai clară prezenţa Persoanei Lui în condu- 
cerea acestuia spre unirea cu Ea ca ţinta lui finală. Prin aceasta Dumnezeu intră în 
comuniune directă şi evidentă cu cel credincios, ceea ce îl convinge pe acesta 
despre existenţa lui Dumnezeu şi satisface setea lui după comuniunea cu Persoana 
infinită, încredinţându-I totodată că nu este lăsat pe seama unor forţe oarbe care îl 
duc la dispariţie, ci e ridicat la legătura cu Persoana supremă şi Aceasta îl va con- 
duce spre eternizarea sa într-o deplină comuniune cu Ea. 

c. Revelaţia supranaturală ca ieşire mai directă în evidenţă a lui Dumnezeu. 
Această ieşire mai directă în evidenţă a Persoanei lui Dumnezeu prin vorbirea Sa şi 
prin conducerea celor credincioşi spre deplina unire cu El, se arată în faptul că 
Dumnezeu trimite organe conştiente speciale cărora Se revelează vorbind, ca 
aceştia să comunice altora gândurile şi planurile Sale cu ei. în revelaţia naturală 

fiecare cunoaşte pe Dumnezeu vorbind prin lucruri şi prin împrejurări, prin întâm- 
plări personale. Dar comunicarea cu Dumnezeu nu apare destul de evidentă. 
Lucrurile se interpun prea mult între persoana umană şi Dumnezeu, periclitând 
comuniunea celei dintâi cu Dumnezeu. 

în Revelaţia supranaturală Dumnezeu Se face cunoscut în mod clar ca per- 
soană, întrucât cheamă şi trimite o persoană anumită către o colectivitate umană. 
Această persoană vine la ea cu o responsabilitate puternic trezită de Dumnezeu. 
Prin aceasta, pe de o parte Dumnezeu confirmă evidenţa naturală pe care fiinţa 
noastră o are despre împlinirea viitoare a sensului său în unirea cu Dumnezeu, pe 
de alta îi arată că această unire nu se va realiza şi nu se pregăteşte într-un mod 
izolat, ci în solidaritatea fiecăruia cu semenii săi şi de aceea această pregătire nu se 
face numai prin lucruri interpretate de om în mod izolat, ci prin solia unei per- 
soane care atrage atenţia tuturor spre conţinutul soliei ei. Dumnezeu voieşte să 
mântuiască prin Revelaţia supranaturală nu indivizi izolaţi, ci marea mulţime de 
credincioşi într-o responsabilitate reciprocă şi comună faţă de El, căci toţi trebuie 
să se ajute unii pe alţii în înaintarea spre ţinta desăvârşirii şi a vieţii eterne şi să 
întărească comuniunea lor bazată pe comuniunea cu Dumnezeu. De fapt comuni- 
unea între ei intră ca o componentă în desăvârşirea lor şi în înaintarea spre ea. 

d. Revelaţia supranaturală în acte. Pentru a Se pune şi mai mult în evidenţă ca 
persoană superioară naturii şi suverană asupra ei, capabilă să scape fiinţa noastră 
de căderea în servitutea naturii, Dumnezeu Se face cunoscut pe Sine în Revelaţia 
supranaturală şi prin acte supranaturale care nu pot fi considerate ca fenomene ale 
naturii. Acestea sunt o altă serie de cuvinte încorporate, superioară celor încorpo- 
rate în lucrurile şi fenomenele naturii. Ca atare ele nu se produc continuu, căci în 
acest caz ar putea apărea asemănătoare fenomenelor naturale ce se repetă. Ele 
sunt nu numai supranaturale, ci şi extraordinare. Dar ele se înscriu în general 
împreună cu învăţăturile ce le însoţesc, într-o suită ascendentă de arătare tot mai 
evidentă a lui Dumnezeu, Care pregăteşte în mod gradat natura umană aflată pe 
planul aservit morţii, prin ridicarea ei spirituală, pentru capacitatea trecerii în 
planul comuniunii cu Sine, deci nesupus morţii, şi pentru înţelegerea acestei treceri. 

e. Actele Revelaţiei supranaturale în Vechiul şi Noul Testament. în Vechiul 
Testament, în timpurile de început ale formării poporului Israel, actele supranatu- 
rale se referă mai mult la natură, pentru a închega colectivitatea poporului lui 
Israel prin cunoaşterea că este condusă de un Dumnezeu care e mai presus de 
natură şi pentru a o face să se ataşeze strâns de El. Odată unificată şi întărită 
această credinţă, în timpul profeţilor, Dumnezeu lucrează mai mult prin cuvintele 
Sale asupra sufletelor, pentru a le înălţa către Sine. Dar nu renunţă cu totul nici la 
actele supranaturale asupra naturii. în Persoana lui Hristos actele supranaturale 
îndreptate către natură se referă mai ales la natura umană şi ele corespund cu 
înălţarea spirituală a acesteia, indicînd cauzalitatea spiritului în actele supranatu- 

rale, dar şi nivelul spiritual maxim la care este ridicată natura umană în Hristos, şi 
perspectiva ce o deschide El pentru toţi cei ce se unesc cu El prin credinţă. 

f. Actele supranaturale şi ridicarea spirituală maximă a naturii umane în 
Hristos. Dar linia actelor supranaturale şi linia spiritualităţii nu se întâlnesc în 
Hristos la nivelul maxim, ca două înălţimi paralele. Tocmai maxima spiritualitate a 
Lui are în ea puterea covârşirii automatismului naturii. Covârşirea acestui automa- 
tism al repetiţiei nu se produce printr-o biruire externă a naturii, ca în mitologie, ci 
e opera actualizării puterii superioare a spiritului, care covârşeşte natura fără să o 
suprime. Protestantismul, pentru care spiritualitatea are un preţ mai redus, n-a mai 
putut înţelege actele supranaturale din viaţa lui Hristos, ci le-a declarat mitologice. 
Aceasta a- dus în mod logic la necesitatea demitizării. 

Explicate prin forţa culminantă a spiritului, actele supranaturale referitoare la 
Persoana lui Hristos, ca naşterea Sa supranaturală şi învierea, nu anulează firea 
luată din noi cu contribuţia ei, ci o duc la culmea realizării ei, căci ea are ca com- 
ponenta superioară spiritul, care tinde în mod natural la potenţarea lui prin spiritul 
divin. Firea umană a lui Hristos rămâne de aceea într-o veşnică existenţă. De aceea 
actele supranaturale referitoare la firea Lui umană şi în primul rând învierea sunt 
mai degrabă acte de restabilire a acestei firi şi a naturii lumii în general. întruparea 
lui Hristos reprezintă în acelaşi timp atât coborârea lui Dumnezeu la comuniunea 
deplină cu umanitatea, cât şi înălţarea maximă a acesteia. Dumnezeu S-a făcut om, 
ca omul să se îndumnezeiască. 

Atât prin depăşirea legilor unei naturi căzute în păcat, cât şi prin faptul că în 
felul acesta duce la actualizare deplină adevărata natură umană creată pentru a fi 
prin spiritualizarea ei într-o comuniune cu Dumnezeu-Persoana absolută şi nesu- 
pusă automatismului naturii, Hristos S-a făcut începătură pentru toţi cei ce cred în 
El. Cuvintele Lui, exprimând starea Lui de om desăvârşit, sunt menite şi ele să ne 
ajute să ne ridicăm la un nivel spiritual asemănător celui al Său, corespunzător 
stării Lui de înviere. Căci în El se arată legătura desăvârşită între nivelul spiritual 
cel mai înalt şi nivelul superior legilor naturii care duc la moarte. învierea e efectul 
nivelului suprem spiritual atins de umanitatea în Hristos în unire cu Dumnezeirea. 

g. Actele supranaturale ale lui Hristos şi progresul revelaţiei. Dumnezeu 
recurge la actele supranaturale extraordinare, mai ales la început de perioade noi 
în istoria planului de mântuire. A recurs la ele în timpul patriarhilor, al lui Moise, al 
lui Isus Navi, al lui Ilie, în momentele principale ale formării şi apărării poporului 
Israel ca purtător al mesajului mântuirii. Dar perioada cea cu adevărat nouă şi 
ultimă este inaugurată de actele supranaturale extraordinare ale lui Iisus Hristos, 
prin care se formează poporul lui Dumnezeu de pretutindeni, care înaintează spre 
însuşirea de către om a tot ce-i este dat omenescului în Hristos, spre participarea la 
Dumnezeu prin comuniunea directă şi maximă cu El. 

Dacă toate actele supranaturale extraordinare ale Revelaţiei sunt acte de mare 
importanţă în istoria mântuirii noastre, îndrumându-ne spre ţinta finală, actele 

supranaturale săvârşite cu natura noastră umană în Hristos o pun pe aceasta sub 
raza nemijlocită a ţintei ei finale. 

Desigur istoria mântuirii nu e făcută numai din acte supranaturale, pentru că 
nici ele nu sunt neîntrerupte, cum nu este neîntreruptă nici Revelaţia supranaturală 
a Iui Dumnezeu. Totuşi ele au o suită spirituală ascendentă şi în acest sens au o 
istorie, reprezentând istoria mântuirii. Dar între ele se ţese trăirea credincioşilor din 
cuvintele şi actele supranaturale ale Revelaţiei. Astfel fiecare etapă a Revelaţiei are 
în ea o forţă de propulsare a vieţii spirituale a naturii noastre până la un nivel care 
o face pe aceasta capabilă de intrarea într-o nouă perioadă, inaugurată de o serie 
de noi acte supranaturale şi extraordinare şi de cuvintele unei cunoaşteri şi trăiri 
superioare. 

Actele supranaturale săvârşite asupra unor lucruri şi forţe ale naturii, sau 
punerea unor lucruri şi forţe ale naturii în mod extraordinar în slujba conducerii 
celor ce cred, spre împlinirea destinaţiei lor, fac mai evidente nu numai cuvintele 
directe din Revelaţia supranaturală, ci şi cuvintele lui Dumnezeu din natură. Ele fac 
să se vadă că toată natura e chemată să devină un mediu mai transparent prin care 
se manifestă persoana şi să fie covârşită prin spiritul personal. 

în perioadele dintre actele supranaturale şi cuvintele însoţitoare omenirea 
trăieşte nu numai din lumina actelor supranaturale şi a cuvintelor însoţitoare ante- 
rioare, ci şi din revelaţia naturală cotidiană, care şi ea are o mişcare istorică, lumi- 
nată de acele acte şi cuvinte. 

Astfel toată istoria mântuirii e călăuzită, luminată şi întărită în bine de 
Revelaţia dumnezeiască. Dar aceasta nu înseamnă că ea constă numai din actele şi 
cuvintele acelei Revelaţii, ci şi din răspunsurile noastre la ele. Sensibilitatea la acele 
acte şi cuvinte şi puterea răspunsurilor la ele sunt slăbite şi întrerupte mult şi des 
de păcat. Dar şi păcatul se resimte în anumite privinţe de nivelul de cunoaştere şi 
de subţierea spirituală la care a ajuns omenirea prin Revelaţie. Păcatul poate lua 
forme mai rafinate. Astfel, lumea e dusă de revelaţie în general înainte. 

h. Caracterul profetic al Revelaţiei. Atât prin perioadele noi ce le inaugurează, 
cât şi prin perspectivele ce le deschid spre ţinta finală, actele Revelaţiei supranatu- 
rale şi cuvintele care le explică au şi un caracter profetic. Proorocirea nu e numai 
un criteriu extern prin care se dovedeşte un fapt al Revelaţiei supranaturale, ci face 
parte din esenţa ei. 

Revelaţia confirmă astfel şi susţine înaintarea noastră spre o ţintă finală ascen- 
dentă, făcând clară înălţimea acestei ţinte. Dar chiar în mişcarea ei naturală creaţia 
este însufleţită de o aspiraţie profetică. Ea este mişcarea revelaţiei naturale spre 
ţinta finală. Adică, chiar revelaţia naturală are un dinamism profetic. Dar mersul 
nostru înainte, în baza revelaţiei naturale, spre ţinta finală, nu ar fi posibil fără 
luminile şi ajutorul Revelaţiei supranaturale, dat fiind păcatul care grevează natura 
noastră umană. Dar nici Revelaţia supranaturală nu se poate dispensa în condu- 

cerea creaţiei spre ţinta finală de aspiraţia naturala a ei şi de simţirea naturală a 
îndemnului şi ajutorul lui Dumnezeu spre progres în împrejurările continuu noi. 

Astfel, actele şi cuvintele lui Dumnezeu în cele două feluri de revelaţie se 
înscriu într-un plan al Lui de conducere a creaţiei spre unirea cu Sine, adică, la 
îndumnezeire. 

i. împlinirea planului de mântuire în Hristos. Hristos prezintă ultima etapă a 
Revelaţiei supranaturale şi împlinirea planului ei. Din El iradiază forţa împlinirii 
acestui plan cu întreaga creaţie şi cu tot universul. De aceea perioada de după 
Hristos este ultima etapă a istoriei mântuirii. Istoria în întregimea ei este răstimpul 
înaintării în realizarea acestui plan, dar desăvârşirea acestei împliniri se face din- 
colo de istorie, în veacul viitor. Partea dinaintea acestei încheieri este propulsată 
de Hristos, Care o atrage la starea eshatologică sau a desăvârşirii eterne la care El a 
dus firea noastră, adică la unirea deplină cu Dumnezeu. 

Astfel Hristos reprezintă culmea Revelaţiei supranaturale şi deplina confirmare 
şi clarificare a sensului existenţei noastre prin împlinirea acestei existenţe în El, în 
care se realizează unirea maximă a noastră cu Dumnezeu şi, prin aceasta, şi 
desăvârşirea noastră. Dar odată cu aceasta se arată că absolutul spre care aspirăm 
nu are un caracter impersonal, ci e Persoană. Iar- noi intrând în comuniune maximă 
cu Absolutul ca persoană ne împărtăşim şi noi de absolut. Noi suntem chemaţi să 
devenim un absolut după har prin participarea la Absolutul personal prin natură. 
Absolutul personal prin natură vrea să împărtăşească persoana um.ană de carac- 
terul Său absolut, întrucât Se face El însuşi om. Persoana conştientă este deja prin 
creaţie un absolut virtual printr-o anumită participare. De aceea peste ea nu se 
poate trece. Persoana noastră nu participă la absolut prin faptul că se trece peste 
ea, ci rămânând om şi fiind confirmat în această calitate. întruparea lui Dumnezeu 
ca om duce la desăvârşire absoluta aspiraţie a noastră prin participare. De aceea 
dincolo de întruparea şi învierea Fiului lui Dumnezeu ca om nu mai pot fi alte acte 
esenţial noi ale Revelaţiei supranaturale. Istoria mântuirii are acum rostul să dea 
celor ce cred ocazia de a se face capabili pentru participarea deplină la Absolutul 
personal, împreună cu Hristos sau în Hristos. 



Lucrarea Cuvântului lui Dumnezeu şi a Duhului 
Sfânt în desfăşurarea Revelaţiei dumnezeieşti 

Progresul în istoria mântuirii, determinat de Revelaţie, este un progres în 
cunoaşterea şi realizarea sensului existenţei noastre în Dumnezeu ca comuniune 
directă şi desăvârşită cu Absolutul ca persoană şi, în El, cu toate persoanele seme- 
nilor noştri; este un progres în cunoaşterea şi realizarea planului de mântuire al lui 
Dumnezeu. Corespunzător cu aceasta, Revelaţia este opera Fiului şi Cuvântului lui 

Dumnezeu după al Cărui model e creat omul, întrucât şi Fiul îşi are originea în 
Tatăl şi răspunde chemării Lui; dar este şi opera Duhului Sfânt, ca Cel ce ne spiri- 
tualizează continuu întărindu-ne tot mai mult în libertatea iubitoare eliberată de 
automatismul naturii. Progresul în asemănarea omului credincios cu Fiul şi 
Cuvântul lui Dumnezeu se realizează prin aceea că El însuşi ne vine prin istoria 
Revelaţiei tot mai aproape. Apoi, luând El însuşi chipul nostru ca să-1 refacă unin- 
du-1 cu Sine ca model, ne ridică până la deplina actualizare a noastră prin învierea 
şi înălţarea umanităţii noastre asumate de El, ca bază a învierii şi înălţării noastre. 
Este în acelaşi timp un progres în spiritualizarea noastră, fără de care nu vom 
putea învia întru slavă şi nu ne vom putea înălţa la cer. Această împreună-lucrare a 
Cuvântului lui Dumnezeu şi a Duhului Sfânt se poate observa întâi în Revelaţie 
până la încheierea ei în Hristos, şi apoi prin Biserică, prin Scriptură şi prin Tradiţie, 
în special rolul important al Sfântului Duh în realizarea Revelaţiei şi în eficienţa ei 
ulterioară arată că revelarea Logosului ca sens suprem al existenţei şi întruparea 
Lui în natura umană sunt solidare cu actul de spiritualizare a naturii umane, efec- 
tuată prin Duhul Sfânt, şi progresează împreună. 

Cuvântul lui Dumnezeu care prin Revelaţia Vechiului Testament ne pregăteşte 
pentru primirea Lui, apoi Se întrupează, înviază şi ne atrage şi pe noi spre înviere 
şi spre unirea veşnică cu El, Se descoperă în calitate de sens deplin al existenţei 
noastre, plin El însuşi de puterea luminătoare şi atractivă. învierea noastră în 
Hristos este astfel scopul Revelaţiei şi al lumii. Dar Duhul Sfânt aduce în noi pu- 
terea acestui sens, dându-ne şi capacitatea să ne însuşim acest sens al existenţei şi 
să ne imprimăm de el. Sfântul Atanasie cel Mare a spus: "Cuvîntul a asumat trupul, 
pentru ca noi să primim pe Duhul Sfânt. Dumnezeu S-a făcut purtător de trup, 
pentru ca omul să poată deveni purtător de Duh" 8 . Sfântul Simion Noul Teolog 
consideră că scopul întregii opere a mântuirii noastre prin Hristos este să primim 
pe Duhul Sfânt. La rândul său, Nicolae Cabasila spune: "Care este efectul şi rezultatul 
actelor lui Hristos?... Nu e altul decât coborârea Sfântului Duh peste Biserică" 9 . 
Mântuitorul însuşi a spus: "E de folos pentru voi ca să Mă duc Eu... Eu voi ruga pe 
Tatăl şi vă va da un alt Mângâietor ca să fie cu voi în veac" (In. 14, 16; 16, 7). 

Cuvântul şi Sfântul Duh sunt cele două Persoane care efectuează împreună şi 
actualizează în mod solidar toată revelaţia şi eficienţa ei până la sfârşitul lumii. Ei 
sunt "cele două mâini ale Tatălui", adică cele două Persoane lucrătoare, după 
expresia Sfântului Irineu. Ele fac împreună străveziu pe Tatăl în mod progresiv: 
"Strălucirea Treimii iradiază progresiv" 10 . între Cuvântul şi Duhul Sfânt există o re- 
ciprocitate continuă a revelării şi Ambii împlinesc o revelare comună a Tatălui şi o 
spiritualizare comună a creaţiei. Niciodată Cuvântul nu e lipsit de Duhul, Care ne 

8. Despre întruparea Cuvântului, 8, P.G., 26, col. 996 C. 

9. Explicarea dumnezeieştii Liturghii, cap. 37; P.G., 150, 450. 

10. Sfântul Grigorie de Nazianz, Cuvântul 31, 26-27; P.G., 36, col. 161. 

face să primim pe Cuvântul, şi nici Duhul Sfânt, de Cuvântul cu Care ne uneşte tot 
mai mult. Dar fiecare din Cei doi are poziţia proprie în acţiunea revelatoare, con- 
form poziţiei din viaţa internă a Sfintei Treimi. De aceea sunt mereu împreună. 
Precum în Sfânta Treime, Duhul Sfânt odihnind peste Fiul, sau strălucind din El 11 , 
arată Tatălui pe Fiul, iar Fiul arată Tatălui pe Duhul, existând între Ei o reciproci- 
tate 12 , tot aşa în Revelaţie şi în eficienţa ei ulterioară Fiul trimite în intimitatea 
noastră pe Duhul şi Duhul ÎI trimite pe Fiul, sau îl aduce în faţa vederii noastre 
sufleteşti, sau chiar în noi. Fericitul Augustin spune: "Să nu gândim că Fiul a fost 
trimis în aşa fel de Tatăl, că n-a fost trimis şi de Duhul Sfânt" 13 . Iar Sfântul 
Ambrozie zice: "Tatăl şi Duhul trimit pe Fiul; la fel, Tatăl şi Fiul trimit pe Duhul" 14 . 
Dumnezeu ne vine aproape în starea Sa de comuniune, pentru ca să ne imprime şi 
nouă această stare şi acest elan al comuniunii. 

Lucrarea revelatoare comună şi complementară a Fiului şi a Sfântului Duh are 
o dezvoltare. Paul Evdokimov vede această dezvoltare ca o alternare a lucrărilor 
mereu mai vădite ale Duhului şi ale Cuvântului. în Vechiul Testament, Duhul Sfânt 
a pregătit venirea Cuvântului în trup, iar Acesta, odată venit în trup, pregăteşte 
venirea Duhului, Care va pregăti până la sfârşitul lumii a doua venire, cea întru 
slavă, a Cuvântului întrupat, înviat şi înălţat. "Prin gura proorocilor tot Vechiul 
Testament este o Cincizecime preliminară în vederea apariţiei Fecioarei şi a acelui 
"Fie" al ei" '5. Apoi "Cincizecimea apare ca scopul ultim al iconomiei trinitare a 
mântuirii. Urmând Părinţilor bisericeşti se poate chiar spune că Hristos este marele 
Înainte-Mergător al Duhului Sfânt" 16 . Pe de altă parte, Evdokimov observă că Duhul 
Sfânt şi Cuvântul sunt mereu împreună, dar într-o perioadă Se află Unul pe planul 
prim, iar în altă perioadă, Celălalt: "în timpul lucrării pământeşti a lui Hristos, relaţia 
oamenilor cu Duhul Sfânt se efectua prin şi în Hristos. Din contră, după Cincizecime, 
relaţia cu Hristos se efectuează prin şi în Duhul Sfânt. înălţarea suprimă vizibilitatea 
istorică a lui Hristos. Dar Cincizecimea restituie lumii prezenţa interiorizată a lui 
Hristos şi acum îl revelează nu în faţa, ci în interiorul ucenicilor Săi" 17 . 

în Vechiul Testament cuvântul lui Dumnezeu este încă un cuvânt cu reduse 
efecte duhovniceşti şi prea puţin revelat în adâncimile spirituale ale omului, 
datorită nivelului redus al sensibilităţii spirituale a acestuia. De aceea puterea lui 
Dumnezeu se manifestă nu numai prin cuvântul însuşi, ci şi prin acte însoţitoare 
dar exterioare cuvântului, căci ele impresionau mai mult poporul la nivelul spiri- 

11. Grigorie Cipriotul, patriarhul Constantinopolului (1283-1289); P.G., 142, col. 240, 
242, 257, 260, 267, 286. 

12. Iosif Vrienie, Cuvinte 24 pentru purcederea Sfântului Duh, Buzău, 1832. 

13. Contra Maximin, Arian. II, 20, 4; P.L., 42, col. 790. 

14. De Spiritu Sancto, III, 1, 8 şi 3; P.L., 16, col. 811-812. 

15. L'Esprit Saint dans la tradition otthodoxe, Ed. du Cerf, Paris, 1969, p. 87. 

16. Op. cit, p. 89. 

17. Op. cit., p. 90. 

tual coborât la care se afla. Când Moise primeşte pe Sinai Legea, sau cuvântul con- 
centrat al lui Dumnezeu, "muntele rumega tot, câ Se pogorâse Dumnezeu pe el în 
foc şi se ridica de pe el fum ca fumul din cuptor, şi tot muntele se cutremura pu- 
ternic" (leş. 19, 18). Aceasta dovedea celor care îl aşteptau, pe de o parte prezenţa 
lui Dumnezeu, pe de alta punea o perdea între Dumnezeu şi ei. Acest lucru se 
petrecea şi după aceea: "Iar după ce intra Moise în cort, se pogora un stâlp de nor 
şi se oprea la intrarea cortului şi Dumnezeu grăia cu Moise" (leş. 33, 9). 

Peste Cuvânt, sau peste Moise care îl reprezenta, a stat un zăbranic până la 
întruparea Cuvântului ca om. Iar Duhul nu iradia în Vechiul Testament în chip 
arătat, decât arareori. în Vechiul Testament Cuvântul lucra asupra subiectelor 
umane, insuficient pregătite spiritual, sub acoperământul Legii. De aceea, paralel, 
Cuvântul le impresiona prin acte de putere. Oamenii erau atunci impresionaţi mai 
mult de strălucirea celor exterioare. Chiar slava lui Dumnezeu li se arăta într-un 
mod oarecum exterior. Sfântul Apostol Pavel zice: "Având deci o astfel de nădejde, 
noi lucrăm cu multă îndrăzneală şi nu ca Moise, care îşi punea un văl pe faţa sa, 
ca fiii lui Israel să nu vadă sfârşitul strălucirii exterioare (prin privirea celei inte- 
rioare). Dar minţile lor s-au învârtoşat, căci până în ziua de azi la citirea Vechiului 
Testament rămâne acelaşi văl, neridicându-se. Căci vălul se desfiinţează în Hristos. 
Deci până şi astăzi, când se citeşte Moise, stă un văl pe inima lor. Iar când se vor 
întoarce către Domnul, vălul se va ridica" (2 Cor. 3, 13-16). 

Dar în persoanele din Vechiul Testament, cu o sensibilitate sporită pentru 
Duhul, din Cuvântul iradia şi Duhul. Prin aceasta nu numai Duhul Sfânt pregătea 
pe cei din Vechiul Testament pentru primirea Cuvântului în trup, ci însuşi 
Cuvântul pregătea prin Duhul această venire a Sa în trup. Iar după înălţarea Sa la 
cer, tot El pregăteşte, prin Duhul ce iradiază din El, venirea Sa viitoare întru slavă. 
"Precum înainte de venirea văzută şi în trup, Cuvântul lui Dumnezeu venea spiri- 
tual la patriarhi şi prooroci, preînchipuind tainele venirii Lui, tot aşa şi după 
această sosire vine nu numai în cei ce sunt prunci, nutrindu-i duhovniceşte şi 
ducându-i la viaţa desăvârşirii cea după Dumnezeu, ci şi în cei desăvârşiţi, desem- 
nându-le de mai înainte forma venirii Lui viitoare în chip ascuns, ca într-o 
icoană" 18 . 

în Vechiul Testament, pe măsură ce apar oameni capabili de Duhul în urma 
pregătirii prin Lege, lucrarea Acestuia iradiază mai intens în ei din Cuvântul dum- 
nezeiesc. Acesta e îndeosebi cazul cu proorocii. însuşi Cuvântul ce li Se comunică 
lor e mai plin de Duhul, sau de o spiritualitate intrinsecă. Prin aceasta oamenii 
sunt pregătiţi pentru sălăşluirea întreagă a Duhului Fiului în natura umană, odată 
cu întruparea Acestuia ca om. 

Aceasta se întâmplă când oamenii sunt pregătiţi pentru a simţi iradierea 
Duhului prin natura umană luată de Cuvântul, când această natură e ridicată la 
atâta capacitate pentru divin, încât poate primi pe Duhul cu toată sensibilitatea şi îl 

18. Sfântul Maxim Mărturisitorul, Capete gnostice, II, 28; Filoc. rom., voi. II, p. 117. 

poate iradia spre alţi oameni, aceştia înşişi deveniţi capabili de perceperea Duhului 
prin uman. Duhul Sfânt Şi-a făcut acum centrul Său de acţiune şi de iradiere, 
împreună cu Cuvântul lui Dumnezeu, în fiinţa umană. Acum iese pe primul plan 
rolul Său cel mai propriu, care este cel de sfinţire şi de îndumnezeire a fiinţelor 
umane. Spiritul uman se descoperă acum ca având cea mai mare conformitate 
potenţială cu Duhul Sfânt. 

Revenirea deplină a Duhului Sfânt în fiinţa umană are loc în Hristos, pentai că 
în Acesta, însuşi ipostasul dumnezeiesc al Cuvântului devine ipostasul naturii 
umane, arătându-ne-o pe aceasta capabilă de unirea în cel mai înalt grad cu 
Dumnezeu. De acum Duhul Sfânt îşi are centrul Lui de iradiere în Cuvântul 
devenit om, sau în Omul care este şi Dumnezeu. 

Aceasta reprezintă înduhovnicirea cea mai înaltă a fiinţei umane. 

însă rezultatul deplin al lucrării Duhului în umanitatea lui Hristos este învierea 
Lui. De aceea, din starea Lui înviată iradiază întreaga lucrare a Duhului. 

Până ce nu a înviat Hristos, Duhul Sfânt iradia oarecum în chip ascuns din El, 
cum iradia în chip ascuns şi din cuvântul Vechiului Testament. Dar Hristos însuşi 
simţea toată lucrarea Duhului în Sine, fiind proprie firii Lor comune, precum o 
simţeau într-o anumită măsură şi ucenicii şi toţi cei mai apropiaţi de El. Dar pentru 
ceilalţi ascunderea Duhului continua. Totuşi, cei ce aveau ochi să vadă şi urechi să 
audă sesizau Duhul din El cu mult mai intens decât îl simţea poporul Israel în 
Moise şi în proorocii Vechiului Testament. 

însă de la înviere Duhul copleşeşte trupul lui Hristos şi de la Cincizecime cei 
care cred în Hristos simt deplina putere a Duhului iradiind din Hristos. Dar trupul 
Lui nu-1 văd pentru că ochii lor sunt trupeşti şi văd încă numai cele arătate 
trupeşte. Dar la învierea lor, când şi ei vor fi devenit în întregime lumină, când şi 
trupul lor va fi copleşit de Duhul, vor sesiza trupul lui Hristos - prin sensibilitatea 
spirituală a trupului lor, sporită la maximum pentru prezenţele nevăzute - copleşit 
de spiritualitate sau ca organ deplin transparent al Duhului. 

Deci nu e vorba de o alternare între prezenţa directă şi indirectă a Fiului şi a 
Sfântului Duh, ci de un progres în înduhovnicirea noastră odată cu progresul 
Revelaţiei. Revelaţia culminează în coborârea Duhului Sfânt la Cincizecime, pentru 
că această coborâre e în funcţie de învierea şi înălţarea lui Hristos cu trupul, ca 
spiritualizare maximă a acestuia. Prin aceasta începe aplicarea efectului Revelaţiei 
la noi, adică conducerea noastră spre învierea şi înălţarea cu trupul de către Duhul 
lui Hristos, Cel înviat şi înălţat, adică nu numai de Duhul, ci şi de Hristos însuşi. 

în învierea lui Hristos, sau în trupul Lui devenit transparent prin Duhul şi pen- 
tru Duhul, ni se arată în ce scop e creată lumea; iar în învierea noastră finală, când 
şi trupurile noastre vor fi deplin transparente prin Duhul, printr-o unire desăvârşită 
cu Hristos, această stare va fi realizată pentru toată creaţia. 

Aceasta arată că Revelaţia constă nu atât în descoperirea unei sume de 
cunoştinţe teoretice despre un Dumnezeu închis în transcendenţa Sa, ci în acţiunea 
de coborâre a Lui la om şi a înălţării omului la El până la realizarea unirii maxime 

în Hristos, ca bază pentru extinderea acestei uniri între Dumnezeu şi toţi oamenii care 
cred în El. Cunoştinţele date în Revelaţie înfăţişează această acţiune de coborâre a lui 
Dumnezeu şi de înălţare a omului care crede. Cuvintele tălmăcesc doar acţiunea 
aceasta a lui Dumnezeu, fiind totodată şi îndemnuri pentru noi de a colabora, ca 
această unire să se facă şi între fiecare dintre noi şi Dumnezeu. Căci unirea maximă a 
lui Dumnezeu cu omul care crede nu se face fără colaborarea liberă a acestuia. 

Revelaţia are loc, aşadar, prin acte şi cuvinte, prin lumină şi putere; ea este 
acţiune luminătoare şi lumină transformatoare a celui ce crede. Ea descoperă nu 
numai ceea ce face Dumnezeu pentru om, ci şi ceea ce va deveni el prin acţiunea 
lui Dumnezeu şi prin colaborarea sa; ea descoperă şi sensul şi scopul final al exis- 
tenţei umane, sau starea finală pentru care suntem destinaţi şi care constituie însăşi 
deplina realizare a noastră. 

De aceea Revelaţia constă nu numai într-o sumă de acte realizate de 
Dumnezeu şi în tălmăcirea lor prin cuvintele Lui, ci şi în anticiparea şi descrierea 
{intei finale a creaţiei, al cărei început de realizare 1-a pus prin actele săvârşite. 
Revelaţia are şi un caracter profetic, eshatologic. Dar Dumnezeu profeţeşte prin 
Revelaţie această ţintă finală a creaţiei, nu printr-o ştiinţă care prevede în mod 
obiectiv şi pasiv dinainte unde va ajunge creaţia prin ea însăşi, ci prin arătarea că 
va conduce El însuşi acolo creaţia, cu colaborarea ei liberă, prin toate actele de 
putere săvârşite. Actele de putere şi cuvintele lui Dumnezeu cuprinse în Revelaţie 
îşi exercită o eficienţă până la împlinirea scopului lor deplin. Adică Revelaţia 
rămâne activă şi în ea se descrie şi această eficienţă în continuare a ei. Dumnezeu, 
descoperindu-Se în Revelaţie ca factor mântuitor activ, profeţeşte totodată cum va 
conduce creaţia la ţinta finală prin actele, sau mai bine zis prin stările dinamice ce 
le-a realizat în Hristos ca acte continui ale Sale. El Se prezintă în Revelaţie şi ca 
Profetul care va realiza profeţia Sa. 

Hristos e supremul Prooroc. în acest sens Revelaţia rămâne activă, deşi pe de altă 
parte conţinutul ei s-a încheiat, întrucât în ea s-a pus baza dinamică a tot ce se va con- 
tinua a se face şi s-a indicat tot ce se va face. Dumnezeu, Care a lucrat în cursul 
Revelaţiei, lucrează la fel în continuare. Fiul lui Dumnezeu, venind la sfârşitul Revelaţiei 
prin întrupare în maximă apropiere de noi, devenind prin înviere, ca om, organul 
maximei eficiente asupra noastră prin Duhul Sfânt, pentru a ne duce şi pe noi la aceeaşi 
stare, rămâne în această apropiere şi eficienţă maximă transformatoare a tuturor celor 
create. Logosul, ca sens al tuturor celor create, a devenit prin întrupare, înviere şi prin 
coborârea Duhului Sfânt sensul şi scopul interior al lor, sensul şi scopul care nu numai 
le arată ce vor fi, ci le şi conduce prin Duhul spre ceea ce acestea trebuie să fie, 
descoperind totodată în El sensul realizat al creaţiei şi al Revelaţiei. 

Dar Hristos cel revelat în sensul acesta rămâne şi lucrează mai departe în 
creaţie, sau permanentizează Revelaţia deplină în eficienţa ei spre a conduce pe 
cei ce cred către unirea cu EI şi îndumnezeire, şi anume, prin spiritualizarea lor 
treptată prin Duhul Sfânt, folosind trei mijloace concrete şi unite: Biserica, Sfânta 
Scriptură şi Sfânta Tradiţie. 



III 



Lucrarea lui Hristos şi a Duhului Sfânt, 

de păstrare a Revelaţiei în eficienţă, 

prin Sfânta Scriptură şi Sfânta Tradiţie 

în cadrul Bisericii 



Revelaţia supranaturală s-a încheiat în Hristos. Căci în El a ajuns la împlinire 
ca în primul exemplar planul de mântuire şi de îndumnezeire a creaţiei. Mai sus 
nu poate duce acest plan. Dumnezeu nu vine mai aproape de om decât a fâcut-o 
în Hristos. Unirea între Dumnezeu şi om nu poate înainta mai departe. Noi nu 
putem înainta la o mai mare împlinire decât în Hristos. 

Dar aceasta nu înseamnă că - prin însuşi conţinutul ei - Revelaţia supranatu- 
rală nu poate fi activă mai departe. Ca Dumnezeu venit în maxima apropiere de 
noi, ca om ridicat prin unirea cu Dumnezeu într-o persoană la suprema înălţime, 
ca plan al lui Dumnezeu ajuns şi concretizat în El la ultima împlinire, Hristos 
începe lucrarea de extensie a stării realizate în El, la noi toţi. 

Starea Lui are un caracter dinamic. Ca Dumnezeu El vrea să realizeze în 
umanitatea Sa apropierea cu toţi oamenii, ca şi cu nişte parteneri egali cu Sine, 
menţinând identitatea personală a fiecăruia; prin aceasta vrea să ducă pe fiecare la 
nivelul de realizare umană maximală. Cu alte cuvinte, El vrea să extindă planul lui 
Dumnezeu realizat în El. 

Dar El e mai presus de toţi. Căci El nu e o persoană umană care a avut nevoie 
de mântuire şi, în vederea acesteia, a fost unită cu Dumnezeu. El a asumat natura 
umană neipostaziatâ în ea însăşi, ci în Ipostasul Lui propriu, pentru a face din ea 
mediul fundamental prin care să extindă la toţi oamenii îndumnezeirea la care a 
fost ea ridicată. Dar tocmai prin aceasta Hristos poate realiza opera aceasta de 
mântuire şi îndumnezeire a tuturor, cum n-ar fi putut s-o facă nici un om. El nu e 
o persoană umană unită cu Persoana divină; pentru că în această situaţie ar fi 
putut fi orice om, întrucât n-ar fi centrul uman care este şi Dumnezeu. în acest caz, 
prin comuniunea cu Hristos nu s-ar realiza comuniunea cu Dumnezeu însuşi, după 
care aspiră fiinţa noastră. Hristos e Persoana divină care Ea însăşi, fiind şi om, face 
posibilă, prin comuniunea accesibilă cu Ea ca om, comuniunea tuturor cu 
Dumnezeu însuşi, sau cu Persoana absolută. El este centrul şi fundamentul acţiunii 
de extindere a mântuirii şi de îndumnezeire la toţi cei ce cred. în El planul de 
mântuire s-a realizat ca într-un fundament. 

Acţiunea de extindere a acestui plan o face Hristos tot prin Duhul Sfânt: prin 
Duhul Sfânt a comunicat Revelaţia şi a creat şi susţinut comunitatea poporului 
Israel în faza ei nedeplinâ. Tot prin Duhul Sfânt se menţine în eficienţa ei continuă 
Revelaţia încheiată, creându-se şi susţinându-se comunitatea superioară şi univer- 
sală a Bisericii. Biserica este dialogul lui Dumnezeu cu credincioşii prin Hristos în 
Duhul Sfânt. Dialogul purtat înainte de Cuvântul de departe, ajunge dialog intim 
prin întruparea Fiului lui Dumnezeu ca om şi începe să se extindă prin Biserică. 
Astfel Biserica este Revelaţia supranaturală, încheiată în Hristos, în eficienţa ei 
asupra noastră în cursul vremii, prin Duhul Sfânt; este Revelaţia supranaturală, 
ajunsă la deplinătatea ei în Hristos, în acţiunea de extindere şi de rodire deplină în 
cei ce cred. Biserica e Hristos unit în Duhul Sfânt cu cei ce cred, asupra cărora s-z 
extins şi prin care se extinde acţiunea Sa de atragere a lor, prin dialogul cu ei, în 
procesul de asemănare cu El. Credincioşii, prin sensibilitatea produsă în ei de 
Duhul Sfânt în Biserică, iau cunoştinţă de puterea lui Hristos în care e împlinită 
toată revelaţia şi iau cunoştinţă şi de acţiunea acesteia în ei. Dar nu descoperă o 
revelaţie nouă sau un plus de revelaţie pe lângă cea împlinită în Hristos. Revelaţia 
continuă să fie activă prin Duhul Sfânt în lume, în şi prin Biserică, dar nu continuă 
să se întregească cu părţi noi. Ea e întreagă în Hristos şi din El lucrează întreagă în 
şi prin Biserică asupra fiinţelor conştiente care cred şi primesc credinţa. Lumina şi 
puterea ei au ajuns la zenit în soarele Hristos. 

Biserica este Hristos ca Revelaţie deplină în continuarea eficienţei Lui. Din El 
continuă ea să lumineze şi sâ încălzească prin Duhul Sfânt în mod integral nu 
numai până la sfârşitul timpului, ci în veşnicie, în şi prin Biserica de pe pământ şi 
din cer, din Trupul Lui ca forma de comuniune cu El şi între ei, a celor ce cred. 
Dacă Revelaţia devenită realitate deplină în Hristos are în ea un dinamism profetic, 
un profetism în mişcare, acţiunea ei până la ţinta finală este implicată în dinamis- 
mul ei profetic, care se săvârşeşte în şi prin Biserică. 

Biserica are deci, prin Duhul Sfânt, misiunea* de a face eficientă nu indiferent 
care revelaţie, ci Revelaţia împlinită în Hristos, sau pe Hristos ca încorporarea 
Revelaţiei depline şi în tensiunea profetică reală implicată în El. Ea are deci şi misi- 
unea de a păstra prin Duhul Sfânt Revelaţia împlinită în Hristos, care o face aptă să 
discearnă autenticitatea Revelaţiei, în deplinătatea şi în tensiunea ei spre ţinta 
finală adevărată. Duhul Sfânt o menţine ca mijloc adecvat de actualizare şi martoră 
a Revelaţiei autentice şi, prin aceasta, de realizare a existenţei umane în Hristos. 
Revelaţia aceasta este, în acest sens, neschimbată obiectiv atât în Sfânta Scriptură, 
cât şi în Sfânta Tradiţie. Deci Biserica, prin Sfânta Scriptură şi prin Sfânta Tradiţie, 
menţine în înţelesul ei adevărat Revelaţia în acţiune. Acţiunea ei nu e altceva decât 
punerea în lucrare a Revelaţiei păstrate în întregul ei, pregătirea credincioşilor 

pentru lucrarea ei, sau a lui Hristos tălmăcit în Sfânta Scriptură şi comunicat prin 
Sfânta Tradiţie. 

Dacă Scriptura şi Revelaţia îşi au concretizarea lor deplină în Hristos, Biserica 
nu se poate dispensa de ele, cu afirmaţia că are pe Hristos însuşi. Căci ele sunt 
expresia autentică a lui Hristos şi nu se pot găsi alte expresii autentice mai depline 
aie lui Hristos, iar Biserica nu poate rămâne nici cu un Hristos neexprimat. Căci un 
Hristos neexprimat nu-Şi poate manifesta eficienţa. Dar având pe Hristos lucrător în 
ea prin Duhul Sfânt, Biserica e singură capabilă să înţeleagă şi să interpreteze în mod 
autentic Scriptura, ca alcătuită din etape, din cuvinte şi din acte ce exprimă pe 
Hristos cel înviat şi duc pe cei ce cred spre împlinirea lor în Hristos cel adevărat. 

Duhul lui Hristos ne sensibilizează pentru Hristos şi ne uneşte cu El în 
Biserică, pentru că focul Duhului care se propagă din Hristos nu se poate despărţi 
de sensibilitatea umană comună pentru Hristos. El Se manifestă ca lucrător prin 
focul credinţei lucrătoare. Focul acesta este viaţa în continuă desăvârşire a comuni- 
unii cu Hristos. Duhul aduce viaţa pentru că realizează comuniunea cu Hristos. 
Prin Duhul credincioşii nu sunt legaţi în izolare de Hristos, ci împreună. Cel ce 
ajunge la credinţa în Hristos ajunge prin credinţa sau prin sensibilitatea altuia. 
Sensibilitatea interpersonală a credinţei în care Se manifestă Duhul Sfânt îi leagă pe 
cei ce cred în comunitatea credinţei sau în Biserică. Sensibilitatea bucuriei pentru 
comuniunea cu Persoana absolută a lui Hristos se extinde în bucuria comuniunii şi 
a faptelor de comuniune cu alţii, în participarea altora la Persoana absolută a lui 
Dumnezeu, venită la nivelul comuniunii cu ei în Hristos. 

De aceea Biserica nu e numai singura care înţelege Scriptura şi Tradiţia ca 
exprimarea vie şi dinamică a puterii lui Hristos - ţinta noastră finală -, ci şi singura 
care pune în actualitate această putere, sau căldura ei, prin sensibilitatea 
interumană produsă de Duhul Sfânt. 



Modurile de păstrare a Revelaţiei supranaturale 

1 . Sfânta Scriptură şi legătura ei 
cu Biserica prin Sfânta Tradiţie 

Dialogul viu al Bisericii cu Hristos se poartă în mod principal prin Sfânta 
Scriptură şi prin Sfânta Tradiţie. Sfânta Scriptură este una din formele în care se 
păstrează Revelaţia în eficienţa ei, ca apel al lui Dumnezeu în continuare. Ea este 
expresia scrisă a Revelaţiei împlinite în Hristos. Ea prezintă pe Hristos în forma 
cuvântului Lui dinamic şi a cuvântului tot aşa de dinamic al Sfinţilor Apostoli 

despre faptele Lui mântuitoare, în eficienţa permanentă a lor. Dar ea descrie şi 
modul în care Dumnezeu a pregătit mântuirea noastră în Hristos şi modul în care 
Hristos continuă să lucreze prin extinderea puterii Lui, pentru asemănarea noastră 
cu El, până la sfârşitul lumii. Prin cuvântul ei, Hristos continuă să ne vorbească şi 
nouă, să ne provoace la răspuns cu fapta, să lucreze astfel şi în noi. Noi simţim 
prin cuvântul Scripturii că Hristos continuă să lucreze în noi prin Duhul Lui cel 
Sfânt: "Iată Eu cu voi sunt în toate zilele până la sfârşitul veacului" (Mt. 28, 20). 
Sfânta Scriptură e Fiul şi Cuvântul lui Dumnezeu care S-a tălmăcit pe Sine în 
cuvinte, în lucrarea Lui de apropiere de oameni pentru ridicarea lor la El, până la 
întruparea, învierea şi înălţarea Lui ca om. El lucrează prin cuvintele acestea, prin 
care Se tălmăceşte pe Sine, asupra noastră, pentru a ne conduce şi pe noi la starea 
la care a ajuns El. Scriptura redă ceea ce continuă să facă Fiul lui Dumnezeu cu noi 
din această stare de Dumnezeu şi om desăvârşit, deci Scriptura tălmăceşte lucrarea 
prezentă a lui Hristos. Căci Hristos, rămânând mereu viu şi Acelaşi, Se tălmăceşte prin 
aceleaşi cuvinte, dar ca Cel ce vrea să ne facă şi pe noi asemenea Lui. 

Sfântul Maxim Mărturisitorul menţionând cele două expresii ale Sfântului 
Apostol Pavel despre "sfârşitul veacurilor ajuns la noi" (1 Cor. 10, 11) şi despre 
veacurile viitoare în care "Dumnezeu va arăta bogăţia covârşitoare a harului Său, 
prin bunătatea ce a avut-o către noi întru Hristos Iisus" (Ef. 2, 7), spune: "Odată ce 
veacurile rânduite de mai înainte pentru lucrarea prin care Dumnezeu avea să Se 
facă om au luat sfârşit la noi, Dumnezeu împlinind cu adevărat întruparea Sa 
desăvârşită, trebuie să aşteptăm de aci înainte celelalte veacuri ce vor veni, care 
sunt rânduite pentru lucrarea îndumnezeirii tainice şi negrăite a oamenilor" 19 . Dar 
bogăţia ce ne-o va arăta Dumnezeu în veacurile viitoare, bunătatea Lui integrală 
faţă de noi cuprinsă în Hristos, e descrisă în Scriptură. în felul acesta Sfânta 
Scriptură nu e numai o carte prin care păstrăm în memorie ce a făcut Dumnezeu 
prin pregătirea întrupării şi prin întruparea Fiului Său, ci şi o carte care ne spune 
ce face şi va face Fiul lui Dumnezeu cel întrupat şi înviat până la sfârşitul 
veacurilor pentru a ne conduce şi pe noi la înviere. Căci în Scriptură e descrisă nu 
numai acţiunea de coborâre a lui Dumnezeu pe pământ spre noi până la întru- 
parea Sa, ci şi începutul ridicării noastre la îndumnezeire, făcut prin înviere, şi 
începutul extinderii acţiunii Lui din starea de înviere în Biserica începătoare, ca 
model al acţiunii Lui până la sfârşitul lumii. Pentru că în Hristos cel sculat din morţi 
şi aşezat de-a dreapta Sa, Dumnezeu ne-a arătat ce ne va da şi nouă în veacurile 
ce urmează după învierea Lui, temelie a vieţii noastre eterne. Căci în Hristos sau 
"împreună cu El ne-a sculat şi împreună ne-a aşezat întru cele cereşti" (Ef. 2, 6). 
Sfânta Scriptură este astfel o carte pururea actuală. "Cerul şi pământul vor trece, 
dar cuvintele Mele nu vor trece" (Mt. 24, 55; Mc. 13, 31; Le. 21, 33). 

19. Răspunsuri către Talasie, 22; Filoc. rom., voi. III, p. 70. 

Cuvintele lui Hristos trebuie crezute întrucât sunt cuvinte ale lui Dumnezeu 
(In. 3, 34); la fel cele ale Apostolilor despre El, pe baza cuvintelor şi faptelor Lui 
(Fapte 4, 29; 13, 5, 7 şi 46; 6, 2; 6, 7; 8, 14; 16, 32; 17, 13). De aceea cuvintele 
acestea se împlinesc în cei ce le ascultă. Căci ele sunt "duh şi viaţă" (In. 6, 63), 
sunt "cuvinte ale vieţii veşnice" (In. 6, 68). Dar ele pot fi crezute şi produc viaţa 
veşnică în cei ce le aud numai dacă lucrează Duhul în ei. "Cel care este de la 
Dumnezeu ascultă cuvintele lui Dumnezeu; de aceea voi nu le ascultaţi, pentru că 
nu sunteţi ai lui Dumnezeu" (In. 8, 47). Dar Duhul care produce credinţa în cel ce 
le aude este Duhul lui Hristos. Hristos este sensul ultim al nostru, sau în El se 
împlineşte sensul ultim al nostru, prin sensibilitatea produsă şi întreţinută în noi de 
Duhul Sfânt. Prin urmare, însuşi Hristos lucrează prin Duhul Său în cel ce aude 
cuvintele Sale, neopunându-Se conţinutului lor. Astfel, Scriptura este una din 
formele prin care cuvintele lui Hristos se păstrează nu numai în cuvintele rostite 
odinioară de Hristos, ci şi în cuvintele pe care El ni le adresează continuu. 

Sfânta Scriptură dă mărturie despre lucrarea Duhului care se săvârşea în cei ce 
ascultau cuvintele lui Hristos, sau cele ale Apostolilor despre Hristos pe baza 
cuvintelor şi faptelor Lui, după înălţarea Lui la cer: "Mulţi din cei ce auziseră 
cuvântul au crezut" (Fapte 4, 4). "încă pe când vorbea Petru aceste cuvinte, Duhul 
Sfânt a venit peste toţi cei care ascultau cuvântul" (Fapte 10, 44). 

Scriptura nu ne spune dacă ar fi venit cineva la credinţă prin simpla citire a 
cuvintelor lui Dumnezeu, cuprinse în ea. Desigur că aceasta s-ar putea explica din 
faptul că nu exista o Scriptură despre Hristos în timpul de când avem mărturiile ei 
de mai sus. Totuşi, în general, cuvântul Scripturii are putere când e comunicat de 
un om credincios altuia, fie prin repetarea lui aşa cum se găseşte în Scriptură, fie 
explicat. Căci în credinţa dintre ei lucrează Duhul Sfânt. Credinţa, ca Jucrare a 
Duhului, vine în cineva p'rin altul, dar numai când acel altul comunică cuvântul 
Scripturii însuşit şi mărturisit cu credinţă, sau cu sensibilitatea comuniunii în Duhul. 
Scriptura îşi activează puterea ei în comuniunea între persoane, în transmiterea 
cuvântului ei cu credinţă de la o persoană la alta, de-a lungul generaţiilor. A 
trebuit să fie de la început persoane care au crezut, nu citind Scriptura, ci prin con- 
tactul cu o persoană care le-a dat credinţa în conţinutul ei şi, pe baza aceasta, au 
crezut în acest conţinut: la început rostit, apoi fixat în scris. Această persoană a fost 
Hristos. Iar deplina vedere în adâncimile Lui divine şi sensibilitatea pentru ele le-a 
dat Duhul lui Hristos, Care a lucrat în comunicarea acestei vederi şi sensibilităţi. 
De atunci cuvintele lui Hristos, sau despre Hristos, fixate sau nu în Scriptură, sunt 
mijloacele exterioare de exprimare, de transmitere şi de împrospătare a credinţei în 
cadrul Bisericii, sau de la Biserică spre cei din afara ei, concomitent cu trans- 
miterea şi împrospătarea lor prin Duhul Sfânt. 

Când atribuim acest rol cuvintelor, nu înţelegem numaidecât citirea sau 
repetarea lor întocmai, ci conţinutul lor, care este mărturisirea despre Hristos. Dar 

chiar în acest caz e implicată citirea continuă a Scripturii în comunitatea bi- 
sericească de către unele persoane, care împrospătează circulaţia conţinutului ei 
nediminuat şi nealterat în această comunitate. Scriptura garantează în acest sens 
păstrarea credinţei vii şi nealterate în Biserică, deşi la rândul ei este valorificată de 
Duhul lui Hristos, de Duhul credinţei, şi păstrată în comunitatea Bisericii prin 
Duhul de la întemeierea ei, după contactul intens al unor persoane cu Hristos. 

Pe lângă aceasta, cei ce primesc credinţa de la alţii pe baza conţinutului ge- 
neral al Scripturii comunicat lor, printr-un contact ulterior frecvent cu Scriptura 
pătrund tot mai adânc în bogăţia ei de înţelesuri duhovniceşti, convingându-se tot 
mai mult că cuvintele ei nu au putut veni decât de la Dumnezeu, pentru că au în 
ele adâncimile nesfârşite ale vieţii dumnezeieşti. înţelesurile acestea întăresc tot 
mai mult credinţa primită prin altul ca un dar al Duhului; ele răspund tot mai mult 
setei de a cunoaşte pe Dumnezeu şi felului cum credinţa aşteaptă ca Dumnezeu să 
fie. Starea creată de Duhul producător de credinţă e adâncită de înţelesurile cuvin- 
telor Scripturii, încât nu se mai poate face o separaţie între lucrarea Duhului venită 
în noi prin altul, şi efectul cuvintelor Scripturii, respectiv al conţinutului ei. De fapt 
Duhul ni Se transmite de la altul prin cuvântul Scripturii crezut de acela, iar 
îmbogăţirea credinţei mele prin citirea Scripturii sau prin meditarea conţinutului ei 
se face în comuniunea cu alţii, în comunitatea Bisericii. Fără Scriptură, credinţa ar 
slăbi şi conţinutul ei s-ar sărăci în timp şi ar deveni nesigur în sânul Bisericii; dar 
fără Biserică, Scriptura nu ar fi actualizată în eficienţa ei, căci ar lipsi transmiterea 
Duhului, de la cei ce cred, la cei ce primesc credinţa. 

Astfel, Duhul actualizează în comunitatea Bisericii cuvintele Scripturii. Hristos 
rosteşte şi acum în Duhul Sfânt cuvintele Sale, scoţând în relief alte şi alte 
înţelesuri ale lor, după nivelul meu de înţelegere duhovnicească, dar şi după 
nivelul timpului, al comunităţii bisericeşti. îndată ce»se trece dincolo de litera 
Scripturii şi de citirea ei fără înţelegerea duhovnicească, se dă nu numai de 
înţelesurile ei duhovniceşti, ci şi de lucrarea Duhului lui Hristos săvârşită prin 
aceste înţelesuri în cel ce citeşte, sau de Hristos însuşi, Care-Şi descoperă tot mai 
adânca bogăţie spirituală a Lui. Prin aceasta credincioşii cunosc tot mai mult "care 
este lărgimea şi lungimea şi adâncimea şi înălţimea" şi "iubirea lui Hristos cea mai 
presus de cunoştinţă", "umplându-se de toată plinătatea Lui" (Ef. 3, 18-19). Sfântul 
Maxim Mărturisitorul spune: "E nevoie de multă ştiinţă (duhovnicească) pentru ca, 
înlăturând mai întâi cu grijă vălurile literelor care acoperă Cuvântul, să putem privi 
cu mintea dezvăluită pe Cuvântul însuşi, stând de Sine şi arătând în Sine limpede 
pe Tatăl, atâta cât e cu putinţă, oamenilor" 20 . 

Cuvintele Scripturii sunt prilejul inevitabil pentru ca să intrăm în legătură cu 
Persoana autentică a lui Hristos deasupra lor, prin lucrarea Sfântului Duh, dar nu 
numai citite în forma lor scrisă, ci şi prin cunoaşterea lor în conţinut. 

20. Capete gnostice II, 73; Filoc. rom., voi. II, p. 194. 



REVELAŢIA DUMNEZEIASCĂ, IZVORUL CREDINŢEI CREŞTINE 43 

Dar din acest motiv, cu Apostolii s-a petrecut şi faptul invers: întâi au cunos- 
cut Persoana şi faptele lui Hristos, din care unele proorocite de El, şi apoi "au 
crezut Scripturii şi cuvântului pe care-1 spusese Iisus" (In. 2, 22). în sensul acesta 
s-a transmis din vremea Apostolilor credinţa în Persoana lui Hristos prin 
propovâduire orală şi apoi cei ce au crezut în El şi-au confirmat şi îmbogăţit 
credinţa şi prin citirea Scripturii. 

Totuşi, ca mijloc sau prilej inevitabil prin care se menţine şi întăreşte credinţa 
în Hristos, după ce ea s-a constituit, "toată Scriptura este de Dumnezeu insuflată" 
(2 Tim. 3,16). 

Hristos care lucrează în noi prin Duhul Sfânt, comunicându-Se aşa cum aflăm 
în Scriptură, e în Biserică. Biserica e trupul lui Hristos în care Acesta lucrează în 
decursul timpurilor. Biserica e plină de Hristos în lucrarea Lui mântuitoare. Dar 
dacă El e activ în Biserică, Scriptura care-L descrie, când e lucrătoare, e tot în 
Biserică. 

Dar Revelaţia, ca realitate îndeplinită în Hristos şi manifestând aceeaşi efi- 
cienţă prin Biserică în cursul veacurilor, reprezintă Tradiţia. Deci Tradiţia e însăşi 
Biserica drept formă a eficienţei nemicşorate a lui Hristos, prin Duhul Sfânt, sau a 
Revelaţiei împlinite în El, de-a lungul veacurilor. 

De aceea "nici o proorocie a Scripturii nu se tâlcuieşte după socotinţa 
fiecăruia, pentru că niciodată proorocia nu s-a făcut după voia omului, ci oamenii 
cei sfinţi ai lui Dumnezeu au grăit, purtaţi fiind de Duhul Sfânt" (2 Pt. 1, 20-21). în 
oceanul de înţelesuri ale Duhului de dincolo de literă, nu se poate vâsli decât în 
chip rătăcitor fără călăuzirea aceluiaşi Duh, Care transmite înţelegerea lor în 
Biserică, de la generaţie la generaţie. 

2. Sfânta Tradiţie şi legătura ei cu Biserica 
şi cu Scriptura 

Tradiţia e permanentizarea dialogului Bisericii cu Hristos. Conţinutul Scripturii 
primit prin credinţa ce se transmite de Ia Apostoli în comunitatea Bisericii, nefiind 
produs omenesc, ci fiind insuflat de Duhul Sfânt, trebuie pe de o parte păzit, pe 
de alta adâncit în înţelesurile lui nealterate primite de la Sfinţii Apostoli. Prin 
aceasta, Scriptura se cere după o tradiţie neschimbata de la Apostoli. Aceasta e o 
altă formă de păstrare şi folosire în eficienţa ei continuă a Revelaţiei integrale rea- 
lizate în Hristos. Scriptura are un dinamism intrinsec. Conţinutul ei se vrea cunos- 
cut, aplicat şi trăit într-o tot mai mare adâncime şi intensitate, pentru că însuşi 
conţinutul Revelaţiei, care este Hristos cel necuprins, se vrea cunoscut şi însuşit tot 
mai mult şi iubit tot mai intens. Tradiţia actualizează acest dinamism al Scripturii 
fără să-1 altereze, fiind ea însăşi o aplicare şi o aprofundare continuă a conţinutului 
ei. Concomitent cu păstrarea ei autentică, Tradiţia efectuează această actualizare a 

dinamismului Scripturii prin calitatea ei de explicatoare adevărată a Scripturii. 
Explicarea aceasta e în esenţă cea apostolică. Sfântul Apostol Pavel, pentru 
înţelegerea epistolelor sale trimite la predica sa orală, care se vede că a rămas în 
comunitate ca Tradiţie şi prin Tradiţie (1 Cor. 11, 2; 15, 3; 2 Tes. 2, 15; 3, 6). 
Această explicare sau "învăţătură apostolică" a credinţei trebuie să rămână ca un 
model permanent, ca o regulă de neschimbat (Rom. 6, 17; Iuda 3). Biserica de la 
început stăruia şi era îndemnată să stăruie în "învăţătura apostolică"; aceasta relata 
cuvintele şi faptele lui Hristos, dar era şi o explicare a lor comună care în esenţă 
nu se făcea fără Duhul lui Hristos (Fapte 13, 12; Tit 1, 9; Evr. 13 ,9; Apoc. 2, 14). 
Dar învăţătura sau explicarea aceasta avea forme variate în expunere (1 Cor. 14, 
26; 1 Tim. 4, 2). 

Deci explicarea apostolică, deşi rămâne în esenţă aceeaşi, are un principiu 
dinamizator în ea. Esenţa este Hristos ca Dumnezeu-Om, ca împlinire. a umanităţii 
în El prin înviere şi unirea culminantă cu Dumnezeu. Dar infinitatea divină ce se 
comunică prin El umanităţii se cere mereu explicată, pentru că mereu se progre- 
sează în experienţa şi înţelegerea ei: "înrădăcinaţi şi întemeiaţi fiind în iubire, să 
puteţi înţelege împreună cu toţi sfinţii care este lărgimea şi lungimea şi adâncimea 
şi înălţimea" şi să cunoaşteţi "iubirea lui Hristos cea mai presus de cunoştinţă, ca 
plini să fiţi de toată plinătatea lui Dumnezeu" (Ef. 3, 18-19). Tradiţia sau identitatea 
cunoaşterii lui Hristos stă în experierea continuă, aceeaşi şi mereu nouă a iubirii 
Lui mai presus de cunoştinţă şi de orice limită. Ea nu se poate experta decât prin 
experienţa concomitentă a iubirii între toţi credincioşii (sfinţii), adică în Biserică. 
De aceea ea se face cunoscută prin Biserică. Prin Biserică se face deci înţeleasă şi 
exprimarea adevărată a acestei iubiri în Sfânta Scriptură (Ef. 3, 10). Aşa trebuie să 
înţelegem raportul între permanentizarea Revelaţiei încheiate în Hristos şi noutatea 
ei continuă, manifestată prin Tradiţie, a cărei bază e dată de Apostoli. Ce aduce 
atunci Tradiţia nou, dacă ea nu este o continuare a Revelaţiei? "A înţelege, a folosi, 
adică a integra în destinul nostru elementele unei Revelaţii destinate tocmai a ne 
face prezent în veac harul de care a vorbit Scriptura, pentru prima dată, şi care are 
deja o foarte lungă istorie... Prin Revelaţia în Hristos s-a petrecut ceva odată pentru 
totdeauna" (Evr. 7, 27 şi 10, 10). "Duhul Sfânt este la lucru. El e Cel ce, între altele, 
face actuală Revelaţia. Revelaţia este în acelaşi timp în chip misterios închisă şi 
deschisă, ea vine la noi prin transmitere" 21 . 

Dacă Scriptura n-ar avea decât un înţeles îngust, literal, static, ea n-ar avea 
nevoie de Tradiţie, de o explicare, care să-i păstreze totuşi nealterate înţelesurile 
apostolice originare. Atunci ar fi absurd să se mai admită după ea o aplicare trăită. 

21. Rene Voeltzel, în "Actualitâ de ia Revâlation", Scrisoare deschisă adresată iui Jean 
Fourastiâ (Rev. ReTorme, nr. 19 din 1974), declara într-o "Scrisoare deschisă către teologi": 
"una din cele mai mari erori comise de Biserică e eroarea absurdă de a fi declarat în mod 
arbitrar Revelaţia închisă". 

Dacă Scriptura n-ar intenţiona să treacă pe Hristos în viaţa oamenilor şi norma 
acestei vieţi să fie după El, n-ar avea nevoie de completarea prin Tradiţie. 

Explicarea apostolică a conţinutului Scripturii, sau prima şi deplin autentica 
explicare a ei, coincide în esenţă cu aplicarea conţinutului ei, cu trecerea acestui 
conţinut în viaţa omenească prin întemeierea Bisericii, cu precizarea concretă a 
structurilor ei ierarhic-sacramentale pe baza indicaţiilor Domnului, structuri 
corespunzătoare multiplelor dăruiri ale puterii lui Hristos, conform trebuinţelor 
credincioşilor, şi cu precizarea modalităţilor ei de viaţă spirituală şi de cult. 
Conţinutul Tradiţiei apostolice nu e în esenţă decât conţinutul Scripturii aplicat 
vieţii omeneşti, sau trecut în aceasta prin Biserică. Biserica ţine deci Scriptura, apli- 
cată prin Tradiţie, mereu nouă şi totuşi mereu aceeaşi. O ţine prin structurile ie- 
rarhic-sacramentale, precizate de Apostoli ca mijloace de trecere a conţinutului 
Revelaţiei său a lui Hristos însuşi în viaţa oamenilor. O ţine mereu nouă şi mereu 
aceeaşi prin Tradiţia originară prin care Apostolii au precizat aceste structuri, prin 
care Se comunică real Hristos în cursul generaţiilor, cu bogăţia inepuizabilă a 
bunătăţilor Lui. Practicarea acestor structuri ale Tradiţiei înseamnă primirea inte- 
grală a lui Hristos prin ele în Biserică, sau a harului lui Hristos; dar aceasta nu 
înseamnă că acest Hristos integral nu poate fi explicat mereu, scoţându-se la iveală 
alte şi alte semnificaţii ale Lui, alte efecte produse de El în suflete. Tradiţia ca 
explicare mereu îmbogăţită a aceluiaşi Hristos nu se poate despărţi de primirea Lui 
ca conţinut neschimbat al Tradiţiei, de curgerea aceluiaşi har al Lui, sau de pri- 
mirea Aceleiaşi Persoane a Lui în Biserică prin Sfintele Taine şi prin cuvântul 
explicativ despre El. 

Tradiţia are deci două sensuri: a) totalitatea modalităţilor de trecere a lui 
Hristos în viaţa umană sub forma Bisericii şi a tuturor lucrărilor Lui de sfinţire şi 
propovăduire şi b) transmiterea acestor modalităţi de la generaţie la generaţie. 
G. Florovski zice: "Dar Apostolii au predat şi Biserica a primit prin succesorii lor, 
episcopii, nu numai o învăţătură, ci şi harul Sfântului Duh". "în esenţă, Tradiţia este 
neîntreruperea vieţii dumnezeieşti, permanenta prezenţă a Sfântului Duh" 22 . 

Tradiţia e permanentizarea transmiterii Aceluiaşi Hristos revelat întreg - adică 
întrupat, răstignit şi înviat - în Biserică, adică comunicarea permanentă a stării 
finale dinamice la care a ajuns Dumnezeu prin revelaţie în apropierea Lui de 
oameni. Ca atare ea este prelungirea acţiunii lui Dumnezeu din Hristos, descrisă 
esenţial în Scriptură. Numai prin Tradiţie conţinutul Scripturii devine mereu viu, 
actual, eficient, dinamic în toată integritatea lui, în cursul generaţiilor din istorie. în 
sensul acesta, ea completează Scriptura. Fără ea, Scriptura, sau Revelaţia nu-şi 
actualizează toată eficienţa ei, sau eficienţa ei continuă. Fără ea nu se poate 
pătrunde şi trăi tot conţinutul Scripturii. Toate cântările bisericeşti sunt pătrunse de 
texte din Scriptură şi toate actele liturgice şi sacramentale simbolizează şi actua- 

22. Onhodoxy, Geneva, 1960, p. 40. 

lizează în mod eficient momente din Scriptură, din istoria Revelaţiei. Dar prin 
aceasta imnele şi actele liturgice dau Scripturii "o adâncă tâlcuire dogmatică şi spi- 
rituală". Scriptura, fără explicarea liturgică şi fără aplicarea ei în Liturghie şi în cele- 
lalte Taine, se usucă, se desfigurează 23 . 

Tradiţia apostolică e o parte a Revelaţiei, căci aceasta nu putea rămâne fără 
arătarea modului prin care Hristos cel revelat Se comunică oamenilor. 

Tradiţia are rolul de a pune şi de a ţine generaţiile succesive de creştini în 
legătură cu Hristos prin faptul că ea este în esenţă atât invocare a Duhului lui 
Hristos (epiclezâ în sens larg), cât şi primirea Duhului Sfânt, La acestea se reduc 
Sfintele Taine şi ierurgiile, în care se cer şi se primesc prin rugăciune harurile şi 
darurile Sfântului Duh, care sfinţesc nu numai sufletul, ci şi trupul omului şi natura 
înconjurătoare. Toate celelalte sfinte lucrări ale Bisericii se încadrează esenţial în 
aceste două lucrări: chemarea şi coborârea Sfântului Duh. Iar viaţa morală şi spiri- 
tuală, cu înfrânările, cu virtuţile, cu pocăinţa ce ţin de ea, normate prin disciplina 
canonică a Bisericii, alcătuieşte condiţia care îi face apţi pe credincioşi pentru o 
invocare eficace a Duhului şi pentru o primire sensibilă a Lui, ca şi pentru o rodire 
a primirii Lui într-o viaţă după chipul vieţii lui Hristos, şi pentru înaintarea lor în 
asemănarea cu Hristos, spre comuniunea deplină cu El. 

Dar toată lucrarea sfinţitoare a Bisericii, prin chemarea şi primirea Sfântului 
Duh şi prin doxologia ei, şi toată viaţa morală şi spirituală a credincioşilor se 
bazează pe actele mântuitoare ale lui Hristos, pe puterea la care a ajuns umani- 
tatea noastră în Hristos, ca şi pe pilda ajutorului dat de Dumnezeu în atâtea cazuri 
în cursul revelaţiei, pe încrederea în permanentizarea iubirii lui Dumnezeu, în 
Hristos, pentru oameni, manifestată în acele acte, şi pe încrederea că Hristos a 
rămas în starea Lui înviată aproape de noi. Toată viaţa credincioşilor e o imitare a 
lui Hristos din puterea Lui, un progres către sfinţenia Lui, prin sfinţirea lor, spre 
eliberarea de automatismul naturii şi de ataşarea pătimaşă la plăcerile oferite de 
ea - condiţie pentru comuniunea adevărată cu Persoana de nesfârşită iubire a lui 
Hristos şi cu persoanele umane. 

Dar această transmitere prin Tradiţie a lui Hristos cel integral, înfăţişat esenţial 
în Scriptură, dă şi posibilitatea unei continui adânciri şi explicări a conţinutului 
Scripturii. Aceasta e însă o adâncire şi o explicare care rămâne în cadrul Tradiţiei 
Bisericii, al explicării fundamentale a Scripturii prin Taine, prin viaţa ei culticâ şi 
spirituală, pentru că e o adâncire în comuniune cu Acelaşi Hristos infinit în 
bogăţiile spirituale ce ni le comunică. Această Tradiţie bisericească ce creşte din 
Tradiţia apostolică şi rămâne în cadrul ei, ca Tradiţie dinamică şi identică în acelaşi 
timp - ca Tradiţie al cărei dinamism se hrăneşte din sursa stabilă a Tradiţiei aposto- 
lice sau din Hristos cel integral descris şi comunicat prin ea -, înaintează pe un 

23. V. Vedernicov, Problema tradiţiei în teologia ortodoxă, în: Jurnal Moscovscoi 
Patriarhii, 1961, nr. 10, p. 40, după Sfântul Vasile cel Mare, Despre Sfântul Duh, cap. 25. 

drum ale cărui jaloane sunt date virtual în Tradiţia apostolică, ca sumă a modurilor 
esenţiale de comunicare a Persoanei lui Hristos, a operei Lui mântuitoare, care 
comunicându-ni-se ne şi deschide sufletul pentru El. 

Dezvoltarea Tradiţiei, zice Vincenţiu de Lerin, nu înseamnă schimbarea ei, ci 
"o amplificare în ea însăşi" 24 . Dezvoltarea continuă a Tradiţiei este pe de o parte 
ceea ce cuprinde Scriptura, iar pe de alta este o punere în lumină a sensului bogat 
şi unitar al Revelaţiei consemnate în esenţă în Scriptură. Ea se dezvoltă prin forma 
scurtă a Crezurilor, dar şi prin forma desfăşurată a lucrărilor sfinţitoare ale Bisericii 
şi a explicărilor Scripturii din cursul istoriei Bisericii, pe baza predicii integrale a 
Apostolilor, care a rămas ca Tradiţie apostolică. "în regula credinţei, cum spune 
Origen în "De principiis" (c. IV), aflăm lumina ascunsă a dogmelor, cuprinsă în 
cuvintele Scripturii". Un teolog ortodox contemporan spune: "Tradiţia este o anam- 
neză pnevmatică ce descoperă, dincolo de obiectivarea adeseori prea umană a tex- 
telor, unitatea şi sensul Scripturii, arătând pe Hristos care le recapitulează şi le 
împlineşte" 25 . 

întrucât Revelaţia proiectează ţinta ei finală în învierea obştească şi în comuni- 
unea eternă cu Persoana infinită a lui Hristos şi în desăvârşirea în ea, - ţintă spre 
care înaintăm şi prin eforturile noastre în relaţiile mereu îmbunătăţite între 
oameni -, iar această ţintă e arătată în mod concentrat de Scriptură, Tradiţia 
explicitează la fiecare moment drumul inclus virtual în Revelaţie, ca drum 
conducător spre ţinta desăvârşirii noastre în Hristos. 



B 

Biserica, organul de păstrare 
şi fructificare a Revelaţiei 

1. Biserica, organul de păstrare a Revelaţiei 

Dar Tradiţia nu poate exista fără Biserică. Dacă Tradiţia e în esenţă invocare şi 
coborâre a Duhului Sfânt peste oameni şi explicitarea apostolică şi autentică a 
conţinutului Scripturii pe baza aplicării sau trăirii lui sacramentale şi spirituale de 
către credincioşi, ea nu poate exista fără oamenii care cred în Revelaţie, care cred 
adică în Hristos şi în lucrarea Lui în ei prin Duhul Sfânt. Dar aceştia nu cer şi nu 
primesc izolat pe Hristos în Duhul Sfânt. Nu cred izolat în venirea şi lucrarea Lui în 
ei. Nu fac izolat eforturi de a se pregăti printr-o viaţă morală pentru cererea şi 
primirea Duhului Sfânt şi pentru modelarea lor după chipul lui Hristos. Ci toate 

24. Commonitorium Patrum, P.L., 50, col. 668. 

25. în rev. "Contacts", nr. 48, 1964, p. 261. 

acestea le fac şi le trăiesc în comunitate, care este Biserica. Comunitatea aceasta a 
trebuit să ia fiinţă din vremea Apostolilor pentru ca aceştia să aibă cui să predea 
această explicitare a Revelaţiei, sau cui s-o aplice, sau cui să comunice pe Hristos 
în Duhul Sfânt. Adică, dacă propovâduirea şi lucrarea Apostolilor face parte şi ea 
din Revelaţie, Revelaţia a continuat să se completeze în Biserică, după întemeierea 
ei. De aceea Biserica este subiectul Tradiţiei, subiectul care pune Revelaţia în apli- 
care. Biserica începe cu Tradiţia, Tradiţia începe cu ea. 

Dar în acelaşi timp subiectul Tradiţiei este şi Dumnezeu, in măsura în care 
subiectul ei este Dumnezeu, Biserica este un subiect care suportă Tradiţia, sau 
lucrarea Duhului care se săvârşeşte şi se transmite în ea, prin şi de-a lungul 
Tradiţiei. Dar Biserica e şi subiect activ al Tradiţiei, întrucât cere şi primeşte con- 
tinuu lucrarea Duhului prin aceleaşi mijloace în numele credincioşilor şi, prin ei, se 
şi pregăteşte pentru cererea şi primirea Lui şi face eforturi pentru a se modela tot 
mai mult după Hristos prin lucrarea Duhului. 

Fără Biserică, ca subiect al ei, Tradiţia n-ar fi început să existe şi ar înceta să 
mai fie practicată şi transmisă, ar înceta să mai existe. Dar la rândul său, Biserica 
n-ar fi început să existe şi n-ar exista fără Tradiţie. Tradiţia, ca aplicare continuă a 
conţinutului Scripturii, sau mai bine zis al Revelaţiei, este un atribut al Bisericii. 
Tradiţia ca conţinut reprezintă modul în care se menţine deplinătatea Revelaţiei lui 
Hristos, sau Hristos ca plenitudine a Revelaţiei concrete; iar Tradiţia ca transmitere 
asigură prelungirea acestui conţinut prin credinţă. Dar ambele aceste laturi ale 
Tradiţiei sunt asigurate prin Biserică. Protestanţii respingând Biserica au pierdut 
Tradiţia atât ca transmitere, sau ca succesiune vie a credinţei - căci credinţa unuia 
se naşte din credinţa altuia -, cât şi ca plenitudine a Revelaţiei, căci nu mai primesc 
înţelegerea completă a Scripturii, pe care a păstrat-o Biserica în aplicarea ei inte- 
grală de la început prin Tradiţie. 

Dar fără practicarea cu credinţă a Tradiţiei, nici conţinutul Scripturii n-ar mai fi 
viu şi eficient şi înţeles duhovniceşte. Scriptura se menţine vie şi eficientă prin 
Tradiţie, iar Tradiţia există prin practicarea ei de către Biserică. Biserica e mediul în 
care se imprimă conţinutul Scripturii sau al Revelaţiei prin Tradiţie. Scriptura sau 
Revelaţia au nevoie de Tradiţie ca mijloc de activare a conţinutului ei, şi de 
Biserică, drept subiect practicant al Tradiţiei şi mediul în care se imprimă 
conţinutul Scripturii sau al Revelaţiei. Dar şi Biserica are nevoie de Scriptură, 
pentru a se înviora prin ea, pentru a spori în cunoaşterea şi în trăirea în Hristos, 
pentru a face tot mai bogată aplicarea ei, în viaţa sa, prin Tradiţie. Biserica, 
Scriptura şi Tradiţia sunt indisolubil unite. Scriptura e absorbită în viaţa Bisericii 
prin Tradiţie. Scriptura se finalizează şi ia forma trăirii concrete în Biserică prin 
Tradiţie. Dar Scriptura se finalizează în Biserică, pentru că Biserica are prin Duhul 
Sfânt o iniţiativă continuă prin care o finalizează, şi anume prin Tradiţie. Dar e şi 
revendicată de Scriptură. Duhul Sfânt e activ în Tradiţie, întrucât e activ în Biserică 
unde ea se practică; şi prin activitatea Lui în Biserica practicantă a Tradiţiei, face şi 



REVELAŢIA DUMNEZEIASCĂ, IZVORUL CREDINŢEI CREŞTINE 49 

Scriptura activă, sau face Scriptura să solicite Biserica. Biserica, Tradiţia şi Scriptura 
sunt împletite într-un întreg şi lucrarea Duhului e sufletul acestui întreg. Dar în 
acest întreg Duhul dă iniţiativa mai mult Bisericii. Ea e mişcată de Duhul Sfânt şi 
mişcarea ei se face în şi prin Tradiţie şi se înviorează prin legătura cu Scriptura. 

Biserica explică şi aplică Scriptura în conţinutul ei autentic prin Tradiţia apos- 
tolică păzită de ea, Tradiţie care a dat adevărata explicare şi aplicare a Scripturii. 
Dar Tradiţia aceasta a format şi menţine Biserica, iar Biserica e obligată să 
păzească conţinutul Scripturii în sensul lui autentic, în înţelesul în care i 1-a trans- 
mis Tradiţia apostolică de la care nu se poate abate. 

Scriptura există şi e aplicată prin Biserică. Fără Biserică n-ar fi fost Scriptura. 
Canonul Scripturii se datoreşte Bisericii, mărturiei ei. Scriptura s-a scris în Biserică 
şi Biserica a dat mărturie despre autenticitatea ei apostolică. Biserica îşi are ori- 
ginea directă în lucrarea Apostolilor călăuzită şi însufleţită de Duhul Sfânt în prima 
aplicare a Revelaţiei şi Tradiţiei apostolice. Ea nu a luat fiinţă prin mijlocirea 
Scripturii. Scriptura a luat naştere în sânul Bisericii şi spre folosul ei, ca fixare în 
scris a unei părţi a Tradiţiei apostolice, a unei părţi a Revelaţiei, pentru a o hrăni 
din şi a o menţine în Hristos cel autentic transmis prin Tradiţia întreagă. 

Tradiţia apostolică apare odată cu Biserica şi Biserica odată cu ea, ca aplicare 
practică a Revelaţiei. De aceea nu se poate spune care pe care o ţine şi numai teo- 
retic se poate distinge între ele. Dar Scriptura nu se naşte odată cu Biserica, ci ulte- 
rior, în Biserică. Biserica dă garanţie de la început despre Scriptură ca parte autentică 
a Tradiţiei. Ca atare o ocroteşte, precum ocroteşte Tradiţia, dând garanţie despre ea. 
Dar apoi se hrăneşte din Scriptură, cum se hrăneşte din toată Tradiţia ei. 

Biserica apare odată cu Tradiţia, pentru că Tradiţia este Revelaţia încorporată 
într-o comunitate de oameni credincioşi. Nu se poate încorpora Revelaţia decât 
concomitent cu formarea unei comunităţi de oameni credincioşi care să o accepte 
şi să o aplice în viaţa lor şi nu există o comunitate de oameni care să accepte apli- 
carea Revelaţiei, înainte de a începe aplicarea ei ca Tradiţie. Forma autentică, fun- 
damentală şi normativă de aplicare a Revelaţiei ţine şi ea de Revelaţie, de Revelaţia 
dusă la capătul de unde începe eficienţa ei. De aceea Tradiţia nu se poate schimba 
sau lepăda, căci o schimbare sau lepădare a ei echivalează cu o ciuntire a 
Revelaţiei, a aplicării ei în deplinătatea şi autenticitatea ei şi aceasta ar însemna o 
ciuntire a Bisericii. 

Biserica însăşi ca Revelaţie încorporată, trăită de o comunitate umană, este 
parte a Revelaţiei, şi anume, capătul în care se finalizează şi începe să rodească 
Revelaţia. Trebuia ca Fiul lui Dumnezeu să ajungă la capătul operei Sale de mân- 
tuire sau de revelare, la învierea şi înălţarea Sa ca om, pentru ca să trimită Duhul 
Său prin care comunică această stare sau revelare finală a Sa oamenilor, întemeind, 
odată cu coborârea Lui în oameni, Biserica. Dacă coborârea Duhului lui Hristos - 
ca manifestare a eficienţei iradiante a umanului deplin mântuit în Hristos - e 
ultimul act al Revelaţiei, sau al operei de mântuire a umanităţii în Hristos, naşterea 

concretă a Bisericii, ca început al extinderii eficienţei umanului deplin mântuit în 
Hristos, ţine şi ea de ultimul act al revelării mântuirii în Hristos. Revelaţia dă 
naştere Bisericii, care e mediul concret şi continuu prin care se extinde umanitatea 
mântuită în Hristos. în acest scop Biserica dă naştere organizării depline a struc- 
turilor ei esenţiale, operă care s-a îndeplinit şi s-a practicat prin Tradiţia 
începătoare, din care numai o parte s-a descris ulterior în Scriptura Noului 
Testament. Biserica păstrând astfel Tradiţia apostolică, a păstrat şi integritatea 
Revelaţiei, chiar dacă pe de altă parte este opera acesteia. 

Biserica este întemeiată de Hristos, în care a culminat şi s-a concentrat 
Revelaţia de acte şi cuvinte. Dar Revelaţia continuă să se completeze în ea, în 
partea ei referitoare la forma în care ea se poate cristaliza ca uniune a 
credincioşilor cu Hristos, adică în forma structurilor ei esenţiale, organic legate de 
conţinutul Revelaţiei, ca aplicarea cea mai adecvată a ei. După aceea Biserica 
rămâne mediul în care se aplică până la sfârşitul lumii Revelaţia şi prin care se 
dăruieşte puterea mântuitoare a lui Hristos prin Duhul Sfânt, ca mediu în care unii 
oameni cer şi primesc pe Hristos şi cresc în El şi se conformează Lui ca model. în 
sensul acesta, coborârea Duhului Sfânt la sfârşitul împlinirii planului de mântuire în 
Hristos inaugurează şi conduce noua etapă a aplicării acestui plan sau a Revelaţiei, 
până la sfârşitul lumii. Este etapa Revelaţiei lucrătoare ca Tradiţie. Subiectul acestei 
eficiente a Revelaţiei este Duhul Sfânt prin Biserică sau Biserica prin Duhul Sfânt. 
Fără Duhul Sfânt nu s-ar fi născut şi n-ar continua Biserica, în calitate de mediu în 
care se prelungeşte eficienţa Revelaţiei. Duhul Sfânt este cel care a dus la 
încheierea Revelaţiei, din punct de vedere al conţinutului, dând fiinţă Bisericii cu 
structurile ei esenţiale ca trup al lui Hristos, şi tot El continuă să menţină Revelaţia 
eficientă prin Biserică. Până la înălţarea lui Hristos, Revelaţia s-a concretizat în 
Hristos în deplinătatea ei. în aducerea la fiinţă a Bisericii la Cincizecime şi după 
aceea, Duhul Sfânt ne face cunoscut pe Hristos în tot ce cuprinde El pentru noi şi 
în lucrarea de extindere a bunurilor Lui în noi. Actul de aducere la existenţă a 
Bisericii prin Duhul Sfânt şi de precizare a structurilor ei prin Apostoli se 
deosebşte de Revelaţie ca bunătate deplină a lui Dumnezeu pentru noi pusă la dis- 
poziţia noastră în Hristos. Aducerea la existenţă a Bisericii şi organizarea struc- 
turilor ei ne fac posibilă nouă, credincioşilor, transmiterea bunătăţilor lui Hristos. 

Duhul Sfânt continuă în acest sens Revelaţia lui Hristos prin actul de aducere 
la existenţă a Bisericii şi prin organizarea practică a structurilor ei sau prin practi- 
carea iniţială a lor, apoi menţinând tot El, Biserica în calitate de mediu permanent 
al eficienţei Revelaţiei odată încheiate în Hristos sau desăvârşite ca conţinut şi ca 
modalitate de practicare. Prin aceasta, Duhul Sfânt menţine Biserica în fidelitatea 
faţă de Revelaţia încheiată în Hristos, şi faţă de Scriptură şi Tradiţie, care-L 
înfăţişează şi-L comunică pe Hristos. Iar pe acestea le menţine ca părţi şi ca 
aspecte ale aceluiaşi întreg. 

Biserica se mişcă în interiorul Revelaţiei, sau a) Scripturii şi Tradiţiei; Scriptura 
îşi descoperă conţinutul în interiorul Bisericii şi Tradiţiei; Tradiţia e vie în interiorul 
Bisericii. Revelaţia însăşi e eficientă în interiorul Bisericii şi Biserica e vie în inte- 
riorul Revelaţiei. Dar această împletire depinde de lucrarea aceluiaşi Duh Sfânt al 
lui Hristos, Care a însoţit pe Hristos în cursul Revelaţiei, sau al operei Lui mântu- 
itoare, a finalizat-o în aducerea la existenţă a Bisericii, a inspirat fixarea în scris a 
unei părţi a Revelaţiei şi continuă să efectueze unirea lui Hristos cu cei ce cred, 
creşterea în El a acestora, şi continuă să menţină Biserica în calitate de trup al lui 
Hristos, s-o învioreze în practicarea conţinutului nealterat al Revelaţiei ca Tradiţie 
şi să o ajute să aprofundeze prin cunoaştere şi trăire conţinutul Revelaţiei şi al 
Scripturii. 

Biserica înţelege în mod infailibil sensul Revelaţiei, pentru că ea însăşi este 
opera Revelaţiei sau a Duhului Sfânt, pentru că ea se mişcă în interiorul Revelaţiei, 
fiind unită organic cu Revelaţia. Duhul Sfânt, Care este împreună cu Hristos autorul 
Revelaţiei, aducătorul la existenţă al Bisericii şi inspiratorul Scripturii, lucrează în 
ea, ajutând-o să înţeleagă şi să-şi însuşească autentic şi practic conţinutul 
Revelaţiei, sau pe Hristos în deplinătatea darurilor Lui. Ea înţelege sensul autentic 
al conţinutului Revelaţiei, pentru că Duhul menţine în ea evidenţa plenitudinii 
trăite a Revelaţiei, concretizată în Hristos. Nu poate fi Biserică deplină fără evi- 
denţa plenitudinii divino-umane a lui Hristos, aflătoare în ea, şi nu se poate arăta 
şi activa evidenţa acestei plenitudini decât în Biserică. Iar plenitudinea aceasta se 
arată şi se activează prin Duhul Sfânt. De aceea a spus Sfântul Irineu: "Ubi eccle- 
sia, ibi Spiritus Sanctus et ibi veritas" (seu Christus), sau "Ubi Spiritus, ibi ecclesia 
et veritas". 

Sfântul patriarh Nichifor Mărturisitorul spune: "Biserica e casa lui Dumnezeu, 
cum socoteşte Sfântul Apostol Pavel scriind lui Timotei, când zice că trebuie să 
ştim "cum să umblăm în casa Domnului, care este Biserica lui Dumnezeu celui viu" 
(1 Tim. 3, 15). Astfel, casa fiind dumnezeiască, a fost întemeiată pe vârful munţilor 
înalţi (Evr. 12, 18-20), care pătrund în contemplaţia, adică în cugetările şi gândurile 
Proorocilor şi Apostolilor, care se ridică peste cele pământeşti şi de jos, şi pe care 
le-a pătruns în chip strălucit; pe acestea se spune că e clădită, ca pe nişte temelii 
ale credinţei, Biserica lui Dumnezeu" 26 . Acelaşi sfânt declară că înşişi Apostolii, 
aflându-se în Biserică unde lucrează Duhul Sfânt, au fost trimişi de Hristos din 
Biserică, sau de Hristos lucrător prin Duhul Sfânt în Biserică. Pornind de la cuvân- 
tul: "Din Sion va ieşi legea, iar cuvântul Domnului, din Ierusalim" (Îs. 2, 3), el îl 
aplică Bisericii ca chip al Ierusalimului ceresc: "Căci din acest Ierusalim sensibil, ca 
unul ce e chipul Ierusalimului de sus, a ieşit, evident, cuvântul dumnezeiesc care a 
cuprins toate marginile lumii. Căci în el s-au săvârşit tainele mântuirii. Din el au 

26. Cuvânt de apărare pentru sfintele icoane, P.G., 100, col. 600. 

fost trimişi şi Sfinţii Apostoli să meargă să înveţe neamurile, ca să Ie cureţe calea 
aceea netedă, dreaptă şi mântuitoare" 27 . 



2. Dogmele ca expresie doctrinară a planului de mântuire 

revelat şi realizat de Dumnezeu în Hristos 

şi extins şi fructificat prin Biserică 

Dogmele creştine sunt, după forma lor, punctele planului de mântuire şi de 
îndumnezeire a noastră, cuprinse şi realizate în Revelaţia dumnezeiască suprana- 
turală, care a culminat în Hristos, şi păstrate, propovăduite, aplicate şi explicate 
sau definite de Biserică. Ca atare ele reprezintă adevăruri de credinţă necesare 
pentru mântuire. Pentru creştinism există un singur adevăr atotcuprinzător care ne 
mântuieşte: Iisus Hristos-Dumnezeu-Omul. Adevărul atotcuprinzător este pro- 
priu-zis Sfânta Treime, comuniunea Persoanelor supreme; dar Ea lucrează mân- 
tuirea prin Fiul lui Dumnezeu, Ipostasul divin care uneşte în Sine Dumnezeirea şi 
umanitatea, dorind să adune în Sine toate. în Logosul divin îşi au originea şi baza, 
existenţa şi sensurile, toate şi prin întruparea Lui adună toate creaturile în Sine. 
Dogmele expliciteazâ deci pe Hristos şi lucrarea Lui de recapitulare a tuturor în El. 
Iisus însuşi a spus: "Eu sunt adevărul" (In. 14, 6). 

a Dogmele ca adevăruri revelate ale credinţei mântuitoare. Am văzut că dog- 
mele naturale, ca sensuri ultime ale existenţei, au o evidenţă intrinsecă, având 
totuşi nevoie de a fi acceptate prin credinţă. Revelaţia supranaturală precizează 
aceste sensuri ultime ale existenţei, exprimate prin dogme, şi arată în mod concret 
posibilitatea împlinirii lor, ba chiar împlinirea lor reală în Hristos şi înaintarea 
noastră spre însuşirea lor prin ajutorul lui Dumnezeu coborât la noi în Hristos şi în 
Duhul Sfânt. 

Aceste sensuri mai precise, mai complete, împlinite în Hristos şi în curs de 
împlinire în noi, au şi o evidenţă mai mare decât dogmele naturale, datorită 
experierii lui Dumnezeu trăite de organele Revelaţiei supranaturale şi de cei cărora 
li se transmite, precum şi datorită actelor supranaturale care însoţesc această 
Revelaţie. 

Dar această evidenţă mai mare a lor nu face de prisos, în acceptarea lor, 
credinţa. Din contra, credinţa cu care sunt aşteptate este cu atât mai mare, cu cât 
evidenţa lor este mai mare. Există deci o corespondenţă între mărimea evidenţei 
lor şi mărimea credinţei cu care sunt acceptate. Atât una cât şi alta sunt efectele 
lucrării Sfântului Duh. 

în cazul dogmelor naturale, evidenţa sau adevărul lor e în funcţie de sensul 
lor, care ni se impune în mod natural. în cazul dogmelor supranaturale, evidenţa 

27. Ibid., col. 661 B. 



REVELAŢIA DUMNEZEIASCĂ, IZVORUL CREDINŢEI CREŞTINE 53 

nu e în funcţie de sensul' lor, care nu se impune în mod natural, ci de un act sau 
de un şir de acte de autodescoperire a lui Dumnezeu sau de punere a Lui însuşi în 
evidenţă. Dumnezeu Se revelează, sau revelează aceste dogme, printr-o iniţiativă a 
Sa, simţită de organele Revelaţiei. Şi aceasta le face evidente. Sensul lor iese la 
iveală din conţinutul descoperit de această Revelaţie. Dar Revelaţia Se realizează în 
aşa fel, că ea însăşi se face evidentă ca act. Dacă în revelaţia naturală avem 
ordinea: sens, deci evidenţă, sau adevăr, sau existenţă, în Revelaţia supranaturală 
avem ordinea: actul de revelaţie, sau existenţă, sau evidenţă, sau adevăr, deci sens. 

în Revelaţia supranaturală se impune realitatea personală mântuitoare a lui 
Dumnezeu cu o presiune foarte accentuată. Evidenţa, sau adevărul a ceea ce se 
impune, este proporţională cu presiunea realităţii ei, prin Revelaţie. 

Astfel,, dacă în revelaţia naturală credinţa e produsă de sensurile sau de evi- 
denţele constatate de om, în Revelaţia supranaturală ea e produsă de evidenţa sau 
de adevărul realităţii personale a lui Dumnezeu ce se impune omului fără efortul 
lui. De aceea Revelaţia supranaturală e motivul cel mai puternic de acceptare a 
dogmelor creştine. 

Realitatea care presează asupra noastră în Revelaţia supranaturală este Logosul 
personal divin, în Revelaţia Vechiului Testament, în mod neîntrupat, în cea a 
Noului Testament, în mod întrupat. în El ni se fac cunoscute ca existând şi lucrând 
toate adevărurile mântuirii noastre, sensurile de împlinit ale tuturor. în revelaţia 
naturală ajungem la El prin gândire. Dar şi asupra acestei gândiri este o presiune a 
Logosului personal, ca sens al nostru. 

Desigur, sensul ce iese la iveală în dogmele supranaturale este şi el mai clar, 
mai evident. 

Sensul dogmelor Revelaţiei supranaturale are o claritate mult mai mare ca cel 
al dogmelor naturale, întrucât face pe Dumnezeu mai evident ca Persoană care are 
în ea însăşi sensul deplin şi dă sens tuturor. Dar aceasta pentru motivul că organul 
care primeşte Revelaţia şi cel ce o primeşte de la el e pus în contact cu existenţa 
personală supremă, evidentă în ea însăşi, şi vede implicată în ea asigurarea 
împlinirii sensului tuturor, sau existenţa lor eternă spre care aspiră. 

Dar şi aci adevărul realităţii care dă sens tuturor nu se revelează decât celui ce 
i se deschide. Presiunea ei, oricât de mare, nu intră în mod fizic în organul 
Revelaţiei, sau în cel căruia acest organ i-o comunică. O persoană nu se revelează, 
adică nu se deschide decât celui ce însuşi i se deschide. Aceasta ţine de natura 
Revelaţiei ca relaţie între persoane. O persoană nu mi se revelează dacă nu mă 
deschid ei. Cu atât mai puţin Persoana divină. Dar odată ce existenţa ei mi s-a 
revelat, ea îmi devine în aşa măsură evidentă, adevărată şi de un alt grad de exis- 
tenţă, încât eu nu mai pot găsi un sens existenţei mele fără ea. Pot trăi în mod 
brut, fără sens, dar existenţa aceasta e un chin pentru mine. Treptele inferioare de 
existenţă au un sens pentru că există pentru om. Dar omul dacă nu vrea să existe 

pentru nimeni, nu are nici un sens al existenţei. De aceea Sfântul Maxim Mărturisi- 
torul declară că orice lucru are un sens, o raţiune, numai răul nu are nici o raţiune, 
pentru că nu există pentru nimic în mod pozitiv. Sensul este temelia existenţei. în 
sens e adevărul şi evidenţa ei. Dar persoana are un sens incomparabil mai impor- 
tant decât lucrurile. Persoana dă sens lucrurilor. După credinţa creştină sensul 
absolut necesar pentru toate e în Persoana divină. Ea da sens tuturor. Existenta Ei 
nu e simplu ontică, ci ontologică. Şi Revelaţia Ei supranaturală ne e necesară 
pentru a şti de Ea şi de sensul nostru. 

Persoana supremă revelată implică în Ea evidenţa, dar nu se impune fără 
credinţă. Căci contactul cu Persoana supremă, sau cu Adevărul suprem nu poate 
avea Ioc fără deschiderea liberă faţă de Ea. Evidenţa ei e un fapt care se descoperă 
acceptării libere sau credinţei. 

Persoana e aproape şi e departe; ea îşi deschide tezaurul ei interior şi se face 
cunoscută sau nu şi-1 deschide şi rămâne ascunsă. Dar ea se deschide numai celui 
ce i se deschide. Adevărul credinţei creştine e tezaurul Persoanei supreme, pe care 
Ea îl deschide celui ce I se deschide prin credinţă. Deschiderea aceasta înseamnă 
opţiunea liberă pentru ceea ce eu accept să socotesc ca adevărat. 

Credinţa e întemeiată pe ReveJafie, dar Revelaţia nu are loc fără credinţa. 
Acestea sunt complementare. Nu credinţa produce Revelaţia, dar ea se iveşte 
dintr-o presimţire a intenţiei Persoanei supreme de a Se revela, lăsându-se să se 
articuleze deplin în momentul revelării Aceleia. E ceva analog cu faptul că nu 
credinţa mea produce revelarea unui semen al meu în ceea ce are el intim şi vivifi- 
cator pentru mine: dar dacă nu e în mine un fel de presimţire şi de aşteptare a 
capacităţii şi dispoziţiei lui de a se revela, presimţire şi aşteptare ce devin credinţă 
simultan cu revelarea lui, revelarea aceluia nu are loc. Revelarea şi credinţa se 
provoacă reciproc încă în faza preliminară a lor. Natura umană e făcută de 
Dumnezeu însuşi aşa ca să poată primi revelarea Lui prin credinţă. 

b. Dogmele, păstrate, propovăduite, aplicate sau fructificate, explicate şi defi- 
nite de Biserică. Temeiul prim al acceptării dogmelor e comunicarea lor prin 
Revelaţia supranaturală, în care realitatea divină personală presează prin iniţiativa 
ei asupra fiinţei umane. 

Un al doilea temei este păstrarea, propovăduirea, aplicarea, sau fructificarea şi 
explicarea şi definirea lor de Biserică, adică de comunitatea celor ce cred în 
Hristos şi care a luat fiinţă prin coborârea Duhului Sfânt şi prin Apostoli, pe baza 
poruncii lui Hristos, îndată după încheierea în El a Revelaţiei supranaturale, 
începutul existenţei Bisericii a fost şi el un fapt de Revelaţie, care s-a impus celor 
ce s-au hotărât pe baza lui să devină primii ei membri, cu aceeaşi presiune a unei 
puternice iniţiative spirituale de sus. Revelaţia ca cuvânt s-a comunicat prin pre- 
siunea exercitată de o iniţiativă de sus asupra unor persoane individuale. în actul 
de aducere la existenţă a Bisericii se exercită o asemenea presiune asupra unei 

adunări de oameni. Ceva analog a avut loc în actele prin care poporul Israel a fost 
închegat în Biserica Vechiului Testament la ieşirea din Egipt, la traversarea pustiei, 
Ia ocuparea Canaanului. 

Dar la Cincizecime actul Revelaţiei nu încheagă o colectivitate într-o comuni- 
tate religioasă naţională, ci e vorba de punerea în văzul spiritual al unei adunări 
eteroclite a întregii semnificaţii a lui Hristos ca Dumnezeu întrupat, înviat şi înălţat 
pentru mântuirea tuturor printr-o credinţă comună în El, atrăgându-i în această 
credinţă comună în El. Dacă în actele de revelaţie prin care s-a întemeiat comuni- 
tatea religioasă a poporului Israel s-a deschis vederea spirituală a acestuia pentru 
conducerea permanentă a lui de către Dumnezeu, la Cincizecime Biserica univer- 
sală ia fiinţă printr-un act de revelare care pune în văzul spiritual al adunării celor 
prezenţi prezenţa mântuitoare continuă a lui Hristos în mijlocul ei şi a urmaşilor 
lor, spre mântuirea tuturor celor ce vor adera la ea. 

Biserica a avut în tot timpul Apostolilor conştiinţa prezenţei nevăzute, efi- 
ciente a Iui Hristos în mijlocul ei, ca o presiune egală cu cea a Revelaţiei exercitate 
asupra ei ca comunitate. Această conştiinţă a avut-o continuu şi o are Biserica şi 
după aceea; dar ea nu mai experiază presiunea Revelaţiei ca un şir de acte prin 
care i se comunică conţinuturi esenţial noi, ci o experiază ca pe un act continuu 
prin care Acelaşi Hristos e prezent neîncetat în mijlocul ei, cu toate comorile Lui 
de har şi de adevăr. E o sensibilitate întreţinută în Biserică de Duhul Sfânt. Duhul 
Sfânt a dat fiinţă concretă Bisericii prin punerea, în văzul spiritual al primilor 
oameni care au crezut şi s-au alipit la Hristos, a prezenţei mântuitoare a lui Hristos. 
Duhul Sfânt menţine Biserica prin ţinerea continuă în evidenţă a aceleiaşi prezenţe 
lucrătoare a lui Hristos. Biserica trăieşte presiunea prezenţei lucrătoare a lui 
Hristos, cum au trăit organele Revelaţiei şi poporul Israel presiunea actelor de re- 
velare a lui Dumnezeu. Deosebirea este că prin această presiune nu li se comunică 
mereu ceva esenţial nou, ci bogăţia nesfârşită a Aceluiaşi Hristos în Care e concen- 
trată şi încheiată toată Revelaţia. 

De aceea păstrarea, propovăduirea, aplicarea sau fructificarea, explicarea şi 
definirea de către Biserică a dogmelor este un alt temei de acceptare a lor de către 
membrii ei şi de către cei ce se deschid cu credinţă mărturiei lor. Pentru că această 
păstrare, propovăduire, aplicare sau fructificare, explicare şi definire este mărturia 
experienţei aceleiaşi presiuni a Revelaţiei integrale concentrate în Hristos, pe care 
au avut-o cei ce au devenit primii membri ai Bisericii la Cincizecime, prin 
pogorârea Duhului Sfânt. Revelaţia rămâne eficienta prin Biserică; Biserica e 
mediul de persistenţă a Revelaţiei în eficienţa ei. Biserica ţine vie Revelaţia, 
Revelaţia ţine vie Biserica. Revelaţia primeşte astfel un aspect bisericesc; expresiile 
sau dogmele ei devin expresiile sau dogmele Bisericii . 

c. Dogmele sunt necesare pentru mântuire. încă din cele spuse mai înainte s-a 
văzut că nu există mântuire pentru persoana umană în afară de comunicarea cu 
Persoana supremă. în afara acestei comunicări ea nu găseşte puterea pentru a se 
întări duhovniceşte şi pentru a rămâne etern ca persoană, neredusă la natură, sau 
aproape la natură. 

Dogmele credinţei creştine precizează în plus că mântuirea omului este asigu- 
rată ca o veşnică existenţă fericită numai dacă relaţia lui cu Persoana supremă e 
atât de strânsă încât va face să se imprime în el într-un mod irevocabil puterile şi 
însuşirile dumnezeieşti, prin aşa numita îndumnezeire a omului; căci aceasta îl face 
pe el purtător comun cu Dumnezeu al însuşirilor şi puterilor dumnezeieşti, care 
copleşesc cu totul pornirea spre corupere a trupului omenesc. 

Astfel, dogmele sunt necesare pentru mântuire întrucât ele îl exprimă pe Hristos 
în lucrarea Lui mântuitoare. Dar Hristos ne mântuieşte numai dacă ne deschidem 
Lui, dacă credem în El. Dogmele creştine exprimă deci puterile lui Hristos în 
acţiunea mântuitoare, dar cu condiţia ca să credem în ceea ce exprimă ele. 

d. Dogmele, expresii ale planului de mântuire şi îndumnezeire a omului în 
Iisus Hristos. Prin cele spuse înainte s-a accentuat caracterul de Persoană al lui 
Dumnezeu care Se revelează, necesitatea relaţiei persoanei umane prin credinţă cu 
Persoana divină pentru mântuirea ei, posibilitatea şi faptul realizării acestei comu- 
nicări prin coborârea Persoanei divine la nivelul uman în Hristos. 

Dar cele spuse au mai arătat că, pentru creştin, dogma nu este o îngustare a 
dezvoltării spirituale libere a fiinţei umane care crede, ci, dimpotrivă, ea o menţine 
pe aceasta capabilă de o astfel de dezvoltare. Dogmele creştine sunt o asigurare a 
libertăţii credinciosului ca persoană, nelăsând-o supusă naturii şi dizolvată în ea. 
Dogmele creştine, dimpotrivă, fundamentează dezvoltarea duhovnicească a celui 
ce crede în libertate, pentru că ele sunt expresia comuniunii lui cu Dumnezeu ca 
persoană. Iar comuniunea interpersonală este domeniul libertăţii prin excelenţă, 
deşi în acelaşi timp e domeniul credinţei. De aceea spune Sfântul Chirii din 
Alexandria că cei ce devin fiii lui Dumnezeu sunt "primiţi la libertatea credinţei", 
care domneşte "în curtea lui Dumnezeu" 28 . 

Prin aceasta nu voim să spunem că dogmele creştine nu constituie şi ele un 
sistem, adică un întreg spiritual unitar, alcătuit din mai multe componente spiri- 
tuale şi care se deosebeşte de altele, fiind străbătut şi el de un sens unitar. 
Prezentarea conţinutului acestor componente sau dogme echivalează cu 
prezentarea sistemului sau organismului spiritual constituit din ele. 

Sistemul lor nu e alcătuit din principii abstracte, ci e unitatea vie a lui Hristos, 
Persoana în care e unită şi care uneşte Dumnezeirea şi creaţia. Iar Hristos - 
Persoana divino-umanâ e sistemul pe cât de atotcuprinzător, pe atât de deschis şi 
de promovator de libertate, în cei ce vor să se mântuiască prin El. 

28. Sfântul Chirii din Alexandria, Explicarea Evangheliei Sfântului Ioan, Cartea V, la 
cap. 8,*35; P.G., 73, 864. 

Iar prin libertate, sistemul e deschis noului în mod continuu şi real. El e 
deschis celor ce vor să-1 cunoască, spre înaintarea lor în planul infinităţii spirituale 
în viaţa eternă, trăită de la intrarea în ea, dar plenar, în toată bogăţia ei, prin comu- 
niunea cu Dumnezeu, Persoana infinită; trăită într-o experienţă şi într-o bucurie 
mereu nouă şi inepuizabilă, care nu e încremenire, ci viaţă mai presus de încre- 
menire şi de mişcare în sensul cunoscut de noi 29 . Deschiderea aceasta spre viaţa 
netrecătoare şi infinită se face prin înfierea omului în Hristos, Care e Dumnezeu, 
Cel ce S-a făcut om pentru a ne veni aproape şi a înviat, ca om, pentru ca toţi să 
putem învia la o comuniune eternă cu El ca Dumnezeu, prin umanitatea Lui 
comună cu a noastră. Sfântul Chirii din Alexandria zice: "Pentru Hristos care S-a 
sculat (ca om) la o viaţă fără de sfârşit, graniţa obştească a umanităţii s-a înlăturat 
şi umanitatea a intrat în nestricăciune (incoruptibilitate) şi în nemurire"30. 

Aceasta este şi ideea generală care uneşte toate 'dogmele creştine într-un sis- 
tem: promovarea unei comuniuni tot mai intime a noastră cu Dumnezeu cel per- 
sonal, Care S-a făcut om în scopul acesta. Această comuniune perfectă a tuturor în 
Hristos, şi deci şi între ei, e ceea ce se numeşte împărăţia cerului sau a lui 
Dumnezeu, adică ordinea desăvârşită a iubirii depline. în alţi termeni, dogmele 
creştine exprimă planul îndumnezeirii tuturor fiinţelor raţionale create care voiesc 
aceasta, îndeplinit în forma lui finală desăvârşită, în Hristos. Iar în desfăşurarea lui, 
acest plan nu e decât precizarea şi împlinirea reală a aspiraţiei noastre naturale 
spre unirea cu Dumnezeu. 

Dogmele creştine alcătuiesc o unitate, deosebită de orice alt sistem unitar, atât 
prin faptul că ţin în faţa credinciosului o perspectivă de dezvoltare infinită, adică 
adevărata mântuire, cât şi prin faptul că puterea pentru ea şi perspectiva ei este 
dată real în Hristos, Persoana divină, Care e în acelaşi timp şi omul aflat în comu- 
niunea cu infinitatea dumnezeiască. De fapt în Hristos e concentrat şi realizat inte- 
gral tot ceea ce este exprimat în dogmele creştine: e exprimată infinitatea divină la 
care participă natura Sa umană şi la care, prin această natură umană comună, au 
putinţa să participe toţi. 

Dogmele creştine nu sunt un sistem de învăţături, finit în perspectiva lui şi 
dependent de om în realizarea lui limitată, ci tălmăcirea realităţii lui Hristos în curs 
de extindere în oameni. Ca atare ele exprimă Revelaţia cea mai evidentă, pentru că 
Hristos presează ca realitate divino-umană perfectă cu iubirea şi cu puterea Lui 
asupra noastră. Hristos este astfel dogma vie, atotcuprinzătoare şi lucrătoare a 
întregii mântuiri. 

e. Fundamentul dogmelor: Sfânta Treime - comuniune a iubirii desăvârşite. 
Dar prin realitatea Persoanei lui Hristos, venită în planul accesibil uman şi presând 
ca atare cu evidenţa ei asupra noastră, presează sau Se revelează deplin Treimea 

29. Sfântul Maxim Mărturisitorul, Ambigua; P.G. 91, col. 1220 C-1221 B. 

30. Explicarea Evangheliei Sfântului loan, Cartea VII, la cap. 10, 20; P.G., 73, 9. 

însăşi. Hristos arată prin Sine pe Tatăl şi pe Duhul, săvârşind împreună cu Ei opera 
de ridicare a omenirii la comuniunea eternă cu Sfânta Treime, Care este Ea însăşi 
structura comuniunii perfecte. 

Hristos este în acelaşi timp omul desăvârşit prin care Dumnezeu conduce la 
recapitularea tuturora în El, ca Biserică ce se desfăşoară spre împărăţia cerului. 
Astfel dogmele creştine sunt multe şi totuşi una, pentru că Hristos e unul, dar în El 
sunt date toate condiţiile şi toate mijloacele îndumnezeiţii noastre. Iar Persoana lui 
Hristos ca Fiu al lui Dumnezeu cel întrupat, şi de aceea şi opera Lui, porneşte din 
Treime spre a readuce pe oameni în comuniune cu Treimea. Altfel n-ar putea con- 
duce pe cei ce cred la fericirea eternă în comuniunea eternă cu Dumnezeu şi 
întreolaltă. 

în afară de creştinism, Dumnezeu e văzut în două feluri care nu asigură o 
comuniune eternă a persoanei umane cu El. în religiile păgâne persoanele zeilor 
se dizolvă până la urmă într-o esenţă impersonală. Această doctrină şi-a primit o 
remarcabilă expresie în filosof ia lui Plotin. Soarta aceasta îi aşteaptă până la urmă 
şi pe cei care fac parte în fond din aceeaşi esenţă, manifestată numai temporar în 
forma persoanelor. în iudaism şi islamism Dumnezeu e atât de închis ca persoană 
în El însuşi, că pentru om nu e posibilă o comuniune cu El, ci numai o ascultare şi 
o fericire datorată Lui în baza acestei ascultări. între El şi creaţie rămâne o 
prăpastie. Lossky spune că o singură Persoană divină nu-şi poate comunica 
natura 31 . Dar s-ar putea spune că ea pierde prin aceasta certitudinea existenţei 
sale, scufundându-se într-o natură care e una cu lumea. De fapt, în Dumnezeul 
iudaic şi islamic nu se accentuează decât puterea faţă de lume. Aceasta înseamnă 
oarecum că el nu are viaţă în sine, ci numai în funcţie de lume. Viaţa lui e lumea. 
De aceea el nu are în sine o viaţă pe care s-o dea lumii. Fără lume el nu are un 
rost, sau o posibilitate de existenţă. 

Pentru creştinism, Dumnezeu este o Treime de Persoane care au totul comun, 
adică întreaga fiinţă, fără să Se confunde între Ele ca persoane. Aceasta implică o 
iubire perfectă. Căci iubirea cere o deplină unitate şi o reciprocă afirmare a per- 
soanelor care se iubesc. Aci absolutul e tripersonal, nu ceva impersonal. Dar per- 
soana e asigurată prin iubirea perfectă între persoană şi persoană, care-şi are baza 
în fiinţa comună. Persoana într-o singurătate totală nu poate fi absolutul. 

în această supremă unitate şi iubire, care afirmă eternitatea Persoanelor 
divine, e dată baza pentru ca în opera ei îndreptată în afară să se simtă iubirea din 
lăuntrul ei. Creaţia ei trebuie să se resimtă de această unitate în diversitate. 
Persoanele umane au şi ele o natură comună ce se realizează într-o multiplicitate 
de persoane. 

Forţa iubirii desăvârşite implicată în unitatea de fiinţă a Treimii se manifestă 
nu numai în crearea unei lumi care e una şi diversă şi a unei umanităţi cu o natură 

31. VI. Lossky, Dogmaticeskoe Bogoslovie, în: Bogoslovskie Truda, Izdanie 
Moskovskoi Patriarhii, 1972, p. 131-133. 

comună ce se realizează în persoane multiple, ci şi într-o voinţă de comuniune cu 
aceasta. Treimea reflectă în planul de mântuire ceva din unitatea şi iubirea Ei 
lăuntrică, fără ca prin aceasta să meargă până la unificarea în fiinţă cu creaţia şi cu 
omenirea, ceea ce ar diminua valoarea Persoanelor treimice şi iubirea dintre Ele. 

Dar în caracterul nostru de persoane umane, unite printr-o natură comună 
finită, e dată putinţa ispitei de a accentua o tendinţă de afirmare peste măsurile 
noastre proprii, neţinând seamă de celelalte persoane umane şi de Dumnezeu, de 
la Care avem existenţa şi putinţa de îmbogăţire în existenţă. Cedând acestei ispite, 
noi am sfâşiat natura umană comună. Dar natura comună rămâne totuşi baza 
pentru aspiraţia ei spre unitatea în iubire, măcar că a slăbit foarte mult iubirea între 
noi^ 2 . Dumnezeu întreprinde de aceea o acţiune prin care pune o bază de neanu- 
lat comuniunii între Sine şi noi, unind natura noastră cu natura Sa Într-Una din 
Persoanele divine. 

f. O altă dogmă a iubirii. Dogma unirii celor două firi în Hristos şi legătura ei 
cu dogma Sfintei Treimi Fiul lui Dumnezeu nu Se uneşte cu un om. în acest caz, 
în Hristos, omul ar fi altui decât Dumnezeu, ceea ce ar lăsa pe oameni în afara 
comuniunii depline cu Persoana divină şi, prin ea, cu celelalte Persoane treimice. 
Unirea celor două firi în El nu înseamnă nici o confuzie între natura divină şi cea 
umană. Nici nu se uneşte natura umană cu natura divină purtată de fiecare 
Persoană divină purtătoare a naturii divine. în acest caz n-ar mai fi dată putinţa 
omului să fie, ca om, în comuniune cu Dumnezeu ca Fiu al lui Dumnezeu, prin 
faptul că Fiul lui Dumnezeu a devenit Fiul omului. Fiecare Persoană divină ar fi în 
acelaşi timp şi persoană umană. 

Unirea între cele două naturi are caracterul unei uniri maxime, în condiţia 
rămânerii lor necontopile, prin faptul că sunt unite într-un ipostas. Ipostasul lui 
Hristos este baza de unire maximală a două naturi diferite, precum natura comună 
este puntea de unire între persoanele de aceeaşi natură. 

Hristos nu devine prin aceasta o specie nouă, căci El rămâne Dumnezeu 
deplin şi om deplin şi, prin aceasta, Mijlocitorul real al comuniunii noastre cu 
Dumnezeu. El intră prin întrupare în comuniune perfectă cu Dumnezeu ca om şi 
în comuniune perfectă cu oamenii ca Dumnezeu. în comuniunea cu El fiecare om 
este în comuniune perfecta cu toate Persoanele treimice. în comuniune cu El 
fiecare om, devenit fiul Tatălui prin har, se bucură de dragostea deplină a Tatălui 
lui Hristos, iar Tatăl Se poate bucura de dragostea perfectă a omului Hristos, 
devenit Fiul Lui, dragoste în care se uneşte dragostea tuturor celor ce cred în El. 

Cunoştinţa Treimii de persoane cu o natură comună şi a unirii naturii umane 
cu natura divină într-o Persoană divină depăşeşte atât de mult putinţa de gândire a 
noastră, că ea nu poate fi decât revelată. Şi e revelată ca realitate în Hristos. Dar 

32. Sfântul Maxim Mărturisitorul, Epistola II către Ioan Cubicularul, P.G., 91, col. 306 D: 
"Divizând firea în modul acesta, a tăiat-o în multe păreri şi năluciri". 

odată revelată în realitatea Persoanei lui Hristos, adică trăită în Acesta, Treimea îşi 
descoperă ca o presiune reală şi calitatea Ei de sens suprem al existenţei noastre, 
ca împlinire a aspiraţiei noastre după sensul ultim. 

Dar temelia credinţei în Treime este Hristos, ca revelaţie concretizată şi culmi- 
nantă a ei. Sfântul Chirii zice: "De aceea zice Dumnezeu: "Iată, voi pune la temelia 
Sionului o piatră aleasă, cea din capul unghiului şi preacinstită" (îs. 28, 16)" 33 . 

Numai în Treimea care e o unitate de Persoane neconfundate, caracterul de 
persoană este deplin asigurat. Persoana fără comuniune nu e persoană. Iar comu- 
niunea e condiţionată de o natură comună. Nu ştim ce e natura divină în sine, 
afară de faptul că e atotdesăvârşită. Dar ştim că ea e baza comunităţii 
atotdesâvârşite între Persoanele divine. Nici o natură de caracter spiritual nu are 
subzistenţă fără persoană, nici persoana nu e deplin persoană fără natură, deci fără 
baza unei comuniuni. Propriu-zis nici persoana umană nu există decât în comuni- 
tatea de natură cu altele. 

Comuniunea eternă după care aspirăm îşi are originea şi împlinirea în 
deofiinţimea eternă a Persoanelor treimice divine. Desigur, dacă unitatea necon- 
fundată între Persoanele divine e asigurată de comunitatea de natură, comuniunea 
între Dumnezeu şi cei ce cred e asigurată de participarea lor la natura divină, după 
har, sau la energiile ce iradiază din natura comună a Celor trei Persoane divine, 
adică din comunitatea Lor iubitoare. Dar natura umană, subzistentă în mai multe 
persoane, trebuie să aibă o anumită asemănare cu natura divină subzistentă în 
Cele trei Persoane, pentru ca să se poată uni într-o Persoană divină cu natura 
divină. Dumnezeu, numai pentru că El însuşi este o unitate de persoane neconfun- 
date, voieşte să atragă în comuniunea cu Sine şi fiinţele raţionale create. Numai 
pentru că între Persoanele divine şi între cele umane există o unitate de natură se 
poate ca Persoanele divine şi persoanele umane să aibă o unitate deplină fără să 
se confunde, iar între primele şi ultimele să se realizeze o unire deplină. 

Unirea naturii umane cu natura divină îhtr-un ipostas este forma maximală a 
unirii celor două naturi. într-un fel, toţi suntem uniţi prin natura noastră în 
Ipostasul Cuvântului. Pentru această unire maximă Dumnezeu a făcut om pe Fiul 
Său, ca aşa cum Acesta Se odihneşte ca Dumnezeu în sânul iubitor al Tatălui (In. 
1, 18) să Se odihnească şi ca om în El şi, împreună cu El, toţi cei adunaţi în comu- 
niunea cu Sine. "întruparea şi Treimea sunt inseparabile; şi contrar unei anumite 
critici protestante, contrar liberalismului, care încearcă să se împotrivească 
Evangheliei, trebuie să subliniem că triadologia ortodoxă îşi are rădăcinile în 
Evanghelie. E posibil să citeşti Evanghelia şi să nu te întrebi: cine este Iisus? Şi 
când auzim mărturisirea lui Petru: "Tu eşti Fiul lui Dumnezeu Celui viu" (Mt. 16, 
16), când Evanghelistul Ioan ne descoperă veşnicia Lui în Evanghelia sa, noi 
înţelegem că singurul răspuns posibil ni-1 dă dogma Preasfintei Treimi: Hristos este 

33. Explicarea Evangheliei Sfântului Ioan, Cartea IV, la cap. 6,70; P.G., 73, col. 629 A. 

Fiul Cel unic al lui Dumnezeu, Dumnezeu egal cu Tatăl, identic cu El în 
Dumnezeire şi deosebit de El ca persoană" 34 . Inseparabilitatea între întrupare şi 
Treime se vădeşte nu numai în faptul că Hristos arată în Sine pe Tatăl, ci şi în fap- 
tul că Tatăl Se arată El însuşi în Hristos, planând asupra Lui şi uneori dând 
mărturie clară despre El ca Fiu al Lui (la Botez, la Schimbarea la faţă). în general 
Tatăl prin Duhul conduce omenirea spre Hristos, înainte de Hristos, iar într-un 
mod mai evident, după Hristos. Sfântul Chirii din Alexandria spune: "Deci Tatăl 
conduce spre Fiul, prin cunoştinţa şi prin dăruirea unei vederi dumnezeieşti, pe cei 
cărora hotărăşte să le dea harul Său dumnezeiesc. Primindu-i, Fiul le dă viaţa şi 
adaugă harul Său cel bun celor care au fost smulşi şi scoşi din firea lor proprie, şi 
varsă în ei, ca pe nişte scântei de foc, puterea cea de viaţă dătătoare a Sfântului 
Duh şi-i preface pe de-a întregul spre nemurire" 35 . Sau: "Căci prin Amândoi (prin 
Tatăl şi Fiul) este adusă înţelegerea fiecăruia; numele Amândurora merg împreună 
pentru oameni" 3 ". 

g. Raportul între Sfânta Treime şi înviere, sau între izvorul mântuirii şi ultima 
împlinire a ei. întruparea Cuvântului fiind manifestarea iubirii Sfintei Treimi faţă de 
oameni, pune un fundament comuniunii eterne a noastră cu Sfânta Treime. Dar la 
această comuniune eternă a noastră cu Sfânta Treime se ajunge prin înviere. în 
învierea lui Hristos e activă şi Se revelează din nou, într-un mod şi mai vădit? 
întreaga Treime, rămânând astfel descoperită în vecii vecilor, pentru o comuniune 
deplină cu noi. După Sfântul Chirii din Alexandria, Treimea şi învierea sunt dog- 
mele fundamentale. între Treime şi înviere există o legătură. Ele sunt alfa şi omega 
mântuirii, "...deoarece nu firea aceasta a trupului s-a făcut purtătoarea vieţii, ci 
lucrul s-a săvârşit prin lucrarea firii dumnezeieşti şi negrăite, care are în ea şi pu- 
terea de a vivifica în chip natural toate; Tatăl prin Fiul a lucrat şi asupra templului 
acela dumnezeiesc, nu pentru că nu putea Cuvântul să-Şi învie propriul trup, ci 
pentru că tot ce lucrează Tatăl lucrează şi Fiul, (căci e puterea Lui), şi ceea ce 
săvârşeşte Fiul e sigur de la Tatăl... Deoarece cuvântul nădejdii noastre şi puterea 
credinţei fără pată s-a întors după mărturisirea Sfintei şi Celei de o fiinţă Treimi la 
taina referitoare la trup, foarte folositor a spus şi fericitul evanghelist aceasta în 
capitolele din urmă" 37 . 

învierea nu se poate explica fără Sfânta Treime. Toată iconomia mântuirii 
săvârşită de Sfânta Treime se încheie în înviere. Pe de altă parte, prin înviere se 
comunică viaţa dumnezeiască eternă comună celor Trei Persoane, şi prin aceasta 
cei ce cred sunt primiţi în interiorul comuniunii treimice. E greu de spus dacă noi 
intrăm în comuniune eternă cu Persoanele Sfintei Treimi şi între noi, pentru că 

34. VI. Lossky, op. cit., p. 136, 

35. Explicarea Evangheliei Sfântului loan, Cartea IV, la cap. 6,40; P.G., 73, col. 545 A. 

36. Sfântul Chirii din Alexandria, Explicarea Evangheliei Sfântului loan, 8, 19, Cartea V- 
P.G., 73, col. 592. 

37. Op. cit., Cartea XII, la cap. 20, 35; P.G., 74, col. 724. 

primim nestricăciunea şi nemurirea, sau viaţa dumnezeiască, sau primim această 
viaţă pentru că intrăm în comuniune cu Persoanele Treimii. 

Viaţa dumnezeiască incoruptibilă se comunică prin Persoanele Sfintei Treimi, 
prin primirea celor ce cred în comuniunea cu Ele. Viaţa aceasta nu subzistă în mod 
real în afara Persoanelor treimice. Comuniunea între persoane nu e o relaţie 
nesubstanţială, iar fiinţa nu subzistă decât în persoanele aflate în comunitate. 
Unirea paradoxală semnalată de Lossky între întrupare şi Treime apare şi între 
înviere şi Treime. 

Sfinţii Părinţi, trăitori încă într-o perioadă în care ideea de persoană şi de 
comuniune interpersonală nu era prea dezvoltată, pun accentul în înviere mai mult 
pe împărtăşirea naturii umane de viaţa dumnezeiască incoruptibilă. Dar cele două 
laturi formează un întreg. Incoruptibilitatea ţine de perfecţiunea comuniunii, deci a 
iubirii treimice. 

Sfântul Chirii din Alexandria, deşi pare să pună accentul în înţelegerea învierii 
pe viaţa dumnezeiască incoruptibilă comunicată naturii umane, prin faptul că el 
consideră învierea drept operă a tuturor Celor trei Persoane, vede şi natura umană 
căreia i se comunică viaţa eternă ca fiind subzistentă în Persoana Cuvântului, apoi 
în persoanele umane. în fond include în înţelegerea învierii atât comunicarea vieţii 
tiivine incoruptibile către umanitate, cât şi primirea în comuniunea Sfintei Treimi a 
naturii umane personificate în Cuvântul. învierea este o operă comună a Sfintei 
Treimi, pentru că prin comuniune se comunică viaţa incoruptibilă şi eternă naturii 
umane, dar vata aceasta se comunică de către fiecare Persoană divină în unire cu 
Celelalte. "Căci corpul cel căzut este al Celui din sămânţa lui David, după trup, 
adică al lui Hristos, Care primul a fost ridicat la nestricăciune de către Dumnezeu 
Tatăl" 38 . Aceasta a spus-o şi Sfântul Apostol Petru: "Dumnezeu L-a înviat, rupând 
legăturile morţii, pentru că nu era cu putinţă să fie ţinut de ea" (Fapte 2, 32). Slava 
pe care o primeşte Hristos de la Tatăl pentru mântuirea omului, o primeşte şi Tatăl 
de la omul mântuit în Hristos. Căci S-a arătat ca Tată al unui Fiu care ridică pe om 
la o astfel de înălţime 39 . 

Dacă moartea este însingurare, Dumnezeu, ca viaţă incoruptibilă, este comuni- 
unea perfectă şi dă această viaţă celor ce cred în El, primindu-i în această comuni- 
une. Cu cât e mai adâncă comuniunea, cu atât e mai deplină viaţa spirituală. 
Această viaţă nu se poate reduce Ia o comuniune goală, dar nici comuniunea nu 
constă într-o relaţie în care nu se comunică o viaţă. Sunt două laturi ale realităţii 
personale legate tainic şi indisolubil. 

De aceea un rol special atribuie Sfântului Duh Sfântul Chirii din Alexandria, în 
comunicarea vieţii dumnezeieşti. El comunică mai întâi naturii umane puterea de a 
primi subzistenţă în Persoana Cuvântului prin biruirea legilor naturii care se repetă. 

38. Explicarea Evangheliei Sfântului loan, Cartea IV, la 7, 8; P.G., 73, col. 644. 

39. Op.ck., Cartea IX, la 13, 32; P.G., 74, col. 153. 

Dar această forţă spirituală nu e decât acolo unde exista o comuniune deplină. Pe 
urmă Duhul Sfânt comunică naturii umane puterea de a învia prin biruirea din nou 
a legilor naturii. Duhul comunică această putere spirituală pentru că e Duhul 
comuniunii, iar comuniunea deplină nu e decât acolo unde e depăşită doimea. 
Dacă o persoană, necomunicând fiinţa, pierde certitudinea existenţei pierzându-se 
în natură, două persoane riscă de asemenea să se scufunde în monotonie sau în 
natură în comunicarea exclusivă, închisă, egoistă dintre ele. Numai existând trei 
persoane se poate menţine o continuă împrospătare atât pentru fiecare, cât şi 
pentru două câte două dintre ele. Numai existând trei persoane, ele nu se con- 
fundă una cu alta, sau nu se rup total una de alta. Numai o a treia persoană 
menţine între două persoane, care se pot schimba ca partenere, unitatea distinctă 
şi lărgimea iubirii. Numai prin depăşirea doimii, viaţa e cu adevărat bogată, iar în 
Dumnezeu, nelimitată. Hristos primeşte Duhul ca om pentru că este primit ca om 
în comunitatea perfectă a Treimii, pentru ca prin El şi noi să fim primiţi în acea 
comunitate prin har. 

De aceea Duhul Sfânt umple de viaţa dumnezeiască umanitatea lui Hristos şi 
după naşterea Lui. Sfântul Chirii din Alexandria spune: "Fiindcă Cuvântul lui 
Dumnezeu S-a făcut om, primeşte Duhul de la Tatăl ca unul din noi, neprimind 
ceva pentru Sine. Căci El era dătătorul Duhului... îl primeşte ca om ca să-L menţină 
pentru firea noastră, şi să înrădăcineze iarăşi în noi harul care ne părăsise, Cel ce 
n-a ştiut de păcat" 40 . 

Hristos trăieşte această comuniune deplină cu Tatăl şi cu Duhul chiar şi în 
trupul Său şi prin aceasta trupul Său se umple de viaţa dumnezeiască incoruptibila 
şi se face mediu al puterilor Sale dumnezeieşti. "El umple întreg trupul Său cu 
lucrarea de-viaţă-făcătoare a Duhului Său". Trupul Lui devine în aşa măsură capabil 
de a se umple de toată sensibilitatea Lui curată pentru şi prin Duhul, că e numit el 
însuşi Duh. "De altfel El numeşte aici trupul Său Duh, dar aceasta nu răstoarnă fap- 
tul că trupul e trup. încă prin faptul că este unit în cea mai mare măsură cu El şi 
îmbracă întreaga putere de viaţă făcătoare a Lui, trupul este numit şi Duh". "Căci 
prin Duh, şi trupul Său se face de viaţă făcător, întrucât Duhul preface şi 
preschimbă trupul, prin faptul că acesta primeşte propriile Lui puteri"^ 1 . 

Dacă e aşa, Duhul are un rol şi în învierea lui Hristos cu trupul. 

Spiritualitatea, comuniunea şi puterea asupra naturii care se repetă lucrează 
împreună. Spiritualitatea culminantă o atinge trupul prin înviere. Căci în el Duhul 
dumnezeiesc, Care reprezintă plinătatea unităţii neconfundate a Persoanelor 
divine, Şi-a produs efectul deplin asupra umanităţii lui Hristos, ridicând-o la partici- 
parea, la spiritualitatea şi comuniunea treimică. Dar nu pentru ca numai trupul Său 
lipsit de ipostas propriu să participe la comuniunea Ipostasului Său divin cu cele- 

40. Op. cit., Canea II, la 1, 33; P.G., 73, col. 250 D. 

41. Op. cit., Cartea IV, la 6, 63; P.G., 73, 501. 

lalte Persoane treimice, ci pentru ca, prin el, Hristos să poată realiza o comuniune 
deplină cu Persoanele Sfintei Treimi. Pentru aceasta trebuie să sporească însâ şi 
trupurile noastre în spiritualitate, iar la urmă să-şi însuşească spiritualitatea deplină 
a învierii, în care se află trupul lui Hristos. Un trup lipsit de orice spiritualitate nu e 
capabil de nici o comuniune, sau împiedică orice năzuinţă spre comuniune, care 
s-ar mai afla în sufletul din el; iar prin aceasta, e incapabil de a se elibera în oare- 
care măsură de legile naturii care se repetă automat. 

Pe de altă parte, Sfântul Chirii din Alexandria, ca toţi Sfinţii Părinţi, vorbeşte 
despre o înviere care nu înseamnă umplerea trupului înviat cu sensibilitate pentru 
Dumnezeu, sau pentru comuniune. De aceea el nu prezintă învierea noastră ca 
produsă în mod special de Duhul Sfânt, sau cel puţin nu în toate cazurile. în ge- 
neral el spune că învierea noastră e numai o condiţie pentru ca trupul să devină 
deplin capabil de sălâşluirea Duhului în el şi deci de sensibilitatea pentru El. Dar 
există şi o stare de înviere căreia nu i se comunică Duhul, deci care nu face 
trupurile înviate capabile să primească puterea de viaţă făcătoare a Duhului. E o 
înviere care nu vivifică trupul printr-o spiritualitate, ci dă materiei trupului pur şi 
simplu puterea neputrezirii. Odată ce materia organizată în trup a devenit 
incoruptibilă în Hristos, trupul e destinat să devină incoruptibil în toţi oamenii. 
"Căci a învia este un lucru obştesc şi celor sfinţi şi celor păcătoşi... Iar a se 
împărtăşi de Duhul Sfânt nu este deloc un lucru comun tuturor, ci este ceva pe 
deasupra şi în plus faţă de înviere şi în forma unui prisos care se află în comun în 
toţi cei cărora le va fi hărăzit, adică în cei ce au fost îmbunătăţiţi prin credinţa cea 
întru Hristos" 42 . 

Aceasta va fi o înviere spre singurătatea eternă, nu spre comuniune; o înviere 
a unei persoane cu natura sa redusă la minimum, pentru că nu se va împărtăşi de 
viaţa sau de natura dumnezeiască. Dacă un minus în existenţă poate avea o sub- 
zistenţă într-un ipostas, cum spun Sfinţii Părinţi, el poate avea şi o existenţă eternă 
în el, pentru ca ipostasul respectiv să sufere de acest minus în eternitate. Un astfel 
de ipostas stă la marginea existenţei plenare, subzistentă în celelalte ipostasuri. 
Chinul lui e şi el o anumită participare la existenţă, deci o participare la învierea 
celorlalţi spre viaţa eternă, datorită învierii lui Hristos. Fără această participare 
exterioară, ei n-ar suferi de minusul existenţei şi n-ar aduce chiar prin aceasta un 
omagiu existenţei plenare în comuniune. 

h. Dogma recapitulării eterne în Hristos, operată prin Duhul. Dar Sfânta 
Treime a hotărât întruparea, răstignirea, învierea şi înălţarea ca om a uneia din 
Persoanele Ei, pentru ca această Persoană să-i recapituleze pe toţi în Sine şi pentru 
ca să-i aducă astfel pe toţi în comuniunea eternă cu Dumnezeu Cel în Treime. E o 
mişcare în cerc care porneşte din Treime spre oameni ca să-i aducă în Treime. E o 
mişcare a Treimii spre noi, pentru revenirea la Ea însăşi împreună cu noi. O 

42. Op. cit., Cartea VI, la 10, 40; P.G., 73, 1033. 

Persoană divina coboară din Sfânta Treime pentru a reveni nu numai ca persoană 
divina, ci şi ca persoană umană în Treime, având unită cu Sine toată umanitatea 
care voieşte aceasta, pentru o comuniune cu Treimea infinită. 

Sfântul Chirii din Alexandria zice iarăşi: "înţeleptul Pavel, explicând scopul cel 
unic şi adevărat şi atotgeneral al întrupării Celui Unuia Născut zice: "Căci a 
binevoit Dumnezeu să recapituleze toate în Hristos" (Ef. 1, 10). Iar numele şi fapta 
recapitulării indică readucerea la ceea ce erau la început a celor ce au crezut în 
ceea ce era contrar 43 . 

De abia în opera aceasta a recapitulării, lucrarea Sfântului Duh primeşte rolul 
principal, dar nu separat de Hristos şi de Tatăl. "Căci deşi Se sculase Hristos din 
morţi, nu se dădea încă Duhul umanităţii de către Tatăl prin Fiul. Fiindcă numai 
după ce S-a urcat la Dumnezeu Tatăl, ni L-a trimis nouă pe Duhul. De aceea a şi 
zis: "Vă este de folos ca Eu să plec. Căci de nu voi pleca Eu, Mângâietorul nu va 
veni la voi. Iar de voi pleca, îl voi trimite la voi" (In. 11, 7) 44 . 

Trebuia să Se înalţe Hristos cu trupul la deplina spiritualitate şi comunitate cu 
Tatăl, pentru ca prin trupul Său ajuns la suprema forţă de iradiere spirituală să 
reverse pe Duhul. Pe de altă parte, ridicarea celor ce cred la comuniunea cu 
Dumnezeu în Treime se face numai când o Persoană divină reflectă în lucrarea Ei 
atât comunitatea cu o altă Persoană divină, cât şi comunitatea cu Celelalte două. 
De aceea, totdeauna o Persoană e trimisă de Celelalte două în unitatea Lor necon- 
fundatâ. 

Duhul creează comuniunea între noi pentru că în El e comunitatea neconto- 
pitâ a întregii Treimi. 

Duhul Sfânt realizează ridicarea creaţiei la starea de Biserică. El e totdeauna 
între Dumnezeu şi mai mulţi oameni care cred. Prin El Revelaţia, sau Hristos, 
devine efectivă în oameni, întrucât prin El produce credinţa în aceştia. Prin El 
Revelaţia se dezvăluie în toată evidenţa şi eficienţa ei şi într-un conţinut din ce în 
ce mai bogat. Revelaţia s-a încheiat în Hristos, dar se dezvăluie tuturor generaţiilor 
şi ele o valorifică prin Duhul. Prin Duhul oamenii sunt ridicaţi la participarea tot 
mai mare a bunătăţilor nesfârşite aşezate în Hristos, pe care Ie acceptă prin 
credinţa în El. Iar credinţa nu e niciodată a unui singur om, ci a mai multora. Unde 
un om poate comunica o credinţă şi altul o primeşte, acolo lucrează Duhul Sfânt 
între ei doi şi între ei şi Dumnezeu. Biserica se naşte prin coborârea Sfântului Duh, 
pentru că prin El se naşte credinţa. Dar se naşte în mai mulţi şi ei sunt umpluţi de 
elanul transmiterii credinţei. De aceea Se coboară în chip de mai multe limbi de 
foc. Biserica continuă prin El, pentru că prin El continuă să se transmită credinţa 
de la om la om, de la generaţie la generaţie, prin grai de foc. 

Biserica ia fiinţă la Rusalii, pentru că' atunci Se coboară Duhul ce dă 
Apostolilor focul credinţei ferme şi al propovăduirii ei fierbinţi şi înţelegerea 

43. Op. cit., Cartea IX, la H, 20; P.G., 74, col. 273. 

44. Op. cit., Cartea XII, la 20, 16; P.G., 74, col. 697 C. 

întregii comori de bunătăţi aşezate în Hristos. Sfântul Chirii din Alexandria spune: 
"Când cunoscătorii lui Hristos aveau să comunice fiecărei limbi şi fiecărui neam 
propovăduirea evanghelică şi mântuitoare, le-a dat semnul limbilor". "Le-a împărţit 
daruri diferite, pentru ca, precum acest trup gros şi pământesc se alcătuieşte din 
părticele, aşa şi Hristos sau trupul Lui sâ-şi aibă alcătuirea atotdesăvârşită din 
mulţimea sfinţilor aduşi la unitatea duhovnicească"'* 5 . 



3. Teologia ca slujire bisericească de explicare 

şi aprofundare a dogmelor sau a planului de mântuire 

şi de înviorare a lucrării slujitoare a Bisericii 

a. Caracterul definit al formulelor dogmatice şi explicarea lor teologică inter- 
minabilă. Dogmele - ca expresie doctrinară a planului de mântuire şi de îndum- 
nezeire a celor ce cred, realizat prin Biserică de Hristos şi de Duhul Sfânt, sau a 
"comorilor de înţelepciune" şi de viaţă dumnezeiască puse la dispoziţia noastră în 
Hristos, pentru însuşirea lor treptată de către noi în cursul vieţii pământeşti şi a 
totalităţii lor în viaţa veşnică - au nevoie de o punere continuă în lumină a 
conţinutului lor nesfârşit. Opera aceasta o face Biserica prin teologie. 

Rezultatele explicării teologice intrate în întrebuinţarea permanentă a Bisericii 
devin învăţătura Bisericii, care este identică cu Tradiţia bisericească în sens larg, 
cuprinzând în ea o înţelegere îmbogăţită a Sfintei Scripturi şi a Tradiţiei apostolice, 
pusă în slujba propovaduirii şi a slujirii sfinţitoare şi pastorale a Bisericii. 

Credincioşii nu pot rămâne numai la repetarea formulelor schematice ale dog- 
melor, ci caută să intre în adâncimea nesfârşită a înţelesului lor, ajutaţi de o expli- 
care bazată pe Sfânta Scriptură şi pe Sfânta Tradiţie. Teologia este astfel o necesi- 
tate impusă de trebuinţa Bisericii de a explica credincioşilor punctele credinţei. 

Nevoia explicării teologice a dogmelor ca puncte definite ale credinţei vine în 
primul rând din faptul că ele sunt formule concise care cuprind atât raportul lui 
Dumnezeu cel infinit cu creatura finită, în drumul nesfârşit ai acesteia spre infinit, 
cât şi acţiunea Lui neîntreruptă pentru mântuirea sau îndumnezeirea acesteia. Ca 
atare dogmele, deşi definite în formă, au un conţinut infinit, care se cere mereu şi 
tot mai mult scos Ia iveală, fără ca să poată fi scos vreodată în întregime. 
Dumnezeu, în acţiunea Sa de desăvârşire a noastră şi având ca răspuns acţiunea 
noastră spre desăvârşire, Se orientează şi după împrejurările noi în care trăim, şi însăşi 
acţiunea aceasta interminabilă este înţeleasă mereu sub aspecte noi de către noi. 

Caracterul definit al formulelor dogmatice nu contrazice conţinutul lor infinit, 
ci-1 asigură. însuşi faptul că ceva există defineşte acel ceva, faţă de ceea ce nu 
există. Numai nimicul nu se defineşte în nici un fel. Pe drept cuvânt observă 



45. Fragmenta in acta zposcolorum; P.G., 74, col. 757. 

fizicianul Bernhard Philibert: "Ultima graniţă, care întemeiază existenţa a ceea ce 
este, este graniţa faţă de nimic. Ceea ce este se deosebeşte de nimic. Ceea ce este 
are o existenţă care se manifestă în mod schimbător. Nimicul însuşi nu are nici o 
graftiţă, nici o deosebire, nici o existenţă care se manifestă în mod schimbător. în 
nimic, este anulată şi graniţa şi deosebirea şi putinţa de manifestare 
schimbătoare"'* 6 . 

Dogma unirii naturii divine cu cea umană într-o singură Persoană fără alte- 
rarea şi fără confundarea nici uneia din ele, pune şi ea o graniţă precisă, riguroasă 
între ea şi oricare altă afirmare şi deci o definire, unind în acelaşi timp două mari 
mistere, misterele fundamentale ale existenţei. Tocmai prin definirea dogmatică a 
acestei uniri se afirmă şi se păstrează infinitatea divină şi participarea umană Ia 
această infinitate. Renunţarea la aceasta definiţie dogmatică ar echivala cu 
admiterea desfiinţării fie a infinităţii şi absolutităţii divine, fie a participării umane 
la ea fără suprimarea omului. 

Căci 'trebuie menţionat că dogma aceasta afirmă faptul evident că, prin partici- 
parea la existenţa divină infinită, omul e asigurat ca existenţă proprie, nu numai 
faţă de nimic, ci şi faţă de Dumnezeu. Dogma creştină despre unirea firii dum- 
nezeieşti şi a celei omeneşti în Persoana lui Dumnezeu Cuvântul nu preconizează 
pierderea omului în infinitatea lui Dumnezeu. Ea pune în evidenţă menţinerea 
noastră chiar la nivelul acestei supreme uniri între divin şi uman; ba mai mult 
chiar, ea asigură umanului o maximă dezvoltare. Taina comuniunii între persoane 
se caracterizează tocmai prin acest paradox: unirea şi menţinerea persoanelor prin 
ea. Iubirea între persoane realizează unirea maximă între ele, dar în acelaşi timp 
produce bucuria uneia de alta şi deosebirea între ele. Dumnezeu ca persoană 
rămâne mereu un Tu deosebit pentru omul unit cu El. în comuniunea persoanelor, 
fiecare rămâne în acelaşi timp o graniţă pentru cealaltă; fiecare o are în sine pe 
cealaltă, dar ca deosebită. în inferioritatea lor e o alteritate. în credinţa creştină 
omul rămâne definit ca om chiar în maxima unire cu Dumnezeu şi în împărtăşirea 
de infinitatea lui Dumnezeu. Sau, mai precis, cel ce crede se adânceşte la maxi- 

46. Der Dreieine, Christians-Verlag, Stein am Rhein, 1970, p. 103. Dumnezeu Se 
deosebeşte de nimic, incomparabil mai mult şi mai definitiv decât orice altă existenţă, pen- 
tru că El nu este ameninţat în existenţa Sa de nimic. Dar prin Dumnezeu este chemat şi 
omul să se distingă în mod total şi definitiv de nimic. 

Dumnezeu şi omul sunt cele două realităţi fundamentale, definite în dogme. Iar a doua 
fiind legată de prima, constituie împreună cu ea o singură dogmă. Dumnezeu şi omul sunt 
definiţi ca dogmele fundamentale pentru că sunt existenţele fundamentale, în acelaşi timp 
evidente şi neînţelese. Evidente, pentru că fără ele nimic nu are sens, şi pline de mister, 
pentru că sunt de un conţinut inepuizabil. în existenţa radical deosebită de nimic a lui 
Dumnezeu e dată infinitatea existenţei Lui. Dar în raportul Lui cu noi intră putinţa definirii 
lucrării Lui. în graniţa Lui radicală faţă de nimic stă infinitatea existenţei Lui şi neputinţa de a 
o înţelege vreodată deplin. Iar în faptul că şi noi primim o graniţă reală şi definitivă faţă de 
nimic, ne împărtăşim şi noi de o existenţă infinită în dezvoltare şi inepuizabilă în 
cunoaştere, într-o formă proprie umană. 

mum şi în ceea ce este el, ca creatură deosebită de Dumnezeu, în unirea cu 
Dumnezeu, Structurile diferite se menţin în mod strict, deşi îşi devin interioare; 
sau, se menţin tocmai pentru că îşi sunt reciproc interioare. Acest fapt e propriu şi 
lumii în unitatea şi varietatea componentelor sale, sau în raportul ei etern şi 
desăvârşit cu Dumnezeu. Aceasta e semnificaţia cea mai adâncă a transcendenţei 
lui Dumnezeu. Dacă n-ar exista un absolut transcendent, ci absolutul ar fi imanent 
şi impersonal, toate s-ar preface în toate, căci în acest absolut toate sunt una în 
mod indistinct, ca în temelia de aceeaşi esenţă a lor. 

Dogmele sunt definiţii sau "delimitări" (horoi) stricte. Dar ele delimitează 
infinitatea lui Dumnezeu faţă de finit şi capacitatea de înaintare infinită a omului, 
sau infinitatea lui Dumnezeu şi capacitatea de infinit a omului finit, solidară cu 
infinitatea lui Dumnezeu şi în neîncetată apropiere spre ea. 

Renunţarea la delimitarea fiecăreia din acestea, sau la delimitarea solidară a 
lor, care nu sunt - nici una, nici cealaltă - lipsite de o mişcare, ar transforma 
adâncimea fără limită a existenţei lor îmbinate, într-o baltă fără semnificaţie, în care 
e posibil orice, dar nimic cu adevărat nou şi profund. Dogmele sunt formule destul 
de generale; ele nu intră în amănunte. Dar tocmai prin aceasta asigură lărgimea 
infinităţii conţinutului cuprins în ele. Totuşi, generalitatea lor nu înseamnă lipsa* 
oricărei precizii. Structurile fundamentale ale mântuirii sunt bine precizate în con- 
turul lor general. 

S-a remarcat caracterul paradoxal al formulelor dogmatice. Dumnezeu este 
unul în fiinţă şi întreit în persoane, este neschimbabil dar viu, activ şi nou în 
acţiunea Lui de proniere şi mântuire a lumii; Hristos este Dumnezeu şi om; omul 
rămâne fiinţă creată şi totuşi se îndumnezeieşte. Dar paradoxul e pretutindeni. Cu 
deosebire, el e propriu persoanei în general, pentru că ea nu e supusă unei legi 
uniformizatoare şi pentru că poate îmbrăţişa totul. Persoana e o unitate, dar de o 
nesfârşită bogăţie: e aceeaşi şi totuşi e nesfârşit de variată şi de nouă în 
manifestările şi stările ei. Relaţiile dintre persoane manifestă şi mai mult acest 
caracter paradoxal. Omul este autonom şi totuşi nu poate avea o viaţă şi nu se 
poate realiza decât în comuniune cu alţii. Orice reducere silnică a unuia din 
aspectele existenţei umane la celalalt aspect produce în ea o suferinţă, pentru că e 
contrară existenţei ei. Chiar în relaţiile ei cu lumea, persoana îşi arată acest caracter 
paradoxal: ea îmbrăţişează lumea în toată varietatea ei, aducând-o la o unitate, şi 
totuşi rămâne ea însăşi distinctă şi una, şi menţine lumea în varietatea ei. Cu atât 
mai inevitabil e paradoxul în relaţiile lui Dumnezeu cel infinit cu lumea limitată şi 
creată: Dumnezeu cel unul, având viaţa într-un mod mai presus de înţelegere, e 
într-o iubire interpersonală. 

Formulele dogmatice sunt paradoxale pentru că prind în ele aspecte contra- 
dictorii esenţiale ale realităţii vii şi de o bogăţie inepuizabilă. Dogmele exprimă 
astfel în ele totul: infinitul şi finitul, unite, fără desfiinţare, în toate aspectele lor. 

Teologia are ca obiect de interminabila reflexie conţinutul atotcuprinzător şi 
infinit al formulelor dogmatice, care delimitează şi asigură strict acest infinit în 
bogăţia neconfundată a aspectelor lui de inepuizabilă adâncime şi complexitate. 

Dar teologia, la rândul ei, trebuie să rămână în cadrul formulelor generale şi 
totuşi precise ale dogmelor, tocmai pentru a le menţine pe acestea ca obiect de 
reflexie şi de adâncire interminabilă. Natura divină, natura umană, mai ales unite în 
mod culminant dar neconfundat în Persoana dumnezeiască a lui Hristos, cuprind şi 
oferă reflexiei un conţinut infinit. Niciodată nu se poate epuiza explicarea naturii 
divine şi umane în bogăţia lor de viaţă şi în acelaşi timp în caracterul lor inalte- 
rabil, cum nu se poate epuiza descrierea adâncimii şi complexităţii unirii lor într-o 
Persoană care este, Ea însăşi, o taină inepuizabilă, mereu nouă şi totuşi inalte- 
rabilă. 

Toată teologia care expliciteazâ conţinutul infinit din cadrul formulelor precise 
ale dogmelor e o expresie lărgită a acelor dogme. S-a vorbit de o deosebire între 
dogme şi teologumene. Dogmele ar fi formulele stabilite de Biserică, teo- 
logumenele, unele explicări teologice care nu au căpătat încă o formulare bi- 
sericească oficială, dar care rezultă din dogme. Dar aceasta implică, pe lângă 
deosebirea între dogme şi teologumene, deosebirea între explicările socotite teo- 
logumene şi celelalte explicări. Aceste alte explicări ar ţine în mod organic de 
dogme. Dar atunci de ce n-ar ţine şi teologumenele organic de dogme, dacă 
rezultă din ele? 

De fapt, toate explicările dogmelor, dacă rămân în cadrul formulelor dogma- 
tice ţin organic de dogme. Iar dacă nu rămân în cadrul acelor formule, nu pot fi 
socotite nici teologumene şi nu pot aspira la investirea lor cu caracter de formule 
dogmatice în cine ştie ce viitor. Ele sunt explicări care nu sunt asimilate ca expli- 
citări ale dogmelor sale de către Biserică şi cu vremea cad în desuetudine. 

Totuşi, deşi orice adevărată teologie făcută în cadrul Bisericii este explicitarea 
conţinutului dogmelor ei, Biserica nu investeşte orice explicitare cu autoritatea de 
învăţătură a ei. Sau, ele au o autoritate prin însuşi faptul că sunt implicate în dog- 
mele formulate. Biserica îşi înmulţeşte necontenit explicitările ei dogmatice, dar 
concentrează într-o formulă strict dogmatică explicitarea mai bogata a unei formule 
anterioare, numai când acea explicitare e confruntată cu vreo explicitare neorga- 
nicâ a formulelor vechi, sau când o astfel de explicitare începe să producă confuzii 
şi dezbinări în Biserică. 

b. Teologia şi învăţătura bisericească. Când explicaţiile teologice sunt expli- 
citâri organice ale dogmelor şi folositoare înviorării vieţii bisericeşti - şi ca atare 
intră în propovâduirea generală şi permanenta a Bisericii -, ele se însumează în 
învăţătura Bisericii în sens larg. Aşa s-a întâmplat cu aproape toată teologia 
Sfinţilor Părinţi. între dogmele şi învăţătura Bisericii este pe de o parte o identitate 
de fond, pe de alta, o distincţie de formă. învăţătura ţine pe de o parte organic de 

dogme, fiind conţinutul explicitat al dogmelor. Dar pe de altă parte, până ce 
învăţătura nu s-a definit oficial prin Sinoadele ecumenice, sau nu s-a însuşit de 
consensul sinoadelor locale, ea rămâne ca învăţătură bisericească în sens larg. 

învăţătura are autoritate de Tradiţie bisericeasca dacă a intrat în uzul general 
al Bisericii, dar nu are totuşi autoritatea pe care o au definiţiile dogmatice şi 
punctele de credinţă asupra cărora s-au exprimat oficial sinoadele locale într-un 
consens. Adică are autoritatea bisericească în conţinutul ei general, dar nu autori- 
tatea unor formule dogmatice. 

Biserica îşi sporeşte astfel învăţătura, păstrând însă în acelaşi timp termenii 
fundamentali dogmatici de totdeauna. îşi sporeşte învăţătura prin teologie, pentru 
că pune aceşti termeni în lumină pentru fiecare generaţie de credincioşi, 
corespunzător înţelegerii ei determinate de stadiul de dezvoltare spirituală în care 
aceştia se află. 

Teologia este reflexia asupra conţinutului credinţei moştenit din mărturia şi 
trăirea iniţială a Revelaţiei pe care o avem în Scriptură şi în Tradiţia apostolică, în 
scopul de a-1 face eficient ca factor de mântuire pentru fiecare generaţie de credin- 
cioşi. Teologie în sensul acesta s-a făcut de către toţi membrii Bisericii şi totdea- 
una. Teologie au făcut şi Apostolii, care n-au primit şi nici nu au transmis numai 
Revelaţia, ci au trâit-o şi au expus-o, trecută prin trăirea lor, după modul de 
înţelegere al oamenilor din timpul lor. Teologie au făcut Sfinţii Părinţi, teologie 
face fiecare preot când tălmăceşte Revelaţia pentru a fi trăită de credincioşii săi. 

Totuşi nu toată teologia devine învăţătură bisericească, ci numai aceea pe care 
o absoarbe Biserica prin consensul ei unanim în timp şi spaţiu. Iar Biserica o 
absoarbe numai pe aceea pe care timpul o dovedeşte că a fost asimilată organic 
trăirii creştine anterioare a conţinutului cuprins în Hristos; numai pe aceea care se 
dovedeşte cu timpul că a tălmăcit aceeaşi trăire a aceleiaşi Revelaţii concentrate în 
Hristos. Chiar din teologia făcută de teologi, multe lucruri rămân neasimilate în 
învăţătura Bisericii şi prin aceasta se dovedesc caduce. 

Deci este o deosebire între învăţătura bisericească cu un caracter obligatoriu şi 
permanent şi teologia care poate cuprinde explicări legate de un anumit timp şi 
care a avut poate o circulaţie curentă în Biserică într-un anumit timp. Aceasta nu e 
teologia pe care o face Biserica în calitate de trup unitar, ci unii membri ai 
Bisericii, ierarhi, preoţi, laici, într-un mod oarecum individual. Dimpotrivă, 
învăţătura Bisericii se constituie din ceea ce Biserica, în calitate de trup unitar al lui 
Hristos, reţine ca valoare permanentă din gândirea teologică a inşilor, chiar dacă 
aceasta a fost provocată de trebuinţele diferitelor epoci. Aceasta se dovedeşte 
teologie a Bisericii în calitate de trup unitar. 

Aşadar, în Biserică se face teologie şi Biserica menţine din ea ca învăţătură 
permanentă ceea ce expliciteazâ autentic planul de îndumnezeire a omului. 
Teologia se face în Biserică prin gândirea personală a membrilor ei, iar învăţătura 

se constituie din ceea ce rămâne permanent din gândirea lor devenită comună, 
dovedită ca teologie a Bisericii ca trup unitar. Teologia şi învăţătura bisericească 
nu sunt însă de competenţa a două sectoare distincte şi parţiale din Biserică, cum 
este în catolicism. Acolo teologia o fac teologii ca specialişti, iar învăţătura bi- 
sericească o fixează magisterul Bisericii sau corpul ierarhiei şi, în ultima instanţă, 
papa. Acesta pretinde că are în exclusivitate o "harismă" pe care nu o are Biserica 
în întregime şi în baza acestei harisme el singur fixează învăţătura bisericească, fără 
Biserică. în Ortodoxie, Biserica nu poate greşi, atât prin faptul că e călăuzită de 
Sfântul Duh, cât şi în calitate de corp al lui Hristos în întregime, care păzeşte 
"depozitul" moştenit prin trăire, reprezentat în sinoade de episcopi. Biserica în 
întregime realizează prin Duhul Sfânt, duhul comuniunii, o intercondiţionare sim- 
fonică a gândurilor personale. Din acest corp al Bisericii fac parte toţi membrii ei şi 
toţi fac teologie mai mult sau mai puţin. Şi din intercondiţionarea lor în Biserică 
rezultă învăţătura fără greşeală a Bisericii, care se verifică însă ca atare numai după 
trecerea unui timp suficient. 

Dar şi teologia adevărată ca exprimare a teologilor e călăuzită, pe de o parte, 
de responsabilitatea pentru mântuirea credincioşilor, pe care o au şi păstorii ei (şi 
cu deosebire a credincioşilor din timpul în care ea se face); pe de altă paite,ea e 
călăuzită de credinţa şi de experienţa duhovnicească din Biserică. "Opţiunea arbi- 
trară" (hairesis) poate fi proprie uneori şi unor membri ai ierarhiei. Dar Biserica, în 
totalitatea ei de trup al lui Hristos, este aceea care nu greşeşte şi receptează ceea 
ce nu e greşit, adică ceea ce nu periclitează mântuirea credincioşilor ei, fie că 
emană de la teologi, fie de la ierarhi sau de la laici. 

c. Responsabilitatea teologiei pentru viaţa bisericească şi pentru progresul ei 
spiritual. Progresul teologiei e făcut posibil de infinitatea divină în forma umană 
pusă la dispoziţia oamenilor, dar el e făcut necesar de trebuinţa de a face acest 
infinit accesibil credincioşilor din fiecare timp, la al căror nivel de înţelegere şi de 
viaţă duhovnicească au contribuit eforturile spirituale ale generaţiilor anterioare. 
Credincioşii aceştia fac parte din Biserică şi mântuirea lor se realizează în solidari- 
tatea lor în Biserică. Teologii trebuie sâ-şi încadreze slujirea lor în această operă de 
mântuire a credincioşilor Bisericii din fiecare timp. De aceea reflexia teologică per- 
sonală trebuie să fie animată nu de dorinţa de originalitate cu orice preţ, ci de 
explicarea a ceea ce e moştenire comună şi slujeşte mântuirii credincioşilor 
Bisericii din acel timp; ea trebuie să stea în strânsă intimitate cu viaţa de rugăciune 
şi de slujire a Bisericii, pentru a adânci şi înviora această slujire. Fără aceasta, 
Biserica poate deveni formalistă în slujirea ei, iar teologia, rece şi individualistă. 

Rezultatele reflexiei teologice personale se vor încadra cu atât mai sigur în 
învăţătura Bisericii, cu cât ea va fi hrănită mai mult de această învăţătură moştenită 
din tot trecutul şi de practicarea ei în rugăciune, în cultul, în spiritualitatea auten- 
tică a Bisericii, în dialogul viu al Bisericii cu Hristos şi cu cât ea se va încadra mai 

deplin în acest dialog, fiind ea însăşi un dialog cu Hristos şi înviorând şi 
îmbogăţind dialogul Bisericii. De aceea s-a spus: "Dacă eşti teolog, roagâ-te cu 
adevărat; şi dacă te rogi cu adevărat, eşti teolog" 47 . "întâi e rugăciunea, apoi 
cuvântul" (de teologhisire), a spus Sfântul Ioan Gură de Aur. Aşa au spus şi 
Apostolii: "iar noi să stăaiim în rugăciune şi în slujirea cuvântului" (Fapte 6, 4). Dar 
rugăciunea e mai caldă când se face în comun. Iar în rugăciunea comună se rea- 
lizează şi comunitatea în gândire. Tot Sfântul Ioan Gură de Aur spune: "E cu 
putinţă să te rogi şi acasă, dar e cu neputinţă să te rogi ca în biserică. Nu vei fi 
ascultat când chemi pe Dumnezeu singur aşa cum eşti ascultat când o faci cu fraţii 
tăi. Căci aci e ceva mai mult: e unitatea în cuget şi în cuvinte şi legătura iubirii şi 
rugăciunea preoţilor" 48 . 

Teologul trebuie să participe la această rugăciune şi la viaţa Bisericii, căci 
teologia vrea să cunoască pe Dumnezeu din experienţa lucrării Lui mântuitoare 
asupra oamenilor. Dar nu o va cunoaşte dacă nu intră într-un raport personal de 
dragoste cu Dumnezeu şi cu credincioşii, prin rugăciune. Deci şi mai mult e teolog 
cel ce se roagă cu ceilalţi membri ai Bisericii. Căci în dragostea lor comună faţă de 
Dumnezeu se descoperă şi mai mult lucrarea mântuitoare şi desâvârşitoare a iubirii 
Lui. în rugăciunile Bisericii, în cultul ei, respiră duhul ei unitar, e transparent ori- 
zontul ei eshatologic, ţinta ei de desăvârşire în Hristos. O teologie care se hrăneşte 
din rugăciunea şi viaţa duhovnicească a Bisericii e o teologie care redă şi aprofun- 
dează gândirea şi trăirea ei duhovnicească şi lucrarea ei sfinţitoare şi slujitoare. 

Mai mult chiar, teologul trebuie să aspire să trăiască într-un mod cât mai 
deplin spiritualitatea atât de caracteristică a Bisericii Ortodoxe. Toţi Părinţii Bisericii 
au afirmat că nimeni nu se poate apropia de Dumnezeu cu înţelegerea, fără purifi- 
carea de patimi. Sfântul Grigorie de Nazianz zice: "Vrei să devii teolog şi vrednic 
de Dumnezeu? Urcă prin vieţuire, dobândeşte curăţia prin curăţire; păzeşte porun- 
cile; întâi curâţeşte-te pe tine, apoi apropie-te de Cel curat!"'* 9 . De aceea Părinţii 
capadocieni vorbesc despre "taina teologiei". Iar Sfântul Grigorie de Nyssa: 
"Teologia e un munte înalt şi greu de urcat. De abia se poate ajunge la poalele lui. 
Şi aceasta o poate face numai cel puternic"^ . 

Teologul grec Karmiris observă pe marginea acestor expresii patristice: "Din 
acestea e clar că numai teologul credincios şi evlavios şi curăţit se poale apropia 
întrucâtva de Cel absolut curat, de Dumnezeu şi de teologhisirea despre El". Pe de 
altă parte, e necesară suflarea Duhului Sfânt pentru o adevărată teologhisire. "Fără 
suflarea şi conlucrarea Duhului Sfânt nu poate exista teologie ortodoxă autentică. 
De aceea şi teologii ortodocşi contemporani trebuie să devină, prin credinţă şi 
sfinţenia vieţii, vase vrednice ale Sfântului Duh, adevăraţi pnevmatafori ("plini de 

47. Evagrie Monahul, Cuvânt despre rugăciune, cap. 60; Filoc. rom. 1, p. 81. 

48. Despre natura Sui Dumnezeu cei necuprins, III; P.G., 48, col. 725. 

49. Cuvântul 20, 12; P.G., 35, col. 1080. 

50. Despre Wafa lui Moi.se; P.G. 44, col. 373, 376. 

Duh Sfânt", cf. Fapte 6, 3), care-i va lumina şi-i va călăuzi la contemplarea teolo- 
gică şi la urcuşul pe "înălţimea teologiei... cu puterea Duhului", Care va dărui 
fiecăruia, în chip cu totul unic şi personal şi "după măsura darului lui Hristos", 
harul Lui luminător 51 . 

Progresul teologiei se explică şi din progresul spiritual al omenirii în cursul 
timpului şi din problemele noi ale omenirii, în funcţie de care se realizează acest 
progres. în rezumat progresul real al teologiei şi cu aceasta îndreptăţirea ei ca 
teologie vie - căci fără un astfel de progres teologia nu apare îndreptăţită, fiind o 
insuficientă repetare a formulelor vechi - e legat de trei condiţii: de fidelitatea faţă 
de Revelaţia în Hristos, redată în Sfânta Scriptură şi în Sfânta Tradiţie şi trăită 
neîntrerupt în viaţa Bisericii, de responsabilitatea faţă de credincioşi din timpul în 
care ea se face şi de deschiderea faţă de viitorul eshatologic, adică de obligaţia de 
a îndruma pe credincioşi spre desăvârşirea lor adevărată în acel viitor. 
Neîmplinirea uneia sau alleia din aceste condiţii dă naştere unei teologii insufi- 
ciente şi în mare măsură nefolositoare, ba uneori păgubitoare pentru Biserică şi 
pentru credincioşi. 

Este o teologie insuficientă aceea care consta dintr-o repetare literală a cuvin- 
telor şi a formulelor din trecut. Este păgubitoare o teologie care se fixează în for- 
mulele unui sistem trecut, confundându-le cu Revelaţia însăşi, cum a făcut teologia 
catolică secole de-a rândul repetând formulele scolastice, sau uneori chiar teologi 
ortodocşi, repetând comod formulele devenite opace ale unor manuale din secolul 
XIX, influenţate de scolastică, şi făcând din ele un criteriu infailibil de judecată 
pentru Ortodoxie. Aceasta era o teologie care împiedica orice înviorare spirituala şi 
orice progres duhovnicesc, care pierduse orice sens dinamic, reflectând o ordine 
statică şi exterioară pe care o credea perfecta. Aceasta înseamnă lipsă de respon- 
sabilitate faţă de credincioşii din timpul respectiv, deci faţa de datoria de a lucra 
pentru înviorarea religioasa din timpul respectiv. Dar aceasta însemna şi o lipsă de 
responsabilitate faţă de bogăţia şi adâncimea Revelaţiei, exprimată în Sfânta 
Scriptură şi în Tradiţia apostolică şi patristică. 

Aceasta teologie era vinovată de o întreită infidelitate: faţă de caracterul neli- 
mitat al Revelaţiei, faţă de contemporaneitate şi faţă de viitor. 

Teologia este, vrând-nevrând, legată în diferitele ei perioade într-o anumita 
măsură de conceptele acelor perioade. De aceea fixarea în conceptele care şi-au 
pierdut valabilitatea cu trecerea perioadei din care le-a luat, voinţa de a le menţine 
permanent ca bază a teologiei fac din formulările acestei teologii piese moarte şi 
străine pentru viaţa Bisericii şi a credincioşilor din perioadele care se succed. La 
aceasta se aplică cu deosebire ceea ce am menţionat, că nu totul din teologie este 
asimilat de învăţătura bisericească definitivă. Biserica asimilează în învăţătura sa 

51. îndemnuri către teologi, cuvântare rostita la 14 noiembrie 1973, la Facultatea de 
teologie din Salonic, în: 'OpOoSoţoţ Tunoţ, Atena, 1 februarie 1974. 

numai ceea ce de fapt îşi are o relevanţă pentru orice timp. De aceea e bine când 
teologia ia din gândirea fiecărui timp ceea ce e permanent valabil. 

Dar şi mai păgubitoare este o teologie care părăseşte cu totul Revelaţia în 
Hristos păstrată în Sfânta Scriptură şi în Tradiţia Bisericii, în voinţa de a se adapta 
la ceea ce consideră ea că reprezintă exclusiv spiritul timpului. Aşa este teologia 
protestantă bultmaniană, care declară toate evenimentele esenţiale de la începutul 
creştinismului ca fiind mituri. Aşa este concepţia înrudită a episcopului anglican 
Robinson, sau teoria unui creştinism fără Dumnezeu a mişcării teologice ameri- 
cane, "moartea lui Dumnezeu". 

Creştinismul nu poate fi folositor nici unui timp, prin urmare nici celui de azi, 
dacă nu-i aduce ceva ce numai el îi poate aduce: legătura cu sursa infinită de pu- 
tere a lui Dumnezeu devenit om. Numai aşa poate ajuta el progresului, printr-o 
neîncetată spiritualizare. Noi, teologii de azi, putem şi suntem datori să relevam 
mai mult ca în trecut aportul umanist creştin al actelor principale ale Revelaţiei 
divine culminante în Hristos - ca întruparea Fiului lui Dumnezeu, jertfa Lui pe 
Cruce, învierea şi înălţarea Lui ca om - cu consecinţele care decurg din ele pentru 
slujirea progresului şi spiritualizării în general. Acesta este sensul pozitiv al 
deschiderii teologiei faţă de lume, rămânând fidelă ei înseşi: să dea toată atenţia Iui 
saeculum, în sensul recunoaşterii consistenţei şi valorii lumii, ajutorului ce trebuie 
să i-1 dea spre o adevărată dezvoltare a ceea ce constituie adevărata umanitate 
creştină. Dogmele întrupării, învierii, îndumnezeirii au un mare aport la acest pro- 
gres al umanului în autenticitatea lui. 

Unirea ipostatică a celor două firi în Hristos, contrar dochetismului (teoria 
despre o umanitate păruta numai în Hristos), nu e decât fortificarea eternă a rela- 
tivului prin absolut, deci a creatului. 

Pe cât de păgubitoare este teologia fixată în formulele trecutului, pe atât de 
insuficientă este teologia alipită exclusiv de prezent. 

Dar tot pe atât de păgubitoare şi generatoare de dezordine este şi teologia 
care nu acordă atenţie decât viitorului, o teologie dominata de un spirit exclusiv 
eshatologic, care neglijează realitatea vieţii prezente şi ajutorul ce trebuie dat 
acesteia. Acest caracter se manifestă adeseori în teologia protestantă care depreci- 
ază prezentul şi obligaţia de înduhovnicire a omului în timp şi de chemare a lui la 
îndeplinirea obligaţiilor faţă de semenii lui de azi, fiind preocupata exclusiv de 
nădejdea eshatologicâ. Aşteptarea încordată a vieţii de după sfârşitul lumii capătă 
un accent aproape exclusiv, mai ales în unele denominaţiuni neoprotestante. 

O teologie creştină completă şi deschisă unui progres adevărat trebuie sâ fie 
însufleţită desigur şi de nădejdea şi de perspectiva viitorului eshatologic, dar 
nădejdea şi perspectiva aceasta sunt susţinute de experienţa prezentă a unui pro- 
gres continuu în înduhovnicire şi în îmbunătăţirea relaţiilor iubitoare dintre 
oameni. Spre acest viitor se înaintează prin progresul spiritual prezent din sursa 

pusă la temelie de Revelaţia culminantă în Hristos, realizată acum două mii de ani, 
precum ne asigură documentele biblice ale acestei Revelaţii şi mărturia secolelor 
creştine de până acum. 

Chiar prin fidelitatea faţă de faptele şi cuvintele lui Hristos, cunoscute din 
predica apostolică, teologia poate totuşi înainta în înţelegere, fără să depăşească 
conţinutul Revelaţiei' 2 . 

Teologia trebuie să fie, ca şi Biserica, apostolică, contemporană cu fiecare 
epocă şi profetic-eshatologică. Dar ea nu trebuie să se rupă de Biserică în progre- 
sul ei, ci să înainteze cu Biserica, care este condusă înainte spre împărăţia cerului. 
Ea trebuie să fie apostolică, pentru că trebuie să fie necontenit o mărturie despre 
Hristos, Revelaţia completă, cum şi predica Apostolilor a fost o mărturie despre 
Hristos, Revelaţia definitivă. Ea trebuie să fie în acelaşi timp eshatologicâ, pentru 
că în Hristos şi în predica apostolică se cuprinde şi eshatologicul. Dar ea nu 
trebuie să fie profetică în sensul că ar prezice o treaptă viitoare mai înaltă decât 
cea a Revelaţiei în Hristos, ci în sensul că schiţează paşi viitori în descoperirea 
comorilor ascunse în Hristos. Ea poate fi profetică explicând pe Hristos cel înviat, 
ca reprezentând starea noastră din viaţa viitoare, dar nu promiţând o treaptă 
viitoare dincolo de Hristos. Acest caracter poate fi numit profetic-eshatologic, şi nu 
profetic pur şi simplu, pentru faptul că nu profeţeşte altceva decât un viitor dat în 
Hristos, de care ne vom împărtăşi şi noi în viaţa viitoare. 

Teologia creştină care răspunde tuturor condiţiilor amintite promovează pro- 
gresul şi ca atare uşurează eficienţa Revelaţiei în continuare neîntreruptă, in acest 
sens, ea este o teologie a credinţei, a dragostei şi a nădejdii. Prin credinţă, mani- 
festă certitudinea în revelarea reală a lui Dumnezeu în Hristos; prin nădejde, 
deschide credincioşilor perspectiva spre asimilarea completă a bunătăţilor lui 
Hristos cel revelat; prin dragoste, îi ajută să se unească încă de pe acum cu Hristos 
şi între ei. Prin credinţă e fidelă revelaţiei realizate în trecut, prin nădejde e 
deschisă viitorului de participare deplină la bunătăţile lui Hristos şi conduce 
înaintarea spre El, iar prin dragoste susţine participarea de pe acum la aceste 
bunătăţi, printr-o comuniune mereu sporită cu Hristos şi cu semenii. Prin aceste 
trei însuşiri, teologia este tradiţionala şi în acelaşi timp contemporană şi profetic- 
eshatologică. Ea e fidelă trecutului, dar nu e închisă în trecut, e fidelă omenirii de 
azi, dar are privirea deschisă dincolo de faza ei actuală. Teologia trebuie să fie 
ancorată în fundamentul neschimbat pus de Hristos, dar în acelaşi timp face acce- 

52. Teologul T. M. Parker spune: "Nici cel mai profund teolog n-a sondat deplin 
adâncimile Revelaţiei şi noi toţi ne cheltuim viaţa crescând încet în ceea ce este, în cel mai 
bun caz, o cunoaştere incompleta a credinţei. Noi acceptăm cuvântul lui Dumnezeu ca 
întreg, pentru că e cuvântul lui Dumnezeu, care nu ne poate înşela şi nu poate fi înşelat... 
Dar oricât de mari ar fi cultura şi inteligenţa noastră naturală, noi rămânem incapabili să 
luăm în minţile noastre înguste bogăţiile depline ale credinţei" (citat în volumul colectiv 
cuprinzând "Raportul la cel de al şaselea Congres Anglo-Catolic", p. 74). 

sibile bunătăţile lui Hristos oamenilor de azi şi îi pregăteşte pentru deplina partici- 
pare la ele în veacul viitor, constituind prin aceasta un ferment al progresului. în 
fiecare timp. 

Pe de altă parte, progresul în înţelegerea dogmelor e posibil pentru că şi 
conţinutul lor este infinit şi, ca atare, apofatic (negrăit) sau cu neputinţă de cuprins 
vreodată în noţiuni şi cuvinte care să-1 epuizeze. "Apofatismul tradiţiei răsăritene 
ne învaţă să vedem în dogmele Bisericii, înainte de toate, semnificaţia lor negativă, 
care opreşte mintea noastră de a urma căile sale naturale şi de a forma noţiuni ce 
ar putea să înlocuiască realităţile spirituale. Pentru că creştinismul nu e o şcoală 
filosofică, speculând cu noţiuni abstracte, ci înainte de toate este comuniunea cu 
'Dumnezeu cel viu" 53 . 

Progresul are forma accentuării mai puternice când a unui aspect din bogăţia 
inepuizabilă a dogmelor, când a altuia, potrivit preocupărilor şi vârstei spirituale a 
credincioşilor din acel timp. Dar acest aspect mai puternic accentuat deschide 
înţelegerea sporită pentru tot conţinutul dogmelor şi făgăduieşte o viitoare 
înaintare în înţelegerea lui. "în istoria gândirii teologice se succed diferite perioade, 
ca nişte cicluri în învăţătura de credinţă, în care un aspect al tradiţiei creştine 
primeşte o însemnătate exclusivă în comparaţie cu altele, în care toate temele 
învăţăturii se tratează, la un nivel sau altul, în legătură cu o singură problemă care 
a devenit, pentru conştiinţa dogmatică în acel moment, centrală" 5 ' 1 . 

Prin teologia ce se face în ea, Biserica înaintează sub lumina "Soarelui 
dreptăţii", care creşte continuu, umplând-o şi pe ea de tot mai multă lumină. 
Continua călătorie sub acelaşi soare, care totuşi îşi sporeşte arătarea, este Tradiţia 
bisericească; iar lumina autentică a soarelui, care se acumulează ca zestre şi ca un 
bun permanent tălmăcit de vederea teologică, devine învăţătura bisericească. 
Lumina aceasta din care creşte şi pe care o sporeşte teologia tălmăcind-o sub 
soarele mereu sporit al Revelaţiei, îmbogăţeşte Tradiţia bisericească şi - imprimată 
ca forţă transformatoare în fiinţa credincioşilor - produce spiritualizarea lor. Căci 
spiritualizarea este arătarea treptată a prezenţei lui Hristos, prin fiinţa 
credincioşilor, care se transformă în înţeles ascendent sau se subţiază continuu ca 
înţelegere, ca sensibilitate, cuviinţă şi dragoste în relaţii, ca penetrare în complexi- 
tatea şi profunzimea realităţii divine şi a celei umane unite cu ea. 

Teologia creşte sub soarele Revelaţiei, care, odată apărut în Persoana Iui Iisus 
Hristos, luminează tot timpul în Biserică şi în membrii ei, cu această lumină care se 
numeşte Tradiţie; iar tălmăcirea ei operată de teologie şi asimilată de Biserică este 
învăţătura bisericească. Teologia urmează traiectoria acestui soare şi creşterea lui în 
fiinţa Bisericii ca comuniune, sporind însăşi conştiinţa Bisericii şi redând nuanţele 

53. VI. Lossky, Ocerk misticescoe bogosiovia Vostocinoi Tzerkvi, în: Bogoslovskie 
Trudi, Izdanie Moscovscoi Patriarhii, 1972, p. 26. 

54. Idem, Videnie Boga v vizantinscom bogoslovii, în Bogoslovskie Trudî, op. cit. p. 195 

noi în care se arată, la fiecare pas şi fără să se schimbe în fond, sporul lui de 
lumină. Astfel, teologia deschide perspectiva spre arătarea Lui deplină la sfârşitul 
timpului. 

Teologia e promovatoare de progres, ajutând progresul spiritual al omenirii 
creştine spre comuniunea eshatologică universală şi desăvârşită. Teologia face 
parte din mişcarea spiritului uman spre deplina unire cu Dumnezeu, având un rol 
deosebit de eficient în această mişcare prin rolul ei de explicatoare a acestei 
mişcări. 

Mişcarea aceasta a spiritului uman a apărat-o Sfântul Maxim Mărturisitorul 
împotriva origenismului, care socotea mişcarea ca fiind produsul căderii spiritelor 
din unitatea primară 55 . Dacă prin trăirea duhovnicească din Biserică această 
mişcare se realizează practic în modul cel mai stăruitor, teologia, care îndeplineşte 
cu deosebire slujirea de a explica mişcarea aceasta şi deci de a o ajuta, este 
chemată să ajute în general toată mişcarea creaţiei spre Dumnezeu. Dar ea 
reuşeşte să facă aceasta deschizând vederea spre Dumnezeu azi, o mai deplină 
vedere a lui Dumnezeu mâine, luând putere din Dumnezeu care i-a dat omului 
acest impuls prin creaţie, şi Bisericii şi teologiei prin întruparea Fiului Său, prin 
Răstignirea şi învierea Lui. Ea va fi eficientă dacă va fi mereu în faţa lui Dumnezeu, 
ajutând pe credincioşi să fie şi ei Ia fel în toată lucrarea lor: sâ-L vadă prin for- 
mulele trecutului, să-L exprime prin explicaţiile prezentului, să nâdâjduiască şi să 
îndemne la înaintarea spre deplina unire cu El în viaţa viitoare. 



55. In opera Ambigua; P.G., 91, col. 1031, 1418. 

I 

Trei moduri ale cunoaşterii 

lui Dumnezeu 

şi atributele Lui 



Cunoaşterea raţională şi cunoaşterea apofatică a lui Dumnezeu. 

Legătura dintre ele 

1 . Nedespărţirea cunoaşterii raţionale şi apofatice a lui Dumnezeu 

Potrivit tradiţiei patristice, există o cunoaştere a lui Dumnezeu raţională sau 
catafatică şi una apofatică sau negrăită. Cea din urmă e superioară celei dintâi, 
completând-o pe aceasta. Prin nici una din ele nu se cunoaşte însă Dumnezeu în 
fiinţa Lui. Prin cea dintâi îl cunoaştem pe Dumnezeu numai în calitate de cauză 
creatoare şi susţinătoare a lumii, pe când prin cea de a doua avem un fel de expe- 
rienţă directă a prezenţei Lui tainice, care depăşeşte simpla cunoaştere a Lui în ca- 
litate de cauză, investit cu unele atribute asemănătoare celor ale lumii. Aceasta din 
urmă se numeşte apofatică pentru că prezenţa tainică a lui Dumnezeu, experiată 
de ea, depăşeşte putinţa de definire prin cuvinte. Dar această cunoaştere e mai 
adecvată lui Dumnezeu, decât cunoaşterea catafatică. 

Totuşi nu se poate renunţa nici la cunoaşterea raţională. Chiar dacă ceea ce 
spune ea despre Dumnezeu nu e cu totul adecvat, ea nu spune ceva contrar lui 
Dumnezeu. Ceea ce spune ea trebuie să fie numai adâncit prin cunoaşterea apofa- 
tică. De altfel chiar cunoaşterea apofatică, atunci când vrea cât de cât să se 
tălmăcească pe sine, trebuie să recurgă la termenii cunoaşterii intelectuale, umplân- 
du-i însă mereu cu un înţeles mai adânc decât îl pot reda noţiunile intelectuale. 

Aceasta o poate face cunoaşterea apofatică, întrucât pentru ea atributele lui 
Dumnezeu nu sunt numai gândite, ci experiate întrucâtva direct. De exemplu, 
pentru ea infinitatea şi atotputernicia, sau iubirea lui Dumnezeu nu sunt numai 
noţiuni intelectuale, ci o experienţă directă. în actul cunoaşterii apofatice subiectul 
uman trăieşte în mod real un fel de scufundare în infinitatea lui Dumnezeu, în 
atotputernicia Lui, în iubirea Lui. Prin cunoaşterea apofatică subiectul uman nu 
numai ştie că Dumnezeu e infinit, atotputernic, etc, ci şi experiază aceasta. Dar în 

experienţa aceasta infinitatea lui Dumnezeu se prezintă în fapt atât de copleşitoare, 
încât omul îşi dă seama că ea e altfel decât cea gândită, că este de netâlmăcit. E 
drept că şi în cunoaşterea raţională omul îşi dă seama că infinitatea lui Dumnezeu 
e mai mult şi e altfel decât o poate cuprinde într-un concept intelectual al ei. De 
aceea o corectează printr-o negare a ei. Dar şi negarea este tot o expresie intelec- 
tuală. El ştie că infinitatea lui Dumnezeu e altfel decât infinitatea gândită de el. Dar 
negaţia se referă mereu la ceea ce s-a afirmat. Aceasta este via negativa a teologiei 
occidentale. în tradiţia patristică orientală însă, teologia apofatică este o experienţă 
directă. E drept că şi ea trebuie să recurgă în exprimare la teologia negativă in- 
telectuală. Dar în ea însăşi este deosebită de aceea 1 . 

Noi socotim că cele două căi de cunoaştere nu se contrazic şi nu se exclud, ci 
se completează. Propriu-zis cea apofatică se completează cu cea afirmativă şi cu 
cea negativ-raţionalâ; ea transferă pe cea afirmativ- şi negativ-raţionalâ pe un plan 
mai propriu, dar la rândul ei recurge la termenii cunoaşterii raţionale în ambele ei 
aspecte (afirmativ şi negativ), în trebuinţa de a se exprima fie şi într-un mod 
departe de a fi satisfăcător. Cel ce are o cunoaştere raţională a lui Dumnezeu şi-o 
completează adeseori cu cea apofatică, iar cel ce are o mai accentuată experienţă 
apofatică recurge în exprimarea ei la termenii celei raţionale. De aceea, Părinţii ori- 
entali trec adeseori în vorbirea despre Dumnezeu de la una la alta. 

Cunoaşterea apofatică e prilejuită şi ea de privirea lumii ca şi cea afirmativ- 
raţională, dar ea depăşeşte această privire, iar uneori nu are nevoie de o privire 
prezentă a lumii ca să se producă, deşi cunoaşterea lumii şi îmbogăţirea sufletului 
prin ea este presupusă. Prezenţa tainică a lui Dumnezeu poate apărea cunoaşterii 
apofatice experimentale în momentul în care se produce fie prin lume, fie direct. 
Cunoaşterea afirmativ-raţională e legată însă totdeauna de lume. Totdeauna lumea 
e un termen reţinut în gândirea celui ce cunoaşte pe* Dumnezeu prin deducţie, în 
calitate de cauză a lumii, investit cu atribute asemănătoare ei. Faptul că în 
cunoaşterea apofatică sufletul e absorbit de sesizarea prezenţei lui Dumnezeu i-a 
făcut pe Părinţii orientali să vorbească uneori de o uitare a lumii în cursul acestui 
act. Dar aceasta nu înseamnă o retragere de fapt din lume. Chiar stând în lume, 
cineva poate contempla pe Dumnezeu ca fiind Cel cu totul deosebit de lume, fie 
că îi apare prin lume, fie aparte de lume. 

Ceea ce mai deosebeşte cunoaşterea apofatică, directă şi tainică a lui 
Dumnezeu, de cea raţională şi deductivă este că în cea dintâi subiectul uman 

1. Teologul grec Hr. Yannaras remarcă şi el deosebirea dintre teologia negativă occi- 
dentală şi cea răsăriteană şi încadrează teologia negativă occidentală împreună cu cea afir- 
mativă, în teologia raţională a Occidentului. Dar el nu atribuie nici o valoare teologiei afir- 
mative, în vreme ce noi îi recunoaştem o anumită necesitate în exprimarea experienţei apo- 
fatice, deşi mereu cu conştiinţa insuficienţei ei. Yannaras spune.- "Este evident că atitudinea 
apofatică nu se poate identifica cu teologia negaţiilor. Istoric, această identificare s-a realizat 
în apofatismul occidental. El presupune cunoştinţa natural-afirmativă şi negarea simultană" 
(De l'absence et de l'inconnaissance de Dieu, Ed. du Cerf, Paris, 1971, p. 87, 88). 

trăieşte prezenţa lui Dumnezeu într-un mod mai presant ca persoană. Dar 
înţelegerea lui Dumnezeu ca persoană nu e exclusă nici în cunoaşterea afirmativ- 
raţională, deşi taina Persoanei Lui nu i se dezvăluie atât de accentuat, de profund 
şi de presant. Dar trebuie reţinut şi aceea că cunoaşterea lui Dumnezeu ca per- 
soană ne-o mijloceşte în amândouă aceste cunoaşteri ca un fapt sigur Revelaţia 
supranaturală. Chiar cunoaşterea apofatică, când e lipsită de Revelaţia supranatu- 
rală, poate experia prezenţa negrăită a lui Dumnezeu, ca un adânc impersonal. De 
aceea nu trebuie să deosebim cunoaşterea apofatică de cea afirmativ-raţionalâ prin 
faptul că cea dintâi ar fi o cunoaştere supranaturală revelată, iar a doua o 
cunoaştere pur naturală. Amândouă au la baza Revelaţia supranaturală, când e o 
cunoaştere a lui Dumnezeu ca persoană. 

Dar cunoaşterea raţională nu face uz de tot conţinutul Revelaţiei supranatu- 
rale, în acest sens ea are o apropiere de cunoaşterea lui Dumnezeu din iudaism şi 
din islamism, întrucât şi acelea au la bază o parte din Revelaţia supranaturală, dar 
nu toată. Iar prin faptul că e mai săracă şi ca atare nu are nevoie de toată Revelaţia 
supranaturală, se întâmplă uneori să vedem această cunoaştere şi la oameni care 
nu s-au împărtăşit de nici o parte din Revelaţia supranaturală. 

în sfârşit, al treilea lucru care trebuie observat în privinţa raportului între cele 
două feluri de cunoaştere a lui Dumnezeu este că, pe măsură ce un om progre- 
sează într-o viaţă duhovnicească, cunoaşterea intelectuală despre Dumnezeu din 
lume - în calitate de Creator şi Proniator al ei - se îmbibă de contemplarea Lui 
directă mai bogată, adică de cunoaşterea apofatică. 

Acesta e un nou motiv pentru care Sfinţii Părinţi alternează adeseori vorbirea 
despre cunoaşterea de Dumnezeu afirmativ-raţionalâ, cu cea despre cunoaşterea apo- 
fatică. întrucât cunoaşterea afirmativ-raţionalâ a fost copleşită la ei de cea apofatică, ei 
vorbesc mai mult de cea din urmă, arătând totuşi că nu o exclud pe cea dintâi. 

Vorbind de cunoaşterea' afirmativ-raţionalâ despre Dumnezeu, din lucrurile 
lumii, Sfântul Grigorie de Nazianz zice: "Că Dumnezeu există şi e cauza făcătoare 
şi susţinătoare a tuturor, ne învaţă vederea şi legea naturală: cea dintâi privind cele 
văzute şi bine orânduite şi minunate şi, ca să zic aşa, mişcate şi purtate în chip 
nemişcat; a doua, deducând din cele văzute şi bine orânduite la Conducătorul lor. 
Căci cum ar fi luat subzistenţă sau s-ar fi alcătuit acest univers, fără Dumnezeu, 
Care dă fiinţă tuturor şi le susţine pe toate? Fiindcă nici cel ce priveşte o chitară 
minunat întocmită şi buna ei armonie şi orânduirea ei, sau cel ce ascultă cântarea 
chitarei, n-ar putea să nu cugete la creatorul chitarei sau la cântăreţul din chitară, 
ci s-ar duce cu gândul la el, chiar dacă nu-1 cunoaşte din vedere. Aşa ne este evi- 
dent şi nouă Cel ce Ie-a creat pe toate cele făcute, le mişcă şi le conservă, chiar 
dacă nu-L cuprindem cu înţelegerea. Şi e foarte nerecunoscător cel ce nu înain- 
tează până la capăt, urmând dovezilor naturale" 2 . 

2. Oratio XXVIII; Theologica II, P.G. 36, col. 33. 

Sfântul Grigorie Teologul remarcă, pe drept cuvânt, că raţionalitatea lumii fără 
o persoană care să o fi gândit ca raţională este inexplicabilă şi, întrucât această 
raţionalitate n-ar urmări în acest caz nici un scop, ar fi în fond lipsită de sens sau 
de raţionalitate adevărată; ar fi o raţionalitate absurdă. în acelaşi timp, Sfântul 
Grigorie constată că Dumnezeu nu a făcut o lume încremenită într-o raţionalitate 
statică sau într-o mişcare circulară identică, ci o lume prin care Dumnezeu execută 
o cântare care înaintează în temele ei melodice; adică Dumnezeu îşi continuă vor- 
birea Lui către noi prin lume, sau ne conduce spre o ţintă. El nu e numai Creatorul 
acestei vaste chitare, ci şi executantul unei uriaşe şi complexe cântări prin ea. 

Dar Sfântul Grigorie consideră insuficientă această cunoaştere intelectuală a lui 
Dumnezeu, dedusă în mod raţional din lume. Această cunoaştere se cere comple- 
tată printr-o cunoaştere superioară care este o recunoaştere a înseşi tainei Lui, o 
cunoaştere apofatică, o sesizare într-un mod superior a bogăţiei Lui infinite, care 
tocmai de aceea e cu neputinţă de înţeles şi de exprimat. Vorbind ca în numele lui 
Moise, care în urcuşul pe Sinai s-a făcut chipul tuturor celor ce se ridică peste 
cunoaşterea lui Dumnezeu din făpturi, la cunoaşterea prezenţei Lui nemărginite şi 
tainice, Sfântul Grigorie vorbeşte şi de această cunoaştere apofatică, dar alternează 
descrierea ei cu descrierea cunoaşterii catafatice sau afirmativ-raţionale. El zice: 
"Am ieşit, ca unul ce voi percepe pe Dumnezeu, şi aşa m-am urcat pe munte, şi 
am pătruns în norul care m-a despărţit de materie şi de cele materiale, şi m-am 
adunat în mine însumi. Dar privind, de abia am văzut spatele Iui Dumnezeu. Şi 
acesta, acoperit de piatră, adică de Cuvântul întrupat. Şi am văzut puţin nu Firea 
primă şi preacurată şi cunoscută numai Ei înseşi, adică a Treimii, aşa cum rămâne 
înlăwntrul primei perdele şi e acoperită de heruvimi, ci aşa cum ajunge după aceea 
şi coboară la noi. Iar aceasta este, pe cât ştiu eu, măreţia cea din făpturi şi din cele 
create şi conduse de Ea, sau, cum o numeşte dumnezeiescul David, mărimea Lui 
(Ps. 8, 2). Acestea înseamnă spatele lui Dumnezeu, adică semnele Lui de după El, 
ca nişte umbre şi chipuri ale soarelui în apă, deoarece nu e cu putinţă să fie văzut 
El, căci covârşeşte simţirea cu puritatea luminii Lui" 3 . 

Precum se vede, ridicarea peste lucrurile lumii nu înseamnă dispariţia aces- 
tora, ci o ridicare prin ele dincolo de ele. Şi întrucât acestea rămân, cunoaşterea 
apofatică a lui Dumnezeu nu exclude pe cea afirmativ-raţională. Dar ea e îmbibată 
de cunoaşterea apofatică, încât Sfântul Grigorie poate trece de la una la alta. 
Lumea rămâne în cunoaşterea apofatică. Dar ea a devenit transparentă pentru 
Dumnezeu. Cunoaşterea aceasta e apofatică pentru că Dumnezeu, Care e sesizat 
acum, este indefinibil; El e trăit ca o realitate care depăşeşte orice posibilitate de 
definire. Totuşi şi aceasta e o cunoaştere a lui Dumnezeu cel coborât la noi, nu o 
cunoaştere a fiinţei Lui prin Ea însăşi. Ea e atât de îmbinată cu cunoaşterea afirmativ- 
raţională, încât e greu de spus când vorbeşte Sfântul Grigorie de una şi când de alta. 

3. Ibid., col. 29. 

Imposibilitatea de a prinde în noţiuni lucirea prezenţei tainice a lui 
Dumnezeu, cu anumite însuşiri atribuite lui Dumnezeu, o redă Sfântul Grigorie de 
Nazianz într-o altă descriere a experienţei lui Moise pe muntele Sinai, în care iarăşi 
e greu de despărţit între cele două cunoaşteri: "Dumnezeu este şi va fi pururea; 
mai bine zis este pururea. Căci a fost şi va fi sunt secţiuni ale timpului nostru şi ale 
firii curgătoare. Iar El este pururea, fiindcă aşa S-a numit EI însuşi către Moise, 
când acesta se afla pe munte. Căci cuprinzând totul în Sine, are în Sine existenţa, 
care n-a început şi nu va înceta, ca pe un ocean infinit şi nemărginit al fiinţei, 
depăşind orice noţiune de timp şi de fire. Mintea prinde numai o umbră a Lui şi 
aceasta în mod foarte obscur şi redus, culegând nu din cele ce sunt El, ci din cele 
din jurul Lui, altă imagine din fiecare şi încropind un fel de chip al adevărului. Căci 
El lunecă înainte de a fi prins şi scapă înainte de a fi înţeles, luminându-ne mintea, 
dacă e curăţită, ca repeziciunea unui fulger care nu stă". 

Prezenţa aceasta presantă a lui Dumnezeu ca persoană, din care iradiază 
infinitatea Sa, nu e concluzia unei judecăţi raţionale, ca în cunoaşterea intelectuală, 
catafatică sau negativă, ci e sesizată într-o stare de fină sensibilitate spirituală, care 
nu se produce atâta timp cât omul e stăpânit de plăcerile trupeşti, de pasiunile de 
orice fel. Ea cere o ridicare peste pasiuni, o purificare de ele. După o purificare 
mai durabilă, fineţea sensibilităţii spirituale, capabilă de o astfel de percepere a 
realităţii tainice a lui Dumnezeu, este şi ea mai durabilă. Există o întreagă gradaţie, 
atât în ce priveşte curăţia, cât şi adâncimea şi durata sesizării apofatice a lui 
Dumnezeu. Totuşi ea nu exclude o cunoaştere a lui Dumnezeu ca Creator şi 
Providenţiator, ci se îmbină cu aceea. Cunoaşterea apofatică nu e iraţională, ci 
supraraţională, căci Fiul lui Dumnezeu e Logosul, având în El raţiunile tuturor crea- 
turilor. Dar e supraraţional, aşa cum persoana este supraraţională, ca subiect al 
raţiunii, al unei vieţi care îşi are totdeauna un sens. 

Sfântul Grigorie de Nazianz zice, tot în numele lui Moise: "Urcând cu hotărâre 
pe munte, sau, mai propriu-zis, cu hotărâre şi cu efort, fie mânat de nădejde, fie 
de slăbiciune, ca să intru în nor şi să fiu cu Dumnezeu, căci aşa porunceşte 
Dumnezeu: de este vreun Aaron, să urce cu mine şi să stea aproape, iar dacă 
trebuie să stea afară, să primească aceasta. Iar dacă e vreun Nadab sau vreun 
Abiud, sau careva din bătrâni, să urce, dar să stea departe, după vrednicia curăţirii. 
Iar dacă e careva dintre cei mulţi şi nevrednici de o astfel de înălţime şi contem- 
plaţie, dacă e cu totul necurat, nici să nu se apropie, căci nu va fi ferit de 
primejdie; iar dacă e curăţit numai în mod trecător, să rămână jos şi să asculte 
numai glasul trâmbiţei şi al cuvintelor simple ale evlaviei" 4 . 

Necesitatea curăţirii de pasiuni pentru această cunoaştere, sau a unei simţiri 
acute a păcătoşeniei şi a insuficienţei proprii, arată şi ea că această cunoaştere nu 
e o cunoaştere negativă intelectuală, cum a fost înţeleasă în Apus, adică o simplă 

4. lbid., col. 28. 

negare a unor afirmări raţionale despre Dumnezeu. Ci e vorba de o cunoaştere 
prin experienţă. De altfel Părinţii răsâriteni numesc această apropiere de 
Dumnezeu mai mult unire decât cunoaştere. în această cunoaştere apofatică expe- 
rimentală, pe de o parte Dumnezeu e sesizat, pe de alta, ceea ce e sesizat dă de 
înţeles ceva dincolo de orice sesizare. Amândouă acestea se exprimă tot prin ter- 
meni de teologie afirmativă şi negativă. 

Sfântul Grigorie continuă: "Mie mi se pare că, prin ceea ce e sesizat, mă atrage 
spre El (căci Cel total nesesizat nu dă nici o nădejde şi nici un ajutor); iar prin ceea 
ce e nesesizat îmi stârneşte admiraţia; iar admirat fiind, e dorit din nou; iar dorit 
fiind, ne curăţeşte; iar curăţindu-ne, ne dă chip dumnezeiesc; iar devenind astfel, 
vorbeşte cu noi ca şi cu casnicii Lui; ba cuvântul cutează să spună ceva şi mai 
îndrăzneţ: Dumnezeu Se uneşte cu dumnezei şi e cunoscut de ei, şi anume atâta 
cât îi cunoaşte El pe cei ce-L cunosc. Deci Dumnezeu e infinit şi anevoie de con- 
templat. Şi numai aceasta se sesizează din El: infinitatea" 5 . 



2. Deosebirea între cunoaşterea raţională şi cea apofatică 

Sfinţii Părinţi ţin să accentueze că nici această infinitate trăită nu e fiinţa Lui, 
căci ea ar putea fi identificată cu esenţa universului, sau a spiritului uman, sau în 
continuitate de natură cu acestea, ca la Plotin. Dar Dumnezeu nu este esenţa lumii, 
sau a spiritului uman; El este transcendent acestora, pentru că este necreat, iar 
acestea sunt create. Transcendenţa Sa e asigurată de caracterul Său de persoană, 
capabilă să fie deasupra unei infinităţi care nu e ea însăşi persoană. 

Numai Persoana transcendentă asigură o infinitate care nu e în continuitate de 
esenţă cu esenţa lumii sau cu a spiritului uman; ci e într-o continuitate posibilă 
prin har, prin participarea omului datorită bunăvoinţei Persoanei dumnezeieşti şi a 
efortului fiinţei noastre. în acest caz împărtăşirea de infinitate a celui din urmă 
implică bucuria comuniunii, cu perspectiva eternizării, fără anularea lui ca per- 
soană. Altfel infinitatea nu ar asigura persoana decât momentan. De aceea spune 
Sfântul Maxim Mărturisitorul: "Lucruri ale lui Dumnezeu care au început să existe 
în timp sunt toate acelea care există prin participare... Iar lucruri ale lui Dumnezeu, 
care nu au început să existe în timp, sunt cele la care se participă, cele la care par- 
ticipă prin har cele ce se împărtăşesc. Aşa este de pildă bunătatea şi tot ce se 
cuprinde în raţiunea bunătăţii. Şi, pe scurt, toată viaţa, nemurirea, simplitatea, 
neschimbabilitatea, infinitatea şi câte sunt cugetate ca existând fiinţial în jurul lui 
Dumnezeu" 6 . Cunoscându-le pe acestea prin conştiinţa unei participări la ele, dar 
fără să ţină de fiinţa noastră, nu cunoaştem însăşi fiinţa lui Dumnezeu, dar ne dăm 
seama că suntem în comuniune cu Persoana Lui. 

5. Oratio XXXVIII, In Theophania; P.G. 36, col. 317. 

6. Capete gnostice, I, 48-49; Filoc. rom. II, p. 139-140. 

Neoplatonismul considera divinitatea identică cu acestea. De aceea confunda 
divinitatea cu esenţa lumii sau a spiritului uman şi socotea că printr-o ridicare a 
spiritului uman din preocuparea cu multiplicitatea lucrurilor, el se identifică în mod 
actual cu divinitatea ca unitate şi simplitate lipsită de orice determinare şi, în acest 
sens, apofaticâ. El socotea, de aceea, că divinitatea e cunoscută în esenţa ei. Pe 
aceasta se baza şi pretenţia eunomienilor de a cunoaşte exact fiinţa lui Dumnezeu. 
Aceasta însemna însă o negare a caracterului transcendent şi personal al lui 
Dumnezeu. Dacă Dumnezeu e transcendent, e personal. Cunoaşterea apofatică 
creştină implică atât o coborâre a lui Dumnezeu la capacitatea omului de a-L 
sesiza, cât şi transcendenţa Lui. Dumnezeu Se coboară prin energiile Lui. 
Caracterul Lui de persoană asigură transcendenţa Lui. Persoana Lui transcende 
chiar infinitatea Lui 7 . 

în acest sens Dumnezeu nu e identic cu nici una din ceea ce numim însuşiri 
ale Lui: nici cu infinitatea, nici cu eternitatea, nici cu simplitatea. El e mai presus 
decât acestea. Ele nu sunt nici esenţa lui Dumnezeu, nici Persoanele în care sub- 
zistă fiinţa Lui în mod integral, ci sunt "în jurul fiinţei lui Dumnezeu". De aceea 
Sfântul Grigorie de Nazianz îşi bazează ideea că, cunoscând infinitatea lui 
Dumnezeu nu cunoaştem pe Dumnezeu deplin, pe faptul că fiinţa lui Dumnezeu 
nu se poate identifica cu simplitatea. Numai în acest caz L-am cunoaşte pe 
Dumnezeu sau în întregime, sau nu L-am cunoaşte deloc. Fiinţa Lui nu e identică 
cu simplitatea, aşa cum nici a noastră nu e identică cu compoziţia. în acest caz 
deosebirea între divinitate şi noi ar fi numai de mod, nu de esenţă. 

Dumnezeu fiind persoană, între El şi noi se stabileşte un raport de iubire, care 
îl menţine şi pe El şi pe noi ca persoane. Iubirea aceasta o experiem nu ca o 
infinitate mereu identică, ci ca o infinitate cu perspectiva unei continui noutăţi, ca 
un ocean de bogăţie mereu nouă. Mereu vom înainta în ea. Din ce-L cunoaştem 
pe Dumnezeu, din aceea dorim să-L cunoaştem şi mai mult, din ce-L iubim mai 
mult, ne stimulează la şi mai multă iubire. Pentru că Dumnezeu e persoană, 
cunoaşterea Lui prin experienţă e şi în funcţie de curăţirea noastră de afecţiunea 
pătimaşă şi oarbă faţă de lucrurile finite. Dar tocmai aceasta ne dă să înţelegem 
că, dincolo de bogăţia mereu nouă pe care o sesizăm, există un izvor al ei, care nu 
intră în raza experienţei noastre. 

Putem spune că există două apofatisme: apofatismul a ceea ce se experiază, 
dar nu se poate defini, şi apofatismul a ceea ce nu se poate nici măcar experia. Ele 
sunt simultane. Ceea ce se experiază are şi un caracter inteligibil, întrucât se 

7. Atât Lossky (în Essai sur /a thâologie mystique de l'Eglise orientale, Paris, Aubier, 
1944, cap. Les tânebres divines şi în Thâologie dogmatique, în rev. Messager de l'Exarchat 
du Patriarche Russe en Europe occidentale, nr. 46-47 (1964), p. 85-108), cât şi Yannaras {op. 
cit.) au explicat şi ei teologia apofatică răsăriteană din caracterul de persoană al lui 
Dumnezeu. Ceea ce ne deosebeşte de ei, este că noi nu reţinem exclusiv cunoaşterea apo- 
fatică a lui Dumnezeu, ci o vedem ca îmbinare a apofaticului cu catafaticul. 



88 TEOLOGIA DOGMATICĂ ORTODOXĂ 

exprimă totuşi în termeni intelectuali afirmativi şi negativi. Dar această inteligibili- 
tate este mereu insuficientă. Fiinţa care rămâne dincolo de experienţă, dar pe care 
totuşi o simţim ca izvor a tot ce experiem, subzistă în persoană. Subzistând ca per- 
soană, fiinţa e sursă vie de energii sau de acte care ni se comunică. De aceea apo- 
faticul are ca bază ultimă persoana; şi de aceea, nici acest apofatic nu înseamnă o 
totală închidere a lui Dumnezeu în El însuşi. 

Sfântul Grigorie de Nyssa vorbeşte de asemenea despre ambele căi ale 
cunoaşterii lui Dumnezeu, uneori diferenţiindu-le, alteori îmbinându-le. Dar mai 
mult vorbeşte de cunoaşterea apofatică, pentru că, şi după el, în ea este inclusă 
cea catafatică sau afirmativ-raţională. Primele capitole din "Marea cuvântare cate- 
hetică" sunt dedicate cunoaşterii raţionale a lui Dumnezeu. Dar chiar vorbind de 
aceasta, el spune că, şi în ea, Dumnezeu Se descoperă ca o taină imposibil de 
definit, care echivalează cu începutul cunoaşterii apofatice şi cu dorinţa adâncirii în 
ea. "Deci cel ce scrutează adâncurile tainei primeşte în suflet în chip tainic o mo- 
destă înţelegere a învăţăturii despre cunoaşterea lui Dumnezeu, dar nu poate clari- 
fica prin raţiune această adâncime negrăită a tainei" 8 . 

Dar Sfântul Grigorie de Nyssa, stăruind mai mult în descrierea cunoaşterii apo- 
fatice, nu o vede despărţită totdeauna de contemplarea lucrurilor. Pe de altă parte, 
cere şi el ca o condiţie a acestei cunoaşteri purificarea sufletului de pasiuni, pentru 
ca cel ce vrea să contemple- să nu mai rămână închis exclusiv în orizontul văzut al 
lucrurilor. 

Folosindu-se tot de urcuşul lui Moise pe munte, ca chip al urcuşului sufletului 
spre intimitatea lui Dumnezeu, el spune: "Iar cel ce s-a curăţit şi şi-a ascuţit auzul 
inimii, primind sunetul acesteia (al trâmbiţei lui Dumnezeu), care se iveşte din 
contemplarea lucrurilor spre cunoaşterea puterii lui Dumnezeu, e condus de ea 
spre pătrunderea în locui unde este Dumnezeu. Acesta e numit de Scriptură 
întuneric, ceea ce indică incomprehensibilitatea lui Dumnezeu şi neputinţa con- 
templării Lui" 9 , sau fiinţa Lui, "a cărei cunoaştere e inaccesibilă atât oamenilor, cât 
şi oricărei firi inteligibile" şi pe care Evanghelistul loan a indicat-o când a spus: "pe 
Dumnezeu nimeni nu L-a văzut vreodată" (In. 1 , 8) 10 . 

Dar Sfântul Grigorie de Nyssa ne dă şi motivul mai adânc pentru care, spre a 
se ajunge în acel întuneric sau în faţa acestei incomprehensibilităţi a lui 
Dumnezeu, trebuie să fi trecut prin cunoaşterea celor create: în acel întuneric 
Moise a văzut cortul nefăcut de mână, iar acesta "e Hristos, puterea şi înţelep- 
ciunea lui Dumnezeu", Care "cuprinde în Sine totul". "Căci cort se numeşte puterea 
care cuprinde toate existenţele, în care locuieşte toată plinătatea Dumnezeirii, 
acoperământul comun a tot ce este Cel ce cuprinde totul în Sine" 11 . Dar spre 

8. Cuvântarea catehetică cea mare, cap. III; P.G. 45, col. 17 D. 

9. De Vita Moysis-, P.G., 44, col. 388. 

10. De Vita Moysis; P.G., 44, col. 377. 

11. Ibid., col. 381 B.D. 

capacitatea contemplării tuturor în Cel ce le cuprinde pe toate în mod simplu şi 
concentrat, înaintăm prin contemplarea tuturor. Sunetul trâmbiţei pe care-1 aude 
Moise de sus, înainte de a intra în întunericul unde este Dumnezeu şi unde vede 
cortul cel de sus, sau puterea lui Dumnezeu care le cuprinde pe toate, e tălmăcit 
de Sfântul Grigorie ca arătarea slavei lui Dumnezeu în făpturi. Fără vederea 
acesteia nu se poate ridica cineva la trăirea prezenţei incomprehensibile a lui 
Dumnezeu. "Cel ce şi-a curăţit şi ascuţit auzul inimii când primeşte acest sunet, 
adică cunoştinţa din contemplarea lucrurilor în scopul cunoaşterii puterii lui 
Dumnezeu, e condus prin el ca să străbată cu mintea acolo unde e Dumnezeu. 
Acesta e numit de Dumnezeu întuneric, care se tălmăceşte, precum s-a spus, 
necunoscutul, nevăzutul lui Dumnezeu, în care ajungând vede cortul acela 
nevăzut" 12 . 

E de remarcat că, urmând Scripturii, Sfântul Grigorie de Nyssa consideră că 
Moise .a ajuns la vederea cortului de sus după ce a intrat în întunericul conştiinţei 
incomprehensibilitâţii lui Dumnezeu. Aceasta ne-a dat să înţelegem că odată ce a 
ajuns la o experienţă a tainei incomprehensibile a lui Dumnezeu, o vede fie prin 
lucruri, fie în afara lor, sau trece de la una la alta, la un nivel tot mai înalt. 
Lucrurile înseşi devin tot mai transparente pentru slava lui Dumnezeu, Care Se 
arată prin ele, căci între raţiunile lucrurilor şi Dumnezeu nu e o contrazicere. "Apoi 
primeşte în auz sunetele trâmbiţelor, urcând împreună cu înălţimea muntelui. 
După aceea, pătrunde în nepătrunsul nevăzut al cunoştinţei de Dumnezeu. Dar nu 
rămâne nici aci, ci trece la cortul nefăcut de mână. Aci, cel ce se înalţă prin aceste 
urcuşuri ajunge la capăt" 13 . 

Cunoaşterea lui Dumnezeu îşi păstrează continuu un caracter paradoxal: pe 
măsură ce se înalţă cineva în cunoaşterea Lui, se înalţă în înţelegerea tainei Lui de 
neînţeles. "în aceasta stă adevărata cunoaştere a Celui căutat, în a cunoaşte prin 
aceea că nu cunoaşte. Căci Cel căutat e deasupra oricărei cunoaşteri, înconjurat din 
toate părţile de neînţelegere" 14 . "Când deci Moise a ajuns mai mare în cunoaştere, 
atunci mărturiseşte că vede pe Dumnezeu în întuneric, adică atunci cunoaşte că 
Dumnezeu este prin fire ceea ce e mai presus de orice cunoaştere şi înţelegere... 
Cuvântul dumnezeiesc porunceşte în primul rând ca Dumnezeu să nu fie asemănat 
cu nimic din cele cunoscute de oameni. Căci tot înţelesul care se iveşte în minte 
prin vreo închipuire care cuprinde totul ca o noţiune şi ca o conjunctură a firii, 
plăsmuieşte un idol al lui Dumnezeu şi nu-L vesteşte pe El" 15 . 

12. Ibid., col. 380. 

13. Ibid., col. 377 D. 

14. Ibid., col. 377 A. 

15. Ibid., col. 377 C. 

3- Dinamismul cunoaşterii lui Dumnezeu 
şi transparenţa oricărui concept despre Dumnezeu 

Aceasta ţine permanent deschis urcuşul în cunoaşterea lui Dumnezeu. Orice 
înţeles referitor la Dumnezeu trebuie să aibă o fragilitate, o transparenţă, o lipsă de 
fixitate, trebuie să ne îndemne la revocarea lui şi la stimularea spre un altul, dar pe 
linia lui. Dacă înţelesul rămâne fix în mintea noastră, mărginim pe Dumnezeu în 
frontierele Lui, sau chiar uităm de Dumnezeu, toată atenţia noastră concentrân- 
du-se asupra înţelesului respectiv sau asupra cuvântului care-L exprimă. în acest 
caz "înţelesul" respectiv devine un "idol", adică un fals dumnezeu. înţelesul sau 
cuvântul folosit trebuie să facă mereu transparent pe Dumnezeu, ca neîncăput în 
el, ca depăşind orice înţeles, ca punându-Se în evidenţă când cu un aspect, când 
cu altul al infinitei Lui bogăţii. 

Dionisie Areopagitul spune: "Iată de ce cei mai mulţi dintre noi nu credem 
cuvintelor că ar revela tainele divine; căci le privim numai ca simboluri sensibile 
legate de acelea. De aceea trebuie să le dezbrăcăm de cele ale simbolurilor şi să le 
privim goale şi curate. De le vom privi aşa vom adora izvorul de viaţă ce se mişcă 
în el însuşi şi stând în el însuşi ca o putere unitară, simplă, de sine mişcătoare, de 
sine lucrătoare, ce nu se părăseşte pe sine, ca fiind cunoaşterea tuturor şi privin- 
du-se pe sine însuşi prin sine" 16 . De fapt prin cuvinte şi înţelesuri trebuie să tre- 
cem mereu dincolo de cuvinte şi de înţelesuri. Numai aşa sesizăm prezenţa plină 
de taine a lui Dumnezeu. Dacă ţinem prea mult la cuvinte şi înţelesuri, şi aceasta 
se întâmplă când menţinem mereu aceleaşi cuvinte şi înţelesuri, ele se interpun 
între noi şi Dumnezeu şi rămânem la ele, socotindu-le pe ele drept Dumnezeu. 

Pe de o parte, avem nevoie de cuvinte şi înţelesuri, căci ele sunt împrumutate 
de la creaturile lui Dumnezeu, în care se manifestă puterile Lui şi prin care El S-a 
coborât la nivelul nostru; pe de altă parte, trebuie să le depăşim, ca să ne putem afla 
înaintea lui Dumnezeu însuşi, ca izvor al creaturilor şi lucrărilor Sale, urcând mai 
presus de ele. Sau chiar lucrările Sale, experiate ca puteri care au făcut şi care con- 
duc creaturile, sunt mai presus de acestea şi deci de cuvintele împrumutate de la ele. 

Pe de o parte, trebuie să ne ridicăm la sensurile tot mai înalte ale lucrurilor şi 
ale cuvintelor care le exprimă şi chiar ale cuvintelor din Sfânta Scriptură. Dar pe de 
altă parte, trebuie să ne ridicăm dincolo de ele, în experienţa tainei lui Dumnezeu 
şi a lucrărilor Sale. Toate lucrurile şi cuvintele împrumutate de la ele sunt simboluri 
în raport cu lucrările lui Dumnezeu şi cu Persoana Lui ca izvor al lor 17 . Dar în 

16. Epistola IX; P.G. III, col. 1104 B. 

17. Dionisie Areopagitul, De divinis nominibus, cap. II, 5 VIII; P.G., III, col. 645: "Dar 
cele cauzate au icoanele cauzelor pe cât e posibil". 

aceste simboluri sunt trepte numeroase de sensuri, trepte suprapuse şi, până nu 
ajungem la ele, nebănuite. Noi trebuie să urcăm mereu la alte sensuri ale lor, la 
alte trepte şi apoi să ne ridicăm dincolo de toate sensurile lor. Cu cât folosim 
cuvinte mai nuanţate şi cu cât ne ridicăm la unele sensuri mai înalte ale lor, 
ajungem la înţelegerea că Dumnezeu este Cel ce le depăşeşte pe toate, dar şi Cel 
plin de toată adâncimea şi complexitatea lor potenţială, în calitate de izvor unitar 
al rajiunilor lor. Tocmai de aceea ne cheamă la părăsirea tuturor simbolurilor, sau 
a cuvintelor şi a sensurilor lor. Chiar când cuvintele se referă la lucrările iconomiei 
lui Dumnezeu, trebuie să urcăm în sensurile lor, să trecem mereu la altele mai 
adecvate şi să le părăsim şi pe acestea, pentru că înseşi aceste lucrări sunt 
necuprinse: "Judecăţile Lui sunt nepătrunse - zice Sfântul Ioan Gură de Aur - căile 
Lui de neurmat, pacea Lui covârşeşte toată mintea, darurile de nedescris pe care 
le-a gătit Dumnezeu celor ce-L iubesc pe El nu s-au suit la inima omului, mărimea 
Lui nu are margini, înţelepciunea Lui nu are număr, toate sunt necuprinse... Nu e 
vorba de fiinţă, ci de iconomii... Dar dacă iconomiile Lui sunt necuprinse, cu cât 
mai mult, El însuşi?" 18 . 

Dumnezeu e izvorul puterii şi al luminii, care ne atrage mereu mai sus în 
cunoaştere, în desăvârşirea vieţii. El nu e un plafon care să oprească înălţarea 
noastră. El e Supremul, dar supremul fără de sfârşit şi inepuizabil în atracţia exerci- 
tată asupra noastră, în darurile pe care le revarsă asupra noastră. De fapt, lucrul 
acesta nu e posibil decât dacă Dumnezeu este persoană şi relaţia noastră cu El e o 
relaţie de iubire. O natură impersonală este în multe privinţe finită. Altfel n-ar fi 
stăpânită de o lege. Iar iubirea fiinţei umane trece prin virtute, care implică liber- 
tatea, înaintarea în unirea cu Dumnezeu nu are deci numai un caracter de 
cunoaştere teoretică. înţelegerea e hrănită de efortul liber al virtuţii şi viceversa. Iar 
în relaţia cu Dumnezeu, omul primeşte putere spre aceasta. Aceasta arată din nou 
că cunoaşterea apofatică nu se realizează într-o închidere a spiritului faţă de reali- 
tatea lumii şi faţă de persoanele semenilor, în relaţie cu care sporim în virtute. 

Aceasta este învăţătura Sfinţilor Grigorie de Nyssa şi Ioan Gură de Aur. Cel 
dintâi mai spune: "Aşa şi sufletul dezlegat de împătimirea de cele pământeşti 
devine uşor şi pornit spre mişcarea către cele de sus, zburând de la cele de jos 
spre înălţime. Şi nefiind nimic care să oprească mişcarea lui (căci firea binelui 
exercită o atracţie asupra celor ce privesc spre ea), devine mereu mai sus de el însuşi, 
întinzându-se prin dorinţa după cele cereşti spre cele dinainte, cum zice apostolul 
(Filip. 3, 14), fâcându-şi mereu zborul mai sus. Căci dorind prin cele deja obţinute să 
nu lase înălţimea de deasupra, îşi face fără oprire pornirea spre cele de sus, înnoin- 
du-şi mereu tăria zborului prin cele săvârşite. Căci numai activitatea virtuţii hrăneşte 
puterea pentru osteneală, neslăbind vigoarea prin activitate, ci sporind-o" 19 . 

18. Sfântul Ioan Gură de Aur, De incomprehensibili Dei natura, I; P.G. 48, coi. 704. 

19. Op. cit., col. 401. 

Numai prin efortul de curăţire sporeşte subţirimea spiritului, numai această 
subţirime părăseşte orice înţeles atins despre Dumnezeu şi tendinţa trândavă de 
fixare în el, sau tendinţa de a-1 face idol şi de a imobiliza spiritul în închinarea 
realităţii lui mărginite. Sufletul e purtat de o sete continuă mai sus şi "se roagă lui 
Dumnezeu să-i apară El însuşi". Cele atinse sunt mereu simboluri, sau chipuri ale 
arhetipului spre a cărui sporită cunoaştere tinde necontenit. Iar arhetipul e 
Persoana supremă. Simbolurile de bază sunt lucrurile lumii. Ele se străluminează 
mereu de sensuri mai înalte. 

Iată câteva din cuvintele prin care descrie Sfântul Grigorie de Nyssa acest 
urcuş: "Aceasta îmi pare că o pătimeşte dintr-o simţire iubitoare sufletul orientat 
spre Cel prin fire bun. Această simţire e purtată mereu de nădejde, de la ceea ce a 
văzut deja, la ceea ce e mai sus. Nădejdea aprinde mereu dorinţa spre ceea ce e 
ascuns. De aceea cel aprins şi îndrăgostit de frumuseţe, primind ceea ce se arată 
ca chip al Celui dorit, doreşte mereu să se umple de trăsăturile Aceluia. Aceasta o 
vrea cererea îndrăzneaţă care trece graniţele dorinţei: să nu se mai bucure prin 
oglinzi şi reprezentări, ci de faţa (de Persoana) Binelui, Frumosului" 20 . 

Dumnezeu nu poate fi prins în noţiuni pentru că e Viaţa, mai bine zis, izvorul 
vieţii. Nici o persoană nu poate fi de altfel definită, pentru că e vie şi într-o anu- 
mită măsură izvor de viaţă. Cu atât mai puţin, Persoana supremă. Cine crede că îl 
cunoaşte pe Dumnezeu, adică îl limitează cu noţiuni, e mort spiritual din punct de 
vedere creştin. Aşa interpretează Sfântul Grigorie de Nyssa cuvântul biblic: "Nu va 
vedea omul faţa Mea, rămânând viu". "Acest cuvânt nu spune aceasta pentru că 
Dumnezeu ar fi pricină de moarte celor ce-L văd (căci cum ar fi faţa vieţii pricina 
de moarte celor ce se apropie de ea?), ci întrucât Dumnezeu este prin fire de-viaţă- 
făcător, iar caracteristica firii dumnezeieşti este să fie deasupra oricărei cunoaşteri; 
cel ce crede că Dumnezeu e ceva din cele ce pot fi cunoscute, abătându-se de la 
Cel ce este spre o închipuire prin care pretinde să-L cuprindă, pe care o socoteşte 
reală, nu va avea viaţă. Căci Cel ce este cu adevărat, este viaţa adevărată. Ca atare 
este inaccesibil cunoaşterii. Iar ceea ce nu este viaţă, nu are o fire care să ofere 
viaţa... Prin cele spuse învăţăm că Dumnezeu după fiinţa Lui este indefinibil, 
neînchis de nici o margine. Căci dacă Dumnezeu ar fi cugetat înlâuntrul vreunei 
margini, ar trebui să se cugete împreună cu marginea şi ceea ce e dincolo de 
ea" 21 . "Deci nu se va cugeta o mărginire a firii nevăzute. Iar ceea ce nu poate fi 
mărginit nu are o fire comprehensibilă... Şi aceasta înseamnă a cunoaşte cu 
adevărat pe Dumnezeu: a nu afla niciodată o saturare a dorinţei (de a-L 
cunoaşte)" 22 . 

Dionisie Areopagitul este considerat ca cel care a accentuat mai pregnant ca 
oricare alt părinte bisericesc cunoaşterea apofatică. Dar dacă citim cu atenţie scrie- 

20. Ibid. 

21. Ibid., col. 404. Simon Frank, Connaissance et acre. 

22. Ibid. 

rile lui, vedem că pretutindeni el îmbină cunoaşterea apofatică cu cea catafatică. 
Aceasta pentru că şi el vorbeşte de un progres duhovnicesc al celui ce cunoaşte pe 
Dumnezeu. De aceea el nu vede în cunoaşterea exprimabilă o sumă de afirmaţii 
intelectuale, pe de o parte pozitive, pe de alta negative, cum a practicat aceste 
două moduri de cunoaştere teologia scolastică; ci în primul rând o cunoaştere 
experimentală care numai în exprimare recurge la termenii afirmativi şi negativi, 
întrucât în ceea ce se cunoaşte despre Dumnezeu se implică în acelaşi timp 
conştiinţa misterului Lui. Numai prin socotinţa că Dionisie Areopagitul desparte 
cunoaşterea exprimabilă de cea apofatică, teologii catolici au putut reproşa tradiţiei 
răsăritene că şi-a însuşit numai teologia apofatică a lui Dionisie, şi anume ca o 
teologie negativă intelectuală 23 . 

Termenii afirmativi ai cunoaşterii raţionale îi accentuează Dionisie Areopagitul 
cu deosebire în scrierea "Despre numirile divine". Dar Dionisie nu desparte nici aci 
afirmaţiile de negaţii, pentru că şi aceşti termeni afirmativi au la bază o experienţă 
apofatică ce constată în acelaşi' timp taina lui Dumnezeu, sau sunt legaţi de expe- 
rienţa tainei Lui, întrucât pe de o parte din Dumnezeu provin toate puterile care au 
creat şi susţin aspectele variate ale lumii, pe de alta, Dumnezeu este o unitate mai 
presus de ele: "Deci suprafiinţialitatea izvorului dumnezeiesc, sau suprasubzistenţa 
suprabunătăţii în ceea ce este ea, nu e îngăduit să fie lăudată nici ca cuvânt, nici 
ca putere, nici ca minte sau viaţă, sau ca esenţă, de nici unul din cei ce iubesc 
adevărul mai presus de tot adevărul, - ci ca lipsită, prin depăşire, de orice aptitu- 
dine, mişcare, viaţă, închipuire, opinie, nume, cuvânt, cugetare, înţelegere-esenţă, 
stabilitate, întemeiere, unire, margine, nemărginire, de toate câte sunt existente. 
Dar fiindcă în calitate de subzistenţă a binelui, prin însăşi existenţa Sa este cauza 
tuturor celor ce sunt, trebuie să se laude providenţa cauzatoare de bine a izvorului 
Dumnezeirii din toate cele cauzate" 24 . 

Nici atributele lui Dumnezeu nu se cunosc numai printr-o deducţie raţională, 
ci din lucrările Lui reflectate în lume, prin participarea la ele. Lumina acestora e 
proiectată în lume şi, într-un fel, experiată. Aceasta însă nu contravine considerării 
lui Dumnezeu drept cauză a lumii. Acesta e motivul pentru care nici Dionisie 
Areopagitul nu desparte cu totul cunoaşterea raţională de cea apofatică, cum nu o 
despart nici ceilalţi Părinţi, ci vorbeşte în mod alternativ despre ele, descriind însăşi 
experienţa acestor lucrări şi în termeni de teologie afirmativă intelectuală. Vorbind 
de frumuseţea lui Dumnezeu, Dionisie zice: "Frumosul suprafiinţial se numeşte fru- 
,mos pentru că împărtăşeşte din el o frumuseţe tuturor existenţelor, şi anume 
fiecăreia în modul potrivit ei; şi pentru că e cauza bunei întocmiri şi străluciri a 

23. Le Guillou, Reflexions sur la Thâologie rriniraire a ptopos de quelques livres 
anciens et râcents, în rev. Istina, 1972, nr.3-4, p. 460. 

24. De divinis nominibus, cap. I § V; P.G. III, col. 593. 

tuturor, făcând să lucească ca o lumină în toate împărtăşirile înfrumuseţâtoare ale 
razei cauzatoare" 25 . 

Dionisie vorbeşte totdeauna de o anumită împărtăşire de Dumnezeu. Dar în 
ceea ce ni se comunică din Dumnezeu experiem faptul neîmpârtâşirii de El sau 
faptul că, în fiinţa Lui, EI ne rămâne de neîmpărtăşit. Iar prin ceea ce ne 
împărtăşeşte ne atrage tot mai sus în taina cunoaşterii existenţei Sale: "Vei afla 
mulţi teologi care laudă (Dumnezeirea) nu numai ca nevăzută şi necuprinsă, ci şi 
ca dincolo de orice cercetare şi urmă, neexistând nici o urmă care să ducă la infini- 
tatea ei ascunsă. Dar binele nu e cu totul necomunicat vreunei existenţe, ci arată 
cu bunăvoinţă raza sa suprastatornicită în ea însăşi, prin iluminări corespunzătoare 
fiecăreia dintre existenţe şi ridică minţile sfinţite spre contemplarea ei posibilă şi 
spre împărtăşirea şi asemănarea cu ea" 2 ^. 

Deci, în unirea cu lumina mai presus de fire minţile curăţite primesc în acelaşi 
timp cunoştinţa că ea e cauza tuturor, ceea ce le îndeamnă să o exprime în ter- 
menii afirmativi ai unor atribute ce pot fi considerate cauzele însuşirilor din lume. 
în această experienţă apofatică sunt date deci toate: experienţa lucrărilor lui 
Dumnezeu, conştiinţa fiinţei Lui, care depăşeşte orice accesibilitate, neputinţa 
exprimării deplin adecvate a acestor lucrări, evidenţa că ele sunt cauzele lucrurilor 
şi, ca atare, pot fi exprimate în termeni analogi cu însuşirile lucrurilor şi, totodată, 
necesitatea de a corecta aceste exprimări intelectuale afirmative prin negările lor. 

în orice caz, în experienţa mai presus de înţelegere a lucrărilor lui Dumnezeu 
e dată şi experienţa lor în calitate de cauze ale lucrurilor şi deci necesitatea de a 
exprima ceea ce se experiază atât în termeni afirmativi cât şi negativi, odată cu 
conştiinţa că lucrările înseşi sunt mai presus de aceşti termeni. Termenii negativi 
singuri sunt tot aşa de insuficienţi ca şi cei afirmativi. Totdeauna trebuie făcută o 
sinteză între ei. Dar la baza acestei sinteze stă o experienţă care depăşeşte atât ter- 
menii afirmativi cât şi pe cei negativi ai ei. Dumnezeu are în Sine atât ceea ce 
corespunde termenilor afirmativi cât şi ceea ce corespunde termenilor negativi, dar 
într-un mod absolut superior acestora. Iar acesta e un fapt de experienţă, nu de 
simplă speculaţie. "Lui Dumnezeu trebuie să-I recunoaştem toate afirmaţiile împru- 
mutate de la lucruri, ca Unul ce e cauza tuturor, şi să-I negăm, mai propriu-zis, 
toate, ca fiind mai presus de toate, dar să nu credem că negaţiile contrazic 
afirmaţiile, ci mai degrabă să socotim că e mai presus de toate negaţiile Cel care e 
mai presus de toată negarea şi afirmarea" 27 . 

Faptul că atât afirmaţiile cât şi negaţiile intelectuale au o bază într-o expe- 
rienţă a lucrărilor lui Dumnezeu în lume micşorează, la Dionisie, ca şi la ceilalţi 
Părinţi bisericeşti, deosebirea prea strictă între cunoaşterea intelectuală şi cea apo- 

25. Op. cit,, cap. II, § VII; P.G. 3, col. 701 C. 

26. Op. cit., cap. 1, J II; P.G., 3, 588 D. 

27. De mystica theologia, cap. I, § II; P.G. 3, col. 1000 B. 

fatică a lui Dumnezeu. Cunoaşterea intelectuală a Logosului este o participare la 
lucrarea Lui de-raţiune-dătătoare şi susţinătoare. Dacă teologia catolică reduce 
toată cunoaşterea lui Dumnezeu la o cunoaştere de la distanţă, teologia răsăriteană 
o reduce la o teologie a participării de diferite grade, urcate prin purificare. 

Dionisie, deşi pe de o parte afirmă că lui Dumnezeu I se potrivesc mai bine 
negaţiile decât afirmaţiile, pe de alta afirmă că El e cu mult mai mult deasupra 
negaţiilor decât deasupra afirmaţiilor. Aceasta trebuie înţeles astfel: în Sine 
Dumnezeu este cea mai pozitivă realitate. Dar supremea Lui pozitivitate e dea- 
supra tuturor afirmaţiilor noastre. Iar acesta e un motiv în plus de a nu renunţa la 
grăirea despre Dumnezeu în termeni afirmativi. 

S-a insistat mult asupra faptului că Dionisie numeşte pe Dumnezeu "întuneric", 
ca fiind Cel total necunoscut. Dar Dionisie spune că lui Dumnezeu nu I se 
potriveşte nici termenul de "întuneric". El e dincolo de întuneric şi dincolo de 
lumină, dar nu în sens privativ, ci ca mai presus de ele. El e întunericul supralumi- 
nos. "întunericul dumnezeiesc este lumina neapropiată în care se spune că 
locuieşte Dumnezeu. Şi fiind nevăzut pentru lumina copleşitoare, şi inaccesibil 
pentru abundenţa revărsării suprafiinţiale de lumină, în El ajunge oricine se învred- 
niceşte să cunoască şi să vadă pe Dumnezeu, prin faptul că nu -L vede, nici nu -L 
cunoaşte, ajungând în realitate în Cel mai presus de vedere şi de cunoaştere, 
aceasta cunoscând că este dincolo de toate cele sensibile şi inteligibile" 28 . 

Dumnezeu nu e cunoştibil, dar totuşi cel ce crede îl poate trăi pe El în mod 
simţit şi conştient. Acesta e faptul pozitiv. Omul e scufundat în oceanul neînţeles, 
indefinibil şi inexprimabil al lui Dumnezeu, dar îşi dă seama de aceasta. 
Dumnezeu este realitatea pozitivă dincolo de ce cunoaştem noi ca pozitiv; dar în 
comparaţie cu lumea creată El e o realitate negativă dincolo de ce cunoaştem noi 
ca negativ. Lucrul acesta îl spune Dionisie şi prin caracterizarea paradoxală a lui 
Dumnezeu, care nu înseamnă o anulare a unei părţi prin alta, ci o depăşire şi a 
uneia şi a alteia: "Fiinţă mai presus de fiinţă, minte neînţeleasă şi cuvânt negrăit" 29 . 

Sfântul Simeon Noul Teolog vorbeşte mai mult de vederea lui Dumnezeu, de 
către cei purificaţi, ca lumină care străluceşte prin toate. Dar menţionează continuu 
că lumina aceasta e mai presus de orice înţelegere şi prin infinitatea ei ţine 
deschisă perspectiva unei înaintări fără sfârşit în ea. în acelaşi timp, el experiază 
pe Dumnezeu ca persoană şi totodată îl vede în calitatea Lui de cauză a tuturor 
lucrurilor şi bunătăţilor. Lumina are de altfel în sine un sens şi dă tuturor un sens: 

"Ea străluceşte, cum a strălucit Dumnezeul meu în învierea Sa, 
Mai presus de razele soarelui pe care-1 vedem; 
Şi astfel stând lângă Cel ce i-a slăvit pe ei 

28. Epistola V către Dorotei; P.G., III, col. 1073 D. 

29. De divinis nominibus I, 5 I; P.G. III, col. 588. 

Oamenii rămân buimăciţi de prisosinţa slavei 

Şi de creşterea neîncetată a strălucirii dumnezeieşti. 

înaintarea în ea nu se va sfârşi în vecii vecilor, 

Căci oprirea creşterii în acest sfârşit fără sfârşit 

Nu ar fi decât cuprinderea Celui necuprins. 

în acest caz Cel de care nu ne putem sătura ne-ar sătura. 

Dar plinătatea Lui şi slava luminii Lui 

E un abis al înaintării şi un început fără sfârşit. 

Sfârşitul este în ei început de slavă 

Şi, ca să-ţi fac înţelesul mai limpede, 

în sfârşit vor avea începutul, şi, în început, sfârşitul" 30 . 

Cel ce străluceşte este Hristos ca persoană, pentru cei ce prin purificare au 
ajuns la deplina iubire. Numai dintr-o persoană iese o lumină inepuizabilă, o con- 
tinuă noutate de sensuri şi de iubire: 

"Tu eşti împărăţia cerurilor, Tu eşti pământul celor blânzi, Hristoase, 
Tu eşti raiul plin de verdeaţă, Tu eşti mirele tuturor... 



Şi harul Tău va lumina ca soarele, Dumnezeul meu.. 



Şi vei lumina, Tu, soare neapropiat în mijlocul sfinţilor 
Şi toţi vor fi luminaţi după măsura 
Credinţei, a făptuirii, a nădejdii şi a iubirii, 
A curăţirii şi luminii, ce vin din Duhul Tău" 31 . 

El e cauza tuturor, dar, ca nici una din ele. Termenii afirmativi şi negativi se 
completează, dar toţi sunt expresia unei experienţe apofatice, nu a unei gândiri 
speculative, de la distanţă. 

"Căci Tu nu eşti nimic din toate, pentru că eşti mai presus de toate, 

Pentru că Tu eşti cauzatorul celor ce sunt, ca făcătorul tuturor, 

Şi de aceea eşti aparte de toate. 

Eşti cugetat deasupra tuturor celor ce sunt: 

Nevăzut, neapropiat, necuprins, neatins. 

Rămâi neînţeles şi neschimbat, 

Simplu şi variat, 

Nici o minte nu poate înţelege varietatea slavei Tale 

Şi frumuseţea frumuseţii Tale" 32 . 

Sfântul Grigorie Palama a dat o precizare ultimă tradiţiei patristice, referitoare 
Ja cunoaşterea de Dumnezeu. El nu contestă că mintea naturală poate cunoaşte pe 

30. Hymnh II, în: Symeon le Nouveau Thâologien, Hymnes, tome I, ed. Sources 
Chretiennes, nr. 56, p. 170 - 172. 

31. Ibid., p. 168. 

32. Op. cit., Hymne XV, tom. cit., p. 283. 

Dumnezeu, dar filosofii s-au abătut de la uzul ei normal 33 . El spune despre această 
cunoaştere naturală, îndrumată de raţiunea neabătută de la uzul ei firesc: "Vederea 
şi cunoaşterea de Dumnezeu prin făpturi se numeşte lege naturală. De aceea, şi 
înainte de patriarhi şi de prooroci şi de legea scrisă, ea a chemat şi a întors neamul 
omenesc la Dumnezeu şi a arătat pe Creatorul celor ce n-au ieşit din cunoştinţa 
naturală, ca filosofii elini. Căci cine, având minte şi văzând atâtea deosebiri de 
substanţe, pornirile echilibrate ale mişcărilor opuse..., nu va cunoaşte ca din chip 
şi din ceea ce e cauzat, pe Dumnezeu? El va avea şi cunoştinţa de Dumnezeu prin 
negaţie. Deci cunoştinţa făpturilor a întors neamul oamenilor la Dumnezeu, înainte 
de lege" 3 ''. 

Desigur, odată ce a venit Fiul luPDumnezeu în trup, credinţa adusă de El ne-a 
ridicat la o cunoştinţă superioară. Şi cine o refuză pe aceasta e condamnabil. Chiar 
în Vechiul Testament a existat o credinţă mai presus de raţiune. Prin întruparea 
Cuvântului această credinţă s-a întărit şi mai mult. "De fapt credinţa noastră este o 
vedere mai presus de minte. Iar posesiunea celor crezute e o vedere mai presus 
de această vedere, care e mai presus de minte. Dar ceea ce se vede şi se posedă 
prin această ultimă vedere, fiind mai presus de toate cele sensibile şi inteligibile, 
nu e nici ea fiinţă a lui Dumnezeu" 35 . 

Cine s-a ridicat la această stare cunoaşte pe Dumnezeu drept cauza tuturor, nu 
atât prin raţiune, ci printr-o trăire a puterii Lui. 

Vederea lui Dumnezeu în lumină e mai presus nu numai de cunoaşterea 
raţională, ci şi de cea prin credinţă. Ea e mai presus deci şi de cunoaşterea prin 
negaţie. Căci apofatismul ei e vedere mai presus de orice fel de cunoaştere, chiar 
de cea negativă. El se foloseşte de cuvintele negative pentru a o exprima, dar ea 
ea însăşi e mai presus de aceste cuvinte. Adresându-se lui Varlaam, care spunea că 
cea mai înaltă cunoaştere a lui Dumnezeu e cea prin negaţia raţională, Sfântul 
Grigorie Palama spune: "Altceva este, scumpule, vederea (contemplaţia) şi altceva 
teologia, întrucât nu este acelaşi lucru a grăi ceva despre Dumnezeu şi a dobândi 
şi a vedea pe Dumnezeu. Căci şi teologia negativă este cuvânt. Dar vederile (con- 
templaţiile) sunt mai presus de cuvânt" 3 ^. 

Vederea şi trăirea lui Dumnezeu se exprimă totuşi şi prin termeni negativi, dar 
nu pentru că ea nu-i o vedere reală a Lui, ci pentru că depăşeşte tot ce exprimă 
cuvintele. Dumnezeu este exprimat ca "întuneric" nu pentru că nu se vede în nici 
un fel, ci în sens de depăşire: se cunoaşte totuşi că acest întuneric e Dumnezeu. 
Aşa interpretează Palama cuvintele lui Dionisie din Epistola către Dorotei: "întune- 
ricul lui Dumnezeu este lumina cea mai apropiată, din pricina răspândirii 

33- Aoyoţ U7tep xcov ifipox; -rjauxa^ovrcov, xcov Ttpoxepcov o itpmxoq; Ed. P. Hristou, tom. 
I, p. 383. 

34. Aoyoc^ owsp iov iepcoq r|cruxaţovxcov, xcov oaxepcov o xpixoi; op. cit,, p. 578. 

35. Ibid. p. 574. 

36. Ibid., p. 582. 

covârşitoare de lumină suprafîinţială. în acesta ajunge tot cel ce se învredniceşte să 
cunoască şi să vadă pe Dumnezeu, chiar prin faptul de a nu vedea şi cunoaşte; 
căci fiind ridicat în ceea ce e mai presus de vedere şi de cunoştinţă, cunoaşte toc- 
mai ceea ce e dincolo de toate cele sensibile şi inteligibile" (Migne., P.G. III, col. 
1073 B). 

Comentând aceste cuvinte, Sfântul Grigorie Palama zice: "Deci aci spune 
acelaşi lucru, că e şi întuneric şi lumină, că şi vede şi nu vede, că şi cunoaşte şi nu 
cunoaşte. Cum e deci întuneric această lumină?". "Pentru revărsarea covârşitoare de 
lumină", zice. Deci în sens propriu e lumină; întuneric e în sens de depăşire (xct& 
'oxepoxMv), întrucât e invizibilă celor ce ar vrea să se apropie de ea şi să o vadă 
prin lucrările simţurilor sau ale minţii. Iar capacitatea de a intra în acel întuneric e 
a celor purificaţi de pasiuni egoiste, asemenea lui Moise care n-a trăit decât pentru 
Dumnezeu şi pentru împlinirea voii Lui cu poporul Israel". "Teologia prin negaţie 
însă e proprie fiecărui cinstitor de Dumnezeu... Dar cel ajuns în lumina aceea 
vede, zice, şi nu vede. Cum văzând, nu vede? Pentru că vede, zice, mai presus de 
vedere. Deci cunoaşte şi vede în sens propriu şi nu vede, în sens de depăşire (oo% 
opa ujtepoxixa>Q> întrucât nu vede prin vreo lucrare a minţii şi a simţurilor, căci a 
depăşit toată lucrarea cunoscătoare, ajungând mai presus de vedere şi de 
cunoaştere; adică vede şi lucrează la un nivel mai înalt ca noi, ca unul ce a ajuns 
mai sus decât omul şi e dumnezeu după har şi fiind unit cu Dumnezeu vede pe 
Dumnezeu prin dumnezeu" 37 . 

Am putea rezuma tradiţia patristică despre cunoaşterea lui Dumnezeu în 
următoarele puncte: 

a) Există o putinţă naturală de cunoaştere raţională afirmativă şi negativă a lui 
Dumnezeu; dar ea se menţine foarte anevoie în afara Revelaţiei supranaturale şi a 
harului. Ea se datoreşte şi unei evidenţe a lui Dumnezeu în lume. 

b) Cunoaşterea prin credinţă pe baza Revelaţiei supranaturale e superioară 
cunoaşterii raţionale naturale şi o face şi pe aceasta fermă, o limpezeşte şi o 
lărgeşte. Cunoaşterea aceasta are în ea şi o anumită experienţă conştientă de 
Dumnezeu, ca o presiune a prezenţei Lui personale asupra persoanei omului. Ea e 
superioară celei din cunoaşterea naturală şi, ca atare, e ceva ce depăşeşte 
cunoaşterea raţională afirmativă şi negativă, deşi recurge la termenii afirmativi şi 
negativi pentru a se exprima în oarecare măsură. 

c) Cunoaşterea din credinţă se dezvoltă, prin purificare de patimi, într-o par- 
ticipare la ceea ce ne comunică Dumnezeu, Care este mai presus de cunoaştere. 
Ea poate fi numită mai degrabă necunoaştere, sau cunoaştere apofatică într-un 
grad superior cunoaşterii apofatice din credinţa amintită la punctul b), pentru că 
depăşeşte tot ce putem cunoaşte prin simţuri sau prin minte şi e mai mult decât 
simpla presiune a prezenţei Persoanei lui Dumnezeu. Ea nu exclude o cunoaştere 

37. Op. cit., ed. cit., p. 583 -584. 

a lui Dumnezeu drept cauză şi necesitatea de a-L exprima şi acum prin termeni 
afirmativi şi negativi, deşi conţinutul a ceea ce se cunoaşte depăşeşte într-o măsură 
cu mult mai mare conţinutul acestor termeni, decât cunoaşterea Lui prin credinţa 
simplă. 

d) Cel ce are vederea sau trăirea aceasta a lui Dumnezeu are în acelaşi timp 
conştiinţa că, după esenţă, Dumnezeu e dincolo şi de această vedere sau trăire. 
Aceasta înseamnă trăirea cea mai intensă a relaţiei cu Dumnezeu ca persoană, care 
în această calitate nu se poate defini, fiind cu totul apofatică. 

e) în general, trăirea apofatică a lui Dumnezeu e o caracteristică definitorie a 
Ortodoxiei în Liturghie, Taine, ierurgii, superioară celei occidentale, care e sau 
raţională, sau sentimentală, sau, concomitent, şi una şi alta. Trăirea apofatică 
echivalează cu un simţ al misterului, care nu exclude raţiunea şi sentimentul, dar e 
mai adânc decât ele. 



B 
Cunoaşterea lui Dumnezeu în împrejurările concrete ale vieţii 



Dacă cunoaşterea intelectuală, afirmativă şi negativă, e un produs mai mult al 
gândirii teoretice, iar în cea apofatică sporesc oamenii duhovniceşti, această a treia 
cunoaştere se impune tuturor creştinilor în viaţa practică. 

Pe Dumnezeu îl cunoaşte fiecare credincios în acţiunea Lui providenţială prin 
care este condus în împrejurările particulare ale vieţii sale, uneori hărăzindu-i-se 
bunuri, alteori fiind privat în mod pedagogic de ele. Acest din urmă mod de con- 
ducere îl numeşte Sfântul Maxim conducere prin judecată. Fiecare cunoaşte pe 
Dumnezeu prin apelul ce-1 face Acesta la el, punându-l în diferite împrejurări, în 
contact cu diferiţi oameni care-i solicită împlinirea unor îndatoriri, care-i pun 
răbdarea la grele încercări. Fiecare îl cunoaşte în mustrările conştiinţei pentru 
relele săvârşite; în sfârşit, îl cunoaşte în necazurile, în insuccesele mai trecătoare 
sau mai îndelungate, în bolile proprii, sau ale celor apropiaţi, ca urmări ale unor 
rele săvârşite, sau ca mijloace de desăvârşire morală, de întărire spirituală, dar şi în 
ajutorul ce-1 primeşte de la El în biruirea lor şi a altor piedici şi greutăţi ce-i stau în 
cale. E o cunoaştere care ajută la conducerea fiecărui om pe un drum propriu de 
desăvârşire. 

E o cunoaştere palpitantă, apăsătoare, dureroasă, bucuroasă, care trezeşte în 
fiinţa noastră responsabilitatea şi încălzeşte rugăciunea şi care o face să se strângă 
mai mult lângă Dumnezeu. 

în ea, fiinţa noastră trăieşte practic bunătatea, puterea, dreptatea, înţelepci- 
unea lui Dumnezeu, grija Lui atentă faţă de noi, planul special al lui Dumnezeu cu 

ea. In acest raport persoana umană trăieşte un raport de intimitate particulară cu 
Dumnezeu ca persoană supremă. în această cunoaştere eu nu mai văd pe 
Dumnezeu numai ca pe Creatorul şi Proniatorui a toate, sau ca Misterul care Se 
face vădit tuturor, umplându-i pe toţi de aceleaşi bucurii mai mult sau mai puţin la 
fel; ci îl cunosc în grija Lui specială faţă de mine, în raportul Lui intim cu mine, în 
istoria relaţiilor Lui cu mine, în planul Lui în care mă conduce în mod special pe 
mine spre ţinta comună, prin durerile, revendicările şi direcţiile particulare pe care 
mi Ie adresează mie în viaţă. Desigur, acest raport intim al lui Dumnezeu cu mine 
nu mă scoate din solidaritatea cu alţii, din obligaţiile faţă de alţii, faţă de familie, de 
naţie, de locul meu, de timpul meu, de lumea din timpul meu. Dar mi Se face 
cunoscut în apelurile ce mi le face în mod special mie, pentru a mă stimula la 
împlinirea datoriilor mele, sau în remuşcările mele deosebite pentru neîmplinirea 
îndatoririlor mele speciale. 

Sfântul Ioan Gură de Aur a pus în relief caracterul palpitant, îmbibat de frică şi 
de cutremur, al cunoaşterii lui Dumnezeu. El provine, în concepţia Sfântului Ioan 
Gură de Aur, în mare parte din trăirea în general a misterului cutremurător al lui 
Dumnezeu. Dar acest mister se trăieşte cu deosebire în aceste stări de responsabili- 
tate, de conştiinţă a păcătoşeniei, de trebuinţă a pocăinţei, de dificultăţi insur- 
montabile ale vieţii. Psalmii Vechiului Testament dau expresie îndeosebi acestei 
cunoaşteri a lui Dumnezeu. Toate aceste împrejurări produc o sensibilizare, o 
subţiere a fiinţei noastre pentru sesizarea realităţilor de dincolo de lume, pentru 
căutarea unui sens al lor. Cunoaşterea de Dumnezeu e însoţită de responsabilitate, 
de frică şi de cutremur cu deosebire în astfel de împrejurări. Ele fac sufletul mai 
sensibil pentru prezenţa lui Dumnezeu, sau pentru prezenţa lui Dumnezeu care 
vrea ceva deosebit cu mine, căci planul Lui deosebit cu mine e cel ce le produce. 
Dumnezeu nu este cunoscut într-o stare de indiferenţă. El nu vrea să fie cunoscut 
într-o stare de indiferenţă, care nu mă ajută la desăvârşire. De aceea mă aduce în 
astfel de împrejurări, prin care Se face transparent, din interesul Lui faţă de mine. 
El este mai ales în acest scop "mysterium tremendum". 

împrejurările dificile care se înfig ca nişte cuie în fiinţa noastră ne împing la 
rugăciune mai simţită. Iar în cursul rugăciunii de acest fel prezenţa lui Dumnezeu 
ni se face şi mai evidentă. în general bine este ca rugăciunea să se facă în orice 
împrejurare, căci ea este în sine un mijloc de sensibilizare a sufletului pentru 
prezenţa lui Dumnezeu şi un mijloc de adâncire a cunoaşterii de noi înşine în faţa 
lui Dumnezeu. Sfântul Ioan Gură de Aur zice: "întâi rugăciunea, apoi cuvântul. Aşa 
zice şi apostolul: "Iar noi vom stărui în rugăciune şi în slujirea cuvântului" (Fapte 6, 
4). Aşa face şi Sfântul-Apostol Pavel, rugându-se în introducerea epistolelor ca, pre- 
cum lumina din sfeşnic, aşa lumina rugăciunii să meargă înaintea cuvântului. Dacă te 
vei obişnui să te rogi cu sârguinţă, nu vei avea lipsă de învăţătura celor ce sunt 
împreunâ-robi, căci însuşi Dumnezeu îţi va lumina cugetarea fără mijlocitori" 38 . 

38. De incomprehensibili Dei natura, III; P.G. 48, col. 725-726. 

Starea de rugăciune e o stare de sesizare printr-o accentuată sensibilitate, a lui 
Dumnezeu ca un Tu prezent. Tocmai din acest motiv în rugăciune îi vorbim direct 
lui Dumnezeu, câtă vreme în cugetare credinciosul se simte singur, în afara unei 
relaţii directe cu Dumnezeu. 

în starea aceasta de relaţie directă cu Dumnezeu, puterea Lui se simte şi ea 
direct. Mai ales când cel care crede îi cere ajutorul cu conştiinţa că acest ajutor nu-i 
mai poate veni decât de la El. Dacă sunt grade ale prezenţei cuiva în faţa noastră, 
gradul cel mai accentuat de prezenţă îl are cineva când ne stă în faţă ca persoana a 
doua şi când suntem în convorbire cu ea. Iar prezenţa aceasta câştigă un grad şi 
mai mare când îl simţim pe acela deschis apelului nostru la el. De aceea 
Dumnezeu, Căruia ne adresăm în rugăciune cu convingerea că El ne ascultă şi că e 
hotărât să ne ajute, este simţit în gradul celei mai accentuate prezenţe în faţa noastră. 

Sfântul Ioan Gură de Aur tălmăceşte acest lucru astfel: "Iar când zic 
rugăciunea, nu zic pe cea simplă şi plină de indiferenţă, ci pe cea făcută cu 
stăruinţă, cu sufletul îndurerat, cu cugetul concentrat. Aceasta se ridică la cer şi 
aduce vindecarea. Căci cugetul omenesc, câtă vreme se bucură de multă libertate, 
se revarsă şi se împrăştie. Dar, când vreo împrejurare de jos îl strâmtorează şi îl 
presează puternic, trimite rugăciunile curate şi fervente spre înălţime. Şi ca să afli 
că mai ales cele făcute într-un necaz sunt ascultate, ascultă ce spune proorocul: 
"întru necazul meu către Domnul am strigat şi m-a auzit" (Ps. 119, 1). Să ne 
încălzim deci conştiinţa, să ne îndurerăm sufletul cu amintirea păcatelor, să-1 îndu- 
rerăm, nu ca să-1 aducem la disperare, ci ca să-1 pregătim să fie ascultat, ca să-1 
facem să fie treaz şi să vegheze şi să atingă cerurile înseşi. Căci nimic nu alungă 
atât de mult nepăsarea şi moleşeala, ca durerea şi necazul care adună cugetul din 
toate părţile şi-1 întorc spre Dumnezeu" 39 . Arunci apelăm direct la izvorul ultim al 
tuturor puterilor, care e experiat ca persoană ce nu poate rămâne indiferentă. Iar 
acest izvor al tuturor puterilor cere să i te adresezi cu toată puterea. Relaţia deplină 
între persoană şi persoană e o relaţie de putere în sensul bun al cuvântului, o 
relaţie de simţire opusă indiferenţei şi moleşelii. 

Dumnezeu ni Se face cunoscut în toate dificultăţile noastre, când căutăm să 
vedem greşelile noastre care le stau la bază. De cele mai multe ori aceste dificultăţi 
se ivesc pentru că am uitat să vedem, în toate cele ce avem, darurile lui 
Dumnezeu şi drept urmare să le folosim şi noi ca daruri faţă de alţii. Căci 
Dumnezeu vrea ca să ne facă şi pe noi dăruitori ai darurilor Sale, ca să creştem în 
iubirea faţă de alţii făcând aceasta. Simion Metafrastul zice că atunci când cei ce te 
laudă te-au părăsit şi te bârfesc şi te persecută, să te gândeşti că "acestea ţi s-au 
întâmplat din dreapta judecată şi poruncă a Iubitorului-de-oameni Dumnezeu, 
pentru că te-ai arătat nerecunoscător faţă de El. Căci cele ce le-ai dat Binefăcătoru- 
lui tău, acelea le-ai şi luat. Şi cu ce măsură ai măsurat, cu aceea ţi se va măsura şi 

39. Ibid. V; P. G. 48, col. 744. 

dreaptă este judecata lui Dumnezeu care s-a făcut cu tine, suflet nerecunoscător şi 
nemulţumitor, care ai uitat de binefacerile lui Dumnezeu, Căci ai uitat marile şi 
bogatele daruri ale Binefăcătorului tău, pe care El ţi le-a făcut" 40 . Deci arunci când 
ne merge bine, cât şi atunci când ne merge rău, să ne gândim la responsabilitatea 
noastră faţă de Dumnezeu pentru fraţii noştri. în amândouă cazurile aceasta ţine în 
conştiinţa noastră treaz gândul la Persoana lui Dumnezeu, ne ţine în relaţie cu El şi 
ne face să cugetăm la El. Iar această cugetare adânceşte cunoştinţa noastră despre 
El. în primul caz, Dumnezeu ne dă bunurile, invitându-ne să ne unim cu El şi cu 
alţii în iubire. în al doilea caz, ne mustră pentru că n-am făcut aceasta şi ne 
îndeamnă să ne câim şi să facem în viitor ceea ce n-am făcut în trecut. în amân- 
două cazurile ne vorbeşte Dumnezeu, chemându-ne să-I răspundem prin faptele 
noastre. 

El ni Se adresează şi trezeşte responsabilitatea noastră într-un mod deosebit 
de pătrunzător prin feţele celor lipsiţi. A spus-o aceasta El însuşi (Mt. 25, 31-46). 
Dumnezeu pune în relief valoarea incomensurabilă a omului ca om în faţa Lui; ea 
e atât de mare, că El însuşi Se identifică cu cauza lui. Trebuie să ne gândim în 
aceste cazuri că, aşa cum Dumnezeu ne cere să ajutăm pe alţii, aşa cere şi altora să 
ne ajute pe noi în cazul în care vom avea nevoie. "Suflete, ajută celui nedreptăţit, 
ca să poţi scăpa din mâna celui ce te nedreptăţeşte. Şi nu întârzia să-1 ajuţi, ca şi 
Dumnezeu să te ajute să te izbăvească din mâna celor ce te necăjesc pe tine" 41 . 

în fiecare sărac şi asuprit şi bolnav ne întâmpina Hristos, cerându-ne, prin 
coborâre, ajutorul nostru. în mâna întinsă a celui sărac e mâna întinsă a lui Hristos, 
în vocea lui stinsă, auzim vocea stinsă a lui Hristos; suferinţa lui, din pricina lipsei 
şi a umilinţei în care-l ţinem, e suferinţa lui Hristos pe cruce, pe care noi o pre- 
lungim, în toate, Dumnezeu Se coboară la noi şi ni Se face cunoscut. Chiar această 
coborâre face evidentă taina Lui mai presus de orice pricepere; face evidentă 
iubirea Lui care întrece toate iubirile din lume. Toate împrejurările şi persoanele 
prin care ne grăieşte Dumnezeu sunt apeluri şi chipuri vii şi transparente ale Lui; 
Dumnezeu cel simplu Se coboară la noi într-o multitudine de forme şi de situaţii, 
propriu-zis în toate situaţiile şi formele vieţii noastre. Dar, cunoscut prin toate 
acestea, taina Lui rămâne totuşi mai presus de înţelegere. Mai dureros se impune 
misterul apofatic al lui Dumnezeu în suferinţa dreptului. Iov este chinuit nu numai 
de durere, ci şi de neînţelegerea cauzelor ei. Prin pilda lui Iov, Dumnezeu arată că 
iubirea faţă de El şi de semeni trebuie să treacă prin proba de foc a suferinţei. 

Explicând viziunea profeţiei lui Isaia despre serafimii care-şi acopereau feţele 
înspre Dumnezeu (îs. 6, 3), Sfântul loan Gură de Aur zice: "Când proorocul zice că 
nu puteau privi pe Dumnezeu nici coborât, nu zice altceva decât că nu pot avea 

40. Ka.tawE.iq, Athena, 1875, p. 381. 

41. Simeon Metafrasrul, op. cit., p. 150. 

cunoştinţa Lui clară şi exactă şi cuprinzătoare şi nu pot privi direct spre. fiinţa Lui 
curată şi întreagă, nici chiar în coborârea Lui" 42 . 

Experierea aceasta existenţială a lui Dumnezeu se îmbină cu experierea Lui 
apofatică, punând însă mai accentuat în relief caracterul patetic personal al lui 
Dumnezeu în raporturile Lui cu noi, decât în experienţa apofatică, care vede lumi- 
na lui Dumnezeu într-un fel de copleşire a lumii. Dar ea se îmbină şi cu 
cunoaşterea lui Dumnezeu ca creator şi proniator al lumii (cunoaşterea catafaticâ), 
făcând pe Dumnezeu cunoscut ca atare într-un mod mai intim omului, dar în 
acelaşi timp lărgindu-se ea însăşi prin cea din urmă. îmbinarea tuturor acestor trei 
cunoaşteri o vedem în cazul lui Iov, sau în atâtea locuri din Psalmi. Lui Iov, care 
vrea să înţeleagă pentru ce i-a trimis Dumnezeu suferinţa, Acesta îi arată minunile 
Sale din natură, tocmai pentru ca să accepte misterul actelor Lui, mai presus de 
orice înţelegere. Iar psalmistul cunoscând prezenţa lui Dumnezeu mai presus de 
înţelegere din atâtea împrejurări personale ale vieţii sale, îl laudă în acelaşi timp 
din măreţia actelor Lui din natură. 

Prin toate aceste trei căi de cunoaştere se pune în relief interesul personal al 
lui Dumnezeu faţă de om, dar şi taina şi măreţia Lui mai presus de înţelegere. Prin 
toate trei, Dumnezeu este cunoscut ca iubitor pe măsura iubirii noastre faţă de El 
şi de semeni. 



42. Op.cit., IV; P.G. 48, col. 731. 



II 

Fiinţa şi atributele lui Dumnezeu 



Atributele şi lucrările necreate ale lui Dumnezeu, în genereal. 
Raportul lor cu fiinţa Lui 

Părinţii răsăriteni au făcut o distincţie între fiinţa şi lucrările lui Dumnezeu. 
Sfântul Grigorie Palama n-a făcut decât să stăruie în deosebirea dintre fiinţa lui 
Dumnezeu şi lucrările necreate izvorâte din ea. Dar uneori vorbindu-se de vari- 
etatea lucrărilor dumnezeieşti, se uită să se menţioneze că prin fiecare lucrează 
Dumnezeu, Cel unul în fiinţă. Trebuie să avem însă mereu în vedere faptul para- 
doxal că, deşi de fiecare dată Dumnezeu este eficient printr-o lucrare deosebită, 
este întreg în fiecare lucrare. Pe de altă parte, prin fiecare lucrare Dumnezeu pro- 
duce sau susţine un anumit aspect al realităţii, care prin urmare îşi are cauza în 
ceva corespunzător, dar, într-un sens neînţeles, în Dumnezeu însuşi. Lucrările care 
produc atributele lumii sunt deci purtătoarele unor atribute care există într-un mod 
simplu şi neînţeles în Dumnezeu. Lucrările nu sunt deci decât atributele lui 
Dumnezeu în mişcare, sau Dumnezeu însuşi, Cel simplu, într-o mişcare de fiecare 
dată specificată, sau în mişcări multiple specificate şi unite între ele. în fiecare din 
aceste lucrări sau energii este în acelaşi timp Dumnezeu însuşi întreg, lucrător şi 
mai presus de lucrare sau de mişcare. Lucrările Lui sunt prin aceasta cele ce fac 
vădite în creaturi însuşirile lui Dumnezeu, creându-le pe acestea cu însuşiri 
analoge, dar infinit inferioare Lui, şi apoi împărtăşindu-le acestora în grade mereu 
mai înalte lucrările sau atributele necreate ale Sale 43 . 

De aceea, Dionisie Areopagitul vede pe Dumnezeu mai presus de orice nume 
şi, în acelaşi timp, indicat întreg prin multe nume: "Oare nu acesta este numele 
Lui, cu adevărat minunat, că e mai presus de orice nume?... Dar înţelepţii în cele 
dumnezeieşti îl laudă prin multe nume din toate cele cauzate: ca bun, ca frumos, 

43. Dionisie Areopagitul, De divinis nominibus, cap. DC, 9: "Oare când teologii spun 
iarăşi că Cel nemişcat iese şi Se mişcă spre toate, nu trebuie să înţelegem şi aceasta în chip 
demn de Dumnezeu? Căci trebuie să socotim cu evlavie că El Se mişcă, nu prin vreo purtare 
(fără voie), nu prin vreo schimbare, sau alterare, sau modificare, sau prin mişcare spaţială, 
fie dreaptă, fie ciclică, fie în ambele feluri, nu prin vreuna inteligibilă sau psihică, sau fizică, 
ci prin faptul că Dumnezeu le aduce la fiinţă şi le susţine pe toate şi le poartă de grijă în tot 
felul şi este prezent în toate printr-o cuprindere nesilită a tuturor şi prin ieşirile şi lucrările 
proniatoare spre toate*. 

ca înţelept, ca vrednic de iubit, ca Dumnezeul dumnezeilor, ca Domnul domnilor, 
ca Sfântul sfinţilor, ca veşnic, ca Cel ce este, ca fiind cauza veacurilor, ca dătătorul 
de viaţă, ca înţelepciune şi ca minte, ca raţiune (cuvânt), ca cunoscător, ca mai 
presus de toate comorile a toată cunoştinţa, ca putere, ca stăpânitor etc." 44 . El îl 
vede pe Dumnezeu în întregimea Lui în toate acţiunile îndreptate spre lume. Dar îl 
vede şi ca mai presus de toate aceste lucrări. 

Toate numirile se referă la "ieşirile binefăcătoare" ale izvorului Dumnezeirii, 
nu la aceste însuşiri 45 . 

Noi nu cunoaştem atributele lui Dumnezeu decât în dinamismul lor şi în 
măsura în care ne împărtăşim de ele. Dar aceasta nu înseamnă că Dumnezeu 
însuşi rămâne pasiv în simplitatea Sa şi mişcarea variată e proiectată de noi asupra 
Lui. Din Dumnezeu însuşi pornesc lucrările care produc în lume noi şi diferite 
însuşiri. Dar noi nu le cunoaştem decât prin prisma efectelor produse în lume. 
Dumnezeu însuşi variază pentru noi în lucrările Sale, rămânând ca sursa acestor 
lucrări simplu şi fiind prezent întreg în flecare. "Căci toate cele dumnezeieşti şi câte 
ni s-au arătat nouă se cunosc numai prin participare. Ele însele, cum sunt în 
obârşia şi în temelia lor, sunt mai presus de toată mintea şi esenţa şi cunoştinţa. 
De exemplu, când numim ascunzimea suprafiinţială Dumnezeu, sau viaţă, sau 
esenţă, sau lumină, sau raţiune, nu înţelegem nimic altceva decât puterile care vin 
la noi, puteri îndumnezeitoare, de esenţă-făcătoare şi de viaţă-făcătoare, de 
înţelepciune-dătătoare" 46 . 

Noi nu experiem din Dumnezeu, în conţinut, decât lucrările Lui variate, referi- 
toare la lume, adică în relaţie cu noi. încolo ştim că la baza lor este esenţa subzis- 
tentă personal, dar cum este ea nu ştim, pentru că e o esenţă mai presus de toate 
esenţele. Tot ce cunoaştem din Dumnezeu e dinamismul Său trăit în relaţiile cu 
lumea, sau prin prizma noastră, dinamism nesupus vreunei necesităţi, adică 
nepătimitor, ci cu totul liber. 

De altfel chiar persoana umană ca subzistenţă a fiinţei, care ca atare menţine 
fiinţa ca fiind o rezervă ce nu se epuizează în nici un fel de acte, nu are nici un 
nume care să o caracterizeze în ea însăşi. Numele ce le dăm persoanelor (Ion, 
Petru etc.) sunt convenţionale. Nu spun ce este persoana. Toate numirile celelalte, 
prin care vrem să o caracterizăm, se referă la modurile sale de manifestare. De 
aceea persoana însăşi foloseşte un pronume (eu) pentru a se indica pe sine. Iar în 
relaţia de intimitate cu celălalt, îi spune acestuia tu. Cu atât mai puţin poate avea 
nume Subiectul suprem. Numele nu indică conţinutul persoane* Numele restrânge 
şi stăpâneşte. Persoana nu poate fi restrânsă şi dominată prin cunoaştere. Persoana 
este în general şi prin excelenţă apofatică. Ea e deasupra existenţei sesizabile 
direct. Ea se sesizează prin actele ei. Ea este în alt plan, în planul supraexistenţial. 

44. De div. nom., cap.I, VI; P.G. III, col. 596. 

45. Op.cit., cap.I, IV; P.G. III, col. 589 D. 

46. De divinis nominibus, cap. II, VII; P.G., III, col. 645. 

Cu atât mai mult, Persoana supremă. Dar nici atributele nu pot fi cuprinse în 
numiri. Atributele au un caracter dinamic şi-şi activează eficienţa prin diferite acte. 
Sau însăşi simplitatea inepuizabilă a esenţei divine se activează sub forma unor 
însuşiri variate prin actele ei. 

însuşirile lui Dumnezeu, aşa cum le cunoaştem noi, îşi dezvăluie bogăţia lor 
în mod treptat, pe măsură ce noi devenim apţi să ne împărtăşim din ele. Dar ca 
fiinţă subzistentă personal, Dumnezeu rămâne totdeauna mai presus de ele, deşi 
într-un fel oarecare El este izvorul lor. Deci nu greşim dacă le socotim existente, în 
totalitatea lor, într-un mod mai presus de orice înţelegere şi într-o simplitate 
inepuizabilă în fiinţa Lui. De aceea, ca manifestări dinamice ale lui Dumnezeu, ele 
sunt "în jurul fiinţei Lui", şi nu fiinţa Lui însăşi. 

Noi îl cunoaştem pe Dumnezeu Cel pentru noi, dar această cunoaştere nu ni-L 
arată opus lui Dumnezeu în Sine. 

în coborârea Lui la noi, El ne comunică în moduri corespunzătoare ceva din 
ceea ce El este de fapt, conducându-ne spre stări tot mai corespunzătoare Lui. în 
mod raţional, sub forma atributelor, îl cunoaştem şi-L înţelegem şi-L exprimăm 
foarte schematic, general. Mai concret, mai intens îl cunoaştem în lucrări. Dar 
exprimarea rămâne neadecvată; ea foloseşte mai mult simboluri şi imagini. 

1 . Dumnezeu ni Se comunică prin lucrările Sale necreate 

în comunicarea variată şi treptată a conţinutului Său inepuizabil, în 
dezvăluirea treptată şi variată a conţinutului atributelor Lui, se arată însăşi bogăţia 
nesfârşită a lucrărilor Sale necreate. Un plus din conţinutul Său împărtăşit nouă, 
sau o nuanţă din acest conţinut, ni se împărtăşeşte printr-o nouă lucrare sau 
energie. Un atribut în sensul acesta apare ca expresia unor multiple lucrări care ne 
împărtăşesc un bun dumnezeiesc într-o anumită măsură comun lor, pe care îl 
trăim. Dacă în atribute fiinţa dumnezeiască ne apare coborâtă la înţelegerea 
noastră într-un anumit număr de aspecte, lucrările specifică şi mai mult, sau în 
mod nenumărat aceste aspecte, sau atribute. Ele ne fac cunoscut pe Dumnezeu 
adeseori prin trăire atât în aspectele Lui generale coborâte la noi, cât şi în speci- 
ficările nenumărate în care ni se împărtăşesc în fiecare clipă. 

Pe de altă parte, Acelaşi Dumnezeu întreg ni Se face cunoscut şi adeseori 
experiat prin fiecare lucrare şi Acelaşi Dumnezeu întreg ni Se face prin ele cunos- 
cut ca purtător al unui număr de atribute generale. Dumnezeu e bun. Dar câte 
nuanţe nu are bunătatea Sa pe care ne-o arată prin nenumărate lucrări, potrivit cu 
necesităţile noastre de fiecare clipă, potrivit cu necesităţile tuturor? Dumnezeu 
manifestă ceva din fiinţa Sa faţă de noi prin atributele Sale, dar acestea se specifică 
într-o simfonie uriaşă şi continuă de acte mereu noi care duc creaţia şi fiecare 
făptură în parte spre ţinta finală a deplinei uniri cu El. Prin toate, El urmăreşte 
realizarea acestui plan. 

Astfel lucrările lui Dumnezeu nu ne apar grupate numai după atributele pe 
care le activează şi ni le împărtăşesc, ci şi după diferite secţiuni ale planului 
urmărit de Dumnezeu cu creaţia. Prin unele din aceste lucrări se inaugurează unele 
perioade noi, prin acte mai culminante care sunt anticipate şi continuate prin 
lucrări în legătură cu acelea. Creaţia lumii e o lucrare sau o sumă de lucrări urmate 
de lucrările providenţei, iar mântuirea e pregătită printr-o suită de lucrări, care cul- 
minează în întruparea şi învierea Fiului lui Dumnezeu şi îşi are aplicarea printr-un 
şir de alte lucrări ce decurg din acelea. Tot dinamismul sau mişcarea creaţiei spre 
îndumnezeire îşi are cauza în dinamismul lucrărilor dumnezeieşti, care urmăresc 
conducerea creaţiei spre îndumnezeire. în Dumnezeu este puterea pentru actele ce 
pornesc din El şi prin care creaţia este dusă spre El. Aceste acte nu-L îmbogăţesc şi 
nu-L schimbă pe El însuşi. Căci El este mai presus decât toate actele Sale şi decât 
toate atributele pe care le manifestă prin ele. 

Cuvintele referitoare la lucrări pot servi şi ca nume ale fiinţei, căci lucrările 
sunt produsele ei. Şi ele pot fi pe de o parte noi, pentru că lucrările sunt noi; pe 
de alta, la baza cuvintelor noi rămân unele cuvinte fundamentale pentru câ în 
lucrările noi se împărtăşesc lumii aceleaşi atribute divine, chiar dacă în o tot mai 
mare adâncime şi bogăţie şi în tot mai fine nuanţe. Dar taina realităţii personale a 
lui Dumnezeu se trăieşte propriu-zis prin renunţare la toate cuvintele care indică 
atributele şi lucrările Lui îndreptate spre noi. 



2. Sensul caracterului "de sine" al atributelor divine 
şi supraexistenţa lui Dumnezeu 

Dionisie Areopagitul socoteşte că, întrucât aspectele existenţei noastre le avem 
prin împărtăşire din însuşirile împărtăşibile ale fiinţei lui Dumnezeu, acelea toate 
pot fi socotite ca fiind de sine. Dar ele au un suport care e dincolo de orice 
însuşire, atribut de Sine, a lui Dumnezeu. însă el ridică "existenţa de sine" mai sus 
decât toate celelalte atribute de sine. S-ar părea că el o identifică pe aceasta cu 
esenţa lui Dumnezeu (esse-esenţa). Dar întrucât esenţa nu e dată real decât în 
subiect, sau în ipostas, se poate spune că suportul tuturor atributelor lui 
Dumnezeu de care se împărtăşesc făpturile, chiar suportul existenţei, este realitatea 
ipostatică, sau întreit ipostatică divină. "E propriu Lui să fie prin existenţa însăşi 
mai sus ca viaţa de sine, înţelepciunea de sine şi decât toate cele la care participă 
existenţele care, înainte de a participa la ele, participă la existenţă" 47 . "Dar însăşi 
existenţa este a Celui ce este. Şi existenţa este a Lui, şi nu El al existenţei. Şi exis- 
tenţa este în El, şi nu El în existenţă" 48 . "Cel ce este, este mai presus de fiinţă, de 
existenţă, cauza-suport a fiinţei, a firii. Şi nu numai cele ce există, ci şi existenţa 

47. Op. cit., cap. V; P.G. cit., col. 820. 

48. Op. cit, col. 820 A. 

însăşi a celor ce există, este din Ce! ce preexistă". "Căci Dumnezeu nu este îh oare- 
care mod, ci în mod simplu şi nedeterminat, cuprinzând în Sine şi de mai înainte 
existenţa" 49 . 

El este, ca realitate personală, izvorul nedeterminat al tuturor însuşirilor ce se 
determină oarecum prin ieşirea din El. Realitatea personală divină este nedetermi- 
nată în mod eminent, pentru că este ipostazierea supraesenţei, din care îşi 
primeşte existenţa orice esenţă creată. Se poate spune că Dumnezeu este supra- 
esenţa tripersonală, sau tripersonalitatea supraesenţială. Ce este supraesenţa 
aceasta, nu ştim. Dar ea este de la sine însăşi. însă ca orice esenţă, ea nu e reală 
decât prin faptul că subzistă în mod ipostatic, în persoane. 

Dumnezeu însă, ca existenţă ipostatică supraesenţială, nu se încadrează în 
categoria existenţei cunoscute sau închipuite de noi, ci este mai presus de ele. 
Pentru că toate cele ce le cunoaştem noi ca existente îşi au existenţa de la altceva 
şi depind în existenţa lor de un sistem de referinţe. Aceasta indică o relativitate sau 
o slăbiciune a existenţelor. Cel ce există însă prin Sine are o existenţă liberă de 
orice relativitate. El nu e încadrat într-un sistem de referinţe. El nu are nici o 
slăbiciune. El este existenţa nu numai la modul susperlativ, ci o existenţă 
supraexistentă. Ca atare, El nu suportă existenţa în mod pasiv şi nu e supus deci 
nici unei pasiuni sau pătimiri. Acesta e sensul cuvântului grec anadr\q, aplicat lui 
Dumnezeu, şi nu acela de nepăsător 50 . Toată viaţa lui Dumnezeu este act sau 
putere. Toate atributele le are de la Sine, deci nu prin împărtăşire de la altul. De 
aceea toate le are în mod incomparabil superior creaturilor; căci toate acestea îşi 
au atributele lor prin împărtăşire de la atributele Lui, prin lucrările Lui. 

Viaţa de sine, existenţa de sine, înţelepciunea de sine nu pot exista ca nişte 
atribute generale ale unei mulţimi de entităţi, care ele însele depind una de alta. în 
acest caz aceste atribute nu ar fi trăite în concret de nici una din entităţi, ca 
atribute de sine. Existenţa lor de sine ar fi o abstracţiune. Lumea, fiind în realitate 
o sumă de entităţi dependente, nu poate fi ca întreg o realitate independentă. 

Aceste atribute nu pot avea existenţa decât ca atribute ale unei realităţi per- 
sonale unice. De fapt numai o persoană supremă poate fi, ea însăşi şi toate ale ei, 
de sine. 

Chiar persoana umană, ca chip al Persoanei suprafiinţiale, are în oarecare fel 
calitatea de a fi de sine. Ea este ultimul for care decide de faptele sale, de gân- 
durile, de cuvintele sale. Asupra ei se exercită multe acţiuni. Dar ea le opreşte şi 
ea decide singură dacă vrea să le transmită mai departe şi forma în care vrea sâ le 

49. Op. cit., col. 818. 

50. E ceea ce numesc Dionisie Areopagitul şi Sfântul Maxim Mărturisitorul a<y%ZToq; 
Dionisie Areopagitul, De divinis nominibus, op. cit., cap. V, VIII; cap. IX; P.G. III, col. 826, 
917 etc. Sfântul Maxim Mărturisitorul, Ambigua, P. G. 91, col. 1153 C etc. Acelaşi lucru îl 
exprimă Sfinţii Părinţi prin termenul E^TipTmevoţ (desprins de toate): Dionisie Areopagitul, 
De divinis nominibus, cap. II, J VIII; P. G., 645 D, 

transmită. Ea nu e o simplă piesă într-un angrenaj prin care trece o mişcare pornită 
din altă parte. Ea nu e pentru sistemul general din care face în oarecare măsură 
parte, ci e de sine, putând fi în oarecare fel mai presus de sistem. Ea reflectează în 
ce fel îi poate fi de folos o acţiune ce se exercită asupra ei, care în felul acesta mai 
mult îi solicită adeziunea, decât trece prin ea fără să o întrebe. Persoana nu e 
pentru nimic, ci toate sunt pentru ea. Totuşi persoana noastră umană e adusă la 
existenţă de alt factor şi ea are nevoie de legăturile cu elementele unui sistem 
pentru a se îmbogăţi, chiar dacă foloseşte aceste legături în modul în care voieşte 
ea. Ea se dezvoltă prin ansamblul actelor produse de ea şi al relaţiilor ei cu cele 
înconjurătoare. Dar şi acestea sunt mereu în funcţie de ea. Ba într-un anumit fel ea 
vine la existenţa însăşi nu printr-un act de confecţiune, ci răsare în existenţă 
răspunzând unei chemări a Iui Dumnezeu. 

Astfel, chiar persoana umană nu face cu totul parte din sistemul de referinţe în 
care este încadrată în mod total natura prin legile ei stricte. Deci numai o realitate 
de felul ei, dar incomparabil superioară poate avea capacitatea de a nu face parte 
câtuşi de puţin dintr-un sistem de referinţe. în sistemul de referinţe al naturii, toate 
sfârşesc în moarte, ca să apară altele. Fiinţa noastră umană nu poate exista ca per- 
soană neîncadrată integral în sistemul de referinţe, decât pentru faptul că există o 
astfel de Persoană supremă. Raportul cu acea Persoană nu e identic cu apartenenţa 
într-un sistem de referinţe involuntar. în raportul cu acea Persoană supremă, ca şi 
cu orice persoană, persoana noastră umană e liberă. Ba tocmai acea Persoană 
supremă îi dă posibilitatea unei libertăţi faţă de sistemul de referinţe, cum îi dă în 
oarecare măsură şi persoana semenului. Orice altă persoană cu care persoana 
umană este în relaţie face apel ia ea pentru a săvârşi anumite acte, nefolosind-o ca 
simplu punct de trecere pentru mişcările ei. 

Deci chiar persoana noastră umană e de la sine, sau absolută într-un anumit 
sens, întrucât ea însăşi decide în toate actele sale, care au un efect în ea şi în reali- 
tatea externă. 

Persoana supremă este însă de la Sine în sensul suprem al cuvântului. Căci Ea 
nu e de fapt de la nimeni şi toate sunt de la Ea: actele proprii şi realităţile produse 
de ele. Ea nu produce numai modificări în realităţile dinafară de Sine, ci le şi 
creează. Existenţa de Sine, ca existenţă reală şi nu numai gândită (de oricine ar fi 
gândită), e subzistentă, e ipostatică, e existenţa ipostatică absolută. Aceasta 
înseamnă că toate îşi au originea în puterea şi voia Ei. Aceasta mai înseamnă că 
fiinţa Ei este de un ordin cu totul altfel decât fiinţa creată. Ea e supraesenţială, ea e 
supraexistenţială, e transcendenţa întregii creaţii. Realitatea Persoanei supreme e în 
mod total liberă de orice sistem de referinţe, e în mod deplin forul ultim al tuturor 
actelor Sale, iar de aceea, şi al oricăror alte existenţe. Numai aceasta explică exis- 
tenţa persoanelor noastre umane şi le poate asigura acestora o libertate oarecare 
faţă de sistemul de referinţe în care se găsesc. 

Numai ca Persoană supremă Dumnezeu este de la Sine şi toate atributele Sale 
sunt de la Sine şi poate da şi persoanei umane putinţa să se împărtăşească de 
această calitate de sine a sa şi a actelor sale. 

în felul acesta atributele: viaţă, existenţă, înţelepciune nu pot exista de sine, 
decât dacă sunt ale unei persoane supreme. De fapt numai în relaţiile cu o astfel 
de persoană ne simţim şi noi inundaţi de puterile ei, ca de nişte puteri ce nu mai 
sunt din altă parte, ce nu mai sunt relative. Pentru că aceste atribute sau lucrări nu 
le experiem ca lipsite de vreun suport, ca fiind de sine în ele însele, sau consti- 
tuind ele însele esenţa ultimă. în cu^ul acesta ele ne-ar inunda în mod impersonal, 
involuntar şi total, dar în acelaşi timp şi într-un mod care se epuizează sau ne 
anulează. N-ar fi în ele o rezervă incomunicabilă, cu adevărat infinită, din care noi 
putem primi, pe măsura unei creşteri voluntare a noastre în iubirea de Dumnezeu. 
De aceea Dionisie Areopagitul declară că, chiar dacă adăugam acestor atribute par- 
ticula "de sine", trebuie să cugetăm la suportul lor. Prin acest suport sunt acestea 
de sine şi ni se comunică prin voia Lui, pe măsura noastră. 

De aceea numele de "existenţa de sine", "viaţa de sine" etc. indică pe de o 
parte suportul lor în El însuşi ca realitate supremă, pe de alta, faptul că de la el au 
toate existenţa, viaţa etc. împărtăşindu-ne de acele atribute, noi intrăm într-o 
relaţie cu Cel mai presus de relaţie. Suportul lor este Cel ce le are pe acestea prin 
Sine, Cel care le explică pe acestea. "Dar fiindcă mi-ai spus că eşti nedumerit, cum 
de zic odată că Dumnezeu este viaţa de Sine, altădată că e suportul (ipostasul) 
vieţii de Sine..., am socotit necesar să te scap de această nedumerire... Nu este o 
contradicţie între a spune că Dumnezeu este putere de Sine sau viaţă de Sine şi a 
spune că e suportul (ipostasul) vieţii de Sine sau al păcii, sau al puterii. Cele dintâi 
se spun din cele ce sunt (din făpturi) şi mai ales din cele dintâi ale celor ce sunt, 
întrucât acelea sunt cauza tuturor. Celelalte, ca fiind în chip suprafiinţial mai presus 
de toate.. Căci nu spunem că existenţa de sine, care e cauza tuturor, e vreo fiinţă 
dumnezeiască sau îngerească (fiindcă numai existenţa suprafiinţială de sine e 
obârşia, esenţa şi cauza existenţei tuturor), nici nu e vreo altă dumnezeire 
dătătoare de viaţă a tuturor celor ce vieţuiesc afară de viaţa cea mai presus de 
dumnezeire şi cauza vieţii de sine, nici, ca să spun pe scurt, alte suporturi ca prin- 
cipii formatoare ale celor ce sunt, pe care le-au inventat unii flecărind, ca: dum- 
nezei şi demiurgi ai lucrurilor, fără să-i cunoască propriu-zis nici ei, nici părinţii 
lor. Ci numim existenţa de sine, viaţa de sine, Dumnezeirea de sine, în înţeles de 
obârşie, de Dumnezeu şi de cauză, Cel unul şi cauza tuturor cea mai presus de 
obârşie şi de fiinţă, iar în sens participat, puterile proniatoare izvorâtoare din 
Dumnezeu cel neparticipat, adică pe cea de sine întemeietoare de fiinţă, de sine 
proniatoare de viaţă, de sine îndumnezeitoare, la care participă potrivit cu ele 
înseşi cele ce sunt, cele ce viază şi cele ce se îndumnezeiesc" 51 . 

51. De divinis nominibus, cap. IX, $ 6; P. G. cit., col. 953, 956. 

Chiar infinitatea experiată de noi îşi are suportul în Persoana supraexistentâ, 
apofatică, fiind deci mai presus şi de ea, şi "depăşind toată infinitatea" 52 . 

Sfântul Maxim Mărturisitorul spune acelaşi lucru când declară că Dumnezeu 
nu e supus categoriei existenţei, pentru că tot ce e sub categoria existenţei se află 
sub un "cum" al existenţei şi ca atare e limitat, căci orice fel de "cum" exclude alte 
feluri de "cum". De acest "cum" al existenţei ţine şi un "când" şi un "unde", sau un 
timp şi un loc, care de asemenea limitează o individuaţiune. "Dumnezeu nu este 
accesibil nici unei raţiuni şi nici unui înţeles, din care cauză nici nu categorism 
existenţa Lui ca existenţă. Căci toată existenţa este din El, dar El însuşi nu este 
existenţă. Căci e mai presus şi de existenţa spusă sau gândită într-un mod oarecare 
sau în chip simplu" 53 . 

Dar Dumnezeu nu ar avea ce face cu existenţa de Sine dacă nu ar avea totuşi 
nici o posibilitate să o primească sau să o comunice. Revelaţia supranaturală satis- 
face prin învăţătura ei despre Sfânta Treime ambele laturi ale paradoxului. 
Dumnezeu are existenţa de la Sine, dar El e totuşi viu, pentru că primeşte şi comu- 
nică existenţa în interiorul Său. Acest fapt din urmă întregeşte caracterul persoanei, 
care este nu numai realitate de sine, ci şi comuniune. Persoanele divine sunt inte- 
rioare Una, Alteia, deci nu primesc nimic din afară, dar nu Se confundă între Ele, 
aflându-Se într-o mişcare şi comunicare a fiinţei şi a iubirii. Comunitatea interper- 
sonală totală intensifică în gradul suprem caracterul personal al lui Dumnezeu. 

3. Caracterul apofatic al lui Dumnezeu ca realitate personală supraexistentâ 

Realitatea personală divină fiind deasupra tuturor atributelor sale, care se pot 
defini cu toate că nu le are de la altul, este realitatea prin excelenţă apofatică. 
Dacă tot ce intră în raza cunoaşterii şi tot ce poate fi participat face parte din cate- 
goria existenţei, subiectul personal este supraexistent. Am văzut că chiar persoana 
noastră umană, ca chip al lui Dumnezeu, are şi ea în privinţa aceasta, în oarecare 
fel, un caracter supraexistenţial, apofatic. 

în supraexistenţialitatea lui Dumnezeu stă cauza imposibilităţii definirii Lui. 
Căci toate cuvintele sunt din ordinea existenţei, care e definibilă. 

Dumnezeu - fiind existent prin Sine, adică neintrând în nici un fel în vreun 
sistem de referinţe şi fiind prin aceasta în mod culminant supraexistent, sau per- 
soană - este prin excelenţă apofatic, indefinibil. întrucât existenţa nu-I este dată 
din afară, ci este El însuşi izvorul existenţei şi, prin aceasta, realitatea personală 
supremă, nici El însuşi nu este definit şi nu este numit decât prin pronume per- 
sonale, sau este identificat cu existenţa prin excelenţă, sau cu izvorul existenţei 
mai presus de existenţă. 

52. Op. cit., cap. IX; P. G. 909. 

53. Ambigua; P. G. 91, col. 1180 D. 

La întrebarea lui Moise despre numele Său, Dumnezeu îi răspunde: "Eu sunt 
Cel ce sunt" (leş. 2, 14). 

Ca Cel ce este cu adevărat existent, prin faptul că este prin Sine, sau suportul 
existenţei de Sine, şi ca atare supraexistenţă sau suprafiintial, Dumnezeu este reali- 
tatea personală supremă. Numai realitatea personală supremă este total apofatică, 
pentru că numai ea este supraexistenţă în mod eminent. Desigur ea este supraexis- 
tenţă sau apofatică prin excelenţă ca subzistenţa fiinţei dumnezeieşti, întrucât 
Dumnezeu este ipostazierea fiinţei supraexistente divine. 

Din caracterul de realitate personală supremă a lui Dumnezeu Paul 
Evdokimov a tras concluzia că El nu poate fi dovedit raţional: "Insuficienţa argu- 
mentelor existenţei lui Dumnezeu se explică din faptul fundamental că însuşi 
Dumnezeu este criteriul adevărului Său, însuşi Dumnezeu este argumentul exis- 
tenţei Sale... Dumnezeu nu poate fi supus niciodată logicii demonstraţiilor şi închis 
într-un lanţ cauzal... Aceasta înseamnă că credinţa nu se inventează, ea e un dar... 
Credinţa e dată pentru ca Dumnezeu să poată realiza prezenţa Sa în sufletul 
uman" 54 . Dumnezeu e mărturisit ca Cel ce a produs credinţa în suflet. Dumnezeu 
vorbeşte cu noi ca persoană cu persoană. Credinţa e experienţa acestei 
comunicări. 

Acest lucru e adevărat. Dar adevărat e şi că odată ce are cineva această expe- 
rienţă toate devin dovezi ale existenţei şi lucrării lui Dumnezeu. Ochii celui care 
crede se deschid şi văd pe Dumnezeu în toate. Atunci "a crede" devine ceva cu 
totul raţional şi "a nu crede", ceva neraţional. Dar prin raţiune nu se experiază 
interiorul lui Dumnezeu, ci numai calitatea Lui de cauză. Pe de altă parte, există 
chiar în raţiune, dacă nu e pervertită de păcat, o capacitate de a vedea pe 
Dumnezeu în calitate de cauză. Căci raţiunea noastră are ca suport ultim raţiunea 
unei persoane care a creat-o. 

Astfel, Dumnezeu numindu-Se ca Cel cu adevărat existent, sau supraexistent, 
Se înfăţişează totodată ca realitate personală: Eu. El este Eu prin excelenţă. 
Existenţa de sine nu poate avea decât caracter personal. Esenţa impersonală nu e 
supraexistenţă. Ea ar cădea în toate privinţele într-un sistem de referinţe. Esenţă 
nesubzistentă într-un ipostas nici nu se găseşte nicăieri. Dar existenţa cea mai 
deplină o are esenţa subzistând ca persoană, iar existenţa desăvârşită, cea care 
există ca realitate personală supremă. Esenţa supremă e subzistenţa prin sine, e 
personală. Esenţa care e supusă unui sistem de referinţe nu susbzistă prin sine nici 
în forma, nici în realitatea ea. Ea intră în ordinea existenţei determinată de subiec- 
tul supraexistent. 

Numai subzistând ca realitate personală supremă, supraesenţa dumnezeiască 
poate fi prin sine, o dată ce numai aşa există şi pentru sine. O esenţă, sau o natură 
subzistând ca obiect, există pentru un subiect deosebit de ea, pentru o persoană şi 

54. Les âges de /a vie spirituelle, Desclăe de Brouwer, Paris, 1964, p. 46. 

în baza acestui fapt îşi primeşte, în raport cu persoana umană, forma de la aceasta; 
iar în raport cu Persoana divină, îşi primeşte chiar substanţa de la Ea. Realitatea 
care e pentru altul, îşi primeşte şi existenţa sau forma de la acela. Ea e inferioară 
persoanei şi ca atare nu e supraesenţă, ci esenţă pur şi simplu, în sistemul de 
referinţe. Numai o persoană există pentru ea însăşi şi numai ipostasul e prin exce- 
lenţă supraesenţial. 

4. Existenţa prin Sine - izvorul a toată existenţa 

Numai pentru că există o realitate personală ca suport supraexistent suprem al 
existenţei de sine, e dată peste tot o existenţă. Existenţa din planul accesibil fiind 
produsul voluntar al realităţii personale supraexistenţiale, nu poate fi nic.i cauza ei, 
nici cauza ultimă a vreunei existenţe peste tot. Numai realitatea personală 
supraexistentă, ca suport al existenţei de sine, poate produce fără să se epuizeze 
existenţa din toate planurile accesibile. 

Existenţa din planul accesibil este un argument pentru izvorul ei în realitatea 
personală supraexistentă, de sine existentă. Sau aceasta nu poate fi cunoscută şi 
înţeleasă decât prin mijlocirea existenţei din planul accesibil, sensibil şi inteligibil. 
Dar şi invers. Iar experienţa şi cunoaşterea noastră directă nu poate ajunge decât 
până la lucrările de existenţă făcătoare, susţinătoare şi împlinitoare ale realităţii 
personale supraexistente, până la împărtăşirea de atributele manifestate în ele. 

întreitul Ipostas suprem creează, susţine şi desăvârşeşte toate prin actele Sale 
inepuizabile, pentru că este întreitul Ipostas al supraesenţei. Subiectul nostru este 
ipostazierea unei naturi a cărei parte fundamentală e spiritul, care dintre toate 
esenţele create de Dumnezeu este chipul supraesenţei ipostaziate de Persoanele 
treimice. Numai de aceea subiectul nostru poate avea caracter de persoană şi 
numai de aceea el e dotat cu o stabilitate eternă, cum n-au celelalte esenţe. îngerii 
sunt şi ei asemenea esenţe. Şi numai de aceea subiectul uman este şi el apofatic şi 
nu se epuizează în acte, căci actele lui (sau energiile Iui) nu sunt una cu esenţa, ca 
la obiecte. Numai ca ipostas al unei naturi ce are ca bază o esenţă după chipul 
esenţei divine, deci e permanentă ca aceea, poate să şi învieze cu trupul. 
Fermitatea noastră, ca ipostase ale unei esenţe după chipul supraesenţei divine, ne 
face apţi pentru o comuniune inepuizabilă şi deci eternă cu întreitul Ipostas divin. 

Toate atributele sau lucrările lui Dumnezeu sunt infinite, pentru că niciodată 
El nu Se epuizează în dăruirea lor, pentru că niciodată creaturile nu vor ajunge la 
capătul împărtăşirii de ele, niciodată nu vor înceta de a iradia din suportul lor 
ipostatic suprafiinţial. Dar acest suport ipostatic, sau pluriipostatic e mai presus de 
infinitatea lor, ca fiind izvor al ei. 

Realitatea personală divină şi apofaticâ din care pornesc toate lucrările de- 
fiinţă-fâcâtoare şi îndumnezeitoare, e trăită într-o relaţie voită de ea. Pe ea nu o 



1 14 TEOLOGIA DOGMATICĂ ORTODOXĂ 

putem prinde, defini, după modul în care prindem, definim şi experiem toate 
gradele şi modurile de existenţă. Nu vom lăuda "fiinţa mai presus de fiinţă, ci 
ieşirea de-fiinţă-făcătoare spre toate cele ce sunt ale obârşiei dumnezeieşti, ale 
obârşiei fiinţei... Numirile dumnezeieşti doresc să laude manifestările proniei; nu 
promit să exprime bunătatea mai presus de fiinţă şi fiinţa şi viaţa şi înţelepciunea 
Dumnezeirii suprafiinţiale, care e, mai presus de toate, bunătatea şi Dumnezeirea 
şi fiinţa şi înţelepciunea şi viaţa ce stăruie neclintit în cele ascunse, ci pronia 
binefăcătoare şi cauza tuturor bunătăţilor care, manifestându-se, rămâne totodată 
deasupra tuturor: existenţa, viaţa, înţelepciunea, cauza de existenţă (de-fiinţă)- 
făcătoare, de viaţă-producâtoare, de înţelepciune-dătâtoare a celor ce se 
împărtăşesc de existenţă (de fiinţă), de viaţă, de minte, de raţiune şi de simţire. 
Căci nu e altceva binele şi altceva existenţa şi altceva viaţa sau înţelepciunea, nici 
nu sunt multe cauzele..., ci ale unui unic Dumnezeu sunt toate ieşirile bune şi 
numirile lui Dumnezeu lăudate de noi" 55 . 

Dar nu numai existenţa definibilă îşi are explicaţia exclusiv într-o realitate per- 
sonală supremă supraexistentă, ci şi persoanele umane, părtaşe într-un anumit 
grad de supraexistentă, absolutul şi apofatismul ei. 

După credinţa noastră, dacă nu ar exista o Persoană supraexistentă, 
neîncadrată în sistemul de referinţe al naturii, n-ar putea exista nici persoana 
umană, într-un anumit fel supraexistentă şi ea, capabilă de o existenţă neîncadrată 
deplin în sistemul de referinţe al naturii - sau încadrată cu un braţ al ei în aceasta 
pentru a o pătrunde de caracterul ei personal - şi chemată la comuniunea cu o 
astfel de existenţă perfectă şi eternă, adică în relaţie liberă cu Persoana supremă. 
Numai transcendenţa Persoanei divine asigură existenţa persoanelor umane 
neîncadrate deplin în sistemul de referinţe al naturii (după ce Dumnezeu Ie asigură 
această libertate). Altfel totul ar cădea sub legile fără sens ale naturii şi ale morţii. 

Pe lângă aceasta, fără existenţa persoanelor umane, lumea ca creaţie ar apărea 
fără rost, sau ca o simplă demonstraţie de putere unilaterală şi deci limitată a lui 
Dumnezeu, pentru Sine însuşi. Iar un Dumnezeu care ar avea nevoie de o astfel 
de demonstraţie de putere ar purta în El însuşi o slăbiciune. Lumea naturii e creată 
pentru subiectele umane, şi anume nu pentru ca acestea să aibă putinţa de a-şi 
manifesta prin ea o putere creatoare asemenea lui Dumnezeu, ci pentru a fi un 
mijloc de comunicare între ele şi Persoana divină, pentru a fi încadrată prin per- 
soanele umane în planul relaţiei personale divino-umane. 

Pe de altă parte, realitatea personală supremă, ca existenţă sau ca existenţă de 
sine, sau absolută, nu e monopersonalâ, ci o comunitate personală. Căci ea e 
plinătate de viaţă. Iar plinătatea de viaţă e trăită în comunitate personală. Ea e o 
comunitate personală de sine existentă, supraexistentă, suprafiinţială, absolută. Ea 
decide în comuniune toate actele ei. Ea e izvorul comun al tuturor actelor şi 
realităţilor existente. 

55. De divinis nominibus, cap. V, S I; P- G. III, col. 816. 

B 

Atributele legate de supraesenţa lui Dumnezeu 
şi participarea creaturilor la ele 

1 . Infinitatea lui Dumnezeu 
şi participarea creaturilor mărginite, la ea 

Supraesenţa sau supraexistenţa lui Dumnezeu, cu totul necunoscută nouă ca 
ceea ce este în ea însăşi, se manifestă intrând în relaţie cu noi şi făcându-se cunos- 
cută nouă într-o serie de atribute dinamice. în comparaţie cu aceste atribute, lumea 
şi fiinţa noastră manifestă unele atribute corespunzătoare cu caracterul lor creat şi 
finit. Căci aşa cum esenţa finită a creaţiei nu se poate explica fără supraesenţa lui 
Dumnezeu şi fără să stea în legătură cu ea, la fel' atributele ei nu se pot explica 
fără atributele dinamice ale lui Dumnezeu, fâră legătura lor cu acelea. Mai mult, 
esenţa finită a lumii şi esenţele în care se ramifică ea sunt rânduite să se ridice spre 
o participare tot mai mare la atributele divine prin har. 

Unul din atributele supraesenţei divine este infinitatea. El se manifestă în nes- 
fârşitele lucrări ale lui Dumnezeu cu privire la crearea lumii, la susţinerea, con- 
ducerea şi desăvârşirea ei. In veci Dumnezeu nu va înceta să îndumnezeiască 
lumea. Dar în general lumea e învăluită şi pătrunsa de infinitatea divină şi nu 
poate exista în afară de legătura cu ea. Acestui atribut îi corespunde, ca atribut al 
esenţei noastre create, mărginirea. Dar mărginirea noastră nu poate exista decât în 
cadrul, sau în sânul infinităţii divine, rezultând din puterea ei, susţinută de ea - alt- 
fel s-ar epuiza - şi fiind rânduită să participe în mod direct la ea şi să fie penetrată 
de ea, fără să înceteze ca atribut natural al lumii create. Totdeauna dincolo de 
orice margine mai este ceva, fără de care nu poate fi şi nu se poate concepe. 
Creatura nu poate deveni infinită prin nici un adaos. Infinitatea îi este transcendentă, 
însă în acelaşi timp e condiţionată de ea şi i. se dă participarea la ea prin har. 

Sfinţii Părinţi afirmă atât infinitatea lui Dumnezeu şi mărginirea creaţiei, cât şi 
destinaţia acesteia de a ajunge la participare directă la infinitatea Lui, prin har. 

Supraesenţa divină este izvorul infinităţii. Iar esenţa divină este ipostaziată, dar 
ipostaziată în mod treimic. Astfel infinitatea ei ţine de acest caracter întreit personal 
al supraesenţei divine. Comunitatea treimică nu s-ar putea împlini printr-un carac- 
ter limitat al conţinutului ei. 

Persoana unei esenţe finite este şi ea mărginită, căci spiritul ei se mişcă în 
cadrul unor puteri finite şi e legat de realitatea finită a unei lumi de obiecte. Chiar 
comuniunea între persoanele create, deşi lărgeşte mult conţinutul de viaţă al 
fiecăreia din ele, este finită. 

Dar nici acest conţinut limitat al realităţilor create nu poate exista fâră puterea 
şi în afara infinităţii treimice. Existând de la început printr-o participare la acea 

infinitate, ea e chemată să ajungă Ia o participare din ce în ce mai sporită ia ea. De 
aci se explică posibilitatea ambiguităţii ca creaţia să poată fi considerată nu numai 
ca finită, ci şi ca infinită. 

Sensul infinităţii adevărate 1-a lămurit Sfântul Maxim Mărturisitorul, declarând 
că în ea nu există interval pe care să năzuim să-1 parcurgem pentru a ajunge la 
graniţa lui, dincolo de care să înceapă alt interval. în infinitate e dată şi posedată 
plenitudinea în mod real, nu e numai o aspiraţie continua. De aceea nu e nici timp 
în ea. Totul e posedat într-un prezent continuu. La trăirea acestei plenitudini 
suntem chemaţi să ajungem prin depăşirea graniţelor ce se succed în faţa efor- 
turilor noastre din viaţa terestră. Dorul acestei infinităţi susţine mişcarea noastră în 
ordinea finită. în sensul acesta noi trăim de pe acum în orizontul infinităţii, sau 
având în faţa noastră zarea infinităţii. "Natura celor create, ...după străbaterea na- 
turala a timpurilor şi a veacurilor, se va sălăşlui în Dumnezeu, Cel unul după fire, 
nemaiavând nici o margine, căci în Dumnezeu nu este nici un interval (nici o dis- 
tanţă)" 56 . 

Fără să ne identificăm cu Dumnezeu, ne vom ridica în relaţia maximă a Lui cu 
noi, pe care o reprezintă infinitatea, depăşind polul uman al acestei relaţii, 
reprezentat de mărginire. 

Ridicarea în infinitatea divină prin har, sau prin bunăvoinţa lui Dumnezeu, 
Care intră în comunicare directă cu noi, înseamnă în fond o comuniune maximă cu 
El ca subiect, dincolo de cugetarea obişnuită să trateze toate ca nişte obiecte, adică 
prin trecerea de la o latură la alta. în relaţia intimă cu un subiect în general, rămâi 
mereu în el. Cu atât mai mult în relaţia cu subiectul divin. Ea înseamnă o expe- 
rienţă simplă, dar plenară a vieţii infinite a subiectului divin, mai bine zis a mani- 
festării Lui directe prin ea de dragul comuniunii Lui cu noi. 

"Când vor trece toate înţelesurile celor cugetate, fie sensibile, fie inteligibile, 
va înceta, odată cu toate înţelesurile, toată înţelegerea şi relaţia cu cele sensibile şi 
inteligibile... Atunci sufletul se va uni cu Dumnezeu, mai presus de minte şi de 
raţiune şi de cunoştinţă, într-un mod neînţeles, necunoscut şi negrăit, printr-o 
simplă intrare în atingere, nemaiînţelegând şi nemairaţionând pe Dumnezeu... 
Atunci va fi liber de orice fel de schimbare. Căci orice mişcare în jurul a ceva din 
cele ce sunt va lua sfârşit în infinitatea din jurul lui Dumnezeu, în Care toate cele 
ce se mişcă îşi primesc stabilitatea. Căci infinitatea e în jurul lui Dumnezeu, dar nu 
e Dumnezeu, Care e mai presus şi decât aceasta în mod incomparabil" 57 . 

Sfântul Maxim cunoaşte taina supraesenţei ipostatice a lui Dumnezeu, 
atributele Lui dinamice, între care şi infinitatea şi formele participate ale creaturilor 
care participă la ele: "Dumnezeu este infinit mai presus de toate cele ce sunt, atât 
de cele ce participă, cât şi de cele la care acestea participă" 58 . 

56. Răspuns câtre Talasie, 65; Filocalia românească, voi. III, p.431. 

57. Ambigua, P.G. 91, col.1220. 

58. Capete gnostice, op. cit., 1, 49; Filocalia românească, voi. II, p.140. 

Infinitatea e ambianţa 1ui Dumnezeu, prin care Se face accesibil, sau Se comu- 
nică făpturilor ajunse la unirea cu El ca subiect suprem. Dumnezeu ca subiect 
suprem, sau ca comuniune treimică de subiecte, e deasupra infinităţii întrucât e 
suportul şi sursa ei. Numai fiind a Persoanei divine sau a comunităţii personale 
divine, ea nu e o infinitate ambiguă, monotonă, de care se va putea sătura per- 
soana umană, ca în teoria platonic-origenistă. Numai Persoana divină sau comuni- 
unea de Persoane divine e cu adevărat inepuizabilă şi oferă persoanei umane 
putinţa de a se bucura de bogăţia ei inepuizabilă. Iar fiinţa noastră, numai în 
comuniune cu Dumnezeu ca persoană sau ca comunitate de persoane, îşi poate 
face proprie experienţa infinităţii lui Dumnezeu, pe care o realizează în parte în 
comuniunea interpersonalâ, fără ca fiinţa umană sâ-şi piardă graniţa ei după fire. 
Absorbind în sine ambianţa infinităţii divine, aceasta iradiază şi din ea. Ea se 
întinde, prin lucrarea divină ce-i devine proprie, dincolo de graniţele sale, în 
infinit. 

Chiar în cursul vieţii pământeşti credinciosul poate pregusta experienţa comu- 
niunii luminoase cu Dumnezeu, în care nu vede nici o graniţă, dar nu are nici sen- 
timentul vreunei monotonii sau plictiseli, ci se simte continuu ca la început: 
"Fiindcă nu pot afla un capăt al luminii. El se purifică fără sfârşit. Căci cu cât mă 
purific mai mult, cu atât sunt luminat mai mult, nevrednicul de mine. Oricât mi Se 
arată Duhul care mă purifică, îmi pare că^sunt la începutul purificării şi al vederii. 
Căci cine poate vedea un mijloc sau un sfârşit în abisul nemărginit, în înălţimea 
nemăsurată?" 59 . 

în Hristos, după înviere, umanitatea Lui a fost ridicată la participarea supremă 
la infinitatea divină, înţelegând Dumnezeirea mai presus de înţelegere şi bucurân- 
du-se deplin de energiile ei imprimate în energiile umane. Iar în unire cu Hristos, 
toţi cei ce cred în El sunt ridicaţi la această participare la infinitatea divină. "Să vă 
dea (Dumnezeu)... să Se sâlăşluiască Hristos în inimile voastre..., ca să cunoaşteţi 
copleşitoarea iubire a cunoştinţei lui Hristos, ca să vă umpleţi de toată plinătatea 
lui Dumnezeu" (Ef. 3, 16, urm.). 



2. Simplitatea sau unitatea lui Dumnezeu 
şi participarea la ea a creaturii compuse 

La începutul expunerii sale despre atributele divine, Dionisie Areopagitul 
aşazâ unitatea lui Dumnezeu, Care are în Sine totodată şi distincţia treimică din 
care pornesc lucrările creatoare, susţinătoare şi desăvârşitoare ale lumii. 

Dar prin aceste distincţii nu se introduce, după el, nici o compoziţie în 
Dumnezeu. Căci Persoanele sunt unite în Tatăl ca unic izvor al Lor. Iar procesiu- 

59. Symfion le Nouveau Theologien, Hymne VIU; Hymnes, tom. I, ed. J. Koder, în: 
Sources Chretiennes, nr, 156, 1969, p. 218. 

nile cele bune spre făpturi sunt unite în fiinţa cea unică a Celor trei Ipostase. 
Distincţiile acestor procesiuni apar în referirea fiinţei divine la noi; iar modul cum 
Cele trei Ipostase nu contrazic unitatea supraesenţei divine e mai presus de 
înţelegerea noastră. "Toate cele dumnezeieşti şi câte ni s-au descoperit nouă se 
cunosc numai din împărtăşiri; dar cum sunt ele însele în obârşia şi în fundamentul 
lor, este mai presus de orice esenţă şi cunoştinţă. Astfel, când numim ascunzimea 
supraesenţială: Dumnezeu, sau viaţă, .sau esenţă, sau lumină, sau raţiune, nu 
înţelegem nimic altceva decât puterile ce vin la noi din ea, pe cele îndum- 
nezeitoare, sau de-fiinţă-făcătoare, sau de-viaţă-producătoare, sau de-înţelepciune- 
dătătoare. La ea ne referim prin părăsirea tuturor lucrărilor înţelegătoare, neavând 
nici o îndumnezeire sau viaţă, sau esenţă, care să aibă vreo asemănare exactă cu 
cauza ce e deasupra tuturor în calitate de cauză ridicată peste toate. Iar dacă 
Dumnezeirea izvorâtoare este Tatăl, iar lisus şi Duhul au fost văzuţi pe baza Sfintei 
Scripturi ca nişte vlăstare dumnezeieşti crescute din Dumnezeirea născătoare, dacă 
putem zice aşa, şi ca nişte flori sau lumini supraesenţiale, nu e cu putinţă nici a 
spune, nici a înţelege cum sunt acestea"" . 

Aşa cum subiectul nostru este simplu în sine, dar din el răsar la nesfârşit gân- 
duri, sentimente şi acte, într-un mod asemănător, dar infinit mai înalt, este simplă 
în sine întreita şi comuna subiectivitate divină, dar din abisul ei nesecat ies la ne- 
sfârşit acte prin care se face cunoscută îritr-o mulţime de atribute. 

întrucât cele create de întreita subiectivitate divină sunt multe, ele alcătuiesc o 
lume compusă. Mai mult chiar, fiecare unitate din lume e constituită din elemente 
identice sau variate, deci e compusă; căci fiecare element dintr-o unitate are la 
originea lui o raţiune eternă şi o lucrare specială divină, şi raţiunile tuturor şi 
lucrările de la baza lor se unesc într-o raţiune şi o lucrare comună şi în acelaşi 
timp foarte complexă pentru a crea, a susţine şi a desăvârşi o unitate parţială din 
lume, iar pe plan general, unitatea întregii lumi. 

Numai subiectul uman - ca să nu vorbim aci de cel îngeresc - este simplu în 
fundamentul lui spiritual. Dar pentru deplinătatea lui are şi el nevoie de un corp 
compus din elemente numeroase, identice şi variate, ca şi de lume, din care e 
adunat corpul lui, şi care este mediul lui de gândire şi de activitate. Astfel fiecare 
element al lumii şi fiecare lucrare divină referitoare la el, are la bază un gând şi o 
lucrare unitară a lui Dumnezeu şi deci compoziţia lumii are în acelaşi timp la baza 
ei o unitate, fiind ţinută în unitatea ei tainică de o lucrare unitară şi în acelaşi timp 
diversă a lui Dumnezeu, Cel unul în esenţa Lui, ca obârşie unitară a tuturor gân- 
durilor şi lucrărilor Lui. 

Sfântul Maxim Mărturisitorul vede întreaga creaţie prefigurată într-un ansamblu 
de raţiuni eterne ale lui Dumnezeu, care se ramifică din unitatea lor în opera de 
creare a lumii şi de desăvârşire a ei, şi apoi se întorc în unitatea lor; mai bine zis 

60. De divinis nominibus, cap. II, § VII; P. G. cit., col. 645. 

conduc lumea întreagă spre o unitate eternă în Dumnezeu, chiar prin lucrarea de 
desăvârşire a unităţilor ei componente, ca un fel de matcă dinamică a ei. Prin fap- 
tul că Dumnezeu e mai presus de toate, El nu poate fi înţeles, nici exprimat, nici 
participat de cele create. Dar prin faptul că din El provin toate, "raţiunea cea una e 
(de fapt) multe şi raţiunile cele multe sunt (de fapt) una. Prin ieşirea bună, 
făcătoare şi susţinătoare a raţiunii celei una la creaturi, raţiunea cea una e multe, 
iar prin relaţia şi pronia faţă de ele le întoarce şi le conduce ca spre izvorul 
atotţiitor, sau spre centrul liniilor ieşite din el, cnre are de mai înainte începuturile 
lor şi le adună pe toate cele multe care sunt una""'. 

Unitatea ontologică a lumii în Dumnezeu se arată mai întâi în faptul că toate 
unităţile existente în cadrul ei sunt în relaţie între ele şi cu Creatorul şi Atotţiitorul, 
Care, de altă parte, e mai presus de orice relaţie care L-ar determina şi diferenţia şi 
pe El. Apoi se arată în faptul că toate cele diferenţiate între ele sunt unite prin 
identităţile existente între ele şi, în ultimă analiză, prin raţiunea eficientă generală a 
lumii create. Căci raţiunea generală a ei nu se divizează cu genurile din ea. Şi 
raţiunea nici unui gen nu se divizează cu speciile lui şi raţiunea nici unei specii nu 
se divizează cu indivizii speciei. Există deci o raţiune generală a lumii, cu toată 
varietatea de genuri, o unitate a fiecăruia dintre genuri, cu toată varietatea de 
specii subordonate, şi o unitate a fiecărei specii, cu toată varietatea de indivizi 
care-i aparţin; dar şi o unitate a individului, cu toată varietatea de elemente com- 
ponente şi de accidente. Iar unitatea cea mai accentuată şi mai misterioasă este cea 
a subiectului uman, prin caracterul lui fundamental spiritual 62 . 

Unitatea în sine şi relaţia cu toate îl face pe om apt de a fi adevăratul inel de 
legătură, adevăratul centru dat al lumii, dar şi centrul care conduce lumea spre o 
tot mai mare unitate. Pe de altă parte, el fiind în uniune cu Dumnezeu, în măsura 
în care sporeşte în această uniune, uneşte şi lumea tot mai mult în uniunea cu 
Dumnezeu. Dacă Dumnezeu nu ar fi o unitate absolut simplă, dar în acelaşi timp 
izvorul atîtor raţiuni şi acte creatoare şi desăvârşitoare ale lumii, lumea n-ar fi nici 
diversă şi n-ar avea unitatea ei şi n-ar spori în ea. "Ultimul introdus între creaturi 
este omul, ca un inel de legătură naturală între toate, ca cel ce mijloceşte între 
extremităţi prin părţile lui şi aduce în sine la unitate pe cele ce sunt distanţate 
după fire unele de altele printr-o mare depărtare". Pornind "de la despărţirea care 
este în ele" şi procedând după rânduială, lucrarea lui de unificare "ia sfârşit în 
Dumnezeu, în Care nu este despărţire" 63 . Omul are capacitatea de a le uni toate 
între ele şi cu Dumnezeu, pentru că în gândirea lui se întâlnesc toate, iar prin 
voinţa lui poate realiza o unitate în sine însuşi, o armonie cu toţi şi cu Dumnezeu. 
De aceea, omul poate fi numit "lumea mare" (macrocosm), pentru că le poate 
cuprinde şi stăpâni spiritual pe toate 64 . 

61. Ambigua; P. G. 91, col. 1081 C. 

62. Ibid., col. 1312-1313. 

63. Ibid., col. 1305. 

64. Ibid., col. 1096. 

Cel care a refăcut şi a desăvârşit unitatea în Sine, şi între toate şi Dumnezeu, a 
fost Hristos, tocmai întrucât a fost şi Dumnezeu şi om. Deoarece omul nu s-a 
mişcat spre desăvârşirea unităţii sale cu Dumnezeu şi cu toate, Dumnezeu S-a făcut 
om, ca să vindece în umanitatea asumată "sfâşierile" ivite prin păcat şi să recapi- 
tuleze toate în Sine şi pe noi cu Dumnezeu. El a făcut toată creaţia una şi la sfârşit 
"a unit firea creată cu cea necreatâ prin iubire, ca s-o arate una şi aceeaşi prin apti- 
tudinea cea după har". în Hristos, omul "s-a întrepătruns în întregime întreg cu 
Dumnezeu şi a devenit tot ce este Dumnezeu, afară de identitatea după fire" 65 . 
Din puterea lui Hristos pot realiza şi oamenii această operă unificatoare. 

Omul credincios se unifică mai întâi în sine însuşi, depăşind dezbinarea dintre 
suflet şi taip şi dintre diversele sale tendinţe. Aceasta se realizează prin întărirea 
spiritului, care echivalează cu o eliberare a trupului şi a spiritului de pasiunile care 
slăbesc pe om şi-1 dezbină în sine însuşi şi în raporturile cu semenii şi cu 
Dumnezeu. 

El o face aceasta supunând toate mişcările sale, mişcării spre Dumnezeu 66 . 
Simplitatea monadei divine, care are şi ea în sine un dinamism în raport cu creaţia, 
imprimându-se în om, îl eliberează pe acesta de toată varietatea de mişcări şi 
dorinţe, sau impune peste toate mişcarea şi dorinţa spre Dumnezeu. Renunţând la 
îndreptarea cugetării spre obiecte finite variate, văzute în ele însele, el îşi concen- 
trează puterea spiritului, chiar şi prin ele, spre Cel ce este mai presus de orice 
compoziţie, într-un fel de cunoaştere mai presus de cunoaştere. "Căci în 
necunoaştere se face cunoscut Dumnezeu. Iar prin necunoaştere să nu înţelegi pe 
cea a ignoranţei (căci aceasta e întuneric pentru suflet), nici pe cea care-L cunoaşte 
(căci Cel necunoscut nu e cunoscut), pentru că aceasta e numai o specie a 
cunoaşterii. Ci să înţelegi acea necunoaştere, prin care, întinzându-ne peste 
înţelegeri şi depăşind orice înţeles referitor la Dumnezeu, devenim simpli" 67 . Dar 
în această înţelegere aducem toată bogăţia simplificată a cunoştinţei celor multe şi 
a experienţei de viaţă, aşa cum aduce albina în picătura de miere polenul adunat 
din toate florile. 

Prin dobândirea unităţii sau simplităţii în Dumnezeu, compoziţia creaturii 
învinge forţa descompunerii, a coruptibilităţii. Astfel prin învierea lui Hristos 
trupurile dobândesc incoruptibilitatea (nestricăciunea). Coruptibilitatea e copleşită 
de forţa unitară a spiritului. în iad are loc, dimpotrivă, o sfâşiere extremă între 
suflet şi trup, ba chiar între tendinţele sufletului şi trupului, ca şi între oameni şi 
între om şi lume. 

Unitatea ce o realizează în sine şi cu Dumnezeu în Hristos, omul o extinde 
prin efortul său şi la raporturile cu ceilalţi semeni. Liniile urmărite de ei se leagă 

65. Ibid., col. 1308-1309. 

66. Ibid., col. 1193-1196. 

67. Pachymerae paraphrasis la De divinis nominibus, cap. II, 5 •»> P- G - cit., col. 664 C. 

între ele într-o comunicare continuă şi tot mai strânsă, care urcă spre aceeaşi sursă 
şi ţintă 68 . Toţi ajung la o supremă simplificare şi unitate, în simplitatea divină. Dar 
aceasta este echivalentă cu suprema plenitudine. Dumnezeu şi toate cele create 
vor avea o unică simplitate şi plenitudine. 

Plenitudinea spre care tindem este mai presus de dualitatea între prezent şi 
viitor, între virtute şi cunoaştere, între bine şi adevăr. Având în Dumnezeu totul, 
nu vom mai tinde spre altă ţintă. Vom fi mai presus chiar de deosebirea între 
uman şi divin, spune Sfântul Maxim Mărturisitorul. Căci credinciosul ajuns în 
Dumnezeu nu se mai distinge de Dumnezeu, deşi după natură creaturile rămân 
deosebite de Dumnezeu şi între ele. Dar, prin har şi prin deprinderea în bine a 
voinţei, ele formează o unică monadă cu Dumnezeu "Ce! simplu şi nedivizat şi de 
o singură formă şi putere, se face una cu Treimea simplă şi nedivizată după 
fiinţă" 6 ?. 

în această învăţătură se exprimă în fond credinţa în comuniunea eternă per- 
fectă a subiectivităţii noastre pluripersonale cu subiectivitatea divină tripersonală. 
în această comuniune tot universul obiectelor va fi subiectivat. Noi nu vom mai 
simţi nici o separaţie între persoana noastră şi obiecte şi între ea şi celelalte per- 
soane umane. Lucrurile îşi accentuează separaţia în raport cu persoana, când prin 
ele o persoană se opune celorlalte persoane, sau când ele îi sunt răpite de cele- 
lalte persoane. 

De aceea unii oameni pot parcurge şi drumul invers, spre o tot mai mare 
sfâşiere lăuntrică, spre o despărţire de Dumnezeu şi de semenii lor. Orgoliul, 
lăcomia, mânia, pofta nemăsurată sunt factorii acestor despărţiri şi sfâşieri în firea 
umană şi piedicile în calea comunicabilităţii deschise şi depline între oameni. 
Acestea sporesc şi o falsă complexitate de probleme, de idei, de tendinţe în 
oameni şi între oameni. E o falsă complexitate, întrucât în fond se mişcă în aceeaşi 
monotonie a patimilor, care prin aceasta manifestă o nesăturare în finit, sau o 
"infinitate" a finitului. Adeseori analize psihologice interminabile, care în aparenţă 
surprind alte şi alte stări şi porniri sufleteşti determinate de ele, alte şi alte raporturi 
între oameni, - se mişcă în acest infinit al finitului, al monotoniei esenţial identice, 
într-un labirint ale cărui cărări infinite se întorc în aceeaşi mărginire, dând naştere 
unui limbaj din ce în ce mai complicat, mai nuanţat, mai divers; dar complicat şi 
nuanţat într-o fundătură finită, neproiectând nici o lumină de dincolo de ea. Este 
infernul care se închide în compoziţie monotonă şi o adânceşte pe aceasta într-o 
sfâşiere şi într-o "infinită" complexitate. E ca un trup pe de o parte de nedesfiinţat, 
pe de alta macerat la infinit. Omul nu poate părăsi pasiunea infinităţii nici când se 
închide total în finit. 

68. Ambigua; P. G., cit., col. 1393- 

69. Ibid., col. 1196. 

3. Eternitatea lui Dumnezeu şi timpul ca interval între El şi creatură 
şi ca mediu de creştere a creaturii spre participarea la ea 

a. Eternitatea lui Dumnezeu - plenitudine a comuniunii treimice. în creştinism 
s-au conturat două concepţii despre Dumnezeu. Una care vine din Biblie şi care 
este proprie vieţii creştine şi alta care vine din filosofia greacă şi care este expusă 
în manualele de Dogmatică, mai ales în cele influenţate de scolastică. Cea dintâi 
ne prezintă un Dumnezeu viu, plin de înţelegere pentru oameni; a doua, un 
Dumnezeu nemişcat, impasibil, străin de creaţia Lui. 

Părinţii răsăriteni au reuşit să sintetizeze cele două concepţii: neschimbabili- 
tatea lui Dumnezeu, cu viaţa Lui, cu activitatea Lui privitoare la făpturi. Această 
sinteză a găsit formularea cea mai pregnantă în doctrina palamită despre energiile 
necreate, care se schimbă pornind din esenţa lui Dumnezeu care rămâne neschim- 
bată. Această doctrină, care de fapt a dat o formulare mai precisă gândirii 
Părinţilor, a luat în serios faptul că Dumnezeu are un caracter personal şi, ca atare, 
poate trăi pe mai multe registre, ca fiecare persoană, sau mai bine zis pe două re- 
gistre principale: registrul existenţei în sine însăşi şi registrul activităţii pentru altul. 
O mamă poate să se joace cu copilul, coborând la vârsta lui, dar în acelaşi timp ea 
păstrează conştiinţa sa matură de mamă. Dumnezeu cel în Sine, mai presus de 
timp, Se întâlneşte cu creaturile temporale prin energiile Sale. 

Eternitatea lui Dumnezeu se cuprinde în fântâna inepuizabilă a existenţei de 
Sine a Lui. Existenţa îndeobşte nu s-a putut naşte din neant. Iar existenţa de sine 
nu poate fi decât o existenţă personală. Este existenţa personală supremă, care, 
fiind în sine o existenţă inepuizabilă, este izvorul ultim al tuturor actelor în care se 
manifestă viaţa ei. Propriu-zis, Dumnezeu, Cel ce e mai presus de orice deter- 
minare, sau Cel supraexistent, e mai presus şi de eternitate. Ca etern, îl experiem 
noi, în comparaţie cu noi, întrucât a binevoit să intre în relaţie cu noi. 

Eternitatea nu poate fi calitatea unei substanţe inalterabile (chiar concepând 
această inalterabilitate ca o eternă compunere şi descompunere), nici calitatea unei 
legi etern valabile, existentă în ea însăşi. O astfel de substanţă, ca obiect exterior, 
este lipsită de cea mai esenţială dimensiune a caracterului inepuizabil: cea de inte- 
rioritate. Şi o astfel de lege, ca obiect al raţiunii, nu poate exista în ea însăşi, fără o 
substanţă, sau fără o raţiune care s-o poată cugeta din aceeaşi eternitate. 
Eternitatea nu poate fi lipsită de cea mai esenţială dimensiune a caracterului 
inepuizabil, care trebuie să fie în acelaşi timp o dimensiune a vieţii în plenitudine. 
O eternitate lipsită de viaţa liberă şi conştientă este în cel mai bun caz o eternitate 
ambiguă, lipsită de plenitudinea existenţei, deci în fond o falsă eternitate. Chiar 
eternitatea unei raţiuni pure este de o monotonie care ucide şi e deci limitată. 

Eternitatea adevărată trebuie să fie calitatea unei subiectivităţi desăvârşite, căci 
numai aceasta este total incoruptibilă şi posedă dimensiunile cele mai esenţiale ale 

caracterului inepuizabil şi ale noutăţii infinite de manifestare: interioritatea şi voinţa 
liberă. Numai subiectul este total necompus, inepuizabil în posibilităţile sale şi liber. 

Dar adevărata viaţă nu există acolo unde nu este comuniune. Plenitudinea 
vieţii nu poate subzista decât în comuniunea perfectă între subiectele perfecte. 

După învăţătura creştină, e o falsă eternitate atât aceea a unei substanţe 
neschimbabile, cât şi aceea a unei deveniri continui. Deasupra acestor două false 
eternităţi de tip parmenidian şi hegelian, adevărata eternitate este aceea a Sfintei 
Treimi. Treimea Persoanelor perfecte este plenitudinea; Ea explică de fapt totul. Ea 
rămâne etern neschimbată în iubirea Sa, dar iubirea este viaţa. 

Eternitatea este viaţa şi viaţa este mişcare; dar nu o mişcare identică, în cerc, 
căci aceasta este monotonă, finită ca modalitate; nici o mişcare a unuia spre altul 
exterior. Ci ea este o mişcare deasupra oricărei mişcări (Kivnaiţ ujtep jrccaav 
îavnaiv). Karl Barth a spus cu dreptate: "Ceea ce este pur nemişcat este moartea. 
Dacă deci Dumnezeu este pur nemişcat, atunci Dumnezeu este moartea. Adică 
moartea este instituită ca absolutul. Ea este prima şi ultima realitate. Ea este exis- 
tenţa propriu-zisă. Atunci trebuie să se spună că moartea nu are limită, nici sfârşit, 
că ea este atotputernică, că nu există un învingător al morţii şi pentru noi nu este 
speranţa unei victorii asupra morţii" 70 . 

Dar şi ceea ce se află într-o mobilitate identică, automată, este mort. Numai în 
comuniunea desăvârşită între subiectele inepuizabile şi în interioritatea reciprocă a 
infinităţii lor se află viaţa nesecată, nelimitată şi eternă. Şi cel ce participă la o astfel 
de comuniune interpersonalâ divină primeşte şi el viaţa eternă. "Aceasta este viaţa 
de veci, ca să Te cunoască pe Tine, singurul Dumnezeu adevărat şi pe Cel ce L-ai 
trimis, pe lisus Hristos" (In. 17, 3). 

Viaţa nesecată a subiectivităţii nu poate consta într-o trecere de la preocu- 
parea de un lucru, la preocuparea de altul. Viaţa eternă a subiectivităţii nu poate 
depinde de obiecte finite, chiar dacă aceste obiecte sunt gândite de ea şi sunt infi- 
nite în numărul lor. O astfel de viaţă, chiar dacă ar fi infinită, ar fi făcută din 
momente finite, sau s-ar compune din gânduri finite. Dumnezeu ar trebui în acest 
caz să gândească la lucruri finite pentru a avea viaţă. Viaţa Lui ar depinde de ceea 
ce e finit, limitat, trecător. Chiar în viaţa divină ar avea loc o trecere continuă, ceea 
ce n-ar fi o adevărată eternitate. 

Viaţa subiectivităţii eterne trebuie să fie o plenitudine netrecătoare în toate 
privinţele; ea trebuie să constea într-o iubire faţă de o altă subiectivitate şi într-o 
unire desăvârşită cu această subiectivitate de aceeaşi plenitudine, pentru a fi în 
acelaşi timp viaţă nesecată. Ea este o referinţă infinită la subiectivitatea sa contem- 
plată într-wn alt eu, pentru a fi cu adevărat iubire şi iubire eternă, nesecată; ea este 
o referinţă la un alt eu, care este şi el purtătorul subiectivităţii sale infinite şi 
răspunde cu aceeaşi iubire eternă, nesecată. Un eu divin iubeşte cu o iubire veşnic 

70. Karl Barth, Kirchtiche Dogmatik 11/ 1, 4 Auflage, 1959, p. 155. 

inepuizabilă, ceea ce îi este propriu, sau plenitudinea sa, ca pe aceea a unui alt eu, 
şi aceasta, într-o reciprocitate. Aceasta este viaţa dumnezeiască. Ea se conciliază cu 
plenitudinea inalterabilă. Este aceeaşi existenţă infinită a iubirii, iubirea unei per- 
soane infinite, îndreptată spre o persoană demnă de o iubire infinită şi invers, dar 
în interiorul aceleiaşi subiectivităţi. Altfel eternitatea ar fi sau o plictiseală insu- 
portabilă, dacă ar fi apanajul unei conştiinţe singulare, sau un nonsens, dacă ea ar 
fi apanajul unei substanţe sau al unei legi care nu ţinteşte spre nimic. 

Viaţa dumnezeiască este o plenitudine infinită continuu prezentă, care nu e 
simţită nici măcar ca o continuitate; pentru că acolo unde este simţită continui- 
tatea, este simţită trecerea şi se aşteaptă viitorul. în viaţa dumnezeiască nu există 
un trecut, pentru că prin trecut se măsoară distanţa parcursă spre desăvârşire; nici 
un viitor, pentru că prin viitor se speră o înaintare într-o desăvârşire care nu e 
posedată în prezent. în viaţa dumnezeiască este un prezent fără o referire la trecut 
şi la viitor, pentru că se trăieşte pururea în plenitudine. 

Dumnezeu este etern, pentru că nu există Ia El o depăşire a comuniunii rea- 
lizate, spre o alta mai deplină. O asemenea depăşire e posibilă numai acolo unde 
fiinţa e limitată, dar în acelaşi timp e şi capabilă de creştere. De aceea numai fiinţa 
umană e capabilă de depăşire, iar aceasta, pentru că nu e supusă deplin legilor de 
repetiţie ale naturii şi pentru că poate creşte dintr-o existenţă cu adevărat infinită. 
Altfel, capacitatea de creştere a fiinţei umane nu s-ar dezvolta decât de la un 
început la un sfârşit, deci nu ar satisface setea ei de atingere a infinităţii şi a eter- 
nităţii, dacă nu ar exista o existenţă personală supremă, deci eternă şi infinită. 

Dar viaţa dumnezeiască nu e nici o încremenire fără început şi fără sfârşit, ci 
e o comuniune vie între Subiectele supreme. Dumnezeu este deasupra oricărui 
mod de existenţă determinată care, chiar prin aceasta, arată că nu are în sine totul. 
Dionisie Areopagitul zice: "Dumnezeu nu este existent în oarecare mod, ci simplu 
şi indefinibil, cuprinzând şi anticipând în Sine existenţa. De aceea Se numeşte şi 
împăratul veacurilor, întrucât în El este şi subzistă toată existenţa. Şi nici nu a fost, 
nici nu va fi, nici nu a devenit, nici nu va deveni; mai bine zis nici nu este" 71 . 
Eternitatea lui Dumnezeu ţine de plenitudinea Lui şi de faptul că nu face parte din 
nici un sistem de referinţe, că e mai presus de existenţă. 

Numai pentru că este prin Sine plenitudinea mai presus de orice determinare 
şi devenire, de orice creştere şi descreştere, Dumnezeu a putut crea o lume desti- 
nată împărtăşirii de eternitatea Sa, înţeleasă ca plenitudine a comuniunii interper- 
sonale. Căci alt rost nu ar avea crearea lumii. Iar o lume existentă prin ea ca o 
eternitate impersonală, care creşte şi descreşte continuu într-un cerc închis, n-ar 
avea nici ea vreo raţiune şi ar fi cu totul inexplicabilă. 

b. Eternitatea lui Dumnezeu poartă în ea posibilitatea timpului. Deci 
Dumnezeu este eternitatea adevărată, sau are eternitate adevărată, pentru că este 

71. De divinis nominibus, cap. V § IV; P. G. cit., col. 817 D. 



ÎNVĂŢĂTURA CREŞTINĂ ORTODOXĂ DESPRE DUMNEZEU 1 25 

comuniune perfecta de persoane supreme, mai presus de orice limitare. Numai o 
eternitate în acest sens face posibilă înţelegerea timpului şi raportul eternităţii cu 
el. Eternitatea în acest sens adevărat nu mai poate fi considerată ca ireconciliabilă 
cu timpul, dar nici ca identică cu timpul. Timpul nu e ceva contrar eternităţii, o 
cădere din eternitate, dar nici o eternitate în desfăşurare. Eternitatea dumnezeiască, 
ca viaţă în plenitudine, ca dialog al iubirii eterne şi desăvârşite între subiecte care 
sunt perfect interioare unul altuia, poartă în ea posibilitatea timpului, iar timpul, 
posibilitatea împărtăşirii de eternitate, fapt care se poate actualiza în comuniunea 
cu Dumnezeu prin har. Căci Dumnezeu fiind comuniune interpersonală eternă, 
poate intra în relaţii de iubire şi cu fiinţele temporale. Sfântul Maxim Mărturisitorul 
spune că "raţiunile timpului sunt în Dumnezeu" 72 . 

Dumnezeu a creat lumea ca s-o facă părtaşă de eternitate sau de comuniunea 
Sa, nu prin fiinţa ei, ci prin har, prin împărtăşirea de ea. Căci eternitatea fiind 
transcendentă făpturii temporale, nu poate veni ca adaosuri temporale, ci ca un 
dar din alt plan. 

Sfinţii se împărtăşesc încă în cursul vieţii terestre de o pregustare a eternităţii 
lui Dumnezeu. Sfântul Maxim Mărturisitorul spune despre Melchisedec, pe care 
Scriptura îl prezintă ca fiind "fără tată şi fără mamă" şi ca pe unul ce "nu are nici 
început zilelor, nici sfârşit vieţii" (Evr. 7, 3), că "s-a ridicat peste timp şi fire şi s-a 
învrednicit să se asemene cu Fiul lui Dumnezeu, devenind prin deprindere, adică 
după har, pe cât e cu putinţă, aşa cum credem că e Dătătorul harului după fiinţă". 
Căci sfinţii, în general, "unindu-se întregi cu Dumnezeu întreg, pe cât e cu putinţă 
puterii naturale existente în ei, s-au imprimat atât de mult de calitatea Lui, încât nu 
se mai cunosc decât din El, ca nişte oglinzi atotstrâvezii, având chipul lui 
Dumnezeu care Se priveşte în ele, arătându-se în mod nealterat prin trăsăturile Lui; 
căci nu a mai rămas în ei nici una din trăsăturile vechi, prin care se vedea omenescul, 
ci toate au cedat celor mai tari, cum se umple de lumină aerul amestecat cu ea" 73 . 

Iar Sfântul Grigorie Palama, citând pe Sfântul Maxim, spune şi el că cel 
îndumnezeit devine "fără început" şi "fără sfârşit" 74 El citează şi pe Sfântul Vasile 
cel Mare, care spune că "cel ce se împărtăşeşte de harul lui Hristos se împărtăşeşte 
de slava Lui veşnică" 75 , şi pe Sfântul Grigorie" de Nyssa, care spune că omul ce se 
împărtăşeşte de har "iese" din firea sa şi "devine din muritor - nemuritor, din pătat 
- curat, din efemer - veşnic şi din om, devine cu totul dumnezeu" 76 . 

Dar daca în cursul vieţii temporale numai sfinţii ajung părtaşi, în unele clipe, 
de eternitate, la sfârşitul acestei vieţi, în planul eshatologic, toţi cei ce.au crezut şi 
s-au străduit să trăiască potrivit voii lui Dumnezeu se vor împărtăşi de eternitate, 
pentru că se vor împărtăşi de comuniunea cu Dumnezeu cel necreat. 

72. Ambigua, P.G. 91, C D col. 1164 D; Fapte, 17, 26. 

73. lbid., col. 1137 CD. 

74. A treia, către Achindin, ed. P. Hristou, voi. I, p.308. 

75. Despre Sfântul Duh, 15; P. G. 32; col. 132 B. 

76. Cuv. 7 ia Fericiri; P. G. 44, col. 1280 C. 

c. Creatura câştigă eternitatea prin mişcarea ei spre Dumnezeu, în timp. In 

aceasta se vede că Dumnezeu a creat pe oameni şi lumea pentru eternitate. Dar 
eternitatea se câştigă printr-o mişcare spre El, care se realizează în timp. Timpul 
este astfel mediul prin care Dumnezeu cel etern conduce creaturile spre odihna în 
eternitatea Sa. 

Sfântul Maxim Mărturisitorul a apărat pe larg mişcarea aceasta şi deci şi tim- 
pul, în opera sa "Ambigua", împotriva teoriei platonic-origeniste, care considera 
mişcarea ca o cădere păcătoasă a fiinţelor spirituale din unitatea lor în Dumnezeu, 
motiv pentru care au fost închise drept pedeapsă în trupuri. în timp ce, potrivit 
acelei teorii, sufletele închise în corpuri caută să se elibereze cât mai repede de 
mişcarea temporală şi de lume, ridicându-se în eternitatea divină, Sfântul Maxim 
consideră că mişcarea este imprimată de Dumnezeu însuşi fiinţelor raţionale create 
de El, ca singurul mijloc prin care ele pot înainta spre odihna finală în eternitatea 
divină. Teoria origenistă vedea lucrurile în schema: mişcare (prin cădere), facere, 
stabilitate finală. Sfântul Maxim inversează primele două elemente ale acestei tri- 
ade: creaţie, mişcare, odihna fericită în eternitatea lui Dumnezeu. 

Fiinţele create nu puteau avea de la început eternitatea, căci aceasta ar fi 
însemnat să fie eterne prin firea lor; dar între calitatea de "creaturi" şi atributul 
"eternitate prin fire" este o contradicţie. Ele trebuiau să ajungă la eternitate 
printr-un efort propriu, ajutat de harul dumnezeiesc. De aci rezultă necesitatea 
pozitivă a mişcării şi a timpului. Mişcarea în timp este folosită astfel de eternitatea 
divină, pentru atragerea fiinţelor create în sânul ei. Mama pune copilul la o dis- 
tanţă de ea şi îl cheamă spre ea, pentru ca el să se întărească în exerciţiul mişcării 
ce-1 face spre ea, atras de dorul ei. "Creaţia tuturor celor sensibile şi inteligibile 
trebuie cugetată înaintea mişcării. Căci nu e posibil să fie mişcarea înaintea 
creaţiei" 77 . "Deci dacă toate fiinţele raţionale sunt create, ele sunt puse desigur şi 
în mişcare, mişcându-se spre existenţa cea bună prin voinţă de la începutul lor, 
după fire, pentru faptul că există. Iar sfârşitul mişcării este existenţa în Cel ce Se 
află în existenţa eternă cea bună, precum şi începutul lor este însăşi existenţa sau 
Dumnezeu, Care este dătătorul existenţei şi dăruitorul existenţei bune, începutul şi 
sfârşitul" 78 . 

Mişcarea de care se folosesc fiinţele raţionale pentru a ajunge de la existenţă, 
prin existenţa bună, la existenţa fericită eternă în Dumnezeu este o mişcare prin 
voinţă, şi capătă în acestea numele de lucrare. Prin lucrare aceste fiinţe înaintează 
spre Dumnezeu, întrucât se purifică de pasiuni, dobândesc virtuţile, între care cea 
mai înaintată este iubirea şi astfel, eliberate de pasiuni, cunosc raţiunile dum- 
nezeieşti ale lucrurilor, adică văd sensurile acestora în Dumnezeu, sau pe 
Dumnezeu în toate. E un drum de desăvârşire etică, de îmbogăţire în cunoaştere. 

77. Ambigua; P. G. cit., col. 1072 B. 

78. Ibid, col. 1073 C. 



ÎNVĂŢĂTURA CREŞTINĂ ORTODOXĂ DESPRE DUMNEZEU 1 27 

La sfârşitul acestui drum le apare Dumnezeu, sau intră în comuniune iubitoare 
directă cu El. "Ziua a opta şi prima, mai bine zis, ziua cea una şi netrecătoare, este 
arătarea preacurată şi atotluminoasă a lui Dumnezeu, care se produce după 
oprirea celor ce se mişcă. El vine întreg în cei ce s-au folosit prin voinţa lor de 
raţiunea cea după fire a existenţei şi le oferă veşnica existenţă bună prin 
împărtăşirea Sa, ca Cel ce e singurul existent, veşnic existent şi fericit existent" 79 . 

Părinţii accentuează că odihna în eternitatea dumnezeiască e rezultatul efortu- 
lui ridicării fiinţei umane spre iubirea culminantă a lui Dumnezeu: "Deci tot cel ce 
şi-a mortificat mădularele de pe pământ (pornirile spre pământ) şi şi-a stins tot 
cugetul trupesc al său şi s-a scuturat de toată afecţiunea faţă de trup - prin care-şi 
împarte iubirea ce o datorează numai lui Dumnezeu, ...încât poate să spună ca 
fericitul Pavel: "Cine ne va despărţi pe noi de iubirea lui Hristos?" (Rom. 8, 35) - a 
devenit fără tată şi fără mamă şi fără neam ca marele Melchisedec, nemaifiind 
reţinut nici de trup, nici de fire, pentru unirea cu Duhul" 80 . 

Sfinţii Părinţi accentuează că la eternitatea lui Dumnezeu participă deplin cel 
ce a devenit întreg ai lui Dumnezeu, căci în acest caz şi Dumnezeu a devenit 
întreg al lui. Dar aceasta înseamnă o iubire totală între om şi Dumnezeu. La 
această stare se ajunge însă prin efort şi în timp. însă iubirea porneşte de la 
Dumnezeu ca ofertă şi această ofertă o face El continuu. Iubirea omului e numai 
un răspuns la această ofertă şi ea n-ar putea avea loc dacă n-ar fi această ofertă, 
care e totodată şi o putere dată omului de a-I răspunde. Aceasta înseamnă că eter- 
nitatea lui Dumnezeu ţine legat de sine timpul creaturii, sau timpul acesteia e legat 
continuu de eternitatea lui Dumnezeu. Mai mult, eternitatea lui Dumnezeu e 
prezentă în timpul omului prin oferta iubirii Sale, care provoacă şi ajută pe om la 
răspuns. 

d. Eternitate, timp, eon. Sfântul Maxim Mărturisitorul zice: "Timpul, când se 
opreşte din mişcare, este eon, şi eonul, când se măsoară, este timp purtat de 
mişcare. Astfel eonul este, ca să spun pe scurt, timpul lipsit de mişcare, iar timpul, 
eonul măsurat prin mişcare" 81 . Şi tot el a spus: "îndumnezeirea, ca să spunem pe 
scurt, este concentrarea şi sfârşitul tuturor timpurilor şi tuturor veacurilor şi tuturor 
celor ce sunt în timp şi în veac" 82 . 

Aceasta înseamnă că eternitatea care se va instala la sfârşitul timpului va fi o 
concentrare a întregului timp, împreună cu eforturile făcute de oameni, concen- 
trare penetrată de eternitatea divină, cu care omul a intrat în comuniune deplină. 

Cu alte cuvinte, eonul devine timp când apare creaţia cu mişcarea ei, şi timpul 
devine eon când creaţiunea se opreşte din mişcarea ei, în Dumnezeu Cel ce e mai 
presus de mişcare, ca Unul ce are în Sine totul din veac şi până în veac. Eonul pre- 

79. Ibid., col. 1392 B. 

80. Ibid., col. 1144. 

81. Ibid., col. 1164 C. 

82. Răspunsuri citre Talasie, 59; Filoc. rom., voi. III, p. 315. 

există ca virtualitate a timpului în sânul eternităţii divine, fără să se confunde cu 
ea, ca o raţiune a timpului legată de raţiunea cosmosului (Fapte, 17, 26). 

Dumnezeu le dă celor create fiinţa reală şi susţine dezvoltarea lor prin energi- 
ile Sale necreate. în acest sens e prezent şi El în ele, cu eternitatea Lui. 

Timpul a început, fără îndoială, odată cu lumea creată. Totuşi, fără o eternitate 
preexistenta, el n-ar fi putut începe. Dar el nu e nici numai o simplă perioada în 
nesfârşitele perioade ce au fost şi vor fi. Eternitatea dinainte şi cea de după timp 
este altceva decât timpul. Dar eternitatea explică timpul, care din ea vine şi în ea 
se sfârşeşte. A fost în ea ca eon virtual şi sfârşeşte ca eon actualizat şi eternizat cu 
toate realităţile trăite ca timp desfăşurat. Şi ea e baza lui. Timpul ca desfăşurare a 
eonului e un fel de scară întinsă de eternitate, sau de o lucrare a ei, spre lumea 
creată. E scara întinsă de eternitatea lui Dumnezeu pusă la dispoziţia mea, după 
măsura mea, printr-o lucrare a lui Dumnezeu la nivelul meu. Căci eu nu pot trăi 
încă eternitatea ca atare. 

Timpul nu ţine de fiinţa creaturii, spune Sfântul Maxim Mărturisitorul. Aceasta 
pentru că în viaţa viitoare el nu mai e trăit în desfăşurarea lui. Dar tot el spune că 
în existenţa ei terestră creaţia nu se poate concepe fără timp. Timpul ca atare nu 
rămâne exterior creaturii, ci devine de la început o condiţie a urcuşului ei. Dar tot 
aşa de adevărat e că creatura e făcută să depăşească mişcarea şi timpul. Se poate 
deci spune că timpul e condiţia relaţiei dinamice a creaturii, care n-a ajuns încă în 
Dumnezeu, cu Dumnezeu Cel etern. Odată ajunsă deplin în El, se instalează cu 
timpul ei redevenit eon, în eternitatea Lui. Atunci relaţia lui Dumnezeu cu creatura, 
ajunsă la unirea cu El, a dobândit o maximă intimitate. în fond, aceasta arată cât 
de mult creatura e făcută pentru Dumnezeu, cât de mult e legată de eternitatea lui 
Dumnezeu. 

întrucât relaţia cea mai înaltă între Persoana divină şi cea umană nu poate fi 
decât o relaţie de iubire şi nu poate urmări altceva decât unirea într-o iubire 
deplină, viziunea despre legătura intimă între eternitate şi timpul menit să devină 
eon îmbibat de eternitate, se poate transcrie în termenii acestei relaţii. 

e. Timpul, ca interval între chemarea lui Dumnezeu şi răspunsul nostru. Am 
spus că eternitatea lui Dumnezeu poate fi concepută ca prezentă în timpul nostru 
prin oferta iubirii Sale, care provoacă şi ajută răspunsul nostru. 

Iubirea este oferirea de sine a unui eu, altui eu şi aşteptarea oferirii aceluia, ca 
răspuns la oferirea sa. Numai în răspunsul imediat şi deplin al celui căruia i se 
oferă iubirea este îndepărtată orice aşteptare, orice interval temporal, realizându-se 
unirea imediată. Dumnezeu ne-a oferit iubirea Sa de la crearea noastră. Dar 
răspunsul nostru la dăruirea de Sine a lui Dumnezeu nu este o dăruire de noi 
înşine care să nu poată fi şi mai deplină, adică să înlăture aşteptarea şi speranţa 
unei dăruiri şi mai depline. Noi suntem limitaţi ca creaturi, dar în acelaşi timp sun- 
tem capabili de a ne depăşi şi tindem să ne depăşim. Aceasta introduce timpul, 

adică trecutul cu nemulţumirea pentru ceea ce am fost şi pentru gradul în care 
ne-am dăruit, şi viitorul cu tendinţa de a fi mai mult şi de a ne dărui mai mult. 

Dar mulţumiţi nu vom fi decât atunci când vom fi depăşit orice nedeplinătate, 
când ne vom putea dărui într-un mod care să nu mai poată fi depăşit. Iar aceasta 
n-o vom avea decât participând deplin la Dumnezeu, când vom fi îndumnezeiţi 
deplin prin har. Totuşi efortul nostru de creştere în această direcţie e necesar. 
Astfel noi suntem atât temporali, cât şi în tendinţă spre eternitate şi legaţi de ea. 
Năzuinţa aceasta e a noastră, dar realizarea o avem prin Dumnezeu. Şi întrucât 
caracterul nostru temporal, sau necesitatea de a creşte în iubirea de Dumnezeu şi 
prin efortul nostru, nu ne permite să avem dintr-odată pe Dumnezeu oferit inte- 
gral, Dumnezeu însuşi ni Se oferă în măsura în care putem răspunde cu dăruirea 
noastră. 

Dumnezeul Cel etern Se plasează într-o aşteptare în raport cu noi. Astfel apare 
raportul între El şi timp. De aici se vede că Dumnezeu ţine timpul legat de eterni- 
tatea Sa. Eternitatea acceptă timpul în ea, adică Dumnezeu acceptă făptura, care 
trăieşte în timp, în eternitatea Sa, deşi timpul reprezintă şi o distanţă spirituală între 
persoanele create şi Dumnezeu. Eternitatea este astfel atât în timp, cât şi deasupra 
timpului. Rămâne o distanţă între noi şi Dumnezeu, dar în acelaşi timp această dis- 
tanţă are loc în cadrul iubirii, deci al eternităţii lui Dumnezeu. Distanţa e deci tim- 
pul, ca aşteptare a eternităţii îndreptate spre creaturi şi ca speranţă a creaturii 
îndreptate spre eternitate. 

Această distanţă va fi învinsă numai în deplina uniune finală dintre noi şi 
Dumnezeu. Sfântul Maxim Mărturisitorul zice: "Taina Cincizecimii este deci unirea 
directă cu providenţa a celor providenţiaţi, adică unirea naturii create cu Cuvântul, 
prin lucrarea providenţei, unire în care nu se mai arată nici timp, nici devenire" 8 ^. 

în Dumnezeu durata aşteptării este redusă la zero, căci iubirea între Subiectele 
dumnezieşti este simultană în toată perfecţiunea ei. Neputând creşte mai departe şi 
neputând cădea din această simultaneitate şi desăvârşire, iubirea dumnezeiască 
persistă, ca ofertă şi ca răspuns, într-un act bilateral (sau trilateral) etern. 

Partenerii creaţi de Dumnezeu ai iubirii între ei şi cu El însuşi, întrucât nu 
puteau fi, ca El, prin natură şi prin ei înşişi purtătorii subiectivităţii Sale infinite sub 
toate raporturile - deci şi a iubirii -, trebuiau să ajungă prin voinţă la relaţia 
desăvârşită în iubire şi deci Ia eternitate. Ei nu pot ajunge la eternitate decât prin 
răspunsul nelimitat la oferta de Sine nelimitată a lui Dumnezeu cel etern, pentru că 
numai prin aceasta ei se deschid eternităţii lui Dumnezeu, sau pot participa la ea. 

Persoanele divine nu primesc din afară de ele eternitatea, pentru că nu 
primesc din afară plenitudinea vieţii prin răspunsul la iubirea unei fiinţe supe- 
rioare. Fiinţele create cu o existenţă mărginită, trebuind să răspundă iubirii lui 
Dumnezeu ca să se deschidă Lui, nu pot face aceasta decât treptat. Aceasta 

83. Răspunsuri către Talasie, 65; Filoc. rom., voi. III, p. 439. 

înseamnă creştere şi efort. Răspunsul lor nu putea fi deci de la început o dăruire 
de sine şi, în consecinţă, o iubire echivalentă ofertei divine şi deci de o promptitu- 
dine simultană şi de o plinătate desăvârşită. Pentru aceea, Dumnezeu le oferă, la 
rândul Său, gradat şi în măsura creşterii lor şi a capacităţii lor de răspuns, iubirea 
Sa. Astfel răspunsul lor deplin nu va avea loc decât atunci când Dumnezeu li Se va 
dărui deplin, după ce ele vor fi crescut în direcţia aceasta. în relaţiile cu ele 
Dumnezeu actualizează energiile Sale într-un mod treptat; El nu comunică cu ele 
prin esenţa Sa integrală, cum comunică în viaţa interioară a Sfintei Treimi. 

Dar, pe această cale a noastră spre eternitate, Dumnezeu însuşi trăieşte cu noi 
aşteptarea şi deci timpul, în planul energiilor Sale sau al relaţiilor Sale cu noi. Şi 
aceasta pentru că El însuşi trăieşte voluntar limitarea ofertei iubirii Sale. A se vedea 
spre exemplu istoria Revelaţiei şi a deplinei ei actualizări. Dumnezeu trăieşte simul- 
tan eternitatea Sa în relaţiile intertreimice şi raportul temporal cu fiinţele spirituale 
create; sau, chiar în relaţiile cu acestea, El trăieşte atât eternitatea cât şi timpul. 

Aceasta este o chenoză acceptată voluntar de către Dumnezeu pentru creaţie, 
o coborâre (katabas/'s) în raport cu lumea, trăită simultan cu eternitatea vieţii Sale 
treimice. El le trăieşte pe amândouă prin faptul că face să se simtă oferta iubirii 
Sale eterne chiar în momentul nostru temporal. Dar aceasta înseamnă că, în necesi- 
tatea de a răspunde, şi noi trăim, nu numai temporalitatea noastră, ci şi eternitatea 
de unde vine această ofertă, chiar dacă noi răspundem numai pe jumătate, sau 
refuzăm să răspundem. 

Dumnezeu aşteaptă "cu îndelungă răbdare" întoarcerea noastră la El, trezirea 
noastră la iubirea pe care ne-o oferă. Dar simultan cu aceasta El Se bucură de 
netemporalitate, sau de absenţa intervalului în manifestarea reciprocă a iubirii între 
subiectele treimice. Or, ceea ce măreşte şi mai mult paradoxul este că bucuria 
iubirii intratreimice coexistă cu aşteptarea răspunsului persoanei omeneşti şi cu 
tristeţea întârzierii lui: "Iată, Eu stau la uşă şi bat. Dacă va auzi cineva glasul Meu şi 
va deschide uşa, voi intra la el" (Apoc. 3, 20). Timpul înseamnă pentru Dumnezeu 
durata aşteptării între bătaia Sa la poartă şi fapta noastră de a o deschide. El nu 
intră cu forţa în inima oamenilor. Timpul implică în acest sens şi libertatea şi 
respectul acordat de Dumnezeu creaturilor conştiente. Unirea cu El în iubire nu se 
poate realiza fără răspunsul liber al oamenilor la oferta iubirii Sale. Dar Dumnezeu, 
aşteptând, trăieşte timpul fără să uite eternitatea Sa, fără să iasă din ea, în timp ce 
noi, când nu auzim glasul Lui, trăim un timp fără conştiinţa eternităţii. 

Vederea lui Dumnezeu cu privire la noi se întinde peste tot viitorul şi de 
aceea El aşteaptă cu îndelungă răbdare şi Se mulţumeşte cu mai puţin ca noi. El 
este astfel în aşteptare, sau în timp, şi deasupra aşteptării, în eternitate. 

întrucât actele lui Dumnezeu de oferire a iubirii Sale ţin seama de nivelele la 
care am ajuns în capacitatea noastră de a răspunde, se poate vorbi de o "istorie" a 
Revelaţiei şi a acţiunii lui Dumnezeu în relaţiile Lui cu noi, de o înaintare a Lui cu 

noi în devenirea noastră. Dar întrucât prin devenirea noastră noi nu reducem 
numai durata care ne desparte de deplina unire cu Dumnezeu, ci realizăm şi o 
înaintare continuă în atmosfera iubitoare a Persoanei Sale, se poate spune că 
timpul nostru se umple treptat de o eternitate tot mai simţită. Iar Dumnezeu, aştep- 
tând cu nădejde şi trăind apropierea noastră continuă cu El, are eternitatea la fel 
prezentă în timpul aşteptat de El. 

Dar durata între oferta lui Dumnezeu şi răspunsul nostru nu se reduce cu 
necesitate în mod treptat. Noi am putea să răspundem mai repede, dacă am voi să 
participăm mai repede la Dumnezeu prin har. Şi unii răspund de fapt mai repede. 
Dar alţii dezamăgesc aşteptarea lui Dumnezeu: "Ierusalime, Ierusalime, de câte ori 
am voit să adun pe fiii tăi cum adună pasărea pe puii săi sub aripile ei, dar ei n-au 
voit" (In. 5, 4). 

Dumnezeu anunţă viitorul prin prooroci. El anunţă binefacerile sau pedepsele 
Sale viitoare. Aceasta înseamnă atât condiţionarea de timp a faptelor Sale, cât şi 
îmbrăţişarea anticipată a timpului. Timpul nostru este o realitate şi pentru El, dar 
totuşi El este şi deasupra timpului. El e deasupra chiar prin faptul că omul este 
mişcat interior de oferta lui Dumnezeu, sau de apelul Lui, de faptul că noi suntem 
mişcaţi la un răspuns de iubirea eternă oferită de Dumnezeu. Prin acţiunea mani- 
festată prin apelul continuu, Dumnezeu este ca un arc întins peste intervalul între 
oferta Sa şi răspunsul nostru, între eternitate şi timp. Numai când noi devenim total 
insensibili la această ofertă, când nu mai avem în noi nici o preocupare de 
răspuns, nu mai suntem atârnaţi de lucrarea lui Dumnezeu şi nu mai suntem ţinuţi 
de ea într-o mişcare spre eternitate. Astfel Dumnezeu face eficientă eternitatea Sa 
în faptul că noi suntem conduşi spre depăşirea duratei între oferta iubirii Sale şi 
răspunsul nostru, deci spre depăşirea timpului. Suntem conduşi spre această 
depăşire de puterea iubirii Sale intertreimice, deci graţie eternităţii lui Dumnezeu, 
graţie iubirii Sale şi vieţii Sale mai presus de timp. 

Sensul acesta al timpului se poate vedea şi în faptul că noi suntem totdeauna 
întinşi înaintea noastră, că nu ne aflăm închişi în ceea ce suntem şi că n-am ajuns 
nici la ceea ce vrem şi ne cere existenţa noastră să fim, că suntem neîncetat pe 
drum, sau călători. Timpul este expresia faptului că noi nu rămânem şi nu putem 
rămâne în ceea ce suntem, dar nici n-am ajuns definitiv în acea plenitudine în care 
ne putem odihni; că noi suntem suspendaţi deasupra abisului neantului. Aceasta se 
arată şi în faptul că noi căutăm totdeauna un sens mai satisfăcător a ceea ce sun- 
tem şi a ceea ce este în jurul nostru. 

Deci ceea ce este în noi este căutarea, tendinţa spre viitor, lăsarea în urmă a 
ceea ce suntem, întinderea spre altă ţintă (Fii. 3, 14; epectazele Sfântului Grigorie 
de Nyssa). Aceasta atestă că noi nu avem în noi suficienţa existenţei noastre nicio- 
dată în timp, că noi suntem făcuţi pentru eternitate. O odihnă definitivă sau pre- 
lungită în momentul prezent nu e posibilă atâta timp cât trăim încă într-o viaţă 

insuficientă, adicâ în timp. Momentul prezent este un moment întins spre viitor; el 
nu este exclusiv un moment prezent. Noi n-avem propriu-zis un prezent, pentru ca 
n-avem în noi o viată desăvârşită, infinită. Numai Dumnezeu, existenţa plenară 
este un prezent etern. Şi numai în El noi ne putem odihni, pentru că în El avem 
. viaţa fără limitări. Aceasta nu înseamnă că'noi nu trebuie să lucrăm în fiecare clipă. 
Dar fiecare act, deşi imediat, este pentru viitor, este întins spre viitor şi noi suntem 
vii numai întrucât noi ne întindem spre viitor prin actul prezent. Dacă vrem să 
rămânem în ceea ce suntem, suntem morţi, suntem într-o viaţă care se epuizează 
într-o clipă. 

Prin timp noi ne grăbim spre răspunsul mai satisfăcător la apelul lui 
Dumnezeu, la oferta iubirii Lui şi Dumnezeu însuşi ne atrage spre aceasta, ne 
atrage în El, ca în adevărata existenţă. Pentru că răspunsul deja dat nu ne mai ţine 
în existenţă, întrucât Dumnezeu lansează spre noi şi în noi o ofertă şi deci o 
energie mai avansată, corespunzătoare cu ceea ce urmează după starea la care am 
ajuns. De aceea noi trebuie să ne facem pe noi înşine morţi pentru momentul 
prezent, ca să lucrăm în prezent pentru viitor, pentru a găsi în viitor adevărata 
noastră existenţă. Trebuie să lăsăm ceea ce este, pentru ceva care nu este încă, 
pentru că ceea ce este e pe cale de a deveni mort. 

Timpul ca durată este totdeauna interval, sau mişcarea în intervalul dintre 
două capete ale unei punţi. Noi nu putem suferi să rămânem în interval. 

în timp este ceva ambiguu. El este şi nu este. Aşa 1-a văzut Sfântul Vasile cel 
Mare. El este lansarea de la o stare pe cale de a deveni moartă peste neant, spre o 
plenitudine. El este fuga din Egipt prin deşertul Sinai, spre Ţara Făgăduinţei. A 
rămâne pe loc înseamnă a muri. Trebuie să ne lansăm, renunţând la o stare 
ameninţata de moarte, în credinţa sigură că vom găsi plenitudinea. Este părăsirea 
prezentului ca o viaţă aparentă, ca o viaţă ameninţată de moarte, trecând prin 
neantul care duce la viaţă, trecând într-un anumit sens prin Cruce. între toate 
clipele este aşezată Crucea şi după fiecare Cruce, momentul următor ne vine ca un 
dar al lui Dumnezeu. Mişcarea aceasta peste gol o facem din nădejdea în 
Dumnezeu, ascultând din credinţă apelul lui Dumnezeu pentru a ajunge în ţara 
făgăduită. 

în fond, aceasta înseamnă a nu mai trăi ţie însuţi, ci Celui pe care nu L-ai aflat 
încă, sau nu L-ai aflat deplin: a muri ţie însuţi. Aceasta înseamnă a accepta moartea 
unei vieţi aparente, pentru a afla viaţa adevărată. înseamnă a învinge moartea prin 
moarte. Trăirea în timp e trăire din graţia lui Dumnezeu sau moarte şi obţinere a 
vieţii mereu din mâna lui Dumnezeu. 

Dar numai întrucât această aşteptare a morţii pentru tine însuţi înseamnă a 
accepta să trăieşti din Dumnezeu, această moarte aduce adevărata viaţă. Altfel, 
mori fără să vrei faţă de fiecare clipă trecută, fără să obţii viaţa. "Cel ce ţine la viaţa 
sa, o va pierde (căci nu poate ţine clipa trecută, n. n.) şi cel care va pierde viaţa sa 

pentru Mine, o va afla" (Mt. 10, 39). Nu se poate intra la Dumnezeu decât în stare 
de jertfa, spune Sfântul Chirii din Alexandria 84 , adică în starea de moarte voită fată 
de tine însuţi, într-o dăruire totală lui Dumnezeu. 

Prin aceasta timpul implică în el cea mai mare libertate a creaturii. Fără 
această libertate timpul n-ar avea nici un sens. Dacă ea ar fi fixată în bine ca 
Dumnezeu, ea ar fi eternă. Dacă s-ar mişca monoton în cerc, nu s-ar vedea rostul 
mişcării şi al timpului. Dacă Dumnezeu ar purta creaţia spre Sine fără libertatea ei, 
ne-am putea întreba de ce n-a dus-o de la începutul ei la Sine. Timpul fără liber- 
tate îşi pierde sensul. în acest caz şi eternitatea ar fi lipsită de libertate. Ea ar fi o 
eternitate impersonală, o eternitate a relativităţii. Timpul presupune comuniunea 
Persoanelor supreme, care a adus la existenţa persoane create libere. 

Desigur, timpul nu există în comuniunea perfectă a Persoanelor supreme, dar 
se explică din această comuniune, întrucât ea vrea să alragâ în această comuniune 
şi alte persoane care nu există din eternitate, care sunt create în acest scop. în 
cursul timpului se manifesta libertatea şi capacitatea de decizie ambivalenţă, spre 
comuniunea cu alte persoane şi, în ultima analiză, spre comuniunea cu Persoanele 
supreme, sau spre închiderea definitivă în ea însăşi a fiinţei create conştiente. 
Timpul încetează fie în comuniunea desăvârşită cu comuniunea Persoanelor 
supreme, adică în plenitudinea infinită a comuniunii, fie în înfundarea în vidul pro- 
priu. Acestea sunt cele două eternităţi, cele două opriri ale timpului. în eternitatea 
comuniunii desăvârşite este deplina libertate şi un sens unic şi suprem pentru 
toate şi o mişcare deasupra mişcării; în eternitatea solipsistă este incapacitatea 
oricărei mişcări şi deci a oricărei libertăţi. 

Cel ce foloseşte timpul ca drum spre eternitatea iadului, în loc de a-1 folosi 
pentru a se depăşi din ce în ce, înaintează de la starea prezentă, pentru a câştiga o 
stare mai accentuată de dominaţie. Prin aceasta el înaintează în moarte, pentru că 
nu iese în mod real din sine însuşi şi, din această cauză, nu acceptă să se lanseze 
în intervalul real care-1 duce spre celălalt subiect şi, în ultimă analiză, spre Subiec- 
tul divin. El nu trăieşte timpul ca moarte faţă de sine însuşi şi ca salt în eternitate. 
De aceea are o frică continuă de moartea biologică. El foloseşte timpul pentru a 
înainta în sine însuşi, pentru a întări eu-ul său egoist, pentru a se înfunda în timp. 
Acesta e timpul care duce fiinţa mai departe în moarte, în gol. Şi o lasă în gol. Cel 
ce nu trăieşte decât acest timp, luptând numai în acest sens împotriva înaintării în 
slăbirea biologică, e mort spiritual şi nu va putea învia din moarte spre viaţă. Acest 
timp nu poate fi numit propriu-zis timp pentru spirit, pentru că el nu este un inter- 
val între persoane, între persoana umană şi Cea divină. El este deja, înainte de a 
sfârşi în iad, un timp aparent, sau un interval aparent, pentru că persoana nu iese 
în mod real din sine însăşi şi nu câştigă nici o sporire a vieţii, nimic cu adevărat 
nou; pentru că persoana nu se mişcă dincolo de ea însăşi, nu se mişcă în intervalul 

84. De adoratione in spiriiu er veritate; P. G. 69. 

temporal pentru a-1 învinge prin dăruirea de sine însăşi către celălalt şi în ultima 
analiză, către Dumnezeu. Timpul care este numai un interval între persoană şi 
lucrurile pe care vrea să le acapareze, sau între persoană şi"celelalte persoane con- 
siderate ca lucruri de dominat şi de exploatat nu e propriu-zis un interval real, ci 
un interval aparent, o înaintare în deşertul propriu, până la moartea totală. Pentru 
acest eu clipele ce se succed nu mai sunt o graţie a lui Dumnezeu, prin care poate 
înainta spre El, ci un blestem prin care se înfundă tot mai mult în moartea defini- 
tivă. El se teme de timp, nu-i vede toată valoarea. 

Numai ca interval şi deci ca legătură între persoane şi în ultima analiză între 
persoana umană şi Cea dumnezeiască, timpul este real şi prin aceasta, pozitiv, pro- 
gresiv şi creator, ca înaintare a persoanei în unirea vieţii sale cu viaţa celorlalţi şi 
cu viaţa infinită a lui Dumnezeu. El este real, ca mişcare reală a persoanei umane 
dincolo de ea însăşi, pentru a depăşi intervalul, nu pentru a scăpa de el. 

f. Numai depăşind timpul, nu evitându-1, ajungem în eternitate. Numai 
depăşind timpul ca interval real noi ajungem în eternitate, nu evitându-1. Pentru că 
numai depăşind intervalul real, ne unim cu Persoana supremă în iubire. Căci atâta 
timp cât persistă în noi un rest de egoism, adică atâta timp cât noi n-am depăşit 
încă intervalul străbătându-1, Subiectul suprem nu ni se dăruieşte deplin, fie pentru 
că saltul din mine însumi nu e total, nu reprezintă un sacrificiu, sau un dar total 
al fiinţei mele, fie pentru că după saltul de-un moment mă retrag din nou în 
mine-însumi. 

Desigur, depăşirea intervalului între noi şi între noi şi Dumnezeu rămâne tot- 
deauna insuficientă în cursul vieţii noastre pământeşti, mereu frânată de păcat, de 
egoism, chiar daca realizăm un progres. De altă parte, dacă eu nu caut Subiectul 
suprem prin subiectul aproapelui, sunt condamnat să nu aflu deplin nici pe 
aproapele meu. Eu nu aflu în el "noul" continuu esenţial care mă scoate din mine- 
însumi, care-mi dă viaţă, care mă scapă din moarte, depăşind în raport cu el, în 
mare măsură, intervalul. Trebuie remarcat, că această depăşire a timpului nu scoate 
pe om din realitatea interpersonală, ca în concepţia platonică a eternităţii. 
Dimpotrivă. 

în această întindere a mea dincolo de mine, spre celălalt, eu vreau să-1 găsesc 
pe el de asemenea ca dar de sine-însuşi. Persoana celuilalt este darul cel mai 
preţios care mă umple de viaţă, dar numai dacă ea rămâne în acelaşi timp per- 
soană, adică dacă ea se dăruieşte pe sine în mod liber, sau nu este acaparată ca un 
obiect. Numai persoana poate fi un astfel de dar benevol de sine-însuşi, pentru că 
numai ea se poate da liber şi numai acest dar mă umple de viaţă. Dar celălalt mi 
se dă mie numai întrucât mă dăruiesc lui şi eu însumi. Ieşirea din mine-însumi 
este, din alt punct de vedere, dăruirea de mine-însumi. Ieşind din mine, eu nu mai 
sunt al meu, ci al celui spre care ies. Dar celuilalt mă pot dărui complet, sau infinit, 
numai dacă văd prin el pe Dumnezeu cel infinit. 

Dar de altă parte, noi nu avem putere de a ne dârui complet unul altuia şi lui 
Dumnezeu dacă nu am primit în noi de la un altul superior elanul pentru a ne 
dărui în acest fel. Acesta este înţelesul afirmaţiei Sfântului Chirii de Alexandria, că nu 
se poate intra la Tatăl decât în stare de jertfă, dar în această stare noi suntem ridicaţi 
numai dacă Hristos ne ia în Sine în starea Sa de jertfă, sau Se sălăşluieşte în noi S5 . 

însuşi elanul pe care Hristos ni-1 imprimă pentru a ne dărui pe noi înşine, elan 
dat prin Sfintele Taine, nu ne face să ne dăruim fără întrerupere, ci dăruirea noastră 
este urmată de retragerea în noi înşine, adică noi nu depăşim intervalul sau timpul 
în mod total şi definitiv. Toate aceste întârzieri în a ne dârui lui Dumnezeu mani- 
festă şi întârzierile de a ne dărui altora. Noi avem setea unei adecvări desăvârşite şi 
absolute între apelul şi răspunsul la iubire. Dar această adecvare nu poate avea loc 
decât din şi în Dumnezeu, prin deplina încredere în El, prin împlinirea poruncii Lui 
de a ne iubi unul pe altul deplin, iubindu-L pe El deplin. 

Dumnezeu, trăind intervalul între răspunsul nostru şi cererea Sa şi cererea de 
iubire a semenilor, trăieşte toate durerile care cresc între partenerii neajunşi la 
deplina iubire. 

Astfel, Dumnezeu participă în oarecare fel la suferinţele omului. Noi suntem 
obişnuiţi să spunem că Dumnezeu suferă dacă omul nu răspunde la iubirea Sa 86 . 
Dar Dumnezeu suferă nu pentru că ar avea El însuşi nevoie de iubirea noastră, ci 
suferă pentru toate suferinţele care apar în noi din cauza refuzului de a răspunde 
la iubirea Lui şi la cererea noastră, reciprocă după o iubire completă şi 
neşovâitoare. Binefacerile lui Dumnezeu ne sunt date în forma iubirii Sale şi iubirii 
dintre noi. Dacă noi refuzăm această iubire, sau plinătatea ei, prin refuzul răspun- 
sului nostru complet şi neşovăitor, noi refuzăm binefacerile lui Dumnezeu. îl 
refuzăm pe El însuşi. Suferinţa lui Dumnezeu pentru noi vine din suferinţele în 
care noi ne înfundăm prin aceasta. Ea provine din faptul că nu ne poate face să 
participăm la binefacerile Sale, din cauza refuzului nostru de a accepta iubirea Lui. 

Intervalul dintre oferta iubirii lui Dumnezeu şi răspunsul nostru durează încă 
şi din cauza necesităţii unei creşteri spirituale a noastre prin efortul nostru liber. 
Oamenii se maturizează treptat. Nu putem da continuu răspunsurile cele mai adec- 
vate cerinţelor ce ni se adresează, înainte de trecerea unui anumit timp. Aici se 
arată importanţa învăţămintelor generaţiilor trecute, a dialogurilor umane, a expe- 
rienţelor care se găsesc la baza lor, a reflexiunilor fiecăruia. Dumnezeu îndreaptă 
pretenţiile Sale şi comunică darurile iubirii Sale oamenilor, pe măsura nivelului lor 
spiritual. Timpul istoric formează un tot, un eon în desfăşurare, în care unii sunt 
influenţaţi de alţii în bine şi în rău. De aceea vom fi judecaţi ca un întreg, ţinân- 
du-se seamă în judecata fiecăruia de influenţele pe care le-a suferit de la alţii sau 
le-a exercitat asupra tuturor, asupra întregului. 

85. Sfântul Chirii al Alexandriei, op. cit., ibid. 

86. Hans Kung, Af enschwerdung, Herder, 1970, p. 666. 

g. Timpul căzut din raza eternităţii divine este o imobilitate chinuitoare. Câtă 
vreme noi păstrăm o mobilitate spirituală, timpul persistă cu posibilitatea lui dublă, 
conformă capacităţii ambivalenţe a libertăţii noastre: ca ocazie de ridicări şi de 
căderi, ca drum spre eternitatea luminoasă sau spre cea neagră. El va înceta simul- 
tan cu această calitate ambigua care îi este proprie, când Dumnezeu va socoti că 
ne poate da putinţa ca răspunsul nostru la iubire să fie simultan cu apelul ce ni se 
face, sau când noi vom fi închişi definitiv şi total în singurătatea noastră; când 
cererea şi răspunsul dialogului se vor acoperi deplin, sau când nu va mai fi nici 
cerere, nici răspuns; când nu va mai fi cerere pentru că nu va mai fi răspuns la ea 
şi nu se va mai produce un răspuns, pentru că nu se va mai auzi cererea. Un refuz 
continuu de a răspunde la iubire şi de a se oferi, va fixa creatura spirituală într-o 
neputinţă totală de comunicare. Atunci nu va mai fi nici o aşteptare, nici o speranţa. 

Pentru că în această stare nu va mai fi nimic nou, se poate spune că atunci nu 
va mai fi propriu-zis timp, pentru că nu va mai fi nimic din eternitate în el 
(înţelegem din adevărata eternitate) şi el va fi gol de orice conţinut. Acesta este 
timpul devenit nesemnificativ, inutil, prin vidul lui total, prin absenţa de orice 
mişcare, de orice direcţie, de orice ţintă. Aceasta va fi o eternitate nenorocită, care 
este chiar dedesubtul timpului. Sfântul Maxim vorbeşte şi el de această eternitate 
ca dedesubt al timpului. 

Monotonia fără sfârşit a vidului şi plenitudinea reprezintă cele două forme 
radical diferite ale eternităţii: cea dintâi este eternitatea moartă, cea de a doua este 
eternitatea vie. Timpul care poate înainta spre plenitudinea adevăratei eternităţi 
este creator 87 . El soarbe viaţă din energiile dumnezeieşti infinite, transferând-o pe 
planul creat. Timpul căzut total din raza eternităţii, într-o monotonie neschimbabilâ 
şi fixată, nu mai are nimic nici chiar din caracterul timpului, fiind o eternitate con- 
trară adevăratei eternităţi. El nu mai e propriu-zis timp, pentru că nu mai este suc- 
cesiune de stări mereu noi, stimulate de speranţa de a ajunge mereu mai departe 
în eternitate, ci o eternitate a monotoniei, a golului, în care speranţa nu mai e 
posibilă, nici aşteptarea, nici împlinirea. Este timpul gol de substanţă sau de succe- 
siunea cu un sens, întrucât nu se mai aşteaptă nimic, nu se mai face nimic în el; 
pentru că el nu mai e atras de eternitate. Este o stare unică fără sfârşit, trăită ca un 
blestem, ca o pietrificare, sau ca o moarte conştientă. Este imposibilitatea sau eter- 
nitatea neagră a iadului, întunericul cel mai dinafară (al existenţei), absenţa vieţii 
trăite totuşi ca un chin. 

Neschimbabilitatea lui Dumnezeu, de care El face parte şi celor ce cresc în 
iubire, este neschimbabilitatea în plinătatea vieţii de iubire, deasupra căreia nu mai 
poate fi altceva. Neschimbabilitatea iadului este vidul total al vieţii. Cei ce sunt în 
această stare s-au rupt total din dialogul iubirii, care-i ţinea atârnaţi de eternitate. 

87. Karl Rahner, Die Christologie innethalb einet evolutiven Wehanschauung, în 
Schriften zur Theologie, Bând V, 1964, ZUrich-Kflln, p. 191-192. 

Viaţa lor nu mai este propriu-zis o viaţă, existenţa lor nu mai e propriu-zis o exis- 
tenţă. Timpul coincide cu devenirea, pentru că el tinde spre deplina comuniune cu 
Dumnezeu, spre eternitate. Devenirea nu este în Dumnezeu, nici în iad. A admite o 
devenire în Dumnezeu înseamnă a nu-L mai vedea în plenitudinea vieţii şi a nu mai 
recunoaşte plenitudinea nici în Creator. Timpul nu va mai fi nici în cer, nici în iad. în 
cer nu va mai fi pentru că cei de acolo îl au pe Dumnezeu ca plenitudine; în iad nu 
va mai fi, pentru că nu se mai poate tinde spre Dumnezeu (Apoc. 12, 12). Dar 
aceasta nu va fi o odihnă. Pentru ca vidul fără speranţă este un chin. "Viermele lor nu 
va putrezi niciodată" (îs. 66, 24; Mc. 9, 44, 46, 48). Timpul e o graţie dată pentru 
căinţa (Apoc. 2, 21) şi o speranţă. Dar cei de acolo nu vor mai avea această graţie. 
"Iar celor ce s-au folosit prin voinţă de raţiunea firii contrar firii, Dumnezeu le va dis- 
tribui, în loc de veşnica existenţă fericită, veşnica existenţă nefericită, întrucât Cel ce este 
veşnic fericit nu le va fi bun celor ce au avut o dispoziţie contrară Lui şi ei nu vor mai 
avea nici o mişcare după arătarea Celui arătat, prin care El ajută celor ce-L caută" 88 . 

h. Temporalitatea umplută de eternitate în Hristos şi legătura Lui cu noi. Dacă 
Dumnezeu oferea înainte creaturilor conştiente iubirea Sa prin lucruri şi prin 
energiile Sale necreate, în Hristos El Se dă acestora pe Sine însuşi ca ipostas. în 
Hristos ne este accesibil pentru o deplină comuniune Ipostasul dumnezeiesc însuşi 
la nivelul nostru uman. El depăşeşte în El însuşi intervalul dintre Dumnezeire şi 
umanitate şi dintre El ca Dumnezeu şi noi. Dar această stare este realizată pentru 
noi în prezent numai ca într-o pârgâ şi virtual. 

Voinţa Sa umană răspunde deplin voinţei Sale dumnezeieşti. Dar prin aceasta 
nu se suprimă distincţia dintre ele. Voinţa dumnezeiasca se păstrează totdeauna ca 
cea care oferă, care cheamă, care cere răspunsul, care impune o responsabilitate; 
voinţa omenească rămâne aceea care răspunde. 

De altă parte, prin faptul că voinţa omenească a lui Hristos răspunde pentru 
oameni, cere pentru oameni, ea persistă într-o legătură cu temporalitatea lor, cu 
aspiraţiile lor, cu piedicile lor. Şi aceasta îl face pe Hristos să trăiască şi ca 
Dumnezeu aceste legaturi cu umanitatea temporala. Atâta vreme cât noi nu vom fi 
toţi în desăvârşirea răspunsului la oferta iubirii dumnezeieşti, rămâne şi Hristos, chiar 
mai mult decât în calitate de Dumnezeu înainte de întrupare, în legătură cu temporali- 
tatea noastră, deşi pe de altă parte El a adus în această temporalitate, ca Subiect al 
eternităţii, şi puterea unui răspuns mai complet al oamenilor la oferta divină. 

întruparea Cuvântului dumnezeiesc, şi faptul că în El coexistă depăşirea interva- 
lului temporar între om şi Dumnezeu şi legătura Lui cu oamenii temporali, arată şi ele 
legătura lăuntrică între eternitatea dumnezeiască şi temporalitatea omenească. 

Fiul lui Dumnezeu S-a întrupat pentru a ne ajuta să depăşim prin mişcarea 
noastră intervalul temporar care ne separă de deplina comuniune cu Dumnezeu. 
El face în oarecare fel această mişcare cu noi. Pentru aceea El Se află încă în acest 
interval, deşi pe de altă parte este deasupra lui. 

88. Ambigua, 91, col. 1393 D. 

Sprijinindu-se pe afirmaţia Sfântului Pavel (Evr. 11, 39-40), Origen a dat pe de 
altă parte următorul comentariu remarcabil cuvântului lui lisus: "Eu nu voi mai bea 
din acest rod al viţei până în ziua când îl voi bea cu voi, nou, în împărăţia lui 
Dumnezeu" (Mt. 26, 29); "El aşteaptă deci ca noi să ne întoarcem, ca noi sâ-I 
imităm pilda, ca noi să-I urmăm, pentru a Se bucura cu noi şi a bea cu noi vinul în 
împărăţia Tatălui Său. Căci acum, pentru că este milostiv, plânge, cu mai multă 
compătimire decât apostolul, cu cei ce plâng şi doreşte să Se bucure cu cei ce se 
vor bucura" (Rom. 12, 15)... Apropiindu-Se de Tatăl, aflându-Se aproape de altar şi 
oferind jertfa Lui pentru noi, El nu bea vinul bucuriei, pentru că apropierea de 
altar înseamnă tocmai a nu bea vinul bucuriei, pentru că El suferă până în prezent 
de amărăciunea păcatelor noastre". 

A se vedea simultaneitatea între dăruirea completă a lui Hristos Tatălui prin 
jertfă, adică între depăşirea intervalului temporar, şi legătura cu cei ce suferă în 
timp, întrucât Se dă tocmai pentru ei. 

"Până când va aştepta El? Până ce voi isprăvi, zice, lucrarea Mea. Când va 
isprăvi această lucrare? Când mă va desăvârşi pe mine însumi, care sunt cel din 
urmă şi cel mai mare dintre toţi păcătoşii... Până ce eu nu voi fi supus Tatălui, nici 
El însuşi nu va fi supus. El n-are trebuinţă să Se supună Tatălui pentru El, ci pentru 
mine, în care lucrarea Lui nu este încă terminată. Pentru aceea s-a spus "că El nu 
este încă supus". Hristos nu va lua deplina bucurie decât când întreg trupul Său o 
va lua. "Deoarece noi toţi suntem trupul Lui şi ne numim mădularele Lui, câtă 
vreme există unii între noi care nu sunt supuşi cu o supunere desăvârşită, El însuşi 
nu este încă supus". Nici sfinţii adormiţi nu vor fi în deplina bucurie "câtă vreme ei 
plâng pentru păcatele noastre". Aceasta înseamnă că până ce eu nu am depăşit 
intervalul temporal în iubirea cu toţi, timpul rămâne ca o realitate obiectivă 89 . 

Desigur, Origen crede că această revenire la Tatăl prin lisus va fi universală şi ea 
nu este pentru eternitate. Acestea sunt erorile lui. Ideea că însuşi lisus nu a luat 
deplina bucurie sau deplina odihnă în eternitate fără cei care luptă în timp va fi reluată 
de Sfântul Ioan Gură de Aur, de Sfântul Maxim Mărturisitorul şi în sfârşit de Pascal, 
care a formulat sentinţa impresionantă: "Jesus sera en agonie jusqu'a la fin du monde". 

Eternitatea este solidară cu timpul, fără să se confunde cu el. Eternitatea este 
obârşia şi perspectiva timpului şi forţa care mişcă timpul spre ea. La sfârşit, eterni- 
tatea va covârşi timpul, îi va da calitatea ei. Atunci nu va mai fi timp (Apoc. 10, 6), 
pentru că noi nu vom mai avea în noi decât iubirea. Sfântul Maxim Mărturisitorul 
zice: "Prin iubire vom putea avea nu numai o singură natură, ci şi o singură voinţă 
deliberativă cu Dumnezeu şi între noi, nemaiavând nici un interval (Siaoxaoiq) 
între noi şi Dumnezeu şi între noi înşine" 90 . Atunci Dumnezeu va usca lacrimile 
celor ce vor fi deplin cu El şi în El (Apoc. 21, 5). 

89. In levicicum, horn. VII; P. G. 12, col. 479, 480. 

90. Ep. II ad loanem Cubicularium; P. G. 91, 396 B. 

4. Supraspaţialitatea lui Dumnezeu şi participarea 
creaturilor spaţiale la ea 

a. Spaţiul, ca mediu al comuniunii cu baza îh Sfânta Treime. Dumnezeu e mai 
presus de spaţiu, întrucât spaţiul mărgineşte. Dar în acelaşi timp e prezent în tot 
spaţiul, fără ca părţile spaţiului să înscrie în El părţi corespunzătoare. Dumnezeu e 
mai presus de spaţiu, cum e mai presus de timp, fiind mai presus de un "când" şi 
de un "unde", precum e mai presus şi de orice "cum", pentru că toate acestea L-ar 
limita, L-ar determina, L-ar defini 91 . El e mai presus de acestea, căci e mai presus 
de orice sistem de referinţe, ca supraexistent, sau apofatic. Dar e în toate, în mod 
nespaţial şi netemporal, căci toate îşi primesc existenţa prin El. El e în toate, căci e 
în toate actele Lui referitoare la noi, creatoare, susţinătoare şi desăvârşitoare, acte 
prin care intră în sistemul nostru de referinţe, sau în planul existenţei, ca Cel ce le 
produce şi le determină, făcându-Se accesibil prin ele. 

Dumnezeu e supraspaţial ca subiect mai presus de compoziţie, apofatic. Dar 
subiect desăvârşit nu poate fi decât în comuniune perfectă cu alte subiecte 
supreme, infinite. Şi tocmai prin aceasta, în El e dată şi putinţa spaţiului, întrucât în 
deosebirea Persoanelor divine e dată posibilitatea alterităţii unor persoane finite, 
care să fie atrase în comuniunea cu Sine. Iar persoanele finite, nefiind de la 
început într-o comuniune perfectă între ele şi între ele şi Dumnezeu, distanţa ce le 
desparte de comuniunea desăvârşită ia forma spaţiului, cum ia forma duratei tem- 
porale. Astfel spaţiul e forma relaţiei între Dumnezeu cel supraspaţial şi infinit şi 
între persoanele finite, forma care face posibilă mişcarea lor între ele, dar, prin 
aceasta, şi spre Dumnezeu, întrucât Dumnezeu nu poate fi găsit în afara comuniu- 
nii cu alte persoane. 

Desigur, există şi subiecte create care au ca interval între ele şi Dumnezeu, 
sau între ele înseşi, numai intervalul duratei, cum sunt îngerii. Dar Dumnezeu nu e 
monoton în acţiunea Sa creatoare. El creează şi subiecte îmbrăcate în trupuri mate- 
riale, pentru a face din formele materiale un mediu al spiritualităţii şi deci chipuri 
ale unei frumuseţi vizibile. Aceste subiecte fiind îmbrăcate în trupuri materiale, au 
nevoie de o existenţă alăturată, deci de un spaţiu. Şi încă ele au nevoie de un 
spaţiu larg de mişcare liberă. Căci aşa cum timpul e dat pentru libertatea 
subiectelor create, aşa e dat şi spaţiul pentru libertatea lor de a se apropia sau 



91. Ambigua, 91; col. 1180. Sfântul Maxim Mărturisitorul spune (op. cit., 1181): "Dacă 
esenţa tuturor nu poate fi infinită, întrucât acestea toate sunt multe (fiindcă are ca limită 
câtimea multiplă a celor multe, câtime care circumscrie raţiunea existenţei şi a modului ei 
de existenţă, căci nu e liberă de acestea esenţa tuturor), evident nu va fi liber de circum- 
scriere nici ipostasul individual, ci ipostasurile se circumscriu reciproc prin număr şi dis- 
tanţă». 



140 TEOLOGIA DOGMATICĂ ORTODOXĂ 

depărta, sau de a rămâne la distanţele la care sunt între ele. E dat un timp şi un 
spaţiu, pentru a întreţine "dorul" sau "dorinţa" între ele, însă pentru a le da şi 
putinţa de a se depărta când nu se iubesc. 

Treimea nu-Şi poate arăta chipul Ei vizibil decât în persoanele create, aşezate 
într-un spaţiu comun. în sensul acesta spaţiul, ca mediu comun al persoanelor 
umane, stă într-o legătură cu Sfânta Treime. Dar aşa cum Persoanele treimice sunt 
interioare una alteia, aşa şi persoanele umane îşi sunt în parte interioare spiritual 
şi-şi pot deveni tot mai interioare şi odată cu aceasta sunt într-un anumit fel 
prezente în tot spaţiul, sau sunt mai presus de el. 

în Sfânta Treime este dată atât originea spaţiului, cât şi unitatea lui, prin 
deosebirea persoanelor umane şi prin unitatea dintre ele. Fiecare persoană umană 
are în sine tot spaţiul, sau e legată de tot spaţiul, căci trupul ei se explică din tot ce 
este în spaţiu şi sufletul are un conţinut adunat din tot spaţiul. Iar persoanele unite 
între ele poartă împreună tot spaţiul. Spaţiul e o unitate purtată de fiecare per- 
soană şi în comun de persoanele umane; dar spaţiul este totuşi depăşit de ele, 
într-o unitate a lor dincolo de spaţiu. 

Se arată şi în aceasta calitatea persoanelor umane .purtătoare ale chipului lui 
Dumnezeu, Unul în fiinţă şi întreit în Persoane, existând o unitate neconfundatâ 
între toate persoanele umane. 

înţelegerea spaţiului dintr-o perspectivă pur individualistă este imposibilă. E 
drept că fiecare persoană umană se consideră oarecum un centru al spaţiului, dar 
pe de altă parte gravitează spre celelalte persoane, realizând un echilibru între 
sine, ca centru al spaţiului, şi celelalte persoane, ca centre ale aceluiaşi spaţiu. O 
persoană umană singură n-ar avea nevoie de spaţiu şi s-ar simţi străină în el, sau 
l-ar considera ireal. 

Corespunzător cu aceasta, când spunem că Dumnezeu a conceput şi a creat 
spaţiul, trebuie să avem în vedere pe Dumnezeu în Treime. într-un Dumnezeu 
unipersonal n-ar exista un temei suficient pentru crearea spaţiului. Spaţiul e strâns 
legat de comuniunea interpersonalâ. Spaţiul îşi capătă şi-şi menţine o realitate mai 
sigura, când îl refer nu numai la mine, ci şi la alte persoane, când pot spune şi tre- 
buie să spun: de la mine până la cutare e atâta distanţă. Spaţiul e o relaţie interper- 
sonalâ ca şi timpul. El ne distinge şi ne uneşte şi indică perspectiva unei mai mari 
apropieri. Astfel spaţiul se dovedeşte o realitate existenţială. El nu e o teorie sau o 
formă a intuiţiei, cum nu e nici timpul (Kant). Spaţiul depinde şi de celălalt eu, sau 
depăşirea distanţei depinde şi de el, cum depinde şi depăşirea duratei temporale 
de realizarea iubirii cu el. Căci dacă numai eu vreau să merg spre el, iar el fuge, 
distanţa persistă. Dar persistă pentru că ştiu de el. Spaţiul poate fi astfel o realitate 
chinuitoare - dacă e folosit pentru evitarea comuniunii şi o realitate pozitivă - când 
serveşte ca mediu de manifestare a unei comuniuni, care nu se confundă. Ca şi de 
timp, tot aşa şi de spaţiu se poate face un uz ambiguu, dar totdeauna ca de o 

forma a relaţiei. Spaţiul dă posibilitatea retragerii unui om din faţa altuia şi a 
apropierii lui de acela. Spaţiul e dat ca un interval, dar şi ca o legătură între om şi 
om, ca şi timpul. Putem conserva şi mări acest interval, dar îl putem şi reduce şi 
copleşi cu totul, cum putem face şi cu intervalul timpului. 

Dar spaţiul, ca realitate pentru lume, e dat pentru ca să fie depăşit prin 
realizarea unei comuniuni perfecte între noi şi Dumnezeu şi între noi înşine, după 
asemănarea Sfintei Treimi. Astfel spaţiul îşi are originea şi sfârşitul în Sfânta 
Treime, ca şi timpul. 

b. Spaţiul este distanţa legată de durata temporală şi amândouă se cer 
depăşite ca interval între apelul lui Dumnezeu la iubire şi răspunsul nostru. Fiind 
ontologic mai presus de spaţiu, într-un anumit grad noi trebuie să-1 depăşim prin 
voinţă şi prin har. Dacă timpul e durată între apelul la iubire al lui Dumnezeu şi 
răspunsul uman, spaţiul este distanţa care e legată de această durată. Intervalul 
între apelul lui Dumnezeu la iubire şi răspunsul desăvârşit al oamenilor la acest 
apel, e constituit din durată şi distanţă. Amândouă reprezintă o distanţă a lumii de 
Dumnezeu, dar în acelaşi timp amândouă îi sunt date de Dumnezeu ca o distanţă 
ce trebuie depăşită. Amândouă sunt date ca distanţă a omului de om, ca un inter- 
val între apelul la iubire al unuia şi răspunsul celuilalt, dar ca un interval care tre- 
buie depăşit. Intervalul de timp se numeşte durată, cel de spaţiu, distanţă în sens 
strict. Dar amândouă sunt distanţă sau interval în sens larg. 

în amândouă aceste laturi ale intervalului Se află Dumnezeu cu eternitatea şi 
atotprezenţa Sa, ca o punte şi ca o forţă care atrage pe oameni şi-i îndeamnă unul 
spre altul şi spre Dumnezeu. Distanţa spaţială reprezintă şi o durată temporală. Ca 
să o depăşesc pe prima trebuie să depăşesc pe a doua. Dar pot să fiu foarte 
aproape spaţial de cineva şi totodată la o mare distanţă spirituală, care echivalează 
cu o mare durată temporală, pe care trebuie să o parcurg. Depăşirea distanţei 
spaţiale faţă de o persoană încă nu înseamnă şi depăşirea duratei temporale faţă 
de ea. Durata temporală e ea însăşi o distanţă şi vrea să producă o distanţă 
spaţială. Iar odată depăşită durata temporală între două persoane, distanţa spaţială 
dintre ele aproape că nu mai contează, sau în orice caz aceasta e mai uşor de 
învins. Odată depăşită distanţa spirituală, sau durata temporală, cea spaţială îşi 
pierde caracterul chinuitor, sau depăşirea celei dintâi aduce uşor depăşirea celei 
din urmă. Aceasta pune în evidenţă faptul că spiritul învinge spaţiul, că spaţiul nu 
mai contează pentru cei uniţi în spirit. Ceea ce distanţează mai profund e durata 
temporală. Dumnezeu ca Duh e pretutindeni cu noi. Iar depăşirea distanţei noastre 
de El, e o chestiune de timp, nu de spaţiu. 

Aceasta deschide o altă perspectivă în ce priveşte depăşirea finală a spaţiului, 
decât cea care priveşte depăşirea finală a timpului. Timpul ca durată va înceta, dar 
spaţiul nu va înceta, ci va fi copleşit. Cel ce va răspunde îndată şi în mod deplin 
apelului la iubire al lui Dumnezeu şi al celorlalţi, va fi cu ei oriunde, fără ca vâri- 

etatea lui oriunde să înceteze. Dumnezeu va fi transparent şi simţit prin energia Lui 
prin toate. Dar şi fiecare om va fi prezent fiecăruia prin energia lui, penetrată de 
energia divină, prin toate. Sfinţii văd încă în cursul acestei vieţi la distanţa şi 
acţionează la distanţă. 

Depăşirea timpului ca durată între apelul la iubire şi răspunsul la acest apel e 
mai grea decât depăşirea distanţei spaţiale, pentru că prima e totdeauna o 
chestiune de efort spiritual, în vreme ce ultima e o chestiune de efort fizic. 

c. Durata şi distanţa se înving prin spirit. Este paradoxal că, pe măsură ce 
cineva are mai mult timp pentru alţii, cu atât învinge mai mult timpul şi totodată şi 
spaţiul. 

Durata însă se învinge prin spirit. Şi odată ce e învinsă durata, e învins şi 
spaţiul prin spirit. 

Căutând să învingem timpul în mod exterior prin viteză, rămânem închişi în 
el, rămânem în durata goală de comuniune. Chiar dacă clipele duratei sunt 
parcurse repede, planul duratei nu e depăşit. Dacă terminăm repede drumul spre 
ţinta propusă, găsim mereu alte ţinte, sau rămânem în durata chinuitoare a 
singurătăţii. Viteza exterioară ne poate duce repede la cineva, dar dacă n-am 
învins distanţa interioară, lunecăm repede pe lângă persoana la care am ajuns. 

Timpul se învinge numai rămânând mult timp cu altă persoană. Căci atunci 
fiecare persoană va avea timp pentru alta şi nu va fi nici o persoană lângă care să 
nu fie o alta care să aibă timp pentru ea. Spaţiul se învinge numai parcurgând în 
mod spiritual spaţiul şi rămânând mult în spaţiul exterior, nezburând pe deasupra 
lui. Folosind mult timp pentru unele persoane şi stăruind mult în parcurgerea unor 
distanţe spaţiale în mod spiritual, ne deprindem să găsim prin toate atât varietatea 
lor, cât şi eternitatea şi infinitatea. Eternitatea şi infinitatea pe care le găsim vor fi o 
eternitate şi infinitate bogate, nu abstracte şi monotone. 

Timpul şi spaţiul ne sunt date ca drum inevitabil spre eternitatea şi infinitatea 
vieţii în Dumnezeu şi deci nu ne putem dispensa de ele ca daruri ale lui 
Dumnezeu. în momentele de comuniune totală, în contemplarea iubitoare 
absorbantă a tainei celuilalt, taină mai presus de spaţiu, indefinită şi inepuizabilă, 
spaţiul e copleşit, e înghiţit, rămâne în urmă. Pentru copil, experienţa mamei este 
experienţa originară, în care se include experienţa concentrată a lucrurilor şi a 
spaţiului, zice Heribert Muhlen 5 * 2 . în general în relaţia iubitoare dintre persoane 
spaţiul e transfigurat, copleşit de subiectivitatea acelei persoane. Din persoana 
iubită iradiază peste spaţiu o lumină transfiguratoare, care face spaţiul din jurul ei 
plin de sufletul ei, plin de ea însăşi, personalizat. E o copleşire a spaţiului prin 
lumina lăuntrică a persoanei, o copleşire care poate avea diferite grade, până la o 
înghiţire a lui pentru experienţa noastră. Cântecele de dragoste pun în evidenţă 
acest lucru. 

92. Entsakralisierung, 1971, Schfinningh, Paderborn, p.120. 

Sfântul Simeon Noul Teolog repetă continuu că atunci când i Se arată Hristos 
în lumină nu mai ştie de are loc aceasta în spaţiu, sau în afară de spaţiu. 
Dimpotrivă, când nu te iubeşte nimeni nu mai simţi decât spaţiul, te mănâncă urâ- 
tul în spaţiu. Iar când o persoană te urăşte, tot spaţiul din jurul ei devine neplăcut, 
insuportabil, că nu mai ştii unde să fugi ca să scapi de iradierea prezenţei ei insu- 
portabile 93 . Chiar când o persoană lipseşte din spaţiul în care eram obişnuiţi să o 
vedem, absenţa ei se simte ca o absenţă specială, sau spaţiul se resimte amputat 
prin absenţa ei. Ea e prezentă, chiar în absenţă 94 . într-un anumit fel, ea continuă 
să fie prezenta prin energia specială a subiectivităţii ei. Dar această prezenţă nu e 
deplină şi deci trezeşte mai mult dorul după prezenţa ei deplină. Această "prezenţă 
absentă" naşte cu o deosebită putere "dorul" după împlinirea locului cu persoana 
respectivă. De aci se vede că spaţiul nu e făcut pentru a fi de sine. Lipsa oricărei 
persoane din el îl face oarecum lipsit de viaţă, mort. El nu conţine sensul deplin în 
sine, sau numai pentru eu-ul izolat. El este ambianţa unei alte persoane, în relaţia 
cu mine. E făcut să se umple de plinătatea comuniunii, pentru a fi contextul, 
mediul comuniunii, locul de întâlnire şi de relaţie interpersonală, mediul revelării 
reciproce, împlinindu-şi rostul deplin într-o transfigurare şi copleşire a lui de către 
comuniunea interpersonală. 

Spaţiul există prin relaţia între noi, e "al noastru", nu al meu. Spaţiul pentru 
mine singur n-ar avea nici un rost; ar fi chinuitor. 

Dar sensul deplin îl primeşte spaţiul numai dacă-1 vedem ca mediu de comu- 
niune a lui Dumnezeu cu noi. Comuniunea noastră umană are nevoie de spaţiu, 
dar nu 1-a putut crea, ci-1 poate numai transfigura, subiectiviza. Dar aceasta 
înseamnă că numai o comuniune de Persoane supreme 1-a putut şi crea, nu pentru 
ea, ci pentru noi, făcuţi pentru o comuniune după chipul comuniunii supreme. Iar 
o subiectivizare vădită a spaţiului nu se poate realiza decât în comuniunea deplină 
cu acea comuniune supremă. 

d. Spaţiul, ca mediu de comuniune a lui Dumnezeu cu noi. Dumnezeu a dat 
existenţă spaţiului dintr-o posibilitate interioară inclusă în viaţa Sa treimică, pentru 
ca să ne fie mediu de comuniune între El şi noi şi între noi, unul cu altul, după 
chipul comuniunii treimice, comuniune în care avem să sporim. Dumnezeu a pus 
spaţiul ca interval de depăşit între comuniunea Sa fără interval şi comuniunea între 
noi şi a noastră cu El, comuniune care, întrucât nu e încă perfectă, are un interval 
înlâuntrul ei şi între ea şi comuniunea treimică. Spaţiul e forma comuniunii noastre 
în mişcare spre ţinta comuniunii perfecte, spre depăşirea intervalului pe care el îl 
reprezintă. Prin acest mediu trebuie să urcăm în direcţia comuniunii perfecte cu 
Dumnezeu şi între noi, după asemănarea comuniunii treimice. Dar nu putem face 

93. Neagoe Basarab, învăfături către fiuJ său Teodosie, ed. 1971, cu studiu introductiv 
de Dan Zamfirescu, Bucureşti, p. 330-332. 

94. Hr. Yannaras, op. cit., Atena, 1970, p. 39. 

aceasta fără coborârea prin har a comuniunii treimice la noi. Dumnezeu e 
omniprezent în spaţiu ca Treime iubitoare şi ca sursă a iubirii noastre faţă de El şi 
între noi, sporind uniunea noastră cu El şi între noi, fără să ne confundăm ca per- 
soane. Prin omniprezenţa lui Dumnezeu cel în Treime e dată de la început o uni- 
tate ontologică a tuturor în diversitate, în acelaşi spaţiu diversificat, şi în unitatea 
diversă a fiinţelor noastre care tind spre tot mai multă unitate. Precum timpul va fi 
copleşit în inferioritatea reciprocei şi perfectei comuniuni, aşa va fi copleşit şi 
spaţiul în interioritatea aceleiaşi reciproce şi perfecte comuniuni, în intersubiectivi- 
tatea umană perfectă prin ridicarea ei în intersubiectivitatea divină. 

Urcuşul acesta are etape multiple. Dumnezeu cel în Treime e coborât de 
fiecare dată prin energiile Sale la nivelul la care au ajuns făpturile conştiente în 
comuniunea dintre ele şi în cea dintre ele şi Dumnezeu. El vrea să ne conducă la 
ţinta comuniunii depline, prin această coborâre la noi; la ţinta depăşirii intervalului 
de timp şi spaţiu ce ne desparte de ea, prin coborârea variată la fiecare din noi, 
aflaţi la distanţe diferite unii de alţii. El ne vine la diverse distanţe temporale şi 
spaţiale prin fiecare fiinţă umană. Şi fiecare fiinţă umană se află la altă distanţă 
temporală şi spaţială de El. Ajunşi la ţinta comuniunii perfecte cu El şi între noi, nu 
va mai fi o varietate de distanţe, ci Dumnezeu ne va fi la fel de aproape, la fel de 
intim, oriunde şi oricând, încât propriu-zis nu va mai fi o deosebire între aci şi 
acolo, între atunci şi acum, ci ne vom afla pur şi simplu în eternitatea şi infinitatea 
divină, lipsită de trecut şi viitor, de aci şi de acolo. 

Dar se poate întâmpla şi invers: învingând distanţele spaţiale, să se afle la dis- 
tanţe spirituale de nedepâşit. Se poate întâmpla ca oamenii să convertească dis- 
tanţele exterioare micşorate, sau apropierile impuse lor fără voie, în distanţe inte- 
rioare uriaşe şi de nedepăşit. Şi de fapt, experienţa ce o facem azi ne arată 
verosimilă perspectiva aproape sigură a micşorării distantelor până aproape de 
anulare, cu instalarea unor adevărate prăpăstii între ei. Apare din ce în ce mai 
posibilă perspectiva unei "prăpăstii încremenite" (Le. 16, 26), care nu mai poate fi 
mişcată din locul ei. Distanţa exterioară între "aci" şi "acolo" poate să devină 
minimă sau indiferentă, dar se poate produce o încremenire a distanţelor spiri- 
tuale, care nu mai dă unei persoane îndemnul şi putinţa să se mişte spre o alta. 
Dumnezeu însuşi S-a retras în acest caz cu energiile Sale necreate, ca punte de 
legătură, ca dor şi atracţie între ei. Singurătatea va avea astfel un caracter 
supratemporal şi supraspaţial în sens rău, sau subtemporal şi subspaţial. Ea a fost 
pregătită încă de pe pământ, prin faptul că egoistul "nu mai are timp" pentru alţii, 
ca să învingă spaţiul şi, prin aceasta, nici "dor" de alţii, întrucât nu mai simte 
nevoia să parcurgă distanţa spre ei, sau o parcurge nu ca să ajungă la cineva, ci ca 
să treacă mai departe. Viteza egoista învinge timpul şi spaţiul, nu pentru ca să se 
apropie de cineva, ci ca să lunece pe lângă el. 

La sfârşit, nu numai timpul va fi depăşit într-o dublă imobilitate, ci şi spaţiul. 
Timpul va fi depăşit fie prin stabilitatea în infinitatea comuniunii cu Dumnezeu şi 

între oamenii uniţi cu El, fie prin neputinţa de a mai înainta spre Dumnezeu sau 
spre semeni, devenit inutil. La fel spaţiul va fi depăşit fie prin transparenţa lui 
Dumnezeu şi a oricărui semen în tot spaţiul, prin pecetea accentuată pusă pe el de 
Persoana lui Dumnezeu şi a semenilor, fie prin neputinţa de a mai înainta spre 
comuniunea cu Dumnezeu şi cu semenii, datorită transparenţei duşmănoase a 
îngerilor răi şi a semenilor ce ne sunt duşmănoşi, în tot spaţiul. Prezenţa acestora 
ne va înghesui atât de mult, sau spaţiul va fi atât de marcat de ei, că propriu-zis nu 
vom mai sesiza un spaţiu, cum nu vor mai sesiza nici cei ce se vor afla în comuni- 
unea perfectă cu Dumnezeu şi cu semenii. Desigur, strâmtorarea celui aflat în iad 
din cauza feţelor duşmănoase ale îngerilor răi şi ale semenilor aflaţi acolo nu con- 
trazice o teribilă singurătate a aceluia. Faţa "urâtă" îţi produce "urâtul", în sens de 
singurătate 95 . Singurătatea în cazul indiferenţei tuturor e mai puţin chinuitoare 
decât în cazul duşmăniei tuturor. în primul caz eşti singur într-un spaţiu pe care 
ştii că-1 mai poţi depăşi. E un "urât" remediabil. în cazul al doilea, nu mai ai în 
jurul tău un spaţiu în care să poţi încă întâlni pe cineva cu un interes pentru tine. 
"Urâtul" în acest caz e definitiv. 

Dar aşa cum în stabilitatea supratemporală fericită va fi acumulată toată expe- 
rienţa adunată în cursul timpului, aşa va fi acumulată în existenţa supraspaţială 
toată experienţa celor săvârşite în spaţiu. Supratemporalitatea creaturii va fi eonul 
în care timpul va fi înfăşurat şi umplut de eternitatea lui Dumnezeu, iar 
supraspaţialitatea ei va avea înfăşurat în ea tot spaţiul. în lumina feţei lui Hristos şi 
a tuturor celor ce ne vor întâmpina, va fi reflectat binele ce l-am făcut, iar în faţa 
de groază a satanei şi în duşmănia celor din iad, se va reflecta răul pe care l-am 
făcut şi chinul conştiinţei noastre. Timpul şi spaţiul în care am trăit nu pier fără 
urmă, ci rămân ca o bucurie sau ca un chin. 

e. Lumea, un sistem de raţiuni, unificat în om şi mai ales în Hristos. Factorul 
dinamic de sporire a unificării lumii şi de unificare a ei cu Dumnezeu, sau de 
depăşire a spaţiului, este omul. Omul este de la început inelul de legătură între 
părţile lumii şi ale spaţiului. Dar el e chemat să strângă toate aceste părţi în sine în 
mod maxim. Sfântul Maxim Mărturisitorul preferă de aceea să numească pe om, nu 
"microcosm 1 ^ ci adevăratul "macrocosm". După credinţa noastră, omul este inelul 
lumii prin faptul că e legat prin părţile lui, dar mai ales prin raţiunea sa, cu toate 
părţile lumii. Căci lumea întreagă e un sistem de raţiuni plasticizate, pe care 
raţiunea umană îl adună treptat în sine în colaborarea între subiectele ei. 

Omul devine sau redevine factorul de unificare a lumii, numai în măsura în 
care se eliberează de pasiunile care separă pe oameni între ei. Unirea virtuală a 
tuturor se actualizează în om treptat şi progresează în sus, adică el conduce toate 
spre unirea lor în Dumnezeu. Omul credincios, eliberat de patimi, depăşeşte sepa- 

95. Neagoe Basarab, op. cit., p. 332, descrie raiul ca vederea feţei lui Hristos, iar iadul, 
ca trebuinţa de a privi mereu faţa satanei. 



146 TEOLOGIA DOGMATICĂ ORTODOXĂ 

rărea sa de semenii săi, apoi separarea între el şi lumea sensibila, pe care o adună 
şi o spiritualizează în el, apoi separarea între pământ şi rai, apoi separarea între el 
şi îngeri, apoi separarea între creaţie şi Dumnezeu, adunând-o în el. 

Dar unirea aceasta a oamenilor cu lumea şi cu Dumnezeu s-a realizat în mod 
deplin întâi în Hristos, ca Logosul divin, Care a restabilit raţiunea umană într-o 
lucrare cu totul nepâtimaşâ. Fiul lui Dumnezeu S-a făcut om, pentru că omul este 
inelul unificator al lumii 9 *". La sfârşit Hristos, "unind firea creată cu cea necreatâ 
prin iubire, o va arăta ca fiind una şi aceeaşi după deprindere şi har, arătând pe 
om întrepătruns cu Dumnezeu întreg şi devenind tot ceea ce este şi Dumnezeu, în 
afară de identitatea după esenţă" 97 . 

Când vom realiza, în viaţa viitoare, deplina unire cu Dumnezeu prin iubire, 
vom fi depăşit timpul şi spaţiul, în Dumnezeu nemaifiind nici un interval de 
depăşit. "Lumea este un spaţiu mărginit şi o stabilitate mărginită, iar timpul, o 
mişcare circumscrisă... Când îns& firea va trece cu lucrarea şi cu cugetarea peste 
spaţiu şi timp, adică peste cele fără de care nu este nimic, sau peste stabilitatea şi 
mişcarea mărginită, şi se va împreuna nemijlocit cu providenţa, va afla providenţa 
ca pe o raţiune prin fire simplă şi stabilă ce nu are nici margine şi de aceea nici 
mişcare" 98 . După străbaterea naturală a timpului şi a veacurilor, "natura celor 
create... se va sălăşlui în Dumnezeu, Cel unul după fire, nemaiavând nici o mar- 
gine la care să ajungă şi peste care să treacă cineva, n. n., căci în Dumnezeu nu 
mai este nici un interval" 99 . 

în Hristos, Dumnezeu a acceptat şi spaţial o chenoză. Propriu-zis, Dumnezeu 
a venit prin Hristos în maxima apropiere de oameni, deşi cu fiinţa Lui n-a încetat 
să fie prezent pretutindeni. Chenoza ar consta propriu-zis în faptul că S-a făcut 
accesibil, sesizabil la maximum ca Dumnezeu prin umanitate asumată, prin trupul 
care a luat un Ioc în spaţiu. 

Tradiţia răsăriteană a luat în sprijin pentru o oarecare înţelegere a acestui fapt 
patru lucruri: accesibilitatea lui Dumnezeu se revelează prin energiile divine; 
umanul este capabil, prin purificare de patimi, să devină mediul de manifestare al 
divinului; umanul a fost înălţat în Hristos la un nivel de maximă îndumnezeire, sau 
de penetrare de divin, fără a înceta să fie uman; divinul e în aşa fel, că se poate 
manifesta prin umanul purificat. 

Mai presus de toate, Fiul lui Dumnezeu, luând natura noastră în Ipostasul Său 
divin, a putut prin această natură să fie deschis mai mult decât orice om întregii 
umanităţi şi a putut,mai mult decât oricine, să adune întreaga creaţie în Sine. 

Un teolog ortodox zice: "Leontie de Ierusalim trebuie înţeles în cadrul gândirii 
Sfântului Chirii când vorbeşte de un ipostas "comun" al lui Hristos: un ipostas care, 

96. Ambigua, 91, col. 1305, 1313. 

97. Ibid., 1308. 

98. Răspuns către Taiasie, 65; Filocalia românească, III, p. 438. 

99. Op. cit., p. 437. 

în loc de a fi un "alt" ipostas izolat şi individualizat în cadrul ansamblului de 
ipostase care constituie "natura" umană, este, dimpotrivă, arhetipul ipostatic al 
întregii umanităţi în care ea e "recapitulată", şi nu numai un individ, arhetipul în 
care se regăseşte uniunea cu Dumnezeu. Acest lucru nu este posibil decât dacă 
umanitatea lui Hristos nu e cea a unui "simplu" om (vţ/i^bc. avSpcojtoq), ci a unui 
ipostas liber de limitele create" 100 . în Hristos natura umană e îndumnezeită nu 
numai prin energiile necreate, ci şi prin Ipostasul divin care o poartă şi care Se 
manifestă prin ea. De aceea energiile divine care iradiază prin natura Lui umană 
nu iradiază pornind dintr-un ipostas străin, ci din Ipostasul propriu al acestei 
naturi, Care e totodată şi Ipostasul naturii divine, Hristos, Care e în legătură cu noi 
ca om prin umanitatea Sa legată organic de noi şi ne îmbrăţişează şi ca un 
Dumnezeu al tuturor. Fiul lui Owmnezeu, fâcându-Se ipostasul unei naturi umane 
neînchise într-un ipostas uman propriu, este un fel de fundament al tuturor iposta- 
surilor umane. Ca atare El e la fel fundamentul tuturor lucrărilor noastre naturale şi 
harice, şi noi, cuprinşi în El, îmbrăţişăm împreună cu El toată lumea creată. 

Dumnezeu ne este în Hristos într-o maximă apropiere virtuală şi, dacă actua- 
lizăm prin credinţă şi prin eliberarea de patimi unirea cu El, ne putem uni în El cu 
toţi cei ce cred şi în acelaşi timp_ putem avea tot spaţiul prins în raza energiilor 
divino-umane ale lui Hristos ce iradiază prin noi. Distanţa dintre noi şi Dumnezeu 
şi între noi, unii faţă de alţii, e astfel depăşită. 

Pe de altă parte, un număr de oameni, menţinându-se actual la o distanţă spi- 
rituală de Hristos, Fiul lui Dumnezeu cel întrupat, se vede şi El, din punctul de 
vedere al accesibilităţii, la distanţă faţă de ei. Aceşti oameni se smintesc la ideea 
maximei accesibilităţi a lui Dumnezeu şi nu cred în Hristos. Astfel, deşi pe plan 
transcendent, Dumnezeu e cu fiinţa pretutindeni, în ordinea accesibilităţii pe care a 
asumat-o în Hristos, există acest paradox: pe de o parte Dumnezeu este în Hristos 
într-o maximă apropiere de toţi, pe de alta, acceptă sa fie ţinut la distanţă, având 
să fie căutat sau nu de ei, sau dorind El să Se apropie de ei. Adică, în Hristos, 
Dumnezeu accepta spaţiul, desigur ca să-l depăşească, să-1 îmbrăţişeze cu ajutorul 
nostru, îmbrâţişându-ne pe noi fără să ne confunde cu El, fără să anuleze spaţiul 
legat de oameni. 

Distanţa între noi şi Dumnezeu e depăşită în Hristos nu numai prin coborârea 
lui Dumnezeu la noi, ci şi prin înălţarea noastră Ia Dumnezeu. Iar în Hristos toţi 
am depăşit virtual distanţa faţă de Dumnezeu şi între noi. Nu însă şi actual. Numai 
Hristos a depăşit şi ca om, atât virtual, cât şi actual, distanţa de Dumnezeu. Dar 
faţă de oameni nu a depăşit nici El în mod actual distanţa faţă de toţi, întrucât unii 
îl silesc să rămână la distanţă. Dar numai în Hristos putem depăşi în mod actual 
distanţa faţă de Dumnezeu şi cea dintre noi. în El e atinsă ţinta noastră eshatolo- 
gică, pe care o putem atinge şi noi: biruirea timpului şi a spaţiului. Acestea sunt 

100. Jean Meyendorff, Le Christ dans /a thâologie byzantine, p. 100. 

biruite nu numai între noi şi Dumnezeu, ci şi între noi înşine ca oameni, căci fiind 
recapitulaţi în Hristos, nu mai există distanţa nici între noi. 

în Hristos, Dumnezeu e aci lângă fiecare, nu numai cu fiinţa, ci şi cu energia, 
gata să intre în acţiune. Dar nu înlătură în mod silnic distanţa dintre El şi noi şi 
dintre noi oamenii. El solicită iubirea noastră liberă pentru înlăturarea acestei dis- 
tanţe, mai bine zis răspunsul la oferta iubirii Sale, făcută într-un mod atât de evi- 
dent şi de impresionant prin întrupare şi prin crucea acceptată pentru noi. 
Depăşirea distanţei este o problemă de libertate şi de spiritualitate. Iar când nu uti- 
lizăm libertatea şi spiritualitatea pentru depăşirea distanţei faţă de Hristos- 
Dumnezeu, nu o utilizăm nici pentru depăşirea distanţei faţă de semenii noştri, 
ceea ce e în paguba noastră. Căci recunoaşterea Iui Dumnezeu în Hristos ar însem- 
na recunoaşterea întregii valori a noastre, arătată nouă de Dumnezeu prin faptul că 
El însuşi S-a făcut om. Dar recunoaşterea aceasta Hristos nu vrea să o smulgă 
oamenilor cu sila. Neînlâturând silnic această distanţă, Dumnezeu acceptă în 
Hristos o nouă chenoză. 

Crucea e inevitabilă pe drumul depăşirii distanţei. însăşi acceptarea feţei 
umane drept faţă a Sa este o Cruce pentru Dumnezeu. Numai prin Cruce se rea- 
lizează apropierea. Dar ea lasă fiinţei noastre în acelaşi timp libertatea cu riscul de 
a nu recunoaşte pe Dumnezeu sub chipul de om. în aceasta se ascunde, para- 
doxal, o neînţelegere a valorii omului, de către oamenii care nu acceptă pe 
Dumnezeu. Dar apropierea prin cruce e o forţă care nu încetează să lucreze la 
înlăturarea distanţei. 

în general, după întruparea Fiului Său, prezenţa sau atotprezenţa lui 
Dumnezeu a intrat într-o fază dinamică, prin care îşi exercită puterea de atracţie 
asupra noastră, ajutându-ne într-un mod mult mai activ ca înainte la depăşirea dis- 
tanţei între noi şi El şi între noi înşine. Prezenţa lui Dumnezeu nu e statică, adică 
permanent şi pretutindeni la fel. Pentru că e o prezenţă ce se actualizează între 
persoane, dintr-o Persoană accesibilă persoanelor umane. Pentru că e o nouă atot- 
prezenţa, anume a Ipostasului întrupat (deşi nu cu trupul), deci anume în planul 
accesibilităţii umane, care s-a iniţiat prin voinţa personală a lui Dumnezeu, a lui 
Dumnezeu cel întreit în Persoane. 

Prezenţa aceasta nouă, accesibilă şi activă a lui Dumnezeu în Hristos, îşi 
extinde actualizarea ei pentru oameni, în Biserică. Ea tinde să devină din atot- 
prezenţa virtuală, atotprezenţa actuală. în planul eshatologic ea va deveni atot- 
prezenţa actuală evidentă. Acum e o prezenţă actuală în Biserică, întrucât membrii 
ei recunosc prin credinţă că Hristos e în maximă apropiere obiectivă de oameni şi 
datorită ei poate deveni, prin credinţa lor, prezenţă actuală pentru ei. Dar această 
prezenţă sporeşte în intensitate în fiecare, pe măsura efortului său de sensibilizare 
spirituală. 

5. Atotputernicia lui Dumnezeu şi diferitele puteri ale făpturilor, 
datorită participării la ea 

Aşa cum Dumnezeu este în Sine supratemporal şi supraspaţial, dar Se face 
prezent în timp şi omniprezent prin coborâre la relaţia cu fiinţele create, temporale 
şi spaţiale, la fel El este mai presus de atotputernicie, dar Se face atotputernic prin 
coborâre la relaţia cu toate cele ce au prin împărtăşire de El o oarecare putere. în 
acest sens, Dionisie Areopagitul spune că Dumnezeu e deasupra a toată puterea, 
aşa cum o înţelege sau experiază creatura, ca putând realiza orice în ordinea 
creată (ti âsapxia jcâonţ e£n.priuevr| Suvâueooc^ 101 . 

Dumnezeu depăşeşte orice putere (7caactv Suvctuiv U7cepex<»v) 102 . Dar, Cel ce 
are de mai înainte în Sine sursa a toată puterea, sau a atotputerniciei şi e cauza ei, 
nu e prin aceasta lipsit de putere, ci mai presus de ea, în sens pozitiv 103 . Aceasta 
implică şi caracterul Lui de persoană, căci numai persoana e mai mult decât pu- 
terea pe care o manifestă sau ar vrea s-o manifeste; şi numai Persoana dum- 
nezeiască e mai presus de puterea pe care o manifestă, sau ar vrea să o manifeste 
şi care e mereu nelimitată în sursa Ei, "producând toate printr-o putere inflexibilă 
şi necircumscrisâ" 104 . 

S-ar putea spune că şi o natură concepută în mod panteist este inepuizabilă în 
manifestarea puterii ei. Dar natura e monotonă în manifestarea puterii ei; ea e 
menţinută într-o repetiţie ciclică; ea dizolvă individuaţiunile existente, pentru a 
alcătui altele identice. Noutatea în manifestările ei este insignifiantă. Persoana, dim- 
potrivă, e mereu nouă în manifestările ei. Persoana umană, în calitate de creatură, 
e nouă în acelaşi unic plan al ordinii create. Ea e numai chipul noutăţii infinite a 
Persoanei divine în planul care depăşeşte ordinea creată limitată. Dacă creaturile 
s-ar înfăţişa numai în individuaţiuni ce beneficiază de o putere creată, s-ar putea 
contesta existenţa lui Dumnezeu ca deosebit de natură şi dispunând de o reală 
atotputernicie. Dar creaţia participă nu numai în forma creată la puterea lui 
Dumnezeu, ci şi în forma necreată. Aceasta echivalează cu participarea directă şi 
mereu nouă şi infinită la atotputernicia lui Dumnezeu ca persoană. Numai partici- 
parea prin har la Dumnezeu dovedeşte existenţa Lui deosebită de natură. Aci stă 
importanţa participării creaturii la energiile necreate ale lui Dumnezeu. 

Toate formele şi treptele de existenţă au luat fiinţă, persistă şi se dezvoltă prin 
participarea la puterea lui Dumnezeu, oferită în mod liber şi într-o varietate 
indefinită, fie ca bază a puterilor naturale, fie în forma directă a energiilor necreate. 
"El conservă puterile ce ţin de esenţele tuturor şi asigură persistenţa nedescompusă 

101. De divinis nominibus, cap. VIII, § 1: P. G. 3, col. 890 C. 

102. Op. cit., cap. VIII, § 3; P.G. cit., col. 890 D. 

103. Op. cit., loc. cit.,: "jtactavSuvaniv jtepiexwv... wţ nâaT)q 5uvâ.\iea>q alzioq". 

104. Ibid. 

a universului; şi dăruieşte însăşi îndumnezeirea, procurând celor ce se îndum- 
nezeiesc puterea spre aceasta" 105 . 

în aceasta e dată şi posibilitatea ca puterea creaţiei să crească spre infinit, prin 
participarea la puterea infinită a lui Dumnezeu, mai presus de limitele puterii ei 
create. 

Dar şi din alt punct de vedere, atotputernicia este implicată în calitatea de 
Persoană absolută a lui Dumnezeu. O realitate cu caracter de obiect, de forţă 
impersonală nu poate fi atotputernică, adică din toate punctele de vedere puter- 
nică, pentru că nu are putere asupra mişcărilor proprii, fie că acestea o modifică 
esenţial, fie că n-o modifică, ci, în privinţa mişcărilor, este supusă unui sistem de 
legi. Realitatea care nu e liberă în ce priveşte mişcarea sau nemişcarea proprie nu 
are, la drept vorbind, nici o putere. Ea este suportul unei puteri şi în acelaşi timp e 
lipsită de putere, ca să nu mai spunem că această putere este într-un anumit fel 
strict limitată. Puterea aceasta supusă unor legi îşi cere explicarea, care nu poate 
sta decât într-o voinţă; şi aceasta producând-o, îi pune în acelaşi timp nişte legi, ca 
limite. Adevărată atotputernicie nu are decât o voinţă absolută. 

a. Atotputernicia este puterea unei persoane de a face toate câte vrea. 

Definiţia formală a atotputerniciei este: puterea unei persoane de a face toate câte 
vrea. Această definiţie nu are în vedere o voinţă care se autolimiteazâ în actele ei, 
în funcţie de ceea ce ştie subiectul că poate face. Aceasta n-ar mai fi atotputerni- 
cie. Puterea acestei persoane ar fi mărginită. 

Dacă o putere fără voinţă, ca aceea a mişcărilor impersonale, sau involuntare, 
nu este o putere adevărată, voinţa care este limitată în manifestările ei de o putere 
mai mică decât sfera ei ar indica un subiect; dar nu un subiect absolut, ci un 
subiect asemenea celui uman, care nu poate învinge orice piedică, sau nu poate 
face tot ce vrea. în ambele cazuri lipseşte atotputernicia. în ambele cazuri e dată o 
putere limitată, care-şi cere o explicaţie; iar pe aceasta nu o poate avea decât într-o 
putere nelimitată, deci într-o voinţă personală care poate face tot ce vrea. 

La Dumnezeu, nici un act nu se săvârşeşte independent de voinţa Lui. Iar 
voinţa divină nu-şi alege obiectivele nici în funcţie de conştiinţa unei puteri limi- 
tate, nici în mod arbitrar, ci în funcţie de bine, binele fiind una cu fiinţa Sa. Căci 
Dumnezeu e "binele subzistent", cum spune Dionisie Areopagitul 106 . Or, "la 
Dumnezeu, binele coincide cu fiinţa", cum spune Sfântul Ioan Damaschin 107 . Orice 
obiectiv ar alege Dumnezeu în mod arbitrar, acesta n-ar putea ieşi din ordinea 
fiinţei Sale, sau din depedenţa de ea, dată fiind infinitatea ei. A nu putea lucra con- 
tra Sa înseamnă a nu putea lucra contra fiinţei Sale. Iar dacă atotputernicia este 
solidară cu infinitatea fiinţei divine, a putea lucra contra ei înseamnă a cădea din 

105. De divinis nominibus, cap. VIII, § 5; P. G. cit., 893 A. 

106. Op. cit., cap. IV, S 1; P. G. cit., col. 693. 

107. Dogmatica I, 13; trad. rom. de D. Feciorii, p. 49- 

atotputernicie. Deci un singur lucru nu poate Dumnezeu: nu poate cădea la starea 
de a nu mai putea face tot ce vrea. 

Dionisie Areopagitul consideră vrăjitor sau scamator pe cel ce întreabă: "Dacă 
Dumnezeu este atotputernic, cum se spune de către teologul vostru (de către 
Pavel) că Dumnezeu nu poate face ceva?". Dionisie observă: "Acesta vrea să râdă 
de dumnezeiescul Pavel, care a spus că Dumnezeu nu Se poate tăgădui pe Sine" 
(2 Tim. 2, 13). "Şi apoi dă următoarea explicaţie: "Tăgăduirea de sine e cădere din 
adevăr, iar adevărul este existenţa; deci căderea din adevăr este căderea din exis- 
tenţă. Dacă deci adevărul este existenţa şi căderea din adevăr este cădere din exis- 
tenţă, Dumnezeu nu poate cădea din existenţă şi nu poate să nu fie, sau, cum s-ar 
putea zice, nu poate să nu poată şi nu ştie să nu ştie, în sens de privaţiune" 108 . 

Dar binele prin excelenţă, sau în mod absolut, coincide cu fiinţa desăvârşită, 
sau cu Dumnezeu însuşi, şi din motivul că binele nu poate fi un bine abstract, pur 
cugetat, ci un bine subzistent, care ca atare e o referinţă a unei persoane la altă 
persoană. Un bine care nu se referă în mod conştient, deci personal, la altcineva 
care-1 sesizează în mod conştient, deci la o altă persoană, nu este bine. Astfel 
binele absolut e relaţia sau iubirea perfectă între Persoane absolute, care formează 
o unitate ce merge până la un maximum pe care-1 permite neconfundarea între 
ele. Iar întrucât binele în Dumnezeu e etern, acest bine nu e altceva decât unitatea 
maximă şi neconfundată eternă între Cele trei Persoane divine. Binele etern e 
Sfânta Treime. 

b. Atotputernicia, ca rezervă de tot mai mari daruri ale lui Dumnezeu către 
creatură, după ce prin creaţie a extins binele comuniunii în afară de Sine. Toate 
actele de putere ale lui Dumnezeu, îndreptate în afară de Sine, având să fie con- 
forme fiinţei Sale sau binelui, ca comuniune interpersoanlă, se extind şi ca o înte- 
meiere şi desăvârşire a comuniunii altor persoane cu Sine şi între ele, asemenea 
comuniunii personale treimice. Această extensiune a binelui, ca comuniune per- 
sonală, nu poate consta într-o înmulţire a Persoanelor dumnezeieşti. Persoanele 
dumnezeieşti nu Se pot înmulţi în timp. Ele n-ar mai fi în acest caz persoane dum- 
nezeieşti. Iar o multitudine de persoane eterne, produsă în baza unei necesităţi 
interne, ar fi fără număr şi aceasta ar face imposibilă perfecţiunea comuniunii între 
ele. Iar dacă Dumnezeu n-ar putea aduce la existenţă şi persoane nedumnezeieşti 
capabile de comuniune, El ar fi închis în Sine însuşi şi nu Şi-ar putea manifesta 
voluntar atotputernicia Sa. 

Dumnezeu, hotărând deci să lucreze în afară în conformitate cu fiinţa Sa, sau 
ca binele care e comuniune interpersonalâ eternă, foloseşte puterea Sa pentru a 
crea persoane care să se mişte spre desăvârşirea comuniunii cu El şi între ele, pe 
de o parte ele însele, iar pe de alta, să fie aşezate în această mişcare de El însuşi, 
prin venirea Lui în întâmpinarea lor. în acest scop El sădeşte pe de o parte în ele o 

108. De divinis nominibus, cap. VIII, § VI; P. G. cit., col. 893 B. 

putere de mişcare naturală spre El; pe de altă parte, El întăreşte această putere natu- 
rală creată a lor, cu puterea necreată a bunăvoinţei Sale, ce le vine în întâmpinare. 

Alt scop nu poate avea manifestarea de putere a lui Dumnezeu în afară de 
Sine, sau mişcarea pe care o întreţine prin puterea creată sădită în făpturi şi prin 
puterea necreată oferită lor. 

Sfântul Maxim, în opera sa, Ambigua, a întreprins o vastă şi profundă apărare 
a mişcării creaturilor, împotriva origenismului platonizant. în timp ce acesta 
socotea mişcarea ca produs al păcatului, sau al voinţei unor spirite de a ieşi din 
unitatea lor preexistentă în Dumnezeu, iar corpurile şi lumea materială, ca pe o 
închisoare produsă de Dumnezeu spre pedepsirea lor, Sfântul Maxim consideră 
mişcarea ca mijloc dat de Dumnezeu creaturilor de Ia facerea lor, spre unirea lor 
deplină cu El, adică de la existenţa dăruită, la existenţa bună, dobândită prin con- 
tribuţia voinţei lor la actualizarea puterii lor de mişcare în înaintarea reală spre 
Dumnezeu, şi apoi la veşnica existenţă bună în Dumnezeu. Pe tot parcursul 
mişcării, dar mai ales la capătul ei în Dumnezeu, creaturile se bucură de energiile 
necreate ale lui Dumnezeu, adică de desăvârşirea fiinţei şi puterii lor prin partici- 
parea la plinătatea de viaţă dumnezeiască. Puterea dată nouă de Dumnezeu are ca 
scop actualizarea de către noi în lucrare a puterii noastre naturale date nouă tot de 
Dumnezeu, actualizare care nu e decât mişcarea imprimată nouă şi dirijată de 
voinţa şi de conştiinţa noastră spre Dumnezeu, ca spre binele nostru propriu. 

"Raţiunea (sensul) întreagă a întregii creaţii a fiinţelor raţionale are trei mo- 
duri: pe cel al existenţei, pe cel al existenţei bune şi pe cel al existenţei eterne. 
Primul, sau existenţa, e cel ce s-a dăruit celor ce există prin fiinţă; al doilea, sau al 
existenţei bune, li s-a dat lor prin voinţa lor deliberativă, ca unora ce se mişcă 
după fire; iar al treilea, sau al veşnicei existenţe bune, li s-a dăruit prin generozi- 
tatea harului. Prin primul mod li se oferă puterea, prin al doilea lucrarea, prin al 
treilea oprirea lucrării. Raţiunea existenţei având în mod natural numai puterea 
spre lucrare, aceasta nu poate avea lucrarea deplină fără voinţă deliberativă. Iar 
raţiunea existenţei bune, având prin voinţa deliberativă numai lucrarea puterii na- 
turale, nu are această lucrare deplină fără natură. Iar cea a veşnicei existenţe 
fericite, circumscriind pe cele ale celor dinainte, adică puterea primei raţiuni şi 
lucrarea celei de a doua, nu e nici intrinsecă existenţelor ca putere, nici nu 
urmează în mod necesar voinţei deliberative..., ci e capătul lor, făcând stabilă firea 
- în ce priveşte puterea, şi voinţa - în ce priveşte lucrarea... Deci dacă lucrarea se 
va folosi de puterea firii - fie conform firii, fie contrar firii - va primi ca sfârşit fie 
fericirea, fie nenorocirea, adică existenţa veşnică, în care, odihnindu-se sufletele..., 
va lua sfârşit toată mişcarea. Iar ziua a opta, sau prima, mai bine zis unica şi ne- 
sfârşita zi, este prezenţa neumbrită şi atotstrălucitoare a lui Dumnezeu, care se va 
ivi după oprirea celor ce se mişcă. Acesta venind atunci întreg în fiinţa întreagă a 
celor ce, prin libertate, s-au folosit bine de raţiunea existenţei, le va procura 

veşnica existenţă fericită prin participarea la El, ca Cel ce singur este existent în 
mod propriu, existent ca bine şi veşnic existent. Iar celor ce s-au folosit prin liber- 
tate de raţiunea existenţei în mod contrar firii, Ie va repartiza, în loc de veşnica 
existenţă fericită, veşnica existenţă nefericită" 109 . 

Dacă Dumnezeu îşi manifestă puterea în afară pentru a ridica la comuniunea 
cu Sine, sau la bine, alte persoane, El îşi pune în lucrare, din atotputernicia Sa, 
puterea pentru crearea unor persoane limitate în fiinţă şi în puterea lor naturală şi 
acordarea treptată a puterii Sale necreate, pe măsura putinţei lor de a se folosi de 
ea, pentru a nu fi copleşite de ea. Aceasta e chenoza, sau coborârea lui Dumnezeu 
în manifestarea puterii Sale. Pe de altă parte, fiinţele create sunt minunate, căci 
sunt capabile să primească pe Dumnezeu întreg în ele. Dumnezeu a făcut o fiinţă 
capabilă să devină dumnezeu prin har, o natură capabilă să fie, în acest scop, 
natura unui ipostas divin. 

Prin aceasta, Dumnezeu Se coboară şi Se slăveşte în mod liber, adică nesilit, 
în manifestările Sale, nici de o lege interioară, nici de una exterioară, pentru a da 
subiectelor create putinţa manifestărilor lor libere, putinţa acceptării libere a comu- 
niunii cu Sine. Căci condiţia comuniunii e libertatea celor ce o realizează. Chenoza 
lui Dumnezeu e deci condiţia extinderii comuniunii Sale interioare, ca Bine, cu alte 
persoane decât Cele divine. Dar, pe de o parte, chiar această coborâre benevolă în 
vederea extinderii binelui sau comuniunii e semnul libertăţii şi al puterii Sale 
absolute. Căci - potrivit credinţei noastre - numai o Persoană absolută poate aduce 
la existenţă din nimic persoane, care, deşi create, sunt şi ele absolute, putând să se 
opună în mod liber chiar Lui. Apoi în crearea unor astfel de persoane, într-un anu- 
mit sens absolute, se manifestă şi încrederea lui Dumnezeu în atotputernicia Sa, 
adică siguranţa că aceste persoane nu-I vor periclita atotputernicia, dată fiind abso- 
lutitatea Sa prin fiinţă, spre deosebire de aceste persoane, care sunt absolute prin 
participarea la El, pe baza voinţei Lui 110 . 

Pe de altă parte, chenoza acceptată de Dumnezeu nu este o stare identică, 
definitivă. Dumnezeu coboară la creaturi, ca să le urce tot mai sus spre Sine şi deci 
cumva şi El urcă la acordarea unor grade tot mai înalte de putere, deci de mani- 
festare a puterii Sale. Rezerva eternă a acestor dăruiri mereu mai înalte este atot- 
puternicia Sa. Astfel, puterea dată de Dumnezeu creaţiei, având ca scop urcuşul ei 
spre participarea directă Ia puterea Lui necreată, sau la energiile Sale, e şi ea o 
condiţie a relaţiei atotputerniciei lui Dumnezeu cu creaţia, fiind şi ea solidară cu 
timpul şi cu spaţiul. 

Puterea limitată, ca sursă a mişcării mereu mai ridicate a creaturii spre 
Dumnezeu Cel infinit, îşi va găsi împlinirea, pe care nu o poate ajunge în ea însăşi 
- ca şi timpul şi spaţiul, în care se efectuează această mişcare - atunci când 

109. P. G. 91, col. 1392. 

110. Un dumnezeu care s-ar teme de creatură n-ar mai fi Dumnezeu. 

Dumnezeu însuşi Se va dărui întreg creaturii, mai presus de mişcarea ei. Atunci ea 
va participa la viaţa şi deci la puterea nelimitată a lui Dumnezeu, fără a se confun- 
da cu El, având mereu conştiinţa că se bucură de El, atât cât e cu putinţă creaturii, 
adică prin participare, nu prin fiinţă. 

c. Accentul pus în Răsărit pe Dumnezeu ca atotţiitor şi mai puţin ca atotputer- 
nic. Manifestând puterea Sa în forma şi în gradul acomodat conducerii creaturii 
spre deplina comuniune cu Sine, Dumnezeu e numit în tradiţia creştinismului 
răsăritean cu preferinţă "Atotţiitor". Dumnezeu îşi manifestă din rezerva infinită a 
atotputerniciei sau supraatotputerniciei Sale atâta cât e necesar conservării, mân- 
tuirii şi conducerii creaturii la desăvârşirea comuniunii ei cu El. El nu-Şi manifestă 
atotputernicia Sa în mod capricios. Termenul de "Atotţiitor", preferat în Biserica de 
Răsărit, ţine să sublinieze că atotputernicia lui Dumnezeu, în raportul ei cu lumea, 
a ieşit din starea indeterminată şi s-a definit voluntar şi din iubire faţă de ea ca 
putere Ia nivelul suportabil de lume şi în favorul ei, nu şi contra ei. 

în Bisericile din Occident termenul de "Atotputernic" s-a menţinut legat de 
ideea că Dumnezeu ar putea lucra şi contra lumii, dacă nu pentru nimicirea ei, cel 
puţin pentru continua limitare şi dominare a ei, pentru a susţine în ea continuu 
conştiinţa nimicniciei ei. Dacă în doctrina răsăriteană atotputernicia lui Dumnezeu 
e sursa de îndumnezeire a creaturii, deci de comunicare a puterii dumnezeieşti 
către făptură, în Occident, atotputernicia s-a conceput mai mult ca un mijloc de 
apărare a lui Dumnezeu împotriva creaturii. Catolicismul a tras de aci concluzii 
pentru dominarea statelor şi a societăţii umane de către Biserică, iar protes- 
tantismul, pentru afirmarea eficienţei exclusive a lui Dumnezeu împotriva oricărei 
eficiente umane, văzută totdeauna ca păcat (Alleinwirklichkeit und 
Alleinwirksamkeit Gottes). Mântuirea însăşi e văzută ca o satisfacţie adusă onoarei 
lui Dumnezeu pentru jignirea ei de către oameni, sau ca îmblânzirea mâniei lui 
Dumnezeu. 

în Biserica din Răsărit Dumnezeu e slăvit pentru darurile ce le dă omului, spre 
îndumnezeirea lui. Răsăritul ortodox, continuator al gândirii patristice, a pus accen- 
tul pe bunătatea susţinătoare, ocrotitoare şi ajutătoare a lui Dumnezeu (Dumnezeu 
ca scăpare, ca acoperământ), pe încurajarea împlinirii năzuinţelor şi virtualităţilor 
umane, pe încrederea în ele, pe respectul libertăţii umane. Mântuirea e văzută ca o 
nouă coborâre a vieţii dumnezeieşti în oameni, ca deschiderea perspectivei 
deplinei lor împărtăşiri de Dumnezeu, prin înviere şi îndumnezeire. 

De aceea, pe când creştinismul apusean a exercitat mai mult o frână 
neîncrezătoare în calea omenirii spre progres, Bisericile ortodoxe au sprijinit tot- 
deauna năzuinţele spre progres ale popoarelor. în Răsăritul creştin s-a pus în relief 
ideea unui Dumnezeu energetic şi dăruitor, Care comunică oamenilor energii 
mereu mai înalte pe măsura creşterii lor, pentru a-i duce mereu la trepte mai 
înalte, deci în favorul lumii şi în vederea conducerii ei spre desăvârşire. Răsăritul 

creştin a pus accentul mai mult pe iubirea lui Dumnezeu faţă de lume, din voinţa 
de a o conduce la deplina comuniune cu El în iubire, pe când creştinismul occi- 
dental, mai mult pe atotputernicia lui Dumnezeu, care vrea să ţină lumea în 
respectul de El. La rândul său domnia lui Hristos nu s-a scos în Răsărit niciodată 
din legătura cu bunătatea Lui. Ea a fost văzută în mod paradoxal ca domnia 
"Mielului înjunghiat" (Apoc. 5, 12-13), aşa cum termenul de "Atotţiitor" a fost aso- 
ciat cu cel de "Părinte", bun, blând şi familiar. 

Paul Evdokimov deduce această relaţie părintească a lui Dumnezeu cu lumea, 
din relaţia Lui ca Tată, cu Fiul Său. Astfel, lumea se explică prin iubirea din 
lăuntrul Sfintei Treimi. El zice: "Cuvântul lui Dumnezeu ne face să ne gândim 
dintr-odatâ la o fiinţă care are toate puterile, ceea ce pune pe primul plan atotpu- 
ternicia Sa; totuşi ea nu e niciodată atotputernicia pur şi simplu, fără obiect. Noi 
spunem: "Cred într-unui Dumnezeu, Tatăl atotţiitorul", "Cred într-unui Dumnezeu, 
Făcătorul cerului şi al pământului". în aceste mărturisiri, atotputernicia dum- 
nezeiască este calificată imediat ca părintească. înainte de orice şi în mod esenţial 
Dumnezeu este Tată, şi numai după aceea este făcător, judecător şi ceea ce este la 
inima speranţei creştine: Mântuitor şi Mângâietor. Este acestea pentru că este şi 
Tată. Astfel, dacă în centrul viziunii privitoare la Dumnezeu se plasează paterni- 
tatea divină, sau comuniunea eternă între Tatăl şi Fiul, în centrul revelaţiei se 
plasează comuniunea între Dumnezeu-Tatăl şi omul, copilul Lui. Tema esenţială a 
mântuirii este înfierea" 111 . 

în creştinismul răsăritean sensul mântuirii e determinat şi el de iubirea 
intertreimică a lui Dumnezeu. Hristos S-a făcut om ca să-1 ridice pe acesta în 
comuniunea iubirii treimice, ca să-1 îndumnezeiascâ; iar aceasta nu se realizează 
printr-o forţare externă, care să-1 înfricoşeze pe om, ci prin iubirea coborâtoare. 

în solidaritate cu aceasta, în Biserica de Răsărit s-a considerat puterea 
duhovnicească ca o mai mare şi ca o mai directă putere a lui Dumnezeu, decât cea 
fizică sau lumească. Ea e însoţită de o chenoză în ce priveşte puterea externă. 
Sfântul Apostol Pavel zice: "Domnul mi-a zis: "îţi este de ajuns puterea Mea, căci 
puterea Mea se desăvârşeşte în slăbiciune". Deci foarte bucuros mă voi lăuda mai 
ales întru neputinţele mele, ca să locuiască în mine puterea lui Hristos" (2 Cor. 12, 
9). Puterea duhovnicească e atât de mare în comparaţie cu cea fizică, încât o poate 
copleşi pe aceasta, producând efecte pe care aceasta nu le poate produce, pentru 
că aceea este putere direct dumnezeiască. De aceea minunile produse de această 
putere se numesc pur şi simplu "puteri", ca efecte ale unei puteri superioare, sau 
ale puterii directe a lui Dumnezeu, puterea fizică fiind numai un rezultat indirect al 
aceleia. "Atunci a început Iisus să mustre cetăţile în care se făcuseră cele mai multe 
minuni ale Sale" (Mt. 11, 20; Le. 10, 13; Mt. 13, 54, 58; Mc. 6, 2, 5, 14; Mt. 14, 2: Le. 
5, 17, 19; 9, 1; Fapte 3, 12, 8, 13; Gal. 3, 5). 

111. La femme et le salut du monde, p. 147. 

De aceea Sfântul Maxim Mărturisitorul înţelege prin mişcarea, pe care o 
socoteşte ca drum spre Dumnezeu, mişcarea de înduhovnicire a omului, mişcare 
prin care omul sporeşte prin întărirea puterii Duhului asupra pornirilor inferioare. 
Treptele ei sunt: purificarea de patimi, sesizarea nepătimaşă a sensurilor sau a 
raţiunilor divine ale lucrurilor şi înţelegerea lui Dumnezeu într-un act simplu, care 
e în acelaşi timp unirea deplină cu El. Creşterea spiritului uman în putere e o 
creştere etică, pentru că creşterea în existenţă e o creştere în bine, dat fiind că nu 
se poate apropia cineva de Dumnezeu ca sursă a puterii dacă nu-L iubeşte ca bine. 

în viaţa viitoare această putere duhovnicească, sau în bine, sau în iubire, care 
nu e atât o putere a omului cât a lui Dumnezeu, care a umplut pe omul ce a urcat 
spre Dumnezeu prin treptele enunţate, va copleşi cu totul puterea fizică şi va des- 
fiinţa pe cea lumească, care a luat uneori o atitudine contrară lui Dumnezeu. 
"După aceea, sfârşitul, când Domnul va preda împărăţia lui Dumnezeu şi Tatălui şi va 
desfiinţa orice domnie, orice stăpânire şi orice putere" (1 Cor. 15, 24). Aşa cum timpul 
şi spaţiul vor fi copleşite de eternitate şi de supraspaţialitatea spirituală, aşa va fi 
copleşită şi puterea fizică şi lumească de puterea Duhului dumnezeiesc devenit pro- 
priu omului. întreaga fiinţă creată va deveni purtătoare a energiilor necreate. 

Fiinţa divină, ca fiinţă supremă, nelimitată şi de sine existentă, e sursa ultimă 
şi inepuizabilă a tuturor energiilor; sursa unor energii infinite şi ca atare cauza 
oricărui fel de putere creată. 

Prin însuşi faptul că aduce la existenţă diferite substanţe ipostaziate, 
Dumnezeu dă acestora şi o putere a lor. Precum toate substanţele sunt legate 
într-o unitate între ele, şi cu Dumnezeu - având originea lor în esenţa divină -, tot 
aşa sunt legate şi puterile lor între ele şi cu puterea divină, prin originea lor în 
puterea esenţei divine. Dionisie Areopagitul zice: "Şi nu e nici una din existenţe lip- 
sită de păstrarea şi îmbrăţişarea conservatoare a puterii dumnezeieşti. Căci ceea ce 
nu are nici o putere, nici nu este, nici nu este ceva, nici nu are vreun loc undeva" 112 . 

Energia infinită a esenţei divine este spirituală. Ea e capabilă de aceea să 
copleşească orice putere fizică, orice putere creată. Dar ea o face aceasta treptat 
prin spiritul uman, întărind energia acestuia treptat cu energia Sa necreată. 

Dacă Dumnezeu a putut crea din nimic orice altă substanţă cu puterea ei 
corespunzătoare, cu atât mai mult poate copleşi toată substanţa creată şi puterea 
ei, cu puterea Lui spirituală, prin mijlocirea spiritului uman. Sfântul Maxim Mărtu- 
risitorul insistă mult asupra faptului că omul e inelul de legătură unificator al lumii 
şi al lumii cu Dumnezeu 113 . El e aceasta prin faptul că supune în sine puterea 
fizică şi în parte pe cea biologică spiritului, adică o spiritualizează. Prin cunoaştere 
el cuprinde în spiritul său universul. Dar adevărata spiritualizare a naturii ar rea- 
liza-o când ar actualiza toate puterile spiritului său prin energiile Duhului dum- 

112. De divinis nominibus, cap. VIII, § V; P. G. cit., col. 893. 

113. Ambigua; P. G. 91, col. 1305. 

nezeiesc. Aceasta a realizat-o în mod culminant Hristos, iar din puterea lui Hristos 
o pot face aceasta şi cei ce se unesc cu El prin credinţă şi vieţuiesc ca El. 

d. Puterea lui Dumnezeu arătată în mod culminant în învierea lui Hristos. 
Biruinţa deplină a puterii spirituale divine asupra naturii s-a realizat în învierea lui 
Hristos. Karl Rahner a atras atenţia asupra faptului că învierea lui Hristos e 
împlinirea aspiraţiei după biruinţă a spiritului asupra legilor automate ale naturii, 
aspiraţie sădită în persoana omului, fapt numit de el "temeiul transcendental al 
învierii", sau "speranţa transcendentală a învierii". în această aspiraţie şi capacitate 
"transcendentală" pentru biruirea naturii prin spirit e dat temeiul chiar pentru o 
.hristologie transcendentală" 114 . 

învierea lui Hristos se încadrează în orizontul existenţei noastre, care constă în 
faptul că noi trăim în tensiunea spre desăvârşire. "Omul este fiinţa care trăieşte în 
aşteptarea viitorului, care e desăvârşirea". Speranţa transcendentală a învierii este toto- 
dată "orizontul înţelegerii experienţei credinţei privitoare la învierea lui Iisus" 115 . 

învierea împlineşte aşteptarea sădită în fiinţa umană, pentru faptul că ea face 
capabilă persoana umană pentru o comuniune desăvârşită şi eternă a ei cu 
Dumnezeu, Persoana supremă, şi cu semenii săi, depăşind toate restricţiile impuse 
acestei comuniuni de natură în starea ei pământească. Ea face posibilă o intimitate 
interpersonală desăvârşită şi eternă datorită spiritualizării depline a materiei. 

în Hristos, Fiul lui Dumnezeu Se face purtătorul iubirii desăvârşite treimice 
către oameni şi al iubirii umane ridicate la capacitatea răspunsului desăvârşit la 
această iubire. Iar în stare de înviere, El extinde neîmpiedicat acest dialog 
desăvârşit divino-uman al iubirii, realizat în El însuşi, atrăgându-ne şi pe noi în el. 
în Hristos, omul a primit puterea de a iubi pe Dumnezeu într-o unică iubire cu 
Fiul lui Dumnezeu cel Unul-Născut şi de a iubi pe oameni cu iubirea lui 
Dumnezeu. Iar în starea Lui de înviere această putere ni se comunică nouă, 
urmând să ne-o însuşim deplin în starea noastră de înviere. 

Iubirea aceasta, care a trecut prin jertfa supremă, a fost "puterea" spirituală 
care L-a înviat pe Hristos, sau care a biruit legile învârtoşate ale naturii. Şi "pu- 
terea" aceasta ne va învia şi pe noi (1 Cor. 15, 43). Prin faptul că e rodul iubirii şi 
chipul realizat al iubirii depline, starea de înviere e viaţa adevărată. "Vom fi vii cu 
El prin puterea Lui cea către noi" (2 Cor. 13, 4). E minunată puterea lui Dumnezeu 
iradiată în creaţie. Dar aceasta ar rămâne ambiguă şi lipsită de un sens clar dacă ar 
rămâne etern supusă insuficienţelor ce o apasă actualmente. Puterea lui Dumnezeu 
se arată infinit mai mare şi mai plină de sens prin înviere. Dumnezeu va umple 
lumea aceasta de slava Lui necreată când va învesti-o cu nemurirea şi o va face 
mediu străveziu al adâncimii Sale nesfârşite de viaţă şi de sensuri. 

114. Karl Rahner, Grundlinien einet systematischen Christologie, în: K. Rahner-W. 
Thflssing, Christologie-Systematisch und Exegetisch. Questiones disputatae 55, Freiburg, 
1972, p. 47; Karl Rahner, Sacramentum mundi, I. p. 403. 

115. K. Rahner-W. Thfissing, op. cit., p. 39- 

Atributele lui Dumnezeu legate de spiritualitatea Lui 
şi participarea creaturii la ele 



"Dumnezeu este Duh" (In. 4, 24).. Esenţa dumnezeiască este esenţă spirituală. 
Aceasta nu înseamnă numai nematerialitate, ci şi suport de atribute spirituale: 
suport de cunoaştere, de dreptate, de puritate, de iubire. 

Iar atributele legate de existenţa divină au un caracter spiritual, pentru că 
însăşi existenţa divină, ca existenţă supremă, este o existenţă spirituală. Dar 
atributele direct spirituale pun în mod deosebit în lumină caracterul de Duh al 
esenţei divine. 

Atributele legate de spiritualitatea lui Dumnezeu sunt şi mai greu de înţeles, 
adică şi mai apofatice decât cele legate de existenţa Lui. Căci dacă existenţa şi 
atributele legate de ea pot fi concepute dintr-un punct de vedere formal - şi ca 
deosebindu-se de existenţa şi de atributele creaturilor legate de ea, prin eliberarea 
lor de aspectul de insuficienţă şi de dezvoltarea formală ce-1 au cele din urmă -, 
atributele spiritualităţii lui Dumnezeu redau un conţinut asemănător, dar nu identic 
cu al creaturilor dotate cu spiritualitate. 

Dar, cine poate pătrunde în bogăţia infinită a conţinutului vieţii spirituale a lui 
Dumnezeu? Şi cine-L poate defini, când chiar conţinutul vieţii spirituale a crea- 
turilor dotate cu spiritualitate este atât de complex şi de imposibil de definit exact, 
mai ales când e vorba ca o astfel de creatură să cunoască nu numai conţinutul ei, 
ci şi pe al alteia de aceeaşi natură? 

Căci spiritualitatea e conţinutul cel mai propriu persoanei. Iar persoana nu e 
cunoscută decât în măsura în care ea se descoperă şi în care ea se poate descoperi 
şi poate fi înţeleasă de altele. E un conţinut sub paza unei libertăţi proprii. "Ci pre- 
cum s-a scris: cele ce ochiul nu le-a văzut şi urechea nu le-a auzit şi la inima omu- 
lui nu s-au suit, pe acelea le-a gătit Dumnezeu celor ce-L iubesc pe EI. Iar nouă ni 
le-a descoperit Dumnezeu prin Duhul Său, findcă Duhul toate le cercetează, chiar 
şi adâncurile lui Dumnezeu. Căci cine dintre oameni ştie cele ale omului, decât 
duhul omului, care este în el? Aşa şi cele ale lui Dumnezeu nimeni nu le-a cunos- 
cut, decât Duhul lui Dumnezeu" (1 Cor. 2, 9-11). 

De aceea Sfinţii Părinţi spun că noi cunoaştem în general că Dumnezeu este 
infinit (un atribut formal al existenţei Lui, am zice), dar ce este această infinitate 
(conţinutul ei spiritual) nu ştim. Cunoaştem chiar atributele legate de spiritualitatea 
lui Dumnezeu ca infinite, căci existenţa Lui este infinită sub toate raporturile, dar 
nu cunoaştem conţinutul concret al infinităţii acestor atribute. 

1 . Atotştiinţa şi înţelepciunea lui Dumnezeu 
şi participarea creaturilor raţionale la ele 

a. Atotştiinţa lui Dumnezeu. Ştim că Dumnezeu cunoaşte totul, dar ce este 
acest tot şi cum îl cunoaşte, nu ştim. Dionisie Areopagitul atribuie lui Dumnezeu în 
mod îmbinat cunoaşterea tuturor şi depăşirea oricărei cunoaşteri. "Deşi Scriptura 
spune că Dumnezeu cunoaşte toate şi nimic nu scapă cunoaşterii Lui, dar precum 
am spus adeseori, cele dumnezeieşti trebuie să fie înţelese în mod demn de 
Dumnezeu. Deci nu putem să-I atribuim lui Dumnezeu minte şi cunoaştere senzo- 
rială, decât prin depăşire, nu prin lipsă. La fel, nu-I putem atribui raţionalitate Celui 
mai presus de raţiune, sau desăvârşire, Celui mai presus de desăvârşire şi anterior 
oricărei desăvârşiri. De asemenea, considerăm lumina neapropiată ca fiind 
întuneric nearătat şi nevăzut prin depăşirea luminii văzute" 116 . Dumnezeu este în 
acest sens "minte neînţeleasă" şi "cuvânt negrăit" 117 . 

Dumnezeu nu înţelege ca noi, nu gândeşte ca noi, nu cunoaşte ca noi, ci 
într-un mod mai presus de noi. în acest sens, îi negăm aceste activităţi spirituale. 
Dar El e cauza acestor activităţi ale creaturii şi de aceea I le atribuim într-un sens 
care depăşeşte înţelesul lor cunoscut de noi. "Vino să lăudăm, dacă vrei, viaţa cea 
bună şi eternă, şi ca înţeleaptă şi ca înţelepciunea de Sine, mai bine zis ca suportul 
întregii înţelepciuni, aflător mai presus de toată înţelepciunea. Căci Dumnezeu nu 
este numai supraplin de toată înţelepciunea şi înţelegerea Lui nu are număr, ci e 
aşezat mai presus de orice raţiune, minte şi înţelepciune" 118 . 

Astfel noi participăm şi la cunoaşterea lui Dumnezeu şi creştem încă de la 
cunoaşterea raţională, în baza raţiunii date de Dumnezeu, la o cunoaştere apropi- 
ată de a Lui, prin unirea cu El. 

O deosebire între felul cum cunoaşte Dumnezeu şi felul cum cunoaştem noi 
constă în aceea că El le cunoaşte toate în Sine însuşi, în calitatea Sa de cauză a lor. 
"Mintea dumnezeiască cuprinde toate printr-o cunoaştere ce depăşeşte toate, 
având de mai înainte în Sine cunoştinţa tuturor, în calitate de cauză" 119 . "Le 
cunoaşte toate celelalte din lăuntrul Său, şi, ca să zic aşa, din originea lor şi 
mergând la esenţa lor. Căci mintea dumnezeiască ştie despre existenţe nu aflând 
de la existenţe; ci ea are de mai înainte, din Sine şi în Sine, în calitate de cauză, 
ştiinţa şi cunoştinţa tuturor în esenţa lor, prin faptul că a conceput-o pe aceasta de 
mai înainte" 120 . 

Teologia occidentală s-a încurcat în discutarea chestiunii dacă există o deose- 
bire între cunoştinţa ce o are Dumnezeu despre Sine şi cea despre creaturi. Karl 

116. Op. cit., col. 869. 
. 117. De divinis nominibus, cap. I, $ I; P. G. cit., col. 588. 

118. Op. cit., cap. VII, § I; col. 865. 

119. Op. cit., cap. VII, § II; col. 869. 

120. Ibid. 

Barth susţine că cunoaşterea lui Dumnezeu privitoare la creaturi este finită, întrucât 
acestea sunt şi ele finite, în vreme ce cunoştinţa referitoare la Sine însuşi este 
infinită, fiind şi El infinit 121 . Dimpotrivă, teologia catolică susţine că atât cunoştinţa 
lui Dumnezeu referitoare la Sine, cât şi cea referitoare la făpturi este infinită, căci 
orice act al lui Dumnezeu este infinit, deci şi înţelegerea QnteHectus infinitus, după 
definiţia Conciliului Vatican I) 122 . Dificultatea pentru amândouă răspunsurile stă în 
faptul că separă cunoaşterea lui Dumnezeu referitoare la făpturi, de cunoaşterea 
Lui referitoare la Sine însuşi. 

Dionisie Areopagitul nu separă aceste două cunoaşteri. El zice: "Deci nu are 
Dumnezeu o cunoştinţă a Sa proprie, şi o alta care îmbrăţişează în mod comun 
toate cele ce sunt. Căci cunoscându-Se pe Sine însuşi, cauza tuturor, nu va ignora, 
printr-o slăbire a preocupării, cele ce sunt de la El, sau ale Lui. Astfel Dumnezeu 
cunoaşte cele ce sunt nu prin vreo cunoaştere a lor, ci a Sa" 123 . 

Dar cunoscând creaturile, întrucât Se cunoaşte pe Sine drept cauza lor, El nu 
detaşează întregul conţinut al existenţei Sale, de calitatea Sa de cauză a lor. Astfel, 
în cunoaşterea lui Dumnezeu referitoare la lucruri e implicată cunoaşterea exis- 
tenţei Sale. Căci numai existenţa Sa întreagă este o explicare suficientă a sensului 
lor. El vede creaturile în lumina întreagă, incomprehensibilă pentru noi, a 
existenţei Sale. 

Spre deosebire de El, noi detaşăm cunoaşterea lucrurilor, de cunoaşterea lui 
Dumnezeu. Sau, când începem să unim aceste două cunoaşteri, nu cunoaştem pe 
Dumnezeu decât în calitate de cauză a lucrurilor, nu şi ceva din El însuşi 124 . Dar 
pe treptele superioare ale vieţii spirituale cunoaştem şi noi mai mult din 
Dumnezeu, ca în viaţa viitoare să-L cunoaştem deplin (1 Cor. 13, 12), pentru că 
ne-am unit deplin cu El, pentru că El este întreg în noi întregi 12 '. 

Astfel, noi nu putem cunoaşte, în viaţa aceasta, cu excepţia celor deveniţi 
sfinţi, nici creaturile în mod deplin, cum le cunoaşte El; adică nici cunoştinţa 
noastră referitoare la lucruri nu e identică cu cunoştinţa Lui referitoare la ele. Căci 
detaşând lucrurile de cunoştinţa lui Dumnezeu, sau de toată cunoştinţa Lui, nu 
cunoaştem nici lucrurile în deplinătatea sensului lor. 

în general Părinţii răsăriteni declară că cunoaşterea deplină este unire între cel 
ce cunoaşte şi cel cunoscut, precum ignoranţa este cauză de separare, sau efectul 
separării. Dionisie Areopagitul zice: "Cunoaşterea este factorul unificator al celor ce 
cunosc şi al celor cunoscuţi, iar ignorarea este cauza schimbării continui şi a 
despărţirii celui ce ignoră, datorită lui însuşi". De aceea cunoscând în viaţa viitoare 
în mod desăvârşit pe Dumnezeu, vom fi şi uniţi cu El, în mod statornic 126 . 

121. Dogmatik, cit., p. 622. 

122. Ludwig Ort, Grundriss der Dogmatik, Herder, 1952, p. 44. 

123. De divinis nominibus, cap. VII, S II; P. G. cit., col. 86l C. 

124. Sfântul Maxim Mărturisitorul, Ambigua; P. G. cit., col. 1216. 

125. Ibid., col. 1240. 

126. De divinis nominibus, cap. VII, J IV; P. G. cit., col. 872 D. 

In sensul acesta, cunoaşterea de Dumnezeu pe care o au, după Dionisie 
Areopagitul, cei progresaţi spiritual prin ieşirea din ei, nu poate fi socotită egală cu 
concepţia că Dumnezeu e dincolo de orice putinţă de apropiere, într-o transcen- 
denţă total inaccesibilă, cum afirmă Hans Urs von Balthasar 127 . Căci unirea 
înseamnă atât accesibilitatea lui Dumnezeu, cât şi persistenţa ca persoană a celui 
ce se uneşte cu El. Ea înseamnă numai că mintea omenească trebuie să părăsească 
puterile sale create, pentru a se uni cu Dumnezeu, căci puterea pentru această 
unire vine numai de la Dumnezeu. O spune aceasta Dionisie Areopagitul: "Trebuie 
ştiut că mintea noastră are puterea de a înţelege, prin care contemplă cele inteligi- 
bile, dar unirea prin care se uneşte cu cele de dincolo de ea depăşeşte firea minţii. 
Deci, cele dumnezeieşti se înţeleg prin această unire, nu prin noi, ci prin ieşirea 
totală a noastră din toate ale noastre, devenind întregi ai lui Dumnezeu. Căci e mai 
bine să fim ai lui Dumnezeu decît ai noştri. Fiindcă în felul acesta vor fi date şi 
cele dumnezeieşti celor ce au devenit ai lui Dumnezeu" 128 . 

Concepţia aceasta despre cunoaştere prin unire şi despre progresul nostru în 
ea ca progres în unire, este solidară cu înţelegerea timpului ca drum spre eterni- 
tate, spre unirea cu Dumnezeu în iubire. Progresul în iubirea de Dumnezeu e pro- 
gresul în unirea cu El, iar acesta e progresul în cunoaşterea lui Dumnezeu şi a 
creaturilor, până la cunoaşterea lor deplină în unirea şi iubirea deplină, echivalentă 
cu "viaţa de veci" (In. 3, 16). 

b. Cunoaşterea lui Dumnezeu prin unire presupune caracterul de persoană al 
celui ce cunoaşte şi al lui Dumnezeu. Vrem să menţionăm mai întâi că acest fel de 
cunoaştere prin unirea care nu confundă, pe care o are atât Dumnezeu referitor la 
creaturi, cât şi creaturile referitor la Dumnezeu, implică caracterul de persoană al 
lui Dumnezeu şi al celor cunoscuţi de El, prin faptul că şi ei îl cunosc pe El. O 
cunoaştere a lucrurilor presupune şi ea o ieşire din sine a celui ce cunoaşte. Dar 
mai mult, aceasta presupune şi o ieşire spre alte persoane. Ele ajung astfel să 
posede lucrurile în comun prin cunoaştere. Cu lucrurile însă nu se realizează o 
unire la care să contribuie şi ele, căci ele n-au un plan liber, al profunzimii, 
deosebit de planul suprafeţei, pe care ele sâ-1 poată ţine ascuns în mod voluntar; şi 
deci nu se cere un progres spiritual în iubire, pentru a le cunoaşte această profun- 
zime. Cu o persoană însă trebuie să se unească o altă persoană în iubire pentru a 
o cunoaşte din lâuntrul ei, aşa cum se cunoaşte ea însăşi, şi pentru a se îmbogăţi 
amândouă prin această cunoaştere. Desigur Dumnezeu e unit şi cu lucrurile în 
cunoaşterea Sa referitoare la ele chiar mai mult decât noi, în calitate de cauză a lor. 
Dar El nu e unit cu lucrurile printr-o unire reciprocă. Ci e unit cu ele, ca fiind 
unele ce poartă pecetea noastră asupra lor, sau pecetea relaţiei personale dintre El 
şi oameni. Numai prin aceasta ele nu se pierd nici în Dumnezeu, nici în oameni. 

127. Kosmische Liturgie, Einsiedeln, 1961, ed. II, p. 40. 

128. De divinis nominibus, cap. VII, § I; P. G. cit. col. 865-868. 

A doua concluzie care rezultă din faptul că nu există cunoaştere deplină în 
afara uniunii în iubire între cel ce cunoaşte şi cel cunoscut - că deci nici distanţa 
de realităţile personale cunoscute, nici singurătatea totală nu oferă putinţa unei 
cunoaşteri depline - este că Dumnezeu are o perfectă cunoaştere de Sine, întrucât 
e întreit în persoane. Cunoaşterea deplină este totdeauna şi iubire şi ca atare e 
îndreptată spre altă persoană. Cunoaşterea de sine a unei alte persoane nu-i dă 
bucuria iubirii pentru ceea ce ea cunoaşte. Dumnezeu împlineşte condiţia 
cunoaşterii personale perfecte, prin Treimea Persoanelor divine deplin unite. 

Cunoaşterea este în ultimă analiză referirea iubitoare a unui subiect la un alt 
subiect. Chiar prin referirea la un obiect, subiectul cunoscător se referă indirect la 
un alt subiect. Şi numai în această referire se realizează şi cunoaşterea de sine. 
Numai prin această referire se cunoaşte pe sine şi se actualizează pe sine ca 
subiect. Dumnezeu are un astfel de pol de referinţă perfectă în Sine însuşi. El Se 
referă la Sine însuşi ca la alte persoane şi aceste persoane se referă una la alta în 
mod reciproc, perfect. Tatăl Se cunoaşte în referirea Sa la Fiul, cunoscînd pe Fiul, 
cunoscându-Se în Fiul, în mişcarea Sa continuă spre Fiul care e în Sine însuşi, şi în 
mişcarea continuă a Fiului spre Tatăl. Cunoaşterea perfectă sau atotştiinţa perfectă 
a lui Dumnezeu constă în faptul că fiecare Persoană divină cunoaşte pe Cealaltă în 
Sine însăşi, dar în calitatea Ei de altă Persoană. Prin aceasta, fiecare Persoană Se 
cunoaşte şi Se actualizează perfect şi etern pe Sine însăşi. Aceasta, datorită inferio- 
rităţii dinamice reciproce a Persoanelor, sau aşa numitei perihoreze. Dar interiori- 
tatea aceasta nu trebuie înţeleasă după asemănarea interioritâţii fizice. Ea constă în 
faptul că fiecare Persoană este deschisă intenţionat Celorlalte şi îndreptată spre Ele, 
într-o iubire totală şi infinită, şi că nu ţine nimic pentru Sine, ci e predată întreagă 
Celorlalte. E o perihoreză spirituală totală şi infinită a iubirii conştiente. 

în cunoaşterea reciprocă a Persoanelor treimice ca subiecte infinite, în 
Dumnezeu, odată cu eternitatea, este dată baza pentru posibilitatea cunoaşterii 
altor subiecte, deci şi pentru crearea lor, a unor subiecte limitate în ele însele. 
Dumnezeu coboară prin iubirea Sa cunoscătoare la interioritatea în subiectele cre- 
ate limitate; dar în acelaşi timp le ridică prin iubirea Sa la interioritatea lor în El, 
deschizându-le drumul spre cunoaşterea Lui. 

Dat fiind că izvorul acestei acţiuni a lui Dumnezeu stă în comuniunea Lui 
treimică, Sfântul Isaac Şirul zice: "Soarele care luminează în cel ce se curăţeşte este 
lumina Sfintei Treimi" 129 . 

Nimic nu se înţelege fără Sfânta Treime. Sfântul Grigorie de Nazianz numeşte 
de aceea pe Dumnezeu un soare întreit cu o unică strălucire: "Nu se taie prin 
voinţă, nu se împarte prin putere... ci e neîmpărţit în cei împărtăşiţi... şi ca o unică 
amestecare a luminii în trei sori ce se cuprind reciproc" 130 . Dacă nu ar fi trei sori, 

129- Tâ eupsSevra aaxrrriKâ, Atena 1895, p. 177. 
130. Cuv. V Teol.; P. G. 36, col. 149. 

nu ar fi nici o strălucire. Un singur soare nu ar mai străluci. "Câci dacă ai scoate pe 
unul din trei, ai suprima totul, mai bine zis ai cădea din totul" 131 . Dacă între 
esenţele create unele sunt "minţi" subzistente fără trupuri (îngerii), altele, cu 
trupuri, Dumnezeu este "Mintea" supraesenţialâ, identică oceanului de lumină în 
care nu există nici un întuneric, sau subiectul supraesenţial care "locuieşte în lumi- 
na neapropiată" omului, acoperit de întunericul transcendenţei (cf. 1 Tim. 6, 16). 

Dionisie Areopagitul spune câ lumina îşi are izvorul în existenta supraexis- 
tentă şi supraesenţialâ a lui Dumnezeu. Supraexistenţa lui Dumnezeu implică lumi- 
na care e un grad mai mare al existenţei ce decurge din Dumnezeu 132 . Căci lumina 
uneşte şi desăvârşeşte şi întoarce pe toate la Cel ce, existând în mod supraexistent, 
e izvorul ei, umplându-le de una şi aceeaşi lumină unificatoare, precum ignoranţa 
separă, desfigurează şi slăbeşte existenţa 133 . 

Numai această deplină unitate şi cunoaştere treimică explica bucuria lui 
Dumnezeu de a cunoaşte şi alte persoane, iubindu-le, şi bucuria acestor alte per- 
soane de a cunoaşte pe Dumnezeu şi de a se cunoaşte între ele, prin unirea fără 
confuzie, prin "extazul" lor, adică prin ieşirea din ele. Dacă n-ar fi iubirea treimică, 
n-ar fi cunoaştere în Dumnezeu şi n-ar fi nici posibilitate de cunoaştere şi de iubire 
între El şi persoanele create. Năzuinţa cunoaşterii vine din iubirea interpersonală, 
iar aceasta vine din Sfânta Treime. Etimologia cuvântului latin cognosco (cum + 
gnoscd) arată că oamenii şi-au dat seama din timpuri străvechi despre caracterul 
interpersonal al cunoaşterii. Acelaşi lucru ni-l atestă şi cuvântul "co n-ştiinţă". Eu nu 
mă cunosc pe mine fără o relaţie cu ceilalţi. în ultima instanţă eu cunosc sau sunt 
conştient de mine în relaţie cu Dumnezeu. Lumina cunoaşterii mele privitoare la 
lucruri, sau la mine însumi, se proiectează peste chipul uman comunitar din comu- 
niunea personală supremă. Nu suntem conştienţi de noi înşine decât în relaţie cu 
altul şi, în ultimă instanţă, în faţa lui Dumnezeu. Eu-ul singur n-ar mai avea 
conştiinţă; prin conştiinţă, el ştie de un "loc" spiritual al său în relaţie cu alţii. în 
conştiinţa de sine el sporeşte odată cu sporirea în cunoaşterea de sine, iar aceasta 
sporeşte odată cu sporirea în cunoaşterea lui Dumnezeu şi a semenilor săi şi a 
lucrurilor. 

Al treilea lucru care rezultă din înţelegerea cunoaşterii drept unire este 
următorul: faptul că creaturile raţionale au de parcurs un progres până la interiori- 
tatea deplină între ele şi în Dumnezeu şi până la cunoaşterea deplină a Lui şi a 
lucrurilor Lui de către ele, este dat în paradoxul câ, pe de o parte, Dumnezeu e 
unit deplin cu creaturile de la început şi deci le cunoaşte deplin, în calitatea Sa de 
cauză a lor; pe de alta, El nu e unit cu ele, întrucât nici ele din partea lor n-au rea- 
lizat unirea sau interioritatea reciprocă cu El, şi deci nici El nu a realizat din partea 

131. Ibid., col. 148. 

132. De divinis nominibus, cap. IV, § III; P. G. cit., col. 697 A. 

133. Op. cit., cap. IV, § II; P. G. cit., col. 701 B. 

Sa deplin starea de interioritate reciprocă cu ele; în consecinţă nu le vede deplin 
realizate pe drumul pe care ele îl parcurg spre această ţintă. 

Unirea lor deplină cu El şi a Lui cu ele o vede în sfârşitul lor, care pentru El e 
prezent. Dar concomitent cu această unire şi deplinătate văzută în sfârşitul, sau în 
ţinta lor, El vede şi o anumită distanţă şi o nedeplinătate actuală a lor. Prin aceasta, 
El vede cum chipul deplinătăţii şi al unirii lor totale cu Dumnezeu se află în ele ca 
o potentă care le conduce treptat spre actualizarea unirii cu El şi a deplinătăţii lor 
finale. Dumnezeu vede creaturile pornite pe acest drum, deci într-o anumită unire 
reală cu El şi deci pe drumul actualizării lor depline şi al unirii totale cu El, încă 
din momentul în care ele îl cunosc ca pe simpla cauză a lucrurilor. Iar aceasta e 
totdeauna şi o credinţă în El. 

Altceva este însă cu cei ce nu-L admit în nici un fel pe Dumnezeu, deci nici în 
calitate de cauză. Ei sunt într-o totală ignoranţă şi deci o despărţire voită de El. Ei 
nu mai au prin voinţă nimic din Dumnezeu, căci sunt închişi oricărei comunicări 
cu El. Dar Dumnezeu e totuşi prezent în ei, sau unit cu ei fără voia lor, în calitate 
de cauză creatoare şi susţinătoare a lor. Deci într-un fel Dumnezeu îi cunoaşte şi 
pe ei din Sine însuşi, fiind unit cu ei în calitate de cauză a lor. Dar în alt fel, 
Dumnezeu nu-i cunoaşte, fiind despărţit de ei prin faptul că şi ei sunt despărţiţi de 
El prin voinţă. 

De aceea Dionisie Areopagitul - negând că Dumnezeu e cunoscut numai ca 
ridicat dincolo de făpturi, ca izolat de făpturi, într-o transcendenţă totală, cum zice 
azi Urs von Balthasar - afirmă că El poate fi oricând cunoscut din făpturi, dar poate 
şi să nu fie cunoscut niciodată din ele: "De aceea Dumnezeu este cunoscut şi în 
toate şi în afară de toate: şi este şi înţelegere şi cuvânt şi ştiinţă şi atingere şi 
simţire şi opinie şi imaginaţie şi nume şi toate celelalte, dar în acelaşi timp nu este 
înţeles, nu este grăit, nu este numit. Şi nu e ceva din cele ce sunt şi nu este cunos- 
cut în vreuna din cele ce sunt, dar în acelaşi timp este totul în toate şi nimic în nici 
una şi este cunoscut din toate de toţi şi nu este cunoscut de nici unul din nimic". 
Dumnezeu poate fi cunoscut din toate, prin analogie cu toate şi prin prezenţă în 
toate, ca unul ce este cauza lor. Dar "cea mai dumnezeiască cunoaştere a Lui, 
cunoscută prin necunoaştere, e cea prin unirea mai presus de minte" 1 ^. 

Având făpturile în Sine şi cunoscându-le în calitate de cauză infinit mai mult 
decât le cunoaştem noi, Dumnezeu nu le vede totuşi pe toate înaintând spre 
sfârşitul deplinei lor uniri cu Sine, în conformitate cu unirea lor cu El prin originea 
lor; şi în acest caz nici ele nu-L văd pe Dumnezeu. Nu le cunoaşte în procesul de 
actualizare a chipului lor potenţial şi nici în sfârşitul acestui proces, în actualizarea 
totală a unirii lor cu Dumnezeu şi a fiinţei lor. Şi nici ele nu-L cunosc nici în cursul 
vieţii pământeşti şi nici în eternitate în actualizarea dragostei Lui, deoarece nu s-au 
făcut capabile să-L cunoască. 

134. De divinis nominibus, cap. VII, § III; P. G. cit., col. 872. 

Acesta poate fi înţelesul celor doua feluri de expresii ale Scripturii: a) 
Dumnezeu le cunoaşte pe toate; b) Dumnezeu nu cunoaşte pe cei ce nu fac voia 
Lui, pe cei ce nu sunt ai Lui. 

Dăm întâi câteva din expresiile primului fel de cunoaştere. Psalmistul atribuie 
lui Dumnezeu cunoaşterea intimităţii noastre şi a tuturor lucrurilor: "Dumnezeu ştie 
ascunsurile inimii" (Ps. 43, 25), căci El e "Cel ce a zidit îndeosebi inimile lor, Cel ce 
cunoaşte toate lucrurile" (Ps. 32, 15). Iar în cartea lui Iov se spune: "Dumnezeu 
privea până la marginile pământului şi îmbrăţişa cu ochii tot ce se afla sub ceruri" 
(Cap. 28, 24). Sfântul Apostol Pavel exclamă: "O, adâncul bogăţiei, al înţelepciunii 
şi al ştiinţei lui Dumnezeu! Cât sânt de nepătrunse judecăţile Lui şi cât de neurmate 
căile Lui, căci cine a cunoscut gândul Domnului, sau cine a fost sfetnicul Lui!" 
(Rom. 11, 33-34). 

Pe de altă parte, în Sfânta Scriptură se vorbeşte de o cunoaştere specială a lui 
Dumnezeu referitoare la cei ce-L iubesc, sau I se deschid Lui, sau se umplu de El. 
Sfântul Apostol Pavel spune: "Iar dacă cineva iubeşte pe Dumnezeu, acela e 
cunoscut de El" (1 Cor. 8, 3). Sau: "Domnul cunoaşte pe cei ce sunt ai Lui" (2 Tim. 
2, 19). Psalmistul cere lui Dumnezeu să caute din cer şi să vadă şi să audă glasul 
rugăciunii lui, ceea ce dă de înţeles că Dumnezeu ar putea să nu privească, sau să 
nu voiască să audă glasul unei rugăciuni (Ps. 33, 6, 17; Ps. 60, 1; Ps. 33, 1 etc). 

De fapt, Mântuitorul spune celor ce n-au făcut voia Lui: "Niciodată nu v-am 
cunoscut pe voi; depărtaţi-vă de la Mine cei ce aţi săvârşit fărădelege" (Mt. 7, 23). 
Sau: "Când veţi bate la uşă zicând: Doamne, deschide-ne, El, răspunzând, vă va 
zice: nu vă ştiu de unde sunteţi... Depărtaţi-vă de la Mine toţi lucrătorii nedreptăţii" 
(Le. 13, 27). 

Dumnezeu nu-i mai vede pe aceştia în Sine decât ca pe cei creaţi de El, nu ca 
pe cei ce persistă în faţa Lui şi care se dezvoltă în El însuşi pe linia fiinţei ce le-a 
dat-o, conform unei raţiuni eterne a lor în El. Ei s-au depărtat de El în timpul vieţii 
pământeşti. Dumnezeu nu i-a văzut persistând şi înaintând în Sine. De aceea le 
spune la sfârşit: nu v-am cunoscut, nu v-am observat persistând în Mine, 
depărtaţi-vă de tot de Ia Mine. "Un nelegiuit nu se înfăţişează înaintea lui 
Dumnezeu " (Iov 13, 16) în timpul vieţii, de aceea nu se va mai putea înfăţişa nici 
în viaţa viitoare. Această necunoaştere de către Dumnezeu a celor ce nu fac voia 
Lui, este un fel de uitare, de nepreocupare a lui Dumnezeu faţă de ei. Dumnezeu 
a uitat pe cel ce L-a uitat, pe cel ce n-a stăruit în faţa Lui şi nu s-a strâns tot mai 
mult lângă El. Dumnezeu nu-1 adună pe acesta cu sila la sânul Lui, nu-1 face cu sila 
să-L iubească. Nefăcându-1 cu sila să-L iubească, nici El nu voieşte să-1 vadă în 
starea realizată pe care i-ar da-o iubirea faţă de El. Dar când omul începe să sufere 
de această stare, începe să se strângă iarăşi în faţa lui Dumnezeu, să se facă iar 
văzut de El, ca unul ce merge pe calea unirii cu El şi a realizării sale conform cu 
raţiunea sa din Dumnezeu. Strigând astfel către Dumnezeu, Dumnezeu încetează 

de a-1 mai lăsa în uitare, îl vede din nou revenit lângă Sine, pe linia unirii tot mai 
strânse cu El. Uitarea lui Dumnezeu referitoare la acest om încetează, sau devine 
uitare a greşelilor lui de mai înainte, uitare a uitării de el. De aceea, întorcându-se 
spre Dumnezeu, omul îl roagă să părăsească uitarea Lui faţă de el: "Eu am zis către 
Dumnezeu: pentru ce întorci faţa Ta, pentru ce uiţi nefericirea şi necazul nostru?" 
(Ps. 43, 26); sau: "Până când, Doamne, mă vei uita, până în sfârşit? Până când vei 
întoarce faţa Ta de la mine?" (Ps. 12, 1). Şi el are convingerea că Dumnezeu nu va 
lăsa în uitare starea lui nenorocită şi-I cere de aceea să uite viaţa lui nedreaptă de 
mai înainte. "Nici unul din păcatele sale, pe care Ie-a făcut, nu i se vor pomeni şi, 
pentru că a început să facă dreptate şi judecată, va fi viu" (Iez. 18, 22; 33, 16). 
Aceasta este iertarea lui Dumnezeu şi întoarcerea Lui, care e posibilă în cursul 
vieţii pământeşti a omului. Dar şi cei ce au vieţuit în unire cu Dumnezeu pot fi 
uitaţi, când ies din unirea cu El (Iez. 18, 24). 

Această varietate a cunoaşterii lui Dumnezeu cu privire la oameni arată că ea 
e o cunoaştere a unei persoane şi vrea să intensifice relaţia cu Sine a oamenilor, ca 
persoane. Ea nu e o cunoaştere filosofică, indiferentă de creşterea oamenilor în 
relaţia cu El şi de mântuirea lor. 

Dumnezeu preştie toate aceste schimbări ale relaţiei noastre cu Sine în cursul 
vieţii noastre pământeşti, cărora le vor corespunde schimbările atitudinii Sale faţă 
de noi. El preştie că, prin libertatea lor, unele din fiinţele raţionale îşi vor relua o 
dată sau de multe ori locul lor în cadrul raţiunii lor în El însuşi şi dezvoltarea lor 
pe linia acesteia. 

c. Dumnezeu le preştie pe toate, dar nu le predetermină, ţinând seama de 
libertatea făpturilor. Mai grea este problema preştiinţei referitoare la cei ce vor 
rămâne definitiv departe de Dumnezeu şi, că în consecinţă, Dumnezeu îi va uita 
pentru eternitate. S-a pus întrebarea: nu cumva preştiinţa aceasta a permanentei lor 
neîntoarceri face imposibilă întoarcerea lor? Nu cumva preştiinţa Lui închide 
putinţa de manifestare a libertăţii lui Dumnezeu faţă de aceşti oameni, sau putinţa 
de manifestare a libertăţii acestora? 

Sfântul Ioan Damaschin a dat acestei întrebări răspunsul: "Dumnezeu le 
preştie pe toate, dar nu le predetemiină pe toate" 135 . Adică Dumnezeu a ţinut 
seama de libertatea făpturilor în preştiinţa privitoare la ele. Preştie ce vor face ele 
în mod liber. El n-a voit să le predetermine, pentru a le preşti ca predestinate feri- 
cirii sau nefericirii. El a ţinut seama şi de libertatea Sa de a face totul pentru a le 
ajuta în cazul că vor voi să se întoarcă. Preştiinţa Lui a inclus faptul că orice ar face 
El în viitor, ele vor respinge în mod liber întoarcerea. 

Preştiinţa lui Dumnezeu cu privire la cei ce vor merge la osânda eternă constă 
numai în faptul că nu-i vede în unitatea lor finală cu Sine, unitate care pentru El 
este prezentă înainte ca ea să se fi produs în mod real. El îi vede pe aceştia în 

135. De fide orthodoxa, II, cap. 30. 

posibilitatea ce le este dată iniţial de a actualiza prin voinţa lor unitatea ce o au 
potenţial prin creaţie. El vede în Sine ce-ar fi putut deveni aceia dacă ar fi vrut să 
rămână şi să se dezvolte în El însuşi. Dar nu-i vede actualizaţi în mod real pe linia 
virtualităţii lor, prin rămânerea în El. îi vede separaţi cu voinţa definitiv de El. El 
vede că libertatea Sa faţă de ei n-ar putea face nimic pentru aducerea lor în El. Cu 
alte cuvinte, mântuirea oricui depinde şi de propria sa voinţă, odată ce voinţa lui 
Dumnezeu pentru mântuirea tuturor e implicată potenţial în firea lor, aşezată de la 
început în Dumnezeu (1 Tim. 2, 4). Sfântul Ioan Gură de Aur zice: "Dacă ar fi 
depins numai de El, toţi oamenii s-ar fi mântuit şi ar fi venit la cunoştinţa 
adevărului (1 Tim. 2, 4). Dacă ar fi depins numai de El, nu ar fi fost grade diferite 
de cinstire, căci Dumnezeu i-a făcut pe toţi şi Se îngrijeşte de toţi" 136 . 

Oricine vrea să rămână în unirea sa iniţială cu Dumnezeu şi să o dezvolte, 
poate face aceasta uşor, chiar prin unirea iniţială dăruită lui, unirea cu Dumnezeu 
fiind 'înscrisă potenţial în firea fiecăruia. Oricine vrea să se mântuiască, face chiar 
prin aceasta dovada că nu e predestinat la osânda veşnică. Vor merge la osândă 
numai cei ce nu-şi pun în mod real problema să vrea să se mântuiască şi care nu 
simt vreodată chinul întrebării: oare sunt eu destinat osândei veşnice? Pentru că 
dacă ar simţi vreodată acest chin, chiar prin aceasta ar dovedi că vor să se mântu- 
iască şi s-ar mântui. 

d. Cunoaşterea lui Dumnezeu de către noi în Hristos. în Hristos, umanitatea e 
la vârful realizării sau al desăvârşirii: în mod potenţial înainte de învierea de obşte, 
iar după acea înviere, în mod actual. Aceasta, pentru că atunci va fi într-o inferiori- 
tate deplină cu Dumnezeu. De aceea Dumnezeu o cunoaşte în deplinătatea ei, am 
zice, într-o formă deplin actualizată a ei. Firea umană fiind în Hristos la capătul 
desăvârşit al cunoaşterii de Dumnezeu şi deci şi al cunoaşterii de sine, sau dincolo 
de orice posibilitate de dezvoltare, la nivelul maxim la care se poate cunoaşte 
această fire şi la care poate cunoaşte pe Dumnezeu, şi Dumnezeu o cunoaşte de 
asemenea la acest capăt final şi maxim al ei. în Hristos, Dumnezeu cunoaşte 
natura umană şi aceasta cunoaşte pe Dumnezeu, la un nivel la care niciodată nu 
va cunoaşte vreunul din noi pe Dumnezeu, pentru că iubeşte pe Dumnezeu la un 
nivel corespunzător; iar Dumnezeu gustă iubirea naturii umane şi deci o cunoaşte 
pe aceasta la nivelul maxim de realizare a ei. Iar în Hristos, Dumnezeu cunoaşte 
umanitatea tuturor la nivelul maxim, prin participarea ei totală la viaţa Lui, şi 
Dumnezeu o cunoaşte pe aceasta datorită participării Lui maxime la viaţa umană. 
Poate în aceasta constă comunicarea însuşirilor în Hristos în înţelesul ei real. 
Desigur, cunoaşterea lui Dumnezeu de către natura umană rămâne o cunoaştere 
de formă umană 7 şi cunoaşterea acesteia de către Dumnezeu rămâne o cunoaştere 
de formă divină. în Hristos s-a realizat o interiorizare reciprocă totală între 
Dumnezeu şi umanitate, mai mult decât prin har. E o interiorizare într-un ipostas. 

136. Contra Anomaeos, VIII; P. G. 48, col. 775. 

In Hristos, Dumnezeu cunoaşte umanul ca pe Sine însuşi, căci El e şi om, iar 
umanul cunoaşte pe Dumnezeu ca pe sine însuşi, căci acelaşi e şi Dumnezeu. 
Totuşi Hristos rămâne şi Dumnezeu şi om. Căci cunoscând ca om infinitatea 
divină, devenită a Sa proprie, aceasta îi rămâne infinitate improprie după fiinţă; iar 
cunoscând ca Dumnezeu finitudinea umană ca a Sa proprie, ea îi rămâne finitu- 
dine improprie după fiinţă, dar finitudine prin care transpare infinitatea divină, 
infinitate divină care copleşeşte finitudinea umană. El nu devine infinit ca om prin 
faptul că, fiind Dumnezeu dar şi om, Se cunoaşte pe Sine însuşi ca om, dar sen- 
surile şi rădăcinile existenţei umane se descoperă pentru El în infinitatea dum- 
nezeiască; şi ca Dumnezeu nu devine finit, prin faptul că, om fiind, dar şi 
Dumnezeu, Se cunoaşte pe Sine însuşi ca Dumnezeu, însă pentru El abisul exis- 
tenţei divine se descoperă şi prin transparenţa umană. 

în Hristos e dată posibilitatea ca noi să înaintăm spre treapta la care 
Dumnezeu cunoaşte pe om cum Se cunoaşte pe Sine însuşi, şi omul cunoaşte pe 
Dumnezeu cum se cunoaşte el însuşi. Dar pentru aceasta noi trebuie să înaintăm 
în unirea cu Hristos. Prin aceasta înaintăm spre treapta la care fiecare din noi va 
cunoaşte pe aproapele ca pe sine însuşi, întrucât îl va iubi ca pe sine însuşi. Căci 
Hristos fiind Ipostasul dumnezeiesc al umanităţii, nu pune nici o barieră iubirii Sale 
faţă de toată umanitatea pe care o are ca propria Sa umanitate; iar în El, ca ipostas 
deschis tuturor, toţi se pot iubi şi cunoaşte ca pe ei înşişi. E necesar numai ca nici 
noi să nu punem o astfel de barieră între noi şi Dumnezeu. El e ca un fel de 
ipostas-cap al nostru. Dar prin aceasta e dată putinţa ca şi noi să înaintăm în a 
cunoaşte pe Hristos-Dumnezeu ca pe noi înşine, ca pe ipostasul-cap al nostru. 

e. înţelepciunea lui Dumnezeu. Sfinţii Părinţi nu separă cunoştinţa lui 
Dumnezeu de înţelepciunea Lui. Ei vorbesc foarte des de înţelepciunea lui 
Dumnezeu şi foarte rar de cunoştinţa Lui. Aceasta corespunde şi cu vorbirea Sfintei 
Scripturi. Despre cunoştinţa lui Dumnezeu nu se vorbeşte decât de două ori de 
către Sfântul Apostol Pavel. Şi de fiecare dată ea e menţionată împreună cu 
înţelepciunea Lui (Rom. 11, 33; Col. 2, 3). Despre înţelepciunea lui Dumnezeu se 
vorbeşte însă de multe ori atât în Vechiul cât şi în Noul Testament (Prov. 3, 13, 18; 
9, 1; îs. 28, 29; Ier. 51, 15; Le. 11, 49; Fapte 6, 10; Rom. 11, 33; 1 Cor. 1, 24; 2, 7; 
Ef. 3, 10; Iac. 3, 17). 

în Sfânta Scriptură se vorbeşte însă de cunoaşterea lui Dumnezeu ca act. 
"Dumnezeu cunoaşte cele ascunse ale inimii" etc. De asemenea se vorbeşte dese- 
ori despre o cunoştinţă ce o dă Dumnezeu celor iubiţi de El. 

Nu s-ar putea spune că ştiinţa lui Dumnezeu, de care vorbeşte Scriptura, se 
referă în mare parte la Sine însuşi, iar înţelepciunea de care vorbeşte ea se referă 
la lume. E drept că Sfânta Scriptură spune foarte adesea că Dumnezeu dă 
cunoştinţă cu referire la Sine, dar şi înţelepciunea pe care le-o dă se referă în 
ultimă analiză tot la El. Iar actele de cunoaştere ale lui Dumnezeu, menţionate în 
Sfânta Scriptură, se referă aproape totdeauna Ia oameni, sau la lucruri. 

Desigur trebuie să admitem că există o cunoaştere a lui Dumnezeu, care se 
referă la Sine ca deosebit de creaţie, dar despre aceasta noi nu ştim nimic. Nouă ni 
s-a descoperit numai o cunoaştere a lui Dumnezeu care stă în relaţie cu lumea. 
Dacă Dumnezeu spune multe despre cunoştinţa şi acţiunea Sa referitoare la lume, 
referitor la Sine spune numai atâta cât ne e de trebuinţă pentru a înţelege relaţia 
Lui cu lumea. Deci n-am putea face din cunoştinţa lui Dumnezeu referitoare la 
Sine un obiect separat al cunoaşterii noastre. Aici îşi are locul cel mai categoric 
apofatismul. 

Tot ce ne-a revelat Dumnezeu despre cunoştinţa Sa are în acelaşi timp un 
aspect de înţelepciune şi e legat de lume. Nu s-ar putea spune că cunoştinţa lui 
Dumnezeu are un caracter teoretic, iar înţelepciunea, un caracter practic. Toate 
actele de cunoaştere ale lui Dumnezeu referitoare la lume au în acelaşi timp un 
caracter practic, urmărind conducerea lumii spre Sine. Chiar prin cunoştinţa despre 
Sine ce ne-o dă nouă urmăreşte acelaşi scop. 

Separarea între cunoştinţa lui Dumnezeu, ca o îndeletnicire teoretică, şi 
înţelepciunea Lui, ca îndeletnicire practică, a apărut în Occident odată cu scolastica 
şi se resimte de o exaltare a valorii cunoaşterii speculative în ea însăşi, detaşată de 
un rol transformator şi deci legat de iubire. 

Cele spuse până aci despre atotştiinţa lui Dumnezeu nu se abat de la această 
înţelegere a rostului transformator al cunoştinţei lui Dumnezeu referitoare la noi şi 
al cunoştinţei noastre referitoare la Dumnezeu, adică al înţelepciunii. 

Dacă totuşi e îndreptăţită o vorbire deosebită despre cunoaşterea şi înţelep- 
ciunea lui Dumnezeu, socotim că această îndreptăţire vine din trebuinţa de a privi 
la diferitele acte parţiale în care se manifestă cunoştinţa lui Dumnezeu, cu dăruirea 
cunoştinţei Sale către oameni, şi la legătura în care stau aceste acte cu toate cele- 
lalte acte ale unui plan de ansamblu referitor la lume. Legătura aceasta şi planul 
acesta de ansamblu poate fi numit în mod special înţelepciunea lui Dumnezeu. 

Desigur, înţelepciunea lui Dumnezeu e implicată în fiecare act. Căci fiecare act 
de cunoaştere al lui Dumnezeu e legat cu tot ansamblul planului Său referitor la 
lume. Această legătură nu ni se face totuşi vădită nouă decât cu timpul. Iar deplina 
cunoştinţă a lui Dumnezeu se manifestă în legătura tuturor actelor de cunoaştere, 
adică în înţelepciune. Cine are o cunoştinţă parţială, fără legătură cu ansamblul, nu 
numai că e lipsit de înţelepciune, dar nici cunoştinţa ce o are despre lucrul parţial 
respectiv nu e deplină. Cunoaşterea noastră şi înţelepciunea noastră nedeplină nu 
sunt decât un drum spre cunoaşterea şi înţelepciunea maximă obţinută din deplina 
unire cu Dumnezeu. Căci numai în Dumnezeu vom cunoaşte toate deplin, în 
infinita lor cauzalitate şi în legăturile lor cu toate. 

în expunerea ce urmează, dedicată înţelepciunii lui Dumnezeu, ne vom aţinti 
privirea mai mult la ansamblul planului urmărit de Dumnezeu cu privire la lume. 
Acest plan al lui Dumnezeu referitor la lume reprezintă şi el o chenoză a Lui. El 

este o coborâre a lui Dumnezeu la dimensiunile, la posibilităţile şi la necesităţile 
lumii. Prin înţelepciune, Dumnezeu creează şi susţine o armonie între componen- 
tele lumii, prin care le păstrează pe toate neconfundate şi neseparate. Chiar 
aceasta este un reflex al unităţii şi deosebirii intrinsece a lui Dumnezeu. Dar 
urmărind binele maxim şi definitiv al tuturor componentelor lumii şi al lumii ca 
întreg, nu poate vedea acest bine, ca unire maximă şi neconfundată a lor, decât în 
sălăşluirea maximă a lor în Sine însuşi. De aceea înţelepciunea lui Dumnezeu nu e 
numai o coborâre a Lui la lume, la toate şi la toţi cei din ea, ci şi un ansamblu de 
acţiuni adecvate pentru ridicarea continuă la împărtăşirea comună şi armonioasă 
de viaţa şi fericirea dumnezeiască. înţelepciunea culminantă a lui Dumnezeu referi- 
toare la lume se concretizează în "sfatul sau planul cel etern" cu privire la mân- 
tuirea lumii, la desăvârşirea ei în El însuşi şi la înfăptuirea acestui plan. 

înţelepciunea lui Dumnezeu descoperită în Revelaţie, iar în mod culminant în 
Hristos care a înviat, deschizându-ne şi nouă perspectiva învierii, nu contrazice 
deci esenţa ordinii lumii, ci o reface şi o completează, o înalţă pe alt plan. Dar 
întrucât îndreptează starea în care am căzut, ea apare de multe ori drept contrară 
acesteia. 

Unei judecăţi care nu vede decât ordinea rigidă a naturii, înţelepciunea mani- 
festată în aceasta i se pare superioară celei descoperite în Revelaţia care cul- 
minează în Hristos; sau i se pare chiar singura înţelepciune adevărată. Dar, după 
concepţia noastră, mai profundă este în realitate o înţelepciune care revelează 
ordinea lumii ca bază pentru dezvoltarea fiinţei umane spre o existenţă eternă. 
Căci abia aceasta răspunde valorii şi dorinţei fiinţei umane; mai profundă este o 
înţelepciune care revelează ordinea lumii ca bază pentru un dialog superior şi 
veşnic al fiinţei umane cu Dumnezeu şi cu semenii săi; mai profundă este deci o 
înţelepciune care restabileşte fiinţa umană în ordinea superioară şi complexă a 
relaţiilor interpersonale normale, susţinută de dialogul de nesfârşită exigenţă, fineţe 
şi complexitate cu Dumnezeu, dialog care poate modela în sens superior şi 
ordinea naturii. 

Ce abis de înţelepciune nu se ascunde în întruparea Fiului lui Dumnezeu ca 
om, care deschide perspectiva veşnicei vieţi îndumnezeite, a unei veşnice şi 
negrăite slăvi a fiinţei umane! Sfântul Apostol Pavel se roagă să se dea duhul aces- 
tei înţelepciuni creştinilor din Efes, ca să priceapă "care este nădejdea la care i-a 
chemat, care este bogăţia slavei moştenirii lui Hristos păstrată sfinţilor" (Ef. 1, 18). 
Ce abis de înţelepciune nu se ascunde în faptul că prin întrupare, una şi aceeaşi 
Persoană este şi Dumnezeu şi om în acelaşi timp, purtând şi adâncind în Sine ca şi 
în noi toţi, până în infinitatea divină, viaţa spirituala a fiinţei umane! Ce abis de 
înţelepciune nu se ascunde în crucea sau în suferinţa pe care o asumă însuşi Fiul 
lui Dumnezeu pentru noi şi o face, prin renunţarea la Sine şi prin răbdarea impli- 
cată în ea, condiţia vieţii superioare a noastre, adică a relaţiilor dintre noi şi 

Dumnezeu! Ce abis de înţelepciune nu e în perspectiva vieţii veşnice, în perspecti- 
va învierii deschisă şi dăruită în învierea lui Hristos! Ce adâncuri nesfârşite de sens 
fericitor nu dă înţelepciunea arătată în iconomia lui Hristos ordinii lumii, care prin 
ea însăşi ar rămâne într-o frântură de sens, cu care nu s-ar putea ajunge la nimic! 
în ce spor abisal de sens nu ni se descoperă un Dumnezeu care este Persoană sau 
Treimea de Persoane şi intră ca atare, prin căldura comuniunii nesfârşite de care e 
capabil, în relaţie de iubire cu noi ca persoane, - în comparaţie cu "dumnezeul" 
simplist, monoton, uniform, lipsit de viaţă, conceput după tipul naturii! 

în chenoza din iubire, pe care nu o poate asuma decât Dumnezeu ca per- 
soană, ni se revelează, dacă ne lăsăm cuceriţi de această iubire, ceea ce spune 
Sfântul Apostol Pavel: "înrădăcinaţi şi întemeiaţi fiind în iubire, să puteţi să 
înţelegeţi, împreună cu toţi sfinţii, care este lărgimea şi lungimea şi adâncimea şi 
înălţimea, şi să cunoaşteţi iubirea lui Hristos, cea mai presus de cunoştinţă, ca plini 
să fiţi de toată plinătatea" (Ef. 3, 18- 19). 

înţelepciunea în sensul acesta nu poate avea alt temei decât perfecţiunea 
comuniunii treimice. Prin înţelepciune, Dumnezeu vrea să le conducă pe toate 
spre perfecţiunea ce iradiază din acea comuniune. înţelepciunea între noi iradiază 
ea însăşi din comuniunea intertreimicâ. "Unul" în sens abstract, propriu unor 
filosofi, nu poate fi înţelept. Unde nu e relaţie interpersonală, nu e cumpănire şi 
măsură, ci exagerare într-o parte, exclusivism. Eforturile spre înţelepciune le 
implică sau le impune numai viaţa împreună. 

Ceea ce cunoaştem noi în cursul vieţii pământeşti, pe baza ordinii naturii, şi 
ceea ce înţelegem din ordinea vieţii spirituale umane şi chiar din actele mântu- 
itoare dumnezeieşti referitoare la noi, sunt numai raze obscure din cunoştinţa şi 
înţelepciunea mai presus de orice cunoştinţă şi înţelepciune ce putem avea aici, 
cunoştinţă şi înţelepciune care ne conduc spre însuşirea lor deplină în unirea noas- 
tră viitoare cu Dumnezeu. "Să spunem deci, lăudând această înţelepciune de din- 
colo de raţiune şi de dincolo de minte (ăA.oyov x«i âvoov) şi nebună în sens de 
depăşire, că e cauza a toată mintea şi raţiunea şi înţelepciunea şi înţelegerea. Şi al 
ei este tot sfatul şi de la ea e toată cunoştinţa şi înţelegerea şi "în ea sunt ascunse 
toate comorile înţelepciunii şi cunoştinţei" (Col. 2, 3). Căci, consecvent cu cele 
spuse, cauza supraînţeleaptă şi atotînţeleaptă este atât suportul înţelepciunii de 
sine, cât şi al înţelepciunii integrale şi al înţelepciunii fiecăruia" 137 . 

2. Dreptatea şi mila lui Dumnezeu 

Acestea nu pot fi despărţite în raportul lui Dumnezeu cu noi. Dreptatea faţă 
de făpturi îşi are baza în egalitatea Persoanelor treimice. Dar numai printr-o 
coborâre binevoitoare, Dumnezeu creează făpturi şi le face parte de fericirea Sa, 
după o dreptate care reflectă egalitatea Persoanelor divine. 

137. De divinis nominibus, cap. VII, 5 1; P. G. cit., col. 868 A. 

Dumnezeu nu este drept, fără să fie milostiv şi nu e milostiv, fără să fie drept. 
Căci e drept faţă de noi prin coborârea liberă şi milostivă la noi. "Judecă-mă după 
dreptatea Ta, Doamne", zice Psalmistul (Ps. 34, 23); sau: "Limba mea va grăi drep- 
tatea Ta" (Ps. 34, 27). Dar tot el zice: "Că mila Ta este înaintea ochilor mei" (Ps. 25, 
3); sau: "Tinde mila Ta celor ce Te cunosc pe Tine, şi dreptatea, celor drepţi la 
inimă" (Ps. 35, 10). 

Dacă ar fi numai drept, Dumnezeu nu ar fi deplin liber; dacă ar fi numai 
milostiv, nu ar ţine seama de eforturile umane şi nu le-ar încuraja. Fiinţele umane 
ar fi reduse la starea unor receptacole pasive ale milei Lui. Lumea creată nu ar 
avea o realitate adevărată, consistentă şi fiinţele umane nu ar putea creşte prin 
efortul lor. 

Dumnezeu, ca drept, vrea pe de o parte ca toţi să fie egali între ei, pe de alta, 
să le dea tuturor atât cât pot primi din fericirea Sa, în conformitate cu eforturile lor 
de care i-a făcut pe toţi capabili după ce le-a dat El însuşi capacitatea de a putea 
primi la maximum din ceea ce pot primi făpturile. Prin dreptate, Dumnezeu Se 
referă la noi, Ia toţi; dar gândeşte la fiecare, în mod deosebit, în cadrul tuturor. 
Aspiraţia noastră spre dreptate porneşte de la un model sau de la o idee a dreptăţii 
şi tinde la o realizare a ei între toţi. Dumnezeu nu porneşte de la o idee a 
dreptăţii, ci de la realitatea ei în Sine. Dacă păcatul nu ar fi acoperit în parte reali- 
tatea noastră umană autentică, nu ar trebui să pornim nici noi de la o idee de 
dreptate, ci de la realitatea dreptăţii dată în egalitatea noastră. 

Sentimentul dreptăţii în cel ce are puterea să o extindă la ceilalţi constă în 
pornirea de a o face celorlalţi. Această pornire se află în mod culminant în 
Dumnezeu. Dar în cel ce nu are parte de dreptate, pornirea spre dreptate constă 
mai ales în sentimentul de revendicare a ei. Fiecare doreşte să se ia în conside- 
rarea ce i se cuvine, adică într-o considerare egală în esenţă cu a tuturor. Faţă de 
Dumnezeu, fiinţele umane nu manifestă propriu-zis un sentiment de revendicare a 
dreptăţii, pentru că numai din bunăvoinţa Lui au fost aduse la existenţă pentru a fi 
părtaşe la fericirea Lui. Dar Dumnezeu îi cheamă la o dreptate chiar în raport cu 
El, întrucât Ie oferă tot ce are El, cu excepţia faptului că nu-i poate face necreaţi 
sau izvoare ale existenţei, cum este El însuşi. 

Dar în oameni există o adâncă convingere că Dumnezeu nu Se abate de la 
dreptate în raportul Lui cu ei şi pe baza acestei convingeri au în ei un sentiment 
de aşteptare legitimă a dreptăţii şi o pornire de a o cere. 

a. Dumnezeu cel drept în raporturile personale treimice nu poate să nu fie 
drept şi în raportul cu creaturile Sale. Bazaţi pe această convingere, noi ne putem 
ruga lui Dumnezeu: "Doamne, Tu, Care eşti drept şi m-ai făcut să fiu părtaş de feri- 
cirea Ta, după dreptate împlineşte această intenţie a Ta şi cu mine! M-ai făcut pen- 
tru această dreptate, dar vezi nedreptatea de care sufăr. împlineşte cu mine drep- 
tatea Ta, pentru care m-ai făcut!". Dar odată cu aceasta, trebuie să spunem: "iţi 

mulţumesc că m-ai făcut pentru a împlini cu mine dreptatea Ta!" Cu alte cuvinte, 
noi trebuie să cerem dreptate de la Dumnezeu prin rugăciuni de cerere şi să-I 
mulţumim pentru ea prin rugăciuni de mulţumire. De aici decurge că noi, rugând 
pe Dumnezeu să ne facă parte de fericirea Sa, trebuie sâ-L rugăm să facă parte de 
fericirea Sa, după dreptate, şi celorlalţi. Dorinţa omului de dreptate pentru sine, 
bazată pe convingerea că Dumnezeu e drept, trebuie să fie legată de dorinţa de 
dreptate egală şi pentru ceilalţi, neuitând că Dumnezeu, milostiv şi drept fiind, i-a 
făcut şi pe aceia să se bucure, după dreptate, de fericire. 

Dar omul poate revendica dreptatea mai ales de la semenii săi, pentru sine şi 
pentru alţii, şi poate să se întemeieze în aceasta pe faptul că Dumnezeu i-a făcut 
pe toţi cu dreptul de a se bucura în mod egal de bunurile pe care El li le-a dat 
prin creaţie şi care le pot fi sporite prin eforturile lor. Iar în revendicarea dreptăţii de 
la semenii săi nu mai trebuie să amestece cererea milei lor, pentru că nu aceia l-au 
făcut pe el, ci aceia sunt creaturi egale cu sine şi ca atare practică un abuz dacă 
reţin pentru ei o stare superioară din punct de vedere material şi al cinstirii. Şi el 
poate avea convingerea că Dumnezeu îl sprijină în revendicarea dreptăţii de la 
ceilalţi. Desigur, în această revendicare a dreptăţii de la ceilalţi, nu trebuie să 
piardă iubirea faţă de ei. De asemenea cei ce fac eforturi deosebite pentru binele 
tuturor trebuie să se bucure de o cinstire deosebită. Pe lângă aceea, creştinul mai 
ştie că cele mai valoroase bunuri sunt cele spirituale şi că de acestea depinde mân- 
tuirea sa, nu de cele materiale. Iar bunurile spirituale se dezvoltă prin eforturile 
celui ce le are, nu depind de ceea ce îi dau ceilalţi. Dar nici ceilalţi nu trebuie să-1 
împiedice de la putinţa de a-şi dezvolta prin eforturi bunurile sale spirituale. 

în privinţa fericirii de la Dumnezeu, creştinul ştie că Dumnezeu, creându-i pe 
toţi cu dreptul să se împărtăşească de ea, a legat aceasta şi de nişte eforturi pe care 
trebuie să le facă ei înşişi. "împărăţia lui Dumnezeu se ia cu sila" (Mt. 11, 12). Dar 
drept este ca şi repartizarea bunurilor materiale să se facă pe de o parte după o 
anumită egalitate; pe de alta, să se ţină seama şi de eforturile oamenilor. Noi tre- 
buie să ne silim să fim drepţi în faţa lui Dumnezeu, sau deschişi, loiali, în relaţia cu 
El, fără să-L înşelăm. Trebuie să-I dăm şi Lui ce se cuvine din partea noastră, adică 
slăvirea şi mulţumirea ce I se cuvin şi efortul nostru pentru obţinerea fericirii care 
este proporţională cu nivelul duhovnicesc la care ajungem. 

întrucât e drept, Dumnezeu ne cere şi nouă să fim drepţi. Numai cel "drept" în 
sensul acesta se poate bucura de dreptatea lui Dumnezeu. Dumnezeu trebuie 
admis ca drept în toate privinţele. El nu numai că dăruieşte după dreptate, ci şi 
cere dreptate către El însuşi şi către semenii noştri. Cel ce nu îndeplineşte, din 
partea sa, condiţia de dreptate cerută de Dumnezeu, cel ce nu recunoaşte pe 
Dumnezeu ca izvorul dreptăţii, ca revendicatorul ei, cel ce nu e drept în relaţie cu 
El - şi cu semenii săi - aşa cum voieşte Dumnezeu, nu poate aştepta să se 
împărtăşească de fericirea de la Dumnezeu. Astfel sensul complet al dreptăţii este: 

fiecare primeşte de la Dumnezeul cel drept, după dreptatea sau nedreptatea sa. 
Dumnezeu vrea ca noi să creştem şi în privinţa aceasta spre împărtăşirea de cea 
mai mare dreptate şi milă a Lui prin înaintarea noastră în dreptatea şi în mila faţă 
de ceilalţi. Dar faptul că niciodată nu ajungem la o dreptate corespunzătoare cu 
cea pe care o cerem de la Dumnezeu, e încă un motiv pentru care noi cerem nu 
numai dreptatea lui Dumnezeu, deci nu numai judecata Lui după dreptatea 
noastră, ci şi mila Lui (Dan. 9, 18). "Faptele dreptăţii noastre sunt ca un veşmânt 
murdar" (îs. 64, 5). 

Singur Hristos a atins ca om toată dreptatea. Din dreptatea Lui sorbim putere 
pentru a înainta spre însuşirea, în viaţa viitoare, a dreptăţii Lui, care e forma 
umană a dreptăţii divine (1 Cor. 1, 30; 2 Cor. 5, 21; Ef. 6, 14). Din faptul că drep- 
tatea o avem din mila lui Dumnezeu şi că niciodată nu o avem deplin, din cauza 
insuficientelor noastre eforturi de a o primi, rezultă şi necesitatea smereniei noastre. 

Deşi în "dreptatea" adevărată în faţa lui Dumnezeu intră, cum am spus, şi 
smerenia noastră, adică recunoaşterea că toate le avem de la Dumnezeu, din mila 
Lui, cererea milei lui Dumnezeu nu contrazice cererea de a ne împărtăşi, după 
dreptate, de fericirea de la El. De fapt în cererea dreptăţii de la Dumnezeu trebuie 
să intre şi recunoaşterea că Dumnezeu ne face parte la fericirea Sa după dreptate, 
pe baza bunăvoinţei. Lui sau a milei Lui, dar pe de altă parte, fiind milostiv faţă de 
noi, Dumnezeu nu Se poartă samavolnic şi arbitrar în hărăzirea fericirii Sale, cum 
afirmă învăţătura calvină. Dumnezeu e milostiv, dar e şi "Dreptul Judecător", 
punând preţ şi pe creatură şi pe eforturile ei. Cel ce cere mila lui Dumnezeu e 
chiar prin aceasta drept, căci face un efort de smerenie şi recunoaşte ceea ce are 
de la Dumnezeu pe baza milei Lui, şi se împărtăşeşte deci după dreptate de feri- 
cirea de la El. 

Nu vorbim aici de dreptatea în planul situaţiilor lumeşti. Aceasta depinde de 
alte condiţii. Omul nedreptăţit în acest plan e justificat să revendice în acest plan 
dreptatea sa de la alţii, şi nu mila lor. Ba chiar e îndreptăţit să-i mustre pe cei 
nedrepţi, pe cei ce calcă dreptatea pentru hatârul lor, să protesteze împotriva 
faptelor lor. Dar el nu trebuie să piardă pe plan spiritual prin modul cum face 
această cerere. De aceea e bine să ceară această dreptate nu atât pentru sine, cât 
pentru alţii. Aceasta ţine de iubirea sa faţă de semeni. 

Creştinul nu trebuie să uite niciodată că există o altă dreptate, care vine de la 
Dumnezeu şi care se împărtăşeşte după o "dreptate" a fiinţei umane. Ea e 
deosebită de la unul la altul, după "dreptatea" fiecăruia. De aceea, cel nedreptăţit 
în ordinea lumească se bucură de o dreptate de la Dumnezeu când el însuşi e 
drept în faţa Lui, şi viceversa. Sau cei relativ egali în planul ordinii lumeşti pot fi 
foarte deosebiţi în fericirea de care se fac părtaşi de la Dumnezeu. Aceasta nu pen- 
tru că Dumnezeu nu ar voi ca toţi să se bucure de aceeaşi dreptate din partea Lui, 
ci pentru că ei se fac apţi, prin eforturile lor sau prin lipsa acestor eforturi în faţa 
lui Dumnezeu, de o deosebire în fericirea lor. 

b. Dacă în ordinea socială nedreptatea se datorează altora, în cea spirituală ea 
se învinge prin lupta cu sine însuşi. Inegalitatea în ordinea socială se datoreşte 
altora, cea în ordinea spirituală depinde de fiecare în parte. De aceea, cea dintâi 
poate fi învinsă prin lupta împotriva altora, dar cea de a doua nu poate fi învinsă 
decât prin lupta cu sine însuşi. Dacă toţi ar duce această luptă cu ei înşişi, s-ar 
realiza nu numai dreptatea sau egalitatea în ordinea spirituală, ci şi adevărata drep- 
tate în ordinea exterioară. Am dat în paragraful despre preştiinţa lui Dumnezeu, un 
citat din Sfântul Ioan Gură de Aur, care arată cât de mult voieşte Dumnezeu drep- 
tatea între oameni în amândouă privinţele şi cât de mult obţinerea ei depinde de 
eforturile lor. El o mai spune aceasta, şi când o numeşte milă a lui Dumnezeu: 
"Căci este iubitor de oameni şi milostiv, şi, precum femeia cuprinsă de durerile 
naşterii doreşte să nască, aşa doreşte şi El să-Şi verse mila Lui. Dar păcatele 
noastre îl opresc de la aceasta" 138 . 

De dreptatea deplină de la Dumnezeu se vor bucura cei drepţi mai ales în viaţa 
viitoare, cum se arată în pilda bogatului nemilostiv şi a săracului Lazăr (Mt. 9, 10). 

Dumnezeu susţine această dorinţă pentru dreptatea adevărată, dar nu o dă 
de-a gata, pentru că trebuie să ne apropiem de ea şi noi prin eforturile noastre 
continui şi, prin aceasta, de El însuşi. Dumnezeu susţine această înaintare spre 
dreptatea adevărată, între altele, şi prin faptul că El însuşi sancţionează pe cei ce 
răpesc dreptatea altora, mai ales a celor "drepţi". Iisus care a fost cel mai drept şi a 
suferit cea mai mare nedreptate din partea lumii - cea mai mare în raport cu faptul 
că a fost cel mai drept - dar a fost ridicat în slava cerească pentru dreptatea Lui, 
susţine în modul cel mai efectiv lupta pentru dreptatea adevărată în cursul istoriei. 

Pe lângă aceasta, sancţionând pe cei nedrepţi, Dumnezeu ţine în oarecare 
măsură un echilibru în ordinea lumii şi, cu aceasta, putinţa tuturor de a se bucura 
de bunurile dăruite de El pe seama tuturor. De aceea, dreptatea lui Dumnezeu 
fiind o însuşire dinamică, sau o energie, El a creat lumea după dreptate şi vrea să 
o readucă la dreptate, sub toate raporturile. 

Cei ce se împărtăşesc de energiile lui Dumnezeu, între care este şi cea a 
dreptăţii, întâi prin fiinţa lor, apoi prin har, prin care se restabileşte fiinţa lor şi se 
întăreşte, sunt animaţi şi ei de pornirea de a realiza dreptatea. Şi ei îndeamnă şi pe 
alţii să facă dreptate. Sfântul Isaac Şirul spune: "Să nu deosebeşti pe bogat de sărac 
şi să nu cauţi să cunoşti pe cel vrednic dintre cei nevrednici. Ci să fie pentru tine 
toţi oamenii egali în bine. Prin aceasta vei putea atrage şi pe cei nevrednici la 
bine... Căci Domnul a stat în comun (a realizat comuniunea) la mese cu vameşii şi 
cu desfrânatele şi nu a despărţit pe cei nevrednici, pentru ca în felul acesta să-i 
atragă pe toţi la frica de Dumnezeu şi ca aceştia prin cele trupeşti să-şi apropie pe 
cele duhovniceşti" 139 . 

138. De beato Philogono, VI; P. G., 48, col. 754. 

139. Sfântul Isaac Şirul, op. cit., p. 99. 

Omul duhovnicesc nu vrea să se realizeze între oameni numai o dreptate inte- 
rioară, ci şi una exterioară Căci ştie că nedreptatea exterioară poate împiedica 
realizarea iubim între oameni, deci şi dreptatea interioară Dar dreptatea exterioară 
nu e ultimul scop, ci mai sus decât ea este dreptatea în ordinea spirituală Şi el dă 
o pildă în aceasta, neluptând numai pentru dreptatea exterioară Căci el cugetă ca 
Sfântul Isaac Şirul, care zice "Cel ce e sărac în lucrurile lumeşti se va îmbogăţi în 
Dumnezeu" 140 

Dreptatea adevărată deplină va însemna şi restabilirea echilibrului deplin între 
toate cele create, care este reflexul deplin al dreptăţii Iui Dumnezeu, Care pe toate 
le iubeşte 1 ** 1 

Dar dreptatea, ca relaţie cuvenită între noi şi între noi şi Dumnezeu, fiind o 
realitate şi o cinstire reciprocă deplină, e condiţia pentru comumcabilitatea 
deschisă neîmpiedicată Cel drept nu are motiv să se ascundă, cum au motiv cel 
nedrept şi cel nedreptăţit sâ-şi ascundă gândurile unul faţă de altul 

c Dreptatea desăvârşită înfăptuită în Hnstos. Dreptatea desăvârşită a noastră 
în faţa lui Dumnezeu a fost împlinită în Hnstos Dar şi răsplătirea desăvârşită a 
acestei dreptăţi din partea lui Dumnezeu, tot în Hnstos a avut loc Pentru tot ce a 
sufent Hnstos de la lume, pentru că S-a menţinut drept în faţa lui Dumnezeu, I s-a 
dat slava veşnică mai presus de toţi şi de toate (Fihp 2, 9) Şi toţi cei ce ne unim 
cu El şi urmăm pilda Lui ne vom împărtăşi de slava Lui în Evanghelia lui Hnstos 
"s-a descoperit dreptatea lui Dumnezeu" (Rom 1, 17) "Iisus Hnstos S-a făcut pen- 
tru noi înţelepciune de la Dumnezeu şi dreptate şi sfinţire şi răscumpărare" (1 Cor 
1, 30) în El s-a arătat dreptatea în dar şi în El avem această dreptate în pnsosinţa 
harului şi a darului (Rom 5, 17) în El ni s-a arătat dreptatea cea mai înaltă, care e 
totodată mila cea mai mare, mila covârşitoare (Ef 2, 4, Rom 9, 23, Tit 3, 5) 

Dar ar fi greşit să socotim, ca protestanţii, că în Hnstos, Dumnezeu Şi-a arătat 
dreptatea, din milă, peste o umanitate pasivă în acest caz, în Hnstos nu s-ar fi 
arătat şi dreptatea, ci numai mila lui Dumnezeu în Hnstos însă dreptatea cea mai 
deplină a lui Dumnezeu a încoronat cea mai deplină dreptate a omului, s-a realizat 
o deplină corespondenţă între ele Aici apare importanţa voinţei omeneşti în 
Hnstos Dacă Dumnezeu Şi-ar manifesta o milă fără dreptate, El n-ar mai face cu 
noi o operă de pedagogie, nu L-ar mai interesa o creştere a noastră, ci ar arăta că 
nu ne-a creat pe noi ca fiinţe capabile de o creştere spintualâ însăşi puterea Lui 
creatoare ar apărea enorm diminuată Ca om Hnstos împlineşte dreptatea fund 
reprezentant al nostru, al tuturor, iar ca Dumnezeu răsplăteşte cu dreptatea această 
dreptate Le face pe ambele acestea, pentru că e unul şi acelaşi Ipostas pentru 
Dumnezeire şi pentru umanitate Le face acestea pentru că vrea ca noi să ne 
împărtăşim nu numai de dreptatea Lui ca Dumnezeu, sau de dreptatea lui 

140 Ibid, p 178 

141 De divims nomimbus, cap VIII, § VII, P G cit , col 893-896 

Dumnezeu acordată în El din milă - mai bine zis din mila lui Dumnezeu fără drep- 
tate, primita de noi în mod pasiv -, ci şi de dreptatea Sa ca om, prin efortul nostru, 
ajutat, desigur, de harul lui Hristos, sau de Duhul Lui, Toate "mădularele noastre 
trebuie să Ie facem arme ale dreptăţii (oferite) lui Dumnezeu", sau oferite de 
Dumnezeu (Rom. 6, 13). Astfel, dreptatea deplină o realizează Dumnezeu în 
Hristos nu numai prin faptul că-L umple pe Hristos ca om de toată slava şi 
strălucirea Persoanelor divine, ci şi pentru că şi pe noi ne umple de această fericire 
în Hristos, întrucât am biruit în El. "Celui ce biruieşte îi voi da să şadă în scaunul 
Meu, precum şi Eu am biruit şi am şezut cu Tatăl în scaunul Lui" (Apoc. 3, 21). 

Dreptatea lui Dumnezeu va putea umple pământul prin faptul că ea se va 
arăta şi din partea lui Dumnezeu şi din partea noastră. Numai aşa se va putea 
împlini cu adevărat intenţia lui Dumnezeu de a se umple lumea de dreptate: iradi- 
ind şi din noi, şi de deasupra noastră. Numai aşa lumea va putea deveni cu 
adevărat "împărăţia lui Dumnezeu, care este dreptate şi pace şi bucurie în Duhul 
Sfânt" (Rom. 15, 17). 

3. Sfinţenia lui Dumnezeu şi participarea noastră la ea 

Sfinţenia lui Dumnezeu exprimă şi ea, pe de o parte, o calitate a lui 
Dumnezeu Cel în Treime, pe de alta, se manifestă în lume şi devine o calitate par- 
ticipată a fiinţelor umane. în primul aspect ea este cu totul apofatică, indefinibilă; 
în al doilea, este sesrzată, dar într-un mod greu de definit raţional, adică într-un 
mod apofatic-catafatic. în primul aspect trebuie să-i spunem mai degrabă supra- 
sfinţenie, în al doilea asjject, ca relaţie a lui Dumnezeu cu făpturile, sfinţenie. Aici 
vorbim mai mult despre sfinţenia aceasta revelată, manifestată în lume prin 
coborârea lui Dumnezeu la ea, prin energiile Sale necreate. 

în sfinţenia manifestată în lume se arată aceeaşi îmbinare de transcendent şi 
revelat al lui Dumnezeu, de înălţime şi coborâre. Dacă nu S-ar fi revelat Dumnezeu 
păstrând ceva din transcendenţa Lui în această coborâre, nu l-am cunoaşte această 
calitate; dacă nu S-ar coborî fără a înceta să fie transcendent, lumea n-ar putea 
suporta sfinţenia lui Dumnezeu şi n-ar putea deveni părtaşă la ea. 

Dumnezeu revelându-Se, coborându-Se, arată totuşi ceva ce depăşeşte tot ce e 
lumesc, ceva ce e de alt ordin. Dacă sfinţenia nu ar fi transcendentă, nu ne-ar da 
puterea să ne transcendem necontenit; dacă nu ar fi coborâtă, nu am încerca să o 
dobândim, fiindu-ne cu totul inaccesibilă. De câte ori licăreşte pentru conştiinţa 
noastră transcendenţa divină, ea ni se impune în această calitate a sfinţeniei 
coborâtă la noi, greu de definit totuşi prin concepte şi prin cuvinte, dar experiată 
în oarecare fel. însăşi sfinţenia e ceva transcendent lumii şi de aceea însăşi transcen- 
denţa o experiem ca sfântă, deşi e coborâtă la noi şi ne atrage în sus. Sfinţenia 
însăşi prezentă în lume e dovada existenţei unei ordini transcendente. Poate că în 
nimic nu se trăieşte acel "cu totul altfel" (das ganz Andere), acel "mister producător 

de teamă" (mysterium tremendum) al realităţii divine, ca în sfinţenia în care e 
îmbrăcată revelarea Sa. Aproape că identificăm Dumnezeirea revelată cu sfinţenia. 
Se poate spune că în sfinţenie ni se revelează concentrat toate însuşirile dum- 
nezeieşti. Ea e misterul luminos şi activ al prezenţei divine. în ea e concentrat tot 
ce deosebeşte pe Dumnezeu de lume. 

a. Sfinţenia e atributul transcendenţei ca persoană. Pe de altă parte, sfinţenia 
nu e atributul unui mister impersonal. Ea e atributul transcendenţei ca persoană. 
Căci avem o teamă, o ruşine de misterul sfânt, ca de o supremă conştiinţă, ca de 
un suprem for care ne trage la răspundere. Transcendentul sfânt e un transcen- 
dent-persoană, care ne potenţează conştiinţa personală, ne face să ne gândim la 
păcătoşenia noastră. Sfinţenia lui Dumnezeu apare ca o măreţie care produce o 
infinită smerenie în om. Iar aceasta e una cu adevărata conştiinţă de sine. "Când 
sufletul e imprimat şi scufundat prin Duhul în adâncurile smereniei în Hristos, 
uitând de toată lumea şi de cele din ea şi privindu-se numai pe sine şi ale sale şi 
stăruind mult timp în această meditare şi deprinzându-se cu ea, se vede numai pe 
sine în nimicnicia şi umilinţa sa şi e convins că nimeni nu-i atât de nevrednic ca 
sine în toată lumea" 142 . 

Sfinţenia ne umple de o sfială de alt ordin decât orice sfială lumească, de un 
fior neexperiat în raport cu realităţile din lume, amestecat cu teama, cu spaima, cu 
ruşinea faţă de tot ce e întinat în noi. în faţa acestei sfinţenii personale, parcă ne 
simţim descoperiţi în toată necurăţia şi goliciunea noastră. Dar în acelaşi timp 
sfinţenia aceasta ne atrage. Dionisie Areopagitul identifică sfinţenia lui Dumnezeu 
cu atotpuritatea Lui şi acţiunea de sfinţire a noastră cu acţiunea de purificare 
(.Despre ierarhia bisericească). Dar această atotcurăţie divină are în acelaşi timp 
ceva transcendent; ea are ceva dumnezeiesc în ea. 

Dar atât sfiala, cât şi teama sunt sfială şi teamă de o persoană. Iar starea de 
descoperire în care ne plasează e şi o descoperire a ceea ce e bun în noi şi aceasta 
ne cere şi ea purificarea propriei conştiinţe în faţa altei conştiinţe. Şi omul e cucerit 
şi de farmecul adevăratei sale fiinţe, căci descoperă în ea o dorinţă de curăţenie şi 
o legătură cu Dumnezeu, când apare în faţa ei sfinţenia Lui. Şi ne simţim bine, căci 
Cel Sfânt ne-a cunoscut adevărata noastră fiinţă şi prin aceasta nu ne respinge, 
măcar că suntem într-o stare de păcătoşenie, ci ne cheamă la curăţie. Ne simţim 
fericiţi, pentru că ne simţim despovăraţi şi neîmpiedicaţi de a ne manifesta cu sin- 
ceritate faţă de El; nu mai jucăm un teatru, datorită căruia până la urmă sfârşim 
prin a nu ne mai cunoaşte pe noi înşine şi a rămâne mereu în teama că vom fi 
demascaţi. Nu mai jucăm un teatru prin care vrem să ne închipuim că nu suntem 
păcătoşi, dar nu reuşim, ci menţinem doar acoperită murdăria noastră. Eliberăm 
subiectul nostru pentru adevărata comuniune. Cei ce se simt curăţiţi în faţa lui 

142. Sfântul Simeon Noul Teolog în: Trăita rheologigue et erhique, tom. II, Cuv. I, 
p. 254, Sources Chrătiennes, voi. nr. 129. 

Dumnezeu cel Sfânt primesc o "îndrăzneală" (rcappriaia), o deschidere a 
conştiinţei, o sinceritate a comunicabilităţii, care nu are nimic temerar sau cinic în 
ea, ci e asemenea "îndrăznirii" copilului care nu ştie de păcat, având în plus matu- 
ritatea conştiinţei şi bucuria de ea. De aceea, când ne simţim întinaţi, rugăm pe 
sfinţii care au "îndrâznire" la Dumnezeu ca să vorbească, să mijlocească ei pentru 
noi. Astfel comunicându-ne sfinţenia, Dumnezeu ne readuce la adevărata stare de 
subiect, repune în funcţie deschisă subiectul nostru. Iar aceasta n-o poate face 
decât pentru că ni Se face vădit El însuşi ca subiect iubitor. El trezeşte responsabili- 
tatea subiectului nostru, intrând cu noi în relaţie familiară ca subiect transcendent. 
Astfel, sfinţenia nu e calitatea unui obiect, ci calitatea prin excelenţă a Subiectului 
suprem şi iubitor şi ca atare atotpur şi revendicator. 

Numai în stăruinţa îndelungată, în conştiinţa prezenţei lui Dumnezeu ca per- 
soană iubitoare, se câştigă "îndrăznirea", căci se câştigă curăţia. Numai de aceea ea 
devine în sfinţi o deprindere. îndată ce se pierde conştiinţa prezenţei lui 
Dumnezeu, deci şi conştiinţa de sine şi de păcătoşenie a sa, se pierde această 
"îndrăznire", pentru că au intrat în ea patimile care întinează. Din acest motiv, când 
omul vrea să se apropie din nou de Dumnezeu, o face cu greutate, sau cu frică. 
Sfântul Isaac Şirul zice: "Curăţeşte-te mereu înaintea Domnului, având amintirea 
Lui în inima ta, ca nu cumva zăbovind în afara amintirii Lui, să devii lipsit de 
îndrăznire când vei intra la El. Căci îndrăznireaa faţă de Dumnezeu vine din vor- 
birea continuă cu El şi din multa rugăciune" 1 '* 3 . 

îndrăznirea este o familiaritate cu Dumnezeu, care nu înseamnă o slăbire a 
sensibilităţii pentru acest fapt extraordinar al comunicării cu El, pentru că ea e con- 
comitentă cu o continuă conştiinţă a măreţiei Lui şi cu o temere de a nu întrerupe 
comunicarea cu El prin vreo ascundere sau nelealitate faţa de El. 

Orice fiinţă umană, asupra căreia se proiectează o rază din transcendenţa 
Subiectului divin, datorită efortului de curăţire responsabilă şi de statornicie a 
conştiinţei în faţa prezenţei lui Dumnezeu, devine sfântă. "Căci sfânt eşti, 
Dumnezeul nostru, şi întru sfinţi Te odihneşti", se spune în cultul Bisericii 
Ortodoxe. "Odihna" lui Dumnezeu în sfinţi e un fapt permanent de conştiinţă pen- 
tru ei. Toţi creştinii sunt numiţi de Sfântul Apostol Pavel "sfinţi", dacă menţin în 
conştiinţă faptul sălaşluirii lui Hristos în ei la Botez şi dacă luptă pentru curăţie cu 
ajutorul harului Botezului şi al celorlalte Taine. Dar menţinerea acestui fapt în 
conştiinţă şi a acestui efort de curăţire se efectuează prin Duhul Sfânt. 

b. Creştinismul a desfiinţat virtual graniţa între sacru şi profan, deschizând 
tuturor accesul la sfinţenie. Se susţine uneori astăzi că noi nu ne putem împărtăşi 
de sfinţenia lui Dumnezeu, iar în timpul din urmă această opinie s-a dezvoltat în 
teoria secularismului, conform căreia creştinismul a desfiinţat "sacrul" ca o calitate 
a unor persoane, locuri, obiecte speciale, a "profanizat" totul. însuşi Fiul lui 
Dumnezeu, Întrupându-Se ca om între oameni, S-ar fi "profanizat". 

143. Sfântul Isaac Şirul, Ibid. 

De fapt, creştinismul a desfiinţat într-un anumit sens graniţa între sacru şi pro- 
fan; dar aceasta, întrucât a dat posibilitate tuturor sa devină sfinţi. într-un grad 
oarecare o făcuse aceasta încă Vechiul Testament. Deci dispariţia acestei graniţe nu 
înseamnă profanizarea universală, ci deschiderea posibilităţii tuturor pentru sfinţire. 
în Vechiul Testament tot poporul Israel era sfinţit lui Dumnezeu şi chemat la 
sfinţenie. "Vorbeşte adunării fiilor lui Israel: Fiţi sfinţi, căci sfânt sunt Eu, Domnul, 
Dumnezeul vostru" (Lev. 19, 2). Am văzut că Sfântul Apostol Pavel numeşte pe toţi 
creştinii sfinţi. Iar Sfântul Apostol Petru numeşte pe creştini neam sfânt (1 Petru 2, 
9). Toţi avem acces la sfinţenie, căci toţi ne putem uni cu Hristos prin Duhul Sfânt, 
odată ce Hristos este Fiul lui Dumnezeu, Care S-a făcut om. A nega putinţa accesu- 
lui tuturor la sfinţenie, înseamnă a nega că Fiul lui Dumnezeu, fâcându-Se om, Şi-a 
păstrat dumnezeirea activă în umanitatea asumată şi că Se uneşte cu noi în această 
calitate, de Dumnezeu întrupat. în termeni mai pe, înţeles, toţi avem acces la 
sfinţenie, pentru că Dumnezeu, ca subiectul de puritate absolută, S-a făcut subiec- 
tul uman de culminantă puritate, sensibilitate şi comunicabilitate, ajutându-ne şi pe 
noi ca, în această comunicare a Sa cu noi, să descoperim sensibilitatea noastră 
subiectivă. 

în creştinism s-a redat firii noastre experienţa tainei propriei sale existenţe ca 
subiect şi, cu aceasta, o sfială faţă de persoana proprie şi a celorlalţi şi obligaţia de 
a avea grijă de curăţia sa şi de a lucra pentru veşnicia sa. Iar experienţa acestei 
taine a devenit posibilă prin apropierea de om a Subiectului suprem în formă 
umană, pentru că a intrat în legătură cu Subiectul absolut, în formă umană, care e 
sfânt prin excelenţa. Dumnezeu ne-a devenit accesibil ca un astfel de subiect abso- 
lut, adică absolut sfânt, şi prin aceasta a făcut evident experienţei noastre şi subiec- 
tul nostru. Creştinismul a desfiinţat în principiu graniţa între sacru şi profan şi a 
deschis accesul tuturor la sfinţenie, întrucât, deşi afirmă că sfinţenia vine de la 
Dumnezeu, că unde e sfinţenie e Dumnezeu, totuşi a recunoscut în fiinţa noastră o 
aspiraţie spre sfinţenie, sau spre comunicare între subiectul nostru şi Subiectul 
divin întru puritate, şi o capacitate pentru ea, un îndemn lăuntric spre comuniunea 
în puritate şi delicateţe cu Subiectul absolut; şi apoi, întrucât acest acces ni s-a 
deschis prin întruparea Fiului lui Dumnezeu ca om şi prin sălăşluirea Lui în tot cel 
ce voieşte sâ-L primească. 

Sfinţii Părinţi au văzut sfinţenia într-o mare asemănare a omului cu Dumnezeu 
prin curăţirea de patimi şi prin virtuţile ce culminează în iubire. Dar întrucât curăţia 
de patimi şi virtuţile nu se pot dobândi decât prin energia harului care întăreşte 
puterile umane, asemănarea înseamnă şi o iradiere a prezenţei lui Dumnezeu din 
om. La cei ce se iubesc, aflându-se într-o interioritate reciprocă, faţa unuia se 
imprimă de trăsăturile celuilalt şi aceste trăsături iradiază în mod activ din el. 
întrucât aceste trăsături dumnezeieşti sunt în creştere şi prevestesc gradul lor 

deplin prin care vor copleşi trăsăturile umane, chipurile sfinţilor încă de pe pământ 
au ceva din înfăţişarea lor din planul eternităţii eshatologice, prin care se vor 
reflecta deplin însuşirile şi vor iradia energiile lui Dumnezeu. Prin ei transpare 
viaţa eternă a veacului viitor, viaţă reflectată din Dumnezeu. "Bunurile de peste fire 
au ca chipuri şi trăsături prevestitoare diferite moduri ale virtuţilor. Prin acestea 
Dumnezeu Se face neîncetat om în cei vrednici. Fericit este deci cel ce L-a prefăcut 
în sine prin înţelepciune pe Dumnezeu în om. Căci după ce a împlinit înfăptuirea 
acestei taine, pătimeşte prefacerea sa în dumnezeu după har, iar acest lucru nu va 
înceta a se săvârşi pururea" 144 . "Esenţa virtuţii este Cuvântul cel unic al lui 
Dumnezeu; căci esenţa tuturor virtuţilor este însuşi Domnul nostru Iisus 
Hristos" 145 . 

Această imprimare a trăsăturilor divine active în noi echivalează cu îndum- 
nezeirea noastră. Dar ea e echivalentă totodată cu o înomenire a lui Dumnezeu în 
noi. Înomenindu-Se Dumnezeu în noi, îndumnezeirea noastră înseamnă în acelaşi 
timp o înomenire culminantă a noastră. După doctrina creştină, comportându-ne 
asemenea lui Dumnezeu cel atoateiubitor faţă de toate, ne comportăm ca cei mai 
realizaţi oameni, căci avem inima plină de cea mai fierbinte iubire, de iubirea lui 
Dumnezeu. E o sensibilitate aproape sfâşietoare pentru orice durere străină, o sen- 
sibilitate mai mare ca pentru durerea proprie. Iar aceasta e o cuprindere a altora în 
sine într-un mod potenţat. "Şi ce este o inimă plină de milă?", întreabă Sfântul Isaac 
Şirul: "Este o ardere a inimii pentru toată creaţia, pentru oameni, pentru păsări, 
pentru animale şi pentru orice făptură.... Amintirea şi vederea lor îl fac să verse 
lacrimi. Din mila lui mare şi intensă care-i stăpâneşte inima, şi din multa stăruinţă 
în aceasta, i se înmoaie inima şi nu mai poate îndura, sau auzi, sau vedea vreo 
vătămare chiar neînsemnată apărută în vreo făptură. De aceea se roagă în tot cea- 
sul cu lacrimi şi pentru animale şi pentru duşmani şi pentru cei ce-i fac râu" 146 . 

Din Dumnezeu cel personal iradiază bunătatea, puritatea dezinteresului faţă 
de Sine, sau a interesului pentru om, sau transparenţa şi comunicabilitatea. Prin 
aceasta atrage în comuniune cu Sine orice persoană care vrea, transmiţându-i 
aceeaşi bunătate, transparenţă şi comunicabilitate. Acestei bunătăţi, transparenţe şi 
comunicabilitâţi îi spunem pe de o parte puritate de patimi, pe de alta, virtute. 
Căci nu poate fi virtute unde e patimă. Patima e orbia preocupării exclusive de 
sine. Deci libertatea de patimi, sau nepătimirea, fără de care nu e virtute, nu este 
insensibilitate, ci supremă sensibilitate pentru alţii. Ca să poţi câştiga o sensibilitate 
trebuie să suferi, luptând împotriva pasiunilor tale. Numai prin cruce se ajunge la 
sensibilitatea nepatimirii, sau a virtuţii. Căci virtutea e vieţuirea pentru alţii. După 
gradul lor, virtuţile capătă diferite numiri. Virtutea iubirii reprezintă bunătatea, 

144. Sfântul Maxim Mărturisitorul, Răspuns către TaJasie, 22; P. G. 90, col. 321 B. 

145. Ambigua; P. G. cit., col. 1081. 

146. Sfântul Isaac Şirul, Cuv. 81; op. cit., p. 306. 

transparenţa şi comunicabilitatea în gradul culminant. Ea are concentrate în sine 
toate virtuţile, sau sensibilitatea nepătimaşâ prin excelenţă. E virtutea echivalentă 
cu îndumnezeirea, care e în acelaşi timp una cu înomenirea culminantă. Numai în 
Dumnezeu se poate ajunge om deplin, cum arată definiţia de la Calcedon. 

Dar cea mai înaltă asemănare cu Dumnezeu o atinge sufletul în rugăciune. 
Căci în rugăciune adevărată el se uneşte cu Dumnezeu şi s-a curăţit de orice alt 
gând. Prezenţa lui Dumnezeu în sufletul care se roagă neîncetat, deci în sufletul 
sfântului, e neîncetată. Acest suflet "străluceşte" de prezenţa dumnezeiască 147 . 
Transparenţa sfântului e însăşi transparenţa lui Dumnezeu în el. 

c. Sfinţenie şi transparenţă. Lumina ce o iradiază din ei sfinţii e tocmai această 
transparenţă a comunicării cu Dumnezeu şi cu semenii, a participării la Dumnezeu. 
Cel mai transparent e Dumnezeu, pentru că El este Cel ce Se comunică cel mai 
mult. Dar nu poate trăi această transparenţă a lui Dumnezeu cel ce nu se deschide 
el însuşi comunicării lui Dumnezeu. Cel ce i se deschide ei, devine sfânt pentru că 
devine şi el transparent. în general, oamenii când îşi devin transparenţi prin 
bunătate datorită comunicării cu Dumnezeu, devin sfinţi. Şi aceasta e condiţia 
adevărat umană din punct de vedere creştin. Cei ce se feresc unii de alţii, se feresc 
pentru că sunt răi. Răul îi face netransparenţi, întunecaţi, nedeschişi, nesinceri, 
făţarnici. Sfântul este creaţia cea nouă sau reînnoită, deci luminoasă 1 "* 8 . Sfântul 
Simeon Noul Teolog spune că lumina sfinţeniei din suflet face şi trupul transpa- 
rent. Dar pe pământ, aceasta se realizează numai în parte. Numai în viaţa viitoare 
vor fi şi trupurile deplin transparente. "Trupurile sfinţilor sub lucrarea sufletului 
unit cu harul, sau împărtăşindu-se de lumina dumnezeiască, se sfinţesc şi devin şi 
ele transparente, prin focul dumnezeiesc, şi cu mult mai deosebite şi mai cinstite 
decât alte trupuri. Dar când sufletul iese şi se desparte de trup, îndată se predă şi 
acesta corupţiei şi se destramă pe încetul... Căci nu trebuie ca trupurile oamenilor 
să învie şi să devină incoruptibile, înainte de învierea creaturilor" 149 . 

Dar transparenţa, care e un efect al copleşirii materiei de către spirit şi care 
deci în treapta ei culminantă echivalează cu învierea, nu e un fenomen fizic şi de 
caracter spectacular, ci o comunicare şi iradiere existenţială a iubirii, a interesului 
pentru ceilalţi oameni şi o participare la durerile şi la neajunsurile vieţii lor. E sim- 
patia vibrantă în cel mai înalt grad. E linişte şi este descoperire a marii iubiri pro- 
prii pentru ei - ceea ce îi face pe ceilalţi să poarte mai uşor durerile lor. în această 
sensibilitate a participării, sfântul îşi trăieşte în gradul cel mai înalt umanitatea sa. 
Dar această umanitate a sfântului o trăieşte şi cel care se bucură de participarea 
sfântului la durerile şi problemele sale. în aceasta se revelează şi caracterul perso- 
nal al sfinţeniei. 

d. Sfinţenia este legată de jertfă şi are caracter interpersonal. Sfântul Chirii al 
Alexandriei a legat strâns sfinţenia de jertfire. Cine se transpune în starea de jertfă 

147. Idem, Cuv. 23; op. cit., p. 92. 

148. Sfântul Simeon Noul Teolog, Tratat etic I, cap. X, op. cit., voi. I, p. 258. 

149. lbid. p. 204. 

se transpune în starea de sfinţenie. Cuvântul grec ispov înseamnă "jertfă" şi "sacru" 
în acelaşi timp. Prin însuşi faptul că creştinii se dăruiesc lui Dumnezeu sau se jert- 
fesc Lui, ceea ce înseamnă deplina lor dăruire ca subiect Subiectului divin, ei devin 
sfinţi, sunt învăluiţi în sfinţenia sau în puritatea dăruitoare a lui Dumnezeu, se 
deschid ei. Dar ei se pot jertfi în mod curat sau total, numai dacă se împărtăşesc 
de jertfa curată sau totală a lui Hristos, Care, jertfindu-Se sau dâruindu-Se ca om 
într-o totală puritate Tatălui, S-a sfinţit pentru ca şi noi sa ne sfinţim, unindu-ne cu 
El în stare de jertfă. Astfel, sfinţii au intrare la Dumnezeu, sau la comuniunea întru 
curăţie cu Subiectul suprem: "Şi pentru ei Eu Mă sfinţesc pe Mine însumi, ca şi ei 
să fie sfinţiţi întru adevăr" (In. 17, 19). 

Sfinţenia vine astfel din predarea totală a subiectului uman, Persoanei 
absolute. Numai unei persoane te poţi preda. Numai spre ea te poţi transcende cu 
adevărat. în pornirea spre puritatea şi delicateţea lăuntrică e implicată pornirea de 
a fi pur şi delicat în relaţiile cu ceilalţi, de a te preda şi deschide lor în mod sincer 
şi total. Dar predarea absoluta nu o poţi realiza decât în favoarea unei persoane 
absolute. Şi puterea de predare absolută nu o poţi primi decât unit cu o persoană 
absolută care se predă şi ea. Numai predându-ne lui Dumnezeu, şi numai întrucât 
reuşim să facem aceasta în unire cu Fiul lui Dumnezeu devenit om şi predat ca 
atare lui Dumnezeu, noi putem deveni sfinţi, prin predarea noastră absolută, aju- 
tată prin Persoana absolută, prin care ne predăm astfel Persoanei absolute 150 . 
Deplina cornunicabilitate faţă de Dumnezeu echivalează cu deplina predare către 
El. Ea e în acelaşi limp curăţie şi transparenţă pentru Dumnezeu şi pentru oameni. 
Nici un gând contrar lui Dumnezeu şi oamenilor nu face pe sfânt să se ascundă, să 
încerce să se facă impenetrabil, să se mascheze, să joace teatru. 

e. Sfinţenia vine de la Persoana absolută. Sfinţenia vine de la Dumnezeu, de la 
absolutul ca persoană, de la Persoana deplin pură care n-are nici un gând râu 
împotriva noastră. Dar vine de la El şi prin faptul că noi, ca persoane, aspirăm să 
ne predăm total acestei Persoane absolute, de absoluta bunăvoinţă faţă de noi, şi 
realizăm această predare prin Fiul lui Dumnezeu care Se predă împreună cu noi, 
ca om, cu hotărâre absolută. Dacă te-ai preda cu hotărâre absolută numai unei 
persoane lipsite de caracterul absolut binevoitor şi comunicabil, ai face din acea 
persoană un idol, atribuindu-i puterea unei comunicări de viaţă pe care nu o are 
de fapt. Ca atare, predarea către un idol nu poate fi definitiva, pentru că descoperi 
curând relativitatea lui, pentru că în afară de aceea nu ai în tine puterea predării 
absolute şi nu o poţi avea nici de la o altă persoană asemenea ţie, care ca atare e 
lipsită de puterea bunâvoirii şi comunicării absolute. Puterea predării totale îţi vine 
din primirea acestei predări cu iubirea absolută, îţi vine din întâmpinarea iubirii 
absolute a persoanei căreia i te predai. 

Sfinţenia vine numai de la o persoană absolută, şi pentru faptul că numai în 
faţa ei te poţi ruşina în mod absolut şi poţi simţi îndemnul spre o puritate sau sin- 

150. Sf. Chirii din Alexandria, închinare în Duh şi adevăr; P. G. 68. 

ceritate şi transparenţă absolută, datorită puterii absolute şi deci purităţii absolute 
cu care te întâmpină. în faţa unui "absolut" impersonal, nu te poţi ruşina; în faţa 
unei persoane neabsolute nu te poţi ruşina în modul cutremurător, absolut, cum te 
cutremuri în faţa Celui Unuia Sfânt şi atotiubitor, sau în faţa unei persoane prin 
care transpare Cel Unul Sfânt, pentru că o persoană neabsolută are prin ea însăşi 
atâtea imperfecţiuni, atâtea reţineri în comunicabilitatea ei, care o ţin la nivelul tău. 
Numai iertarea de la Persoana absolută îţi poate da liniştirea totală şi definitivă a 
conştiinţei prin curăţirea reală a păcatelor. Şi numai printr-o persoană care 
vorbeşte în numele lui Dumnezeu şi confirmă prin smerenia ei că numai 
Dumnezeu vorbeşte prin ea. Numai un absolut ca persoană poate fi curat prin 
fiinţă şi te poate întâmpina cu delicateţea purităţii totale. Dacă în pâgânism sacrul 
era o calitate a lucrurilor, în Vechiul Testament el a devenit o calitate a Persoanei 
absolute şi în oarecare măsură a întregului popor format din persoane, iar în 
creştinism încă mai mult, şi a persoanei umane, în măsura în care aceasta se umple 
de Duhul Sfânt. Şi aceasta, datorită faptului că Persoana absolută a devenit în 
Hristos şi persoana umanului, comunicând celor ce cred în El pe Duhul Său cel 
Sfânt, sau sălâşluindu-Se prin aceasta Ea însăşi în ei. 

Unui absolut impersonal nu i se poate atribui curăţenia în sens propriu, pen- 
tru că însăşi curăţenia este şi o chestiune de intenţie, de gânduri, de interioritate 
subiectivă, de delicateţe în raport cu alte persoane, în actele conştiente. Şi numai 
un absolut ca persoană poate fi curat definitiv şi total prin sine însuşi, pentru că e 
curat prin fiinţă, şi nu prin efort, nu în sens mărginit. Numai o persoană ne poate 
atrage, ne poate trezi un interes real, pentru că ni se poate preda şi i ne putem 
preda într-o totala delicateţe. Şi numai o persoană absoluta ne poate atrage intere- 
sul absolut şi poate exercita asupra noastră o atracţie absolută, voită, şi ca atare ne 
poate face să i ne predăm într-o sinceritate absolută, să ne "consacram" ei. 

Predarea aceasta către Persoana absoluta este o autojertfire sfinţitoare, pentru 
că e o autotranscendere peste tot ce este relativ. Orice fiinţă umană care se înalţă 
peste sine spre Persoana supremă şi I se dăruieşte Aceleia' renunţă la sine, călcând 
peste ceea ce este egoist, meschin, interes îngust, pofta îndreptată pasionat spre 
un lucru mărginit, deci se sfinţeşte intrând prin Aceea într-o dezmârginire şi liber- 
tate deplină. Se sfinţeşte pentru că se uită pe sine, se înalţă peste sine, în comuni- 
carea cu adevărat liberă a sa cu Persoana absolută şi din puterea Acesteia care-i 
vine din partea Ei întru întâmpinare. Dar întrucât prin aceasta se realizează pe sine 
în modul cel mai autentic, se poate spune că, din punct de vedere al învăţăturii 
noastre, sfinţenia e realizarea cea mai proprie a umanului, descoperirea şi punerea 
în valoare a sanctuarului celui mai intim al lui 1 '' 1 . 

Dacă fiinţa umană devine sfântă întrucât se dăruieşte sau se consacră 
Persoanei supreme şi slujirii binelui curat, adevărului şi dreptăţii voite de Ea, actul 

151. H. Muhlen, Entsakralisierung, ed. cit., p. 10. 

"consacrării" sau al "jertfirii" e un act de preot. Toţi cei ce se jertfesc sau se dăruiesc 
Persoanei supreme sunt preoţi şi se sfinţesc prin oferirea lor lui Dumnezeu 152 . Iar 
dăruindu-se pe ei înşişi, dăruiesc toată lumea cu care sunt legaţi - deci o 
sfinţesc 153 . Cel ce se sfinţeşte îi ajută pe toţi cu care ajunge în contact să se 
sfinţească, atrăgându-i într-o relaţie delicată, transparentă, curată în simţiri şi în 
gânduri. 

Elementele şi obiectele sfinţite în biserica primesc o sfinţenie, şi ele, prin 
relaţia acestor persoane cu ele în Dumnezeu, dar nu în mod exclusiv pentru ele, 
care să le separe de celelalte elemente ale lumii, ca de un domeniu profan. Ele 
sunt sfinţite pentru toate obiectele şi lucrurile din lume, în mod reprezentativ. Cei 
ce le dăruiesc lui Dumnezeu se poartă delicat cu ele, pentru că sunt darurile date 
de Dumnezeu, întoarse de ei Lui, cu mulţumită. Dar delicateţea comportării 
noastre cu ele ne dă putinţa să dobândim aceeaşi purtare cu toate, ne deschide 
ochii să vedem în toate lucrurile, darurile lui Dumnezeu, pe care trebuie să le 
folosim cu sfială, puritate şi recunoştinţă. Prin pâinea, apa, vinul, untdelemnul, 
grâul, sfinţite în biserici, se sfinţeşte toată pâinea, apa, vinul, întrebuinţate de 
oameni în viaţa lor. Credinciosul ortodox face cu sfiala semnul crucii pe pâine 
când o începe, conştient că e darul lui Dumnezeu. Toţi credincioşii se roagă când 
se aşazâ la masă. Toate sunt introduse în relaţia lor cu Dumnezeu. Biserica 
Ortodoxă are slujbe speciale de sfinţire a fântânilor, a câmpului, a curţilor, a 
caselor, a animalelor. Pâinea euharistică proiectează o aură de sfinţenie peste orice 
pâine. Iar preoţii primesc o sfinţire în calitate de slujitori ai sfinţirii tuturor, ca 
puncte active prin care se prilejuieşte intrarea tuturor în comuniunea sfinţitoare cu 
Hristos, Persoana divino-umană, ca factor de relaţii curate între toţi oamenii. 

f. Sfinţenia este realizarea deplină a umanului. Sfântul, prin autodâruirea sa lui 
Hristos, prin comuniunea sa cu El şi prin El cu toţi oamenii, într-un mod eliberat 
de orice gând şi interes ascuns, restaurează în mod deplin umanitatea sa. 

Dar cum se arată aceasta în mod concret? în sfânt nu există nimic trivial, nimic 
grosolan, nimic josnic, nimic afectat, nimic nesincer. în el se actualizează în grad 
culminant delicateţea, sensibilitatea, transparenţa, puritatea, sfiala, atenţia faţă de 
taina semenilor, atât de proprie umanului, pentru că le aduce din comunicarea sa 
cu Persoana supremă. El sesizează stările de suflet ale celorlalţi şi se fereşte de tot 
ce le-ar contraria, deşi nu se fereşte de a-i ajuta să depăşească slăbiciunile lor. El 
citeşte cea mai puţin articulată trebuinţă a altora şi o împlineşte prompt, dar şi 
impurităţile lor oricât de abil ascunse, exercitând o acţiune purificatoare, chiar prin 
puterea delicată a purităţii sale. Din el iradiază continuu un duh de dăruire, de jert- 
felnicie faţă de toţi, fără nici o grijă de sine, un duh care încălzeşte pe ceilalţi şi le 
dă siguranţa că nu sunt singuri. El e mielul nevinovat gata de jertfa conştientă de 
sine şi zidul neclintit care oferă un sprijin neînşelâtor. 

152. Al. Schmemann, For the Life of the World, New York, 1963, p. 69. 

153. Ibid., p. 3. 

Şi totuşi nu există cineva mai smerit, mai simplu, mai neartificial, mai 
neteatral, mai neprefăcut, mai "natural" în comportarea sa, acceptând tot ce-i 
adevărat omenesc, creând o atmosferă de familiaritate curată. Sfântul a depăşit 
orice dualitate în sine, cum spune Sfântul Maxim Mărturisitorul 154 . A depăşit lupta 
între suflet şi trup, divergenţa între bunele intenţii şi faptele necorespunzătoare, 
între aparenţele înşelătoare şi gândurile ascunse, între ceea ce pretinde să fie şi 
ceea ce este de fapt. El s-a simplificat astfel, pentru că s-a predat întreg lui 
Dumnezeu. De aceea se poate preda întreg în comunicarea cu ceilalţi. 

El dă curaj totdeauna, reducând uneori nălucirile produse de temeri, de mân- 
drie, de pasiuni, printr-un umor de aceeaşi delicateţe. El zâmbeşte, dar nu râde 
sarcastic; e serios, dar nu înfricoşat. Acordă un preţ persoanelor celor mai umile, 
socotindu-le pe toate mari taine create de Dumnezeu şi destinate veşnicei comuni- 
uni cu El. Sfântul se face prin smerenie aproape neobservat, apărând când e 
nevoie de o mângâiere, de o încurajare, de un ajutor. Nu există greutate de 
neînvins pentru el, pentru că el crede ferm în ajutorul lui Dumnezeu, cerut prin 
rugăciune. El este cea mai umană şi cea mai smerită fiinţă şi, în acelaşi timp, o 
apariţie neobişnuită, uimitoare, prilejuind celorlalţi sentimentul descoperirii uma- 
nului firesc în el şi în ei. Este cel mai apropiat şi, în acelaşi timp, fără să vrea, cel 
mai impunător, cel ce atrage atenţia cel mai mult. îţi devine cel mai intim dintre 
toţi şi cel mai înţelegător şi te simţi cum nu se poate mai la larg lângă el şi în 
acelaşi timp te strâmtorează, făcându-te să-ţi vezi insuficienţele morale şi greşalele. 
Te copleşeşte cu măreţia simplă a purităţii şi cu căldura bunătăţii lui şi te face să te 
ruşinezi de nivelul tău coborât de la umanitatea adevărată, de impuritatea, artifi- 
cialitatea, superficialitatea, duplicitatea ta, care ies puternic în relief în comparaţia 
ce o faci, fără să vrei, între tine şi el. Nu exercită nici o forţă lumească, nu dă nici 
o poruncă cu severitate, dar simţi în el o fermitate neîncovoiată în convingerile lui, 
în viaţa lui, în sfaturile ce le dă, încât părerea lui despre ceea ce ar trebui să faci, 
exprimată cu delicateţe, sau cu o privire discretă, îţi devine o poruncă pentru a 
cărei împlinire eşti în stare de orice efort şi sacrificiu. 

g. în delicateţea sfântului se simte puterea lui Dumnezeu. în delicateţea sfân- 
tului este transparenta autoritatea lui Dumnezeu. în acelaşi timp recomandarea lui 
îţi dă o putere care te eliberează de neputinţa în care te aflai, de neîncrederea ce o 
aveai în tine, pentru că o simţi ca o putere dumnezeiasca. Simţi că el îţi dă lumină 
şi putere din ultimul izvor de lumină şi de putere, cu o bunătate din ultimul izvor 
de bunătate, care vrea să te mântuiască. Te temi de privirea lui în sufletul tău, cum 
te temi de descoperirea adevărului din partea unui medic de neîndoielnică 
destoinicie şi prietenie, dar o aştepţi ca pe aceea a celui din urmă, pentru că ştii 
că-ţi va da, odată cu diagnosticul, şi leacul sigur al salvării tale dintr-o boala, pe 
care simţeai că este spre moarte. în extrema lui delicateţe, blândeţe şi smerenie, 

154. Ambigua, P. G. cit., col. 1193-1196. 

simţi o putere ajutătoare pe care nici o putere din lume nu o poate încovoia, 
putere ce-i vine de la Dumnezeu, din predarea sa tolalâ lui Dumnezeu şi din 
voinţa de a sluji semenilor, din porunca şi cu trimiterea lui Dumnezeu, ca sâ se 
mântuiască. Cine se apropie de sfânt, descoperă în el piscul bunătăţii, al purităţii şi 
al puterii duhovniceşti, acoperit de vălul smereniei. Trebuie să te străduieşti ca să 
descoperi faptele mari ale ascezei şi iubirii lui de oameni, dar înălţimea lui se 
impune prin aerul de bunătate şi de puritate ce-1 înconjoară. El e ilustrarea 
măreţiei şi puterii în chenozâ. 

Din sfânt iradiază o imperturbabilă linişte sau pace şi, în acelaşi timp, o parti- 
cipare până la lacrimi la durerea celorlalţi. El e înrădăcinat în stabilitatea iubitoare 
şi suferitoare a lui Dumnezeu cel întrupat şi se odihneşte în eternitatea puterii şi 
bunătăţii lui Dumnezeu, cum spune Sfântul Maxim Mărturisitorul, fiind întreg 
imprimat de prezenţa lui Dumnezeu, asemenea lui Melchisedec 15 '. Dar eternitatea 
neclintirii lui în dragostea de Dumnezeu şi de oameni nu exclude participarea lui 
la durerile oamenilor, aşa cum nici Hristos nu încetează de a aduce jertfa Sa pentru 
ei şi nici îngerii nu încetează de a le oferi continuu asistenţa lor. Căci persistenţa în 
iubirea suferitoare şi ajutătoare este şi ea o eternitate. Aceasta e "odihna", sau sta- 
bilitatea, sau "sabatul" în care au intrat sfinţii (Evr. 3, 18; 4, 11), ca unii ce au ieşit 
din Egiptul pasiunilor, iar nu sabatul nirvanei nesimţitoare. Căci odihna sfântului în 
eternitatea neclintitei iubiri de oameni a lui Dumnezeu are forţa de a atrage şi pe 
alţii spre ea şi de a ajuta astfel să-şi învingă cu curaj durerea, să nu sucombe în 
disperare. 

Astfel sfântul e un înainte-mergător şi un ajutător al celorlalţi în drumul spre 
viitorul desăvârşirii eshatologice. 

El a biruit oarecum timpul, fiind puternic prezent în timp. Prin aceasta, a 
câştigat o maximă asemănare cu Dumnezeu, având pe Dumnezeu în sine, cu 
neclintirea Lui în bine şi în iubirea de oameni. Sfântul a ajuns în Dumnezeu şi la 
deplinătatea esenţei umane. El a ajuns la identitatea esenţei umane cu existenţa, 
cum spune Evdokimov 15 . 

Sfântul reprezintă umanul purificat, prin a cărui subţirime spiritual-corporalâ 
transpare modelul său de infinită bunătate şi putere, care e Dumnezeu. El e chipul 
restabilit al absolutului viu şi personal, un vârf ameţitor de apropiat şi ameţitor de 
înalt sau de sublim al umanităţii, capabil de un dialog complet deschis şi neîntre- 
rupt cu comuniunea treimicâ. 

Sfântul anticipează zările umanităţii eterne, desăvârşite. Prin feţele tuturor 
sfinţilor transpare faţa lui Hristos, faţa de model a tuturor feţelor umane. Sfinţii re- 
velează în ei şi fac eficientă umanitatea culminantă a lui Hristos, ca nişte ipostazieri 
ale ei. Ba mai mult: întrucât umanitatea adevărată e chipul lui Dumnezeu, ei reve- 
lează pe Dumnezeu în forma umană, pe Dumnezeu înomenit. 

155. Ambigua, F. G. cit., col. 1144. 

156. Ia femme er le salut du monde, op. cit., p. 221. 

h. Sfinţenia îşi are izvorul în tripersonalitatea lui Dumnezeu şi în Hristos. Daca 
sfinţenia e transparenta pură, comunicantă, a unei persoane pentru altă persoană, 
sfinţenia îşi are izvorul ultim în tripersonalitatea lui Dumnezeu. Subiectul sfinţeniei 
nu poate fi decât o persoană în relaţia ei pură cu altă persoană. Sfinţenia se rea- 
lizează în puritatea şi delicateţea relaţiei desăvârşite a unei persoane faţă de altă 
persoană. Căci puritatea şi delicateţea sunt, în alţi termeni, fidelitatea, transparenţa 
şi atenţia totală a unei persoane faţă de altele, auloiranscenderea totală spre 
acelea. Fidelitatea şi autotranscenderea aceasta îşi au gradul suprem din eternitate 
între Persoanele divine. Duhul, ca Duh al Tatălui şi al Fiului, ca acelaşi Duh în 
Amândoi, exprimând ca persoană această fidelitate desăvârşită între Amândoi, se 
numeşte în mod special Sfânt. 

Din perfecţiunea fidelităţii şi atenţiei reciproce treimi ce ni se împărtăşeşte pu- 
terea fidelităţii şi atenţiei prin Duhul Sfânt şi noua, în primul rând faţă de 
Dumnezeu şi, prin aceasta, şi între noi. De aceea, cel ce se dedică cu fidelitate lui 
Dumnezeu se "consacră", se "sfinţeşte", iar aceasta se realizează prin primirea 
Duhului Sfînt şi totdeauna pentru Dumnezeu şi pentru misiunea aducerii altor 
oameni la Dumnezeu. Aceasta ne face să fim într-un Duh cu Tatăl şi cu Fiul. Se 
pot consacra şi lucruri, spre întrebuinţarea lor fidelă pentru Dumnezeu. Dar cel ce 
le întrebuinţează fidel pentru Dumnezeu e omul care crede. Prin el se manifesta 
credincioşia totală a omului faţă de Dumnezeu şi calitatea lui de delegat de 
Dumnezeu cu administrarea lucrurilor spre lauda lui Dumnezeu şi spre mântuirea 
semenilor. Căci cel total fidel lui Dumnezeu devine total fidel şi semenilor, 
încadrând fidelitatea sa faţă de semeni, în fidelitatea sa faţă de Dumnezeu, cum a 
făcut Hristos: "Eu Mă sfinţesc pe Mine pentru ei". Omul poate să devină total fidel 
lui Dumnezeu, din fidelitatea lui Hristos faţă de el: "Fiţi sfinţi, precum Eu, 
Dumnezeul vostru, sfânt sunt". De aceea se aseamănă legătura omului cu 
Dumnezeu, cu legătura dintre mireasă şi mire. Iar Biserica e sfîntă prin faptul că e 
mireasa fidelă a lui Hristos. Poporul Israel se întina când uita de fidelitatea faţa de 
Dumnezeu, când făcea netransparentă prezenţa lui Dumnezeu prin el. 

Dar cel care e total fidel lui Dumnezeu şi, prin aceasta, şi semenilor, e uma- 
nizat, sau sensibilizat ca om într-un grad superior. De aceea a se sfinţi înseamnă a 
se umaniza şi orice adevărată umanizare e în acelaşi timp sfinţire. 

Sfinţenia deplină, preoţia deplină a omului s-a realizat în Hristos. Iar prin 
aceasta, şi umanizarea s-a realizat în El în gradul suprem. Pentru că Hristos S-a 
dăruit total lui Dumnezeu, prin viaţa Sa de ascultare fara compromis şi prin jertfa 
Sa. Dar tocmai prin aceasta S-a dăruit tot aşa de total şi nouă. El S-a aşezat ca om 
în aceeaşi transparenţă şi fidelitate faţă de Dumnezeu şi faţă de noi, în care este ca 
Dumnezeu, dar într-o transparenţă deplin accesibila nouă. în Hristos a coborât 
printre noi fidelitatea intertreimicâ într-o Persoană divina, pentru ca să devină pro- 

prie şi umanităţii asumate, ca fidelitate faţă de Dumnezeu şi faţă de noi şi să ne 
comunice şi nouă puterea Ei, aşa ca şi noi să ne-o însuşim în amândouă direcţiile. 
Pentru aceea Ipostasul divin al fidelităţii desăvârşite eterne a devenit şi Ipostas al 
umanităţii sau şi Ipostasul uman al acestei fidelităţi. 

El ne transmite această putere a fidelităţii prin Duhul Sfânt, Care, din Treime, 
a trecut şi în El ca om. în jertfa Lui e puterea jertfei noastre, în preoţia Lui, puterea 
preoţiei noastre. Chiar în întruparea Lui se realizează o predare extremă a umanu- 
lui. "Dat fiind câ omul nu e decât în măsura în care se părăseşte (se sfinţeşte, am 
zice noi), întruparea Fiului lui Dumnezeu (în Care umanitatea acceptă o depăşire 
de sine, primind ca ipostas al ei Ipostasul divin, pentru a se face deplin transpa- 
rentă şi locaş al transparenţei umane generale, n.n.), se prezintă ca supremul şi 
unicul caz al desăvârşirii esenţiale a umanităţii" 1 ^ 7 . 

Fiind sfinţenia supremă în forma umană, Hristos e şi omul pentru oameni în 
gradul suprem şi exemplar. Dacă sfântul e un om pentru oameni, întrucât e în 
primul rând un om pentru Dumnezeu, Hristos e omul pentru oameni în gradul 
suprem, nu pentru ca să ne dispenseze pe noi de datoria sfinţirii, ci pentru ca să 
dobândim şi noi sfinţenia sau fidelitatea activă faţă de Dumnezeu şi faţă de 
semenii noştri. 

în opera sa închinare în Duh şi adevăr, Sfântul Chirii din Alexandria a pus în 
relief faptul câ noi nu putem deveni sfinţi decât în Hristos, întrucât El ne ia în Sine 
în starea Sa de jertfă adusă lui Dumnezeu şi întrucât ne insuflă acelaşi act şi 
aceeaşi stare de jertfă, sau de autotranscendere, sau de fidelitate totală faţă de 
Dumnezeu, în care Se află El însuşi. 

Prin Hristos, sfinţenia ca supremă transparenţă reciprocă a Persoanelor Sfintei 
Treimi ni se comunică nouă ca sensibilitate desăvârşită a relaţiei dintre persoana 
umană şi Dumnezeu şi, prin aceasta, şi între persoanele umane. 

Dumnezeu vrea ca toată lumea să se umple de sfinţi, toată lumea să se 
sfinţească, pentru ca sfinţenia Lui să se facă văzută şi slăvită peste tot în lume, 
devenind cer nou şi pământ nou, în care locuieşte dreptatea, sau fidelitatea, sau 
deschiderea, sau sfinţenia, prin extensiunea ei din Sfânta Treime. 

Ortodoxia crede că prin spiritualitate, prin pătrunderea energiilor necreate în 
lume, lumea se transfigurează datorită şi eforturilor ce le fac credincioşii, întăriţi de 
aceste energii, spre sfinţenie. Căci în aceste energii, devenite şi ale oamenilor, Se 
face transparent Dumnezeu, Cel în Treime. 

Numai în experienţa sfinţeniei, firea noastră, umplându-se de prezenţa efi- 
cientă a lui Dumnezeu, are nu numai o cunoaştere teoretică a lui Dumnezeu, ci o 
cunoaştere prin experienţă a prezenţei, a puterii şi a iubirii Lui. "Urmăriţi pacea cu 

157. Karl Rahner, Considârations gânârales sur la christologie, în: Problemes actuels de 
christologie, Travaux du Symposion de l'Arbresle, 1961, recueillis par ed. Brousse et J. 
Latour, Paris, Desclăe, 1964, p. 21-22. 

toţi şi sfinţenia, fără de care nimeni nu va vedea pe Dumnezeu" (Evr. 12, 14). în 
felul acesta, cel ce se află în sfinţenie se află în adevăr, în cunoaşterea prin expe- 
rienţă a lui Dumnezeu, în Dumnezeu însuşi, adevărul care-i sfinţeşte. "Sfinţeşte-i 
pe ei întru adevărul Tău" (In. 17, 17). "Eu Mă sfinţesc pe Mine întru adevăr, ca să fie 
şi ei sfinţiţi întru adevăr" (In. 17, 19). Sfinţii cunosc pe Dumnezeu în prezenţa Lui 
lucrătoare în ei şi în toată lumea. ÎI cunosc în dulceaţa bunătăţii şi a păcii, în pu- 
terea Lui de transformare şi de transfigurare şi desăvârşire în ei înşişi şi în toate. 
Sfinţenia nu este ceva static şi individual, ci un proces de nesfârşită umanizare 
creştină prin îndumnezeire, ce se realizează în relaţiile dintre oameni şi Dumnezeu, 
dintre oamenii înşişi şi dintre ei şi cosmosul întreg. 

4. Bunătatea şi iubirea lui Dumnezeu şi participarea noastră la ele 

Dionisie Areopagitul socoteşte că cea mai proprie numire ce se cuvine subzis- 
tenţei divine, care o şi deosebeşte de toate, este aceea de bunătate, sau de 
bunătate suprabună. De aceea, chiar prin existenţa sau supraexistenţa ei, ea 
extinde binele, ca bine esenţial (xco eivcn âyct&ov, xo ouaioSec, âyaââv), la toate 
existenţele, aşa cum soarele luminează toate nu în baza unei hotărâri, ci prin însăşi 
existenţa lui. Prin razele bunătăţii Soarelui supraexistent sunt toate: esenţe, puteri, 
lucrări, de la cele mai înalte şi spirituale, la cele mai de jos şi materiale. Prin razele 
acestei bunătăţi se menţin toate într-o unitate şi progresează în bine 158 . Binele 
suprabun dă existenţa şi forma tuturor. în El e ceea ce e mai presus de esenţa, de 
viaţă şi de înţelepciune, sau de minte. Chiar ceea ce nu e încă în bine, sau nu e 
deplin, tinde spre bine şi se străduieşte să ajungă să fie şi el în bine, mai presus de 
fiinţă 15 ?. 

Din toată concepţia lui Dionisie despre deosebirea între supraexistenţa dum- 
nezeiască şi existenţele ce-şi au originea în ea, se vede că el nu socoteşte că exis- 
tenţa de toate gradele se extinde ca un bine din Dumnezeirea supraexistenţa 
printr-o emanaţie în sensul neoplatonic panteist, ci în sensul că Dumnezeirea pro- 
cedează la actul creaţiei datorită bunătăţii supraexistente şi în sensul că această 
creaţie nu poate fi decât bună, odată ce şi Dumnezeirea este bună prin însăşi exis- 
tenţa sau supraexistenţa Ei. Dionisie o spune aceasta şi într-un mod mai direct, 
când declară că Dumnezeu "iese din Sine prin proniile Sale faţă de toate" 1 " . Dar 
proniile sunt acte voite. 

Dionisie vorbeşte de mişcarea prin care Dumnezeu iese afară din Sine, după 
ce toate sunt aduse la existenţă. Atunci El e atras oarecum de ale Sale, sau 
Dumnezeu Cel neieşit din Sine e atras de prezenţa Lui ieşită din Sine, aflată în 
creaturi. 

Dionisie Areopagitul nu face deosebire între bunătate, iubire (agape) şi eros. 

158. De divinis nominibus, cap. IV, § I; P. G. cit. col. 693. 

159. Op. cit., cap. IV § II; P. G. cit., 697. 

160. Op. cit., cap. IV, § XIII; P. G. cit., col. 712 B. 

"Acest bine e lăudat de sfinţiţii cuvântători de Dumnezeu şi ca frumos şi ca fru- 
museţe, şi ca iubire şi iubit" 1 " 1 . "Mie mi se pare că cuvântătorii de Dumnezeu 
socotesc că iubirea şi erosul exprimă în comun acelaşi lucru" 162 . "Cei ce ascultă în 
chip drept cele dumnezeieşti consideră că sfinţiţii cuvântători de Dumnezeu acordă 
acelaşi înţeles numirii de iubire şi de eros, potrivit revelaţiilor dumnezeieşti. Acest 
nume indică puterea care unifică şi leagă şi conservă frumos şi bine, preexistând în 
frumos şi bine şi răspândindu-se din frumos şi bine" 163 . 

Forţa unificatoare a binelui, sau a iubirii, sau a erosului, stă în faptul că erosul 
dumnezeiesc este extatic, "nelăsând pe cei ce se iubesc să fie ai lor, ci ai celor 
iubiţi" 164 ' Pornirea aceasta, fie că e numită bine, fie agape, fie eros, îndeamnă nu 
numai făptura spre Dumnezeu, ci şi pe Dumnezeu spre făptură. Propriu-zis, 
îndeamnă întâi şi mai mult pe Dumnezeu spre făptură. Textele lui Dionisie în acest 
sens sunt atât de clare, că nu dau nici un temei interpretării protestante, că prin 
eros numai făptura e atrasă spre Dumnezeu şi deci mântuirea ar fi o operă naturală 
a făpturii. Făptura tinde şi ea spre Dumnezeu numai pentru că îşi are originea în 
Dumnezeu, Care a sădit în ea această pornire. Dar întrucât păcatul a slăbit-o, era 
necesar ca ea să fie refăcută de harul erosului sau al iubirii dumnezeieşti. Prin eros 
se exprimă deci aceeaşi coborâre a lui Dumnezeu la creaturi, care se exprimă şi 
prin iubire (agape). 

Iubirea dumnezeiască e deci mişcarea lui Dumnezeu spre făpturi, spre unirea 
cu ele. Dar ca să fie mişcare spre cineva, trebuie ca să existe o astfel de mişcare 
eternă în Dumnezeu. Dacă în general erosul înseamnă mişcarea plină de dor din 
două părţi, el nu poate exista acolo unde numai una din părţi e persoană, iar 
cealaltă e obiect pasiv al doririi şi iubirii. 

Aceasta înseamnă că în Dumnezeu e o comunitate de persoane între care se 
manifestă iubirea. Iubirea în Dumnezeu ar implica şi ea o mişcare de la o Persoană 
spre Cealaltă. Dar întrucât în Dumnezeu nu e o mişcare pentru depăşirea unui 
grad de iubire spre un grad mai intens şi deci spre depăşirea unei distanţe ce mai 
există între Persoanele divine, sau spre o mai deplină unire între Ele, mişcarea 
iubirii în Dumnezeu e unită într-un mod paradoxal cu nemişcarea. O spune 
aceasta însuşi Dionisie Areopagitul, declarând că Dumnezeu e mai presus nu 
numai de mişcare, ci şi de nemişcare 16 '; cum o va spune şi Sfântul Maxim, comen- 

161. Op. cit., cap. IV, § VII; P. G. cit., col. 701. 

162. Op. cit., cap. IV, § XII; P. G. cit., col. 709. 

163. Ibid. Dionisie nu ştie de deosebirea ce o fac teologii protestanţi (de ex. Nygren) 
între eros şi agape, socotind pe primul ca atracţia naturală ce o simt făpturile spre 
Dumnezeu, iar pe ultima ca aplecarea binevoitoare a lui Dumnezeu spre ele şi atribuind 
Părinţilor bisericeşti un platonism contrar creştinismului, întrucât uită de iubirea lui 
Dumnezeu, care se apleacă la făpturi (agape). Lăsăm la o parte faptul că în această deose- 
bire se ascunde critica protestantă la adresa gândirii patristice, în numele unei concepţii 
exagerate despre păcătoşenia omului. 

164. Op. cit., cap. IV, § XIII; P. G. cit., col. 71. 

165. De divinis nominibus, cap. IV, § X; P. G. cit., col. 705 C 

taiorul lui, şi anume că Dumnezeu nu trebuie să fie gândit în nemişcarea pe care o 
cunoaştem sau ne-o putem închipui noi. El precizează: "Apoi, Dumnezeu nici nu 
Se mişcă propriu-zis întru totul, nici nu stă întru totul, căci acest lucru e propriu 
celor ce sunt mărginite după fire şi au un început al existenţei..., pentru faptul că - 
după fire - este mai presus de orice mişcare şi stabilitate" 166 . 

Dar încă Sfântul Grigorie de Nyssa spusese: "Căci acesta este paradoxul 
suprem între toate: cum pot fi mişcarea şi odihna acelaşi lucru?" 167 . Fiecare 
Persoană divină iese din Sine în mod total la Celelalte. Dar tocmai prin aceasta nu 
face o mişcare pentru a realiza o ieşire mai mare. Pentru că e în mod total la 
Celelalte sau Le are în Sine pe Celelalte. Fiind în aceeaşi mişcare integrală, se 
poate spune că sunt nemişcate. Dar întrucât Ele nu Se confundă, iubirea e totuşi o 
ieşire, deci o mişcare de la Una la Alta. E o persistentă în aceeaşi ieşire, aflată per- 
manent la capătul doririi ei, la celelalte Persoane. 

in această ieşire reciprocă totală şi de aceea stabilă a Persoanelor 
dumnezeieşti e dată posibilitatea mişcării Lor comune spre făpturile personale, 
realizându-se iubirea ca ieşire a Fiecăreia, la Cealaltă. Dumnezeu doreşte să ajungă 
la persoana creată, sau la unirea Lui cu ea, nu numai prin extazul Lui spre ea, ci şi 
prin extazul ei spre El. Deşi făptura prin fiinţa ei este în El, prin iubirea ei insufi- 
cientă ea este încă la o depărtare de El şi, de aceea, El face o chenozâ coborân- 
du-Se spre ea şi acceptând ca ea să se afle la o anumită distanţă de El, la a cărei 
micşorare să contribuie şi ea prin voia ei. Căci pentru a realiza o iubire şi cu fiinţa 
creată, Dumnezeu a adus la existenţă nu numai o lume de obiecte, ci şi o lume de 
subiecte, care sunt faţă de El la o distanţă pe care o pot micşora sau mări. 

Dumnezeu vrea să depăşească intervalul (diastaza) dintre El şi aceste per- 
soane nu numai prin mişcarea Sa, ci şi prin mişcarea lor liberă spre El. Căci atâta 
timp cât creatura manifestă o voie neconcordanta cu voia Lui, rămâne distanţa 
între El şi ea 168 . Mişcându-se spre Dumnezeu, creatura îşi pune de acord voia cu 
firea ei, în care Dumnezeu a sădit dorinţa iubirii faţă de El şi puterea de a se mişca 
spre El. Dar aceasta e o fire căreia Dumnezeu î-a redat "puterile" ei originare, 
nepătate, sau "puterea iubirii, prin care poate realiza unirea cu Dumnezeu şi cu 
semenii, întrucât se opune iubirii de sine" 169 . 

Astfel, pe de o parte Dumnezeu pune puterea Sa în mişcare în relaţie cu 
făpturile, pe de alta, le insuflă, prin această mişcare a iubirii Sale faţă de ele, 
iubirea lor faţă de El, după ce prin creaţie le-a dat această capacitate, iar prin harul 
lui Hristos a restabilit-o. Dumnezeu aducându-le la existenţă şi înzestrându-le cu 

166. Ambigua, P. G., op. cit., col. 1221 B. 

167. Vita Moysis, P. G., 44, col. 405 C. 

168. Sfântul Maxim Mărturisitorul, Ep. U către loan Cubicularul. Despre iubire, P. G. 91, 
col. 396. 

169. Op. cit., col. 397. 

atâtea daruri, între care şi al cunoaşterii, Se vădeşte în fata lor vrednic de iubit, iar 
aceasta este încă o formă prin care le pune în mişcarea de iubire faţă de El. Totuşi, 
această mişcare slăbind prin păcat, era nevoie de noi ieşiri ale lui Dumnezeu la 
ele, ca să restabilească mişcarea lor spre El. Propriu-zis este greu de separat între 
crearea iubirii în ele, prin faptul că le apare vrednic de iubit prin darurile ce li le 
dă prin actul creaţiei, între lucrarea providenţei şi a refacerii puterilor lor şi între 
noua şi permanenta Sa ieşire iubitoare la ele în Hristos. Toate aceste trei feluri de 
ieşire sunt manifestări ale iubirii Sale fată de făpturi, dar, în acelaşi timp, 
acţiuni prin care Se face vrednic de iubit de ele şi deci acţiuni care produc iubirea 
lor faţă de El. 

Din iubirea lui Dumnezeu faţă de făpturi răsare iubirea lor faţă de El şi deci 
iubirea lor faţă de El nu poate fi despărţită de iubirea Lui faţă de ele. De aceea 
Sfinţii Părinţi nu fac o deosebire între ele. Iubirea făpturilor faţă de Dumnezeu este 
darul lui Dumnezeu, produs de iubirea lui Dumnezeu faţă de ele, care se întoarce 
cu rodul iubirii lor spre Dumnezeu. Iubirea prin care ele însele se mişcă spre El 
este iubirea prin care Dumnezeu le mişcă spre El. 

Două persoane care se iubesc nu mai ştiu ce are în această iubire fiecare de la 
sine şi ce este de la cealaltă. Dacă cealaltă n-ar iubi-o, n-ar avea nici ea putere să o 
iubească; şi dacă ea n-ar iubi-o, n-ar avea nici cealaltă putere să o iubească. 
Fiecare o face pe cealaltă aptă să o iubească prin iubirea ei şi în acelaşi timp 
printr-o atracţie ce o exercită asupra aceleia. Dar însăşi atracţia exercitată asupra 
aceleia provine din iubirea ei faţă de aceea. 

"Dar ce voiesc cuvântătorii de Dumnezeu, numindu-L pe El când eros şi 
iubire, când îndrăgit şi iubit? Prima II are pe El cauzator, producător şi născător. A 
doua este El însuşi. Prin prima se mişcă, prin a doua mişcă. Iubirea se produce şi 
se mişcă pe ea însăşi, dar şi în favorul ei înseşi. Astfel îl numesc iubit şi îndrăgit, ca 
frumos şi bun; iar eros şi iubire, ca putere mişcătoare şi aducătoare spre Sine, sin- 
gurul frumos şi bun prin Sine, ca o manifestare a Sa prin Sine". 

însă şi în această ieşire, El iese printr-o putere, care totuşi rămâne neieşită din 
Sine. "Am îndrăznit să spunem de dragul adevărului şi aceasta, că însuşi 
Cauzatorul tuturor iese din Sine, pentru supraabundenţa bunătăţii Sale iubitoare (81 
>U7uepfk>^.rîv zr\c, âyaSoTTixoq) prin proniile Sale faţă de toate cele ce sunt, şi e fer- 
mecat oarecum de bunătate, de iubire şi de eros, şi din starea Sa ridicată peste 
toate Se coboară spre cea aflată în toate printr-o putere extatică suprafiinţială care 
nu iese din Sine" 170 . 

Cea mai deplină ieşire iubitoare la făpturi a făcut-o Dumnezeu prin întruparea 
Fiului Său, Care a asumat natura umană. Dar în acelaşi timp Fiul a umplut natura 

170. De divinis nominibus, cap. IV, § XIII; P. G. cit., 712 B. 

umană de iubirea Sa divină faţă de Tatăl. Duhul Sfânt ne uneşte prin iubire cu 
Dumnezeu şi între noi, făcându-Se purtătorul iubirii de la Dumnezeu la noi şi de la 
noi la Dumnezeu şi între noi înşine, aşa cum e Fiul Său cel întrupat. El ne mişcă 
din interior prin iubirea Sa pe care o are de la Tatăl, aducându-ne iubirea Tatălui şi 
iubirea dintre EI şi Tatăl, şi în acelaşi timp sădindu-ne şi nouă iubirea Sa faţă de 
Tatăl şi faţă de toţi oamenii. 

în viaţa pământească suntem pe drum spre iubirea desăvârşită de Dumnezeu 
şi de semeni. La iubirea şi la unirea desăvârşită cu Dumnezeu şi cu semenii vom 
ajunge în viaţa viitoare, dacă ne vom strădui în viaţa de aici. Creaţia se află pe dru- 
mul iubirii, primindu-şi puterea din iubirea treimică şi înaintând spre desăvârşirea 
ei în unirea cu Sfânta Treime şi cu toţi oamenii. 



III 

Sfânta Treime, structura supremei iubiri 

A 
Taina Sfintei Treimi, în general 

1 . Implicarea Sfintei Treimi în iubirea divină 

Iubirea presupune totdeauna două eu-uri care se iubesc sau un eu care 
iubeşte şi un altul care primeşte iubirea, sau de care cel ce iubeşte ştie că e 
conştient de iubirea lui. Şi aceasta, într-o reciprocitate. Dar în acelaşi timp iubirea 
uneşte cele două eu-uri în proporţie cu iubirea dintre ele, fără să le confunde, 
căci aceasta ar pune capăt iubirii. Deci iubirea desăvârşită uneşte paradoxal aceste 
două lucruri: mai multe eu-uri care se iubesc, rămânând neconfundate, şi o unitate 
maximă între ele. Fără existenţa unei iubiri desăvârşite şi veşnice nu se poate 
explica iubirea din lume şi nu se vede nici scopul lumii. Iubirea din lume pre- 
supune ca origine şi scop iubirea eternă şi desăvârşită între mai multe Persoane 
divine. Iubirea aceasta nu produce Persoanele divine, cum se afirmă în teologia 
catolică, ci Le presupune. Altfel s-ar putea concepe o iubire impersonala pro- 
ducând şi destrâmând şi persoanele umane. Persoanele divine Se menţin 
desăvârşite din eternitate, căci iubirea Lor e iubirea desăvârşită, care nu poate spori 
comuniunea dintre Ele. în acest caz, s-ar fi pornit de la extrema despărţire, de la 
neiubire. Iubirea presupune o fiinţă comună în trei persoane, cum spune 
învăţătura creştină. 

Iubirea reciprocă între oameni implică şi ea mai multe persoane capabile de 
iubire, în baza unei fiinţe a lor în oarecare măsură comună. Dar această iubire 
nedesâvârşitâ între noi presupune iubirea desăvârşită între Persoanele divine cu o 
fiinţă comună. Iubirea noastră se explică din crearea noastră după chipul Sfintei 
Treimi, originea iubirii noastre. 

Noi ştim din Revelaţia supranaturală că Dumnezeu este esenţă subzistând în 
trei Persoane. Dar aşa ceva nu există în ordinea creată şi, chiar dacă ar exista, ea 
ar fi cu totul deosebită de subzistenţa tripersonalâ a esenţei infinite şi necreate. 
Prin aceasta, chiar exprimată în felul acesta, ea rămâne un mister. De aceea nu tre- 
buie să ne închipuim că am înţeles complet realitatea Treimii, rămânând la un sens 
lumesc al Ei. Ea ne devine în acest caz un idol, oprind mişcarea spiritului nostru 

spre misterul plenitudinii vieţii mai presus de înţelegere. Dar nici nu trebuie să 
renunţăm la această exprimare, ca şi când ea n-ar spune nimic real referitor la 
Dumnezeu. în acest caz, fie că ne-am îneca în indefinitul care nu ne dă certitudine 
despre nimic, deci nici certitudinea existenţei eterne prin comuniunea cu realitatea 
personală divină, fie că am rămâne cu formula unui dumnezeu impersonal sau 
monopersonal, care nu are în sine duhul comuniunii şi deci n-ar fi apt şi dispus 
nici la o comuniune cu persoanele create. 

Numai un Dumnezeu, Care este Tată şi Fiu, explică toată paternitatea şi filiaţia 
pământească, spune Dionisie Areopagitul, dezvoltând o afirmaţie a Sfântului Pavel 
(Ef. 3, 15). Căldura reacţiilor diferenţiate umane provine din existenţa unui 
Dumnezeu care nu e străin de afecţiunea unor astfel de relaţii. Iar aceste relaţii se 
înduhovnicesc de la Dumnezeu prin Duhul Sfânt. De aceea, pe de altă parte, 
relaţiile Persoanelor divine sunt incomparabil mai presus de relaţiile paterne şi fi- 
liale umane, cum e şi Duhul care le desăvârşeşte. Dionisie Areopagitul zice: "Toată 
puterea lucrării noastre înţelegătoare merge până aci, adică până la înţelegerea 
faptului că toată paternitatea şi filiaţia ni s-au dăruit din originea paternităţii şi din 
originea filiaţiei mai presus de toate şi că această paternitate şi filiaţie se înfăp- 
tuiesc în mod duhovnicesc, adică netrupeşte, nematerial, spiritual, Duhul ca sursă 
dumnezeiască fiind mai presus de orice nematerialitate şi îndumnezeire inteligibilă, 
cum e şi Tatăl şi Fiul mai presus de toată paternitatea şi filiaţia" 171 . 

Formula dogmatică a Dumnezeirii unice îh fiinţă şi întreite în Persoane este, 
ca orice formulă dogmatică, mărturisirea credinţei într-o realitate care ne 
mântuieşte şi deci ne dă un minimum pentru înţelegere, dat fiind abisalul infinit al 
Dumnezeirii. Ea delimitează învăţătura creştină despre Dumnezeu faţă de alte 
învăţături numai în sensul că o astfel de Dumnezeire este singura mântuitoare, ca 
bază a comuniunii iubitoare cu noi în eternitate. Dar ea cuprinde prin atâta cât ne 
dă cadrul adevăratei infinităţi şi ne deschide perspectiva participării personale la ea 
în veci. Căci în comunitatea perfectă şi veşnică a celor trei Persoane, în care sub- 
zistă supraesenţa unică a dumnezeirii, e dată infinitatea şi desăvârşirea vieţii 
iubitoare a Treimii şi a fiecărei Persoane. Şi ca atare numai prin Ea ne este asigu- 
rată comuniunea noastră eternă cu viaţa infinită a lui Dumnezeu şi comuniunea 
neconfundată între noi, părtaşi ai acestei infinităţi. Prin aceasta Ea ne asigură per- 
sistenţa şi desăvârşirea noastră ca persoane în veci. Fiindu-ne în acelaşi timp reve- 
lată şi mai presus de orice înţelegere, ea constituie baza, rezerva infinită, puterea şi 
modelul pentru comuniunea noastră progresivă eternă, dar în acelaşi timp ne 
îndeamnă la o continuă gândire şi creştere spirituală, ajutându-ne să depăşim con- 
tinuu orice treaptă atinsă a comuniunii noastre personale, cu Dumnezeu şi între 
noi, şi să facem eforturi pentru o înţelegere tot mai aprofundată a misterului comu- 
niunii supreme. 

171. De divinis nominibus, cap. II, § VIII; P. G. cit., col. 645 C. 

De aceea Dionisie Areopagitul afirmă, tot aşa de puternic, certitudinea deose- 
birii ireductibile a celor trei Persoane divine în unitatea fiinţei, cât şi caracterul 
acesteia, de mister inaccesibil înţelegerii noastre. 

"Cele comune ale întregii Dumnezeiri sunt, cum am arătat... suprabunătatea, 
supraesenţa, supraviaţa, supraînţelepciunea şi toate ale negaţiei prin depăşire... Iar 
cele distincte, numele şi calitatea mai presus de esenţă ale Tatălui, ale Fiului şi ale 
Sfântului Duh, care nu admit nici o schimbare între ele şi nici o confuzie" 172 . 

Ţinându-ne în cadrul acestor două indicaţii patristice esenţiale, în expunerea ce 
urmează ne vom abţine de la orice explicare a naşterii Fiului şi a purcederii Duhului 
Sfânt, adică ale felului cum există cele trei Persoane, mulţumindu-ne să punem în 
relief numai unitatea de fiinţă şi de iubire a Lor. Vrem să evităm astfel explicaţiile psi- 
hologiste ale teologiei catolice, care a recurs la ele numai din voinţa de a căuta argu- 
mente omeneşti pentru Filioque, doctrina purcederii Sfântului Duh şi de la Fiul. 

2. Sfânta Treime, baza mântuirii noastre 

Mântuirea şi îndumnezeirea ca operă de ridicare a oamenilor care cred în 
comuniunea intimă cu Dumnezeu, nu e decât extinderea relaţiilor afectuoase din- 
tre Persoanele divine la creaturile conştiente. De aceea Treimea Se revelează în mod 
esenţial în opera mântuirii şi de aceea Treimea e baza mântuirii. Numai existând un 
Dumnezeu întreit, Una din Persoanele dumnezeieşti - şi anume Cea care Se află într-o 
relaţie de Fiu faţă de Alta şi poate rămâne în această relaţie afectuoasă de Fiu şi ca 
om - Se întrupează, punând pe toţi fraţii Săi întru umanitate în această relaţie de fii 
faţă de Tatăl ceresc, sau pe Tatăl Său în relaţie de Părinte cu toţi oamenii. Sfântul Ioan 
Damaschin spune: "întruparea e modul unei a doua subzistente, acomodată numai 
Fiului cel Unul Născut şi Cuvântului, ca să rămână neschimbată proprietatea Lui per- 
sonală" 173 , sau ca să rămână şi ca om în relaţia de Fiu, cu Tatăl. 

Sfântul Grigorie de Nazianz zice: "împăcaţi-vă cu Dumnezeu (2 Cor. 5, 20) şi 
Duhul nu-L stingeţi (1 Tes. 5, 19); mai bine zis, Hristos să Se împace cu voi şi 
Duhul să vă lumineze. Iar dacă voi persistaţi în vrajbă, noi ne păstrăm Treimea şi 
vom fi mântuiţi de Treime" 174 . 

172. De divinis nominibus, cap. II, § III; P. G. cit., col. 1040 C. Mitropolitul grec 
Emilian Timiades zice în general: "Se poate spune că aşa cum întruparea Cuvântului în viaţa 
şi acţiunile lui Hristos cel istoric sunt o coborâre a Dumnezeirii la obscuritatea umană, prin 
care sunt revelate "taine ascunse de la întemeierea lumii", tot aşa acelaşi Cuvânt sau 
Adevărul însuşi coboară pentru a Se "întrupa" în formulele şi dogmele noastre care servesc 
creştinului spre a-1 călăuzi prin labirintul confuziei şi ignoranţei în care se află. Pe de o parte 
ele "revelează" un aspect afirmativ sau catafatic, servind credinciosului atât ca suporturi în 
realizarea lui spirituală, cât şi ca apărări împotriva concepţiilor greşite pe care inteligenţa 
umană e ispitită să le adopte. Pe de altă parte ele nu sunt Adevărul, ci numai expresia Lui 
în termeni umani, şi în acest sens ele au un aspect negativ sau apofatic" (Disregarde, causes 
of Disunity, în: "The Orthodox Observer", New York, an. XXXVI, februarie 1970, nr. 59, p. 40). 

173. Contra Jacobitas, P. G. 94, col. 1364 A. 

174. Orario XXX, Theol. IV, P. G. cit., col. 104 B. 

Prin Fiul întrupat intrăm în comuniune filială cu Tatăl, iar prin Duhul ne 
rugăm Tatălui, sau vorbim cu El ca nişte fii. Căci Duhul Se uneşte cu noi în 
rugăciune. "Duhul este Cel în Care ne rugăm şi prin Care ne rugăm". "Iar aceasta 
nu înseamnă nimic altceva decât că Acelaşi îşi aduce Lui însuşi rugăciunea şi 
închinarea" 175 . Dar această rugăciune ce o aduce Duhul, în noi, Lui însuşi o aduce 
în numele nostru, iar în ea suntem antrenaţi şi noi. El Se identifică prin har cu noi, 
ca noi să ne identificăm prin har cu El. Duhul elimină prin har distanţa între eu-ul 
nostru şi eu-ul Lui, creând prin har între noi şi Tatăl aceeaşi relaţie pe care El o are 
după fiinţă cu Tatăl şi cu Fiul. Dacă în Fiul întrupat am devenit fii prin har, în 
Duhul dobândim conştiinţa şi îndrăznirea de fii. 

Fiul, Întrupându-Se, îşi mărturiseşte şi ca om dragostea de Fiu faţă de Tatăl, 
dar o dragoste ascultătoare, sau îl revelează oamenilor pe Tatăl, ca aceştia sâ-L 
iubească întocmai ca pe Tatăl. Totodată Tatăl mărturiseşte Fiului, în calitatea 
Acestuia de Fiu întrupat, şi prin El şi nouă, iubirea Sa de Tată. Iar Duhul Sfânt 
spiritualizează umanitatea asumată de Fiul, îndumnezeind-o sau făcând-o aptă de 
participarea la iubirea Ipostasului divin al Fiului faţă de Tatăl Lui. Revelarea 
Treimii, prilejuită de întruparea şi activitatea pe pământ a Fiului, nu e decât o 
atragere a noastră după har, sau prin Duhul Sfânt în relaţie filiala a Fiului cu Tatăl. 
Actele de revelare ale Treimii sunt acte mântuitoare şi îndumnezeitoare, sunt acte 
de ridicare a noastră în comuniunea cu Persoanele Sfintei Treimi. De aceea Sfinţii 
Părinţi iau toate dovezile pentru Sfânta Treime din opera de mântuire realizată în 
Hristos. 

Un dumnezeu monopersonal nu ar avea în sine iubirea sau comuniunea 
eternă, în care să voiascâ să ne introducă şi pe noi. El sau nu s-ar întrupa, ci ne-ar 
trimite o învăţătură cum să trăim în mod drept, sau, dacă s-ar întrupa, nu s-ar aşeza 
ca om într-o relaţie cu Dumnezeu ca şi cu o persoană deosebită, ci şi-ar da şi ca 
om conştiinţa că e suprema realitate; iar conştiinţa aceasta sau ar da-o tuturor 
oamenilor, sau s-ar înfăţişa pe sine şi în calitate de om ca lipsit de smerenia omu- 
lui în relaţia cu Dumnezeu, ca şi cu unul care nu e ipostasul propriu, ci un ipostas 
deosebit. Dar în Hristos suntem mântuiţi, întrucât în El avem relaţia dreaptă şi 
intimă cu Dumnezeu. în Hristos suntem mântuiţi întrucât în El şi din El avem toată 
înălţimea şi toată smerenia, toată căldura comuniunii şi păstrarea veşnică a fiecărei 
persoane. Hristos e Fiul egal în fiinţă cu Tatăl, dar într-o relaţie de Fiu faţă de Tatăl 
şi, în acelaşi timp, Omul care Se roagă şi Se jertfeşte Tatălui pentru fraţii Săi întru 
umanitate, învăţându-i şi pe ei să se roage şi să se jertfească. 

Un dumnezeu întrupat care n-ar fi Fiul unui Tată nu s-ar menţine ca persoană 
prin relaţia faţa de altă persoană egală cu ea. Umanitatea asumată de el s-ar scu- 
funda în el ca într-un abis impersonal, neparticipând Ia iubirea Fiului faţă de Tatăl. 

175. Oratio XXXI, Theol. IV, P. G. cit., col. 145 C. 

3- Reflexe ale Sfintei Treimi în creaţie 

A fost o vreme când coincidenţa celor opuse era socotită incompatibilă cu 
raţiunea. Oriunde se întâlnea o sinteză de felul acesta - şi toată realitatea este aşa - 
raţiunea o fărâmiţa în noţiuni ireconciliabile, contradictorii, ridicând pe unele 
împotriva altora, sau căutând să le contopească cu forţa. 

Raţiunea s-a obişnuit acum să unească principiul distincţiei şi al unităţii în 
înţelegerea realităţii în aşa măsură, încât nu-i mai este deloc greu să vadă modul 
antinomic de a fi al întregii realităţi. Pentru ea este azi un fapt general că plurali- 
tatea nu sfâşie unitatea, şi unitatea nu anulează pluralitatea. Este un fapt că plurali- 
tatea este în mod necesar interioară unităţii, sau că unitatea se manifesta în plurali- 
tate. Este un fapt că pluralitatea menţine unitatea şi unitatea, pluralitatea, şi că 
slăbirea uneia din acestea înseamnă slăbirea sau dispariţia vieţii sau existenţei unei 
entităţi oarecare. Acest mod de a fi al realităţii e recunoscut azi ca superior noţiunii 
de odinioară a raţionalului, iar noţiunea raţionalului a devenit, sub forţa realităţii, 
complexă şi antinomică. Afirmaţii care se considerau odinioară ca iraţionale din 
pricina caracterului lor aparent contradictoriu, se recunosc acum ca indicând o 
treaptă firească spre care trebuie să se întindă raţiunea, ca treaptă a cărei 
înţelegere constituie destinul firesc al raţiunii, şi care e un chip al caracterului 
supranatural al unităţii perfecte a celor distincte în Sfânta Treime. 

Mulţi văd azi pluralitatea întregii creaţii specificată în tot felul de trinităţi. 
Bernhard Philibert declară: "întreaga creaţie este un reflex întreit al Treimii" 176 . 

4. Sfânta Treime, taina perfectei unităţi a Persoanelor distincte 

Efortul spre înţelegerea constituţiei unitar-distincte a realităţii ne ajută să ne 
înălţăm spre paradoxul supraraţional al unităţii perfecte a celor trei Persoane dis- 
tincte, pe care o reprezintă unitatea de fiinţă a celor trei Persoane dumnezeieşti. 
Urcând spre această înţelegere, urcăm spre promovarea unei tot mai mari unităţi 
între noi ca persoane umane distincte. Căci cel mai apropiat chip al Sfintei Treimi 
e unitatea de fiinţă şi distincţia personală a oamenilor. Desigur, acest efort nu 
ajunge să ne ridicăm prin noi înşine spre o mai mare înţelegere a Sfintei Treimi, 
cunoscută prin Revelaţie, şi la adâncirea unităţii între noi. Ci e necesar ca să fim 
ajutaţi de harul însuşi al Sfintei Treimi, sau de puterea Ei care întăreşte în noi uni- 
tatea, fără să ne slăbească ca persoane, şi prin aceasta ne ajută să înţelegem tot 
mai mult o asemenea unitate supremă între persoanele care rămân neconfundate. 

Pentru înţelegerea acestei unităţi supreme a unor persoane distincte e nece- 
sară însăşi puterea ei, folosindu-ne de unitatea imperfectă a persoanelor umane 
numai ca de un chip obscur al Sfintei Treimi. 

176. Der Dreieine. Anfang und Sein. Die Stmktur der Sch&pfung, Christians Verlag, 
Stein am Rhein, Schweiz, 1971, p. 21-24. 

Răspunzând celor ce obiectau că şi oamenii formează o singură umanitate şi 
totuşi sunt mulţi oameni, de aceea şi în Dumnezeire trebuie să admitem trei dum- 
nezei, Sfântul Grigorie de Nazianz spune: "Dar aci (la oameni) comunul înfăţişează 
unitatea numai contemplării minţii. Căci cele singulare sunt divizate foarte mult 
între ele prin timp, prin afecte, prin putere" 177 . Afirmând unitatea lui Dumnezeu în 
Treime faţă de mulţi zei ai elinilor, Sfântul Grigorie zice: "Dar pentru noi 
Dumnezeu este unul, pentru că una este Dumnezeirea şi toate cele din El se referă 
la această unitate, chiar dacă e crezută întreită. Căci nu e Unul mai mult 
Dumnezeu şi Altul mai puţin. Nici Unul mai întâi şi Altul mai târziu. Nici nu se taie 
prin voinţă, nici nu se divizează în putere, nici nu e ceva în Dumnezeu din cele 
proprii celor divizate, ci Dumnezeirea e neîmpârţită în cele deosebite, dacă vrem 
să grăim pe scurt. E ca o unică şi indistinctă lumină în trei sori într-o interioritate 
reciprocă. Când privim spre Dumnezeire şi spre prima cauză şi spre unicul prin- 
cipiu, cugetăm pe Unul. Dar când ne aţintim spre Cei în Care este Dumnezeirea, şi 
spre Cei ce sunt din prima cauză în mod netemporal şi de slavă egală, trei sunt Cei 
închinaţi" 178 . 

La fel spune Sfântul Ioan Damaschin: "Cei trei sori care se compenetrează sunt 
o singură lumină" 179 . Iar un tropar din slujba ortodoxă a înmormântării spune: "O 
Dumnezeire în trei străluciri". 

Sfântul Vasile cel Mare spune că la oameni fiinţa este dispersată 
(StaoKeSaauevri), iar în ipostasuri vedem această fiinţă dispersată 180 . în 
Persoanele Sfintei Treimi însă "se vede o continuă şi infinită comunitate" 181 . Sau: 
"Cugetarea nu redă nici o gradaţie, care să fie ca un spaţiu între Tatăl şi Fiul şi 
Duhul Sfânt. Pentru că nu e nimic care să se intercaleze în mijlocul Lor, nici vreun 
alt lucru subzistent (7tpayua u<t>eax6c,), afară de firea dumnezeiască, încât să o 
poată împărţi prin inserarea a ceva străin, nici golul vreunei existenţe fără subzis- 
tenţă, care ar produce o fisură în întregul fiinţei divine, întrerupând continuitatea 
prin intercalarea golului". Când cugetăm pe Tatăl ca necuprins, ca necreat, îl 
cugetăm şi pe Fiul şi pe Duhul Sfânt, pentru că infinitatea, slava, înţelepciunea 
Tatălui nu e despărţită de a Fiului şi a Sfântului Duh, "ci se contemplă în Aceştia 
comunul neîntrerupt şi neîmpărţit". "Căci nu se va putea în nici un fel inventa vreo 
tăiere sau împărţire, încât să poată fi cugetat Fiul fără Tatăl, sau Duhul despărţit de 
Fiul, ci se admite în Aceştia o negrăită şi neînţeleasă comunitate şi distincţie, nici 
deosebirea ipostasurilor netăind continuitatea (to 0uvexeq) firii, nici comunitatea 
firii neconfundând particularităţile semnelor (ipostatice)" 182 . 

177. Oratio XXXI, Theol. V, P. G. 36, col. 149 B. 

178. Ibid., col. 149 A. 

179. De fide orthodoxa, 18; P. G. 94, 829. 

180. Ep. 38, P. G. 32, 326-328. 

181. Ibid., 328. 

182. Ep. 38, P. G. 32, col. 332-333. 

Sfântul Atanasie spune şi el: "Dar dacă zicem că Fiul este, vieţuieşte şi există 
de Sine (kcc8 'eavxo) asemenea Tatălui, prin aceasta nu-L despărţim de Tatăl, 
cugetând unele spaţii şi distanţe prin care ar fi despărţiţi trupeşte. Căci credem că 
Ei sunt uniţi în chip nemijlocit şi nedistanţat şi sunt nedespărţiţi între Ei. întreg 
Tatăl îl are pe Fiul întreg în sânul Său şi întreg Fiul e împreună concrescut cu Tatăl 
şi Se odihneşte neîncetat în şanurile părinteşti" 183 . 

De fapt există şi între noi o continuitate de natură. Sfinţii Părinţi nu o vedeau 
deplin, căci conştiinţa naturii şi reflexia spirituală mai puţin avansată de atunci nu 
le dădeau posibilitatea să o observe. Dar în comparaţie cu unitatea fiinţei lui 
Dumnezeu, unitatea naturii noastre este mult redusă. "Noi suntem nu numai 
compuşi, ci şi contrari nouă înşine şi unii altora, nerămânând nici o zi în mod curat 
aceiaşi, cu atât mai puţin toată viaţa. Dar şi curgem şi cădem cu sufletele şi cu 
trupurile" 184 . "Pe când Tatăl, Fiul şi Duhul Sfânt nu Se rup din continuitatea reci- 
procă" 185 . 

Fiecare Persoană a Sfintei Treimi, revelându-Se în lume şi lucrând în oameni şi 
între oameni, manifestă unitatea desăvârşită faţă de celelalte două Persoane prin 
fiinţa şi prin iubirea desăvârşită faţă de Ele, Dar în acelaşi timp aduce şi oamenilor 
iubirea Sa, din iubirea ce o are faţă de celelalte Persoane. Iubirea noastră între noi 
nu e desăvârşită pentru că nici unitatea de fiinţă între noi nu e desăvârşită. Noi 
suntem chemaţi să creştem în iubirea desăvârşită între noi şi faţă de Dumnezeu, 
prin energiile dumnezeieşti necreate, care reprezintă unitatea de fiinţă a lui 
Dumnezeu adusă între noi, şi mărind unitatea fiinţei noastre umane. 

a. Deosebirea între deofiinţimea divină şi cea umană. S-ar putea concretiza 
continuitatea naturii umane, subzistentă concret în multe ipostasuri, ca un fir pe 
care apar, unul după altul, ipostasurile ca diverse noduri. între ele nu e un gol 
total, ci o subţiere a naturii care apare în ele îngroşată, sau în actualizarea tuturor 
virtualităţilor ei. Fără continuitatea dintre persoanele umane, prin firul subţiat al 
naturii, nu s-ar putea înţelege şi nici menţine diversele ei concretizări în persoane. 
Dar nu se poate spune că întâi există firul şi apoi apar nodurile. Sau că firul subţiat 
dintre ele nu le aparţine lor în comun. Nu se poate spune nici că nodurile produc 
firul dintre ele. Ci şi firul şi nodurile, sau unele din nodurile ei, există simultan. 
Prin fir comunică nodurile şi se aduc unele pe altele la existenţă. Ele îşi pot deveni 
tot mai interioare unul altuia. într-un fel, fiecare ipostas uman poartă toată natura, 
realizată în nodurile ipostatice şi în firul ce le uneşte. Nu se poate vorbi de indivizi 
umani în sensul propriu, ca concretizări cu totul izolate ale naturii umane. Fiecare 
ipostas e legat de celelalte în mod ontologic şi aceasta se manifestă în necesitatea 
lor de a fi în relaţie. Prin aceasta ele au caracter de persoane şi adevărata lor dez- 

183. De synodis, P. G. 26, col. 723. 

184. Sfântul Grigorie de Nazianz, Cuv. Teol. V; P. G. 32, col. 149. 

185. Ibid., col. 169. 

voltare constă în dezvoltarea lor ca persoane, prin comunicarea tot mai strânsă 
între ele. 

Prin relaţie pozitivă firul dintre ele se poate îngroşa, prin distanţă şi luptă între 
ele firul acesta se poate subţia, până aproape de o rupere a firului sau de o 
sfâşiere a naturii umane, nu ca unitate ontologică, ci ca unitate chemată să se 
manifeste şi în unitatea voinţei. Sfântul Maxim Mărturisitorul spune: "Noi am fost 
creaţi la început într-o unitate a firii, dar diavolul ne-a despărţit între noi şi de 
Dumnezeu şi a împărţit firea în multe opinii şi închipuiri, folosindu-se de alegerea 
voinţei noastre" 186 . 

Prin firul mai subţiat al naturii umane, care leagă persoanele, are loc o mişcare 
continuă de la una la alta, o străbatere şi o primire a uneia în alta, fără ca să 
înceteze a se menţine distincte prin menţinerea acestei punţi între ele. 

Dar între persoanele umane nu e numai un singur fir liniar. în acest caz nici o 
persoană n-ar putea avea o relaţie directă decât cu o singură persoana deosebită 
de ea. De fapt de la fiecare persoană duc fire la toate persoanele, care pot fi actu- 
alizate sau nu în relaţii directe. Fiecare persoană e centrul unor raze nesfârşite 
asemenea unei stele; sau persoanele sunt legate prin razele lor ca într-o uriaşă 
plasă de ochiuri. Prin razele lor dau şi primesc; razele lor sunt în acest fel comune 
şi totuşi persoanele sunt centre deosebite ale razelor care pornesc din ele şi vin 
spre ele. Fiecare persoană e centrul atâtor fire actuale câte persoane se află în 
relaţie cu ea şi centrul atâtor fire virtuale câte persoane pot fi în relaţie cu ea. Şi 
fiecare persoană poate lua un loc de centru faţă de orice altă persoană. Plasa 
aceasta de ochiuri se dezvoltă continuu din ea însăşi, o parte trecând, alta 
adâugându-se, ca într-o sferă de ochiuri tot mai dese. 

Deci nici deofiinţimea umană nu constă numai în identitatea unei naturi pose- 
date de persoane distanţate; ci, într-o unică fiinţă purtată de toate ipostasurile 
într-o solidaritate, deşi unele persoane se mântuiesc covârşite de Duhul lui Hristos, 
altele nu. 

Aceasta ne-o spune şi definiţia de la Calcedon, în care se spune că Hristos 
este de o fiinţă cu noi după umanitate. 

Aşa se explică în ordinea creată umană (ca şi în ordinea celorlalte genuri şi 
specii) paradoxul unităţii în pluralitate. 

Dar Ipostasurile Sfintei Treimi nu sunt unite în aceeaşi natură numai prin firele 
subţiate care Le unesc dar Le şi despart în oarecare măsură. Nici un fel de subţiere 
a naturii divine nu se poate cugeta între Ele. Toate trei sunt în mod desăvârşit 
Unul în Altul, posedând împreună întreaga natură divină şi Toate posedă în mod 
comun întreaga fire fără nici o slăbire a continuităţii între Ele. Ca să înţelegem 
întrucâtva aceasta, trebuie să avem în minte faptul că natura divină este în 
întregime spirituală şi de o spiritualitate mai presus de orice spiritualitate cunos- 

186. Ep. U c. Ioan Cub'icularul, P. G. 91, col. 396. 

cută sau imaginată de noi. Ca atare Ipostasurile divine sunt libere de oricare 
impermeabilitate şi de persistenţa în alăturare, de care nu sunt scutite cu totul 
ipostasurile umane, pe care le-am imaginat, de aceea, ca nişte noduri. 

Ipostasurile divine sunt total transparente Unul, Altuia şi în interioritatea iubirii 
desăvârşite. Deofiinţimea Lor nu se menţine şi nu se dezvoltă prin firele subţiri 
care Le-ar uni ca purtătoarele aceleiaşi fiinţe, cum e cazul la oameni; ci Fiecare 
poartă în mod comun cu Celelalte întreaga fire. Ele îşi sunt prin aceasta deplin 
interioare, neavând să sară peste o punte subţiată între Ele pentru a realiza printr-o 
astfel de comunicare o mai mare unire între Ele. Infinitatea Fiecăruia nu lasă posi- 
bilitatea unei astfel de subţieri a naturii divine între Ele. Ele se pot asemăna, cum 
spun Sfinţii Părinţi, mai mult cu trei sori supraluminoşi şi supratransparenţi, care se 
cuprind şi se arată reciproc, purtând în mod nedespărţit aceeaşi lumină infinită 
întreagă. "Cine Mă vede pe Mine vede pe Tatăl... Credeţi-Mă că Eu sunt întru Tatăl 
şi Tatăl întru Mine", a spus Mântuitorul (In. 14, 9, 11). Iar sfântul Vasile spune: 
"Cine cugetă la chipul Fiului, şi-a întipărit în sine pecetea Ipostasului părintesc... 
contemplând frumuseţea nenăscută în cea născută" 187 . 

Tatăl, sau Soarele ca subzistenţă paternă a luminii infinite, face să apară în El 
pe Fiul, sau Soarele ca reflex al întregii lumini infinite, subzistentă în Tatăl. Tatăl Se 
proiectează pe Sine în Sine ca Soare filial, vâzându-Se mai departe prin Acesta şi 
cuprinzându-L pe Acesta, sau arâtându-Se şi mai luminos prin Acesta. Şi tot El Se 
proiectează pe Sine în Sine ca un alt Soare, sau ca Duhul Sfânt, arâtându-Se prin 
Acesta şi mai luminos pe Sine, Soarele patern, şi pe Fiul, Soarele filial. Sunt trei 
ipostasuri reale, trei moduri reale în care subzistă aceeaşi lumină infinită. Fiecare 
transpare ca purtător al aceleiaşi lumini infinite prin Celelalte două, fiind interior 
Lor şi avându-Le interioare pe Acelea. Dar în ordinea sipirituală, subzistenţa 
luminii ca soare înseamnă subiect conştient. Subiectul nu se poate despărţi de 
conştiinţă, conştiinţa nu se poate despărţi de subiect, căci conştiinţa este în acelaşi 
timp realitate şi putere, ea fiind totdeauna predicatul unui subiect. 

Faptul că vorbim de Ipostasurile divine ca subiecte nu înseamnă că reducem 
natura divină la o realitate nesubiectivă. Persoana nu aduce caracterul de subiect 
ca ceva nou în natura divină. Căci persoana nu e decât modul de subzistenţă reală 
a naturii. Dar aceasta nu înseamnă nici că există o fiinţă impersonală, care-şi dă 
caracter de subiect. Fiinţa nu există real decât în ipostas 188 , iar dacă e spirituală, în 
subiectul conştient. 

Dar se poate spune mai departe: esenţa spirituală subzistentă numai în subiect 
implică totdeauna o relaţie conştientă între subiecte, deci o ipostaziere a ei în mai 
multe subiecte, într-o compenetrare şi transparenţă reciprocă perfectă, în ceea ce a 

187. Ep. 38, P. G. 32, col. 340. 

188. Sfântul Maxim Mărturisitorul: "Nu există natură neipostaziată" (âvujcoataxoţ), în 
P. G. 91, col. 264 A. 

numit Sfântul Ioan Daraaschin perihoreză. Căci un subiect nu poate avea o bucurie 
de existenţă fără comuniunea cu alte subiecte. în unitatea desăvârşită a Treimii, în 
conştiinţa fiecărui subiect trebuie să fie perfect cuprinse şi transparente conştiinţele 
celorlalte două subiecte şi, prin aceasta, înseşi subiectele purtătoare ale lor. 

Deci esenţa spirituală supremă subzistentă e nu un subiect conştient singular, 
ci o comunitate de subiecte, care sunt deplin transparente. Treimea Persoanelor 
divine ţine de esenţa divină, fără ca cele trei Persoane să Se confunde în unitatea 
esenţei. Sfântul Atanasie zice: "A spune de Fiul că putea şi să nu fie, e o impietate 
şi o îndrăzneală ce atinge fiinţa Tatălui; căci putea ea să nu fie ceea ce e propriu 
ei? Aceasta e asemenea cu a zice: putea să nu fie bun Tatăl. Dar precum Tatăl e 
bun veşnic prin fire, aşa e născător veşnic prin fire. Iar a zice: Tatăl voieşte pe Fiul 
şi Cuvântul voieşte pe Tatăl nu arată o voinţă antecedenţă (naşterii), ci indică au- 
tenticitatea aceleiaşi firi şi calitatea şi identitatea fiinţei" 189 . Iar Sfântul Vasile zice: 
"Binele este pururea în Dumnezeu Cel mai presus de toate; dar e un bine ca să fie 
Tată al unui astfel de Fiu; deci niciodată nu lipseşte binele din El, nici nu vrea să 
fie Tatăl fără Fiul; iar voind, nu e fără putere; iar voind şi putând, e firesc să aibă 
veşnic pe Fiul, pentru că veşnic El voieşte să fie binele" 190 . 

b. Fiinţă şi Persoane în Sfânta Treime. în amândouă textele acestea existenţa 
Persoanelor divine e dedusă din bunătatea lui Dumnezeu. Dar bunătatea e socotită 
de Dogmaticile de şcoală ca o însuşire a fiinţei divine. Sfinţii Părinţi gândesc mai 
complex. Ei nu cugetă fiinţa separat de Persoană. Bunătatea fiinţei se arată în 
relaţia dintre Persoane. Desigur, ei nu confundă prin aceasta Persoanele, pentru că 
naşterea e o proprietate incomunicabilă a Tatălui. Dar în actul naşterii se manifestă 
în acelaşi timp, într-un anumit fel personal, însuşirea fiinţei divine de a fi bună. 
Fiecare Persoană manifestă însuşirile comune ale fiinţei din poziţia Sa proprie. 

Plenitudinea existenţei, proprie fiinţei divine, plenitudine de care ţine şi bucu- 
ria şi fericirea deplină care nu poate avea decât forma de subiectivitate pură, nu 
poate fi trăită de un singur eu. Bucuria de unul singur nu e bucurie deplină, deci 
nici o plenitudine de existenţă. Iar bucuria de existenţa comunicată de un eu altui 
eu, trebuie să fie în cel ce o primeşte tot aşa de deplină ca şi în cel ce o dăruieşte. 
Deci şi plenitudinea de existenţă. Dar aceasta înseamnă dăruirea deplină a unui eu 
altui eu, nu numai o dăruire a ceva din sine, sau din bunurile sale. Ea trebuie să 
fie corelaţie de dăruire şi de primire totală între două eu-uri, pentru a realiza un fel 
de cuprindere reciprocă a eu-urilor, care pe de altă parte rămân distincte în 
această cuprindere. 

în iubirea deplină persoanele nu se dăruiesc şi nu se acceptă numai reciproc, 
ci se şi afirmă reciproc şi personal, se pun în existenţă prin dăruire şi primire. 
Iubirea divină este atoteficientă. Tatăl pune pe Fiul din veci în existenţă, prin 

189. Contra Arianos, Or. I; P. G. 26, 48. 

190. La Sfântul Grigorie de Nyssa, Contra Eunomium, Lib. VIII; P. G. 45, col. 789. 

dăruirea integrală a Sa, iar Fiul afirmă pe Tatăl din veci continuu ca Tată, prin fap- 
tul că Se acceptă ca pus în existentă prin Tatăl, prin faptul că Se dăruieşte Tatălui 
ca Fiu. Afirmându-se reciproc în existenţă în distincţia lor, prin iubirea perfectă 
actele prin care se săvârşeşte aceasta sunt acte din veci şi au un caracter de acte cu 
totul personale, deşi sunt acte în care Persoanele divine sunt împreună active. 

Dacă iubirea ţine fiinţial de Dumnezeu, atunci şi raportarea reciprocă în care 
se manifestă iubirea Lor trebuie să aibă o bază fiinţială, deşi poziţiile pe care le 
ocupă Persoanele în această raportare sunt neschimbate între Ele. în Dumnezeu 
trebuie să fie Tată şi Fiu şi Duh Sfânt. Dar Persoanele nu-Şi schimbă aceste poziţii 
între Ele. Pe de altă parte, fiinţa fiind una şi fiind iubirea desăvârşită, raportarea e 
ca de la egal la egal, nu ca de la superior la inferior, nici ca între străini. Dacă 
Dumnezeu ar trebui să Se raporteze la ceva străin de Sine, ar însemna că are lipsă 
de ceva deosebeit de Sine. Raportarea lui Dumnezeu trebuie să aibă loc în El 
însuşi, dar totuşi între eu-uri deosebite, pentru ca raportarea şi deci iubirea să fie 
reală 191 . 

Ca să menţinem definiţia iubirii ca act divin fiinţial şi în acelaşi timp definiţia 
acestui act ca relaţie, iar fiinţa divină ca una, e necesar să vedem fiinţa divină 
simultan ca unitate- relaţie, ca relaţie în sânul unităţii. Nici unitatea nu trebuie 
sfărâmată în favoarea relaţiei, nici relaţia anulată în favoarea unităţii. Or, Sfânta 
Treime e mai presus.de deosebirea între unitate şi relaţie, aşa cum le înţelegem 
noi. Raportarea reciprocă este act, iar actul acesta este fiinţial în Dumnezeu şi în 
acelaşi timp indică o distincţie a Celor ce Se raportează Unul la Altul. Raportarea 
este comună în Dumnezeu, deşi fiecare Persoană are altă poziţie în acest act 
comun al raportării: "Subiectul adevărat este o raportare a Celor trei, dar o 
raportare care apare ca esenţă, o raportare esenţială" 192 . 

c. Fiecărui Subiect treimic îi sunt interioare Celelalte două. Fiecărui Subiect 
treimic îi sunt interioare Celelalte. Fiecărui Subiect treimic îi sunt în acelaşi timp 
desăvârşit transparente Celelalte, ca alte eu-uri ale Sale. Fiul apare în conştiinţa 
Tatălui prin actul naşterii ca o altă Sine (âXXov eauxov) 193 . După Sfinţii Părinţi, 
Sinea Tatălui nu S-ar cunoaşte pe Ea însăşi dacă n-ar avea în oglinda conştiinţei 
Sale pe Fiul ca o altă conştiinţă a Sa. Aceasta nu înseamnă că Fiul îi aduce Tatălui 
din afară cunoaştere de Sine, ci că Tatăl numai întrucât e subzistenţa esenţei divine 
ca Tată, deci întrucât e născător al Fiului, Se cunoaşte pe Sine. Cu alte cuvinte 
esenţa divină, numai întrucât subzistă real ca trei Ipostasuri, e lumină; sau faptul că 
e lumină se arată în aceea că subzistă în trei Ipostasuri ce Se cunosc împreună. 

191. Sfântul Grigorie de Nyssa, Contra Eunomium, Lib. II; P. G. 45, col. 493: "Tatăl a 
născut un alt Sine, neieşit din Sine, dar arătându-Se în Acela întreg". 

192. P. Florensky, Der Pfeiler und die Grund/este der Warheit, 4 Brief, în "Ostliches 
Christentum" II, Philosophie, Mtinchen 1925, p. 47. El urmează lui Dionisie Areopagirul, 
care defineşte esenţa divină ca bunătate, deci ca raportare. 

193. Sfântul Grigorie de Nyssa, Contra Eunomium, Lib. II; P. G. 45, col. 493. 

Sfântul Atanasie zice: "Dumnezeu e sau înţelept şi nu necuvântător, sau, dim- 
potrivă, neînţelept şi necuvântător. Dacă e al doilea lucru, absurditatea reiese de la 
sine. Iar dacă e primul lucru, e de întrebat cum e înţelept şi cuvântător. Oare 
având Cuvântul şi înţelepciunea din afară, sau din Sine? Dacă din afară, va fi cine- 
va care I le-a dat Lui şi înainte de a le primi a fost neînţelept şi necuvântător" 194 . 
Iar Sfântul Grigorie de Nyssa zice: "Căci dacă Fiul, precum zice Scriptura, e puterea 
şi înţelepciunea şi adevărul şi lumina şi sfinţenia şi pacea şi cele asemenea, înainte 
de a fî Fiul, cum socotesc ereticii, n-ar fi desigur nici acestea. Iar nefiind acestea, 
vor înţelege desigur sânul părintesc gol de aceste bunuri" 19 ^. 

Sinea Tatălui Se cunoaşte pe Ea însăşi prin faptul că Se cunoaşte din imaginea 
Sa, din Fiul, precum Fiul Se cunoaşte privindu-Se în Tatăl ca modelul Său. 
Subiectul Tatălui naşte o imagine a Sa, ca prin ea să Se cunoască pe Sine. însă 
condiţia cunoaşterii Sale reale I-o dă nu o simplă imagine gândită a Lui, ci o ima- 
gine reală, care prin existenţa ei îi arată nu numai ce poate să gândească, ci şi ce 
poate să facă şi cum poate să iubească, adică o imagine care primeşte şi ea prin 
aceasta fiinţa Tatălui. Tatăl Se cunoaşte pe Sine în Fiul şi prin Fiul, numai întrucât 
Fiul ca imagine reală a Tatălui proiectează spre Tatăl existenţa Sa, ca Fiu al Tatălui; 
dar şi Fiul Se cunoaşte pe Sine prin aceasta. Tatăl Se cunoaşte pe Sine în Fiul nu 
ca într-o imagine pasivă a Sa, ci ca într-o imagine activă, care întoarce şi ea spre 
Tatăl cunoaşterea Sa despre El, cunoaştere ce a devenit posibila întrucât a luat 
naştere ca imagine reală perfectă a Tatălui. 

Cunoaşterea în general uneşte în sine caracterul comun al cunoaşterii şi 
naşterea unuia din cei doi parteneri ai cunoaşterii, din celălalt. Mă cunosc pe mine 
din ceea ce am produs, întrucât îmi seamănă. Dar cel mai bine mă cunosc din cel 
ce reproduce prin naştere chipul perfect al meu, care îmi înfăţişează nu numai în 
mod pasiv chipul meu, ci mi-1 comunică şi activ. 

Naşterea Fiului de către Tatăl e premisa cunoaşterii de Sine a Tatălui, realizată 
în mod comun cu Fiul. 

Fiecare dintre noi se cunoaşte nu numai din cel pe care 1-a născut, ci împre- 
ună cu oricare semen al său, cu care are ipostaziată aceeaşi natură. în Dumnezeu 
însă, al doilea Ipostas nu poate proveni decât din Primul, pentru că unitatea în 
Dumnezeu este desăvârşită, sau pentru că unitatea îşi are în Dumnezeu însuşi 
ultimul izvor, nu trimite Ia un izvor superior. Natura divină este ipostaziată în al 
doilea Ipostas prin naşterea Acestuia din Primul şi în al treilea Ipostas prin purce- 
derea din Primul. Nici un Ipostas din Treime nu provine din două Ipostasuri. Dar 
întrucât natura umană subzistă în multe ipostasuri şi în fiecare cu anumite 
nedeplinâtăţi şi nu provine în subzistentele ei dintr-un singur ipostas în mod direct 
şi pentru că manifestă anumite distanţe, fiecare ipostas uman se cunoaşte pe sine 

194. Contra Ariunos, Or. IV; P. G. 26, 472. 

195. Sfântul Grigorie de Nyssa, Contra Eunomium, Lib. II; P. G. 45, col. 495. 

în măsura în care cunoaşte mai multe ipostasuri şi învinge distanţele dintre sine şi 
ele. în Dumnezeu însă, Tatăl are toată natura ipostaziatâ numai în Fiul şi în Duhul 
Sfânt; şi între Aceştia şi El nu e nici o distanţă. 

B 
Intersubiectivitatea divină 

1 . Intersubiectivitatea treimică, ca lipsă a oricărei 
pasivităţi în Dumnezeu 

Caracaterul spiritual al transparenţei sau al întrepătainderii Persoanelor divine, 
care e şi o con-penetrare a conştiinţelor Lor, poate fi exprimat şi mai deplin prin 
termenul de intersubiectivitate. 

Dumnezeu este subiect pur, sau Treime de subiecte pure. Toată esenţa divină, 
esenţă spirituală întreit subzistentă, e subiectivată sau întreit subiectivată. 
Subzistenţa fiinţei divine nu e alta decât existenţa concretă a subiectivităţii divine 
în trei moduri ce se compenetrează şi deci într-o întreită intersubiectivitate. Nici 
unul din cele trei Subiecte nu vede nimic ca obiect în Persoana celorlalte şi nici în 
Sine şi de aceea Le trăieşte pe Acelea ca subiecte pure şi pe Sine însuşi ca subiect 
pur. Dacă ar avea în Ele ceva de obiect, aceasta Le-ar micşora deplina deschidere 
celorlalte două Subiecte, nu S-ar avea pe Ele însele ca trei conştiinţe subiective 
perfect interioare. Şi aceasta Le-ar face să Se trateze în oarecare măsură unul pe 
altul ca obiect, deci n-ar exista o deplină comuniune între Ele. Aceasta ar face pe 
fiecare subiect să nu fie deplin deschis şi transparent şi într-o perfectă comuniune 
cu celelalte. 

Comuniunea deplină se realizează numai între persoanele care sunt şi se fac 
transparente ca subiecte pure. Cu cât sunt şi se vădesc mai mult ca subiecte, cu 
atât raporturile dintre ele sunt de o mai mare şi mai liberă comunicativitate şi 
comuniune, de o mai accentuată interioritate şi compenetrare conştient reciprocă, 
realizând o mai mare intersubiectivitate. 

Caracterul pur al Subiectelor divine implică o deplină intersubiectivitate a Lor. 
De aceea se vorbeşte de un unic Dumnezeu şi de trei Eu-uri. Cele + rei Subiecte na 
Se desprind Unul din Altul, Unul din conştiinţa Celorlalte, ca să arate Dumnezeirea 
subzistând separat. Prin aceasta subiectivitatea nici unui Eu divin nu se îngustează, 
ci se lărgeşte, cuprinzând într-un anumit fel şi pe Celelalte. Fiecare trăieşte şi 
modurile Lor de trăire a fiinţei divine, dar nu ca ale Sale, ci ca ale Lor. 

Tatăl născând etern pe Fiul, nu-L face prin aceasta în oarecare privinţă obiect 
al Său. De aceea învăţătura creştină foloseşte şi expresia "Fiul Se naşte din Tatăl", 
nu numai "Tatăl îl naşte pe Fiul". Iar naşterea este eternă. Ceea ce mdică acelaşi 

caracter de subiect pur şi pentru Fiul. Naşterea Fiului din Tatăl exprimă numai 
poziţia neschimbată a Tatălui ca dătător şi a Fiului ca primitor al existenţei şi 
legătura dintre Ei prin actul naşterii. Amândoi trăiesc acest act etern ca subiecte, 
dar îl trăiesc în comun, sau într-o intersubiectivitate care nu-I confundă, căci 
Fiecare îl trăieşte din poziţia Sa proprie. 

De aceea, teologiei ortodoxe îi este străină terminologia teologiei catolice 
despre o generatio activa şi genemtio pasiva, prima fiind atribuită Tatălui, a doua 
Fiului. Fiul nu e pasiv în naşterea Sa din Tatăl, deşi El nu este subiectul care naşte, 
ci subiectul care Se naşte. Termenul purcedere referitor la Duhul Sfânt nu indică 
nici el o pasivitate a Duhului Sfânt, care L-ar face în oarecare privinţă obiect al 
Tatălui. Duhul "de la Tatăl purcede" (In. 15, 26), a spus Mântuitorul. Duhul este 
într-o mişcare eternă de purcedere din Tatăl, cum este şi Fiul într-o mişcare eternă 
de naştere din Tatăl. Dar nici Tatăl nu e prin aceasta într-o pasivitate. Duhul 
purcede, dar şi Tatăl ÎI purcede. Purcederea Duhului din Tatăl e şi ea un act de 
pură intersubiectivitate a Tatălui şi a Duhului, fără să Se confunde între Ei. Iar 
într-un fel neînţeles, Tatăl fiind atât izvorul Fiului cât şi al Sfântului Duh, Fiecare 
din Aceştia trăieşte împreună cu Tatăl nu numai actul provenirii Sale din Tatăl, ci 
participă prin bucurie împreună cu Celălalt la trăirea actului de provenire a 
Aceluia, dar din poziţia Sa proprie. Toţi trei trăiesc într-o intersubiectivitate actul 
naşterii Fiului şi al purcederii Duhului, dar Fiecare din poziţia Sa proprie, aceasta 
formând iarăşi o comunitate între cele trei Ipostasuri. 

Termenul de intersubiectivitate pune accentul pe comuniunea pozitivă ce are 
loc între Persoanele Sfintei Treimi, între actul naşterii şi purcederii, câtă vreme 
expresia "oppositio relationis", pe care o foloseşte teologia catolică, urmând lui 
Toma d'Aquino, pentru a indica raporturile produse de aceste acte între 
Persoanele divine, pune în relief mai puţin această comunicare şi comuniune reci- 
procă. De această "oppositio" a vorbit şi Sfântul Vasile, dar el a avut grijă să afirme 
tot aşa de mult persistenţa unităţii de fiinţă a Persoanelor care sunt opuse în actele 
de provenire 196 . 

Dar comunitatea se arată nu numai prin fiinţă, ci şi prin proprietăţile perso- 
nale însele. "Opoziţia" între ele e specificul adus de fiecare în comuniune; e modul 
prin care o Persoană comunică cu Alta în actul provenirii Sale, dând şi primind, iar 
prin aceasta, susţinându-Se în ceea ce sunt. Dar comuniunea nu are nevoie tot- 
deauna de astfel de acte de provenire a Unuia din Altul. Duhul Sfânt nu are nevoie 

196. "Proprietăţile personale contemplate în fiinţă, diferenţiază comunul prin peceţi şi 
forme; dar conaturalitatea fiinţei nu o taie... Deci auzind de lumina nenăscută, cugetăm pe 
Tatăl, iar (auzind) de lumina născută primim conceptul Fiului; ca lumină şi lumină nu e nici 
o opoziţie între Ei, dar ca născut şi nenăscut, se observă o opoziţie. Căci aceasta este natura 
proprietăţilor (personale), că în identitatea fiinţei arată deosebirea şi proprietăţile însele 
opunându-se adeseori între ele, nu rup unitatea fiinţei" (Adversus Eunomium, lib. II; P. G. 
29, col. 637). 

de un act de provenire din Fiul pentru a se realiza o comunicare între El şi Fiul, 
pentru a Se afla într-o intersubiectivitate cu El. Ei sunt în această intersubiectivitate, 
prin faptul că sunt Amândoi de la Tatăl şi în Tatăl şi fiecare Se bucură împreună cu 
Celălalt de Tatăl, nu numai de actul prin care este El însuşi originat, ci şi de actul 
prin care este originat Celălalt, bucurându-Se în acelaşi timp Fiecare împreună cu 
Celălalt pentru faptul că Amândoi sunt originaţi de Unul şi acelaşi izvor. Acest fapt 
l-au exprimat unii Părinţi şi scriitori bizantini prin "strălucirea" Duhului din Fiul, 
sau prin "odihnirea" Duhului în Fiul. Fiecare din Cei doi care provin Se bucură 
împreună cu Tatăl pentru faptul că provine din El, dar şi cu Celălalt, pentru faptul 
acestei proveniri. Pura intersubiectivitate a celor trei Persoane se manifestă şi în 
faptul că Ele Se afirmă reciproc ca persoane distincte. 

Dar această afirmare reciprocă a celor trei Subiecte ca persoane distincte nu 
mai are loc în învăţătura după care Tatăl şi Fiul purced ca un singur principiu pe 
Duhul Sfânt. 

Intersubiectivitatea şi afirmarea reciprocă face că Tatăl, trâindu-Se ca Tată, 
trăieşte ca Tată toată subiectivitatea filială a Fiului; subiectivitatea Fiului îi este inte- 
rioară, dar ca unui Tată. îi este nesfârşit mai interioară de cum îi este interioară 
unui tată pământesc subiectivitatea filială a fiului său, sau de cum îi este interioară 
unei mame subiectivitatea filiala a fiului ei, făcând-o să se poată substitui fiului ei 
şi să trăiască cu mai multă intensitate decât el bucuriile şi durerile lui. Dar precum 
Tatăl dumnezeiesc trăieşte subiectivitatea Fiului în subiectivitatea Sa părintească, 
fără să le amestece, ci intensificându-le, aşa şi Fiul trăieşte subiectivitatea părin- 
tească a Tatălui în subiectivtatea Sa filială, sau ca Fiu. Totul e comun şi perihoretic 
în Treime, fără ca în această mişcare comună a subiectivităţii Unuia în Altul să se 
confunde modurile distincte ale trăirii împreună a acestei subiectivităţi. 

Aspiraţia şi în parte capacitatea realizată a eu-ului uman de a fi o unitate 
simplă şi în acelaşi timp de a cuprinde totul şi de a fi în relaţie ontologică şi dia- 
logică cu celelalte eu-uri, deci de a le avea în acest sens în sine ca subiecte, este 
realitate îndeplinită desăvârşit în Dumnezeu din veci, căci altfel nu s-ar explica 
modul amintit al ireductibilităţii şi unităţii ontologice sau al relaţiei dialogice a 
eu-urilor umane. 

în Dumnezeu fiecare Eu este şi cuprinde totul, dar fericirea Lui perfectă stă în 
faptul că fiecare Eu care e totul cuprinde celelalte Eu-uri care sunt şi Ele totul, 
Fiecare fiind totul în această reciprocă cuprindere. Aceste Eu-uri nu Se întâmpină 
din exterior, cum se întâmpină eu-urile omeneşti, deci satisfăcând o necesitate 
interioară. Ele îşi sunt din veci desăvârşit interioare, dar nu identice, şi aşa aspiră 
să devină şi eu-urile omeneşti. Iar totul divin (sau fiinţa dumnezeiască infinită) nu 
e multiplicat exterior ca la oameni, căci în acest caz Dumnezeirea nu ar mai fi 
absolută. El rămâne desăvârşit unul şi totuşi subzistă în trei moduri personale, 
fiecare mod cuprinzând în chip perfect în sine şi celelalte moduri. Totul divin este 

într-un dialog ontologic în trei. Nici un partener al dialogului nu aduce un conţinut 
din afară în dialog. Fiecare are totul divin infinit în comuniune dialogică cu 
Celelalte două Eu-uri. 



2. Intersubiectivitatea treimică, putinţă a înlocuirii 
reciproce a Eu-urilor 

Greutatea înţelegerii noastre stă în faptul că la Dumnezeu un Eu e titularul a 
ceea ce are alt Eu, pe când la noi, fiecare eu e titularul unui conţinut în mare parte 
deosebit de al altui eu. 

E ca şi cum un alt eu interior eu-ului meu ar fi titularul a tot ce sunt eu, 
rămânând şi eu titularul a ceea ce sunt şi folosindu-1 ca pe conţinutul perfect iden- 
tic al unui dialog, al dialogului unei dăruiri şi primiri, sau al unei iubiri neobosite. 

La Dumnezeu nu e posibil ca un Eu să Se afirme în faţa celuilalt Eu, ci îl 
socoteşte continuu pe Celălalt ca înlocuitor al Său. Fiecare Se vede numai în relaţie 
cu Celălalt, sau priveşte la Celălalt, sau Se vede în Celălalt. Tatăl nu Se vede decât 
ca subiect al iubirii faţă de Fiul. Dar Eu-ul Tatălui nu Se pierde prin aceasta, căci e 
afirmat de Fiul, Care la rândul Său nu Se ştie decât ca împlinind voia Tatălui. Dar 
chiar prin aceasta Se intensifică în Tatăl simţirea paternităţii şi în Fiul calitatea 
filiaţiei. Aceasta este mişcarea fiecărui Eu în jurul Altuia ca centru (7tsptxc»>pr|o-tc, = 
circuminsessio). Fiecare Persoană descoperă nu Eu-ul Său, ci două pe câte una; 
dar nici Eu-urile lor în exclusivitate, ci pun în faţă pe Celălalt fâcându-Se transpa- 
rente pentru Acela sau ascunzându-Se aşa zicând sub Acela. De aceea în fiecare 
Ipostas Se pot vedea Celelalte. Sfântul Vasile zice: "Vezi că uneori Tatăl descoperă 
pe Fiul, alteori Fiul pe Tatăl. Deci toată Dumnezeirea ţi se arată uneori în Tatăl, 
alteori în Fiul şi în Duhul Sfânt" 197 . 

în această uitare de sine a fiecărei persoane pentru alta se manifestă iubirea 
desăvârşită şi numai ea face posibilă unitatea opusă individualismului. Păcatul indi- 
vidualismului ne împiedică să înţelegem deplinătatea iubirii şi a unităţii Sfintei 
Treimi, care se conciliază cu păstrarea persoanelor. 

Numai această dorinţă a lui Hristos, Cel sălăşluit în noi, de a substitui Eu-ul 
propriu prin Eu-ul Duhului şi viceversa, ne antrenează şi pe noi în pornirea de 
substituire a eu-ului nostru prin Eu-ul Duhului şi Cel al lui Hristos şi prin al 
aproapelui, restabilind unitatea noastră de natură, macerată de păcat. De aceea 
opera de mântuire a noastră, ca operă de unificare a noastră în Dumnezeu şi între 

197. Ibid., lib. V; P. G. 29, col. 756. E. Kovalevsky, Sainte Trinitâ, in Cahiers de Saint 
Irănăe, Paris, Janv.-Fevr. 1964, nr. 44, p. 3: "Caracterul ipostasului Sfântului Duh este de a 
iubi ştergându-Se, cum Tatăl iubeşte, uitându-Se, pe Fiul, în Care El a pus toată bucuria Sa, 
şi cum Fiul iubeşte, pentru că Se dezbracă de Eu-ul Său, ca Tatăl să Se manifeste şi Duhul 
să strălucească". 

noi, nu poate fi decât opera Sfintei Treimi. Sfântul Maxim Mărturisitorul zice: 
Datorită iubirii, "fiecare atrage pe aproapele prin voinţă la sine şi-1 preferă sieşi atât 
de mult, pe cât îl respingea înainte şi râvnea să fie înaintea lui". Acum 
"dezbrăcându-se pe sine de bunăvoie de sine însuşi, din cauza iubirii, prin 
despărţirea de cugetările şi însuşirile considerate arbitrar în mod particular ca ale 
sale, şi aducându-se la simplitate şi identitate, prin care nu este câtuşi de puţin 
despărţit de ceea ce este comun, ci fiecare este al fiecăruia şi toţi ai tuturor şi mai 
degrabă ai lui Dumnezeu decât unii ai altora, au devenit unul, având prin ei şi 
raţiunea cea una a existenţei, arătată ca unică în fire şi în voinţă". "Aceasta a izbu- 
tit-o poate marele Avraam, care s-a restaurat pe sine în raţiunea firii, sau raţiunea 
firii în sine şi prin aceasta s-a redat lui Dumnezeu şi a primit pe Dumnezeu... Prin 
aceasta s-a învrednicit să vadă şi să primească pe Dumnezeu ca om venit din 
iubirea de oameni ca oaspe, prin desăvârşita raţiune cea după fire. Spre acesta s-a 
înălţat, părăsind însuşirea celor ce se împart şi sunt împărţite şi nemaicugetând pe 
celălalt om, ca pe un altul decât sine, ci pe unul ca pe toţi şi pe toţi ca pe unul" 198 . 
Afirmarea Eu-ului filial prin Eu-ul părintesc şi viceversa se manifestă în raport 
cu creatura şi în faptul că toate lucrările Tatălui sunt săvârşite de Fiul şi viceversa, 
ca şi în identitatea voii. 



c 

Purcederea Sfântului Duh din Tatăl şi relaţia Lui cu Fiul 

1 . Treimea Persoanelor, condiţie a deplinului Lor caracter personal 
şi a comuniunii depline 

Nu există un lucru total despărţit de altele şi nici o unitate fără o distincţie în 
ea. în consecinţă toate numerele sunt în acelaşi timp o unitate şi orice unitate e în 
acelaşi timp un număr; şi orice unu e şi multiplu şi orice multiplu e şi unu. Şi una 
şi alta sunt relative. Realitatea e dincolo de unu şi de multiplu. 

Caracterul acesta îl are în mod eminent Dumnezeu. El e în mod eminent Unu 
şi Trei, sau, mai bine zis, dincolo de modul cum e la noi unu şi trei. Cele trei 
Subiecte sunt atât de interioare în unitatea Lor de fiinţă nedispersată, că nu pot fi 
în nici un fel despărţite, ca să poată fi numărate ca trei entităţi cu o oarecare dis- 
continuitate între ele. Sfântul Vasile spune-. "Noi nu socotim prin compunere, 
plecând de la unu la multiplu prin adaos, spunând unu, doi, trei, sau primul, al 
doilea, al treilea. "Căci Eu sunt Dumnezeu primul şi Eu după aceea" (îs. 44, 6). De un 



198. Ep. II către lozn Cubicularul, P. G. 91, 400 D. 

al doilea Dumnezeu n-am auzit nici azi. Căci închinându-ne lui Dumnezeu din 
Dumnezeu, mărturisim şi proprietatea deosebită a Ipostasurilor şi monarhia, 
nerupând pe Dumnezeu într-o mulţime despărţită" 1 ". 

Dar numărul care reprezintă prin excelenţă distincţia în unitate, sau unitatea 
explicită, este trei. Doi nu ne spune ce se cuprinde propriu-zis în unitate. Aceasta 
se observă propriu-zis în planul subiectelor, unde se arată adevărata semnificaţie a 
distincţiei în unitate, sau a unităţii în cele distincte şi rostul acestei constituţii para- 
doxale a realităţii. 

Un subiect unic în sens absolut ar fi lipsit de bucuria şi deci de sensul exis- 
tenţei. El s-ar îndoi chiar de existenţa lui. Existenţa lui s-ar amesteca cu visul. După 
învăţătura noastră, un subiect şi un obiect, sau o lume de obiecte în faţa lui, 
menţine subiectul în aceeaşi singurătate lipsită de bucurie şi de un sens al exis- 
tenţei. "Ce folos de ar dobândi omul lumea toată, iar sufletul şi-1 va pierde?" (Mt. 
10, 26). Un subiect şi un obiect nu sunt o doime, căci obiectul nu scoate subiectul 
din incertitudinea existenţei. 

Două subiecte realizează prin comuniunea lor o oarecare consistenţă şi o 
bucurie şi un sens al existenţei. 

Dar nici această doime reală, care e în acelaşi timp o unitate dialogică, bazată 
pe unitatea de fiinţă, nu e suficientă. Comuniunea în doi este şi ea limitare din 
două puncte de vedere. Mai întâi comuniunea în doi nu deschide întregul orizont 
implicat în existenţă. Cei doi nu numai se deschid unul altuia, ci se şi închid. 
Celălalt devine nu numai o fereastră, ci şi un zid pentru mine. Cei doi nu pot trăi 
numai din ei doi. Ei trebuie să aibă conştiinţa unui orizont care se întinde dincolo 
de ei, dar în legătură cu amândoi. Iar acest orizont nu poate fi constituit de un 
obiect sau de o lume de obiecte. Aceasta nu-i scoate din monotonia unei vederi 
restrânse, sau a unei singurătăţi în doi. Numai al treilea subiect îi scoate din 
neîntrerupta lor singurătate în doi, numai un al treilea subiect, care poate fi şi el 
partener de comuniune şi nu stă pasiv în faţa lor, ca obiectul. 

Dacă eu-ul fără nici o relaţie poate fi reprezentat ca un punct, iar relaţia între 
două subiecte, ca o linie ce leagă un punct cu un altul, relaţia lor cu al treilea 
poate fi reprezentată ca o suprafaţă, care cuprinde în interiorul ei totul, mai precis 
ca un triunghi. Intenţionalitatea aceasta e realizată în comuniunea treimică divina. 

Orizontul limitat al unei comuniuni exclusive între două persoane este legat 
de o iubire cu obiectiv limitat. Din acest motiv, dacă o asemenea comuniune nu 
mulţumeşte nici pe oameni, cu atât mai puţin mulţumeşte pe Dumnezeu. Deşi 
Tatăl şi Fiul Se dăruiesc Unul Altuia în întregime în iubirea Lor, din această iubire 
trebuie îndepărtat orice înţeles al unui egoism în doi, care contrazice infinitatea 

199. Liber de Spiritu Sancto, cap. 18, P. G. 32, col. 149. 

divină 200 . Aceasta face tot ce e în afară, sau ţine orice e deosebit de ei doi într-un 
veşnic nimic sau cel mult la un nivel de veşnică inferioritate. Dar o asemenea 
iubire exclusivă faţă de altul implică în ea totodată o frică, o incertitudine, o 
gelozie 201 . Al treilea e proba de foc a adevăratei iubiri între doi. 

Numai prin cel de al treilea, iubirea celor doi se dovedeşte generoasă, capa- 
bilă să se întindă la subiecte în afara lor. Exclusivismul între doi face imposibil 
actul revărsării generoase peste zidul închisorii în doi. 

în acest sens numele Duhului Sfânt este asociat atât de mult cu iubirea, 
întrucât el e semnul iubirii depline în Dumnezeu. Numai al treilea implică elibe- 
rarea deplină a iubirii, de egoism. Prin Duhul Sfânt iubirea Treimii se dovedeşte cu 
adevărat sfântă. Numai pentru că este un al treilea, cei doi pot deveni simultan 
unul, nu numai prin reciprocitatea iubirii dintre ei, ci şi prin uitarea comună a 
ambilor în faţa celui de al treilea. Numai existenţa Unui al treilea în Dumnezeu 
explică crearea unei lumi numeroase de eu-uri şi ridicarea lor la nivelul de 
parteneri îndumnezeiţi ai Tatălui şi ai Fiului în iubire, prin Duhul Sfânt, egal cu Ei. 
De aceea numai prin Duhul Sfânt se răspândeşte iubirea divină în afară. Nu degea- 
ba eu-urile create sunt înfăţişate şi ridicate la nivelul de parteneri ai dialogului cu 
Tatăl şi cu Fiul prin Duhul Sfânt. Duhul Sfânt reprezintă putinţa întinderii iubirii 
dintre Tatăl şi Fiul la alte subiecte şi, în acelaşi timp, dreptul unui al treilea la dia- 
logul iubitor al celor doi, drept cu care El învesteşte subiectele create. 

2. Treimea Persoanelor, condiţie a menţinerii distincte 
a persoanelor în comuniune. 
Contrazicerea ei prin Filioque 

Dacă am folosit înainte pentru modul de a fi al lui Dumnezeu termenul de 
subiectivitate pură spre a înlătura de la El orice semn al caracterului de obiect, am 
făcut-o înţelegând prin subiectivitate nu un conţinut iluzoriu ce şi-1 poate da un 
subiect, ci modul absolut liber al lui Dumnezeu de a fi prin Sine şi de a Se decide 
prin Sine. Dar acest mod înseamnă la Dumnezeu cel mai consistent mod de reali- 
tate: El e o subiectivitate obiectivă sau o obiectivitate subiectivă. El e dincolo de 

200. E. Kovalevsky, ies nombres dans la Geriese, în rev. cit.: "Filozofia Evului Mediu - 
şi se face apel la marile şcoli de la Chartres, Poitiers - analizează adeseori problema 
Triunului. Hugues de Saint Victor propune o definiţie minunată, şi anume: Unul, zice el, 
este, din punct de vedere moral, o satisfacţie, un egoism, un lucru închis, în timp ce 
Dumnezeu Se deschide în oarecare fel iubirii, compenetrării unuia de către altul, renunţării 
unuia pentru altul. Doi, este deja unirea perechii. El mai conţine imperfecţiuni, pentru că 
arunci când iubeşti pe altul, te iubeşti pe tine însuţi. Celălalt te reflectă. Unul nu se iubeşte, 
doi se iubesc. Iubirea desăvârşită, extatică, jertfelnică, iradiantă, deschisă, fără restricţii, 
fecundă nu apare cu adevărat decât cu trei" (p. 10). 

201. Henric Ibsen a descris iubirea aceasta egoistă, nefastă şi nesigură a unei soţii faţă 
de soţul ei, geloasă chiar pe iubirea soţului faţă de propriul lor copil (Micul Eyolf). 

distincţia între subiectivitate şi obiectivitate, căci persoana e nu numai cugetare, ci 
şi cea mai intensă realitate. Dumnezeu e deasupra subiectivităţii şi obiectivitătii 
cunoscute de noi. El e una întrucât e alta. Sfântul Maxim Mărturisitorul spune: 
"Orice cugetare este o sinteză a celor ce cugetă şi a celor cugetate, dar Dumnezeu 
nu este nici dintre cei ce cugetă, nici dintre cele cugetate. El este deasupra aces- 
tora. Căci altfel S-ar circumscrie ca subiect ce cugetă, având lipsă de relaţia cu ceea 
ce cugetă, iar ca obiect cugetat căzând în chip firesc, datorită relaţiei, sub vederea 
celui ce cugetă" 202 . 

Dar această consistenţă subiectiv-obiectivă e asigurată deplin în Dumnezeu 
prin faptul că El e în trei persoane. O singură persoană se poate considera că e 
numai cugetare, două persoane scufundate în comuniunea lor exclusivă pot avea 
şi ele impresia că au ieşit din realitate. Numai a treia persoană le asigură că ele 
sunt într-o realitate obiectivă în care depăşesc subiectivitatea lor duală. Căci deşi a 
treia persoană e trăită şi ea ca subiect, totuşi prin faptul că e trăită de două, le dă 
acestora sentimentul obiectivitătii lor proprii. Un obiect comun care le-ar fi nece- 
sar, le-ar circumscrie, dar o persoană egală lor le lasă în necircumscrierea lor şi 
le-o lărgeşte facându-le deplin "obiectivă" necircumscrierea lor. 

Cel de al treilea împlineşte rolul de "obiect", de orizont, care asigură şi celor 
doi sentimentul obiectivitătii, prin faptul câ-i păzeşte de a se confunda într-o uni- 
tate indistinctă, prin exclusivismul iubirii între ei, pe care-1 poate produce socotinţa 
fiecăruia din ei că nu mai e nimic vrednic de iubit în afară de celălalt. Existând un 
al treilea de aceeaşi valoare, nici unul din cei doi care se iubesc nu uită de vredni- 
cia de iubire a celui de al treilea şi prin aceasta sunt reţinuţi de la confundarea 
întreolaltă. La oameni, al treilea poate avea rolul de a-i feri pe cei doi nu numai de 
a se scufunda unul în altul, ci şi de a cădea într-o plictiseală de moarte prin 
neputinţa lor de a-şi întreţine permanent interesul reciproc, datorită finitudinii lor. 
La oameni, al treilea are deci rolul de a oferi unuia sau altuia din cei doi şi ambilor 
noutatea unei alte comuniuni, după care pot reveni cu interes împrospătat şi 
îmbogăţit la comuniunea dintre ei. 

La Dumnezeu nu poate fi vorba de rolul Celui de al treilea de a reaprinde 
iubirea dintre Cei doi, ci numai de menţinere a Lor într-o distincţie personală, cu 
toată iubirea neîntreruptă ce persistă între Ei, datorită infinităţii Lor. Raportarea Lor 
la al treilea coincide cu confirmarea obiectivitătii Lor subiective şi, odată cu 
aceasta, cu asigurarea distincţiei Lor personale. în cele trei persoane se confirmă 
deplin "adevărul" existenţei lui Dumnezeu, care în doi ar fi confirmat numai în 
parte, iar prin unul ar rămâne incert. De aceea Duhul Sfânt Se numeşte în mod 
special "Duhul adevărului" (In. 15, 26; 16, 13) şi El are menirea să întărească în 
adevăr. în troparul Botezului se spune că: "Duhul în chip de porumb a adeverit 
întărirea Cuvântului" Tatălui cu privire la Fiul cel întrupat. 

202. Capetele gnostice, II, 2; Filoc. rom. II, p. 166. 

întrucât prin Duhul, ca al treilea, se adevereşte existenţa lui Dumnezeu, El mai 
e numit şi "Duhul vieţii", iar pentru creaturi înseamnă "Dătătorul de viaţă" şi 
"Mângâietorul", sau "Duhul Sfânt" şi "Sfinţitorul" (In. 17, 17, 19). 

La Dumnezeu, Duhul nu poate avea rolul de a atrage pe Unul din Cei doi la o 
comuniune alternativă cu Sine pentru a reaprinde iubirea Unuia faţă de Celălalt, 
cum îl are cel de al treilea la oameni, ci numai pe acela de a-I menţine în distincţia 
Lor, pentru că toate cele trei Persoane dumnezeieşti stau faţă către faţă. La oameni, 
aceasta se întâmplă rar şi nedeplin. La oameni, trebuie să se producă mereu o 
mutare a privirii de la unul la altul, când sunt prezente trei persoane. Totuşi uneori 
are loc şi la oameni aceasta, când iubirea între cei trei e deplină şi egală. Părinţii 
privesc împreună la copil; copilul priveşte simultan feţele părinţilor; un părinte 
priveşte simultan faţa copilului şi a celuilalt soţ. Nici unul nu devine, când sunt toţi 
trei de faţă, el pentru ceilalţi. Nici unul nu-i al treilea propriu-zis în ce priveşte 
ordinea sau iubirea sau cinstirea. In aceste cazuri cei doi sunt pentru al treilea noi, 
iar al treilea, tu; sau cei doi sunt voi pentru cel de al treilea. La Dumnezeu, Cei trei 
sunt oarecum simultan, eu, tu, tu. 

La Dumnezeu, această raportare e perfectă şi permanentă. încât nu există un 
al treilea în sens propriu, adică în sensul că ar fi în afara relaţiei directe eu-tu. 
Aceasta cu atât mai mult cu cât fiecare Persoană vede prin fiecare Persoană şi pe 
Cealaltă, sau Le vede în Sine însăşi pe Celelalte. La Dumnezeu au loc simultan 
relaţiile noi-tu, sau eu-voi, dar şi eu-tu-tu. Fiecare Subiect divin e capabil de 
această simultană atenţie la Celelalte, privite deosebit sau câte două. Un al patrulea 
nu mai e necesar pentru actualizarea plenitudinii existenţei, pentru confirmarea 
Celor doi în existenţă. Al treilea reprezintă tot ce mai poate fi dincolo de Ei, toată 
realitatea prin care Se pot confirma Cei doi. Al patrulea în Dumnezeu ar dispersa şi 
ar limita pe al treilea, l-ar scădea importanţa. Al patrulea ar însemna că nu mai e 
concentrat tot orizontul obiectiv în care se află Cei doi, într-o singură Persoană. 

La oameni e posibil acest lucru, pentru îmbogăţirea lor spirituală şi pentru 
depăşirea monotoniei trăite în raport cu oricare persoană, în calitatea ei de 
mărginită; e necesar ca un eu să atragă în rolul de tu mereu alte şi alte persoane 
cuprinse sub categoria lui ei. El trebuie să fie multiplu, pentru că şi eu şi tu sunt 
mărginiţi. Dar în nici un caz nici la oameni nu există decât categoriile: eu, tu şi el, 
sau multiplul lor, în care ar fi asimilate mai multe persoane ca eu, ca tu, sau ca el: 
noi, voi, ei. Din perspectiva relaţiei eu-tu nu se poate merge mai departe de el, 
pentru că nu are unde să se mai meargă. P. Florensky spune: "Voi fi întrebat: de ce 
există tocmai trei ipostasuri? Eu vorbesc de numărul "trei" ca de unul imanent 
adevărului, inseparabil de el (eu nu pot exista în afara relaţiei cu tine şi în afara 
unui orizont care ne confirmă, n.n.)... numai în unitatea celor trei primeşte fiecare 
o unitate absolută. în afară de trei nu există confirmare (în adevăr), nu există 
subiect al adevărului. Dar mai mult ca trei? Da, pot exista şi mai mult ca trei prin 
primirea unor noi subiecte în sânul vieţii treimice. Dar aceste noi ipostasuri nu mai 
sunt membre prin care subiectul se conservă ca subiectul adevărului şi de aceea 

nu apar ca necesare interior pentru absolutul său; sunt ipostasuri condiţionate, care 
pot să fie sau să nu fie pentru subiectul adevărului (şi chiar pentru confirmarea 
mea la limită în adevărul existenţei terestre, limită depăşită prin treimea dum- 
nezeiască în existenţa mea veşnică, n.n.). De aceea nu pot fi numite ipostasuri în 
sensul propriu şi e mai bine să fie numite persoane îndumnezeite" 203 . 

învăţătura catolică despre purcederea Duhului Sfânt de la Tatăl şi de la Fiul ca 
dintr-un singur principiu, formulată cu intenţia de a întări comuniunea între Tatăl şi 
Fiul, păcătuieşte împotriva celor două puncte expuse mai sus: a extinderii ge- 
neroase a iubirii dintre Tatăl şi Fiul şi a menţinerii distincte a Persoanelor Lor, ba 
chiar a Persoanei Sfântului Duh. 

Accentuând iubirea dintre Tatăl şi Fiul până la confundarea Lor într-un singur 
principiu al purcederii Sfântului Duh, teologia catolică nu mai vede pe Aceştia ca 
fiind Persoane distincte. Iar aceasta face imposibilă chiar iubirea între Ele. Căci 
nemaiexistând ca două Persoane în actul purcederii Duhului, Tatăl şi Fiul nu Se 
mai pot iubi propriu-zis. Existenţa Duhului ca al treilea, sau rolul Lui de a arăta 
mărimea iubirii dintre Tatăl şi Fiul şi de a-I păstra ca Persoane distincte, devine 
fără obiect. El nu mai e propriu-zis al treilea, ci al doilea. Duhul e văzut mai 
degrabă ca Cel ce-I scufundă pe Cei doi într-o unitate indistinctă. Iar dacă Cei doi, 
pentru a purcede în comun pe Duhul, Se scufundă într-un tot indistinct, Duhul ca 
rezultatul acestui tot indistinct nu mai poate fi nici El persoană. 

De fapt expresiile unor teologi catolici despre Duhul Sfânt sunt atât de 
ambigui, încât e greu să mai spui dacă îl consideră persoană sau nu. Iar alţii îl 
declară persoană, dar din speculaţiile lor rezultă mai degrabă concluzia că nu e 
persoană. Toţi sunt conduşi la această concluzie de speculaţiile prin care identifică 
naşterea Fiului şi purcederea Sfântului Duh cu actele psihice şi îndeosebi de nece- 
sitatea de a întemeia prin aceste acte purcederea Duhului Sfânt de la Tatăl şi de la 
Fiul ca de la un singur principiu. Necesitatea aceasta a îndemnat teologia catolică 
să identifice pe Fiul cu imaginea ce Şi-o face Tatăl despre Sine prin cunoaştere, iar 
purcederea Duhului, cu iubirea dintre Tatăl şi Fiul. Iubirea aceasta nemaiţinând în 
existenţă două persoane deosebite, este ea însăşi persoana comună a Tatălui şi a 
Fiului. în felul acesta Tatăl şi Fiul sunt contopiţi, în acest act, într-o persoană duală, 
într-un "noi", adică încetează de a mai fi două persoane propriu-zis, ba această 
realitate contopită, deci impersonală, este socotită totodată ea însăşi Duhul Sfânt. 

Dintre teologii catolici contemporani care identifică pe Duhul cu acel "noi" consti- 
tuit de Tatăl şi Fiul, menţionăm pe Heribert Miihlen. El declară: "Se poate spune că 
Duhul Sfânt este actul comun (Wir-Akt) dintre Tatăl şi Fiul, adică "noi" ca persoană 
("Wir" in Person), respectiv "relaţia intertrinitară no?' 20 *. "Duhul Sfânt este reiafia inter- 
trinitarâ "noi", întrucât actul comun (Wir-Akt) al Tatălui şi Fiului subzistă în El însuşi" 205 . 

203. P. Florensky, op. cit., p. 36. 

204. Der heilige Geist a/s Person, 3 Auflage, Munster, Verlag Aschendorf, 1966, p. 157. 

205. Op. cit., p. 159. 

Precum se vede, Miihlen persistă să numească totuşi pe Duhul Sfânt, per- 
soană. Dar e foarte stranie această persoană care nu e altceva decât persoana 
duală a Tatălui şi a Fiului. "în Duhul Sfânt, unitatea personală a Tatălui şi a Fiului 
devine persoană". "Duhul Sfânt este unitatea dintre Tatăl şi Fiul în persoană, ea 
este aşa zicând perihoreza (compenetrarea) intradivină în persoană" 206 . 
"Deosebirea Duhului de Tatăl şi de Fiul constă tocmai în aceea că El este 
apropierea absolută a două realităţi într-o persoană" (subliniat de Miihlen) 207 . 

Miihlen vrea totuşi să menţină pe Tatăl şi pe Fiul ca persoane distincte. El crede 
că distincţia între Ei e asigurată prin faptul că, concomitent cu "relaţia-noi" dintre Ei, 
care e una cu Duhul Sfânt, există şi o "relaţie eu-fu" între Tatăl şi Fiul; sau că înainte 
de "relaţia-noi" între Ei se afirmă "relaţia eu-tu" între Ei. "Tatăl şi Fiul încă nu alcătuiesc 
un "noi" în sensul deplin, înainte ca (într-un "mai târziu" logic faţă de constituirea 
fiecăruia din Ei ca persoană) să purceadă pe Duhul. Reciprocitatea eu-tu încă nu este 
ca atare comunul lui "noi". Aceasta dă expresie faptului că Tatăl şi Fiul Se află într-o 
mai strânsă relaţie de cum Se află Duhul şi Fiul faţă de Tatăl" 208 . 

Pe de altă parte, Miihlen consideră că "relaţia-noi" între Tatăl şi Fiul, care e 
una cu Duhul Sfânt, e un act al fiinţei dumnezeieşti. "în spiratio activa se arată 
natura divină cea una, ca act al lui noi". "Tatăl şi Fiul sunt în Duhul Sfânt (şi în 
purcederea Lui) nu pe temeiul constituţiei fiecăruia ca persoană, ci pe temeiul 
unităţii naturii divine" 209 . 

Cu alte cuvinte, Tatăl şi Fiul sunt două Persoane în relaţia eu-tu, între Ei, fiind 
concomitent şi natura divină cea una în "relaţia Lor ca noi", care e identică cu 
Duhul Sfânt. Este evidentă în această concepţie echivalarea fiinţei divine cu per- 
soana, mai întâi cu cele două Persoane, a Tatălui şi a Fiului, şi apoi cu Persoana 
Sfântului Duh. Tatăl + Fiul = fiinţa divină = Sfântul Duh. în mod special se eva- 
porează Persoana Sfântului Duh, Care Se menţine ca persoană prin faptul că 
purcede de la o Persoană-Tatâl (In. 15, 26). 

Avem aci sub altă formă teoria catolică începând de la Tertulian: în proce- 
siunea Unului la al Doilea, Dumnezeu Se diversifică, pentru ca în procesiunea con- 
tinuată spre Duhul Sfânt să Se readune în Unul. Toma d'Aquino, reluând această 
concepţie, spusese şi el: "Prin iubire (Dumnezeirea) revine la substanţa de unde 
începuse prin cunoaştere" 210 . Iar Le Guillou, deşi declară insistent că prin identifi- 
carea proceselor divine cu funcţiile psihice se pune în lumină caracterul personal 
al lui Dumnezeu mai mult decât în doctrina ontologistă patristică a ipostasurilor, 
spune la urmă: "Esenţa este aceea din care şi prin care este totul în Dumnezeu, 
inclusiv Persoanele care sunt Dumnezeu" 211 . 

206. Ibid. 

207. Op. cit., p. 166. 

208. Op. cit., p. 161. 

209. Op. cit., p. 164. 

210. Citat în revista Jstina, nr. 3-4 (iulie-decembrie) din 1972, p. 439. 

211. Reflexions sur /a thâologie frini'faire â propos de quelques âtudes anciennes et 
râcentes, în rev. lstina cit., p. 463. Yezi la Pr. D. Stăniloae, Studii catolice recente despre 
Filioque, în rev. "Studii teologice", Bucureşti, nr. 7-8, iulie-august 1973, p. 493. 



218 TEOLOGIA DOGMATICĂ ORTODOXĂ 

Iubirea deplină între Tatăl şi Fiul ca identică cu Duhul Sfânt, de care face atâta 
caz teologia catolică, nu e decât scufundarea celor două Persoane în fiinţa imper- 
sonală, în sensul plotinian sau nirvanic. 

Pericolul eşuării în acest impersonalism a fost evitat de teologia ortodoxă, prin 
faptul că nefiind obligată să explice o doctrină nerevelată, ca cea despre purcederea 
Duhului Sfânt de la Tatăl şi de la Fiul ca dintr-un singur principiu, prin procesele psi- 
hice, a primit pe Fiul şi pe Duhul Sfânt ca persoane date în mod real prin naştere şi 
purcedere, fără sa se lase ispitită de încercări de a explica modul originii Lor după 
analogia funcţiilor psihice, ci l-a exprimat prin numirile apofatice naştere şi purcedere. 

Antrenată de analogia naşterii şi purcederii cu funcţiile psihice, teologia 
catolică nu a mai ţinut aceste două acte deasupra celorlalte acte ale lui Dumnezeu, 
pe care teologia ortodoxă le vede pe planul relaţiilor lui Dumnezeu cu lumea. 
Astfel, teologia catolică declară că aşa cum actele celelalte ale lui Dumnezeu sunt 
comune tuturor Persoanelor divine pentru că provin din fiinţa Lor comună, aşa sunt 
comune şi actul naşterii şi al purcederii. Prin aceasta teologia catolică nu le mai 
menţine pe acestea ca acte specifice ale persoanelor şi constitutive pentru Persoanele 
divine. Din cauza aceasta teologia catolică deduce, din ordinea în care Persoanele 
divine Se manifestă în lume, o ordine a relaţiilor Lor intradivine. Ea nu admite o liber- 
tate a ordinii divine în care lucrează Persoanele divine în lume, căci actele divine în 
lume trebuie să reproducă strict ordinea în care Se află Ele în viaţa intradivinâ. După 
ea Fiul nu poate fi trimis de Duhul Sfânt, cum spune Domnul Hristos (Le. 4, 18), pen- 
tru că pe planul etern Duhul este Acela care purcede de la Fiul. Se manifestă aci o 
lipsă de înţelegere pentru misterul libertăţii divine, o interpretare a lucrării lui 
Dumnezeu în lume după o ordine lipsită de libertate. Identificarea planului personal 
cu planul fiinţei şi derivarea planului creaţional din planul divin al fiinţei duc concepţia 
catolică aproape de panteism. De aci decurge şi raţionalismul teologiei catolice. 

H. Miihlen respinge învăţătura că naşterea şi purcederea ar aparţine unor 
Persoane deosebite, declarând: "Aceasta ar însemna că s-ar referi între Ele trei cen- 
tre de acte. în Dumnezeire nu există însă decât un unic centru de acte, strict 
comun" 212 . De aci ar rezulta că în Dumnezeu nu există propriu-zis un Tată şi un 
Fiu, pentru că nu există o naştere ca act propriu exclusiv al Tatălui. Sfinţii Părinţi 
au accentuat şi ei că în Dumnezeu există un singur principiu, un singur centru de 
acte, un singur centru al actelor de provenire; dar el este Tatăl, deci este o per- 
soană, care asigură caracterul personal al tuturor Persoanelor, nu fiinţa comună 
care face relativă şi ambiguă deosebirea dintre Persoane. 

3. Treimea Persoanelor divine, condiţia unei depline bucurii a Fiecăreia, 

de Celelalte 

Admiterea simplă a celor trei Persoane dumnezeieşti fără încercarea de a 
explica originea Lor după analogia funcţiilor psihice, ne permite să înţelegem a 

212. H. Miihlen, ibid. 

treia semnificaţie principală a treimii Persoanelor, fără slăbirea distincţiei Lor per- 
sonale. Această semnificaţie constă în faptul că asigură deplinătatea comuniunii Lor 
şi în faptul că face această comuniune plină de bucuria unei persoane, de cealaltă, 
între doi, bucuria nu e deplină dacă ea nu e comunicată de fiecare unui al treilea. 
Tatăl Se bucură de Fiul, dar bucuria aceasta vrea să Şi-o comunice unui al treilea 
ca să fie deplină. Aceasta nu înseamnă că Fiul trebuie să dea şi El o existenţă unei 
alte persoane deosebite de Tatăl, căreia să-i comunice bucuria Sa. în acest caz S-ar 
închide şi Fiul faţă de Tatăl în comuniunea cu câte o altă persoană deosebită. în acest 
scop Tatăl purcede pe al treilea Subiect, Care e îndreptat împreună cu Tatăl în 
întregime spre Fiul. Bucuria împărtăşită a Tatălui de Fiul umple pe Fiul de o sporită 
bucurie de Tatăl. Pe lângă aceea, Fiul împărtăşeşte şi El bucuria Sa de Tatăl, acestui al 
treilea Subiect, fără să trebuiască sâ-L purceadă şi El, odată ce există prin purcedere 
de la Tatăl. Duhul participă la bucuria Tatălui de Fiul, întrucât purcede de la TatăLsi 
participă la bucuria Fiului de Tatăl şi prin aceasta străluceşte din Fiul 213 . Fiul însuşi 
apare mai strălucitor Tatălui, întrucât Se bucură de Tatăl nu numai El ca imagine con- 
sistentă a Lui, ci şi cu Duhul. Sfântul Grigorie Palama zice: "Pe Acesta (pe Duhul) Fiul 
îl cere de la Tatăl ca Duh al Adevărului şi al înţelepciunii şi al Cuvântului... şi (prin 
El) Se bucură împreună cu Tatăl, Care Se bucură de El (de Fiul)... Căci Duhul Sfânt 
este această bucurie dinainte de veci a Tatălui şi a Fiului, fiind comun Lor în ce 
priveşte folosirea, fapt pentru care e şi trimis de Amândoi la cei vrednici, dar e numai 
al Tatălui în ce priveşte existenţa; de aceea, numai din El purcede" 214 . 

în sensul acesta Duhul Sfânt face legătura între Tatăl şi Fiul, fără să înceteze să fie 
Persoană distinctă şi fără să purceadă şi de la Fiul. în sensul acesta Duhul e şi "Duhul 
Fiului", dar Fiul rămîne "Fiu" în această strălucire a Duhului din El, nu devine Tată al 
Duhului. Duhul nu e El însuşi bucuria, ci Cel care, participând la bucuria Tatălui de Fiul şi 
a Fiului de Tatăl, arată în plinătatea ei bucuria Unuia de Celălalt, sau bucuria tuturor Celor 
trei de toţi trei. De aceea spune Sfântul Atanasie: "Iar Domnul a spus că Duhul este Duh 
al Adevărului şi Mângâietor; prin aceasta a arătat că în Acesta este Treimea desăvârşită" 215 . 

învăţătura ortodoxă despre purcederea Duhului Sfânt din Tatăl spre Fiul şi despre 
strălucirea Lui din Fiul spre Tatăl, ţinând pe Fiul în lumină în faţa Tatălui, implică în 
sine faptul că Fiul şi Tatăl nici nu Se confundă, nici nu Se separă. Acest rol îl are ori- 
unde Persoana a treia în raport cu celelalte două Persoane: datorită Ei, Cele două nu 
Se confundă într-o iubire fără orizont, în sens panteist (ca în catolicism sau în diversele 
filosofii impersonaliste), nici nu Se separă în sens individualist (ca în protestantism), ci 
Se păstrează în comuniune. Propriu-zis atât panteismul cât şi individualismul sunt o 
cădere în natură, de la nivelul existenţei personale, cu adevărat spirituale. De aceea 
din individualism uşor se trece în panteism, căci individul tinde să topească în sine pe 

213. Asupra distincţiei între "purcederea" Duhului din Tatăl şi "strălucirea" Lui din Fiul a in- 
sistat în mod special Patriarhul de Constantinopol, Grigorie Cipriotul ( la sfârşitul sec. XIII. (A se 
vedea la: Pr. D. Stâniloae, Relaţiile: treimice şi viata Bisericii, în "Ortodoxia", Bucureşti, 1965, nr. 1). 

214. Capete teologice, cap. 36, în Filocalia greacă, ed. II, Athena 1893, p. 315. 

215. Ep. I ad Serapeonem; P. G. 26, col. 589. 

celălalt. Dar de căderea în natură nu pot scăpa persoanele prin ele însele, ci numai 
prin ajutorul modului personal de existenţă, adică trinitar, al realităţii transcendente, 
sau al lui Dumnezeu. Numai Sfânta Treime asigură existenţa noastră ca persoane. 

întrucât Duhul nu e numai cel ce participă la bucuria Tatălui de Fiul şi a Fiului 
de Tatăl, ci e şi cel de care Se bucură şi Tatăl şi Fiul, El nu e al treilea într-un sens 
rigid al cuvântului. Dar întrucât Fiul are poziţia deosebită, de chip al Tatălui, iar 
Duhul e purces în scopul participării la bucuria Tatălui de Fiul ca imagine, El are 
în relaţia celorlalte două Persoane rolul deosebit al Celui purces în scopul de a 
face ca bucuria fiecărei Persoane de Alta să fie o bucurie participată de Cealaltă. 
Numai în acest sens e numărat ca ai treilea. Căci altfel El poate fi numit tot aşa de 
bine ai doilea ca şi Fiul (un alt al doilea), sau întrucât atât Fiul cât şi Duhul sunt 
deodată cu Tatăl şi împreună cu El, top' sunt primul. în Treime nu e un "după" şi 
un "înainte". "Cei trei în Treime transcend orice număr matematic'" 110 . 

Pentru faptul că e purces spre a da bucurie fiecărei Persoane, un vechi ecfonis 
al Bisericii pune înaintea Lui particula "cu". Sfântul Vasile cel Mare spune că 
această particulă exprimă "demnitatea" Duhului 217 . Adică ea înseamnă egalitatea în 
mărire cu Tatăl şi cu Fiul, dar şi rolul deosebit de a face ca fiecare Persoană să fie 
în relaţia cu Cealaltă, nu singură, ci împreună "cu" Cealaltă. Amândouă aceste 
înţelesuri se cuprind, se pare, şi în particula "împreună cu", prin care este legat 
Duhul Sfânt de Tatăl şi de Fiul în Simbolul niceo-constantinopolitan. 

în acest sens, Duhul Sfânt prilejuieşte în mod special "comuniunea" (2 Cor. 13, 
13; Fii. 2, 1). Duhul ne fereşte de singurătatea ucigătoare. De aceea e Mângâietorul. 
Totdeauna El îţi oferă o comuniune. în El găseşte oricine o mângâiere. El ne asistă 
totdeauna. El ne înviorează bucuria noastră de Dumnezeu. El-e "de-viaţă-fâcătorul". în 
Duhul cunoaştem şi mărim pe Dumnezeu şi ne bucurăm de El 218 . El dă mărturie 
conştiinţei noastre despre Dumnezeu (1 Cor. 2, 10 urm.). Dumnezeu e sălăşluit în noi 
prin "Duhul" ca dar al Lui (1 Cor. 12, 3-9). Sfântul Atanasie zice: "Noi fără Duhul sun- 
tem străini şi depărtaţi de Dumnezeu. Iar prin împărtăşirea de Duhul ne unim cu 
Dumnezeirea. Deci a fi îh Dumnezeu nu e un lucru al nostru, ci al Duhului care este 
în noi şi rămâne în noi, atâta timp cât îl păstrăm în noi prin mărturisire" 219 . 

Duhul e Sfântul şi Sfinţitorul, prin fidelitatea cu care asistă pe ceilalţi, prin 
fidelitatea pe care o întreţine în ceilalţi faţă de Dumnezeu şi întreolaltă. Ţine de 
Duhul să participe şi să Se facă participat ca persoană. El e expresia generozităţii 
lui Dumnezeu, a uitării lui Dumnezeu de Sine în "ieşirea" Lui la creaturi. El e bucu- 
ria lui Dumnezeu de ele şi a lor, de Dumnezeu. 



216. P. Evdokimov, Le Saint Esprit dans h tradition orthodoxe, Paris, Ed. du Cerf, 
1969, p. 44. 

217. Liber de Spiritu Sancto, cap. 27; P. G. 32, col. 193. 

218. Sfântul Vasile cel Mare, loc. cit. 

219. Oratio HI contra Arianos; P. G. 26, col. 373. 



PARTEA A DOUA 



LUMEA, 

OPERĂ A IUBIRII LUI DUMNEZEU, 

DESTINATĂ ÎNDUMNEZEIRII 



I 

Crearea lumii văzute 

A 
Crearea lumii văzute şi a omului, în general 

1 . Crearea lumii şi solidaritatea omului 
cu semenii lui şi cu natura 

Iconomia Iui Dumnezeu sau planul Lui cu privire la lume constă în îndum- 
nezeirea lumii create, care, în urma păcatului, implică şi mântuirea. Mântuirea şi 
în dumnezeirea lumii presupun, ca prim act divin, crearea ei. Mântuirea şi îndum- 
nezeirea vizează, fără îndoială, în mod direct umanitatea, dar nu o umanitate 
desprinsă de natură, ci unită ontologic cu natura. Căci natura ţine de om, sau 
întregeşte pe om şi omul nu se poate desăvârşi fără să reflecteze şi să lucreze 
asupra naturii. De aceea prin lume se înţelege atât natura, cât şi umanitatea; sau, 
când se indică prin cuvântul lume una din ele, totdeauna este subînţeleasă şi 
cealaltă. 

Creştinismul din Occident a avut adeseori tendinţa de a referi mântuirea la 
omul separat de natură. Creştinismul răsăritean nu le-a conceput niciodată sepa- 
rate, în timpul recent a părăsit însă şi Occidentul în general concepţia despre mân- 
tuirea omului în mod separat de natură. Şcoala lui Bultmann care separă mântuirea 
omului de natură este astăzi un fenomen destul de singular. 

Dependenţa umanului de natură, care nu înseamnă coborârea lui la ea, ci 
invers, este atât de adâncă, încât se poate spune că natura e o parte a naturii omu- 
lui, e sursa unei părţi a naturii umane şi deci condiţie a existenţei şi a dezvoltării 
integrale a omului pe pământ. Omul nu se poate concepe în afara naturii cosmice. 
Aceasta poate să însemne că nici natura nu-şi împlineşte rostul ei fără om, sau 
printr-un om care lucrează contrar ei. Prin coruperea, sterilizarea şi otrăvirea naturii, 
omul face imposibilă existenţa sa şi a semenilor săi. Astfel natura nu este numai 
condiţia existenţei omului singular, ci şi a solidarităţii umane. Natura apare într-un 
mod cu totul clar ca mediul prin care omul poate face bine sau rău semenilor săi, 
dezvoltându-se sau ruinându-se el însuşi din punct de vedere etic şi spiritual. Natura 
e intercalată cu deplină evidenţă în dialogul interuman binefăcător sau distrugător, 
dialog fără de care nu poate exista nici omul singular, nici comunitatea umană. 

Potrivit credinţei noastre, fiecare persoană umană e într-un anumit fel un 
ipostas al întregii naturi cosmice, dar numai în solidaritate cu ceilalţi. Aceasta 
înseamnă că natura cosmică este comună tuturor ipostaselor umane, deşi fiecare o 
ipostaziază şi o trăieşte, personal într-un mod propriu şi complementar cu ceilalţi. 
O separare a naturii cosmice până la capăt între indivizii umani este imposibilă. 
Separarea ei prea mare sau în mod inegal introduce războiul între persoane şi 
chiar în interiorul naturii umane, sau o face pe aceasta sclavul ei. Dar tocmai de 
aceea fiecare poate contribui la coruperea nu numai a unei naturi care îi aparţine 
personal, ci a naturii care aparţine tuturor. Aceasta indică o responsabilitate a omu- 
lui faţă de natură, în care e implicată o responsabilitate faţă de semenii săi. Iar 
acuitatea acestei responsabilităţi arată că ea are un temei într-o responsabilitate faţă 
de o persoană supremă, care e Creatorul naturii şi al oamenilor. 

Imposibilitatea separării persoanei umane de natura cosmică face ca mân- 
tuirea şi desăvârşirea persoanei să se proiecteze asupra întregii naturi şi să depindă 
şi de ea; de asemenea, face ca persoana singulară prin silinţa sa în vederea mân- 
tuirii să poată ajuta şi pe alţii, sau să fie ajutată în ea de ei. Natura întreagă e desti- 
nată slavei de care se vor împărtăşi oamenii în împărăţia cerurilor şi încă de pe 
acum ea se resimte de liniştea şi de lumina ce iradiază din omul sfânt. Slava lui 
Hristos pe Tabor a acoperit şi natura. Dar ea poate rămâne ascunsă pentru ochii şi 
simţirea multora şi natura poate fi înjosită şi afectată de răutatea unora din oameni. 
La rândul său, natura poate fi mediul prin care omul care crede primeşte harul 
dumnezeiesc sau energiile necreate binefăcătoare, dar şi locul prin care se exercită 
asupra lui şi înrâuriri care îl împing la rău. 

O concluzie care mai rezultă din interdependenţa oamenilor faţă de natura ca 
dar al lui Dumnezeu, este că ea trebuie menţinută în esenţă nu numai în ele- 
mentele ei, ci şi în sintezele ei naturale. Căci sintezele acestea sunt singurele care 
nu sunt statice şi sterile, ci fertile. Ele se află într-o neîncetată fertilitate, producând 
omenirii mijloacele de existenţă. Natura ca dar al lui Dumnezeu se înnoieşte con- 
tinuu în acelaşi mod propice existenţei umane, fără să se epuizeze în această 
mişcare de înnoire şi de fertilitate. 

Astfel, natura se dovedeşte ca un mijloc prin care omul creşte spiritual şi îşi 
fructifică intenţiile bune faţă de sine şi faţă de semeni, când este menţinută şi 
folosită conform cu ea însăşi; dar când omul o sterilizează, o otrăveşte şi abuzează 
de ea în proporţii uriaşe, el îşi împiedică creşterea spirituală a sa şi a altora. 
Aceasta confirmă faptul că ea e dată ca un mijloc necesar pentru dezvoltarea 
umanităţii în solidaritate, că e un dar al unei fiinţe superioare personale, care a 
creat-o, ca şi pe oameni, într-o solidaritate. Această solidaritate nu a fost produsă 
de om, dar el o poate dezvolta sau slăbi spre binele sau spre răul lui şi al seme- 
nilor săi. Originea ei transcende puterile lui, ca şi cea a fiinţei lui. Dar în adecvarea 
lui la darul naturii care transcende, în originea ei, puterile lui, se face vădită ori- 

ginea lor comună în actul exclusiv al lui Dumnezeu, în crearea lor de către 
Dumnezeu, din nimic. Dacă în esenţa lor ar arăta ceva de la ele însele, respon- 
sabilitatea noastră faţă de Dumnezeu în comportarea noastră faţă de natură şi de 
semeni, n-ar fi atât de totală. 

înţelegerea naturii ca dar al lui Dumnezeu nu înseamnă însă că ea nu trebuie 
prelucrată. Ea e astfel făcută, că multe din cele necesare omului se obţin printr-o 
prelucrare din partea lui, iar în această prelucrare un loc important îl are 
imaginaţia continuu creatoare. Numai animalul se încadrează întru totul în ceea 
ce-i dă natura în mod invariabil. Omul se dovedeşte şi prin aceasta "stăpânul" 
naturii; iar natura - o realitate maleabilă, contingenţă, adecvată acestei imaginaţii 
creatoare a lui. Aci se înscrie rolul mare al gândirii, al imaginaţiei şi al muncii 
omeneşti, prin care se realizează gândirea lui creatoare în natură. Iar prin munca 
sa, fiecare obţine mijloacele necesare nu numai pentru sine, ci şi pentru semenii 
săi. Oamenii trebuie să muncească şi să gândească solidar la prelucrarea darurilor 
naturii. Astfel se creează o solidaritate între oameni prin mijlocirea naturii. Munca, 
condusă de gândire, este o virtute principală care creează comuniunea între 
oameni. Subiectele umane îşi devin astfel transparente prin natură, sau prin gândi- 
rea şi munca lor aplicate în mod solidar, ca într-ajutorare, naturii. Iar întrucât 
comuniunea între ei e întreţinută de responsabilitatea faţă de Subiectul suprem, El 
devine, la rândul Său, transparent prin natura dată de El, pentru ca ei să crească în 
comuniune prin munca lor. 

Munca poartă astfel semnul iubirii între oameni; iar prin caracterul ei obositor, 
ascetic, îi spiritualizează pe ei şi fructele ce li le dă natura, sau natura sensibilă 
care, dacă ar fi folosită fără muncă, ar deveni suma de mijloace a unei vieţi de 
plăceri, lipsită de forţa spiritualizării omului şi fără influenţa libertăţii lui asupra ei. 

Dar puterea omului de a prelucra natura prin fapta gândită, prin muncă, întâl- 
nind natura ca dar, se hrăneşte ea însăşi din puterea incomparabil mai mare a 
faptei Celui ce a creat acest dar, a Celui ce nu a prelucrat, la rândul Lui, o natură 
dată, ci a creat-o din nimic. Munca cu efecte limitate, săvârşită de om asupra 
naturii, pentru a o face la rândul său dar, altora, trimite astfel la fapta creatoare a 
lui Dumnezeu, al Cărui dar complet este natura. Din puterea creatoare a lui 
Dumnezeu, Care a creat lumea din nimic, îşi ia originea puterea creatoare limitată 
a omului asupra naturii. Creaţia limitată a omului se întemeiază pe actul creaţiei 
din nimic al lui Dumnezeu. 

Pe de altă parte, în conştiinţa umană şi în iubirea faţă de semeni ce se mani- 
festă în orice lucrare asupra naturii este o sete de cunoaştere şi de prelucrare 
nelimitată a proceselor naturii. Natura însăşi se dovedeşte a fi făcută pentru 
conştiinţă, şi nu conştiinţa pentru natură. Natura se dovedeşte ca o raţionalitate 
plasticizată care poate fi în principiu modelată la nesfârşit de conştiinţă şi transfe- 
rată complet în conţinuturile conştiinţei interumane iubitoare. 

Prin toate acestea, atât conştiinţa cât şi natura trimit la existenţa unei conştiinţe 
eterne, care cuprinde actual din eternitate nu numai toată ţesătura raţională şi posi- 
bil de plasticizat în forme nesfârşite ale naturii, ci şi puterea de a o plasticiza de 
fapt şi prin aceasta de a o crea din nimic şi de a o modela până la totala ei 
copleşire de către spirit. Prin aceasta satisface setea conştiinţei umane după această 
copleşire deplină a naturii de către spiritul uman în comuniune, sau de adunare a 
ei în spirit, stare spre care se dovedeşte destinată însăşi materia, ca raţionalitate 
obiectivă plasticizată. Această operă o realizează Spiritul Creator prin spiritul uman. 

De fapt, dacă ţesătura raţională a lumii trebuie să aibă un subiect care o 
gândeşte, un subiect care e cu adevărat cunoscător şi stăpân al lumii create, acest 
subiect poate opera şi prin conştiinţa creată, în comuniune, adunarea şi transfigu- 
rarea materiei în spirit. Spiritul Creator, care este originea raţionalităţii plasticizate a 
naturii şi a subiectelor conştiente legate de ea, este şi ţinta lor, ţintă în care 
subiectele umane îşi găsesc deplina unitate, împreună cu natura prin care comu- 
nică, ridicată la o stare deplin copleşită de spirit. 

Crearea lumii din nimic de către Dumnezeu se face azi evidentă şi în limitările 
ei, prin care El însuşi ne limitează. Dar chiar prin această limitare El ne ajută să 
creştem spiritual punând frână egoismului nostru, prin grija de a împărţi frăţeşte cu 
ceilalţi resursele limitate ale lumii, de a da şi altora posibilitatea să se dezvolte 1 . 
Dumnezeu ne face azi să ne solidarizăm şi mai mult între noi şi prin aceasta să 
creştem spiritual prin muncă şi sacrificiu. Acesta e un nou ascetism, un ascetism 
pozitiv, generalizat şi obligatoriu, care însă nu e într-o contradicţie cu formele lui 
vechi, ci poate sâ-şi găsească în ele o putere de susţinere. Responsabilitatea 
noastră faţă de natura dată de Dumnezeu apare azi şi ca o datorie de a folosi 
resursele cu cruţare şi de a nu o altera prin poluare. Acest lucru ne fereşte şi el de 
patimi şi de căutarea unei satisfaceri infinite în lume. 

2. Crearea din nimic, în timp 

După credinţa creştină, lumea şi omul au un început şi vor avea un sfârşit, în 
forma lor actuală, sau în cea în care pot evolua prin ei înşişi. Dacă n-ar avea un 
început, n-ar fi din nimic, deci n-ar fi opera exclusivă a libertăţii şi a iubirii lui 
Dumnezeu şi n-ar fi destinate unei existenţe în plinătatea lui Dumnezeu, ci forma 
ei relativă, imperfectă ar fi singura esenţă fatală a realităţii. Numai dacă lumea este 
din nimic prin voia lui Dumnezeu, ea poate fi ridicată la un plan de perfecţiune în 
Dumnezeu tot prin voia Lui atotputernică şi prin iubirea Lui, după o anumită 
pregătire a ei pentru aceasta. Acest început al lumii şi al omului şi acest sfârşit care 

1. Raportul comisiei "Biserica şi Societatea" a Consiliului Ecumenic al Bisericilor, intitu- 
lat "Natura, dreptatea socială şi viitorul eshatologic" din iunie-iulie 1973, Christian 
Anticipation of social tought in future perspective, ed. Church and Society, World Council of 
Churches, March 1974, p. 6-7. 

nu e un sfârşit total dovedesc amândouă iubirea lui Dumnezeu faţă de ei şi le dă 
un sens. 

O lume existentă din veci în forme evolutive, în esenţă identice cu cea actu- 
ală, ar fi ea însăşi absolutul, adică singura realitate. Dar absolutul nu poate purta 
marca nonsensului şi limitărilor, pe care o are în sine forma actuală a lumii, privită 
ca singura realitate, sau cele esenţial identice, în care toate se compun şi se 
descompun. Chiar dacă ar fi un sens superior necunoscut în această relativitate, ar 
trebui să fie cineva care să fie conştient de el în mod etern, în care caz El ar fi 
adevăratul absolut, superior acestei relativităţi. Iar dacă nu e nimenea conştient de 
un asemenea sens, un asemenea sens nici nu există. Conştiinţa noastră însă, cea 
mai înaltă formă de existenţă în această lume, cere ca lumea aceasta să fie mân- 
tuită de relativitatea ei; ea trebuie să-şi găsească sensul într-un plan de existenţă 
superior ei. 

Dar dacă cel care a creat-o nu este superior ei, nu o poate nici mântui. 
Mântuirea lumii de către Dumnezeu presupune crearea ei de către Dumnezeu. 
Dacă lumea e creată, ea are un început. Acest lucru poate fi făcut evident şi altfel. 

Lumea are un început, pentru că sensul ei se împlineşte în om, iar neamul 
omenesc are un început. Şi neamul omenesc are un început, pentru că se mişcă 
spre un absolut şi duce şi lumea cu sine. El nu e din veci, pentru că în acest caz 
nu s-ar mişca spre un absolut. El ar avea împreună cu lumea absolutul în sine din 
eternitate şi ar rămâne în el etern. "Nici una din cele create nu-şi este ţinta sa 
finală, întrucât nu e nici cauza sa, pentru că altfel ar fi necreată şi fără început şi 
n-ar avea să se mişte spre nimic... Nici una nu e scopul în sine, căci altfel n-ar fi 
supusă unei lucrări, odată ce ar avea plenitudinea în sine şi ar fi mereu la fel şi 
n-ar avea de la nimeni existenţa. Căci cel ce e scopul în sine e şi necauzat" 2 . 

Potrivit credinţei noastre, lumea şi omul se mişcă pentru că tind spre o ţintă 
desăvârşită pe care nu o au în ei. Iar câtă vreme se mai mişcă, înseamnă că n-au 
ajuns la ţinta desăvârşită spre care tind. Ei suportă mişcarea, pentru că nu şi-au 
dat-o ei înşişi şi pentru că n-au desăvârşirea în ei, ci au primit mişcarea de la cauza 
care i-a adus în existenţă. Dar acea cauză i-a adus în existenţă nu în plenitudinea 
în care este ea, căci ar fi o contrazicere ca Dumnezeu cel infinit să creeze un alt 
infinit lângă Sine; dar exercită asupra lor atracţia plenitudinii spre care ei tind şi de 
care se vor împărtăşi la sfârşit, nu prin natura lor, ci prin comuniunea de care se 
va face omul vrednic prin efortul liber al înaintării spre ea. Aceasta înseamnă că 
Dumnezeu cel etern Se aşază într-o legătură cu lumea temporară şi rămâne în 
legătură cu ea; deci că starea de devenire, sau starea temporală în care e pusă 
creaţiunea prin "începutul" ce i se dă, rămâne în legătură cu eternitatea. Dumnezeu 
S-a coborât la nivelul ei temporal, fără să înceteze de a rămâne totodată în eterni- 
tatea spre care vrea să o ridice. Acest lucru s-a dezvoltat mai pe larg în capitolul 
"Eternitatea lui Dumnezeu şi timpul creaturii". 

2. Sfântul Maxim Mărturisitorul, Ambigua, Migne P. G. 91, col. 1072. 

a. Expresia biblică "la început" indică prima unire a lui Dumnezeu cu timpul. 

Aci e locul sâ precizăm că însăşi expresia "la începui", când se produce actul cre- 
ator şi apare creaţia, indica prima unire a veşniciei lui Dumnezeu cu timpul. "La 
început" înseamnă atât începutul coborârii lui Dumnezeu la timp, cât şi începutul 
timpului care ia fiinţă prin puterea creatoare a lui Dumnezeu, Cel astfel coborât; "la 
început" e prima clipa a dialogului lui Dumnezeu coborât la creatura, cu creatura 
care începe drumul ei temporal. Aceasta au remarcat-o Sfântul Vasile cel Mare şi 
Sfântul Grigorie de Nyssa, utilizând remarcabilele notaţii ale lui Platon asupra 
expresiei "deodată" (ârcaŞ,) 3 . "Pentru ei, "la început" al Genezei este "deodată" de 
la frontiera (în sens geometric) eternităţii şi timpului; adică, cum a arătat foarte 
bine Sfântul Vasile, un fel de moment atemporal în sine, dar a cârui ţâşnire suscita 
timpul, punct de atingere, s-ar putea spune, al voinţei divine cu ceea ce, trecând 
de la nonexistenţa la existenţa, începe acum şi, neîncetând sâ înceapă, devine şi 
durează" 4 . lata cuvintele Sfântului Vasile: "Sau poate pentru iuţeala şi netemporali- 
tatea actului creaţiei s-a spus: "la început a făcut", fiindcă începutul e indivizibil şi 
fără extensiune. Căci precum începutul drumului nu e încă daim şi începutul casei 
nu e deja casă, aşa şi începutul timpului încă nu e timp, ba nici măcar partea lui 
cea mai mică. Iar dacă ar susţine cineva câ începutul e deja timp, sâ ştie că ar tre- 
bui sâ-1 fracţioneze în părţile timpului. Iar acestea sunt: un început, un mijloc şi un 
sfârşit. Dar a vorbi de un început al începutului, e cu totul caraghios. Şi cine taie 
începutul în două face în loc de unul, doua (începuturi), mai bine zis multe şi nes- 
fârşite, fiecare fracţiune putând fi tăiată în multe fracţiuni. Deci pentru ca sâ 
învăţăm că lumea a luat fiinţa în mod netemporal (âxpovmţ), deodată cu voirea 
lui Dumnezeu, s-a spus: "La început a făcut"'', "în începutul" (prin excelenţa) se 
întâlneşte deodată consimţirea voii divine celei mai presus de timp cu apariţia 
primei clipe a timpului, a existenţei create, în aşa fel câ se poate spune numai 
celei dintâi "începutul". "Prin singura consimţire a voii (xff pb%r\ xoo SeĂfjuaxoq 
uâvTţ) a adus la existenţa toată măreţia celor văzute" 6 . "Deodată" al lumii e "deo- 
dată" al voirii divine ca lumea sâ fie. Dumnezeu produce în Sine un "deodată" al 
voirii Sale, care suscită timpul, de care e legată lumea. "Consimţirea" voirii divine e 
acceptarea din partea lui Dumnezeu a relaţiei cu timpul, care primeşte chiar prin 
aceasta existenţă. Prin "deodată" al voirii divine se pune originea timpului în voirea 
divina şi se arată că timpul hu există decît prin relaţia Iui cu voirea lui Dumnezeu 

3. Platon, Parmenide, 157: "Deodată, această realitate ciudată stă la mijloc între repaus 
şi mişcare. El nu e timp; e punctul de ajungere şi punctul de plecare a celui în mişcare, care 
îşi schimbă mişcarea în odihnă, şi al celui nemişcat, care îşi schimbă odihna în mişcare". 

4. Olivier Clement, Notes sur ie temps (70, în rev. Messager de l'Exarchat du Patriarche 
russe en Europe Occidentale, Paris, 1957, nr. 27, p. 134. 

5. Horn. in Hexaimeron: P. G. 29, col. 16-17. 

6. lbid., col. 8 C. 

cea mai presus de timp. Timpul nu există de la sine, din eternitate, fără voia divină, 
ci îşi ia originea în voirea divină, într-un "deodată" al consimţirii acestei voiri. 

Dar timpul nu numai începe, ci şi durează prin voirea divină. Dumnezeu nu 
S-a coborât la relaţia cu timpul ca să suscite numai "începutul" lui. Acesta singur, 
dacă n-ar fi timp, n-ar avea rost să fie suscitat. Pentru că "începutul" timpului 
înseamnă "începutul" lucrurilor create în potenţa lor, deoarece nu există timp fără 
lucruri în mişcare, sau aducerea lucrurilor create la existenţa potenţială de un 
moment n-ar avea nici un rost. în "început" e implicată toată distanţa ce are să o 
parcurgă lumea creată prin timp, între început şi sfârşit, dar şi voia lui Dumnezeu 
de a fi în relaţie continuă cu ea, pentru a o duce la sfârşitul voit de El. Actul divin 
de voire a începutului timpului sau a lumii create implică în el voirea timpului sau 
a lumii create până la sfârşit, ca un întreg, ca un "eon", ca un "veac". Iar această 
voire a începutului timpului, fiind începutul coborârii lui Dumnezeu la relaţia cu 
lumea ce începe, implică persistarea coborârii Lui continui în relaţia cu toată 
mişcarea lumii în timp. 

Timpul ce urmează începutului, sau lumea ce se desfăşoară din potenţa ei, nu 
durează prin sine, precum nici "începutul" lor nu apare de la sine. Sfântul Vasile 
spune: "Deoarece începutul s-a pus înaintea celor de după el, în mod necesar, 
vorbind despre cele ce-şi au existenţa în timp, a pus înaintea tuturor acest cuvânt 
zicând: "la început a făcut" 7 . 

Precum începutul timpului sau lumea nu ţâşneşte dintr-o potentă impersonală 
existentă de sine, ci din hotărârea voii personale divine, care pune potenţa lumii, 
aşa şi desfăşurarea ei nu iese dintr-o potentă de sine, ci din potentele puse de 
Dumnezeu şi însăşi această desfăşurare e voită şi deci susţinută în continuare de 
puterea lui Dumnezeu. La fiecare apariţie a unei noi ordini în existenţă, Dumnezeu 
zice: "Să fie", arătând că vrea să fie şi, prin aceasta, dă putere specială acestei noi 
ordini create. Fără voia şi puterea lui Dumnezeu n-ar apărea o nouă ordine în exis- 
tenţă, într-o conformitate cu toate celelalte. 

Un act al lui Dumnezeu pune în cele anterioare ceva care se dezvoltă în 
ordini noi de existenţă. Dar într-un anumit sens toate cele posterioare au fost 
prevăzute în ceea ce s-a creat la început şi apoi în mod mai special în cele imediat 
anterioare, sau ceea ce a fost creat de la început a fost creat de Dumnezeu capabil 
să primească şi puterea prin care să apară noi ordini. Astfel totul iese din voia lui 
Dumnezeu, dar voia Lui se foloseşte şi de cele anterioare. Sau toate au fost create 
de El, dar într-o anumită conformitate şi legătură între ele. De aceea se poate 
spune că pe de o parte toate au fost create "la început", pe de alta, că creaţia se 
încheie cu crearea omului. Căci creaţia nu e întreagă până ce Dumnezeu nu-i 
descoperă sensul ei în om. Omul apare numai la sfârşit, pentru că el are nevoie de 
toate cele anterioare. Iar cele anterioare nu-şi găsesc sensul decât în om. Apariţia 

7. Ibid., col. 12 C. 

succesivă a celorlalţi oameni din primul om nu mai e o creaţie ca cea de la 
început, căci se rămâne pe acelaşi plan. Dar pe de altă parte, fiecare suflet de om 
e o noutate, pentru că fiecare e creat; şi aceasta, într-un dialog real al lui 
Dumnezeu cu părinţii lui. 

Sufletul omului nu mai iese însă, nici în cazul primului om, din potenţa pusă 
anterior în lume la "început", deşi e prevăzut şi el de la "început" şi dintr-o 
poruncă şi putere a lui Dumnezeu, asemenea celorlalte ordini ale existenţei. El e 
suflat de Dumnezeu însuşi, adică e adus la existenţă din nimic printr-un act special 
al lui Dumnezeu. Căci Dumnezeu intră cu el de la început într-o relaţie directă. 
Relaţia voită a lui Dumnezeu cu lumea sau cu timpul, prin care acestea subzistă, 
înseamnă în cazul omului dialog cu un subiect din primul moment, dat fiind că 
atât Dumnezeu cât şi omul sunt persoane, în timp ce natura întreagă e adusă la 
existenţă ca obiect sau ca succesiune de obiecte, numai prin putere. Dar 
Dumnezeu creează acest ansamblu de obiecte pentru un dialog cu omul. Altfel 
crearea lor n-ar avea nici un rost. De aceea, în om e depăşit planul creaţiei naturii. 
Actul de creare a sufletului omului este de altă categorie. în el se manifestă ca 
suflare, din primul moment, relaţia directă a lui Dumnezeu cu omul, o relaţie dia- 
logică, dătătoare de viaţă spirituală. 

în dialogul continuu cu oamenii aduşi la existenţă în mod succesiv, relaţia lui 
Dumnezeu cu lumea temporală îşi capătă sensul ei deplin. Lumea e oferită omului 
de Dumnezeu, iar lui Dumnezeu, de om. Lumea e văzută de Dumnezeu în om şi 
de om, în dependenţă de Dumnezeu. Prelungirea existenţei oamenilor, în forma 
unor neîncetate decizii de voinţă faţă de lumea ca obiect şi în raport cu semenii, 
faţă de care trăiesc o responsabilitate necondiţionată, arată că ei nu există prin pre- 
lungirea lucrării unei forţe mai adânci indefinite, ci prin voia liberă a lui 
Dumnezeu, care face mereu apel la voia lor. Iar lumea este voită şi ea de 
Dumnezeu, ca una ce slujeşte existenţei oamenilor ca parteneri ai dialogului cu 
Dumnezeu, ai unui dialog de necondiţionată responsabilitate şi între ei şi faţă de El. 

Dumnezeu creează lumea şi timpul şi rămâne în legătură cu ea prin voinţa 
Lui, pentru un dialog cu fiinţele conştiente, pe care vrea să le conducă la deplina 
comuniune cu Sine. în acest scop lumea a fost făcută pentru ca omul să se poată 
folosi de ea în creşterea lui în comuniunea cu Dumnezeu. Ea a fost creată în ve- 
derea omului. Ea s-a dezvoltat prin dirijarea exercitată de Dumnezeu asupra 
energiilor ei componente, până când, printr-o lucrare specială a lui Dumnezeu 
("mâna lui Dumnezeu"), a fost format organismul biologic, în care a apărut prin 
"suflarea" lui Dumnezeu sufletul raţional după chipul lui Dumnezeu, capabil de 
dialogul cu Dumnezeu şi cu aspiraţia spre o tot mai adâncă comuniune cu El, fiind 
investit în acest scop de la început cu harul lui Dumnezeu, sau pus în relaţie cu 
Dumnezeu. 

Aşa cum prima clipă temporală are la bază eternitatea, dar nu eternitatea unui 
substrat impersonal, ci voia lui Dumnezeu, Cel ce este din veci, aşa şi fiecare clipă 

ce urmează are la bază voia lui Dumnezeu cel etern, care susţine lumea în dez- 
voltarea ei şi cheamă pe om continuu la un răspuns şi prin aceasta face posibilă 
existenţa lui trează şi intensă, sau legătura responsabilă cu eternitatea. 

b. Timp, eon, eternitate eonică. Lumea nu e contrară eternităţii, cum socotea 
Origen; şi nu e nici o eternitate lineară în sine. Ea îşi are originea în eternitate, e 
susţinută de eternitate şi destinată să se înveşnicească într-un fel de eternitate care 
nu e una cu a lui Dumnezeu. Căci nu e eternă prin ea însăşi, ci prin Dumnezeu. 
Sfântul Maxim Mărturisitorul, deosebind "eonul" (alcov) de eternitate, îl socoteşte 
pe acesta eternitatea plină de experienţele timpului, sau timpul umplut de eterni- 
tate. Există un eon final, în care se adună tot timpul, precum există un eon iniţial, 
care cuprinde în Dumnezeu posibilităţile gândite ale tuturor celor ce se vor dezvol- 
ta în timp. Legile atemporale ale creaţiei, ideile timpului, sunt un astfel de eon. 
Felul de viaţă al îngerilor şi viaţa viitoare a oamenilor şi a lumii în ea este un eon 
final 8 . Ea e o eternitate eonică, nu eternitatea pur şi simplu a lui Dumnezeu. E 
eternitatea pentru lume care se cuprinde în Dumnezeu şi e dată potenţial în "deo- 
dată" şi se readună în eternitatea eshatologică trecând prin timp. Eonul iniţial nu e 
în mişcare. Eonul eshatologic are în el experienţa mişcării şi chiar un fel de 
mişcare stabila eternă în jurul lui Dumnezeu (cum au şi îngerii în viziunea lui 
Dionisie Areopagitul), pentru că creatura ajunsă în Dumnezeu se adânceşte mereu 
în contemplarea şi în împărtăşirea de infinitatea lui Dumnezeu, deşi e mereu 
scăldată în ea. Acel "deodată" potenţial al primei zile devine un "deodată" plin al 
zilei a opta fără de sfârşit; ieşirea din eternitate prin creaţie sfârşeşte cu intrarea în 
eternitate prin înviere, după mişcarea prin timp. 

VI. Lossky exprimă această concepţie patristică astfel: "Există deci o posibili- 
tate a timpului în care se maturizează întâlnirile omului cu Dumnezeu, autonomia 
(dar nu separarea) lui ontologică fiind aventura libertăţii umane, posibilitatea lui de 
transfigurare. Părinţii au simţit această pozitivitate, ferindu-se să definească eterni- 
tatea ca ceva contrar timpului. Deşi categoriile timpului sunt mişcarea, schimbarea, 
trecerea de la una la alta, nu li se poate opune totuşi nemişcarea, invariabilitatea 
statică; aceasta ar fi eternitatea lumii inteligibile a lui Platon, nu a lui Dumnezeu 
cel viu. Dacă Dumnezeu vieţuieşte în eternitate, această eternitate vie trebuie să 
depăşească opoziţia timpului mobil şi a eternităţii nemişcate" 9 . 

c. Creaţia din nimic. Faptul că omul se simte împreună cu lumea dependent în 
mod total de voia lui Dumnezeu arată că omul şi lumea nu au sursa într-o potenţa 
de sine eternă şi că nu sunt nici din fiinţa lui Dumnezeu. Lumea e creată din nimic 
de Dumnezeu. Raţiunile ei plasticizate sunt create din nimic, dar au ca model şi ca 

8. Ambigua, P. G. 91, 1164, 1153. 

9. Thâologie Dogmatique, în Messager de l'Exarchat du Patriarche russe en Europe 
Occidentale, 1964, p. 211. 

susţinătoare raţiunile eterne ale Logosului. Dacă ar fi din fiinţa lui Dumnezeu ea ar 
fi părtaşă prin fiinţă de plenitudinea Lui, şi omul, legat de ea, ar fi şi el etern şi 
egal cu Dumnezeu şi nu s-ar explica responsabilitatea lui faţă de Dumnezeu şi 
setea de un absolut superior lumii. Ea nu e nici dintr-o substanţă eternă, coexis- 
tentă cu Dumnezeu. Căci şi în acest caz ar fi egală în eternitate cu Dumnezeu şi 
atât El cât şi ea s-ar limita reciproc, neavând nici El, nici ea plenitudinea. în acest 
caz Dumnezeu n-ar fi mai bun ca ea şi ea n-ar putea fi mântuită din relativitatea ei 
absurdă. în acest caz n-ar exista o responsabilitate umană necondiţionată şi o 
normă a acestei responsabilităţi. Dumnezeu nu ar putea impune lumii forma pe 
care a voit-o şi nici omului, o direcţie spre Sine prin exerciţiul unei responsabilităţi. 
Sfântul Atanasie spune: "Unii, printre care Platon, care e mare la greci, asigură că 
Dumnezeu a făcut universul plecând de la o materie preexistentă şi fără origine; că 
Dumnezeu n-ar fi putut face nimic dacă materia n-ar fi preexistat, aşa cum trebuie 
să existe lemnul ca să poată fi lucrat de tâmplar. Cei ce vorbesc astfel nu-şi dau 
seama că atribuie lui Dumnezeu o slăbiciune. Căci dacă nu este El însuşi cauza 
materiei, ci formează lucrurile pornind de la o materie de bază, El va fi considerat 
slab, incapabil să lucreze ceva fără materie, aşa cum slab este şi tâmplarul care nu 
poate face nici un lucru necesar fără lemn" 10 . 

Spiritul dumnezeiesc poate nu numai să producă modificări cu mult mai mari 
asupra energiei din care se alcătuiesc formele lumii, ci şi să producă această 
energie, ca un efect al energiei lui spirituale, imprimând în ea potenţial formele ce 
se vor actualiza la vremea lor, sau aşa zisele "raţiuni" ale lucrurilor, de care vorbesc 
Sfinţii Părinţi 11 . 

3. Motivul şi scopul creaţiei 

Potrivit credinţei creştine, Dumnezeu a creat lumea dintr-un motiv şi cu un 
scop. Aceasta dă lumii un sens. Părinţii au scos în evidenţă bunătatea lui 
Dumnezeu ca motiv al creaţiei, pentru a o opune ideii cS Dumnezeu a creat lumea 
dintr-o necesitate internă, care duce şi ea la panteism. Sfântul Grigorie de Nyssa 
spune: "Astfel Dumnezeu Cuvântul, înţelepciunea, Puterea a fost Creatorul naturii 
umane, nu împins din necesitate la crearea omului, ci în virtutea iubirii Sale pentru 
această fiinţă a cărei existenţă a produs-o. Trebuia ca lumina să nu fie nevăzută, 
slava să nu rămână fără martor, bunătatea să nu fie fără o altă persoană care să se 
bucure de ea şi celelalte daruri câte se văd în jurul firii dumnezeieşti să nu rămână 
fără efect (âpy& KăîaSai) nefiind cineva care să se împărtăşească şi să se bucure 
de ele" 12 . Dumnezeu a creat lumea din bunătate, pentru ca să facă părtaşe şi alte 

10. Sur l'lncamation du Verbe, ed. Charles Kannengiesser, în Sources Chrătiennes, n. 
191, p- 266-267. 

11. Patrick J. Mc. Laughlin, The Church and Modern Science, London, 1957, p. 33. 

12. Cuvântarea cateheticâ cea mare, P. G. 45, col. 21. 

fiinţe de iubirea Lui intertrinitară. Dionisie Areopagitul zice: "Binele, prin însuşi 
faptul că există ca bine fiinţial, întinde bunătatea la toate cele ce sunt". Datorită 
razelor acestui Soare al existenţei, există îngerii şi sufletele şi fiinţele 
necuvântătoare. "Dar şi plantele toate au viaţa nutritivă şi mişcătoare din Bine. Şi 
orice esenţă neînsufleţită şi fără viaţă există din cauza Binelui şi din cauza Lui îşi 
are însuşirea ei fiinţialâ" 1 ^. 

Dacă pe toate le-a creat Dumnezeu ca să se împărtăşească de iubirea Lui, 
scopul lor este sa ajungă la o participare deplină la această iubire, adică la o 
comuniune deplină cu Dumnezeu. Tot aceasta o spune iarăşi Dionisie Areopagitul: 
"Bunătatea pe toate le întoarce spre ea. Ea e principiul adunâtor al celor disper- 
sate, ca Dumnezeirea începătoare şi unificatoare. Şi toate o doresc ca pe originea 
lor, ca îmbrăţişătoare şi ţintă finală. Şi Binele este cel din care toate au luat subzis- 
tenţa şi există (cum spune Scriptura) şi au fost produse ca din cauza desăvârşită, în 
care toate persistă împreună, păzite şi păstrate ca într-un sân atotţiitor, spre care 
toate se întorc ca la capătul propriu al fiecăruia şi pe care toate îl doresc" 14 . 

Sfântul Maxim Mărturisitorul vede în tendinţa spre unirea deplină cu 
Dumnezeu şi spre odihna în plenitudinea Lui sensul mişcării şi deci al timpului. 
Restrângându-se cu deosebire la fiinţele raţionale, el declară că toate au fost aduse 
la existenţă ca să dobândească prin mişcarea sau lucrarea lor liberă existenţa bună 
şi, prin aceasta, să ajungă la veşnica existenţă bună. "După cum lucrarea, prin 
voinţă se foloseşte de puterea firii, fie după fire, fie contrar firii, va primi ca sfârşit 
al existenţei bune sau al existenţei condamnabile, un fel sau altul de existenţă 
veşnică, în care se odihnesc sufletele, încetând mişcarea lor. A opta şi prima zi, 
mai bine zis cea una şi netrecătoare, este prezenţa atotcurată şi atotluminoasă a lui 
Dumnezeu, apărută după stabilizarea celor ce se mişcă; ea se sălăşluieşte în chip 
cuvenit întreg în fiinţa întreagă a celor ce s-au folosit prin voinţă de raţiunea exis- 
tenţei potrivit firii, şi le procură veşnica existenţă bună prin participarea lor la Sine, 
ca la Cel ce este şi este bun şi este veşnic în sens propriu. Iar celor care prin 
voinţă s-au folosit contrar firii de raţiunea existenţei, li se va repartiza după 
cuviinţă veşnica existenţă nefericită" 15 , în loc de veşnica existenţă fericită. 

Textele date din Sfântul Grigorie de Nyssa şi întreaga concepţie a Sfântului 
Maxim Mărturisitorul pun în relief faptul că Dumnezeu a creat lumea pentru om şi 
a preconizat conducerea lumii spre scopul deplinei comuniuni cu El, în mod spe- 
cial prin dialogul cu omul. Numai omul poate fi şi deveni tot mai mult "martorul" 
slavei şi bunătăţii lui Dumnezeu arătată prin lume; numai omul se poate bucura în 
mod conştient tot mai mult de iubirea lui Dumnezeu, devenind partenerul Lui. De 
aceea lumea ca natură e creată pentru subiectele umane. Ea are un caracter 

13. De divinis nominibus, cap. IV, I-II, P.G. 3, col. 693-696. 

14. Op. cit., cap. IV, col. 700. 

15. Ambigua, Migne, P. G. voi. 91, col. 1392. 

antropocentric. Numai în ele îşi descoperă şi-şi împlineşte lumea sensul ei. Căci 
numai oamenii sunt conştienţi de un sens al existenţei lor şi al naturii fizico-biolo- 
gice şi numai ei depăşesc repetiţia legilor naturii, putându-se ridica la urmărirea şi 
realizarea prin ea a altor sensuri. 

Lumea slujeşte ridicării noastre la sensul nostru ultim, sau la obţinerea plenitu- 
dinii noastre în comuniunea cu Dumnezeu cel personal, prin raţionalitatea ei flexi- 
bilă sau contingenţă, prin sensurile pe care omul le poate urmări prin ea. Toate 
acestea ne impun nouă o responsabilitate faţă de Dumnezeu şi faţă de lumea 
însăşi, responsabilitate prin al cărei exerciţiu noi sporim în comuniunea cu 
Dumnezeu şi cu semenii, umanizându-ne sau desăvârşindu-ne pe noi înşine. 

4. Lumea ca dar al lui Dumnezeu şi crucea pusă pe acest dar 

Potrivit credinţei creştine, lumea a fost creată de Dumnezeu ca un dar pentru 
oameni. Viaţa este un dar al lui Dumnezeu. Tot ce mănâncă şi bea omul "de pe 
urma muncii lui este un dar de la Dumnezeu" (Eccl. 3, 13). înţelepciunea, ştiinţa, 
bucuria sunt daruri ale lui Dumnezeu (Eccl. 1, 26). Chiar dacă lumea ar fi dată 
omului numai spre cunoaştere, şi tot ar fi un dar al lui Dumnezeu. însă ea e data şi 
pentru viaţa lui trupească şi pentru formarea lui spirituală în vederea vieţii de veci. 

în aceasta se arată dragostea lui Dumnezeu pentru om. Lumea e şi din acest 
punct de vedere un cuvânt, sau o cuvântare coerentă a lui Dumnezeu către om, 
într-o înaintare continuă. Ea îşi vădeşte şi în aceasta sensul ei. Lucrurile sunt, cum 
spune teologul H. Schier, "darul Cuvântului lui Dumnezeu care luminează viaţa. 
Dar dacă lucrurile şi tot ce există a fost adus la existenţă prin Cuvânt, atunci aces- 
tea sunt mărturii sau semne ale Cuvântului. Ele poartă, aşa zicând, Cuvântul în ele. 
Aduse în existenţă prin Cuvântul care luminează viaţa, ele sunt în sine înseşi indi- 
caţii, îndreptări spre Cuvânt şi în Cuvânt" 1 ". "Cosmosul poate şi trebuie să fie inter- 
pretat din Cuvântul" 17 . 

Dar Dumnezeu ne arată nouă iubirea Sa prin lumea ca dar, pentru ca să rea- 
lizeze un dialog progresiv în iubire cu noi. însă pentru aceasta trebuie ca şi noi să 
întoarcem lui Dumnezeu un dar. Dar omul nu are ce să dea lui Dumnezeu de la 
sine. Dumnezeu Se bucură ca omul să renunţe la unele din darurile primite, întor- 
cându-le. Acesta e sacrificiul omului, întrucât putând considera în lăcomia lui că 
toate cele date lui de Dumnezeu îi sunt necesare, renunţă totuşi la unele din ele. 
Prin aceasta el arată că recunoaşte că toate le are de la Dumnezeu ca dar şi-I 
aparţin Lui. Lumea arată în caracterul ei de dar al lui Dumnezeu că ea nu este ulti- 
ma şi absoluta realitate. Ea e necesară pentru om nu numai întrucât are trebuinţa 
să-i fie dată, ci şi întrucât are trebuinţă de ea ca să o dăruiască, la rândul lui, pen- 
tru creşterea lui spirituală. Ea îşi vădeşte prin aceasta din nou caracterul ei educativ 

16. leit derKhche, Freiburg, 1966, ed. 4, p. 285. 

17. W. Beinert, Christus und der Kosmos, Herder, 1974, p. 47-48. 

pentru om. Acesta se foloseşte de ea şi prin faptul că o dăruieşte la rândul lui. Şi el 
n-o pierde total prin actul dăruirii, ci se îmbogăţeşte prin ea şi mai mult prin faptul 
că o dăruieşte. "Mai fericit este a da decât a lua". El se îmbogăţeşte astfel cu 
adevărat nu numai prin darul lui Dumnezeu către el, ci prin dialogul complet al 
darului, adică prin primirea şi întoarcerea darului. Paradoxul se explică prin faptul 
că darul primit şi întors apropie persoanele în aşa măsură, încât obiectul darului 
devine comun şi devine mijlocul transparent al celei mai depline comunicări între 
persoane. Şi nu numai comun, ci şi sporit prin viaţa ce şi-o comunică persoanele 
prin iubirea manifestată în darul ce şi-1 fac; persoanele se dăruiesc prin aceasta ele 
înseşi, iar prin această dăruire sporesc duhovniceşte. 

Dar lucrurile date nouă de Dumnezeu pot deveni darul nostru către 
Dumnezeu, prin faptul că suntem liberi în întoarcerea lucrurilor către Dumnezeu. 
Noi transformăm lucrurile în daruri ale noastre prin actul libertăţii noastre şi prin 
iubirea ce-o arătăm în felul acesta lui Dumnezeu. Spre aceasta noi le putem trans- 
forma şi combina la nesfârşit. Dumnezeu i-a dat omului lumea nu numai ca un dar 
de o fertilitate continuă, ci şi de o mare bogăţie de alternative posibile de actua- 
lizat de către om prin libertate şi muncă. Această actualizare ca talanţi înmulţiţi daţi 
de Dumnezeu este darul omului către Dumnezeu. 

Cel mai mare dar pe care cineva îl poate face lui Dumnezeu este darul vieţii 
sale însăşi. Desigur această întoarcere a darului nu înseamnă o dispreţuire a daru- 
lui primit. în cazul acesta, darul întors al omului către Dumnezeu n-ar mai fi dar. 
întoarcerea unui dar implică preţuirea lui chiar de către cel ce 1-a primit. în 
dăruirea vieţii noastre către Dumnezeu voinţa noastră face un sacrificiu suprem, 
dat fiind că ceea ce voieşte în esenţă natura umană este să se conserve. De fapt, 
prin faptul că dă, omul face ceva prin care el socoteşte că promovează fiinţa lui. 
Dialogul darului între Dumnezeu şi om este că fiecare se dăruieşte celuilalt. Omul, 
chiar dacă are viaţa de la Dumnezeu, o poate face dar lui Dumnezeu întrucât, deşi 
ar putea să o menţină până când i-o ia Dumnezeu, o întoarce lui Dumnezeu prin 
libertatea sa, printr-o slujire mai înaltă. Desigur aceasta nu înseamnă un refuz al 
vieţii primite de la Dumnezeu. Cel ce şi-o dăruieşte de fapt lui Dumnezeu nu ţine 
însă la ea în mod egoist, ci o dăruieşte lui Dumnezeu, atunci când e necesar, sau 
în cazurile mai dese o pune în slujba lui Dumnezeu. Pe de o parte, el mărturiseşte 
prin orice lucru oferit lui Dumnezeu că e darul lui Dumnezeu, că nu -l are de la 
sine, ci de la Dumnezeu; pe de altă parte, că nu vrea să profite în mod egoist de 
darul lui Dumnezeu, ţinându-1 la sine, ci-şi arată şi el iubirea faţă de Dumnezeu, 
dându-I măcar ceea ce are putinţa să-I dea, adică o parte din lucrurile primite de 
la El însuşi. 

Pe lângă aceasta mai trebuie observat că nimeni nu întoarce lui Dumnezeu 
lucrurile primite fără să fi adăugat la ele şi munca sa. Strugurii, pâinea, vinul, unt- 
delemnul, date lui Dumnezeu, sunt nu numai darul lui Dumnezeu, ci şi munca 

omenească imprimată în ele. Desigur şi munca o prestează omul tot prin puterile 
date lui de Dumnezeu. Totuşi el ar fi putut să nu folosească aceste puteri pentru o 
muncă prin care să întoarcă lucrurile primite cu pecetea sa omenească, adică va- 
lorificate de el. El sporeşte prin aceasta talanţii primiţi, după cuvântul 
Mântuitorului. Şi Dumnezeu vrea ca omul să obosească pentru a pune o pecete 
valorificatoare a sa pe darurile primite, prin ceea ce le face şi daruri omeneşti. 

în esenţă, prin darul lumii Dumnezeu vrea să Se facă cunoscut omului pe Sine 
însuşi în iubirea Sa. De aceea şi omul trebuie să se ridice peste darurile primite, la 
Dumnezeu însuşi, Care le-a dat. Darul ca semn al dragostei unei persoane faţă de 
alta are în sine imprimată destinaţia de a fi depăşit de cel căruia i s-a dat. într-un 
fel darul e lucrul la care renunţă persoana care 1-a dăruit, de dragul persoanei 
căreia i-1 dăruieşte. 

Când cineva nu înţelege aceasta, darul i se ia adeseori fără voia sa, pentru ca 
să-şi dea seama că dăruitorul e mai mult decât darul. Peste lume şi peste viaţa 
noastră stă astfel aşezată crucea. Când noi nu mai vedem pe Dumnezeu prin 
crucea de bunăvoie, depăşind lumea şi viaţa noastră în iubirea de Dumnezeu, 
Acesta ni Se face transparent prin crucea fără voie. 

în sensul acesta toate cele ce se află la mijloc între Dumnezeu şi oameni se 
cer după cruce. Prin dezlipirea de ele, omul dă de Dumnezeu, Care e infinit mai 
mult decât toate darurile Lui. Crucea prin care el se dezlipeşte de ele şi mormântul 
uitării de ele, în care dispar ele, duc pe om la înviere. Şi toate sunt menite să ducă 
pe om spre înviere, adică spre viaţa eternă, spune Sfântul Maxim Mărturisitorul 
(Capete gnostice, I, 66). "Toate cele văzute se cer după cruce, adică după 
deprinderea de a stăvili afecţiunea faţă de ele a celor ce sunt duşi prin simţuri spre 
ele. Iar cele inteligibile toate au trebuinţă de mormânt, adică de nemişcarea totală 
a celor ce sunt purtaţi spre ele de minte". Mişcarea aceasta spre ele fiind înlăturată, 
"răsare Cuvântul singur existând de Sine, ca ridicat din morţi, circumscriind toate 
cele ce au provenit din El" (Capete gnostice, I, 67). Se realizează adică vederea 
directă a Logosului cel personal mai presus de raţiunile lucrurilor, ca izvor care le 
circumscrie fiind infinit mai cuprinzător decât ele, după cum când realizăm comu- 
niunea cu un subiect uman, lucrurile dăruite de el au fost depăşite, bucurându-ne 
de bogăţia lui cu mult mai mare decât ele. în sensul acesta Sfântul Apostol Pavel 
zice: "Lumea este răstignită pentru mine şi eu pentru lume" (Gal. 6, 14). Lumea nu 
mai are pentru mine ceva care să mă atragă spre ea, nici în mine nu mai e ceva 
care să mă împingă spre lume. Sufletul se satisface deplin prin comuniunea cu 
Dumnezeu cel personal, nu prin lucruri. Ele trebuie să fie numai mediul transpa- 
rent al lui Dumnezeu cel personal, semne ale iubirii Lui. Când este El însuşi în faţa 
mea nu mai am nevoie de semne. Comuniunea cu Dumnezeu cel personal 
copleşeşte prezenţa lucrurilor. "Ce va folosi omul, de va câştiga lumea toată, iar 
sufletul şi-1 va pierde?" (Mt. 12, 26; Mc. 8, 36; Le. 9, 25). 

întorcând lui Dumnezeu darul naturii prelucrate prin asceza muncii noastre, 
prin imprimarea acestei cruci în ele, le sfinţim, le luăm caracterul de izvor uşor de 
plăceri şi ne sfinţim pe noi înşine. 

Dar Dumnezeu ne-a dat lucrurile ca daruri nu numai pentru a ne deprinde în 
tăria de a le depăşi spre El, ci şi pentru a le depăşi pentru semenii noştri, dăruin- 
du-le lor. Iubirea noastră manifestată prin folosirea lucrurilor ca daruri trebuie să se 
îndrepte nu numai spre Dumnezeu, ci şi spre semenii noştri ca să le câştigăm 
iubirea - comuniunea cu ei. "în dar aţi luat, în dar să daţi" (Mt. 10, 8). Propriu-zis 
când le dăm altora, le dăm lui Dumnezeu, Care le-a dat pentru toţi (Mt. 24, 34 
ş.u.). Dumnezeu vrea ca talantul dat de El să fie dat la zarafi, adică la cei ce ştiu să 
lucreze cu el, ca să fie luat înapoi cu dobândă (Mt. 24, 27). Darul făcut de cineva 
altuia i se întoarce totdeauna cu un folos sporit. Mântuitorul ne recomandă să ne 
facem prieteni cu bogăţia care nu e de la noi, ca şi ea să ne ajute să intrăm la 
bogăţia cea veşnica (Le. 16, 8-9). 

Bunurile lui Dumnezeu ca daruri servesc ca legătură a iubirii între persoane; 
prin aceasta ele nu devin paravane despărţitoare între ele. Ele pot servi deci spre 
desăvârşirea sau spre coruperea oamenilor. Bunurile ca daruri sunt menite să 
servească comuniunea interpersonală şi să fie depăşite pentru această comuniune. 
Drumul spre Dumnezeu trece prin umanizarea noastră. Iar în această umanizare 
nu se poate înainta decât în comunitatea umană. Ea constă în realizarea unei 
adânci comuniuni interumane. De aceea lucrurile nu ne sunt date numai pentru 
practicarea unui dialog singular al fiecăruia cu Dumnezeu, ci şi pentru practicarea 
unui dialog între ei şi al lor în comun cu Dumnezeu, sau a unui dialog între ei în 
conştiinţa că lucrurile le sunt date de Dumnezeu pentru folosirea lor ca daruri între 
ei, în numele, din porunca şi din bogăţia Lui, ca semne ale iubirii Lui, pentru ca 
această iubire să se extindă şi între noi. Limitarea lor, pusă în relief deosebit în tim- 
pul nostru, arată că dăruirea, sacrificiul, crucea şi conştiinţa insuficienţelor nu sunt 
numai o condiţie a creşterii spirituale pentru viaţa de veci, ci chiar şi a convieţuirii 
oamenilor pe pământ. 

5. Lumea, operă raţională a lui Dumnezeu, 

pe măsura raţiunii umane în progres continuu spre 

sensuri tot mai înalte ale ei 

Lumea ca natură se dovedeşte o realitate unitară raţională, existând pentru 
dialogul interuman, ca o condiţie pentru creşterea spirituală a omului, pentru dez- 
voltarea umanităţii. După Părinţii Bisericii, toate lucrurile îşi au raţiunile lor în 
Logosul dumnezeiesc, sau în Raţiunea supremă 18 . Dacă ar fi numai pentru mân- 
care, nu ar fi necesar caracterul ei raţional. E drept că animalele se folosesc şi ele 

18. Sfântul Maxim Mărturisitorul, Ambigua, P.G. 91, 1365. H.C. 27. 

de raţionalitatea proceselor fizico-biologice ale naturii, deşi numai pentru creşterea 
lor biologică inconştientă. Dar dacă aceasta nu ar avea scopul de a servi omului, ar 
fi şi ea fără sens. 

însă raţionalitatea lumii are virtualităţi multiple. Ea e maleabilă, contingenţă şi 
omul e cel ce foloseşte şi scoate acest caracter al ei la iveală. 

Singur omul, folosindu-se de raţionalitatea naturii în mod conştient şi făcând 
uz în mod conştient de procesele ei prin munca sa animată de responsabilitate, 
urcă la o viaţă de comuniune spirituală şi Ia conştiinţa unor sensuri şi scopuri mai 
înalte ale naturii. Numai în om raţionalitatea de indefinite virtualităţi ale naturii 
capătă un sens, un rost, sau ajunge tot mai deplin la împlinirea ei. Numai pentru 
om ea este folositoare nu numai existenţei lui biologice, ci şi creşterii lui spirituale. 
Numai omul, ca fiinţă conştient raţională care cunoaşte din ce în ce mai bine 
raţionalitatea naturii şi sensurile ei, devine prin ea el însuşi mai raţional, sau îşi 
actualizează din ce în ce mai mult raţiunea lui. Descoperind şi punând în valoare 
raţionalitatea multiplu suprapusă a lumii, îm mod liber, împreună cu semenii săi, 
pentru mai bogata folosire a resurselor ei şi pentru înţelegerea sensurilor ei 
inepuizabile, sporeşte în comuniune cu aceştia; iar acest lucru e o sursă de 
cunoaştere a altor sensuri mereu mai înalte. în cunoaşterea raţionalităţii naturii prin 
raţiunea sa, omul îşi descoperă responsabilitatea sa faţă de ea, faţă de semeni şi de 
Dumnezeu; şi dezvoltarea acestei responsabilităţi echivalează cu descoperirea 
crescândă a sensurilor lumii şi ale existenţei umane. 

De punerea în lumină şi în valoare tot mai înaltă a raţionalităţii naturii, ţine 
deci sesizarea şi aplicarea ei printr-un subiect conştient şi faptul că acesta poate 
descoperi în raţionalitatea aceasta sensuri care servesc creşterii lui spirituale. 
Raţionalitatea lumii îşi descoperă un sens prin faptul că se completează cu raţio- 
nalitatea subiectului uman, care e conştientă şi de o bogăţie inepuizabilă, care nu 
este o repetare monotonă. Ea este o raţionalitate care descoperă, alege şi 
urmăreşte ţinte mereu mai înalte, spre care înaintează folosind natura însăşi, dar nu 
într-o repetiţie monotonă, ci cu o înţelegere continuu nouă ;\ lucrurilor şi prin 
alegerea liberă a altor şi altor moduri, din cele tot mai multe cunoscute, prin noi 
aplicări ale legilor naturale, urmărind rezultate din ce în ce mai de folos. Prin 
gândirea îmbogăţită şi prin munca comună de tot mai accentuata responsabilitate 
pe care le aplică naturii, oamenii se ridică la trepte tot mai înalte de înţelegere a ei 
şi de comuniune. 

a. Raţiunile stricte ale lucrurilor şi sensurile lor. Părinţii Bisericii, vorbind de 
raţiunile eterne ale lucrurilror cuprinse în Raţiunea divină, sau în Logosul, sau în 
Cuvântul lui Dumnezeu, înţeleg prin ele şi aceste sensuri mereu mai înalte ascunse 
în ele şi socotesc că ele sunt surprinse, cu ajutorul Cuvântului suprem, tot de 
raţiunea umană care surprinde raţiunile lucrurilor în sens strict. Uneori ei disting 
sensul lucrului de raţiunea lui strictă, numind pe cea din urmă logos, iar pe cel 

dintâi, noema. De asemenea disting înţelegerea sensului (noesis) de raţiunea per- 
sonală strictă, care sesizează raţiunea obiectivă a lucrului, numind pe amândouă 
cele din urmă logos. Urmând acestei distincţii, vom distinge şi noi pe de o parte 
între raţiunile lucrurilor şi cunoaşterea acestora prin raţiunea umană în sensul 
strict, şi, pe de altă parte, între sensurile lor şi înţelegerea lor în continuu progres 
printr-un act cunoscător mai sintetic şi mai direct (intuiţie). Tot asemenea Părinţilor 
bisericeşti, recunoaştem o legătură între raţiunile lucrurilor şi cunoaşterea lor prin 
raţiunea strict analitică, pe de o parte, şi, pe de alta, între sensuri şi înţelegerea lor 
printr-o dreaptă judecată mai directă şi mai intuitivă. Căci chiar cunoaşterea 
analitică a lucrurilor deschide vederi noi în descoperirea de noi sensuri ale lor. 
Lumea se dovedeşte astfel că e "lumină" inepuizabilă, conform cuvântului româ- 
nesc "lume", care vine de la latinescul "lumen". 

Raţiunea analitică cercetează raţiunea parţială a lucrului, căutând să afle pro- 
porţiile exacte ale elementelor care intră în compoziţia lui şi condiţiile în care se 
constituie şi se menţine. Astfel, toate lucrurile şi toate fenomenele de formare, de 
durată, de desfacere a lor sunt strict raţionale. Trupul omenesc are şi el raţiunea, 
sau raţionalitatea lui. Şi chiar fiinţa umană, ca una ce se constituie totdeauna din 
trup şi suflet. Dar în fiecare componentă şi în fiecare legătură din lăuntrul lui el 
este ceva mai înalt decât ceea ce poate fi surprins prin raţiunea analitică. Astfel, în 
însăşi raţiunea aceasta totala a fiecărei unităţi intră deja un sens, care poate fi 
intuit, dar nu cunoscut şi definit strict. E un sens care se intuieşte tot mai mult şi în 
care intră şi legăturile nesfârşite şi mereu noi în care e văzut fiecare. Mintea, sau 
raţiunea ca înţelegere, vede acest sens mai înalt şi tot felul de legături între 
diferitele unităţi şi ţine seama în înţelegerea fiecărei unităţi de celelalte unităţi. 
Aceasta pune în lumină totodată raţiunea mai completă a fiecărui lucru. Există deci 
un logos general al logosurilor unităţilor, sau unul mai presus de logosul tuturor 
logosurilor. Raţiunea mai generală e sensul sau bogăţia de sensuri a unui lucru 
legat de raţiunile şi de sensurile tuturor componentelor lui şi de toate celelalte 
lucruri. 

Există astfel un sens comun inepuizabil al lucrurilor, un sens care le leagă, un 
sens de indefinită bogăţie spre care înaintează omul. Sensul lor unic suprem e 
Logosul divin. în El sunt sensurile tuturor. Numai Acesta le explică pe toate, numai 
în El omul îşi găseşte propriul sens al existenţei sale. Mai ales cel ce crede 
sesizează acest sens suprem printr-un act general de intuire, prin spiritul său. 

Sensurile tot mai înalte şi mai bogate şi sensul suprem al realităţii totale şi al 
existenţei sale le află omul credincios în legătura sa cu realitatea mai presus de 
lume şi de natură, deci în măsura în care cultivă această legătură. Progresul spre 
sensuri tot mai înalte şi spre sensul suprem e şi o chestiune de voinţă, de voinţă a 
omului de a se dezvolta drept, în armonie cu toţi semenii, cu toată realitatea, cu 
raţiunea supremă a întregii realităţi. Sensurile superioare şi sensul suprem i se re- 

velează omului în legătură cu realitatea mai presus de sine şi de natură, dar, în 
acelaşi timp, ca cerute de existenţa sa deplină şi de natura însăşi; sau existenţa sa 
şi a naturii îşi revelează tot mai mult sensurile lor înseşi şi sensul suprem în lumina 
realităţii supreme. Cel ce crede îşi va descoperi sensul său suprem în măsura 
apropierii sale de Dumnezeu, în lumina revelării mai depline a lui Dumnezeu. La 
fel va descoperi sensul oricărui lucru prin aceasta. Potrivit credinţei noastre, lumea 
se luminează în relaţia ei ontologică cu Dumnezeu, care e sensul ei suprem. 
Lumea e deosebită de Dumnezeu, dar nu e despărţită de El nici în existenţa ei, nici 
în sensul ei. Sensul lumii e implicat în sensul lui Dumnezeu. 

Raţiunea analitică vede lumea şi fiecare lucru al ei oarecum separat. Dar ea e 
însoţită, în omul care îşi trăieşte complet existenţa sa, de o înţelegere care 
intuieşte, prin progresele raţiunii analitice, sensurile tot mai înalte ale lucrurilor şi 
sensul lor suprem. După concepţia noastră creştină, raţiunea progresează în 
cunoaşterea lucrurilor şi a legăturilor logice între ele, întrucât e condusă de 
raţiunea sau de înţelegerea care intuieşte sensurile tot mai înalte şi sensul suprem 
al existenţei. Raţiunea analitică se convinge chiar prin rezultatele ei de pe fiecare 
treaptă că n-a ajuns la explicaţia finală şi totală a realităţii, iar raţiunea intuitivă, sau 
înţelegerea care intuieşte pe fiecare treaptă sensuri mereu mai înalte, o îndeamnă 
la alte cercetări şi-i dă în acelaşi timp conştiinţa că sensul suprem sau deplin al 
oricărei unităţi cercetate e un mister legat de misterul întregii realităţi şi al realităţii 
supreme, pe care niciodată nu-1 va cunoaşte deplin. 

b. Raţiunile lucrurilor şi raţiunea umană. Potrivit credinţei noastre, Dumnezeu 
creând lucrurile ca plasticizâri şi sensibilizări ale raţiunilor Sale a dat totodată omu- 
lui raţiunea ca organ de cunoaştere a lor. Se poate spune de aceea că omul are 
chiar datoria faţă de Dumnezeu de a cunoaşte această operă creată la nivelul 
capacităţii raţiunii umane de a o sesiza, operă în vederea căreia a creat pe om cu o 
raţiune adecvată ei. De altă parte, omul este obligat să cunoască aceste raţiuni ale 
lucrurilor, căci altfel nu se poate folosi de ele şi nu poate trăi între ele. Dar tot ca 
să poată trăi şi ca să se poată folosi de ele, lucrurile au în organizările sau raţiunile 
lor solidare, o anumită permanenţă, adecvată permanenţei raţiunii umane, care 
depinde de ele. 

în acelaşi timp omul foloseşte raţiunea sa pentru adaptarea lucrurilor la tre- 
buinţele sale multiple şi în continuă mişcare. El găseşte alte şi alte conformităţi 
între lucruri şi trebuinţele sale şi, prin aceasta, alte şi alte armonii ale lumii, alte 
frumuseţi, alte dimensiuni ale ei. Precum natura este în mişcare şi omul se poate 
folosi de mişcarea ei, la fel trebuinţele lui sunt într-o continuă mişcare. Omul 
descoperă astfel sensurile lucrurilor care pe de o parte sunt aceleaşi prin continui- 
tatea lor şi deci pot fi cunoscute în comun, pe de alta sunt mereu noi în dez- 
voltarea şi aspectele descoperite şi ca atare îl pot ridica pe om la o înţelegere spiri- 
tuală tot mai înaltă. Omul poate face aceasta întrucât componentele înseşi din care 

se alcătuiesc lucrurile sunt elastice şi mobile şi pot fi combinate în diferite feluri, 
dar totdeauna în anumite limite, aşa precum şi fiinţa umană se poate mişca treptat 
fără să depăşească o anumită linie de dezvoltare. Deci există o anumită elasticitate 
a modalităţilor de combinare a forţelor componente ale naturii, precum există o 
anumită elasticitate a modalităţilor de trai şi de autoconducere spiritual-fizică a 
omului. Natura fizică şi natura umană oferă un spaţiu mereu deschis pentru exer- 
ciţiul libertăţii omului. 

Noi nu putem convieţui între lucruri într-un mod conştient fără a ni le adapta 
trebuinţelor noastre şi fără prevederi şi promisiuni reciproce legate de intervenţiile 
noastre asupra lucrurilor, adică fără a descoperi şi a actualiza sensurile comune, 
generale ale lucrurilor şi ale oamenilor. Aceasta presupune atât raţionalitatea 
lucrurilor, cât şi elasticitatea lor în cadrul unei raţionalităţi previzibile de ordin mai 
larg. Totul e raţional în lucruri şi în energiile componente, ca şi între ele. Este 
imposibil să distingi ce este plasticitate sesizată prin simţuri şi ce este structură sau 
sinteză raţională în ele. 

Dar Dumnezeu a implicat în această raţionalitate, în acelaşi timp permanentă 
şi elastică a lucrurilor, şi în posibilitatea cunoaşterii şi folosirii ei conştient-raţionale 
de către om, - adică într-un mod continuu mai adecvat trebuinţelor lui de ordin 
material şi spiritual şi comunitar în continuă creştere - sensuri mereu noi ale 
lucrurilor şi ale fiinţei umane. "Raţiunile" lucrurilor şi "raţiunea" umană au implicate 
în ele "sensuri" continuu noi, care ies la iveală prin aplicarea raţiunii umane la 
raţiunile lucrurilor. 

c. Raţiunile lucrurilor şi cuvintele, ca mijloc al dialogului nostru cu Dumnezeu. 
Raţiunile lucrurilor în unitatea lor cu cele ale elementelor componente, într-un fel 
permanente, într-un fel elastice, putând fi gândite, trebuie să fie exprimate de 
oameni pentru a-şi comunica experienţele despre lucruri şi a se angaja reciproc 
prin ele pentru viitor. Dar oamenii le gândesc şi le exprimă în cuvinte, pentru că 
ele sunt date prin creaţie de Persoana supremă ca lucruri gândite de Ea mai întâi, 
sau ca lucruri pe care le-a creat, coborând în gândirea lor la nivelul capacităţii 
oamenilor de a sesiza gândirea şi voinţa Lui cu privire la ele şi la ei şi de a le 
exprima în cuvintele lor. Astfel, oamenii gândesc şi exprimă lucrurile pentru că 
Dumnezeu le-a gândit mai întâi pe măsura lor; gândirea şi exprimarea lor de către 
oameni sunt, mai bine-zis, un răspuns la gândirea şi la "vorbirea" Lui, Care li se 
adresează prin ele. După credinţa noastră, oamenii n-ar avea un conţinut al 
gândirii lor, dacă n-ar fi creat mai întâi Dumnezeu lucrurile gândite de El la nivelul 
înţelegerii lor şi dacă n-ar avea în ele un conţinut dat al vorbirii, dacă nu le-ar fi 
exprimat El în mod plastic creându-le şi dacă nu le-ar cere prin aceasta El însuşi să 
sesizeze ce a gândit şi ce a spus El la adresa lor şi ce le spune prin împrejurările 
mereu noi în care ajung prin voia Lui. 

Raţionalitatea lumii este pentru om şi culminează în om; nu omul este pentru 
raţionalitatea lumii. O persoană s-a gândit la persoana omului când a creat lumea. 

Dar aşa cum cunoaşterea lucrurilor progresează şi se nuanţează, aşa progresează şi 
limbajul în bogăţie şi nuanţă. E un progres spre infinitatea Cuvântului dumnezeiesc 
în care se cuprind nediferenţiat rădăcinile infinite ale lucrurilor sau sensurile lor. 

Dumnezeu a dat oamenilor prin lucruri atât posibilitatea să gândească şi să 
vorbească, prin faptul că El a gândit raţiunile lor şi le-a dat creându-le mai întâi o 
îmbrăcăminte plastică la nivelul lor, cât şi trebuinţa să le gândească şi să le 
exprime, ca să poată face uz de ele în relaţiile dintre ei şi, prin aceasta, să se rea- 
lizeze între ei şi El dialogul pe care 1-a voit El cu ei, adică pentru ca ei să răspundă 
Lui prin gândirea şi vorbirea lor. în aceasta îşi găsesc toate sensul lor. Omul 
descoperă alternative mereu noi ale lucrurilor nu numai prin raţiune şi prin noi 
combinări şi întrebuinţări ale lor, ci şi prin simţirile şi gândirile mereu noi produse 
în trupul lui prin contactul cu ele şi prin relaţiile mereu noi mijlocite de ele între el 
şi semenii săi. Toate acestea se cer exprimate şi comunicate printr-un limbaj mereu 
îmbogăţit. 

Acesta e înţelesul cuvintelor din Geneză: "Şi Domnul Dumnezeu care făcuse 
din pământ toate fiarele câmpului şi toate păsările cerului, le aduse la Adam, ca să 
vadă cum le va numi; aşa ca toate fiinţele vii să se numească precum le va numi 
Adam. Şi a pus Adam nume tuturor animalelor şi tuturor păsărilor cerului şi tuturor 
fiarelor sălbatice" (Fac. 2, 19-20). Astfel Dumnezeu însuşi a cerut omului să vor- 
bească întrucât 1-a îndemnat sau a pus în firea lui trebuinţa să descopere cuvintele 
ce i le-a comunicat El prin lucruri sau sensurile date de El lucrurilor. 

De aceea, chiar cuvintele adresate de Dumnezeu nouă prin lucruri, ne sti- 
mulează la înţelegerea lor. Iar înţelegerea lor provoacă un răspuns din partea 
noastră. Căci nu există cuvânt înţeles de un om, faţă de care el să nu ia o atitu- 
dine, adică să nu răspundă. El a început să vorbească atunci când a început să 
răspundă lui Dumnezeu, trebuind să răspundă, fiind obligat de Dumnezeu să 
răspundă prin lucrurile puse de Dumnezeu în faţa lui; el a început să se actua- 
lizeze ca partener al dialogului cu Dumnezeu. Dumnezeu acceptă numele pe care 
omul le pune lucrurilor, în dialog cu El, pentru că aceste nume au fost date 
lucrurilor de Dumnezeu însuşi. Punând nume lucrurilor, fiinţa noastră a început să 
se actualizeze şi să se dezvolte ca partener al dialogului cu Dumnezeu. Numai în 
acest dialog cu Dumnezeu despre lucruri, fiinţa noastră se dovedeşte superioară 
lucrurilor ca obiecte, aşa cum este şi Dumnezeu. Prin aceasta persoana noastră e 
ridicată pe un plan comun cu Dumnezeu, ca două subiecte care vorbesc despre 
lucruri ca despre obiecte, fiind şi ea superioară lucrurilor şi capabilă de a sta, prin 
dialogul cu Dumnezeu, oarecum pe acelaşi plan cu El, prin bunăvoinţa Lui. 

Dumnezeu nu insuflă însă omului de-a gata înţelesurile şi numele celor create 
de El, ci aşteaptă efortul lui de a le descifra, pentru care i-a dat capacitatea şi tre- 
buinţa lăuntrică. Fiindcă aceste înţelesuri şi întrebuinţări sunt actualizările unor vir- 
tualităţi indefinite. Aceasta e încă o cauză pentru care fiecare om învaţă să vor- 

bească printr-un efort, nu i se dă vorbirea de-a gata. Numai în felul acesta dialogul 
implică în el o creştere spirituală şi o libertate. înţelesurile lucrurilor ne sunt date 
obiectiv, aşa cum este dată şi capacitatea noastră de a le sesiza. Dar aceste 
înţelesuri au în acelaşi timp caracterul unei solicitări din partea lui Dumnezeu, la 
care omul trebuie să-şi dea silinţa să răspundă. Dumnezeu aşteaptă ca omul să 
descopere nesfârşitele gânduri ale Sale puse în lucruri şi să exprime în cuvintele 
lui tot mai multe din indefinitele înţelesuri pe care voieşte ca el să I le spună prin 
lucrurile create pentru el. Noi putem combina în moduri nenumărate lucrurile între 
ele, sau lucrurile cu noi şi ne putem aşeza în relaţii de o varietate mereu impre- 
vizibilă cu alţii, prin lucruri. Astfel actualizăm în mod variat virtualitatea vorbirii, 
care are pe Dumnezeu ca partener solicitant. Omul poate să nu facă efortul de a 
pătrunde la toată bogăţia sensurilor lucrurilor şi la sensurile care îl pot dezvolta pe 
el în înţelesul cel mai deplin al cuvântului. El va face şi în cazul acesta un progres, 
dar progresul poate să nu fie întotdeauna cel adevărat. Dumnezeu aşteaptă ca noi 
să înţelegem tot mai bine şi tot mai deplin gândurile Lui puse în lucruri şi cuvin- 
tele ce ni le-a adresat prin ele, sau ni le adresează prin situaţiile noi în care suntem 
puşi. Conţinutul spiritual al umanităţii poate deveni tot mai bogat şi mai subtil, pe 
măsura îmbogăţirii ei cu experienţele tot mai multe, câştigate în situaţii mereu noi, 
prin descoperirea altor şi altor aspecte ale lucrurilor, ale atitudinilor şi stărilor posi- 
bile umane, bune sau rele. Lumea îşi descoperă alte şi alte aspecte, alte şi alte 
modalităţi de combinări ale elementelor, alte şi alte modalităţi create de raporturile 
între oameni şi rezultate din raporturile oamenilor cu lucrurile. 

Deşi în Geneză se spune că Adam a dat nume animalelor înainte de facerea 
Evei, totuşi faptul că facerea femeii e menţionată imediat după actul lui Adam de 
numire a animalelor, arată o legătură între vorbirea omului şi natura lui comunitară. 
Omul vorbeşte pentru că Dumnezeu îl îndeamnă la vorbire prin capacitatea şi tre- 
buinţa ce i-a sădit-o spre aceasta, dar omul vorbeşte pentru că gândeşte, iar 
aceasta arată că el gândeşte nu numai pentru a descoperi prin gândirea lui tot mai 
mult pe Dumnezeu cel infinit în opera creaţiei şi pentru a-L lăuda pentru înţelep- 
ciunea şi puterea Lui arătată în creaţie, ci şi pentru a comunica cu ceilalţi oameni şi 
pentru a-L lăuda împreună cu aceia pe Dumnezeu şi pentru a creşte spiritual 
împreună. Omul nu poate creşte spiritual deplin numai în relaţia cu Dumnezeu. 
Oamenii îşi răspund şi unul altuia prin gândire şi vorbire, pentru că Dumnezeu a 
sădit în ei această trebuinţă, deci le-a cerut aceasta. 

d. Raţiunile lucrurilor şi sensul lor în comuniunea noastră cu Dumnezeu. 

Potrivit credinţei noastre, omul începe să descopere raţiunile lucrurilor prin 
descoperirea folosului lor material, dar concomitent cu aceasta şi prin căutarea 
sensului lor mai înalt, prin explicarea rostului lor. Lucrurile sunt raţionale cu acest 
dublu scop: de a fi de folos omului pentru a se întreţine biologic, dar şi în scopul 
de a spori spiritual prin cunoaşterea sensurilor şi al conformităţii tot mai înalte a 

lor cu el şi al ultimului sens al lor care e Dumnezeu, Care răspunde cel mai deplin 
setei de împlinire infinite a omului. Sensul lucrurilor i se lărgeşte prin faptul că ele 
constituie conţinutul gândirii comune şi al comunicării verbale cu ceilalţi, deci al 
comuniunii tot mai intime în general, al acordului pe care-1 realizează cu ceilalţi pe 
baza lor, al îmbogăţirii şi unirii spirituale reciproce. Dar în această comunicare 
oamenii îşi descoperă şi ceea ce e în ei mai presus de trebuinţele materiale. Se 
descoperă ca subiecte care caută un sens spiritual suprem al lucrurilor şi al lor 
înseşi. Această comunicare îşi descoperă ea însăşi nu numai o raţionalitate perma- 
nentă, ci şi nişte sensuri tot mai înalte. Şi odată cu aceasta lucrurile înseşi îşi 
descoperă sensuri continuu noi în întreţinerea şi înălţarea acestei comuniuni. 
Oamenii descoperă că trebuie să se comporte într-un anumit fel cu lucrurile, pen- 
tru ca ele să promoveze comuniunea între ei şi să nu o împiedice. Aceasta 
înseamnă că ei nu trebuie să se lase dominaţi de ele, cu uitarea trebuinţelor lor 
spirituale; ci că trebuie să le folosească cu o anumită cumpătare, să se deprindă a 
le face prilej de practicare a unei atenţii şi generozităţi reciproce, să vadă superiori- 
tatea nesfârşită a persoanelor semenilor în comparaţie cu lucrurile, să vadă trans- 
parenţa lor. Acestea îşi descoperă astfel sensul unor mijloace de creştere spirituală 
a oamenilor. 

Omul sporeşte în diferitele forme de tărie spirituală, sau de virtuţi, printr-un 
anumit raport de superioritate detaşantă de lucruri, prin faptul că nu se lasă domi- 
nat în mod egoist de ele. Numai întrucât lucrurile capătă o anumită transparenţă 
sau relativitate în raport cu comuniunea interpersonalâ, ele îşi descoperă sensul lor 
din ce în ce mai profund şi importanţa lor în formarea spirituală a omului. 

Iar dacă între subiectul uman şi conţinutul lui format din raţiunile lucrurilor nu 
se poate face o despărţire, sau subiectul se dezvoltă el însuşi prin conţinutul lor, 
lucrurile ca conţinut al subiectului sunt necesare dezvoltării acestuia. în fond 
svibiectul, prin gândurile despre lucruri şi prin cuvinte, se exprimă pe sine însuşi. 
El este "adevărul". Când cuvintele nu-1 exprimă pe el însuşi, sunt cuvinte minci- 
noase. Iar lucrurile servesc pentru desfăşurarea subiectului, care fără ele rămâne o 
pură potentă. însă tot atât de necesară pentru actualizarea subiectului este 
raportarea la celelalte subiecte umane şi la Persoana absolută. Fără această 
raportare omul nu pune nici un interes în desfăşurarea subiectului său. Astfel, 
adevărul drept pe care-1 exprimă cuvintele, adică subiectul adevărat exprimat prin 
ele, include raportarea pozitivă a omului la persoanele semenilor şi la Persoana 
absolută. Dar realizând prin cuvinte raportarea aceasta, o realizează propriu-zis 
prin lucruri. O atitudine dreaptă faţă de lucruri e o atitudine dreaptă faţă de 
semeni şi faţă de Dumnezeu şi viceversa. Şi de aceasta depinde dezvoltarea 
dreaptă a noastră. 

Mai presus de toate, lucrurile îşi descoperă sensul, întrucât raţionalitatea Ier e 
văzută de om ca avându-şi în mod unitar sursa în Dumnezeu cel personal, întrucât 
sunt văzute ca mijloc al iubirii lui Dumnezeu, deci al dialogului lui Dumnezeu cu 

noi şi al dialogului între noi, dialog prin care Dumnezeu ne conduce spre o tot 
mai profundă cunoaştere a gândirii şi iubirii Lui şi la o creştere a gândirii şi iubirii 
noastre proprii în relaţia dintre noi şi cu Dumnezeu. Dialogul cu Dumnezeu prin 
lucruri contribuie la dezvoltarea noastră, întrucât acestea sunt văzute ca imagini, 
sau ca simboluri sau ca chipuri transparente ale raţiunilor lui Dumnezeu, ale sen- 
surilor urmărite de El prin crearea lor, sensuri prin care vrea să ne conducă tot mai 
mult spre Sine şi spre dezvoltarea noastră proprie, cu condiţia ca noi să Ie 
descoperim şi să le realizăm. Noi creştem astfel prin lucruri, întrucât prin ele 
cunoaştem tot mai mult intenţiile iubitoare ale lui Dumnezeu faţă de noi. Din ce se 
cunosc mai bine lucrurile, din aceea se cunosc mai mult înţelepciunea şi iubirea lui 
Dumnezeu faţă de oameni şi din ce se cunosc mai mult acestea, din aceea se văd 
în lucruri sensuri mai profunde. 

Sensul fundamental descoperit de noi în raţionalitatea lumii este că ea vine de 
la Persoana supremă şi este adresată ca unei alte persoane, adică faptul 
importanţei cu totul deosebite pe care o acordă Dumnezeu persoanei umane. 
Raţionalitatea este modul inteligibil al unei persoane de a se comunica altei per- 
soane, pentru realizarea şi dezvoltarea comuniunii între ele. Persoana e mai mult 
decât raţionalitatea, prin intenţionalitatea ei fără sfârşit îndreptată spre altul, prin 
iubirea ei nelimitată, prin libertatea nemărginită. Dar acestea nu sunt lipsite de 
sens. Raţionalitatea e modul de comunicare al sensurilor profunde implicate în 
acestea. în comuniunea treimică este sensul infinit. Din ea se comunică omului pe 
cale raţională sau inteligibilă, adaptată lui, voinţa ei de a-1 ridica şi pe el la comuni- 
unea cu ea, ca la sensul său suprem şi infinit. 

Dacă comuniunea cu semenii face lucrurile transparente şi impune o anumită 
înfrânare şi curăţie în raporturile cu ele, cu atât mai mult dă lucrurilor o asemenea 
transparenţă şi impune o înfrânare şi o curăţie în raporturile cu ele, dialogul cu 
Dumnezeu şi progresul în comuniunea cu El, care urmăreşte ca prin lucruri să ne 
conducă spre comuniunea deplină cu Sine. Dumnezeu ne cere, pe de o parte, un 
anumit respect al lucrurilor, pe de alta, o anumită cumpătare în raporturile cu ele. 
între aceste două atitudini e, de altfel, o strânsă legătură. Şi prin amândouă se for- 
tifică şi se înnobilează spiritul nostru, dar se şi promovează raporturile de dreptate, 
de respect şi de iubire între oameni şi între ei şi Dumnezeu, dat fiind că lăcomia e 
cea care aduce dezechilibru şi conflict în raporturile dintre ei cât şi depărtare de 
Dumnezeu. Lucrurile, ca imagini ale raţiunilor divine, nu trebuie înjosite printr-o 
înţelegere şi folosire murdară şi producătoare de vrajbă. Dar aceasta o putem face 
când nu ne robim în chip pătimaş lor, ci vedem în ele sensul lor divin, promovator 
de comuniune. însăşi raţionalitatea lor, pe care nu noi am creat-o, ne face trans- 
parent sensul originii lor divine şi scopul lor de a ne înălţa spre Dumnezeu. Şi 
însuşi sensul lor ne cere valorificarea cea bună a raţionalităţii lucrurilor. 

Raţionalitatea naturală a lucrurilor e numai prima treaptă a scării pe care ne 
urcăm la sensurile tot mai înalte ale lor, care echivalează cu o urcare în 

cunoaşterea gândurilor lui Dumnezeu cu privire la noi şi în cunoaşterea şi for- 
marea noastră proprie, formare care ea însăşi, la rândul ei, ne urcă la noi sensuri 
ale noastre, la o tot mai înaltă cunoaştere a lui Dumnezeu şi a sensurilor tot mai 
adânci ale lucrurilor. Dacă am putea desprinde raţionalitatea repetiţiei lucrurilor, 
de sensul lor mai adânc, responsabilitatea de a le cunoaşte ar fi numai o respon- 
sabilitate de a cunoaşte utilitatea trupească a lucrurilor. Dar întrucât nu putem 
despărţi raţionalitatea lor care se repetă, de sensurile lor, responsabilitatea de a le 
cunoaşte în sensurile adevărate ce decurg din raţionalitatea lor e şi o responsabili- 
tate de a ne forma spiritual în legătură cu ele, după voia lui Dumnezeu, neim- 
primând vreo patimă şi vreo îngustare în sensurile lor şi, prin aceasta, 
neîntunecându-le , 

Sfântul Maxim Mărturisitorul ne îndeamnă să nu punem ceva pătimaş în sen- 
surile lucrurilor, ci să ne străduim pentru a păstra sensurile lor curate, 
dumnezeieşti, deci deschise spre infinit. Acesta este rostul purificării gândurilor, 
faptelor şi deprinderilor noastre în raport cu lucrurile. Sesizăm lucrurile în sensul 
lor curat sau adevărat, când le cunoaştem în legătura lor cu Dumnezeu, sau în 
scopul în care le-a gândit Dumnezeu, în favoarea menţinerii şi dezvoltării noastre 
ca persoane în veşnicie. De aceea Sfântul Maxim Mărturisitorul cere să ne ferim de 
a altera printr-o patimă acest sens obiectiv al lucrurilor. Iar Sfântul Marcu Ascetul 
cere ca îndată ce vedem un lucru sau ne vine în minte imaginea unui lucru, sâ-1 
punem în legătură cu Dumnezeu. Sfântul Maxim spune: "înţeles pătimaş este gân- 
dul compus din patimă şi înţeles. Să depărtăm patima de înţeles şi va rămâne gân- 
dul simplu" 19 . Iar Sfântul Marcu Ascetul cere să aducem lui Dumnezeu ca jertfă 
"gândurile nemuşcate de fiare" 20 . 

6. Virtualitâţile alternative ale raportului omului cu lumea. 

Responsabilitatea tui în a le actualiza pe cele mai folositoare 

pentru creşterea spirituală a lui şi a semenilor lui 

Pentru Dumnezeu, lumea e nu numai maleabilă, flexibilă, ci şi total contin- 
genţă, în sensul că nu e necesară. Numai aşa, ea este opera libertăţii şi iubirii Lui. 
Pentru om, odată ce e dată de Dumnezeu drept condiţie a existenţei lui, contin- 
genţa ei e limitată, sau ea e mai mult maleabilă, întrucât omul dotat de Dumnezeu 
cu libertate poate face un uz întrucâtva variat de ea, dar nu se poate dispensa de 
ea însăşi. Adică el poate schimba, în anumite limite, modurile în care se poate 
folosi de ea, sau ea îi permite o folosire a ei în moduri variate. Contingenţa totală a 
lumii pentru Dumnezeu se arată în însuşi faptul că ea a fost creată în mod liber din 
nimic. Chiar omul ca creatură e pentru Dumnezeu contingent, iar pentru sine, 
maleabil sau contingent în sens limitat, întrucât nu el s-a creat pe sine, dar poate 

19. Capete despre dragoste, III, 43; Filocalia românească, II, p. 85. 

20. Despre Botez, Filocalia românească, I, ed. II, p. 282. 

face un uz extrem de variat de nesfârşitele lui virtualităţi alternative. "Gândind 
strict, pentru om nu e nimic natural, căci el însuşi nu e necesar. El este o creatură 
şi, prin aceasta, o existenţă condiţionată, şi nu una necesară. S-ar putea tot aşa de 
bine să nu existe; şi tot aşa de bine s-ar putea să fie altfel organizat. Că este şi cum 
este, o datorează numai voinţei iubitoare a lui Dumnezeu, Prin aceasta faptul şi 
modul existenţei lui sunt întemeiate în harul lui Dumnezeu" 21 . Omul e contingent 
pentru Dumnezeu, dar în acelaşi timp Dumnezeu a pus în el o valoare de partener. 

Dumnezeu s-a angajat prin crearea omului, pentru a-1 duce Ia îndumnezeire. 
Omul este transcendent ca origine şi totuşi existenţa sa este încredinţată libertăţii 
lui însuşi. El nu e încredinţat ca un obiect pasiv altcuiva, aşa cum e natura, căci are 
caracterul unei contingenţe active, şi nu pasive, ca natura. Omul e o fiinţă limitat şi 
activ contingenţă, sau maleabilă pentru sine însuşi. Dumnezeu a creat lumea total 
contingenţă pentru Sine, iar în raport cu omul, ca pasiv maleabilă pentru om, pen- 
tru ca el să-şi poată exercita maleabilitatea lui liberă şi activă în raport cu ea, 
punând în ea virtualităţi alternative pasive multiple, pentru ca omul să poată 
exercita un rol în parte creator chiar asupra sa însuşi. Omul se creează şi pe sine el 
însuşi, nu e creat numai de Dumnezeu; şi creează în parte şi lumea. El poate actu- 
aliza unele sau altele din virtualităţile lumii în mod liber, iar întrucât Dumnezeu îl 
ajută la aceasta, El însuşi rămâne cu lumea într-un raport de libertate, iar cu omul, 
într-un raport de colaborare liberă. în lume se întâlneşte astfel libertatea omului cu 
libertatea lui Dumnezeu, nu într-o ciocnire, ci într-o colaborare când omul ţine 
seama de ceea ce este propriu naturii externe şi naturii lui proprii, sau când vrea 
să meargă pe linia sporirii sale în infinitatea Celui ce este. "Căci nimic din cele 
naturale, precum nici firea însăşi nu se opune Cauzatorului firii" 21a . Nici natura, 
nici Dumnezeu nu-i sunt omului o fatalitate imuabilă, un zid nemişcat; orice 
situaţie e reparabilă în oarecare fel, oricând el întâlneşte un Dumnezeu îndurător. 

Raţionalitatea maleabilă a lumii, plină de multiple virtualităţi, corespunde inde- 
finitelor virtualităţi ale raţiunii, imaginaţiei şi puterii umane creatoare şi progresive. 

Pentru Sfinţii Părinţi, materia era o masă amorfă, întru totul neluminată, a cărei 
transfigurare era greu de înţeles. Ei moşteniseră din filosofia elină noţiunea unei 
materii opuse Logosului divin, deci oricărui logos. Unii dintre ei - ca Sfântul Maxim 
Mărturisitorul - au ajuns totuşi la ideea raţiunilor lucrurilor cu originea lor în 
Logosul divin. Astăzi noi vedem raţionalitatea deplină şi totuşi maleabilă a 
materiei, transparenţa ei raţională, capacitatea ei de a fi flexionată de raţiunea şi 
fapta conştientă umană - asemenea metalului căruia i se pot da multe forme - şi 
descoperită în lumina ei de această raţiune. Dar raţionalitatea aceasta maleabilă 
capătă sens deplin, prin actualizarea acestei maleabilitâţi, numai dacă raţiunea 
umană se conduce în această operă a ei de principii etice, de o responsabilitate 

21. W. Beinert, op. cit., p. 83. 

21a. Sf. Maxim Mărturisitorul, Opuscul» Theologica, P. G. 91, 80. 

faţă de comunitatea umană şi faţă de Dumnezeu. Prin aceasta se deschide în ea 
perspectiva unei transparenţe şi transfigurări care poate înainta până la înviere, 
prin copleşirea ei de lumina şi puterea spiritului uman umplut de lumina şi pu- 
terea Duhului dumnezeiesc. 

Adam şi Hristos sunt tipurile pentru alegerea celor două alternative ale rapor- 
tului omului cu natura: robirea spiritului lui de către fructul dulce al părţii sensibile 
a naturii sau stăpânirea ei prin spirit, desigur, nu fără efortul renunţării la dulceţile 
ei şi al durerilor crucii. Numai prin aceasta biruieşte spiritul asupra părţii sensibile 
a naturii şi o transfigurează până la înviere. 

Astfel, contingenţei pasive a naturii îi corespunde contingenţa liberă a omului. 
Prin libertate, el însuşi dispune în anumite feluri de modul fiinţării sale şi al naturii. 
Prin libertatea sa de alegere el e chip al lui Dumnezeu, care, ca model, a putut 
chiar crea sau nu lumea, şi poate fi ajutat în opera lui de actualizare a unora sau 
altora din virtualitâţile ei. 

a. Omul adaptează în mod liber legile naturii la sensurile din ce în ce mai 
înalte ale vieţii. Plantele şi într-o anumită măsură animalele pot vieţui într-o natură 
care se desfăşoară după legile repetiţiei. Oamenii care urmăresc în viaţă sensuri tot 
mai înalte într-un mod conştient şi într-o comunitate conştientă, adaptează legile 
naturii în mod liber acestor sensuri. Natura se dovedeşte capabilă de un uz 
conştient, elastic, prin alternanţele multiple ale gândirii trecute în muncă. în 
însuşirea virtuală a maleabilităţii, a contingenţei sale, natura se dovedeşte făcută 
pentru omul liber, condus de un etos al înaintării într-o comuniune eternă. De 
aceea ea devine în mod actual contingenţă prin om. Altfel, s-ar desfăşura în mod 
monoton în cadrul exclusiv şi rigid al legilor ei. Omul aduce în natură soluţii 
mereu noi, care nu decurg în mod sigur din combinarea exclusivă a factorilor daţi 
la un moment dat în ea. El aduce soluţii imprevizibile, producând combinaţii de 
factori, care nu s-ar fi produs de la sine. El introduce în ea o anumită libertate a sa 
în continuă creştere 21b . 

Aceasta înseamnă că natura este astfel structurată, încât lasă loc intervenţiilor 
umane, care nu ţin seama de totalitatea legilor ei exacte, şi că aceste legi nu sunt 
menite să dea rezultatele cele mai folositoare prin ele înseşi, ci se întregesc prin 
intervenţiile libertăţii umane. Sensul existenţei pe care-1 au oamenii într-un timp 
sau altul, felul vieţii lor spirituale, în interdependenţa lor socială, natura senti- 
mentelor fiecăruia se combină cu natura exterioară, sau o întregesc într-un mod 
care face imposibilă o separare reală a lor; sau, care face ca separarea să fie mai 
mult în planul abstract, închipuit, ales şi el de spiritul omului 21c . Imaginaţia şi li- 
bertatea creatoare umană nu se mişcă în acelaşi fel ca natura, deşi nu contrazic în 

21b. Schulte Wieting, Technik und Verantwortung, în Herder Korespondenz, 1973, 
Heft 4, p. 203. 
21c. Ibidem. 

majoritatea cazurilor efectele produse de legile naturii, sau nu le suprimă pe ace- 
lea, ci le folosesc într-un fel sau în altul. 

Modelul acestei întregiri este simbioza dintre viaţa spirituală, plină de sensuri 
şi de simţiri conştiente, şi legile fizico-chimice ale trupului. Cea dintâi nu le 
anulează pe cele din urmă, dar le ridică pe planul trăirii lor spirituale, iar cele din 
urmă nu anulează pe cea dintâi, ci constituie o bază pentru ea. Toată realitatea 
lumii e ridicată la planul unei trăiri a ei în sentimente, a înţelegerii ei în sensuri. Iar 
acestea conduc pe oameni în atitudinile, în deciziile, în responsabilităţile lor 
morale şi eficiente faţă de ea. 

Aceasta ne obligă să conchidem că legile au în ele o posibilitate elastică sau 
contingenţă pusă la dispoziţia omului pentru a o actualiza în diferite moduri, con- 
form trebuinţelor şi conţinutului de sensuri la care el a ajuns. 

Ca să înţelegem aceasta, e bine să revenim la faptul că toate forţele şi lucrurile 
naturii sunt o raţionalitate dinamică, plasticizată. Ca raţionalitate inconştientă, ea 
nu se mişcă în mod liber spre ţeluri alese de ea. Raţionalitatea naturii e numai un 
obiect supus cunoaşterii şi dirijării subiectului raţional, conştient şi liber, care e 
omul. în calitatea aceasta raţionalitatea naturii e într-o solidaritate şi continuitate cu 
raţiunea conştientă şi liberă a omului; e făcută pentru intervenţia acesteia în ea. Iar 
cum raţiunea omului, în înţelesul ei deplin, e organul de sesizare a sensurilor 
realităţii şi existenţei umane, care se descoperă mereu mai înalte, şi în ultima ana- 
liză a sensului suprem al realităţii şi al existenţei umane, raţionalitatea naturii 
serveşte acestei înaintări a raţiunii umane spre sensul suprem, ascunzând în ea 
posibilitatea de a fi înţeleasă de raţiunea umană în cadrul acelor sensuri tot mai 
înalte şi de a fi actualizată de ea în moduri care să servească tot mai mult acelora. 

Când oamenii se ridică la înţelegerea sensului fraternităţii umane şi a respon- 
sabilităţii lor reciproce, aceasta îi face să descopere în posibilităţile raţionalităţii sau 
ale legilor naturii, ceea ce serveşte într-un mod mai deplin acestei fraternităţi şi 
responsabilităţi şi tot aceasta dă naştere tehnicii, care poate apropia mai mult pe 
oameni şi poate satisface nevoile tuturor într-un grad mai deplin. 

b. Progresul spiritului uman şi al lumii prin raporturile lor întreolaltă Se poate 
spune în general că progresul în umanitate, care e progresul în cea mai autentică 
raţionalitate cunoscătoare, identic cu progresul în cunoaşterea sensului existenţei 
umane, se face odată cu progresul în cunoaşterea autentică a raţionalităţii sau a 
sensului naturii ca obiect ala raţionalităţii cunoscătoare a omului. Deci prin aceasta 
se face cunoscut tot mai mult însuşi sensul raţionalităţii naturii. 

Contingenţa raţionalităţii naturii serveşte realizării omului, sau umanizării lui, 
dat fiind că umanizarea e legată de comuniunea tot mai adâncă între oameni. 
Contingenţa naturii e antropocentrică. 

După credinţa noastră, se pare că toate aspectele lumii, sau chipurile actua- 
lizate ale bogăţiei ei contingente - descoperite de diferitele forme ale culturii 

umane în mod corespunzător cu sensurile multiple ale existenţei prin care a trecut 
sau mai trece omenirea - sunt menite să fie păstrate, sau armonizate într-un chip 
tot mai complex şi mai cuprinzător, până la chipul atotcuprinzător, corespunzător 
sensului atotcuprinzător la care va ajunge omul, în unirea lui cu Dumnezeu cel 
infinit. Contribuţiile oamenilor duhovniceşti, ale marilor creatori de artă, ale tuturor 
savanţilor şi multe din experienţele şi vederile juste ale popoarelor şi indivizilor 
vor rămâne înscrise în acest chip final atotcuprinzător al realităţii şi existenţei 
umane, umplut în întregime de Dumnezeu cel infinit. Iar aceste chipuri, chemate 
să se concentreze într-unui singur de o indefinită complexitate, nu sunt numai 
actualizări ale potentelor date în lume şi în spiritul uman, ci şi trepte noi la care 
lumea se ridică printr-o transcendere, ajutată de transcendenţa infinită divină. 

Depăşirea fiecărui chip unilateral şi al tuturor la un loc se face din intuirea 
unei desăvârşiri aflate mai presus de toate, în care chipurile acestea îşi au izvorul şi 
spre care tind, ajutate de însăşi acea ţintă finală. Formele şi treptele umanizării 
înseşi, pe care oamenii le doresc şi le depăşesc realizând sub impulsul lor alte 
chipuri ale lumii, îşi au originea în comuniunea unei iubiri interpersonale supreme 
şi înaintează spre o comuniune perfectă din puterea ei şi după asemănarea ei. 
Astfel raţionalitatea naturii îşi găseşte împlinirea ei supremă în realizarea sensului 
ultim al existenţei umane, care constă în unirea acesteia cu Dumnezeu, sensul sau 
raţiunea supremă, mai presus de orice raţiune, cum spune Sfântul Maxim Mărturisi- 
torul (Răspunsuri către Talasie, 24). 

Iar Schulte Vieting spune că simpla orientare a atitudinilor şi activităţilor 
umane după o normă imanentă care nu vede dincolo de om nimic, nu poate 
explica, nu poate adânci şi nu poate fundamenta responsabilitatea de care se simte 
stăpânită fiinţa noastră şi nu poate da puterea trebuinţei de depăşire continuă a 
sensurilor existenţei şi chipurilor lumii, la care ajunge omenirea în mod succesiv. 
Sensurile şi chipurile acestea nu se pot depăşi în alte sensuri şi în alte chipuri, 
decât numai când responsabilitatea care însufleţeşte această ridicare continuă a 
umanităţii se alimentează din perspectiva absolutului. 

în om se produce o transcendere a naturii, care nu se datoreşte numai lui şi 

* . . . ..97 

cu atât mai puţin numai naturii . 

7. Factorii care actualizează virtualităţile multiple şi alternative ale lumii 

a. Primul factor al acestei actualizări: unirea între suflet şi trup. După 
concepţia creştină, fără spirit, lumea ar fi închisă în repetarea automată a unor 
cicluri monotone mai înguste sau mai largi. Numai spiritul, prin libertatea lui, 
depăşeşte repetiţia şi poate face şi natura să o depăşească. Munca are rolul decisiv 
în prelucrarea naturii, dar ea e o însuşire a omului ca fiinţă gânditoare. Dar o 

22. K. Rahner, Weltanschauung. Schriften zur Theologie V, Benzinger Verlag, 
Einsiedeln, 1964, p. 19. 

poate face aceasta datorită faptului că spiritul uman este, pe de altă parte, inserat 
în ordinea materială a lumii, prin trupul său. Spiritul uman dispune de capacitatea 
unor decizii alternative, sau a unei transcenderi de sine însuşi, iar aceste decizii le 
poate imprima prin trupul său şi lumii exterioare. Cheia acestui rol al omului stă în 
inserarea tainică a spiritului său în lumea materială prin trupul său. Toată lumea se 
resimte de acest fapt al inserării ei în spirit prin trupul omenesc. Numai prin trup 
omul poate prelucra natura, muncind. Spiritul omenesc se poate decide într-un fel 
sau altul; dar numai prin faptul că este spiritul unui trup, deciziile lui variate se pot 
prelungi în mişcări variate ale trupului, în activitatea lui muncitoare, în care ele se 
prelungesc prin organele lui sau prin uneltele confecţionate şi mânuite tot prin el. 

Inserarea spiritului uman în trup este pârghia care ridică prin muncă lumea 
întreagă din calitatea ei de natură supusă unei repetiţii automate. în inserarea 
aceasta stă izvorul spiritualizării întregii lumi; în aceasta se dovedeşte lumea ca 
lume pentru om şi-şi împlineşte rostul ei. O rază de lumină în această taină aruncă 
faptul că lumea materială este o ţesătură a raţionalităţii plasticizate sau materia- 
lizate cu caracter de obiect, care nu-şi alege în mod conştient drumurile; iar omul 
este raţiune sau spirit ca subiect conştient de sine şi de lume şi cu capacitatea de a 
se decide şi de a se mişca din el însuşi şi de a mişca deci şi raţionalitatea plasti- 
cizată a trupului şi a lumii, care ţine de el ca un fel de trenă ce poate primi forme 
variate. Fără conştiinţa care se manifestă prin munca trupului din libertatea spiritu- 
lui, lumea n-ar fi sau nu s-ar arăta contingenţă. Lumea e şi se revelează contin- 
genţă, pentru că e în legătură cu spiritul, inserat prin trup şi prin munca lui gân- 
dită, în natură. Lumea e contingenţă pentru că e pentru om, care pe de o parte e 
legat de ea, pe de altă parte o depăşeşte. Există o anumită continuitate între lumea 
contingenţă şi spiritul uman întrupat 222 . 

Spiritul raţional uman, ca subiect în legătură cu raţionalitatea obiectivă plasti- 
cizată în trup şi în natura exterioară, poate să pună în mişcări de combinare alese 
de el raţiunile, care prin plasticizarea lor alcătuiesc lumea, sau să modifice direcţia 
mişcării lor. 

b. Trupul este interior spiritului; de aceea se poate vorbi de o non-obiectivi- 
tate a trupului. După credinţa creştină, trupul e într-un mod particular interior spi- 
ritului, participând prin aceasta la viaţa spiritului, depăşind planul biologic şi fizico- 
chimic. în trup, raţionalitatea capătă o complexitate particulară, datorită bogăţiei 
spiritului din el. La rândul ei, raţionalitatea spiritului însuşi se actualizează, într-o 
complexitate de mare fineţe şi subtilitate, în lucrarea lui asupra trupului. Pe lângă 
aceea, sensibilitatea materiei, însoţită cu durerea şi cu plăcerea deja în organismele 
animalelor, se repercutează în conştiinţa spiritului uman ca o durere şi plăcere 
trăite de conştiinţă cu o deosebită intensitate. Dar sensibilitatea aceasta, trăită de 
spirit şi de trup în comun, alcătuieşte o unitate şi e ea însăşi un prilej de dezvoltare 

22a. Ibidem. 

şi actualizare a raţionalităţii spiritului, fie pentru a pune această raţionalitate a spiri- 
tului, trăită prin trup, în slujba sensibilităţii într-un sens păgubitor libertăţii umane, 
fie pentru a întări aceasta raţionalitate tot prin trup spre fortificarea libertăţii spiri- 
tuale faţă de sensibilitatea trupului. 

Viaţa trupului face astfel parte constitutivă din viaţa sufletului nostru, a cărui 
bază este spiritul. Viaţa aceasta e în acelaşi timp primul obiect contingent al li- 
bertăţii spiritului, care ori o lasă să coboare la starea de procese aproape automate 
prin slăbirea libertăţii spiritului, ori întipăreşte în ea o libertate spirituală tot mai 
mare. în cazul al doilea, prin trup se exercită asupra lumii într-un mod accentuat 
libertatea spiritului şi lumea e astfel ridicată de spirit spre scopul superior al unirii 
ei cu spiritul suprem. Fără trup, spiritul uman n-ar putea mişca prin sine lumea 
spre sensuri alese de el, n-ar putea modifica mişcările ei, ci acestea ar rămâne 
determinate de cauze pur intrinsece lumii exterioare şi extrinsece spiritului. 
Participant la spirit ca subiect, trupul nu poate fi definit ca un obiect pur şi simplu. 
Trupul omului nu e numai materie, sau numai raţionalitate plasticizată ca obiect; ci 
materie subiectivizată, participând la spirit ca subiect. în realitatea trupului meu e 
ceva care transcende ceea ce* s-ar putea numi materialitatea lui şi mişcările ei pur 
automate, ceva ce nu se poate reduce la proprietăţile lui materiale 2 ^. 

Există o non-obiectivitate parţială a trupului. Dacă trupul meu ar fi un simplu 
obiect, el mi-ar fi tot aşa de străin ca şi natura exterioară şi n-ar mai fi un interme- 
diar între spiritul meu şi lumea exterioară. Trupul meu nu poate deveni nicicând o 
imagine completă a mea, cum pot deveni celelalte obiecte, căci face parte din 
subiectul meu care sesizează imaginea celorlalte obiecte. Nici trupul altuia, în cali- 
tatea lui de participant la subiectul aceluia, nu-mi poate deveni complet obiect. Pot 
vedea interiorul trupului meu sau' al altuia, radiografiat, deci în mişcare, dar nu văd 
calitatea lui de subiect care-1 vede ca obiect. Trupul meu formează, împreună cu 
spiritul meu, ecranul subiectiv al imaginilor tuturor obiectelor. Dar pentru aceasta 
trebuie să fie în acelaşi timp într-o legătură cu acele imagini. El este în parte 
subiect, în parte obiect. El ia parte la actul meu de gândire şi de simţire a tuturor 
obiectelor, dar e şi obiect de gândire şi de simţire. îl simt ca obiect şi ia parte la 
simţirea pe care o am despre el ca obiect, într-o calitate de participant la subiecti- 
vitatea mea. Toată lumea o simt şi o gândesc în el şi prin el. Durerea e obiect al 
simţirii mele şi act subiectiv de simţire. Şi nu numai trupul, ci lumea însăşi ia parte 
prin el Ia actul simţirii prin trupul meu, rămânând obiect al simţirii. 

Trupul nu se poate înţelege fără spiritul care 1-a organizat şi-1 penetrează, 
combinând raţiunile diferitelor elemente materiale, în sistemul de raţiuni ale trupu- 
lui, prin care se manifestă raţiunile spiritului. Trupul e adaptat continuu spiritului, 

23. Gabriel Marcel, Journal Mâtaphysique, Paris, Gallimard, 1927, p. 230. în afara de 
Gabriel Marcel a mai pus în relief caracterul de subiect al trupului, Robert Blanchet în: La 
notion du fait psychique. Essai sur Ies rapports du physique ec du mental, Paris, Alean, 
1935. 

sau e imprimat în mod particular de spirit. Trupul este rezerva primă de 
nenumărate posibilităţi contingente materiale, actualizate de spirit prin tot atâtea 
posibilităţi ale lui în stare de a fi actualizate. Dar fără trup, posibilităţile spiritului 
nu s-ar putea actualiza. într-un fel, şi sufletul se formează prin trup, sau primeşte o 
pecete a lui. 

S-a spus că trupul este imaginea şi senzaţia primă şi fundamentală a tuturor 
imaginilor şi senzaţiilor subiectului uman. Dar trupul este nu numai imaginea sau 
senzaţia-obiect, ci şi imaginea şi senzaţia-subiect. El aparţine, pe de o parte, 
subiectului care sesizează imaginile şi simte obiectele împreună cu spiritul şi, pe 
de alta, e imaginea şi senzaţia fundamentală în care sunt adunate celelalte imagini 
şi senzaţii. Acelaşi rol îl are trupul şi în ordinea acţiunii. Asupra lui lucrează pe de 
o parte spiritul, iar, pe de altă parte, el participă la lucrarea spiritului. El face tre- 
cerea de la subiectul activ, la lumea obiectelor supuse activităţii lui, fiind şi subiect 
şi obiect. 

Această mare taină de formare a trupului ca participant la subiectivitatea spiri- 
tului n-ar fi însă posibilă fără un anumit caracter raţional al materiei. Spiritul 
raţional ca subiect penetrează raţionalitatea materiei ca obiect şi o asimilează 
raţionalităţii trupului său participant la subiectivitatea sa-. O face aceasta şi prin 
însuşirea sensibilităţii raţionalităţii plasticizate sau sensibilizate ca materie. Aceasta 
deschide perspectiva subiectivizării întregului cosmos de către fiecare subiect 
uman, perspectiva trăirii lui de către om în raţiunea şi sensibilitatea lui. 

Trupul e o mare taină şi trebuie respectat ca atare. El ne este într-un fel 
transcendent înţelegerii şi arbitrarului nostru, pentru că nu e produs de noi, nici de 
părinţi, nici simplu de natură. Noi nu avem voie să-1 lăsăm pradă pornirilor infe- 
rioare în raport cu natura. în acest caz cădem noi înşine de la starea de subiect 
liber, la starea de natură, aserviţi naturii. Destinaţia trupului este ca spiritul uman 
să lucreze prin el la transfigurarea sau spiritualizarea întregului cosmos, a întregii 
naturi. El trebuie înnobilat şi transfigurat sau spiritualizat în simţirile lui, pentru ca 
prin el să transfigurăm lumea. Pilda şi puterea aceasta ni le dă Hristos. 

c. Plasticizarea chipurilor raţiunilor divine, ca creare a lumii, sau ca aducere la 
existenţă a lor. Potrivit credinţei noastre, plasticizarea ca lume reală a raţionalităţii 
lumii gândite se datoreşte unui act al creaţiei din partea unui subiect suprem. Acest 
act echivalează cu crearea lumii din nimic. De aceea, această plasticizare păstrează 
mereu în ea marca acestui nimic şi a dependenţei ei de subiectul creator suprem. 
Din taina ei se explică alte multe taine: naşterea lui Iisus Hristos fără stricarea 
fecioriei, pnevmatizarea trupului înviat, o anumită implicare a trupului nostru în 
sufletul nostru după moarte şi înainte de înviere. Căci plasticizarea se poate subţia 
şi se poate îngroşa, în funcţie de voinţa spiritului care dă raţiunilor sale forma plas- 
ticizată. Menţionăm că crearea sufletelor nu poate fi înţeleasă ca o plasticizare a 
raţiunilor lor din Dumnezeu, ca lucrurile materiale. Prin creare ele capătă o fiinţă 

reală de alt ordin. In legătură cu aceasta mai e de precizat că raţiunile lucrurilor 
primesc şi ele existenţă reală, deosebită de gândirea lor de către Dumnezeu, când 
lucrurile sunt create ca plasticizări ale raţiunilor lor. 

în orice caz, actualizarea contingenţei lumii şi prin aceasta ridicarea ei la stări 
tot mai spiritualizate, odată cu omul care se transcende spre comuniunea cu 
Persoana infinită şi spre continua îmbogăţire din Ea, este c operă a spiritului uman 
în trup. Lumea însăşi fără spiritul uman nu ar putea ieşi din cadrul rigid, liniar, al 
unei repetiţii automate. Spiritul uman întrupat poate elibera prin întărirea lui, care 
echivalează cu deplina lui eliberare de robia pasiunilor care-1 automatizează, şi 
natura, de repetiţia ei automată. Spiritul omenesc întrupat e o oglindă care, prin 
simţirea şi gândirea mijlocite de trup, adună în el, în mod conştient, raţiunile şi 
imaginile lucrurilor, făcând din toată lumea un chip unitar al conştiinţei sale, pe 
baza căruia intervine într-un anumit fel în lucruri, în forţele naturii, combinându-le 
şi dirijându-le după cum voieşte, într-o transcendere bună, când se mişcă conform 
năzuinţei şi raţiunii lui adevărate. 

Contingenţa lumii şi inserarea spiritului în ea, cu capacitatea lui de a actualiza 
această contingenţă, n-ar avea nici un sens dacă nu s-ar urmări prin aceasta o 
transfigurare a trupului şi a lumii. Omul pune pe lume pecetea nivelului spiritual 
de pe fiecare treaptă a urcuşului său, sau lumea se ridică în om la nivelul lui spiri- 
tual. Celui curat, toate îi sunt curate, cel înţelept din toate adună înţelepciune. 
Sfântul Grigorie de Nyssa spune: "Lucrarea organelor e dublă, una spre producerea 
sunetelor (a cuvintelor), cealaltă spre primirea înţelesurilor. Şi una nu se amestecă 
cu cealaltă, ci fiecare organ rămâne în lucrarea care i-a fost rânduită de fire, nes- 
tingherind pe cel vecin. Nici urechea nu vorbeşte, nici glasul nu aude... Acelaşi 
lucru se poate admira şi în lucrarea ochilor. Căci la fel acţionează mintea asupra 
celor din afara trupului şi atrage la sine chipurile celor ce se văd, înscriind în sine 
trăsăturile celor sensibile" 24 . 

întrucât atrage în sine reprezentările lumii şi înţelesurile ei, dar la nivelul spiri- 
tual la care se află, omul arată în sine toată lumea câtă o cunoaşte (şi aceasta 
reprezintă lumea în general), subiectivată la nivelul său. întrucât îşi pune pecetea 
sa pe ea, omul arată lumea exterioară personalizată conform nivelului său spiritual. 
Omul e pretutindeni. îmbogăţindu-se prin lume, pune o pecete proprie pe ea, 
extinde în zone tot mai mari pecetea personalităţii sale. Lumea se vede persona- 
lizată conform nivelului lui spiritual, în organele trupului lui; ea poartă pecetea 
nivelului spiritual al trupului său. Omul şi lumea se văd în trupul lui, ca dovada par- 
ticipării trupului la subiectul uman şi la lume. Chiar în mâinile omului muncitor şi 
artist se văd destoinicia complexă a spiritului său şi semnele lucrurilor făcute de el. 

d. Lumea ca operă a libertăţii divine. Faptul că fiinţa noastră înscrie o linie de 
transcendere proprie, în acţiunea ei de actualizare şi ridicare a lumii contingente, 

24. De hominis opificio, Migne, P. G. 44, col. 152 şi 136. 

arată că omul se află în această acţiune în relaţie cu Dumnezeu. El urcă spre 
Dumnezeu şi e ajutat în acest urcuş de Dumnezeu, când crede în El. 

După credinţa creştină, dacă lumea are o structură contingenţă, care permite 
intervenţia libertăţii umane în ea şi poate fi condusă spre stări tot mai înalte, 
înseamnă că ea e opera unui creator liber. Dacă ar fi emanaţia unei forţe imper- 
sonale, ea n-ar oferi putinţa intervenţiilor libertăţii umane în ea. Dacă lumea e 
adaptată libertăţii spiritului uman, înseamnă că e opera unui spirit personal şi liber 
şi mult mai puternic decât omul, a cărui libertate se poate manifesta într-o lume 
dată pentru el, dar pe care nu a putut-o crea el însuşi. Dacă contingenţa lumii 
implică în ea faptul că e dată pentru un spirit conştient şi liber, caracterul acesta al 
ei n-ar putea fi explicat fără un spirit care e nu numai conştient, liber şi puternic, şi 
nu numai în anumite limite, ci şi atotputernic, care a creat-o pentru manifestarea 
liberă şi conştientă a spiritului uman în ea. Dacă lumea e contingenţă, pentru că e 
adaptată unui om liber, ea e creată de un subiect atotputernic interesat de om, 
chemat să-şi manifeste prin ea libertatea lui. 

Lumea e contingenţă, pentru că e creată de un spirit liber atotputernic, pentru 
un spirit liber după chipul lui, ca un loc de întâlnire între libertatea lui şi libertatea 
chipului lui, pentru activitatea liberă a creatorului cu omul în ea. A creat-o pentru 
ca omul să o ridice la o spiritualizare supremă cu ajutorul spiritului suprem, pentru 
a se întâlni cu Dumnezeu într-o lume deplin spiritualizată prin unirea lui cu 
Dumnezeu. E creată ca un câmp al întâlnirii lucrării libere a omului cu lucrarea 
liberă a lui Dumnezeu, în vederea întâlnirii lor finale depline, prin ea. Căci dacă 
numai omul ar lucra în mod liber în ea, el n-ar putea duce lumea până la o com- 
pletă spiritualizare, adică până la întâlnirea deplină a sa cu Dumnezeu prin ea. 
Dumnezeu foloseşte lucrarea Sa liberă în lume pentru a ajuta pe om ca printr-o 
lucrare liberă a acestuia să se înalţe şi acesta şi să înalţe şi lumea spre El; pentru ca 
într-o conlucrare cu omul să ducă lumea la starea unui mediu de perfectă 
transparenţă între ei. 

în lume se împlineşte astfel un dialog al lucrării lui Dumnezeu şi a fiinţei 
umane. Lucrarea lui Dumnezeu solicită lucrarea noastră ca răspuns corespunzător 
la lucrarea Lui; ea e o lucrare uneori ajutătoare şi încurajatoare, alteori pedagogic 
pedepsitoare, care deschide fiinţei noastre noi căi folositoare de lucrare; uneori ea 
ne întăreşte lucrarea şi o încununează cu succes, alteori o împiedică, sau aduce 
insuccese şi dureri de pe urma ei, pentru că nu corespunde cu linia adevăratei 
dezvoltări a omului. Dumnezeu Se face mereu cunoscut şi tot mai cunoscut în 
lume printr-o lucrare care de cele mai multe ori nu se distinge, dar uneori se poate 
distinge ca o lucrare deosebită de cea a naturii automate, care şi ea este opera lui 
Dumnezeu, Creatorul şi Conservatorul, dar numai ca un cadru pe de o parte pre- 
vizibil, pe de alta elastic al lucrării libere a omului şi a lui Dumnezeu însuşi. 

în libertatea spiritului divin e dată atât posibilitatea intervenţiilor variate ale lui 
Dumnezeu în lume, cât şi puterea de a face ca efectele acestei intervenţii să fie cu 

mult mai extinse, mai sensibile şi mai eficiente decât intervenţiile libertăţii umane. 
Când vorbim de providenţa divină, trebuie să înţelegem lucrarea lui Dumnezeu, 
Care pe de o parte conservă lumea în starea ei elastică, contingenţă, pe de alta, o 
conduce: de obicei prin mişcarea ei naturală, dar uneori prin intervenţii directe sau 
prin activitatea umană spre ţinta ei de mediu de supremă transparenţă. 

Dacă omul nu-şi poate exercita lucrarea liberă asupra lumii decât prin trup, 
spiritul divin, prin faptul că e infinit mai puternic, poate lucra şi direct asupra ei 
fără ca să oprească în general lucrarea factorilor naturii. 

Dar El lucrează şi prin spiritul întrupat care e fiinţa noastră. în felul acesta 
lucrarea omului întărită de puterea lui Dumnezeu este în acelaşi timp o lucrare a 
omului şi a lui Dumnezeu, o lucrare sinergică. Sinergia e formula generală a 
lucrării lui Dumnezeu în lume. 

Noi nu putem şti până unde va putea ajunge în eshatologie covârşirea legilor 
naturale prin lucrarea libertăţii umane enorm potenţată de cea divină, ca lucrări 
combinate. Nu putem şti de aceea până unde poate ajunge această covârşire nici 
în cursul existenţei actuale a lumii, în unele cazuri excepţionale, ale minunilor, 
efecte ale forţei spiritului uman întărit de spiritul divin, sau ale spiritului divin 
lucrând direct asupra naturii sau a omului. 

Minunile par să biruiască întru totul legile firii. Dar pe de altă parte, în cele 
mai multe cazuri ele nu fac decât să arate naturii o deschizătură spre ţinta ei cea 
mai proprie, la care legile repetiţiei nu-i mai permit să ajungă, din pricina slăbirii 
spiritului. Aceasta o spune Sfântul Maxim Mărturisitorul prin ideea că minunile 
reprezintă o înnoire a modului în care se împlineşte raţiunea naturii umane, sau a 
naturii în general, nu o alterare a ei. Căci între natura creată şi puterile lui 
Dumnezeu, Care-Şi desăvârşeşte creatura Sa, nu este o contrazicere, aşa cum nu 
este între natură şi ceea ce e superior naturii 25 . 

Urmările păcatului fac imposibilă ajungerea naturii la ţinta ei ultimă în cursul 
vieţii terestre, chiar în cei ce, după venirea lui Hristos, se înduhovnicesc la maxi- 
mum prin credinţa în El şi printr-o vieţuire după pilda Lui. Minunile sunt conside- 
rate ca anticipări excepţionale ale stării eshatologice, în care ordinea repetiţiei va fi 
biruită pe toată întinderea naturii transfigurate, care va sluji ca mediu perfect trans- 
parent şi elastic al comunicării între oameni şi între ei şi Dumnezeu. 

Până atunci, ordinea naturii care se repetă în rânduiala legilor ei va fi 
menţinută ca un paravan care ne cere continuu de a-1 face transparent, ca un 
cadru previzibil în care să planificăm lucrarea noastră, dar asupra căruia să şi 
exercităm eficienţa lucrării noastre transformatoare şi spiritualizatoare. Până la 
sfârşitul acestei lumi, ordinea ei naturală va exista continuu penetrată într-un chip 
misterios de o ordine care e deasupra ei, aşa cum penetrează viaţa spirituală reali- 
tatea mai mult sau mai puţin statornică, deci nedesfiinţată, a vieţii în trup. 

25. Ambigua; P. G. voi. 91, col. 1341. 

Iar când minunile copleşesc total această rânduialâ stabilită, fenomenul acesta 
nu se produce pe plan general, ci numai cu obiectul sau cu subiectul respectiv în 
acel moment. Lumea ca întreg permite asemenea momente în imensul ocean al 
realităţii ei. Minunile nu distrug ţesătura generală a ordinii lumii, aşa cum porii nu 
distrug pielea trupului, nici punctele mai transparente dintr-o pânză nu distrug 
continuitatea pânzei. Ci aceste puncte atestă prezenţa unei ordini fundamentale 
care întreţine ordinea lumii şi spre care aceasta e chemată. Iar în starea ei înviată, 
întreaga pânză a naturii va deveni deplin transparentă. Această transparenţă va fi 
în acelaşi timp de o mare elasticitate, căci rigiditatea de acum e menţinută de fap- 
tul că toate sunt spre moarte. Lipsa morţii va însemna elasticitate şi libertate, sau 
contingenţă maximă, deşi chipurile de acum se vor menţine în identitatea lor; ele 
îşi vor menţine identitatea prin varietatea profundă a raţiunilor spirituale ale lor. 
Comunicabilitatea variată între ele nu va prejudicia libertatea lor, ci o va accentua. 
Morţii seamănă mai mult între ei decât oamenii vii. 

în minuni, spiritul uman întărit de cel divin, sau însuşi spiritul divin răzbate 
mai vizibil cu puterea sa prin natură. Şi pe măsură ce s-ar întări spiritul în oameni, 
el ar răzbate tot mai mult prin întregul mediu al naturii, iar în primul rând prin 
trupurile lor. 

B 
Crearea omului 

1 . Constituţia omului 

a. în trupul omenesc, raţionalitatea plasticizată îşi atinge maxima complexitate. 

După credinţa creştină, omul constă din trupul material şi din ceea ce numim 
suflet, care nu poate fi redus la materie. Sufletul străbate prin trupul material şi e 
legat de el, dar transcende materialitatea lui. Fiinţa omenească se cere respectată 
ca o fiinţă de o valoare inestimabilă. Ea e prin suflet "cineva", nu numai ceva. Ceea 
ce îl face pe om "cineva" e acest substrat înzestrat cu conştiinţă şi cu capacitatea de 
reacţii conştiente şi libere. în faţa omului ies la iveală nu numai deosebiri materiale 
de la individ la individ, ci şi acel substrat spiritual deosebit de materie. Prin acesta 
se manifestă omul ca cineva conştient şi unic. Acesta susţine în el voinţa de a fi şi 
de a se desăvârşi veşnic. Iar această unicitate, care nu poate fi înlocuită, se arată 
demnă de a dura etern. Acest substrat nu-1 putem defini în esenţa lui, ci îl putem 
doar descrie în manifestările lui, ştiind despre el, ca fapt esenţial, că face pe om un 
subiect conştient şi voluntar, unic şi de neînlocuit. 

Trupul omului este o raţionalitate palpabilă, concretă, specială, în legătură cu 
raţionalitatea palpabilă, concretă a naturii. El reprezintă cel mai complex sistem de 

raţionalitate plasticizată. Dacă raţionalitatea materializată a ordinii minerale, vege- 
tale şi animale îşi are originea într-un act creator al lui Dumnezeu, care a dat o 
existenţă proprie acestei raţionalităţi prin plasticizare, ca unui chip al nesfârşit-de- 
complexei raţionalităţi divine, şi dacă actualizarea acestei complexe raţionalităţi 
plasticizate îşi dezvoltă potentele sale, condusă continuu de influenţa raţionalităţii 
divine, în trupul omenesc această raţionalitate plasticizată îşi atinge complexitatea 
maximă. 

Trupul omenesc e o raţionalitate palpabilă specială, prin faptul că are de la 
început în sine lucrarea specială a sufletului, imprimată în el cu toată complexi- 
tatea activităţilor raţionale şi a formelor lui de sensibilitate. 

Trupul ca raţionalitate plasticizată încetează odată cu moartea. Sufletul însă nu 
e una cu această raţionalitate palpabilă şi specială a trupului şi de aceea nu 
încetează să existe odată cu trupul. Căci sufletul, a cărui prezenţă dă raţionalităţii 
palpabile a materiei calitatea de trup propriu-zis, e o raţionalitate subiectivă, 
conştientă, depăşind toată raţionalitatea şi sensibilitatea pasivă a naturii. 

Prin aceasta, chiar trupul ca participant la subiectivitatea conştientă şi liberă a 
omului nu e una cu însăşi raţionalitatea plasticizată a naturii generale. Trupul se 
deosebeşte de toată natura materială prin prezenţa sufletului în el. Trupul nu e 
numai o parte a raţionalităţii materializate a naturii generale, ci un trup uman 
străbătut de suflet. Dar el are în natură ca raţionalitate materializată o realitate în 
oarecare fel aptă de a fi transformată într-un trup capabil de o raţionalizare şi sensi- 
bilizare specială, sau de participare la raţionalitatea conştientă şi liberă a sufletului. 

Sufletul poate aduna şi influenţa prin trup întreaga lume, Iar pe deasupra e 
raţionalitate subiectivă şi nesfârşit de bogată prin legătura cu ordinea superioară. 
Nichita Stithatul o spune aceasta declarând că omul e după chipul lui Dumnezeu 
în sensul că, precum Dumnezeu are în Sine raţiunile lucrurilor înainte de a le crea, 
"aşa şi omul are într-un mod asemănător raţiunile lucrurilor şi firile şi cunoştinţa în 
sine, ca unul ce a fost făcut după chipul lui Dumnezeu ca împărat a toată 
creaţia" 26 . 

Nefiind din natura generală, sufletul nu poate dispărea în ea, odată cu 
dizolvarea trupului individual. Sufletul e produsul Spiritului conştient etern, Care, 
gândind principiile raţionale ale materiei şi plasticizându-le, aduce la existenţă în 
faţa acestor principii plasticizate, dar legat de ele, un suflet conştient, după chipul 
Lui, suflet care să gândească aceste principii şi să spiritualizeze realitatea materială 
în care ele sunt întipărite prin unirea cu Spiritul conştient etern. El este făcut să 
ridice principiile raţionale ale lucrurilor la unirea lor cu principiile eterne ale lumii 
gândite de Dumnezeu, într-un dialog de cunoaştere şi de conlucrare cu El. 

Acest chip creat al Spiritului conştient etern nu mai e adus la existenţă ca o 
raţionalitate plasticizată generală, gândită, ci ca un factor care el însuşi se gândeşte 

26. Despre suflet, ed. J. Darouzes A. A., în: Opuscules et Lettres, Sources Chrătiennes, 
nr. 81, 1961, p. 81-82. 

pe sine şi toate celelalte, asemenea Logosului. Se produce aci o întrerupere în 
acţiunea creatoare a Spiritului conştient etern. Sufletul conştient nu mai e adus la 
existenţă prin simpla gândire şi poruncă a Spiritului creator, ci, având de la început 
caracter de subiect, e chemat la existenţă, printr-un fel de reduplicare a Spiritului 
creator pe plan creat. Spiritul conştient suprem vorbeşte cu spiritul conştient creat 
ca şi cu un fel de aiter ego, dar creat. 

Spiritul conştient suprem nu poate avea decât caracter de subiect. Spiritul 
conştient creat e chip al acestui Spirit conştient necreat. Ca atare are şi el caracter 
de subiect. Dar un subiect conştient e totdeauna în dialog cu alt subiect conştient, 
sau cu alte subiecte conştiente. Conţinutul conştiinţei supreme e într-un anumit fel 
comun, dar subiectele sunt mai multe. Sufletul uman e făcut după chipul lui 
Dumnezeu cel personal, atât prin conştiinţa sa, cât şi în calitatea de subiect între 
subiecte, cu un fel de conţinut de conştiinţă umană comună. Căci Subiectul 
Logosului suprem, gânditor al raţiunilor pe care le plasticizează ca unităţi ale 
naturii, are temeiul unui dialog cu subiectele create chiar în dialogul cu celelalte 
Subiecte divine, cu un fel de conţinut de conştiinţă comun între Ele, cum e comun 
între ele şi conţinutul de conştiinţă al subiectelor create, care, până la un loc, este 
comun şi cu cel al Subiectelor divine, Acestea împărtăşind oamenilor raţiunile 
eterne ale lucrurilor. 

Dar conştiinţa creată e adusă la existenţă în legătură ontologică cu raţionali- 
tatea plasticizată a lumii, pe care Logosul după creare continuă să o gândească efi- 
cient şi să o conducă spre starea în care conştiinţa umană va putea să existe şi să 
funcţioneze în ea. El Se foloseşte spre aceasta şi de un impuls de dezvoltare pus în 
însăşi raţionalitatea plasticizată a lumii. Creaţia ajunge astfel la starea de organizare 
complexă, apropiată celei a trupului adecvat sufletului conştient adus la existenţă 
de Spiritul conştient suprem. Atunci sufletul conştient e adus la existenţă prin actul 
special creator şi iniţiator al dialogului Logosului cu el. 

Scopul creaţiei se împlineşte astfel prin aducerea la existenţă a persoanei 
conştiente create, pentru că şi Creatorul este Persoană şi pentru că creaţia are ca 
scop realizarea unui dialog între Persoana supremă şi persoanele create. 

b. Sufletul şi trupul încep să existe deodată. Precizăm că oricât ar fi de 
pregătită apariţia trupului uman printr-o conducere a naturii inferioare spre el, ca 
trup propriu-zis el nu există înainte de suflet, aşa cum nici sufletul nu începe să 
existe prin creaţie, (care e şi chemare), înainte de a începe să se formeze trupul 
său individual adecvat. 

Aşa cum trupul nu începe să se formeze de la sine, sau printr-un proces ante- 
rior, ci are de la început în sine sufletul, ca factor deosebit de natura lui, tot aşa 
nici sufletul nu există înainte de a începe să se formeze trupul său. începutul con- 
comitent al existenţei lor presupune o implicare foarte intimă a sufletului şi a 
trupului, care face imposibil de înţeles separat un suflet şi un trup în sine. Acest 

început concomitent şi în strânsă implicare a doi factori trebuie admis, odată ce 
trupul nu poate fi înţeles singur ca parte a naturii ce se depăşeşte pe sine, sau 
numai ca parte a naturii ce se depăşeşte pe sine. Pe de altă parte sufletul uman nu 
poate fi înţeles înainte de trup, căci în acest caz trupul n-ar fi părtaş de la început 
la caracterul de subiect al omului şi aceasta s-ar repercuta asupra întregii vieţi a 
omului şi a legăturii lui cu natura, ţinând sufletul în trup ca într-o temniţă şi în faţa 
naturii ca în faţa unei realităţi străine pe care nu o poate transfigura şi care nu-1 
poate îmbogăţi, aşa cum socoteşte teoria platonic-origenistă. 

Sufletul trebuie să fie de la începutul formării trupului în trup, pentru ca 
trupul să aibă această complexitate specială adecvată sufletului şi să ofere mediul 
adecvat pentru mişcarea spirituală, adică pentru gândirea şi voinţa conştienta şi 
liberă a sufletului. E drept că Geneza ne spune că Dumnezeu a format întâi trupul 
omenesc din ţărână şi apoi i-a insuflat sufletul. Dar aceasta trebuie s-o înţelegem în 
sensul că de când a început să se formeze trupul omenesc cu o complexitate bio- 
logică maximă, a avut în el sufletul insuflat de Dumnezeu, prin care Dumnezeu a 
contribuit în mod special Ia realizarea organismului biologic uman de maximă 
complexitate. De aceea, formarea trupului e considerată în Geneză ca un act cre- 
ator special al lui Dumnezeu. 

Aci lucrarea creatoare a Logosului dumnezeiesc nu a mai constat numai 
într-un nou impuls şi într-o nouă putere dată raţionalităţii generale a lumii create, 
pentru a produce noi forme analoage ale raţionalităţii sale divine, ci a intrat El 
însuşi ca subiect în relaţie dialogică creatoare cu un subiect creat ce este chip văzut 
al subiectului Său spiritual, aducând la existenţă sufletul omenesc odată cu trupul, 
în acest fel s-a putut concentra în noul subiect nu numai expresia întregii raţio- 
nalităţi plasticizate a lumii, ci şi calitatea de purtător conştient al acestei raţionalităţi. 

Logosul divin a început să vorbească cu un chip creat al Său, ca subiect, ca 
ipostas, creându-1 sau chemându-1 la existenţă, şi acest chip creat s-a manifestat de 
la început într-un organism biologic, care a început să se formeze. Prin aceasta, 
omul stă într-o relaţie conştientă, într-un dialog conştient pentru a produce în lume 
tot felul de transformări voite, după asemănarea cu Dumnezeu. 

Noile persoane umane se nasc apoi dintr-o pereche de alte persoane umane, 
prin puterea lui Dumnezeu care intră în dialog cu ele. 

Datorită faptului că nici o clipă nu există nici sufletul singur, nici trupul, 
învăţătura creştină preferă să vorbească nu de spiritul omului, ci de suflet. Căci 
prin spirit s-ar înţelege o entitate care n-are nici o calificare ce s-ar datora coexis- 
tenţei cu trupul. De aceea, pentru învăţătura creştină, spiritul nu este în om o enti- 
tate deosebită de suflet, ci, funcţiile superioare ale sufletului, dedicate mai puţin 
îngrijirii trupului şi mai mult gândirii care se poate înălţa până la gândirea 
Creatorului său. 

Sfântul Maxim Mărturisitorul consideră că omul e constituit de la început din 
suflet şi trup, pentru că el este de la început ipostasul-om, constituit din amân- 

două. Nici o parte a ipostasului-om nu vine la existenţă mai târziu, căci aceasta le-ar 
transforma pe amândouă când s-ar uni, iar omul n-ar fi om înainte de unirea lor 27 . 

Pe de altă parte, Sfântul Maxim declară că sufletul şi trupul nu se pot uni nici 
sub presiunea unei forţe exterioare, nici a unei afinităţi naturale, căci în ambele 
cazuri unirea lor s-ar datora unei forţe impersonale lipsite de libertate, şi în acest 
caz nici omul n-ar fi o fiinţă liberă. Sufletul şi trupul vin la existenţă deodată, la 
început prin creaţie, iar după aceea prin naştere şi prin voia lui Dumnezeu, ca o 
unitate, dar nu ca o unitate de substanţă, ci ca o unitate formată din amândouă 28 . 

Faptul venirii lor simultane la existenţă ca o unitate, dar nu ca unitatea unei 
singure substanţe, nu se poate explica decât prin aceea că la început omul a fost 
creat de Dumnezeu, iar apoi, prin naştere, dintr-o pereche de oameni existenţi ca 
unităţi, prin propagarea speciei-om, sau a ipostaselor umane în cadrul aceleiaşi 
specii formate din subiecte libere. Taina unirii sufletului şi a trupului în omul indi- 
vidual trimite la taina existenţei speciei-om, ca unire între suflet şi trup. Sfântul 
Simeon Noul Teolog atrage atenţia că la formarea Evei din coasta lui Adam, 
Dumnezeu nu a mai suflat în ea "suflare de viaţă", căci ea a fost luată nu din trupul 
neînsufleţit al lui Adam, ci "din coasta însufleţită" şi "pârga duhului pe care ea a 
primit-o împreună cu trupul însufleţit, Dumnezeu a fâcut-o spre suflet viu 
deplin" 29 . Dar aceasta nu înseamnă că nu are şi Dumnezeu un rol în aducerea la 
existenţă a fiecărui nou subiect uman. Chiar "scoaterea" Evei din coasta lui Adam 
e un act al lui Dumnezeu. Iar acest act dă Evei un caracter propriu, deosebit nu 
numai ca sex, ci şi ca persoană unică. Aceasta are loc la "scoaterea" fiecărui om 
dintr-o pereche anterioară. 

c. Unirea între suflet şi trup e atât de deplină, că ele formează o singură fire, 
superioară naturii. Unirea între suflet şi trup în unitatea persoanei umane e o taină 
deosebită pentru că specia-om, care uneşte natura cu spiritul, reprezintă factorul 
spiritual conştient şi liber inserat în natură ca suflet. Acest fapt dă posibilitate per- 
soanei noastre să facă un uz contingent de natură. Inserarea spiritului în natura 
materială e atât de intimă, că factorul spiritual uman nu poate fi conceput nici o 
clipă ca spirit pur, ci trebuie înţeles de la început ca suflet, sau ca spirit întrupat, ca 
spirit cu ramificările lui în trup, sau ca trup cu rădăcini în spirit. Persoana noastră e 
spirit capabil de simţire şi de cunoaştere prin simţuri, dar menţinând conştiinţa de 
sine şi libertatea şi puterea mişcării sale prin mişcarea trupului şi, prin aceasta, şi 
puterea mişcării obiectelor după cum voieşte, întrucât are trupul participant la 
actele de cunoaştere şi de mişcare ale spiritului. 

Trupul e în întregime un aparat de o sensibilitate nesfârşit de complexă. în el 
e percepută în mod nesfârşit de variat toată vibraţia lumii cu formele ei în continuă 

27. Ambigua, op. cit., col. 1324. 

28. Op. cit., col. 1101. 

29. Cuvânt etic I, în: Symăon le Nouveau Thâologien, Traitâs Thâologiques et 
Ethiques, voi. I, edit. par J. Darouzes A. A., Sources Chrâtiennes, nr. 122, p. 196. 

mişcare, precum tot prin el se exprimă relaţia la fel de complexă a persoanei 
umane cu lumea. E aparatul unei sensibilităţi şi expresivităţi inepuizabile. Dar sen- 
sibilitatea e conştientă, iar dezvoltarea acestei expresivităţi depinde în mare măsură 
de voinţă. Prin trup omul se intercalează ca un factor care întrerupe legăturile pro- 
ceselor naturii, stabilind legături voite, spiritual-naturale. Prin senzaţii, omul se 
ridică la sensurile superioare senzaţiilor din natură şi stabileşte în natură legături 
conforme cu sensurile urmărite. în trup se întâlnesc spiritul şi lumea, spiritul care 
modelează trupul la nesfârşit pentru sesizarea lumii, cum şi reacţia faţă de ea. Mai 
mult, prin trup spiritul exprimă legătura infinit de complexă a lui, pe de o parte cu 
ordinea spirituală superioară, pe de alta, cu ordinea lumii, legându-le împreună. El 
ridică prin trup lumea în orizontul superior şi imprimă acel orizont, lumii. 

Aşa cum desenul şi flexibilitatea mâinii sunt de o complexitate nesfârşită, dar 
în ele se reflectă un desen şi o flexibilitate a întregului organism din lucrarea ei 
asupra lumii, aşa faţa şi ochii redau şi ele în felul lor sensibilitatea şi expresivitatea 
nesfârşit de nuanţate ale spiritului dobândite prin relaţia lui cu lumea. Iar întrucât 
fiecare ins reprezintă în trupul lui un desen propriu al sensibilităţii şi expresivităţii, 
acesta nu poate fi numai o moştenire a desenului sensibilităţii şi expresivităţii 
părinţilor şi ale celorlalţi înaintaşi, ci e de la început manifestarea unui factor supe- 
rior naturii şi speciei umane în general. în trup se actualizează în parte de la 
început, în parte treptat, desenul sufletului personal. 

După concepţia creştină, omul nu e numai trup material, căci ca atare nu ar 
reprezenta un factor de libertate creatoare faţă de natura automată, un factor care 
actualizează lumea ca realitate contingenţă. 

Dar nu e nici o juxtapunere de spirit pur şi de trup material. Un spirit pur jux- 
tapus trupului ar menţine spiritul nepărtaş sensibilităţii şi pasiunilor prilejuite de 
convieţuirea cu trupul şi ar menţine trupul nepartaş calităţii de subiect a spiritului 
şi inapt de spiritualizarea sa şi de rolul de organ al spiritualizării lumii. 

Numai ca spirit întrupat, sau ca suflet, din primul moment al existenţei sale, 
spiritul uman e un factor inserat în lume, rămânând totuşi deosebit de natură, dar 
putând face uz de natură în mod liber. 

Sfinţii Părinţi vorbesc de partea superioară înţelegătoare a sufletului, de vouc, 
(minte), într-un fel care ar arăta că ea cunoaşte pe Dumnezeu în mod direct, intu- 
itiv, după o eliberare de toate reprezentările şi imaginile lucrurilor din lume. Unii 
teologi ortodocşi au văzut aci o deosebire între creştinismul din Răsărit şi cel din 
Occident, în sensul că Răsăritul afirmă o cunoaştere directă a lui Dumnezeu, pe 
când Occidentul, numai o cunoaştere deductivă, prin analogie 30 . Dar se pare că 
această cunoaştere directă a Iui Dumnezeu nu e înţeleasă în Răsărit ca o 
cunoaştere a unei minţi separate de trup şi de lume, ci a unei minţi care se resimte 

30. M. Lot-Borodine, L'anthropologie thâocentrique de l'Orient chrâtien comme base 
de son expârience spirituelle, în "Irenikon", 1931, nr. 1. 



LUMEA - OPERĂ A IUBIRII LUI DUMNEZEU 263 

de faptul vieţii în trup şi de toată experienţa din lume. E cunoaşterea directă a 
minţii unui trup purificat. E cunoaşterea directă a unei minţi care se resimte de 
efectul purificării în relaţie cu lumea. E o cunoaştere directă printr-o lume devenită 
transparentă. 

Sfântul Simeon consideră cunoaşterea lui Dumnezeu ca o "vedere", care e mai 
mult decât auzirea. La el, ca şi la ceilalţi Părinţi, înţelegerea nu e concepută în spi- 
ritul scolasticii ca o cunoaştere deductivă, de la distanţă, ci ca un contact, sau ca o 
"simţire" a minţii; realitatea Iui Dumnezeu iradiază o "lumină" spirituală care 
pătrunde în mintea omului, cum iradiază şi lucrurile o lumină materială. Noi nu am 
mai păstrat acest sens al "înţelegerii" decât în cazul "înţelegerii" prin simpatie a 
semenilor noştri. "Iar când auzi de lumina cunoştinţei, să nu înţelegi că aceasta e 
numai cunoştinţa celor ce ţi se spun, fără lumină... căci altfel nu se poate cunoaşte 
Dumnezeu decât prin vederea luminii trimise de El" 31 . Dar aşa cum cunoaşterea 
prin simţire a sufletului altuia o realizăm prin mijlocirea ochilor, tot astfel şi 
cunoaşterea "prin vedere" a lui Dumnezeu o realizăm prin mintea noastră unită cu 
trupul. 

Sfântul Maxim Mărturisitorul socoteşte că mintea numai prin "mişcarea" de purifi- 
care ajunge la cunoaşterea de Dumnezeu, fapt afirmat şi de Sfântul Simeon Noul 
Teolog, deci nu prin refuzul mişcării prin lume în sens origenist. Pentru el mişcarea 
spirituală prin lume, deci şi prin trupul legat de lume, are o valoare pozitivă. 

Nesepararea minţii de omul total în cunoaşterea lui Dumnezeu se datoreşte şi 
faptului că cunoaşterea deplină a lui Dumnezeu e în acelaşi timp o unire cu 
Dumnezeu a celui ce cunoaşte. Dar de unirea aceasta nu are parte numai mintea 
înţeleasă ca parte pur spirituală a sufletului, ci sufletul întreg şi chiar omul întreg. 
"Toate cele ce se mişcă îşi primesc stabilitatea în infinitatea lui Dumnezeu". Toate 
se unifică în Dumnezeu şi în înţelegerea trăită a omului, fără să dispară nici una 32 . 

Sfântul Grigorie Palama respinge teoria lui Varlaam că mintea care se 
întâlneşte cu Dumnezeu este o minte abstractă, detaşată de persoana integrală. Ea 
este mintea în care se concentrează sau în care vibrează întreaga persoană 
alcătuită din suflet şi trup, cu rezultatele experienţelor acumulate în ea, dar purifi- 
cate, făcute curate. El condamnă teoria lui Varlaam zicând: "Cea mai mare rătăcire 
elină şi izvorul a toată necredinţa... este a ridica mintea nu din cugetarea carnală, 
ci din trupul însuşi, pentru a o face să se întâlnească acolo sus cu vederile 
mintale" 33 . "Nu ni s-a spus "trupurile noastre sunt templul Duhului Sfânt care 
locuieşte în noi"? (1 Cor. 6, 19). De ce a aşezat Dumnezeu la început mintea 
(vooq) în trup? A săvârşit prin aceasta un rău? Noi socotim că e un rău ca mintea 
să fie în cugetări rele, dar nu e un rău să fie în trup, pentru că nici trupul nu e 

31. Cuvânt etic, V, op. cit., voi. II în: Sources Chrâtiennes, nr. 129, p. 98. 

32. Ambigua, Migne, P. G. voi. 91, col. 1290 C. 

33. Cuvânt despre isihaşti, a/ doi/ea din cele dintâi; ed. Hristou, voi. I, p. 397. 

rău" 34 . Sfântul Grigorie Palama nu vorbeşte de un trup golit de senzaţii, ci de un 
trup ale cărui senzaţii au fost purificate, îndreptate spre Dumnezeu. El socoteşte 
"inima", în care trebuie să se adune mintea (vouq), ca sa experieze acolo harul lui 
Dumnezeu, cel mai lăuntric organ al trupului, dar în acelaşi timp ca centrul de 
întâlnire dintre trup şi suflet şi ca organul conducător (liyeuoviKOv opyctvov). Dar 
aceasta înseamnă că nu inteligenţa pură conduce pe om şi nu ea întâlneşte pe 
Dumnezeu, ci omul total în care înţelegerea şi simţirea fac un tot. De abia acesta 
realizează raţiunea integrală a omului. Interpretând cuvântul Sfântului Macarie 
Egipteanul: "Acolo, deci, trebuie privit dacă şi-a înscris harul legile Duhului", 
Sfântul Grigorie Palama zice: "Unde, adică, acolo? în organul conducător, în tronul 
harului, unde e mintea şi toate gândurile sufletului, în inimă adică. Vezi că celor ce 
şi-au ales să fie atenţi la ei înşişi în isihie (linişte) le e cu totul necesar sâ-şi rea- 
ducă mintea şi sa o închidă în trup, şi mai ales în partea cea mai din lâuntru a 
trupului, pe care o numim inimâ"35 

După Sfântul Grigorie Palama, a lăsa mintea în cugetări abstracte dezlegate de 
fiinţa integrală a omului e o adevărată rătăcire. Omul acela e departe de sine, de 
realitate şi de Dumnezeu. 

Faţă de Varlaam, care cerea omorârea totală a părţii pasionale a sufletului, 
Sfântul Grigorie Palama nu cere o anulare a acesteia, care se leagă de trup (iuţime 
şi dorinţă), ci punerea ei în slujba binelui şi a iubirii. "Dar noi am învăţat că 
nepătimirea nu e aceasta, adică omorârea părţii pasionale, ci mutarea lucrării de la 
cele mai rele spre cele mai bune şi dumnezeieşti prin deprindere... E a celui ce s-a 
îmbogăţit cu virtuţi ca cei pătimaşi de plăcerile lor, a celui ce şi-a supus iuţimea şi 
pofta, care sunt partea pasională, părţii cunoscătoare şi raţionale a sufletului"^. 

Inserarea intimă a spiritului în trup şi calificarea lui începând din primul 
moment al existenţei lui ca spirit întrupat, sau ca suflet, nu înseamnă că sufletul nu 
poate exista după moarte şi înainte de învierea trupului, prin faptul că nu mai este 
în trup. El duce cu el calificarea sa ca suflet al trupului, cu rădăcinile trupului 
adâncite în el în cursul vieţii. Faptul acesta arată şi el că sufletul e un factor 
deosebit de trup, fără ca să fie un spirit pur, necalificat prin trup, cu care a trăit 
într-un anumit Ioc şi timp. 

d. Inserarea sufletului în trup nu poate fi decât opera unui creator liber. 

Această inserare a spiritului conştient şi liber în natură nu poate fi decât opera 
unui creator liber mai presus de lume. Dacă lumea ca natură pură ar putea fi 
emanaţia unei surse nelibere, lumea făcută pentru omul ca spirit întrupat şi deci ca 
un factor liber şi conştient ce poate face din lume un uz contingent şi o poate 
duce spre starea unui mediu total transparent şi elastic pentru dialogul între per- 

34. Op. cit., p. 393. 

35. Op. cit., p. 396. 

36. Cuvânt despre isihaşti, al doilea din cele posterioare, ed. Hristou, voi. I, p. 526. 

soanele umane şi între ele şi Dumnezeu ca persoană supremă, nu poate fi decât 
opera unui creator atotputernic, spiritual şi liber. 

Dumnezeu creează lumea în mod liber pentru a o spiritualiza, pentru a o face 
transparentă pentru Sine. Dar aceasta o poate face prin om, întrucât a inserat spi- 
ritul liber în ea prin om. Prin spiritul uman inserat în lume lucrează spiritul divin 
însuşi la spiritualizarea lumii prin lucrarea Sa în sufletul omului, dar în special prin 
întruparea Sa ca om. Dumnezeu Se face cunoscut omului prin conservarea şi con- 
ducerea naturii, într-un mod adecvat şi folositor omului, şi prin fapte excepţionale 
de atotputernicie pentru trezirea omului. Dar în toată această operă El Se 
adresează omului. Omul trebuie să fie prezent măcar pentru a cunoaşte această 
lucrare a Iui Dumnezeu în lume. Lumea se dovedeşte în tot felul ca fiind în relaţie 
cu omul, fie şi numai prin faptul că e cunoscută numai de el. 

Natura umană ca unitate între suflet şi trup cu scopul de a face lumea trans- 
parentă pentru Dumnezeu, are deci originea într-un act special creator al lui 
Dumnezeu. Această origine speciala se arată într-un mod cu totul particular în 
inserarea spiritului în natură ca suflet din primul moment al existenţei naturii 
umane, sau ca factor constitutiv al acesteia. El e creat printr-un act creator special 
al lui Dumnezeu ca să folosească lumea într-un dialog cu Dumnezeu. Numai 
datorită acestui fapt se trezeşte într-o lume pe care nu a creat-o el, dar pe care o 
constată adecvată lui, pusă la dispoziţia lui. Sufletul uman e creat de Dumnezeu 
într-un mod special, întrucât e înzestrat cu însuşiri înrudite cu cele ale lui 
Dumnezeu: conştiinţa, raţiunea cognitivă, libertatea. Sufletul uman e chemat la un 
dialog liber cu Dumnezeu prin cunoaştere şi fapte, la o folosire a lumii în mod 
liber, ca un dar al lui Dumnezeu, pentru a răspunde prin ea iubirii lui Dumnezeu 
care i-a dat-o şi a prelungi prin ea dialogul iubirii cu semenii săi. 

De aceea Dumnezeu suscită continuu libertatea oamenilor în atitudinea lor 
faţă de El prin rămânerea Sa într-un raport liber cu ei. 

Dumnezeu cheamă alte şi alte persoane la continuarea dialogului cu Sine şi a 
înălţării lumii la starea de mediu transparent al Său, prin aducerea lor la existenţă. 
Dar în aducerea noilor persoane la existenţă El colaborează cu actul de iubire al 
persoanelor umane, care se angajează cu răspunderea lor cea mai serioasă în 
aducerea la existenţă şi în creşterea altor persoane umane până la starea lor de li- 
bertate conştienta, transmiţându-le dialogul lor cu Dumnezeu şi cu semenii şi toate 
învăţămintele Lui. Astfel fiecare persoană venită la existenţă reprezintă o modali- 
tate nouă şi continuată de manifestare a libertăţii umane în dialogul cu Dumnezeu 
şi cu semenii, prin natură, pe care o organizează şi o dezvoltă în mod 
corespunzător, dar reprezintă şi o încadrare în responsabilitatea comună a tuturor 
pentru această operă. 

Fiecare persoană se inserează ca un nou ochi de transparenţă spirituala în 
pânza naturii, prin care Dumnezeu cel întrupat lucrează la adâncirea şi lărgirea 

acestei transparenţe, până la desăvârşirea ei prin înviere. Oamenii nu sunt repetiţia 
simplă a unor indivizi uniformi. Libertatea la care sunt chemaţi, uzul contingent 
sau mereu variat de natură pe care-1 fac într-o libertate continuă, impune originali- 
tatea ireductibilă a fiecărui om. Numai astfel opera de spiritualizare a naturii se 
realizează în mod amplu prin alte şi alte persoane, variate în contribuţia lor, şi prin 
Dumnezeu care-Şi variază ajutorul Său la această operă, potrivit cu specificul 
fiecărei persoane şi cu etapa la care s-a ajuns în această operă. 



2. Omul, creat printr-un act special al lui Dumnezeu 

Omul, după învăţătura creştină, e adus la existenţă de la început ca spirit 
întrupat, sau ca o unitate constituită din suflet şi trup, printr-un act creator special 
al lui Dumnezeu. Pentru aceasta trebuia să existe lumea ca natură, dar omul nu e 
opera naturii, deşi e legat de ea. 

Geneza nu spune că Dumnezeu a alcătuit întâi trupul şi apoi a suflat suflare 
de viaţă în nările lui, ci numai că "1-a făcut luând ţărână din pământ şi a suflat în 
nările lui suflare de viaţă şi s-a făcut omul cu suflet viu" (Gen. 2,7). Nu se 
menţionează nici o succesiune temporală în crearea lui Adam. Omul ca fiinţă spe- 
cială este creat în mod simultan în întregimea sa. Prin menţionarea caracterului 
bifurcat al actului de creare a omului, Geneza vrea să spună numai că omul e 
constituit din două componente: din trup şi suflet, şi că trupul e din materia gene- 
rală, iar sufletul are o înrudire specială cu Dumnezeu. "Omul este înrudit cu 
Dumnezeu", spune Sfântul Grigorie de Nyssa 37 . Iar Sfântul Macarie Egipteanul 
declară: "între Dumnezeu şi om există cea mai mare înrudire" 38 . 

Dar Geneza precizează că actul de creare a omului e un act special şi în 
partea lui referitoare la trup. Omul e pe de o parte fiinţă deosebită de natură, pe 
de alta, o fiinţă unitară şi compusă în acelaşi timp. Tot aşa actul de creare a lui e 
un act deosebit de crearea naturii. El e unitar şi bifurcat în acelaşi timp. Actul de 
creare a omului se deosebeşte de actul de creare a naturii chiar şi în componenta 
lui referitoare la trup. Dumnezeu a făcut trupul "luând ţărână din pământ", deci n-a 
poruncit simplu pământului să-1 producă, dându-i putere în scopul acesta. Prin 
aceasta a deosebit trupul de restul naturii, mai mult decât se deosebesc trupurile 
diferitelor animale, de natură. A făcut trupul pentru sufletul înrudit în mod special 
cu Dumnezeu. 

Omul însă, ca fiinţă reală "vie", vine în mod esenţial la existenţă prin suflarea 
lui Dumnezeu în nările lui. Prin faptul că omul e creat nu numai din ţărână, ci şi 
prin suflarea lui Dumnezeu în trupul făcut din această ţărână, se face vădit că el 

37. Oratio catehetica, 5, P. G. 45, col. 21 CD. 

38. Omilia 45. 

are o poziţie specială nu numai faţă de natura din care e luat trupul lui, ci şi în 
raport cu Dumnezeu. Cum se ia din făină o parte şi se pune aluat în ea, apoi se 
amestecă în toată făina, aşa e format omul dintr-o parte a naturii în care s-a intro- 
dus sufletul, ca apoi să dospească toată natura cu care rămâne în legătură, sau să 
mijlocească pentru întreaga natură Duhul lui Dumnezeu, sau să fie preotul întregu- 
lui cosmos. Sfântul Grigorie de Nazianz spune: "în calitate de pământ, sunt legat 
de viaţa de jos; dar fiind şi o părticică dumnezeiască, eu port în mine dorinţa vieţii 
viitoare" 39 . Omul va urca prin această relaţie specială a sufletului cu Dumnezeu la 
viaţa viitoare împreună cu trupul său şi cu pământul cu care stă în legătură. 

a. Chipul lui Dumnezeu, ca înrudire şi relaţie specială a omului cu Dumnezeu. 

în relaţia aceasta conştientă şi voluntară a fiinţei noastre cu Dumnezeu, datorită 
sufletului înrudit cu Dumnezeu, stă chipul lui Dumnezeu în om. Omul e după 
chipul lui Dumnezeu, pentru că, având un suflet înrudit cu Dumnezeu, tinde spre 
Dumnezeu, sau se află într-o relaţie vie cu Dumnezeu. Iar prin această relaţie 
menţine neslăbită înrudirea cu Dumnezeu. Chiar un chip biologic se menţine în 
înrudirea cu modelul său numai dacă-i vine de la model o putere continuă, sau 
dacă e între el şi model o comuniune continuă. Fenomenul acesta îl observăm şi 
între oameni. O relaţie convergentă frecventă face doi sau mai mulţi oameni să 
semene între ei. Dar dacă între un chip biologic şi modelul lui sau între doi sau 
mai mulţi oameni n-ar fi o înrudire, n-ar putea fi vorba nici de o relaţie care să 
arate şi să menţină pe unul ca chip al celuilalt. Astfel omul se menţine ca chip 
neslăbit al lui Dumnezeu numai dacă, pe baza unei înrudiri, se menţine între el şi 
Dumnezeu o relaţie vie, o comuniune continuă, în care e activ nu numai 
Dumnezeu, ci şi omul. 

Deci fiinţa noastră se arată şi se menţine ca chip al lui Dumnezeu prin relaţia 
vie, iar această relaţie e posibilă pentru că Dumnezeu 1-a făcut pe om de la 
început înrudit cu Sine şi deci capabil de relaţia cu Sine. Mai bine zis 1-a pus de la 
început în relaţie conştientă şi liberă cu Sine, chiar prin insuflarea sufletului viu 
(vezi 1 Cor. 15, 45, unde omul e numit "suflet viu", pentru a se accentua unitatea 
lui). Căci Sfinţii Părinţi spun că prin această suflare Dumnezeu a sădit în om nu 
numai sufletul înţelegător înrudit cu Dumnezeu, ci şi harul Său, ca manifestare a 
relaţiei Sale cu omul, care provoacă în om răspunsul său la actul întemeietor de 
relaţie al lui Dumnezeu. Sfântul Grigorie Palama spune: "Au văzut atunci ochii 
îngerilor sufletul omenesc, unit cu simţire şi cu trup, ca pe un alt dumnezeu, 
nefăcut numai pe pământ minte şi trup pentru bunătatea dumnezeiască, ci pentru 
prisosinţa acesteia şi configurat după harul lui Dumnezeu (icata Ssiav xâpiv 
usuop<|>cou£vov), ca să fie acelaşi trup, minte şi duh şi să fie sufletul său după chipul 
şi asemănarea dumnezeiască, ca o fiinţă deplin unitară din minte, din raţiune şi din 

39. Sfântul Grigorie de Nazianz, Poemata dogmatica, VIII, P. G. 37, col. 452. 

duh" 40 . Fiinţa noastră e înrudită cu Dumnezeu prin duhul primit, dar primeşte 
duhul pentru că e capabilă de el, pentru că e capabilă de relaţia conştientă cu 
Dumnezeu. 

Chipul e văzut aci într-o participare la Sfânta Treime şi, tocmai prin aceasta, ca 
ţinând de sufletul mintal şi raţional al omului, şi harul, ca energie necreatâ a 
Duhului Sfânt, sau ca comuniune activă cu Dumnezeu. De altfel, însuşi "sufletul 
viu", insuflat omului, este văzut de Sfântul Grigorie Palama ca veşnic viu, nemuri- 
tor şi înzestrat cu harul dumnezeiesc. "Ce i-a insuflat? Suflarea vieţii. Căci s-a făcut 
primul om spre suflet viu. Dar ce înseamnă viu? Veşnic viu, nemuritor, adică 
raţional (cuvântător). Căci nemuritorul este raţional. Şi nu numai aceasta, ci înzes- 
trat cu harul dumnezeiesc. Căci aşa este cu adevărat viu sufletul. Iar aceasta este 
identic cu "după chipul", iar, de voieşti, şi după asemănare"'' 1 . Raţiunea are tendinţa 
să continue în veci a cunoaşte, iar cuvântul are tendinţa să vorbească în veci. 

Dar identificarea raţionalului cu nemurirea se va înţelege mai bine dacă vom 
considera că existenţa omului spre moarte este neraţionalâ sau lipsită de sens, dar 
şi dacă vom privi raţionalul ca cuvântător. Omul vorbeşte pentru că e agrăit de 
Dumnezeu, pentru că e pus prin vorbire în relaţie cu Dumnezeu; şi pentru că 
vorbeşte, mai bine zis pentru că răspunde, omul nu va termina niciodată să 
răspundă, pentru că Dumnezeu nu va termina niciodată să-i spună ceea ce este El 
şi să-i arate iubirea Lui şi omul nu va termina niciodată să înţeleagă şi să vrea să 
înţeleagă şi mai mult şi să-şi exprime bucuria, recunoştinţa şi doxologia pentru 
ceea ce îi arată Dumnezeu. 

Suflarea lui Dumnezeu sădeşte în om nu atât viaţa biologică, căci aceasta o au 
şi animalele, care nu primesc o insuflare de la Dumnezeu, ci viaţa înţelegerii şi a 
comuniunii cu Sine, adică viaţa spirituală. Cu cât e mai dezvoltată înţelegerea, cu 
atât e mai dezvoltată comuniunea şi viceversa. în aceasta e chipul în întregimea 
lui. Prin insuflarea lui Dumnezeu sufletul înţelegător şi liber e pus o dată pentru 
totdeauna în om, dar odată cu el Dumnezeu intră şi în comuniune prin suflarea Sa 

40. Despre purcederea Sfântului Duh (grec), ed Hristou, voi. I, p. 85. VI. Lossky, Op. 
cit., p. 113, spune, ţinând seama de acest cuvânt al lui Palama: "Suflarea divină indică un 
mod de creaţie, în virtutea căruia spiritul uman e intim legat de har". S-ar putea înţelege 
aceasta chiar ca o legătură indisolubilă între sufletul nostru şi puterea lui Dumnezeu, Care-i 
dă posibilitatea să subziste după chipul Lui şi în acest sens chipul continuă să existe chiar în 
omul căzut, printr-o energie necreată, mai mult ca o relaţie şi ca un dialog ontologic, decît 
ca o relaţie şi ca un dialog de cunoaştere şi de iubire faţă de Dumnezeu. în acest sens poate 
fi înţeleasă, ca o nouă interpretare dată de Lossky suflării lui Dumnezeu, şi expresia 
Sfântului Grigorie de Nazianz, că suntem "părticele ale lui Dumnezeu". "Aceasta înseamnă 
că harul necreat e implicat în actul creator însuşi şi că sufletul primeşte în acelaşi timp viaţa 
şi harul, căci harul este suflarea lui Dumnezeu, "raza de dumnezeire", prezenţa de viaţă 
făcătoare a Duhului Sfânt. Dacă omul devine viu când Dumnezeu îi insuflă viaţa, este pen- 
tru faptul că harul Duhului Sfânt este principiul adevărat al existenţei noastre" (Thâologie 
Dogmatique, în rev. Messager..., 1964, p. 225-226). 

41. Op. cit., loc. cit. 

cu sufletul sădit în om. Din sufletul insuflat şi din comuniunea începută prin 
Dumnezeu, care e una cu harul Lui, răsare comuniunea omului cu El. De aceea în 
Răsărit s-a pus totdeauna în strânsă legătură harul cu natura omului, în special cu 
sufletul lui. Chiar după cădere omul, rămânând cu suflet, rămâne cu un oarecare 
har al lui Dumnezeu, sau într-o anumită aspiraţie spre Dumnezeu şi deci într-o 
relaţie cu El. 

Dumnezeu insuflă în organismul biologic suportul spiritual al sufletului căruia 
i se adresează chemarea Sa şi în acelaşi timp îi dă capacitatea să răspundă. 
Dumnezeu suflând în om începe să vorbească cu omul, sau îi dă încredinţarea că 
Dumnezeu îi vorbeşte şi el trebuie să răspundă. Odată cu sufletul îi dă conştiinţa 
că Dumnezeu îi vorbeşte şi că el trebuie să răspundă. Prin suflarea lui Dumnezeu, 
apare în om un tu al lui Dumnezeu, care e "chipul lui Dumnezeu", căci acest tu 
poate să spună şi el eu şi-i poate spune şi el lui Dumnezeu Tu. Dumnezeu îşi dă 
din nimic un partener al dialogului, dar într-un organism biologic. Suflarea spiritu- 
ală a lui Dumnezeu produce o suflare spirituală ontologică a omului, sufletul spiri- 
tual înrădăcinat în organismul biologic, în dialog conştient cu Dumnezeu şi cu 
semenii. 

Iar acest dialog e menit să dureze continuu. Prin păcat comuniunea clară se 
întunecă, dar întrucât sufletul raţional rămâne în om, rămâne şi o anumită relaţie 
cu Dumnezeu, chiar dacă Dumnezeu nu mai e cunoscut ca Persoană, ci numai ca 
adevăr şi bine impersonal ce ţâşnesc din faţa acoperită a Lui. 

Fiinţa noastră, în calitatea sa de chip al lui Dumnezeu, rămâne permanent par- 
ticipantă la divin, la lumina dumnezeiască, chiar dacă nu o mai vede destul de clar. 
După sfântul Grigorie de Nazianz noi suntem "din neamul lui Dumnezeu", urmând 
în aceasta sfântului apostol Pavel (Fapte 17, 29). Sfântul Maxim declară că noi sun- 
tem "părticică" a lui Dumnezeu. Dar participarea aceasta nu e numai un fapt dat, ci 
şi unul ce se cere dezvoltat. Sfântul Maxim explică aceasta în sensul că noi avem 
ca principiu şi cauză Raţiunea divină sau Cuvântul lui Dumnezeu, având să sporim 
prin lucrarea noastră în apropierea de Dumnezeu 42 . Sfântul Grigorie de Nyssa 
leagă participarea de înrudire spunând: "E ceva care înrudeşte pe om cu 
Dumnezeu. Căci pentru a participa la Dumnezeu este indispensabil să posede în 
fiinţa sa ceva ce corespunde Celui participat" 4 '. Iar patriarhul Calist leagă de par- 
ticipare şi de înrudire dialogul în iubire, spunând că lui Dumnezeu ca iubitor îi 
corespunde din partea omului: "Iubesc, deci sunt om". Amândoi iubesc şi vor să 
fie iubiţi 44 . 

Omul a fost cinstit prin însuşi actul creaţiei sale cu calitate de chip al lui 
Dumnezeu, întrucât prin ea i s-a sădit înrudirea şi relaţia lui cu Dumnezeu. Dar 

42. Ambigua, P. G. 91, col. 1077 D. 

43. P. G. 45, col. 21 C. 

44. P. G. 147, col. 860 A.B. 

această calitate se menţine şi se dezvoltă prin relaţia continuă cu Dumnezeu de 
care omul e capabil şi după care se cere prin sufletul său. Chipul e un "dar" şi o 
"misiune" (Gabe und Aufgabe), cum spune Vfşeslavţev'* 5 . 

b. Omul ca chip al lui Dumnezeu tinde spre absolut, care e persoană. în cali- 
tate de chip, omul întreg tinde spre modelul său, spre Dumnezeu. Tot Vîşeslavţev 
spune: "Fără legătura cu Dumnezeu, omul nu poate fi cugetat. Raportarea la abso- 
lut ţine de fiinţa lui. Omul e înrădăcinat şi ancorat în absolut" 4 ". Alternarea ce o 
face teologul amintit între Dumnezeu şi absolut e necesară. Omul tinde spre 
Dumnezeu întrucât Dumnezeu e absolut şi tinde spre absolut întrucât absolutul e 
Dumnezeu personal. 

Un absolut impersonal nici nu e absolut cu adevărat. Iar un Dumnezeu per- 
sonal care n-ar fi absolut n-ar putea fi sursa deplin şi etern satisfăcătoare a omului, 
n-ar asigura existenţa lui eternă şi plenară într-o comuniune desăvârşită. Şi aceasta 
o cere omul, aceasta e dorinţa lui pe care n-o poate nesocoti şi înăbuşi. Omul nu 
se poate mulţumi să rămână închis în relaţii cu realităţi finite. El are nevoie de 
relaţie cu realitatea infinită în care se include în acelaşi timp noutatea continuă, 
care nu se identifică numai cu interesul mereu nou al omului, ci şi cu interesul 
mereu nou al acelei Persoane inepuizabile, faţă de el. Numai în această iubire 
infinită se poate odihni omul. "Inquietum est cor meum donec requiescat in te", a 
spus Fericitul Augustin. 

Raţiunea şi inima noastră se cer după comuniunea cu Persoana capabilă de o 
relaţie infinită, ca să-şi explice deplin sensul existenţei şi să-şi umple fiinţa de 
bucuria neîncetată şi fără lipsuri. Pe ea o intuieşte mintea ca sens suprem al vieţii. 
De aceea Părinţii văd chipul lui Dumnezeu manifestându-se în toate funcţiunile şi 
mişcările sufletului, sau mai bine zis ale fiinţei omeneşti. Toate se împărtăşesc de 
chipul lui Dumnezeu, de capacitatea relaţiei cu Dumnezeu şi de aspiraţia după 
comuniunea cu El. Astfel, cum spune Lossky, "caracterul de chip al lui Dumnezeu 
se atribuie când demnităţii împărăteşti a omului, superiorităţii lui în cosmosul sen- 
sibil, când e văzut în natura lui spirituală, în suflet, sau mai bine zis în puterea 
principală conducătoare a fiinţei lui dîyeuoviKOv), în minte, în facultăţile supe- 
rioare, ca înţelegerea, raţiunea sau libertatea proprie omului, în facultatea de a se 
autodetermina (auxs^ooaiov), în virtutea căreia omul e principiul propriilor sale 
acte; uneori chipul lui Dumnezeu e asimilat unei calităţi a sufletului, simplităţii, 
nemuririi, sau identificat cu facultatea de a cunoaşte pe Dumnezeu, de a participa 
la Dumnezeu" 463 . Alteori e văzut în locuirea Sfântului Duh în suflet şi alteori, ca în 
"Omiliile duhovniceşti", atribuite lui Macarie Egipteanul, chipul lui Dumnezeu se 

45. Das Ebenbild Gottes in dem Slindenfall, în voi. Kirche, Sraat und Mensch, russisch- 
otthodoxe Studieri, Genf, 1937, p. 310-311. 

46. Op. cit., p. 312. 

46a. VI. Lossky, Essai sur ia theologie mystique de l'Eglise orientale, p. 111. 

prezintă sub un dublu aspect: "întâi, el e libertatea formală a omului, liberul arbi- 
tru, sau facultatea de a alege, care nu poate fi distrusă de păcat; pe de altă parte el 
e "chipul ceresc", conţinutul pozitiv al chipului, care este comuniunea cu 
Dumnezeu, în virtutea căruia fiinţa umană înainte de păcat era îmbrăcată cu 
Cuvântul şi cu Duhul Sfânt" 47 . în sfârşit, ca la Sfântul Irineu, Sfântul Grigorie de 
Nyssa şi Sfântul Grigorie Palama, nu numai sufletul, ci şi trupul omenesc participă 
la chip, e creat după chipul lui Dumnezeu. Sfântul Grigorie Palama referă calitatea 
de chip şi la trup, întrucât identifică chipul cu omul întreg, iar omul e constituit din 
trup şi suflet. "Numele de om nu se aplică sufletului sau trupului în mod separat, 
ci la amândouă împreună, căci împreună au fost create după chipul lui 
Dumnezeu" 48 . Adică nici o componentă a omului nu are calitatea de chip în mod 
separat, ci numai întrucât omul întreg se manifestă prin fiecare parte şi funcţiune. 

Paul Evdokimov declară la rândul său: "Parcurgând câmpul imens al gândirii 
patristice, infinit de bogată şi nuanţată, se câştigă impresia că ea evită orice sis- 
tematizare pentru a salva întreaga ei supleţe uimitoare. Ea îngăduie totuşi să se 
tragă câteva concluzii fundamentale. înainte de toate trebuie înlăturată orice con- 
cepţie substanţialistâ despre chip. Acesta nu e aşezat în noi ca o parte a fiinţei 
noastre, ci totalitatea fiinţei umane e creată, sculptată "după chipul". Prima expre- 
sie a chipului constă în structura ierarhică a "omului", cu viaţa spirituală în centru. 
Chipul este această centralitate, acest primat al vieţii spirituale, animată de aspiraţia 
funciară spre absolut. Este elanul dinamic al întregii noastre fiinţe spre arhetipul ei 
divin (Origen), este aspiraţia irezistibilă a spiritului nostru spre Dumnezeu (Sfântul 
Vasile) ca persoana infinită, este erosul uman întins spre erosul divin (Sfântul 
Grigorie Palama), care îi vine în întâmpinare cu infinitatea Sa, susţinând şi în spiri- 
tul uman tensiunea spre infinit. Pe scurt, este setea inepuizabilă, intimitatea dorului 
de Dumnezeu, cum se exprimă atât de minunat Sfântul Grigorie de Nazianz: 
"Pentru Tine trăiesc, vorbesc şi cânt" (P. G. 37, col. 1327). în rezumat, fiecare facul- 
tate a spiritului uman reflectă chipul, dar acesta este în mod esenţial întregul uman 
centrat pe spiritual, al cărui caracter propriu este să se depăşească pentru a se 
arunca în oceanul infinit al Dumnezeirii, ca să găsească acolo alinarea nostalgiei 
sale. Aceasta e tensiunea icoanei spre original, a chipului spre "obârşia" sa 
(âpxrp" 49 . 

Sporirea infinită în comuniunea cu Dumnezeu este sporirea infinită în 
cunoaşterea Lui şi în participarea la El. Dacă în viaţa pământească această sporire 
se mişcă de la o treaptă la alta, întrucât pe fiecare se presimte infinitatea lui 
Dumnezeu, dar nu se gustă, în viaţa viitoare omul care a crezut se va scufunda cu 
cunoaşterea şi trăirea în infinitatea divină în aşa fel, încât nu va mai trece de la o 

47. Omilii duhovniceşti, XXII, 6, 7 etc, P. G. 34, col. 557. 

48. Prosopopeae, P. G. 150, col. 1361. 

49. L'Orthodoxie, Neuchâtel, 1959, p. 82-83. 

treaptă la alta, ci se va odihni veşnic în această infinitate. Sfântul Maxim a insistat 
pe larg asupra acestei odihne care va încununa mişcarea omului din viaţa pămân- 
tească 50 . 

însă trebuie mereu precizat că oceanul acestei infinităţi nu are caracter imper- 
sonal. De aceea Sfântul Maxim afirmă că Dumnezeu cel personal, la sânul Căruia 
se va odihni făptura, e mai presus de orice infinitate. în felul acesta "odihna" 
eternă a omului îşi va păstra pururea caracterul de comuniune. în comuniunea cu 
Dumnezeu cel personal e mai multă infinitate şi bucurie decât în orice scufundare 
în vreun ocean al infinităţii, căci e odihnă în iubirea Persoanei infinite. O scufun- 
dare într-un ocean impersonal ar însemna o contopire a persoanei umane în el. 
"Căci infinitatea e în jurul lui Dumnezeu, dar nu e Dumnezeu, Care e mai presus şi 
de ea în mod incomparabil" 51 . Infinitatea iradiază din Dumnezeu, dar El e mai pre- 
sus de ea. Ea este în El, dar El e subiectul ei, care dă incomparabil mai multă 
bucurie decât o infinitate impersonală. 

c. Chipul tinde spre asemănarea cu Dumnezeu sau spre îndumnezeire. Unirea 
aceasta maximă cu Dumnezeu, imprimarea omului de plinătatea lui Dumnezeu, 
fără contopirea cu El, este îndumnezeirea omului. în vederea ei e dat chipul lui 
Dumnezeu în om, ca aspiraţie a acestuia spre modelul său absolut. Şi în ea îşi află 
chipul împlinirea sa, ca asemănare maximală cu Dumnezeu. în chip e implicată ca 
o poruncă dumnezeiască tensiunea omului spre îndumnezeire. "Omul este o crea- 
tură care a primit porunca să devină dumnezeu", spune Sfântul Grigorie de 
Nazianz 52 , împreună cu sfântul Vasile cel Mare 53 . "Chipul implică destinaţia omului 
spre îndumnezeire" 54 , setea de infinitate, ca relaţie bilaterală. 

Asemănarea însă e nu numai starea finală de îndumnezeire, ci întreg drumul 
de dezvoltare a chipului, prin voinţa omului stimulată şi ajutată de harul lui 
Dumnezeu. De aceea Părinţii, de la cei dintâi şi până la Sfântul Grigorie Palama, 
au accentuat faptul că "chipul" se dezvoltă în "asemănare" îndeosebi prin virtuţi, 
care sunt în special opera voinţei, ajutată de har. 

Sfântul Ioan Damaschin spune: "După chipul" înseamnă aşadar mintea şi liber- 
tatea, iar "după asemănarea" - asemănarea în virtute pe cât e cu putinţă" 55 . 

Prin această deosebire între chip şi asemănare înţelegem declaraţia unor Sfinţi 
Părinţi că chipul s-a păstrat în om, deşi n-a păşit pe calea asemănării. Căci deşi 
omul după cădere a mai păstrat o anumită aspiraţie spre bine şi o anumită capaci- 
tate de a-1 face, ca şi o aspiraţie după adevăr şi o cunoaştere a unei frânturi din el, 
totuşi Părinţii nu spun că omul s-a menţinut prin aceasta în mişcarea asemănării. 

50. Ambigua, P. G. 91, col. 1031-1418. 

51. Ibid., col. 1220 C. 

52. Sfântul Grigorie de Nazianz, In Laudem Basilii, Or. 43, 48. 

53. P. G. 26, col. 560 A. 

54. P. Evdokimov, op. cit., p. 80. 

55. De fide orthodoxa, lib. II, cap. 12; P. G. 94, col. 920. 

Ba într-o anumită privinţă chiar chipul s-a slăbit, neactivându-se deplin în lucrarea 
de asemănare. Un chip deplin este un chip ce se actualizează în mişcarea de 
asemănare. Un chip ce nu se activează e oarecum un chip slăbit, dar niciodată 
deplin pierdut. De aceea se spune că Hristos a restabilit chipul, sau a aflat chipul 
pierdut. Dar nu se spune că 1-a creat din nou. 

Chipul ca tendinţă spre Dumnezeu s-a amestecat cu o tendinţă contrară; mai 
bine zis s-a păstrat ca tendinţă spre absolut, dar absolutul şi-a acoperit pentru om 
faţa personală şi ca urmare chipul omului şi-a pierdut luminozitatea, claritatea; 
trăsăturile lui au rămas, dar s-au strâmbat în parte, cum se menţin într-o caricatură 
trăsăturile unei feţe, dar strâmbate. Structurile naturii umane rămân esenţial ace- 
leaşi, dar ele se activează în mod contrar firii. 

Sfântul Grigorie Palama, după ce afirmă o dată că n-am pierdut chipul, ci 
numai asemănarea, continuă: "Nerefuzând relaţia cu cele rele, (Adam) introduce 
urâţenia necinstitoare în chipul lui Dumnezeu"; şi: "cel ce iubeşte nedreptatea 
urăşte sufletul său şi sfârtecă şi corupe chipul lui Dumnezeu (xo Kax'eiicâva 
SvaajtGîv mi axpeiGSv) şi cade într-o patimă apropiată celor stăpâniţi de furie, 
care îşi sfâşie trupurile lor în mod conştient"' 6 . 

Numai în acest sens socotim că s-ar putea accepta ceea ce spune Paul 
Evdokimov, că un chip fără asemănare e un chip redus la pasivitate: "Tradiţia 
patristică este foarte fermă: după cădere, chipul în realitatea sa proprie rămâne 
neschimbat, dar în acţiunea sa este redus la o tăcere ontologică" 57 . Credem că 
chipul e redus la pasivitatea activării potentelor sale pe calea cea dreaptă. Dar el şi 
când se activează o face într-un mod alterat; el se frământă trecând de la un lucru 
finit la altul, căutând dar negăsind mulţumirea şi odihna. De aceea e posibil ca 
chipul rămas cu potentele sale să fie readus la o activare dreaptă a lor. 

d. Dezvoltarea chipului în asemănare, prin comuniune. Cineva care răspunde 
negativ apelului altuia şi care nu vede indefinitul altuia, şi-a păstrat capacitatea şi 
necesitatea de a răspunde, dar răspunde contrar naturii sale, care rămâne în inima 
dialogului atunci când e un răspuns dat celuilalt văzut în indefinitul lui. De aceea e 
uşor ca omul să fie readus la răspunsul pozitiv. Sau omul egoist se menţine şi el 
într-o preocupare de alţii, pentru că îşi defineşte preocupările de sine în opoziţie 
cu alţii, cu o pasiune de a se afirma pe sine în raport cu alţii. Dar se preocupă de 
alţii referindu-i la sine, socotindu-se pe sine singurul absolut. în felul acesta uită de 
adevăratul absolut sau îl socoteşte impersonal, deci apt de a-1 anexa sieşi. Dar în 
esenţă, el nu poate ieşi din legătura ontologică spirituală cu alţii. Astfel e uşor de 
a-1 readuce la preocuparea pozitivă faţă de alţii. 

Apoi preocuparea negativă faţă de alţii, sau răspunsul negativ la necesităţile altora 
nu rămân nestrăpunse de ţâşnirile unor porniri de preocupare pozitivă sau de răspuns 

56. Capira physica..., 39-40, Filoc. greacă, ed. II, voi. II, p. 316. 

57. Op. cit., p. 88. 

pozitiv. Iar absolutul la care gândeşte adeseori şi spre care aspiră nu rămâne neîntrerupt 
un absolut lipsit de o faţă personală, lipsit de caracterul adevăratului absolut pentru el, 
care să dea un fundament pornirii de a răspunde cu elan pozitiv semenilor săi. De alt- 
fel, însuşi Paul Evdokimov interpretează declaraţia sa despre chipul rămas intact, dar 
pasiv, în acest sens, adăugând că "chipul a fost făcut astfel ineficace prin distrugerea 
oricărei capacităţi de asemănare". Această capacitate ţine de "chip" şi, odată ce ea a fost 
distrusă, "chipul" însuşi a slăbit. Iar la notă, Evdokimov adaugă: "Iată de ce, pierzând 
asemănarea, omul a alterat chipul" şi citează pe Sfântul Ioan Damaschin 58 . 

Sfântul Grigorie Palama declară că chipul a rămas, dar am pierdut stabilitatea 
lui, care este una cu asemănarea 59 . Dar un chip e deplin când se manifestă stator- 
nic ca chip, sau se activează în asemănare. Un chip fără asemănare nu se face 
vădit în mod integral ca chip, ci în mod alterat. Paradoxul stă în faptul că el e chip 
şi totuşi nu se poate manifesta statornic ca chip, nu se poate arăta ca un chip clar, 
ci se introduce în el o anumită ambiguitate sau duplicitate. 

Am menţionat că unirea maximală cu Dumnezeu, spre Care urcăm prin vir- 
tute, nu poate însemna scufundare în oceanul unei infinităţi impersonale. Aceasta 
n-ar mai putea însemna un om îndumnezeit prin har, dar deosebit de Dumnezeu 
după fiinţă, ci o singură şi indistinctă divinitate. 

în cazul acesta starea de îndumnezeire finală n-ar mai fi o stare de comuniune 
maximă, nici drumul spre ea, un efort spre comuniune, care ascute sentimentul de 
partener responsabil în comuniune şi întăreşte libertatea faţă de pasiunile desper- 
sonalizante sau egocentrice. în cazul unei scufundări în oceanul monoton şi mort 
al infinităţii impersonale, drumul omului ar trebui să fie o pregătire spre această 
stingere finală a conştiinţei personale, fie prin scufundarea treptată într-un eu 
pustiit de toate relaţiile, în sensul platonic-origenist, sau nirvanic, fie prin 
autoantrenarea în vârtejul ameţitor al pasiunilor, în care omul uită şi de acel eu 
ieşit din comuniune, sau se socoteşte purtat pe valurile tumultuoase ale unei mări 
de senzaţii comune, dar în afara comuniunii personale. 

Comuniunea adevărată se dezvoltă printr-o atenţie îndreptată spre ceilalţi 
oameni şi spre lumea ca operă a lui Dumnezeu, asociată cu o frânare a pasiunilor 
ca porniri nesfârşite spre finit, cu o cultivare a virtuţilor care culminează în iubirea 
de persoane, de Dumnezeu ca persoană, deci ca absolut adevărat. Aceasta deschide 
drumul spre contemplarea, în acelaşi timp sobră şi ameţitoare, a profunzimii seme- 
nilor şi a sensurilor lumii, care e potenţial infinită, pentru că semenii şi sensurile 
lumii îşi au, prin raţiunile lor în curs de revelare treptată şi nesfârşită, rădăcinile 
comune în infinitatea şi în dragostea nemărginită a lui Dumnezeu cel în Treime. 
Raţiunea trează şi elanul autodepăşirii iubitoare se unesc într-o unică metodă în 
realizarea urcuşului uman, pentru că raţiunea distinge nu numai infinitul, de finit, ci 
şi drumul luminos în infinitate, de drumul întunecos şi plin de pasiuni înrobitoare. 

58. Op. cit., p. 84-85. 

59. P. G. 150, col. 1148 B. 

e. Chipul lui Dumnezeu în noi: misterul negrăit al fiinţei noastre, trăit în 
comuniune şi legat de Sfânta Treime. După Evdokimov, în chipul nostru vedem 
"reproducerea misterului trinitar negrăit, până la nivelul profunzimii unde omul 
devine o enigmă pentru sine însuşi". "Căci e mai uşor să cunoşti cerul decât pe 
tine însuţi" 60 . 

Vîşeslavţev vorbeşte de un apofatism antropologic, care e un chip al apo- 
fatismului divin. Precum din Dumnezeu cunoaştem numai energiile Lui necreate, 
aşa şi din om cunoaştem numai energiile umane. "Precum există o teologie nega- 
tivă, care îndreaptă spre misterul Dumnezeirii, aşa exista şi o antropologie negativă 
care îndreaptă spre misterul omului" 61 . 

Dar acest mister îl trăim ca persoană, ca subiect. Şi misterul persoanei noastre, 
ca izvor de nebânuite stări, simţiri şi gânduri, îl trăim în mod viu şi actualizat în 
relaţia cu misterul persoanei semenilor noştri şi odată cu el. Misterul sau chipul 
dumnezeiesc al persoanei noastre şi al celorlalte persoane se dezvăluie şi se 
actualizează în comuniune. în comuniunea cu semenii se dezvăluie cel mai mult 
însă şi misterul prezenţei divine interpersonale. Căci numai din iubirea între 
Persoanele divine iradiază forţa iubirii noastre interpersonale. Comuniunea inter- 
personală e un chip al comuniunii treimice şi o participare la ea. Deci chipul dum- 
nezeiesc în om e un chip al Treimii şi el se arată în comuniunea umană. Sfântul 
Grigorie de Nyssa a spus că "nu într-o parte a naturii se află chipul, nici într-un 
membru al ei se găseşte harul, ci natura în totalitatea ei este chipul lui 
Dumnezeu" 62 . 

Comentând acest loc, J. Danielou zice: "Acest nou aspect al lui eîkwv va 
determina şi el un aspect al teologiei spirituale. Dacă chipul nu e decât în comuni- 
tate, viaţa spirituală va trebui să fie pe de o parte trăită în comunitate, pe de alta să 
fie orientată spre o mai desăvârşită realizare a umanităţii... în sfârşit, ea e orientată 
spre acea realizare perfectă a chipului prin unirea tuturor făpturilor în Hristos, care 
este perspectiva fundamentală a gândirii lui Grigorie... Când iubirea desăvârşită va 
fi alungat afară frica, atunci tot ce va fi mântuit se va gâsi formând o unitate şi toţi 
vor fi unul în altul, în Porumbiţa desăvârşită" 63 . 

Iar Ciprian Kern, comentând pe Sfântul Grigorie Palama, spune: "în alt înţeles, 
asemănarea cu Dumnezeu nu e numai chipul unei persoane din Sfânta Treime, ci 
a întregii Treimi de viaţă începătoare. Omul în felul acesta reflectă în sine, în struc- 
tura şi viaţa sa spirituală, viaţa intertreimică a Dumnezeirii. Aceasta au învăţat-o 

60. Op. cit., p. 80 şi Sfântul Grigorie de Nyssa, De opificio hominis, P. G. 44, 257 C. 

61. Op. cit., p. 334. 

62. P. G., 44, col. 185 C. 

63. J. Danielou, Pktonisme et thâologie mystique, p. 278. Comentar la locul Sfântului 
Grigorie de Nyssa, P. G. 44, 1316- 1321. 

Sfinţii Grigorie de Nyssa şi Chirii din Alexandria, Fericitul Teodoret, Vasile de 
Seleucia, Atanasie Sinaitul, Ioan Damaschin, Fotie" . 

Poate că e semnificativ pentru caracterul comunitar al chipului, pentru dez- 
voltarea comuna a lui, faptul că în Geneză se vorbeşte de chip în legătură cu 
crearea omului ca pereche: "Şi a făcut Dumnezeu pe om după chipul Său,' după 
chipul lui Dumnezeu 1-a făcut pe el, bărbat si femeie i-a făcut" (Gen. 1, 27). Iar 
pentru legătura caracterului comunitar al chipului cu Sfânta Treime e semnificativ 
poate faptul că imediat înainte de aceasta Geneza prezintă pe Dumnezeu vorbind 
la plural în hotărârea de a crea pe om după chipul dumnezeiesc: "Şi a zis 
Dumnezeu: să facem om după chipul şi după asemănarea Noastră" (Gen. 1, 26). 

Desigur că înainte de păcat iubirea între bărbat şi femeie nu era încărcata de 
pasiunea violentă care are ceva din stihia naturii nepersonalizate şi nespiritualizate. 
Toate structurile umane au fost coborâte prin păcat. VI. Lossky, amintind cuvintele: 
"Şi Dumnezeu a făcut pe om după chipul Sau; bărbat şi femeie i-a făcut pe ei", le 
comentează zicând: "Astfel misterul singularului şi pluralului în om reflecta misterul 
singularului şi pluralului în Dumnezeu; aşa cum principiul personal în Dumnezeu 
cere ca natura cea una să se exprime în diversitatea persoanelor, la fel în omul 
creat după chipul lui Dumnezeu. Natura umană nu poate exista în posesiunea unei 
monade; ea cere nu singurătatea, ci comuniunea, sau diversitatea cea buna a 
iubirii". Apoi zice: "Dar acest "eros" paradisiac va fi fost diferit de sexualitatea 
noastră căzută şi devorantă... Căderea a schimbat chiar sensurile cuvintelor. 
Sexualitatea, aceasta "multiplicare" pe care Dumnezeu o porunceşte şi o binecu- 
vântează, apare în universul nostru iremediabil legată de separare şi de moarte. 
Condiţia umană a cunoscut până în realitatea ei biologica o mutaţie. Iubirea umană 
n-ar fi imprimată de o astfel de nostalgie paradisiacă daca n-ar fi subzistat în ea în 
chip dureros amintirea unei condiţii primare, în care celălalt şi lumea erau 
cunoscuţi interior, în care deci moartea nu exista"" 5 . 

în deosebirea ca bărbat şi femeie umanitatea are ca fapt pozitiv o completare 
mai importantă şi deci şi prilejul unei îmbogăţiri spirituale mai accentuate. E ceea 
ce depăşeşte violenţa plăcerii sexuale, în care sensibilitatea materială a căpătat o 
forţă atât de copleşitoare, şi durează dincolo de ea. Iubirea, care se poate dezvolta 
pe baza completării spirituale dintre bărbat şi femeie, depăşeşte mărimea plăcerii 
sexuale şi se poate spune câ ea se poate adânci mai mult şi e mai durabilă când 
nu există preocuparea de această plăcere. Dar oamenii trebuiau să se înmulţească 
pentru interminabila îmbogăţire ce o prilejuieşte fiecăruia, şi umanităţii în general, 
mulţimea de relaţii variate între un număr indefinit de persoane unice în originali- 
tatea lor. Pe lângă aceea, relaţia cu fiecare persoană pune omului probleme mereu 
noi de rezolvat; relaţia cu semenii creează situaţii sociale mereu noi, probleme noi 

64. Antropologia Sv. Grigorii Pakmî (rus.), Paris, Ymca-Press 1959, p. 455. 

65. Thăologie Dogmatique, Messager..., nr. 48, p. 224, p. 355. 

în raporturile cu natura. Natura umană nu se poate îmbogăţi, nu poate ajunge la 
desăvârşire dacă nu subzistă în ipostasuri variate. Progresul nesfârşit îl realizează 
natura umana, atât în cunoaştere, cât şi în responsabilitate, în relaţiile nesfârşit de 
variate între multele ipostasuri ale acestei naturi. 

f. Persoanele, natura lor comună şi baza lor în Sfânta Treime. Dacă spre 
comuniunea fără sfârşit cu Dumnezeu şi spre creşterea spirituală în El ne atrage 
numai participarea misterioasă a chipului din noi la modelul său şi funcţiile active 
ale energiilor dumnezeieşti, spre comuniunea fără sfârşit cu semenii noştri în 
Dumnezeu, fără de care nu putem spori nici în comuniunea cu Dumnezeu, ne 
atrage nu numai participarea comună la viaţa de comuniune a Treimii şi bogăţia 
energiilor care ne comunică tuturor acea viaţă de comuniune, ci şi natura noastră 
comună, sau faptul că aceeaşi natură subzistă în multe ipostasuri. 

VI. Lossky, făcând o serie de reflexii asupra deosebirii între persoană şi 
natură, lasă să se înţeleagă într-o parte a lor existenţa unei opoziţii între persoană 
şi natură, atribuind persoanei opuse naturii intimitatea apofatică a "chipului", care 
e determinantă pentru individ. Dar când afirmă această opoziţie înţelege prin 
natură, în sensul acesta inferior al cuvântului, natura împărţită între indivizi. Cel ce 
reuşeşte să devină ipostasul întregii naturi umane nu mai e individ, ci persoană. 
Astfel, pe de o parte, el spune că pe când individul reprezintă "un anumit amestec 
de persoană cu elemente care aparţin naturii comune, dimpotrivă, persoana 
desemnează ceea ce se distinge de natură". Pe aceeaşi linie el continuă: "Omul 
determinat de natura sa, activând în virtutea proprietăţilor sale naturale, a "carac- 
terului" său, este cel mai puţin personal". Şi tot pe aceeaşi linie continuă: "Se 
încearcă o anumită dificultate faţă de dogma hristologicâ, ce vrea să vadă în voinţă 
o funcţie a naturii; ne este mai uşor să ne imaginăm persoana care vrea, care se 
afirmă, care se impune prin voinţa sa. Pe lângă aceea, ideea de persoană implică 
libertate faţă de natură; persoana este liberă faţă de natura sa, nu e determinata de 
ea. Ipostasul uman nu se poate realiza decât în renunţarea la voinţa proprie, la 
ceea ce ne determină şi ne aserveşte unei necesităţi naturale. Individualul, afir- 
marea de sine în care persoana se confundă cu natura şi pierde libertatea sa 
adevărată, trebuie înfrânt". Dar după aceasta Lossky continuă în cel mai autentic 
spirit ortodox: "Ceea ce corespunde în noi chipului lui Dumnezeu nu e deci o 
parte a naturii noastre, ci persoana care cuprinde în ea natura... Ca persoană (şi nu 
ca individ), ipostasul nu împarte natura, dând loc la mai multe naturi particulare... 
Treimea nu e trei dumnezei, ci un singur Dumnezeu... Omul se prezintă sub un 
dublu aspect: ca natură individuală, el devine o parte a totului, unul din ele- 
mentele constitutive ale universului; dar ca persoană, el nu e o parte: el conţine în 
sine totul. Natura e conţinutul persoanei, existenţa ei. O persoană care se închide 
ca individ, închizându-se în limitele naturii sale particulare, nu poate să se rea- 
lizeze deplin; ea se sărăceşte. Numai renunţând la conţinutul său propriu, dându-1 

în mod liber, adică încetând să existe pentru sine însăşi, persoana se exprimă 
deplin în natura cea una pentru toţi. Renunţând la binele său particular, ea se 
dilată infinit şi se îmbogăţeşte prin tot ce aparţine tuturor. Persoana devine chip 
desăvârşit al lui Dumnezeu, dobândind asemănarea care e desăvârşirea naturii 
comune tuturor oamenilor. Distincţia între persoană şi natură reproduce în umani- 
tate ordinea vieţii divine exprimată prin dogma trinitară" . 

Fiind întru totul de acord cu sensul pozitiv ce-1 acordă Lossky în partea a 
doua a expunerii sale naturii umane, socotim că sensul negativ ce îl atribuie naturii 
în partea primă nu se referă la natura umană propriu-zisâ, ci la o stare desfigurată 
a naturii. Sfântul Irineu spune câ omul căzut nu mai e omul adevărat 67 , adică nu 
mai are nici natura adevărată. O natură tăiată în indivizi nu mai păstrează 
trăsăturile depline şi autentice ale naturii, pentru că nu mai manifestă armonia în 
ea însăşi. Persoana a devenit individ nu pentru că s-a amestecat cu elementele 
naturii umane, ci pentru că nu cuprinde toată natura, pentru că vrea să ţină 
despărţită natura pe care o reprezintă, de natura întreagă. 

Ideea de natură ca un element neliber e împrumutată fie de la natura fizic-bio- 
logică exterioară, fie de la natura căzută, în care factorul spiritual aparţinând şi el 
naturii umane nu se mai afirmă cu toată puterea lui, ceea ce aduce şi slăbirea 
omului ca persoană. Adâncimea persoanei e în fond adâncimea naturii care este 
păstrată neştirbita. 

Foarte bine arată Lossky cum comuniunea între persoanele umane nu 
înseamnă o tendinţă a insului de a acapara natura tuturor, căci aceasta îi face pe 
aceia să-şi menţină bucăţile lor de natură, ci voinţa naturii de a fi a tuturor în 
comun, voinţa manifestată prin persoanele în care ea există în mod concret. 

De fapt Sfinţii Părinţi nu fac în general nici o deosebire de conţinut între per- 
soană şi natură. Persoana nu e decât natura în existenţa reală şi în starea normală 
toate persoanele cuprind în comun toată natura, dându-şi-o şi primind-o reciproc, 
ca în Sfânta Treime. Tocmai de aceea această stare, care e o stare ontologică şi de 
iubire în acelaşi timp, nu o pot realiza oamenii decât din puterea comuniunii de 
natură şi de iubire supremă a Sfintei Treimi, în comuniune culminantă, dacă nu de 
natură, desigur de har, sau de energie necreată şi de iubire, cu Sfânta Treime. 

Totuşi trebuie să menţionăm că Sfântul Atanasie pune în relief un alt sens al 
naturii create, inclusiv al celei umane: ea este din neant şi când cade în păcat tinde 
iarăşi spre neant 68 . Numai legătura cu Dumnezeu o menţine şi o promovează în 

66. Op. cit, p. 116-119. 

67. Adversus haereses, 5, 6, P. G. 7, col. 1138 A.B. 

68. "Prin natura sa, omul este muritor, pentru că este ieşit din nimic. Dacă ar fi păstrat 
prin contemplaţie asemănarea cu Cel ce este, el ar fi redus corupţia după natură şi ar fi 
rămas incoruptibil... Cum am spus, ei erau de o natură coruptibilă, dar prin harul participării 
la Cuvântul ar fi scăpat de această condiţie a naturii lor, dacă ar fi rămas buni" (De 
Incamati'one Verbi, în: Sources Chretiennes, ed. cit., nr. 199, p. 279). 

viaţă. Se poate deci spune că natura umană are ca bază a subzistenţei ei pe 
Dumnezeu sau că ceea ce îl face pe om capabil să se menţină ca o persoană 
nemuritoare şi profundă este spiritul divin care întăreşte spiritul lui. în acest sens 
Lossky ar avea dreptate să spună că coborârea spre starea de natură necomunica- 
tivă coboară pe om de la nivelul de persoană şi de chip al lui Dumnezeu, iar 
realizând o comuniune desăvârşită, întrucât în aceasta se implică participarea la 
comuni nea cu Dumnezeu, omul se menţine şi progresează în calitate de persoană 
şi de chip. 

Natura subzistă cu adevărat în mai multe ipostasuri şi se îmbogăţeşte la ne- 
sfârşit în relaţia completă între ele, după modelul şi din puterea comuniunii 
treimice. Ipostasul nu poate fi înţeles nici golit de natură, nici în afara relaţiei. 
Ipostasurile sunt natura în existenţa concretă şi în forma relaţiilor între ele, natura 
în dinamica relaţiilor interne ce se realizează în forma ei pluriipostatică. Ipostasul e 
un eu raportat la un tu de aceeaşi natură. Numai aşa experiază relaţii nesfârşite de 
cunoaştere şi de responsabilitate. Şi numai aşa există natura în mod real. Dar în 
forma de ipostas, natura umană realizează şi relaţia nesfârşită cu un Tu absolut. 
Ipostasul uman, ca natură umană real subzistentă, nu se poate dezvolta cu 
adevărat fără relaţia cu absolutul personal, fără responsabilitatea faţă de el. 

g. Omul ca chip special al Cuvântului, dezvoltat prin Duhul Lui. Am privit 
până aici, ca model al chipului dumnezeiesc al omului, Sfânta Treime. Dar nu tre- 
buie uitat că omul e văzut şi ca chip al Logosului divin, Care la rândul Său fiind 
chipul Tatălui a îmbrăcat la plinirea vremii şi chipul Său uman (Fii. 2, 6-7; Evr. 1, 
3). Omul este astfel "chipul" Cuvântului şi ca atare "după chipul" Tatălui. întrucât e 
chipul Cuvântului şi după chipul Tatălui, el e pus într-o relaţie cu comuniunea 
treimică şi e chemat să realizeze în planul uman o viaţă de comuniune 
asemănătoare comuniunii treimice şi din puterea Ei. Prin întrupare, Hristos a ridicat 
în om chipul dumnezeiesc la deplina Iui actualitate, adică la deplina lui comuniune 
cu Dumnezeu şi cu semenii umani. 

Ca chip al Cuvântului, omul este subiect al lucrurilor, sau împreună subiect cu 
semenii săi, având răspunderea să vadă prin lucruri raţiunile divine ale lor şi pe 
Logosul însuşi ca subiect suprem al lor şi să dezvolte cu semenii săi comuniunea 
ca împreună-subiecte ale lucrurilor, după chipul Logosului divin. 

De aceea actualizarea chipului nu constă numai în realizarea comuniunii 
depline cu Dumnezeu şi între ei a tuturor celor ce cred în Hristos, modelul divin şi 
uman al lor, ci şi într-o încadrare a întregii naturi în comuniunea omenirii transfi- 
gurate. Duhul dumnezeiesc, răspândit în plenitudinea Lui din Hristos în oamenii 
care cred în El, întărind spiritul din ei, va face nu numai trupul lor deplin elastic şi 
transparent, ci şi natura cosmică. Sfântul Maxim Mărturisitorul a insistat pe larg 
asupra acestei perspective împotriva platonismului şi origenismului, care profesa o 

desprindere a spiritului uman de trup, de lumea ca temniţă şi de istorie, pentru a 
se întoarce în pleroma de unde a căzut prin păcat. Oamenii actualizează chipul lor 
dumnezeiesc sau umanitatea lor autentică înaintând spre cunoaşterea lui 
Dumnezeu şi în asemănarea cu El şi prin înaintarea în cunoaşterea raţiunilor 
lucrurilor şi prin pătrunderea prin ele la raţiunile lor preexistente în Dumnezeu şi 
la Dumnezeu însuşi, ca şi printr-o vieţuire conformă cu simfonia acestor raţiuni. 
Omul e chemat să crească prin stăpânirea duhovnicească asupra lumii, prin trans- 
figurarea ei, prin capacitatea de a o vedea şi de a o face mediu transparent al 
ordinii spirituale ce iradiază din Persoana Cuvântului. 

El poate spori în această creştere duhovniceasca şi din ştiinţa care poate 
descoperi la un nivel tot mai înalt sensul apofatic al lumii, ascuns în Dumnezeu, 
precum poate câştiga şi din experienţele istoriei. Acestea, dacă sunt bune, duc mai 
departe comuniunea umană; dacă sunt rele, arată necesitatea ajutorului dum- 
nezeiesc pentru adevărata desăvârşire a existenţei noastre, sau ne întorc spre bine. 
Şi în general totul contribuie la descoperirea complexităţii nesfârşite a posi- 
bilităţilor umane în raporturile dintre oameni şi în raporturile lor cu natura. 
Adevăratul folos ce trebuie sâ-I câştige însă omul din istorie este fortificarea spiritu- 
lui uman pentru a actualiza în mod tot mai accentuat contingenţa trupului şi a 

naturii în raport cu spiritul lui, pentru a descoperi tot mai multe din adevăratele 

« 
virtualităţi ale naturii. 

într-un fel, natura umană comună se prelungeşte în natura cosmică, şi ea 
comună. De aceea dacă dezvoltarea comuniunii umane înseamnă o actualizare a 
caracterului de natură umană în natura comună, ea trebuie să însemne şi o ac- 
tualizare a naturii cosmice ca realitate comună. 



3. Starea primordială 

Chipul dumnezeiesc constă în structura ontologica a omului făcută să tindă 
spre comuniunea cu comuniunea supremă, cea a Persoanelor divine care sunt 
izvor al oricărei comuniuni, şi cu persoanele umane, iar asemănarea constă în acti- 
varea acestei structuri. în consecinţă starea primordiala a omului nu putea fi o 
stare de desfăşurare a chipului în virtuţile în care manifestă această comuniune, 
întrucât pentru aceasta se cerea timp. Dar starea primordială nu putea fi nici o 
lipsă a chipului ca structură ontologică în tendinţa spre această comuniune, pentru 
că o asemenea structură specific umană nu se câştigă în timp. Omul a fost de la 
început om. 

Omul a fost deci curat de pornirile rele şi cu o tendinţa spre binele comuniu- 
nii cu Dumnezeu şi cu semenii, dar nu întărit în această curăţie şi în acest bine. El 
era conştient şi liber, iar în conştiinţă şi libertate avea tendinţă spre cele bune. Dar 

el nu realizase o conştiinţă progresată a binelui şi a adevărului, nici o libertate 
asigurată împotriva posibilităţii de a fi robit de anumite pasiuni. Nu era păcătos, 
dar nici împodobit cu virtuţi dobândite şi cu gânduri curate consolidate. Avea nevi- 
novăţia celui ce nu a gustat păcatul, dar nu cea câştigată prin respingerea ispitelor. 
Era o fiinţă cu spiritul nerănit şi neslăbit de pasiuni, dar neîntărit prin exercitare în 
faptele de supunere a trupului şi a lumii, de actualizare a elasticităţii contingente a 
lumii. Trupul lui nu era robit legii automate a păcatului, dar nu avea nici forţa 
întărită prin deprindere de a rămâne imun faţă de o astfel de stare. Lumea nu 
impunea trupului şi spiritului său procesele ei ca nişte lanţuri din care nu se poate 
ieşi, dar nici nu fusese adusă sub stăpânirea duhului care îşi impune puterea lui 
asupra ei. 

Lumea avea pentai om transparenţa ce o are pentru un copil nevinovat, care 
se va putea izbi însă de opacitatea ei începând să lucreze rău, dar nu avea trans- 
parenţa aceea pe care o are pentru sfânt, care a învins în mod real opacitatea ei. 
Bunul simţ al raţiunii, în înţelegerea lucrurilor şi în alegerea faptelor, avea o clari- 
tate pe care nu a mai păstrat-o în omul tras în toate părţile de tot felul de 
cunoştinţe şi de păreri; dar el nu era verificat şi statornicit într-o fermitate 
neclâtinată printr-o experienţă critică ce se câştigă din persistenţa în bine şi din 
respingerea răului. 

Dumnezeu cel personal, creator şi proniator, Se arăta cu o evidenţă de necon- 
testat în oglinda netulburată a sufletului şi toate bunele intenţii ale omului se întâl- 
neau cu cele sugerate interior de Dumnezeu. Naturalul şi supranaturalul nu formau 
două nivele distincte, al vieţii şi al realităţii, ci erau îmbinate într-o singură ordine 
de viaţă clară şi bună în acelaşi timp. Mai ales acelei stări care nu cunoştea păcatul 
i se potriveşte afirmaţia Sfântului Maxim Mărturisitorul despre nedeosebirea între 
legea naturală şi cea supranaturală" 9 . în starea de la început, omul vedea în toate 
lucrurile, cum vede şi sfântul, darurile mereu oferite ale lui Dumnezeu şi cuvintele 
mereu adresate prin împrejurări variate produse de El. Natura însăşi era un mediu 
străveziu al lucrării şi al vorbirii actuale a lui Dumnezeu. Numai când păcatul a 
tocit sensibilitatea curată a omului pentru Dumnezeu care lucrează şi grăieşte prin 
lucruri, a fost necesară o Revelaţie 'care să se deosebească de lucrarea Lui de 
fiecare clipă prin lucruri, dar care nu mai este văzută de om. înainte de aceea, 
Dumnezeu umbla continuu prin "grădina" transparentă a lumii. 

Dacă această nevinovăţie s-ar fi consolidat prin fapte de stăruinţă în ea, forţa 
spirituală ar fi devenit aşa de mare, că legea corupţiei n-ar fi putut să-şi impună 
stăpânirea nici în lume, nici în trup. Potenţa nemuririi, pe care o avea omul în 
sine, prin spiritul său creat după chipul lui Dumnezeu, ar fi devenit o realitate. 

69. Ambigua, P. G. 91, col. 1288 A. 

Ispitele şi pasiunile nu se aflau în el ca nişte rădăcini gata să odrâslească cu o 
necesitate imperioasă; dar posibilitatea lor era dată în sensibilitatea trupului lui, 
care se putea menţine curată dacă omul ar fi acordat spiritului rolul precumpănitor, 
după cum se putea şi întina dacă lăsa această sensibilitate să se accentueze în mod 
precumpănitor trupesc. Bucurându-se de o libertate de care nu s-a mai bucurat 
omul căzut în păcat, el totuşi nu se bucura de o libertate întărită în bine, în aşa fel 
încât să rămână cu totul fermă în faţa ispitelor unei sensibilităţi precumpănitor 
trupeşti. Omul de la început îşi putea schimba mai uşor starea de curăţie în care se 
afla, de cum şi-o poate schimba un om consolidat în bine prin stăruinţa în el, dar 
nu era atras într-o astfel de schimbare de violenţa unor plăceri gustate sau a unor 
pasiuni pătrunse adânc în obişnuinţa firii. 

în acest fel de trăsături generale descriu Sfinţii Fârinţi starea primordială. 
Sfântul Ioan Damaschin spune că Dumnezeu 1-a făcut pe om "fără de păcat în fire 
şi liber în voinţă, dar fără de păcat nu ca inaccesibil păcatului, căci numai 
Dumnezeu este inaccesibil păcatului, ci ca unul ce nu avea în fire pornirea spre 
păcătuire (oukev ttj <j>uori xo âuaptaveiv exovta), ci avea această putinţă în li- 
bera alegere. Adică avea libertatea să stăruie şi să progreseze în bine, ajutat de 
harul dumnezeiesc, dar tot aşa, să se abată de la bine şi să fie în rău. Dumnezeu a 
îngăduit aceasta de dragul libertăţii, căci ceea ce se face cu sila nu e virtute" 70 . 

Dumnezeu nu a creat pe om ca pe o piesă automată în angrenajul unei naturi 
inflexibile în procesele ei, ci ca subiect liber, capabil să flexioneze procesele 
naturii, ca să facă prin ele binele de bună voie şi să-şi arate prin aceasta conformi- 
tatea cu voia cea bună a lui Dumnezeu, progresând în asemănarea cu El. O 
încadrare mecanică a omului în ordinea unei naturi mecanice ar fi fâcut fără rost 
atât crearea lumii, cât şi a omului. Dar crearea unei naturi care poate atrage pe om 
îhtr-un automatism, care pentru sensibilitatea omului cu ecou în spirit poate lua 
proporţii de pasiuni absolute, impune omului misiunea de a lupta pentru 
menţinerea şi întărirea libertăţii sale, pentru ca prin ea să elibereze atât natura cât 
şi trupul său de automatismul încadrării în ea cu rezonanţele pătimaşe în el. Omul 
nu poate deveni o piesă întru totul asemenea naturii, dar devine pătimaş când 
cade în stăpânirea ei, după cum arunci când îşi afirmă stăpânirea sa asupra ei 
devine virtuos, fortificat spiritual. Pentru aceea i s-a dat porunca să stăpânească 
asupra naturii. Dacă urma acestei porunci, îşi afirma libertatea sa şi întărirea spiri- 
tului prin ea. Porunca nu urmărea aservirea omului, ci întărirea lui în libertate şi în 
comuniunea cu Dumnezeu. Ea îi cerea omului să rămână om şi să se fortifice ca 
om, ca fiinţă superioară naturii. 

Numai fiind deasupra automatismului naturii, omul putea să şi iubească cu 
adevărat pe Dumnezeu, sau putea să fie cu adevărat virtuos. O virtute, sau o 

70. De fide onhodoxa, lib. II, cap. 12, P. G. 94, col. 92 C. 

nepăcătuire prin natură şi nu prin bunăvoinţă, nu reprezintă o forţă a spiritului. 
Sfântul Vasile răspunzând întrebării: de ce nu avem în constituţia noastră 
nepăcătuirea, răspunde: "Pentru că şi tu pe casnicii tăi îi ai binevoitori nu când îi ţii 
legaţi, ci când îi vezi împlinind de bunăvoie datoriile lor. Deci şi Dumnezeu nu 
iubeşte ceea ce facem fiind siliţi, ci ceea ce facem din virtute. Iar virtutea se 
săvârşeşte din libera alegere, nu din silă. Iar libera alegere depinde de noi. Iar 
ceea ce depinde de noi, este libertatea" 71 . 

a. Paradoxul libertăţii. Dar neurmând poruncii de a stăpâni asupra naturii, 
omul a renunţat la libertate. A renunţat la libertate însă prin libertatea însăşi, în- 
tr-un fel care lasă omului oricând posibilitatea să revină asupra acestei renunţări 
măcar în parte, sau să dorească să revină asupra ei. Dacă nu avea libertate să 
renunţe la ea în mod liber, nu i s-ar fi cerut să şi-o afirme stăpânind asupra naturii. 
Baza întregii măreţii a chipului dumnezeiesc al omului stă în libertatea Iui. Dar în 
ea a fost implicată şi putinţa căderii, putinţa de a-şi afirma libertatea renunţând în 
acelaşi timp la ea într-o anumită măsură şi de a aproba continuu, prin libertatea sa, 
renunţarea la libertate. 

"Ca să poată împlini ordinul de a deveni dumnezeu - cum zice Sfântul Vasile - 
omul trebuia să-1 poată şi refuza. Dumnezeu nu-Şi foloseşte atotputernicia în faţa 
libertăţii umane, pe care nu voieşte să o încalce, pentru că ea provine din atotpu- 
ternicia lui Dumnezeu. Desigur, omul a fost creat numai prin voinţa lui Dumnezeu, 
dar nu poate fi îndumnezeit numai prin ea. A fost necesară o singură voinţă pentru 
creaţie, dar e nevoie de două, pentru îndumnezeire. O singură voinţă, pentru a 
aduce la existenţă chipul; dar două, pentru a face chipul asemănare. Iubirea lui 
Dumnezeu e aşa de mare, că nu vrea să constrângă pe om. Căci nu este iubire fără 
respect. Voinţa divină se va supune tatonărilor, ocolirilor, revoltelor înseşi ale 
voinţei umane pentru a o aduce la o liberă consimţire. Aceasta este providenţa 
divină". "Persoana umană e cea mai înaltă creaţie numai pentru că Dumnezeu 
pune în ea posibilitatea iubirii, cum şi a refuzării ei. Dumnezeu riscă ruina eternă 
a celei mai înalte creaţii ale Sale, ca să poată fi cea mai înaltă. Paradoxul este 
ireductibil. Chiar în măreţia sa de a putea deveni dumnezeu, omul e capabil să 
poată cădea" 72 . 

b. Ambivalenţa nestricăciunii şi a nemuririi primordiale. Dat fiind că în starea 
de nepăcătuire pe care o avea omul la început era implicată comuniunea 
neîmpiedicată cu Dumnezeu, ceea ce constituie baza consistenţei naturii umane şi 
a incoruptibilităţii şi nemuririi ei după har, Sfinţii Părinţi au dreptate să atribuie 
omului dinainte de cădere starea de incoruptibilitate (nestricăciune) şi de nemurire 
şi de strălucire a Iui, în lumina Iui Dumnezeu. Căci nu se cerea omului altceva 

71. Homilia quod Deus non est aucror maloruni, P. G. 31, col. 345. 

72. VI. Lossky, Thâologie Dogmatique, în; Messager, nr. cit., p. 229. 

decât persistarea prin voinţa în acea stare de nepăcâtuire ca, întârindu-se spiritual, 
incoruptibilitatea şi nemurirea neasimilate încă deplin persoanei sale prin virtute să 
devină nişte însuşiri definitiv asimilate. Prin păcat însă oamenii au fost readuşi la 
moartea care era şi nu era proprie naturii lor. Astfel moartea şi stricăciunea ţin pe 
de o parte de natura umană, când rămâne în legătura cu Dumnezeu, firească ei, pe 
de alta sunt contrarii aspiraţiei naturii umane celei făcute din nimic, când rămâne 
în ea însăşi. Raportul lor cu natura are acelaşi înţeles paradoxal ca şi noţiunea 
însăşi a naturii: ea este o realitate de sine, distinctă de Dumnezeu, şi în acelaşi 
timp ea nu poate veni la existenţă şi nu se poate menţine şi dezvolta fără relaţia cu 
El, sau fără o anumită participare la El. 

VI. Lossky, punându-şi întrebarea: "Se poate spune că Adam, în condiţia sa 
paradisiacâ, era cu adevărat muritor?", răspunde: "Dumnezeu n-a creat moartea", 
spune înţelepciunea. Pentru teologia veche, ca cea a Sfântului Irineu, Adam nu era 
nici muritor în chip necesar, nici nemuritor în chip necesar: natura sa bogată în 
posibilităţi, maleabilă, putea fi constant hrănită de har şi transformată de el până la 
a putea depăşi toate riscurile îmbătrânirii şi morţii. Posibilităţile morţii existau; dar 
existau pentru a fi făcute imposibile. Aceasta era încercarea impusă libertăţii lui 
Adam: pomul vieţii în centrul raiului şi hrana nemuririi oferită de acesta ofereau 
posibilitatea nemuririi... Trebuie să te hrăneşti din Dumnezeu pentru a atinge în 
mod liber îndumnezeirea. Şi Adam n-a făcut- o" 73 . 

Natura maleabilă are în ea coruptibilitatea şi aceasta se actualizează întrucât 
rămâne de sine, fără suflet, iar sufletul, fără Dumnezeu. Dar prin sufletul părtaş de 
Dumnezeu, ea poate dobândi nestricăciunea. 

Sfântul Atanasie zice: "Oamenii, întorcându-se de la realităţile eterne şi, la 
sfatul diavolului, îndreptându-se spre lucrurile coruptibile, deveniră responsabili de 
coruperea lor şi de moarte... Ei erau de o natură coruptibilă, dar prin harul par- 
ticipării la Cuvântul, ar fi putut scăpa de condiţia naturii lor, dacă ar fi rămas buni. 
De fapt, din pricina Cuvântului care le era prezent, chiar corupţia după natură nu 
s-ar fi apropiat de ei" 74 . Prin spiritul părtaş de Dumnezeu, naturii umane i se 
deschidea planul nestricăciunii, al nemuririi, al noutăţiii continui, al libertăţii, al 
eliberării de monotonia facerii şi desfacerii, care pentru persoana umană indivi- 
duală înseamnă moartea. Tot Sfântul Atanasie zice: "Astfel Dumnezeu a făcut pe 
om şi a voit ca el să rămână în nestricăciune... Dar călcarea poruncii i-a readus la 
natura lor, pentru ca, ieşiţi din nimic, să sufere din nou, cu dreptate, în cursul tim- 
pului, corupţia îndreptată spre nimic... Prin natură, omul este muritor, pentru că a 
ieşit din nimic. Dacă ar fi păstrat, prin contemplare, asemănarea cu Cel ce este, ar 
fi redus corupţia cea după natură şi ar fi rămas incoruptibil" 75 . Iar Sfântul Simeon 

73. Ibid., p. 232. 

74. Sur l'lncamation du Verbe, ed. Sources Chr/etiennes, nr. 199, 1973, p. 279-281. 

75. Ibid., p. 277-279. 



LUMEA - OPERĂ A IUBIRII LUI DUMNEZEU 285 

Noul Teolog spune si el: "Fiind format din pulberea pământului şi primind suflare 
de viaţă, expresie prin care Scriptura indică sufletul înţelegător şi chipul lui 
Dumnezeu, el a fost aşezat în rai şi a primit porunca sâ-1 lucreze şi să-1 păzească. 
Cum aşa? Iată de ce: Atâta timp cât omul va păzi porunca şi va lucra potrivit cu ea, 
va rămâne nemuritor şi se va întrece cu îngerii; împreună cu ei va lăuda neîncetat 
pe Dumnezeu, va primi iluminările care vin de la El, va vedea pe Dumnezeu în 
duh şi va auzi cuvintele Lui dumnezeieşti. Dar din clipa în care va călca porunca 
ce i-a fost dată şi va mânca din pomul oprit, va fi predat morţii şi va fi lipsit de 
ochii sufletului: dezbrăcat de veşmântul de slavă, va avea urechile astupate şi, 
căzut din petrecerea cu îngerii, va fi alungat din rai. Aceasta i s-a întâmplat lui 
Adam după neascultare: a pierdut viaţa nemuritoare şi veşnicia" 7 ". 

Deci nemurirea ţinea de ataşarea la Dumnezeu, de orientarea spre Dumnezeu 
chiar prin simţuri. La început ochii omului nu scăpărau priviri viclene şi lacome, de 
pândă, de acaparare, gura lui nu era obişnuită cu cuvinte jignitoare, urechile lui nu 
sesizau înţelesuri duşmănoase sau ispititoare în cuvintele altora. Din faţa lui iradia 
lumina încrederii şi a bunătăţii. Dacă omul ar fi persistat în această legătură cu 
Dumnezeu, starea de nemurire s-ar fi consolidat în el. 

Sfântul Simeon Noul Teolog opune lucrarea întinată a simţurilor de după 
păcat, ataşată lacom de aspectul material al lumii, lucrării lor dinainte, călăuzită de 
spirit şi ţintind respectuos spre realitatea spirituală a lui Dumnezeu de dincolo de 
lucruri: "El a călcat porunca lui Dumnezeu şi şi-a plecat urechea la şuşotitul 
diavolului înşelător; s-a lăsat înduplecat de acela, ascultând cuvintele lui viclene, 
când grăia contra Stăpânului, Creatoail său; a gustat fructul pomului şi, începând 
să privească într-un mod dominat de simţuri, a privit cu pasiune goliciunea trupu- 
lui său şi a vâzut-o. Din acea clipă, a fost cu dreptate lipsit de toate avantajele şi a 
devenit surd, nemaiauzind cu urechile lui întinate cuvintele dumnezeieşti şi 
nemaipercepând acea slavă negrăită, odată ce-şi dezlipise cu voia înţelegerea sa, 
privind cu patimă fructul pomului" 77 . 

înainte de păcat, aflându-se cu Dumnezeu şi cu semenul său într-o armonie 
aşa zicând firească, chiar dacă ea nu era consolidată prin virtuţi dobândite cu 
fapta, omul se afla şi într-o armonie cu natura. Blândeţea sa nu alunga animalele 
din preajma sa. Lăcomia sa nu întina şi nu înjosea natura. Văzând pretutindeni în 
ea pe Dumnezeu, se simţea în ea ca într-un leagăn şi nu destrăma taina ei ocroti- 
toare cu analize şi cu siluiri. Vedea prin ea dincolo de ea şi forţa spiritului său 
nevinovat făcea procesele ei maleabile. Un mare simţ al solidarităţii cu toate îi 
dădea o pace cu toate. 

Omul putea deveni în mod actual "inelul" de legătură a naturii întregi cu 
Dumnezeu, cum spune Sfântul Maxim Mărturisitorul. Contrar concepţiilor pan- 

76. Cuvânt etic, XIII, în Traites thâologiques el âthiques, voi. II, ed. Sources 
Chriitiennes, nr. 129, p. 403-405. 

77. Op. cit., p. 405. 

teiste, omul nu e destinat sâ se "dezindividualizeze", sau sâ se "cosmicizeze" 
într-un tot impersonal, ci, dimpotrivă, să personalizeze lumea. "Omul nu se mântu- 
ieşte prin univers, dar universul se mântuieşte prin om. Căci omul e ipostasul cos- 
mosului întreg, care participă la el. Pământul găseşte sensul său personal, ipostaric, 
în om. Lumea urmează omului, pentru că este ca o natură a lui; e "antroposfera" 
lui, s-ar putea zice. Şi această legătură antropo-cosmică se împlineşte când se 
împlineşte legătura chipului uman cu Dumnezeu, prototipul său... Deci suntem 
responsabili de lume. Suntem cuvântul, logosul, în care lumea vorbeşte, şi nu 
depinde decât de noi ca ea să hulească sau sâ se roage. Numai prin noi, cosmosul, 
ca un trup care se prelungeşte, poate primi harul. Căci nu numai sufletul, ci şi 
trupul omului e după chipul lui Dumnezeu" 78 . Numai prin om cosmosul, care e de 
la origine o "logosferâ", poate deveni o "hristosferâ" şi o "pnevmatosferă". 



78. VI. Lossky, Thâologie Dogmatique, op. cit., p. 227. 



II 



Crearea lumii nevăzute 
Lumea duhurilor netrupeşti 



A 
îngerii buni şi rolul lor în progresul spiritual al naturii umane 

1 . Solidaritatea lumii îngereşti şi omeneşti 

Dumnezeu, Cel nemărginit în bogăţie, nu creează cu zgârcenie. Creaţia este 
adusă Ia existenţa pentru a-L revela şi pentru a participa Ia bogăţia fiinţei Lui, 
avându-şi solidaritatea în aceasta participare. Ca atare ea reflectă în oarecare 
măsură, în mod corespunzător ei, această bogăţie nemăsurată, prin dimensiunile şi 
varietatea ei şi ea participă în toate formele la acea bogăţie. Pe de altă parte, reve- 
larea lui Dumnezeu trebuie să se facă cuiva, adică unor fiinţe spirituale. De aceea 
natura nespiritualâ nu e o revelare adevărată a lui Dumnezeu decât prin faptul că 
există fiinţe umane care să cunoască pe Dumnezeu din ea şi prin ea şi să-şi dea 
seama cum ea, revelându-L, participă la Dumnezeu prin aceasta şi cum participă şi 
ele însele într-o măsură şi mai mare şi mai conformă cu El. Dar cunoaşterea lui 
Dumnezeu prin lumea văzută, de care e legat omul, nu este singurul mod de a-L 
cunoaşte. Trebuie să existe şi un alt mod de revelare a lui Dumnezeu şi deci de 
cunoaştere a Lui şi de participare la El, adică un mod nelegat de simbolurile văzute 
şi deci mai potrivit cu spiritualitatea divină, un mod mai adecvat cu fiinţa Lui. 

Dionisie Areopagitul zice: "Sfintele ordine ale fiinţelor cereşti se împărtăşesc 
de ceea ce li se transmite de Dumnezeirea-origine în mod superior numai celor ce 
există şi vieţuiesc raţional şi sunt raţionale ca noi. Căci modelându-se spiritual spre 
imitarea lui Dumnezeu şi privind spre ceea ce e propriu lui Dumnezeu în chip 
supralumesc şi dorind să dea minţii lor un chip asemănător, ele se bucură de par- 
ticipări mai îmbelşugate la Acela, fiind nemijlocit lângă El şi tinzând pururea în sus, 
pe cât pot, susţinute continuu de iubirea dumnezeiască şi neclintită şi primind ilu- 
minările primordiale în chip nematerial şi neamestecat şi conformându-se lor; şi 
toată viaţa lor e înţelegătoare" 79 . 

79. De coelesti hiecarchia, cap. IV, 2, P. G. 3, 180 A. 

Dacă Dumnezeu n-ar fi creat decât spirite întaipate, am fi socotit ca fiinţa 
suprema nu poate fi cunoscuta decât prin forme sensibile. Aceasta ar însemna că 
ea însăşi este oarecum un subiect sensibil, că de existenţa absolutului este legată 
în mod ontologic materia. Iar aceasta ar constitui un dubiu asupra creaţiei înseşi. O 
materie ţinând de fiinţa absolută i-ar lua acesteia capacitatea creaţiei, dându-i un 
caracter panteist. 

Existenţa spiritelor create dar netrupeşti ne arată, apoi, putinţa unei cunoaşteri 
directe a realităţii spirituale, putinţa unei comunicări directe între spirit şi spirit. De 
aci decurg două moduri sau două planuri de revelare a lui Dumnezeu: unul direct 
spiritual şi unul prin forme sensibile. Iar cum spiritul se află pe multe trepte, 
decurge o multiplicitate de trepte ale creaţiei spirituale. Dar pentru că Dumnezeu 
este unul, creaţia trebuie să fie şi ea o unitate şi spiritele cunoscătoare, încorporate 
sau neîncorporate, trebuie să o poatâ cuprinde într-un mod solidar. 

Pe de altă parte, cu cât sunt mai variate formele de revelare a lui Dumnezeu şi 
de împărtăşire de El, cu atât mai mult se dă din bogăţia lui Dumnezeu fiecăruia din 
cei capabili să le observe şi să le cunoască, Dumnezeu folosindu-Se în acest scop 
de toate formele de revelare ale Lui. Aceste moduri, comunicându-se de la un 
subiect cunoscător la altul, îmbogăţesc cunoaşterea şi înţelegerea fiecăruia. Rezultă 
astfel o cunoaştere sobornicească nemăsurat de bogată a întregii creaţii, cu privire 
la Dumnezeu. 

De fapt, Revelaţia dumnezeiască ne spune despre o lume a spiritelor 
netrupeşti, aflate într-o solidaritate cu oamenii şi cu lumea sensibilă. Cu privire la 
momentul când a fost creată lumea spiritelor, Sfânta Scriptură nu cuprinde decât 
un singur loc în cartea lui Iov, care consideră acest moment anterior creaţiei lumii 
sensibile şi omului. în acest loc se spune: "Când s-au făcut stelele, lăudatu-M-au.cu 
glas mare toţi îngerii Mei" (Iov 38, 7). Părinţii socotesc că îngerii au fost creaţi 
înainte de crearea lumii sensibile şi a omului. Aceasta e opinia celor mai mulţi. Ei 
plasează chiar lumea îngerească într-un fel de eon supratemporal, dar nu coetern 
cu Dumnezeu. Aceasta reprezintă un mod de viaţă asemănător celui în care va fi 
toată creaţia în planul eshatologic. Dar lumea sensibilă înaintează spre ea prin 
timp. Sfântul Vasile vorbeşte de un fel de stare mai veche ca creaţia lumii, 
supratemporalâ, eonică, veşnică, potrivită cu puterile supralumeşti. în acest eon, 
Autorul şi Creatorul tuturor lucrurilor ar fi dat fiinţă creaturilor spirituale şi invi- 
zibile 80 . La fel, în scrierile lui Dionisie Areopagitul, îngerii sunt socotiţi ca existenţe 
eonice, mai presus de timp, dar nu coeterne cu Dumnezeu, Care era înainte şi de 
eon. Ei mijlocesc între eternitate şi timp. lata cuvintele lui Dionisie: "De multe ori 
şi cele atotvechi sunt caracterizate prin numele eonului şi toată extensiunea timpu- 
lui nostru este numit eon, întrucât însuşirea eonului este vechimea şi neschim- 
barea. Iar temporal e numit cel aflător în stare de corupţie şi schimbare şi mereu 

80. Sfântul Vasile, Omilia l, 5, la Hexaimeron, P. G. 29, col. 13. 

altfel. De aceea şi de noi, cei definiţi aici ca temporali, Scriptura spune câ vom 
participa la eon când vom ajunge la incoruptibilitate şi neschimbare... Cele ce sunt 
în mod mai propriu sunt indicate prin eon, cele care se afla în devenire, prin timp. 
Deci cele numite eonice nu trebuie socotite simplu coeterne cu Dumnezeu, Cel 
înainte de eon". Urmând Scripturii trebuie sa socotim "eonice şi temporale, după 
modurile lor, pe acelea care sunt la mijloc, între cele ce sunt şi cele ce devin, care 
participa în parte la eon, în parte la timp" 81 . 

Poate câ înainte de cădere omul s-a aflat în faţa existenţei eonice şi temporale. 
Daca s-ar fi consolidat în neschimbarea binelui, ar fi devenit eonic, ceea ce nu 
însemna totuşi lipsa posibilităţii progresului în bine, deci într-un fel de timp 
copleşit de eternitate. Căci şi îngerii, deşi eonici, înaintează neîncetat şi neschimba- 
bil în Dumnezeu. Prin cădere omul a intrat într-un timp al schimbării, stricării şi 
morţii, care nu înseamnă numaidecât al păcatului total şi inevitabil, cum spune 
Karl Barth. Timpul acesta rămâne şi el într-o legătură cu eternitatea şi într-o 
aspiraţie după ea. 

întrucât îngerii au misiunea de a ajuta pe oameni să înţeleagă realitatea eterna 
a lui Dumnezeu de la începutul existenţei lor, ei trebuie să existe când apare omul 
şi deci şi lumea sensibila de care e legat omul. Tot ceea ce este necesar omului 
trebuie sa existe când apare el. Pe de altă parte, nu trebuie să fie o întrerupere 
între crearea îngerilor şi a lumii, dacă îngerii sunt creaţi nu numai pentru fericirea 
lor, ci şi pentru a ajuta pe oameni la cunoaşterea lui Dumnezeu prin simbolurile 
sensibile ale lumii şi la stăpânirea lumii sensibile prin spirit. Având misiunea să 
ajute pe om să se ridice dar şi să ridice şi lumea în eon, în timpul copleşit de eter- 
nitate, ei sunt creaţi în legătură ontologica cu lumea. Spiritele netrupeşti ajută pe 
oameni să facă acest urcuş atât pe plan de cunoaştere, cât şi de întărire spirituală 
etică. Pe de altă parte şi îngerii câştigă din legătura lor cu oamenii. îngerii comu- 
nică oamenilor o experiere nesensibilâ a lui Dumnezeu, şi oamenii comunică 
îngerilor o experiere mai sensibilă a lui Dumnezeu, adică revelarea lui Dumnezeu 
prin "estetica spirituală". 

Câta vreme Dumnezeu stătea mai la distanţă de oameni, cunoaşterea despre 
El le era comunicată în mai mare pane prin îngeri. Oamenii primeau prin îngeri, 
care le sunt mai accesibili, o anumită fermitate a intuiţiei absolutului, încă foarte 
depărtat spiritual de ei. De aceea se spune în Noul Testament că Legea veche s-a 
dat prin îngeri (Gal. 3, 19; Evr. 2, 2; Fapte 7, 53). Dar când Fiul lui Dumnezeu ia 
trup omenesc, Dumnezeirea Se revelează prin trăirea şi transfigurarea celor 
omeneşti într-un mod care nu poate fi experiat sau înţeles de îngeri. De aceea 
spune Sfântul Apostol Pavel că îngerii află de Ia Biserică "înţelepciunea multifelu- 
ritâ" a lui Dumnezeu, descoperită de Hristos, oamenilor (Ef. 3, 10). 

81. De divinis nominibus, cap. X, P. G. 3, col. 940. 

îngerii cunosc spiritualitatea divină într-o intuiţie simplă, mai mult sau mai 
puţin intensă, pe care, comunicându-le-o oamenilor, aceştia o prind în simboluri. 
Dar când Fiul lui Dumnezeu Se întrupează, El însuşi îşi manifestă realitatea şi viaţa 
Sa atotînţeleaptă în acte sensibile multiple. "înţelepciunea multifelurită" înseamnă 
nu numai multifelurime, ci multifelurime sensibilă. Acesta e un mod mai accesibil 
de revelare a lui Dumnezeu pe seama omului, care înseamnă o mai mare 
apropiere a Lui de om, un mai mare interes pentru om şi pentru problemele Lui în 
trup, o manifestare a unei mai mari iubiri faţă de oameni. E o revelaţie prin sensi- 
bilitate, prin multiformitatea frumuseţii spirituale, prin acte săvârşite în planul 
realităţii sensibile; e o revelare a lui Dumnezeu printr-o mai mare chenoză şi, toc- 
mai prin aceasta, manifestarea unei mai mari iubiri. 

Existenţa îngerilor, ca structuri indefinite de comunicare a adâncimii infinite a 
lui Dumnezeu, e nu numai o punere în relief a acestei adâncimi a Lui, ci înseamnă 
şi o grea probă pentru om de a nu se lăsa ispitit să considere lumea spiritelor ca 
ultimă realitate, ca în doctrinele teozofice şi antropozofice. E un semn de mare 
subtilitate, dobândită de capacitatea de sesizare a spiritului uman, de a distinge pe 
Dumnezeu, Care Se comunică prin spirite, dar nu e identic cu ele. E un semn de 
mare subţirime duhovnicească de a nu socoti pe îngeri mai presus de Hristos, Care 
e Dumnezeu în trup (Col. 1, 16). 

Dar tot în scopul transmiterii unei cunoaşteri a lui Dumnezeu către oameni, 
ordinea sau ordinele fiinţelor spirituale trebuie să fie în număr ce depăşeşte pu- 
terea noastră de cuprindere, pentru a-şi comunica în moduri indefinite de 
reflectare, participare şi înţelegere cunoştinţa existenţei supreme şi pentru ca 
aceste moduri să le comunice şi oamenilor, cum şi oamenii le-o comunică îngerilor 
pe a lor. Volumul şi varietatea cunoaşterii creşte nemăsurat mai mult prin această 
sobornicitate angelo-umană. 

De fapt bogăţia vieţii şi gândirii divine se reflectă într-un ocean de necuprins 
de lumini spirituale, sau de subiecte cunoscătoare, despre care nu ne-ar putea 
oferi o analogie decât mulţimea de structuri umane şi oceanul de particule şi de 
corpuri cereşti ale lumii materiale. 

Dionisie Areopagitul scrie: "Şi aceasta socotesc că e demn de un comentar al 
gândirii, că tradiţia despre îngeri, din Scriptură, spune că sunt mii de mii (mi- 
lioane) sau zeci de mii de zeci de mii (miliarde), întorcând în cerc şi în mulţimi 
cele mai mari numere pe care le avem şi prin aceasta arătând clar ordinele, pentru 
noi de nenumărat, ale fiinţelor cereşti. Căci sunt multe fericitele oştiri ale minţilor 
mai presus de lume, depăşind raţiunea debilă şi contractată a numerelor noastre 
materiale, fiind definibile cognoscibil numai de înţelegerea şi cunoaşterea lor 
cerească şi mai presus de ceruri, dăruită lor cu îmbelşugare de înţelepciunea cre- 
atoare şi infinit cunoscătoare a Dumnezeirii-origine" 82 . 

82. De coeiesti hierarchia, cap. XIV; P. G. 3, col. 321. 

Sfântul Ioan Gură de Aur vorbeşte de "popoare infinite de puteri netrupeşti, 
ale căror mii nu le poate număra nimeni" 83 . Clement Alexandrinul presupune că 
"îngerii sunt în număr infinit" 8 '*. 

Infinitatea nu înseamnă lipsa oricărei limite a numărului lor, ci neputinţa pen- 
tru oameni de a ajunge vreodată la capăt în numărarea lor. Dionisie Areopagitul 
zice că "fiinţele cereşti sunt aşa de numeroase şi de desăvârşite, că numai cel ce 
susţine rânduiala lor le poate şti" 85 . 

Varietatea lor e tot aşa de mare ca şi între popoarele lumii văzute, sau cu mult 
mai mare. Sfântul Ioan Gură de Aur zice: "Există îngeri, Arhangheli, Scaune, 
Domnii, începătorii, Puteri. Totuşi mulţimile cereşti nu sunt numai acelea, ci şi 
popoare infinite, rase negrăite, pe care nici un cuvânt nu le poate înfăţişa, cum 
rezultă din cuvintele lui Pavel (Ef. 1, 21), pentru care există între ele numiri care 
vor fi cunoscute în viitor şi care nu sunt cunoscute în prezent" 8 ". Părinţii vorbesc 
de varietatea "infinită" a Puterilor spirituale. în această infinitate se manifestă 
bogăţia infinită a imaginaţiei şi a puterii lui Dumnezeu. în lauda acestei mulţimi 
"infinite" de duhuri se vesteşte slava infinită a lui Dumnezeu. O creaţie care nu ar 
cuprinde ca fiinţe conştiente decât oameni, fie ei chiar miliarde, ar fi o creaţie 
săracă, iar un dialog al lui Dumnezeu numai cu ei ar fi un dialog destul de 
monoton, şi îmbogăţirea prin el, destul de săracă. 

Dar dacă Dumnezeu vrea ca El să fie cunoscut într-o cât mai mare măsură de 
toate fiinţele conştiente create, legătura între spiritele netrupeşti şi între oameni tre- 
buie să fie de aşa natură, încât să formeze o singură creaţie şi, prin ea, să se 
realizeze o singură revelaţie comună a unicului Dumnezeu. 

Sfinţii Părinţi văd unitatea creaţiei în faptul că îngerii au fost creaţi pentru a 
sluji planului de mântuire a oamenilor, plan care e gândit de Dumnezeu din 
veci 87 . Desigur aceasta nu înseamnă că îngerii nu sunt creaţi şi pentru propria lor 
fericire, ca şi oamenii. Dar fericirea şi-o ajung şi unii şi alţii într-o comuniune a 
tuturor. Iar în această comuniune îngerii ca fiinţe superioare au un anumit rol de 
ajutorare a noastră. însă prin aceasta, deşi dintr-un punct de vedere sunt superiori 
oamenilor, ei se fac slujitori ai mântuirii acestora şi, prin aceasta, ai misiunii aces- 
tora de a spiritualiza creaţia văzută. Dacă subiectul uman se îmbogăţeşte în măsura 
în care se află în relaţie cu mai multe subiecte umane şi în măsura în care aceste 
subiecte se află pe trepte de spiritualitate mai înaltă, el desigur se va îmbogăţi şi 

83. Sfântul Ioan Gură de Aur, Omilia VI, h Evrei, par. 4; P. G. 63, col. 60. 

84. Stromata, VII, 11; P. G. IX, col. 488. 

85. De coelesti hierarchia, VI, 7, 24; P. G. 5, col. 904. 

86. Despre Dumnezeu cel necuprins, 4, par. 2, P. G. 48, 729. 

87. Sfântul Maxim Mărturisitorul, Răspunsuri către Talasie, 22, Filocalia românească, III, 
p. 69: "Cel ce a dat fiinţă întregii zidiri văzute şi nevăzute numai cu puterea voinţei Lui a 
avut înainte de toţi vecii, deci înainte de facerea lumii, un plan bun şi negrăit în legătură cu 
ea. Iar aceasta a fost ca să Se unească El însuşi, fără schimbare, cu firea oamenilor, prin 
unirea adevărată într-un ipostas şi să unească cu Sine, în chip neschimbat, firea omenească". 

mai mult dacă va avea relaţie şi cu o mare mulţime de subiecte îngereşti aflate pe 
trepte spirituale superioare. 

Sfântul Grigorie Palama spune: "înainte de noi şi pentru noi Dumnezeu a 
creat pe îngeri, pe care-i trimite să slujească acelora care, cum vorbeşte Pavel (Evr. 
1, 14), au să moştenească mântuirea" 88 . "Mulţimea multifeluritâ şi fără de număr a 
îngerilor a fost creată pentru om" 8 ', pentru ca prezenţa şi spiritualitatea divină, 
inaccesibilă în ea însăşi, să iradieze prin spiritualitatea îngerească pe toate treptele 
corespunzătoare nivelelor pe care se găsesc oamenii. în acest sens Sfântul Grigorie 
Palama, citând pe Dionisie Areopagitul, vorbeşte de diferite configurări ale 
spiritelor îngereşti , după una sau alta din trăsăturile supraabundentei spiritualităţi 
divine, şi de influenţa acestor configurări asupra spiritelor de pe treptele inferioare 
lor. Deci înseşi cetele îngereşti îşi au caracteristica fiinţei lor prin configurarea după 
Dumnezeu. Astfel, Dionisie Areopagitul zice: "Domnia lor e plină de dorul după 
izvorul domniei lor şi se configurează pe sine şi pe cele de după sine, în mod 
superior, potrivit cu asemănarea ce o au cu Domnia" 90 . în alt loc, Dionisie 
Areopagitul spune: "Sfintele cete ale fiinţelor cereşti, configurându-se pe ele însele 
în mod spiritual (vonxGJc, zamkq U7ioxo7tooaai), spre imitarea lui Dumnezeu şi 
dorind sâ-şi modeleze chipul lor înţelegător (uopţouv eqneuevai to voepâv 
ocutSv eiSoc.), după modelul dumnezeiesc originar, se împărtăşesc de o mai 
îmbelşugată comuniune dumnezeiască" 91 . 

2. Superioritatea îngerilor 
şi misiunea specială a oamenilor 

Superioritatea ce o au îngerii dintr-un anumit punct de vedere nu e contrazisă 
de misiunea lor de slujitori ai omului în vederea mântuirii. Cel mai mare slujeşte 
adeseori celui mai mic, mai ales când îşi vădeşte, în misiunea importantă pe care o 
împlineşte prin aceasta, mărirea sa. Altfel slujesc cuiva cele inferioare şi altfel, cele 
superioare. Cele inferioare slujesc pentru a se împărtăşi de superioritatea celor 
superioare, sau dintr-o necesitate de ascultare, sau dintr-o dependenţă implicată în 
minusul existenţei lor. Cele superioare slujesc din conştiinţa unei răspunderi, a 
unei datorii de a ajuta pe cele inferioare, de a le face parte acelora de surplusul lor 
de existenţă sau de dar. 

însuşi Fiul lui Dumnezeu Se face slujitorul oamenilor. Omul e slujit de cele 
mai mici decât el şi de cele mai mari. De aceea, intră ultimul în creaţie. El intră ca 
un stăpân, vietăţile inferioare având să slujească trebuinţelor lui vitale, iar îngerii 

88. Omilia 3, P. G. 151, col. 33 C. 

89. Omilia 36; P. G. 151, col. 449 D. 

90. Sfântul Grigorie Palama, Al treilea din cele posterioare, Cod. Coisl. 100, f. 190 r, 
unde citează din Dionisie Areopagitul, De coelesti hierarchia, cap. VIII, P. G. 3, col. 237 D. 

91. De coelesti hierarchia, P. G. 3, 180 A. 

superiori, mântuirii lui 92 . Teodoret de Cyr spune câ după ce Dumnezeu a creat 
lumea sensibilă şi inteligibilă, a creat pe om ca toată lumea sensibilă să-i fie de 
folos, iar "firile inteligibile, adică îngerii, să-şi arate grija lor faţă de el" 93 . Aceasta 
pentru că omul este, dintr-un punct de vedere, mai mult după chipul lui 
Dumnezeu decât îngerii. El are darul creator, cum nu-l au îngerii, dar şi misiunea 
grea de a spiritualiza lumea văzută. El are misiunea de a respinge tentaţiile trupu- 
lui şi ale lumii şi, prin aceasta, de a transfigura natura materială. 

Dacă frumuseţea constă în manifestarea spiritului prin materie, cea mai mare 
frumuseţe este iradierea spiritului viu prin trupul viu, iar aceasta are loc când 
trupul nu mai e stăpânit de materialitate, şi însuşirile superioare ale lui se fac 
străvezii în mod neîmpiedicat prin ea. Acest fapt cere nu atât o măiestrie artistică, 
ci un efort etic. Se poate spune că sfântul a realizat în sine adevărata frumuseţe a 
omului: cuviinţă, echilibru, lumină spirituală cuceritoare. La opera aceasta a spiritu- 
alizării materiei, care e proprie omului, toate fiinţele spirituale şi Dumnezeu însuşi 
vin în ajutorul omului, ca să întărească spiritul lui. Ispitele care vin omului din 
trup şi din lumea văzută sunt mari, dar şi opera lui e importantă dacă o realizează. 
De aceea e ajutat de Dumnezeu şi de duhurile netrupeşti. Căci spiritualitatea 
divină se revelează prin aceasta într-o formă nouă, mai bine zis mulţimea 
însuşirilor divine îşi găseşte tot atâtea chipuri sensibile prin oameni. 

Fiul lui Dumnezeu însuşi, ca model al omului, fâcându-Se om, ia asupra Sa 
opera aceasta de spiritualizare a omului, întâi în Sine, apoi în ceilalţi oameni şi, 
prin ei, a universului sensibil, care e o operă de revelare a Dumnezeirii prin forme 
materiale. 

In acest scop i s-a dat omului calitatea de stăpânitor asupra ordinii materiale, 
calitate prin care este, mai mult decât îngerul, după chipul lui Dumnezeu, cum 
spun Sfinţii Ioan Damaschin şi Grigorie Palama. 

îngerul e numai slujitor, slujitor al lui Dumnezeu şi al omului, pe când omul e 
şi stăpânitor (ăpx«>v). Fără îndoiala, prin slujirea oferită omului, şi îngerul con- 
tribuie la stăpânirea acestuia asupra materiei. Dar el e stăpânitor numai întrucât 
slujeşte omului. Omul cunoaşte îngerul în intensificarea puterii sale spirituale până 
la un grad superior puterii sale naturale. "în timp ce îngerii rânduiţi să slujească 
după puterea lor Creatorului au o destinaţie unică, aflându-se sub stăpânire, dar nu 
li s-a dat să stăpânească peste cei ce stau mai jos ca ei, decât dacă sunt trimişi la 
aceasta de Cel ce susţine toate, omul a fost destinat nu numai să fie sub stăpânire, 
ci şi ca să stăpânească peste toate cele ce se află pe pământ" 9,4 . "Omul, fiind creat 
după chipul lui Dumnezeu, nu e numai pentru aceea mai mare ca îngerii, pentru 

92. Sfântul Grigorie Palama, Omil. 6, P. G. 151, col. 81 B. Sfântul Grigorie de Nyssa, De 
hominis opificio, P. G. 44, col. 132-133. 

93. Quaestiones in Genesim 20, P. G. 80, col. 105 B. 

94. Sfântul Grigorie Palama, Cap. 44, P. G. 150, col. 1152 C. 



294 TEOLOGIA DOGMATICĂ ORTODOXĂ 

că are în sine puterea susţinătoare şi conducătoare de viaţă, ci şi pentru că 
stăpâneşte. Pentru că în natura sufletului nostru este un principiu stăpânilor şi con- 
ducător, iar împreună cu acesta se află şi principiul cu totul natural de slujire, de 
supunere, adică dorinţa, dispoziţia, simţul şi, cu un cuvânt, tot ce e mai jos de 
minte, creat de Dumnezeu odată cu mintea. Când noi suntem seduşi de un gând 
păcătos, ne sustragem nu numai de sub stăpânirea lui Dumnezeu Atotţiitorul, ci şi 
de sub puterea noastră de stăpânire. Dumnezeu, prin puterea conducătoare din 
noi, ne-a dat stăpânire şi asupra întregului pământ. Iar îngerii nu au trupul unit cu 
ei, supus minţii. 

Voinţa spirituala în îngerii căzuţi e permanent vicleană, iar în cei buni, 
neschimbat bună şi n-au lipsă întru nimic de un principiu de stăpânire. Duhul rău 
nu are stăpânire lumească, dar o doreşte; de aceea e clar că el n-a fost făcut 
stăpânul lumii. Iar îngerii buni au fost rânduiţi de Atotţiitorul să privegheze asupra 
părţilor pământului, după căderea noastră, şi, în scopul acesta, pentru ca, potrivit 
iubirii de oameni a lui Dumnezeu, neamul omenesc să nu se nimicească cu 
totul" 95 . 

Darul creator e legat de misiunea stăpânirii spirituale. Prin spiritualizarea 
materiei, omul dă acesteia transparenţa care să facă vădită spiritualitatea divină în 
multe forme; mai precis acesta e un mijloc de a spiritualiza chipul ca frumuseţe, 
care e deplină când are în ea o puritate. Acest dar înrudeşte pe om cu Creatorul, 
Care e în Sine frumuseţea spirituală. El a adus la existenţă atâtea forme vizibile 
capabile să reveleze spiritualitatea Lui ca frumuseţe neîntinată şi nesfârşită. Sfântul 
Vasile cel Mare spune că în om a fost sădit un dor după frumuseţea pură, lumi- 
noasă în care se ascunde dorul după Dumnezeu. Căci "ce e mai vrednic de admirat 
decât frumuseţea dumnezeiască", spre a cărei revelare şi îngerii slujesc omului 9 ^? 
Nemesiu de Edesa spune: "Numai omului îi aparţine cunoştinţa artelor, a ştiinţelor 
şi aplicarea lor" 97 . Numai omuJ se pricepe să înfrângă stihiile, să sece mările, să 
îmblânzească animalele, să comunice prin scris la distanţă cu oricine vrea 98 . Numai 
el poate să descopere prin pictură, sculptură, arhitectură, poezie, frumuseţea pro- 
fundă a naturii umane, ce iradiază din Dumnezeu, acoperită în parte de păcat. 

Prin îngeri se întăreşte puterea spirituală a omului asupra naturii, din punct de 
vedere moral, deşi îngerii nu stăpânesc direct asupra ei. 

Dar poziţia privilegiată a omului în cosmos se arată mai ales în faptul că Fiul 
lui Dumnezeu S-a făcut om, nu înger, şi cu natura Sa de om devine stăpânul înge- 
rilor pe tronul dumnezeiesc. S-a făcut om, pentru că numai prin natura Sa umană 
putea aduna în Sine şi îndumnezei toată creaţia, inclusiv pe cea materială. Dacă 

95. Idem, Cap. 62, P. G. 150, col. 1165 A.B. 

96. Regulae fusius tracmae, resp. 2, P. G. 31, col. 909 B; 912 A. 

97. Despre natura omului, cap. 9, P. G. 40, col. 542 B. 

98. Ibid., col. 532 C, 533 B. 

S-ar fi făcut înger, n-ar fi putut face aceasta. Dar EJ adună totuşi şi pe îngeri în 
Sine, căci este în acelaşi timp Spiritul atotcuprinzător. 

Creând pe om, Dumnezeu a creat nu numai spirite, ci spirite care au o mani- 
festare legată cu raţiunile lucrurilor, care au sensibilitatea ca o ultimă expresie a 
lor. De aceea şi raţiunea spiritului uman este capabilă să sesizeze şi să cuprindă 
raţiunile lucrurilor şi e capabilă şi de o sensibilitate. Ea sesizează raţiunile lucrurilor 
printr-o sensibilitate a corpului uman şi prin însuşi acest lucru sensibilitatea corpu- 
lui omenesc e proprie şi spiritului, conform cu cuvântul Sfinţilor Părinţi despre 
"simţirea minţii". 

Prin această simţire, proprie omului, spiritul uman leagă de sine ordinea mate- 
rială a existenţei. Uneori mintea se lasă stăpânită de această simţire, robindu-se 
celor materiale". Dar misiunea ei este să facă curată simţirea. Iar Fiul lui 
Dumnezeu, asumând mintea umană cu sensibilitatea legată în mod natural de ea, 
leagă de Sine însuşi această sensibilitate, îndumnezeind-o. 

3. Cum cunosc îngerii pe Dumnezeu 

Desigur realitatea lumii îngereşti şi legătura dintre ea şi lumea noastră sensi- 
bilă suscită două întrebări: a) E posibilă o cunoaştere a lui Dumnezeu fără 
mijlocirea simbolurilor? Adică, cum e cunoscut Spiritul dumnezeiesc cel mai presus 
de orice cunoaştere, de către spiritul creat îngeresc, fără mijlocirea simbolurilor? b) 
Cum iau cunoştinţa spiritele netrupeşti de lumea noastră sensibila, fără organe sen- 
sibile de cunoaştere? Adică, cum cunosc în general o realitate fără o întipârire în 
sensibilitatea lor a formelor realităţii sensibile, sau a unor simboluri cores- 
punzătoare realităţilor nesensibile? 

La prima întrebare răspunsul pare mai uşor. însuşi spiritul uman poate 
cunoaşte anumite principii logice în ele însele, deşi prilejul acestei cunoaşteri i-a 
fost dat de viaţa sa în trup şi de cunoaşterea lumii sensibile. Nu vedem nici un 
motiv ca spiritele netrupeşti să nu poată cunoaşte principiile acestea raţionale şi 
altele mai înalte, în mod nemijlocit. Apoi spiritul uman cunoaşte anumite prezenţe 
şi realităţi care nu pot fi reduse la cele materiale, chiar dacă prilejul acestei 
cunoaşteri îl oferă anumite percepţii materiale. De exemplu, el sesizează subiectele 
semenilor săi şi atâtea stări sufleteşti ale lor. Spiritul uman trăieşte o presiune a 
acestor realităţi şi un anumit fel de a fi al lor, deşi ele rămân în mare măsură apo- 
fatice sau indefinite şi niciodată deplin înţelese. Există şi o altă "simţire a minţii" 
decât cea prin simboluri materiale şi propriu-zis pe aceasta o indică Sfinţii Părinţi 
sub această numire. Nu vedem de ce n-ar putea avea şi spiritele netrupeşti simţirea 

99. Scolia 10 la Sfântul Maxim Mărturisitorul, Răspunsuri către Talasie, 49; Filocalia 
românească, III, p. 192: "Mintea care zăboveşte cu închipuirea la înfăţişarea lucrurilor sensi- 
bile de dragul simţirii se face creatoare unor patimi necurate, nestrăbătând prin contemplare 
spre realităţile inteligibile înrudite cu ea". 

presiunii unor prezenţe spirituale negrăite, totuşi suficient de determinate, fâră 
mijlocirea imaginilor sensibile. în sfârşit, subiectul uman trăieşte presiunea unei 
autorităţi spirituale supreme, necondiţionate, chiar dacă o simte prin o anumita 
întipărire a ei şi în organizarea sa somatică. Nu vedem de ce nu ar trăi presiunea 
unei asemenea puteri şi spiritele netrupeşti, fără prelungirea unei întipăriri a ei 
într-o fiinţă somatică. La urma urmelor, toate aceste presiuni sunt trăite şi de 
subiectul uman ca nişte presiuni spirituale în însuşi spiritul său, care fiind cu mult 
mai clare se pot numi pe drept cuvânt iluminări. întipârirea acelora în organizarea 
somatica nu e decât o prelungire a experienţei acelei presiuni. în definitiv omul 
cunoaşte pe Dumnezeu printr-o necondiţionată responsabilitate faţă de presiunea 
spirituală supremă a acestei autorităţi, trăită chiar în fiinţa lui. De ce n-ar trai şi 
îngerii în ei înşişi această responsabilitate necondiţionată într-un mod chiar mai 
clar decât omul, nefiind tulburaţi în fineţea acestei trăiri de atracţiile trupului spre 
preocupări mai exterioare? 



4. Transmisiunea reciprocă 
a cunoaşterii îngereşti şi omeneşti 

Mai greu e de răspuns la întrebarea cum cunosc îngerii realităţile pur materi- 
ale ale lumii noastre. Dar poate că şi ei au o "sensibilitate" cu totul deosebită pen- 
tru structurile raţionale ale realităţii materiale (pentru "Wesensschau" al fiecărei 
realităţi), încât să simtă o presiune a acestora în spiritul lor. Pe de altă parte, 
cunoscând pe oameni ca subiecte, cunosc în ei toate întipăririle trăite ale lumii, 
care au devenit şi au provocat în ei conţinuturi şi stări spirituale. Se poate pre- 
supune că ei pot intra cu oamenii într-o comuniune lăuntrică atât de intimă, încât 
pot vedea prin ochii oamenilor ca şi când ar fi ai lor şi pot simţi cu oamenii 
bucuriile şi durerile provocate în ei de lumea sensibilă, aşa cum şi oamenii îşi pot 
însuşi de la îngeri o vedere mai inteligibila în imaginile şi simbolurile lor. 

S-ar mai putea presupune că ei, ca spirite create, au totuşi o anumită capaci- 
tate intrinsecă pentru sesizarea şi influenţarea lumii materiale, fără ca această 
capacitate să ajungă până la cea a spiritului uman înrădăcinat în trup. Poate în 
acest sens unii Părinţi şi autori bizantini vorbesc chiar de un corp foarte subţire al 
îngerilor, cum sunt de exemplu Sfântul Vasile cel Mare şi Mihail Psellos, care se 
bazează pe Psalmul 103, 5: "Cel ce face pe îngerii Săi duhuri şi flăcări slujitoare" 100 . 

în felul acesta, dar şi prin harul dumnezeiesc, ei pot cunoaşte oarecum chiar 
aspectele materiale ale lucrurilor. Desigur, modul acestei cunoaşteri ne rămâne 
până la urmă cu neputinţă de înţeles pe deplin. 

100. Sfântul Vasile cel Mare, De Spiritu Sancto, cap. 16; M. Psellos, De daemonum 
operatione, P. G. 120, coli. 836-837. 

Despre contribuţia îngerilor la cunoaşterea umana a lui Dumnezeu, pe lângă 
locurile indicate din Sfânta Scriptură, menţionăm unul din Dionisie Areopagitul. 
Acesta zice: "Ordinele fiinţelor cereşti participă primordial şi multiplu la Dumnezeu 
şi sunt revelatoarele prime şi în multe feluri ale ascunzimii dumnezeieşti. De aceea 
s-au şi învrednicit mai mult decât toate de numele de îngeri, deoarece iluminarea 
Dumnezeirii ajunge întâi la ele şi prin ele ni se transmit nouă revelările cele mai 
presus de noi. Astfel "legea, cum zice cuvântul dumnezeiesc, prin îngeri ni s-a dat" 
(Gal. 3, 19); pe vestiţii noştri Părinţi dinainte de lege şi de după lege îngerii i-au 
ridicat la Dumnezeu, sau i-au învăţat ce să facă şi i-au adus la calea divaptâ de la 
rătăcire şi de la viaţa lipsită de curăţie; ei au descoperit rânduieli sfinte, sau viziuni 
ascunse de taine cereşti, sau anumite preziceri" (Fapte 7, 53; Mt. 3, 12; Fapte 11, 
12; Dan. 7, 10; Is. IO) 101 . 

La Dionisie Areopagitul străbate însă şi ideea unei revelaţii directe a lui 
Dumnezeu către oameni. Aşa încât concepţia lui s-ar putea înţelege numai în sen- 
sul că toată cunoaşterea umană a lui Dumnezeu are un anumit caracter simbolic. 
Dar totdeauna omul credincios îşi da seama că Dumnezeu însuşi i Se descoperă 
prin graiul simbolic, sau prin imagini propriu-zise. Graiul simbolic şi imaginile 
referitoare la Dumnezeu au înţelesuri infinite; iar la descoperirea acestor înţelesuri 
oamenii sunt ajutaţi în mare măsură de îngeri. Căci îngerii străbat cu înţelegerea lor 
la înţelesurile nesfârşite care iau chip în simboluri. încât se poate vorbi de o asis- 
tenţă a îngerilor la revelările lui Dumnezeu către oameni. Dionisie Areopagitul 
afirmă direct că toată Revelaţia divină s-a făcut prin viziuni, sau prin imagini. Iar 
imaginile, deşi produse direct de Dumnezeu, sunt explicate prin îngeri: "Iar daca ar 
zice cineva că unora dintre sfinţi le-au venit arătări divine în mod direct, să afle şi 
aceasta din Preasfintele Scripturi că ascunsul însuşi al lui Dumnezeu, în ceea ce 
este El, "nimenea nu L-a văzut, nici nu-L va vedea" (In. 1, 18). Manifestările divine 
s-au împărtăşit cuvioşilor în revelări potrivite cu Dumnezeu prin unele viziuni 
sfinte şi corespunzând văzătorilor. Iar Scriptura atotînţeleaptă numeşte dum- 
nezeiască viziunea aceea care arată în sine asemănarea dumnezeiască figurata, ca 
pe o asemănare figurată a celor cu neputinţă de figurat, pentru ridicarea prin ea a 
celor ce vad la Dumnezeu, pe drept cuvânt arătare a lui Dumnezeu, datorită faptu- 
lui că prin ea vine în cei ce văd o iluminare dumnezeiască şi ei sunt introduşi în 
chip sfânt în ceva dumnezeiesc. Dar Părinţii cei vestiţi au fost luminaţi în aceste 
viziuni de Puterile cereşti" 102 . 

Sfântul Grigorie Palama reţine de la Dionisie Areopagitul ideea că viziunile se 
produc direct de Dumnezeu ca mijloace prin care El însuşi Se face cunoscut, dar 
explicarea lor se face prin îngeri. Prin aceasta el accentuează ideea unei recipro- 
cităţi între îngeri şi oameni în ce priveşte cunoaşterea lui Dumnezeu. în special 

101. De codeşti hicrarchia, cap. I, P. G. 3, 180. 

102. lbidem. 

oamenii se împărtăşesc de o revelare directă a lui Dumnezeu, începând de la 
întruparea Fiului lui Dumnezeu. Iar această revelare o cunosc şi îngerii prin 
oameni. 

Sfântul Grigorie Palama pune astfel un accent mai apăsat pe cunoaşterea 
umană nemijlocita a lui Dumnezeu. Totuşi menţine ideea unei completări reci- 
proce între îngeri şi oameni: "Astfel, nu numai în îngeri, ci şi în noi au loc vederi 
nemijlocite ale lui Dumnezeu şi nu numai vederi mijlocite prin alţii; sunt vederi 
care nu coboară de la cei din primul rând la cei din al doilea, prin transmisiune. 
Căci Domnul domnilor nu e supus legilor creaţiei. După sfintele noastre predanii, 
Gavriil e singurul căruia i s-a descoperit misterul coborârii negrăite a Cuvântului, 
deşi nu face parte din ceata îngerilor aflată în prima triadă şi nemijlocit lângă 
Dumnezeu. Trebuie să fie nou începutul zidirii noi. Căci Cel ce S-a coborât până la 
noi pentru noi, toate le-a făcut nouă. De aceea Înălţându-Se la cer, pe îngerii din 
ceata inferioară şi mai degrabă din jurul lumii îi face, cum spune Sfântul Chirii, 
luminători şi desâvârşitori ai cetei superioare. Astfel li se dă putinţa să ceară celor 
ce le sunt superiori să "ridice porţile veşnice" şi îi învaţă că Cel ce S-a îmbrăcat în 
trup pentru negrăita iubire de oameni va intra şi Se va urca şi va şedea mai presus 
de toată începătoria şi Puterea. Căci El este Domnul Puterilor şi împăratul slavei, 
putându-le toate; putând face când voieşte şi pe cei din urmă mai mari decât pe 
cei dintâi. Dar înainte de arătarea în trup a lui Dumnezeu, n-am învăţat să fi fost 
aşa ceva la îngeri... Arătându-se acum harul, nu mai e nevoie să se facă toate prin 
mijlocire. Aceasta o spune şi marele Pavel: "Acum, zice, s-a făcut cunoscuta prin 
Biserică, începâtoriilor şi Stăpâniilor, înţelepciunea cea de multe feluri a lui 
Dumnezeu" (Ef. 3, 10). Tot aşa spune şi corifeul cetei apostolice, Petru: "Cele ce au 
fost vestite de cei ce ne-au binevestit întru Duhul trimis din cer, spre ele doresc 
îngerii sâ privească" (1 Pt. 1, 22). Cele mai mici fiind făcute astfel mai mari prin 
har, se menţine totuşi rânduialâ armonioasă în chip neştirbit şi minunat. Poţi să 
vezi că harul cunoştinţei e dat de cele mai multe ori prin mijlociri; dar vederile 
dumnezeieşti se văd de cele mai multe ori nemijlocit. De aceea şi pe timpul lui 
Moise legea formulată s-a dat prin îngeri, spune Sfânta Scriptură, dar vederea 
aceea a lui Dumnezeu, nu; s-a dat însă tălmăcirea vederii prin îngeri" (îs. 6) 10 3. 

în Hristos, trupul înviat devine atât de transparent pentru Dumnezeire, încât şi 
cei inferiori văd această Dumnezeire, deci nu mai au atâta nevoie de explicarea 
îngerilor superiori; ba într-un fel cei inferiori sunt într-o prioritate, căci cunosc 
Dumnezeirea şi prin umanitatea pe care Hristos o are comună cu ei. îngerii cunosc 
mai mult adâncurile Dumnezeirii; oamenii, mai mult taina ei făcută evidentă prin 
înviere. 

Astfel, Sfântul Grigorie Palama pune şi mai mult în relief caracterul elastic al 
ordinii ierarhice a cunoaşterii lui Dumnezeu. El împacă ordinea ierarhică cu con- 

103. lbidem (vezi nota 90). 

tactul direct cu Dumnezeu şi cu cunoaşterea directă a lui Dumnezeu de către cei 
de pe treptele ierarhice inferioare. Ierarhia se menţine totuşi în natură; şi dacă cel 
de pe treapta superioară cunoaşte ceva prin mijlocirea celui de pe o treaptă infe- 
rioară, el păstrează totuşi în general un rol în explicarea a ceea ce se comunică 
direct celui de pe treapta inferioară. 

în general, din cele spuse de Dionisie Areopagitul şi mai ales de Sfântul 
Grigorie Palama, rezultă ideea unei completări reciproce în cunoaştere între îngeri 
şi fiinţele umane. 

Cunoaşterea noastră e mijlocită de simboluri sensibile. îngerii ne ajută să 
străbatem la profunzimile a ceea ce e suprasensibil în simboluri. Dar îngerii înşişi 
aflând de aceste simboluri comunicate oamenilor, află ceva nou despre 
Dumnezeu, mai bine zis află despre conţinuturi şi moduri noi ale revelării şi 
bunătăţii divine. Ei sunt în stare să intuiască mai bine conţinuturile spirituale din 
simbolurile de care află, adică profunzimea sensurilor lor. Dar pe de altă parte nu 
au experienţa sensibilă multiformă în care, de dragul oamenilor, se face intuit ceva 
din conţinutul divin. Având ca spirit întrupat experienţe de viaţă proprii, fiindcă 
Dumnezeu Şi-a însuşit aceste experienţe în Hristos, omul credincios le înţelege, 
dar nu în toată profunzimea lor. Omul credincios dă prilej lui Dumnezeu să Se 
coboare în manifestarea iubirii Sale până la treapta lui. Astfel, prin această 
coborâre a lui Dumnezeu la oameni şi prin ceea ce cunosc oamenii, îngerii află 
lucruri noi despre iubirea lui Dumnezeu, dar ei aduc o contribuţie la înţelegerea 
profunzimii acestei iubiri. Fără om nu s-ar putea cunoaşte nici de îngeri şi nici în 
general de câtă coborâre sau de câtă iubire e capabil Dumnezeu. Prin calitatea sa 
de fiinţă spiritual sensibilă, numai omul este în stare să sesizeze acest fel de 
coborâre sensibilă şi extremă a lui Dumnezeu. îngerii nu sunt capabili să 
primească şi să trăiască intern această revelare "estetică" (sensibilă) a lui 
Dumnezeu. Dacă ei "văd" formele sensibile prin care Dumnezeu Se revelează 
oamenilor, ei văd în primul rând oarecum structura lor internă. 

Ajutorul ce se dă oamenilor de către îngeri, pentru pătrunderea sensurilor 
spirituale ale formelor sensibile în care li Se revelează Dumnezeu, devine tot mai 
puţin necesar acestora, pe măsură ce ei progresează în sesizarea spirituală, adică 
pe măsura progresului lor duhovnicesc spre starea îngerească. Dar pe măsură ce 
aceste forme sunt copleşite de spiritualitatea divină, îngerii devin capabili să le 
sesizeze chiar ei înşişi. Acesta e sensul în care noi - cum spune Dionisie 
Areopagitul - vom deveni în viaţa viitoare asemenea îngerilor. Se va realiza o 
comuniune mai intimă între oameni şi îngeri. "Acum, potrivit nouă, iubirea de 
oameni a Cuvântului se acoperă în vălurile cuvintelor şi cele inteligibile iradiază în 
cele sensibile, cele mai presus de fiinţă în cele ce sunt, cele fără forme şi figuri, 
îmbrăcând forme şi figuri, multiplicând şi plasticizând în varietatea simbolurilor 
divizate simplitatea mai presus de fire şi nefigurată. Atunci însă, când vom deveni 

incoruptibili şi nemuritori şi vom ajunge la starea preafericită a chipului lui Hristos 
şi vom fi totdeauna cu Domnul (1 Tes. 4, 16), după Scriptură, ne vom umple de 
teofania Lui vizibila prin contemplaţii atotcurate. Căci ea ne va învălui în străluciri 
atotluminoase ca pe ucenici în acea preadumnezeiască Schimbare la faţă. Iar 
împărtăşindu-ne de revărsarea de lumină inteligibilă a Lui cu o minte nepâtimaşă şi 
nematerialâ şi de unirea mai presus de minte prin atingerile incognoscibile şi 
fericite ale razelor supraluminoase, într-o imitare mai dumnezeiască a minţilor 
supracereşti, vom fi întocmai ca îngerii, cum spune adevărul Scripturii (Le. 20,36), 
şi fii ai lui Dumnezeu, fiind fii ai învierii. Acum însă, pe cât ne este accesibil, ne 
folosim de simboluri proprii pentru cele dumnezeieşti, iar din acestea iarăşi sun- 
tem ridicaţi, după puterea noastră, la adevărul simplu şi unit al vederilor inteligi- 
bile şi, după toată înţelegerea celor deiforme de care suntem capabili, oprind 
lucrările noastre înţelegătoare, atingem raza mai presus de fiinţă, pe cât ne este 
posibil, în care preexistă în chip negrăit marginile tuturor cunoştinţelor, rază pe 
care nu e cu putinţă nici a o înţelege, nici a o grăi, nici a o contempla. Căci ea e 
mai presus de toate şi mai presus de cunoaştere şi are în sine anticipat toate 
cunoştinţele şi toate puterile celor ce există şi e statornicită cu o putere necuprinsă 
mai presus de minţile supracereşti. Pentru că dacă toate cunoştinţele sunt ale celor 
ce sunt şi-şi au marginile în cele ce sunt, ceea ce este dincolo de cele ce sunt este 
dincolo şi de cunoştinţă" 104 . 

în orice caz, chiar când devine supracunoaştere, cunoaşterea umană a lui 
Dumnezeu e prilejuită de simbolurile sensibile, sau porneşte de la ele. Avem o 
analogie cu cunoaşterea subiectelor umane între ele. Eu mă scufund în contem- 
plarea lui ai, din prilejul întâlnirii realităţii Iui văzute. Chiar Iisus, ca Dumnezeu 
întrupat, e un astfel de prilej, fie chiar în forma Lui cea mai transfigurată. 
Cunoaşterea îngerilor nu e însă prilejuită de simboluri văzute. Dar transfigurarea 
simbolului, fulgerarea lui tu prin realitatea văzută a semenului, nu se realizează 
numai prin voinţa mea, ci printr-un act de sus. Acest act e de la Dumnezeu. Dar e 
foarte verosimil că şi de la un înger, şi anume de la un înger model al persoanei 
cunoscute şi de la un înger model al persoanei care cunoaşte, Dumnezeu ne ridică 
în infinit. Dar nu totdeauna contemplarea unei realităţi nemateriale de către noi se 
scufundă în infinit. în acele cazuri putem presupune că lucrează un înger. Căci 
îngerul, deşi e o realitate spirituală, spre deosebire de Dumnezeu este o realitate 
spirituală structurată, sesizabilă ca atare, care ne uşurează prin aceasta sesizarea 
realităţilor spirituale structurate înrudite cu el. De câte ori nu transpare prin fru- 
museţea spirituală a unui tu uman o frumuseţe intensificată, structurată după 
chipul acestui tu? Desigur frumuseţea lui tu e intensificată în ultima analiză de 
proiectarea luminii divine asupra lui, dar când această intensificare e prea 
trecătoare, ea transpare mai degrabă structurată de îngerul model. 

104. De divinis nominibus, cap. I, par. 1; P. G. 3, col. 592- 593. 

Pe de altă parte, oricât de structurat ne-ar apărea un tu sau eu-ul propriu, sau 
prin el - îngerul lui, structura aceasta nu e rigid închisă; ea ne deschide accesul nu 
numai în indefinit, ci şi în infinit. Noi ne dăm seama în clipele de har ale contem- 
plării unui tu, sau a eu-ului propriu, atât de caracterul specific, clar structurat al 
acelui tu sau al eu-ului propriu, cât şi de lipsa lui de graniţă, de scăldarea lui în- 
tr-un infinit din interiorul de dincolo de el şi de capacitatea lui de infinită 
deschidere spre alţii. Astfel, se poate spune că prin eu, sau prin tu, se contemplă 
îngerul, iar prin înger, infinitul divin. în interiorul omului e îngerul şi în interiorul 
îngerului, Dumnezeu. Ei sunt pe o scară, dar treptele scării sunt străvezii. 

Această putinţă de comunicare lăuntrică a îngerului cu spiritul omenesc întru- 
pat arată iarăşi o legătură ontologică între spiritele netrupeşti şi cele întrupate 
omeneşti. îngerii nu sunt purtători direcţi de trupuri, dar sesizează spiritualul întru- 
pat, trăiesc legătura cu spiritualul întrupat, simt în spiritul întrupat ceva care nu e 
numai spirit, simt presiunea prezenţei spiritului întrupat, cu toată experienţa 
adunată în el prin viaţa în trup, precum şi spiritul întrupat trăieşte prezenţa spiritu- 
lui neîntrupat. 

Claritatea vederii conţinutului spiritual al unor revelaţii sensibile ale lui 
Dumnezeu, pe care le ocazionează îngerilor sesizarea acestor revelaţii de către 
spiritul uman, dă şi spiritului uman o putere de sesizare mai clară a conţinutului 
acelor revelaţii şi, în general, un ajutor în depăşirea contemplativă şi etică a dome- 
niului sensibil, fie că e revelaţie supranaturală a lui Dumnezeu, fie că e revelare 
naturală a sensurilor spirituale ale lucrurilor. Aşa credem că trebuie înţelese 
explicările chipurilor sensibile ale revelaţiei date de îngeri oamenilor credincioşi. 

Omul nu e singur nici când pare că e complet singur. Dimpotrivă, tocmai 
când se adună în sine mai mult din împrăştierea atenţiei spre tot felul de lucruri 
sau amintiri de lucruri exterioare, se deschide înrâuririi unor prezenţe spirituale. 
Când se adună mai mult în rugăciune, rugăciunea lui e încălzită de rugăciunea 
unui duh sau a mai multor duhuri netrupeşti, dacă rugăciunea e o deschidere inte- 
rioară spre absolutul divin. Evagrie Monahul spune: "Cunoaşte că sfinţii îngeri ne 
îndeamnă la rugăciune şi stau de faţă împreună cu noi, bucurându-se şi rugân- 
du-se pentru noi" 105 . "Dacă te rogi cu adevărat, vei afla multă întărire şi 
încredinţare, şi îngerii vor veni la tine ca şi la Daniil şi-ţi vor lumina înţelesurile 
celor ce ţi se întâmplă" 106 . 

în Biserică se realizează nu numai o comuniune între membrii ei văzuţi, ci şi 
cu îngerii. Sobornicitatea Bisericii cuprinde şi pe îngeri. 

Sfânta Scriptură vorbeşte şi de o legătură specială între un înger şi o persoană 
umană. îngerul legat în mod special de către Dumnezeu cu o persoană umană tre- 
buie să fie şi un model special al acesteia. Mulţimea de îngeri trebuie să 

105. Cuvânt despre rugăciune, cap. 81, P. G. 79, coli. 1165-1201. 

106. Ibid., cap. 80. 

corespundă mulţimii de oameni. Legătura ontologică între ordinea îngerilor şi a 
noastră are nu numai un caracter general, ci este specificată şi în mod interper- 
sonal. Desigur, aşa cum fiecare om se dezvoltă spiritual în legătură cu toţi semenii 
săi, aşa şi cu lumea îngerească în general. Totuşi conţinutul spiritual al întregii lumi 
îngereşti. se comunică şi înrâureşte conţinutul spiritual al întregii lumi omeneşti 
prin legătura specială dintre o concretizare individual-îngerească şi una individual- 
omenească a acestor lumi, concretizarea îngerească reprezentând o formă perso- 
nală de model spiritual potrivit cu temperamentul unei concretizări personale 
umane. 

îngerii ne aduc astfel nu numai un orizont nou de cunoaştere, care ne scapă 
de monotonie, ci şi un ajutor în dezvoltarea originalităţii noastre pe linia unei fru- 
museţi a curăţiei şi a unui caracter superior. în chip special, creatorilor de artă 
aceste noi orizonturi de înţelegere şi armonii li se deschid într-un mod original 
potrivit lor, prin îngerii lor. Căci îngerii lăudând pe Dumnezeu "cu graiuri 
netăcute", concretizează în structuri spirituale superioare uimirea ce le-o produce 
infinitul şi indefinitul divin. Iar aceste structuri de armonii şi înţelegeri, deşi sunt 
nemateriale, totuşi sunt sesizabile de cei dotaţi cu o mai dezvoltată capacitate de 
percepţie spirituala şi de exprimare mai corespunzătoare cu ele. 

Dar am văzut că nu numai noi avem un folos de Ia îngeri, întrucât îngerii ne 
fac simbolurile transparente, transfigurate, sau ne îndrumeazâ în organizarea ele- 
mentelor sensibile în aşa fel ca să ţâşnească prin ele realitatea spirituală, ci şi 
îngerii cunosc prin coborârea lui Dumnezeu la oameni şi prin activitatea contem- 
plativ artistică a oamenilor realitatea divină în forme noi, în forme frumoase, în 
acţiuni care revelează mai profund sublima bunătate şi iubire a lui Dumnezeu faţă 
de cele mai modeste creaturi conştiente ale Sale. îngerii n-au cunoscut cât de mare 
este iubirea de oameni a lui Dumnezeu, până la întruparea Fiului Său, nici va- 
loarea omului ca creatură a lui Dumnezeu, până la învierea şi înălţarea la cer ca 
om a lui Hristos. 

Sfântul Grigorie de Nyssa, explicând cuvântul Sfântului Apostol Pavel: 
"înţelepciunea lui Dumnezeu cea de multe feluri se face acum cunoscută, prin 
Biserică, Domniilor şi Stăpâniilor, în cereştile locaşuri" (Ef. 3,10), zice: "De fapt în 
cursul veacurilor care au precedat Biserica, ele au cunoscut înţelepciunea simplă şi 
uniformă a lui Dumnezeu. înţelepciunea de multe feluri, impusă de complexitatea 
luptei contra forţelor duşmane, au cunoscut-o clar numai acuma prin Biserică: cum 
S-a făcut Cuvântul trup, cum s-a amestecat viaţa cu moartea, cum prin rănile Sale a 
vindecat rănile noastre, cum a înfrânt prin slăbiciunea crucii puterea duşmanului, 
cum a răscumpărat pe păcătoşi" 107 . Tot Sfântul Grigorie de Nyssa aplică înălţării 
Domnului cuvântul din Psalmul 23, 7-10: "Ridicaţi-vă, porţi veşnice, să intre 
împăratul măririi. Cine este împăratul măririi?", şi spune că până atunci îngerii nu 

107. Comentar la Cântarea Cântărilor, Omil. 8, P. G. 44, 948. 

ştiau la ce slava va fi ridicat Cuvântul întrupat 108 . Sfântul Ioan Gură de Aur, 
comentând cuvântul Sfântului Pavel: "S-a arătat îngerilor", spune: "Când S-a arătat 
îngerilor era îmbrăcat în trup; înainte de aceea nu L-au văzut, căci şi pentru ei 
esenţa este nevăzută" 109 . 

în general, îngerii nu cunosc viitorul, deci slava la care e destinată lumea n-au 
cunoscut-o decât după ce aceasta s-a revelat ca făgăduinţă Bisericii. Ei nu cunosc 
nici chiar gândurile nemanifestate ale oamenilor 110 . îngerii cunosc însă de la 
creaţie capacitatea noastră de a face transparentă măreţia divină şi-şi activează una 
din capacităţile lor proprii, ajutând oamenilor la opera transfigurării ei. Asupra 
creaţiei sensibile se lucrează din două părţi, pentru a o face o transparenţă uimitor 
de frumoasă a Dumnezeirii: de deasupra ei, prin îngeri, şi din cadrul ei, prin noi. 
în aceasta consta solidaritatea ontologică a îngerilor cu oamenii şi cu lumea sensi- 
bilă, sau sensul cuvintelor care descriu actul creaţiei ca un act unitar: "Dumnezeu a 
făcut cerul şi pământul". Numai împreună, lumea sensibilă, având drept coroană 
omul, şi lumea inteligibilă a îngerilor sunt un receptacol deplin al revelării lui 
Dumnezeu şi al valorificării ei. Numai împreună, îngerii şi oamenii, pot înălţa o 
slavoslovie mai completă lui Dumnezeu. Aşa trebuie să înţelegem că îngerii sunt 
creaţi pe de o parte pentru a-L lăuda pe Dumnezeu, pe de alta pentru a sluji lui 
Dumnezeu în solicitudinea Lui pentru oameni, pentru a fi trimişii lui Dumnezeu la 
oameni, pentru a fi "vestitorii" Lui şi, prin aceasta, pentru a ajuta la ridicarea oame- 
nilor la o lâudare comună a Lui cu ei; iar prin aceasta, a sluji la mântuirea lor. Dar 
aceasta înseamnă şi o capacitate a îngerilor de a conduce pe oameni spre 
Dumnezeu. în acelaşi timp prin aceasta chiar îngerii îşi sporesc cunoaşterea de 
Dumnezeu şi slavoslovia lor, asociind-o şi pe a oamenilor. Corul îngeresc-uman e 
mai măreţ decât corul simplu uman sau simplu îngeresc. Partea îngerească şi cea 
omenească a corului se completează şi se înfrumuseţează reciproc. Fiecare din cele 
două părţi câştigă, în elanul slavosloviei, de la cealaltă. 

Unii Părinţi au subliniat superioritatea îngerilor faţă de oameni, prin faptul că 
sunt "minţi pure", neîmpreunate cu trupul şi cu afectele care rezultă din aceasta. 
Dar alţii, cum am văzut, au afirmat că mai mult omul e după chipul lui Dumnezeu, 
întrucât omul prin trup este şi devine un "stăpân" al lumii ca şi Dumnezeu, câtă 
vreme îngerii nu au această calitate. 

Dar nevoia de lume pe care o au oamenii şi capacitatea de a dispune de ea 
reprezintă şi o ispită pentru ei de a se ataşa de ea şi de a se încrede în puterile lor 
creatoare. în calitatea de spirite întrupate stă şi măreţia, dar şi primejdia căderii lor. 
în dominarea afectelor se poate actualiza o nouă forţă a spiritelor. Dar aceste 
afecte pot să şi închidă infinitele orizonturi spre care e chemat spiritul omenesc. 

108. Despre înălţarea lui Hristos, P. G. 44, 693. 

109. Despre Dumnezeu cel necuprins, III, par. 6 şi 4, P. G. 48, 725. 

110. Sfântul Chirii de Alexandria, Comentai la loan, II, 1, P. G. 73, 224. 

Greutăţile de care e legată viaţa în trup pot dezvolta în om o responsabilitate pro- 
prie şi nobila pornire de ajutorare cu fapta a semenilor săi, responsabilitate şi 
capacitate de care e lipsit îngerul, dar pot dezvolta şi egoismul şi grija lumească 
exagerată. 

în orice caz, omului i s-a dat măreaţa misiune de a stăpâni materia prin spirit, 
de a o face transparentă pentru ordinea spirituală şi dumnezeiască, de a actualiza 
moduri noi de revelare a spiritului şi de ajutorare a semenilor, în primul rând 
modurile etice şi estetice. 

în schimb, spiritul pur, sau îngerul are claritatea gândirii şi un "amor intellec- 
tualis", greu de închipuit de fiinţa noastră. Dar până nu a fost consolidat în bine, a 
fost pândit şi el de o altă formă de egoism, nefiind legat prin sânge de alte fiinţe, 
care pun o frână acestui egoism. A fost pândit de egoismul nelimitat al orgoliului 
cunoaşterii şi existenţei prin sine, al libertăţii de grijile trupului. 

Să nu ne închipuim însă că, dacă omul poate scoate la iveală aspecte indefi- 
nite ale raţiunilor divine ale cosmosului nu le vede şi îngerul prin puterea lui de 
penetrare intelectuală. De aceea se aprind adeseori asupra lucrurilor pentru 
oameni scânteieri care iradiază din îngeri, producând aşa numitele inspiraţii. Mai 
ales însă se aprind aceste scânteieri pentru cei ce contemplă lucrurile cu o minte 
netulburatâ de patimi. Aceste scânteieri îi duc şi ele pe oameni la combinări ale 
formelor sensibile, la armonioase combinări de culori, de sunete, de cuvinte, pen- 
tru revelarea unor noi sensuri şi frumuseţi ale lor. 

Lucrarea principală a îngerilor nu este propriu-zis lucrarea directă asupra 
naturii, ci cea asupra subiectelor umane pentru a le întări şi susţine în acţiunea lor 
de spiritualizare, de nealipire la cele materiale care se repercutează asupra 
trupurilor lor şi, prin ele, asupra lumii exterioare. Ca subiecte mult mai ferme prin 
spiritualitatea proprie, îngerii infuzează forţă subiectelor umane pentru a imprima 
trupurilor lor o spiritualitate sesizabilă sensibil. Căci îngerii nu au numai misiunea 
de a îmbogăţi cunoaşterea de Dumnezeu a oamenilor, ci şi de a le comunica un 
ajutor energetic de spiritualizare, ca prin aceasta să poată cunoaşte mai uşor pe 
Dumnezeu. în acest sens îngerii au fost creaţi în solidaritate cu lumea sensibilă. 
Dacă în revelarea sensibilă a lui Dumnezeu prin om se revelează şi spiritul omului, 
se poate spune că în această revelaţie este implicată susţinerea fermă acordată 
subiectului uman, de îngeri. într-un trup uman spiritualizat - nealipit la cele materi- 
ale - se vede şi ceva din spiritualitatea îngerilor. 

Dacă îngerii nu lucrează -asupra cosmosului, ca oamenii, care se folosesc de 
membrele trupului şi de unelte ca prelungiri ale lor, nu se poate nega o anumită 
eficienţă directă a lor asupra forţelor cosmosului. Ar însemna să negăm prin 
aceasta în general însăşi eficienţa spiritului uman în formarea trupului omenesc. 
Dialogul de acte al omului credincios cu Dumnezeu, realizat prin cosmos, nu 
exclude o anumită participare a îngerilor. Sfânta Scriptură afirmă o astfel de efi- 

cienţă: un înger a apărat pe cei trei tineri din cuptorul cu foc; un înger a închis 
gura leilor când Daniel a fost aruncat între ei. Sfântul Grigorie de Nazianz declară 
că unele "puteri spirituale au primit o parte a lumii, iar altele au fost însărcinate cu 
altă parte a universului, cum singur Dumnezeu ştie, Care le-a rânduit şi le-a deter- 
minat" 111 . 

Dar la spiritualizarea creaţiei, ei lucrează prin oameni credincioşi. Şi dacă în 
acest sens, prin om se vede îngerul şi prin îngerul din om, Dumnezeu, înţelegem 
cum ierarhia îngerească nu înseamnă o despărţire a omului de Dumnezeu. Toată 
creaţia se află într-o concentrare, într-o sobornicitate interioară, care implică o 
răspundere şi o îndatorire de slujire a fiecăruia pentru toţi şi a tuturor pentru 
fiecare. Cine cade din această sobornicitate, cade într-o umbră a existenţei. 

5. Ierarhia îngerească 

în ce priveşte ierarhia îngereasca, Dionisie Areopagitul vede cetele îngereşti în 
număr de nouă, aşezate în câte trei grupuri suprapuse: Serafimi, Heruvimi, Scaune; 
Domnii, Puteri, Stăpânii; începătorii, Arhangheli, îngeri. Toate sunt în mişcare, 
trecând prin: purificare, iluminare, desăvârşire. Când ceata de jos din fiecare grup 
e în faza purificării, ceata din mijloc e în faza iluminării, iar cea de sus, în faza 
desăvârşirii. După aceea, cetele de sus trec iarăşi la o purificare mai înaltă, cele din 
mijloc la o desăvârşire mai înaltă şi cele de jos la o iluminare mai înaltă. Dar cetele 
de mai jos sunt ajutate în acest urcuş de cele de mai sus. 

Ceata primă din fiecare grup devenind superioară desăvârşirii la care se află, 
căci îi vede marginile, se purifică de ea. Urcuşul acesta e întreg un urcuş în 
cunoaşterea lui Dumnezeu şi în desăvârşirea prin participarea tot mai mare la El. 
Purificarea reprezintă un fel de renunţare apofatică la cunoştinţa ce o are o treaptă, 
pentru înălţarea la o iluminare şi, ca urmare, la o desăvârşire mai înaltă. Urcuşul 
acesta se face în spirală în jurul lui Dumnezeu, apropiindu-se tot mai mult de El. 
"Provenită din voia lui Dumnezeu, mintea va fi cu dorirea şi iubirea în jurul Lui, ca 
în jurul unui centru. Căci nu se unesc cele secundare cu cele dinainte de ele, ci 
ceea ce se petrece se aseamănă cu un dans (circular). Căci cele produse doresc în 
chip circular să îmbrăţişeze pe cele ce le-au produs, dar numai privindu-le de jur 
împrejur şi umplându-se de frumuseţea de la El... Fiindcă Dumnezeu e pretutin- 
deni, iar cele ce-L urmează pretutindeni şi voiesc să-L cunoască pururea se bucură 
de El şi se mişcă prin înţelegere". De altfel toată existenţa creată face o mişcare cir- 
culară continuă în jurul lui Dumnezeu, tinzând spre cauza ei. Propriu-zis, un urcuş 
infinit nici nu poate avea loc în linie suitoare dreaptă, pentru că în această privire 
cei mai de jos privesc mereu numai la cei mai de sus, nu şi direct la Dumnezeu. 

între cele trei faze ce se succed continuu nu e o opoziţie, ci o continuitate, o 
dezvoltare. "însăşi participarea la cunoştinţa dumnezeiască este purificare, ilu- 

111. Oratio 28, par. 31, P. G. 36, 72. 

minare şi desăvârşire, curâţind de neştiinţă în cunoaşterea unor iniţieri mai 
desăvârşite după ordinile stării proprii, luminând în însăşi cunoaşterea, prin care şi 
purifică puterea care mai înainte nu cunoştea... şi desăvârşind într-însa şi lumina, în 
însăşi cunoaşterea devenită habituală a sensurilor înalte şi strălucite... Căci purifi- 
carea curăţă de neştiinţă, dar nu tot cel purificat a şi ajuns la culme. Iar iluminarea, 
străbătând în cel purificat, îl desăvârşeşte, ceea ce înseamnă o iluminare mai 
desăvârşită" 112 . Pe de altă parte chiar în iluminare şi desăvârşire este o notă apo- 
faticâ ce susţine tendinţa de urcuş, întrucât orice cunoaştere a lui Dumnezeu e 
însoţită de conştiinţa unei insuficiente cunoaşteri şi de dorinţa unei ridicări peste 
cunoaşterea prezentă 113 . Şi apoi, lumina dumnezeiască în care cetele se află pe 
diferite trepte, nu e separată, ci e comună tuturor, primind-o toate direct la diferite 
trepte. Ierarhia, şi din acest punct de vedere, nu înseamnă o interpunere a unor 
cete între Dumnezeu şi cetele mai de jos. "Dar nu are fiecare în mod deosebit 
acestea, ci toate le sunt comune tuturor, după harul lui Dumnezeu cel către ele... 
Căci cele trei cete sunt concentrate într-una, având comună şi prima lumină şi 
prima cunoştinţă dată" (în Parafraza, ibidem). Ceata din mijloc "fiind inclusă între 
cele de la margini, în ea se unesc acestea şi astfel cele trei cete sunt adunate în- 
tr-una singură şi cele ce le sunt repartizate în particular de către har, le au în 
comun" (.Ibid.y 

Teologul grec Trembela consideră că ierarhizarea îngerilor în cele nouă cete 
este o opinie personală a lui Dionisie Areopagitul, dat fiind că alţi Părinţi numesc 
mni puţine cete şi nu le ierarhizează în acest mod. Dar în general o ierarhizare a 
îngerilor afirmă şi unii Părinţi anteriori lui Dionisie, chiar dacă nu au dat un sistem 
complet al acestei ierarhii. O astfel de ierarhie admite încă Păstorul Hernia şi după 
el Sfântul Chirii de Ierusalim. 

Sfântul Vasile declară că Serafimii au o "poziţie mai apropiată de Dumnezeu, 
în virtutea superiorităţii lor în sfinţenie", sau că "demnitatea unui conducător al 
unui popor este mai mare ca cea a celui căruia i s-a încredinţat ocrotirea unui indi- 
vid", sau că, "deşi îngerii sunt părtaşi aceleiaşi naturi, unul este căpetenia lor şi 
altul este susbordonat" şi că îngerii sunt rânduiţi în legiuni 114 . Sfântul Ioan 
Damaschin îşi însuşeşte ierarhia lui Dionisie Areopagitul, ca şi toţi Sfinţii Părinţi de 
după Dionisie Areopagitul. Iar Biserica i-a dat consimţământul prin introducerea 
ierarhiei în pictura bisericească. 

Desigur, această repartizare ierarhică în cele trei triade, care urcă solidar 
repetând cele trei etape, nu trebuie luată decât ca expresie simbolică a unei 

112. Parafraza cit. la De coelesti hierarchia, cap. VU, par. 3, P. G. 3, 189. 

113. Sfântul Grigorie Palama, Op. cit., p. 397: "Deci şi văzând, chiar prin vedere, 
cunosc lumina a ceea ce este mai presus de vedere". 

114. Herma, Viziunea UI, 4; III, 44; Sfântul Chirii de Ierusalim, Catehezele; VI, 6; XI, 11; 
P. G. 33, 548 şi 704; Sfântul Vasile, Ia Isa/a, 6; P. G. 30, 428 şi Contra Eunomium, 111, par. 1, 
2; P. G. 29, 657; Sfântul Ioan Gură de Aur, la Efeseni, Omilia 7, şi 1; P. G. 62, 49. 

plinătăţi a numărului lor de trei, reprezentând perfecţiunea Treimii, şi a unei 
înălţări solidare după ordinea completă a vieţii spirituale. Creştinismul patristic se 
serveşte de simboluri pentru exprimarea înaintării în infinităţi a ordinii spirituale. 
Lumea îngerească formează un sobor extrem de numeros, care nu e numai o juxta- 
punere, ci o unitate menţinută prin legături interioare, spre deosebire de oameni, 
care formează împreună "neamul omenesc" nu numai pe baza unor legături spiri- 
tuale, ci şi prin sânge. Iconografia înfăţişează unele din cetele îngereşti într-o 
împletire sau în grupuri strânse. Cetele îngereşti cântă toate lauda lui Dumnezeu 
într-o perfectă armonie. îngerii cunosc deci împreună pe Dumnezeu şi-şi comunică 
unii altora bucuria cunoaşterii. 

Fiecare din cele trei ordine e după chipul Sfintei Treimi, iar extremele se întâl- 
nesc în cea din mijloc, într-o perfectă unitate tot după unitatea Sfintei Treimi. Iar 
cele trei triade sunt unite la fel. "Unii spun că şi îngerul de mai jos se numeşte tot 
Serafim, potrivit aceleiaşi raţiuni a comuniunii, de care am vorbit şi mai înainte, 
fiindcă cele mai de jos participă la cele mai de sus şi cele mai de sus, la ale celor 
mai de jos, deşi acestea în întregime, iar cele mai de sus parţial şi mai obscur" 115 . 

Mişcarea fiinţelor spirituale e un urcuş care va dura etern. Sfântul Grigorie 
Palama, în Al treilea, din cele posterioare, pentru cei ce se dedică isichiei, (ed. cit., 
p. 597), zice: "Iar dovadă a acestei ascunzimi mai presus de cunoaştere este 
dorinţa şi cererea şi urcarea lui Moise la o vedere tot mai clară, dar şi înaintarea 
necontenită a îngerilor şi a sfinţilor în veacul cel nesfârşit, la vederi tot mai clare". 
Subiectul creat nu termină niciodată înţelegerea subiectului absolut. Dar mişcarea 
aceasta e numită în acelaşi timp stabilitate, căci e o permanentă menţinere în ea. 
Aceasta este stabilitatea îngerilor. "Cum deci stau şi se mişcă? Este evident că stau 
în jurul Lui, dar se mişcă spre acea iluminare. Căci, deşi acest univers, ca să zicem 
aşa, se mişcă în cerc, el este şi pururea mobil şi nemişcat. E nemişcat ca întreg, 
căci nu se mişcă de la un loc la altul, dar e pururea mobil după părţile lui. Aşa 
cugetă şi despre mişcarea circulară cerească. Căci şi ea este statornică într-un chip 
pururea mobil şi rămâne stabilă, mişcându-se pururea în jurul Aceluiaşi şi căutând 
acolo, cum nu se întâmplă în mişcarea liniară" 1153 . 

Astfel există o dezvoltare treptată a lumii spirituale, care nu e numai pasivă, ci 
implică şi o lucrare proprie. Dar pe de altă parte, fiind consolidată în bine şi în 
comuniunea cu Dumnezeu, ea e stabilă. E o continuă urcare din treaptă în treapta, 
din slavă în slavă. 

Iar între urcuşul lumii îngereşti şi al celei omeneşti, al celei sensibile în gene- 
ral, există o legătură, dacă "bucurie este înaintea îngerilor lui Dumnezeu pentru un 
păcătos care se pocâieşte" (Le. 15, 10), şi dacă îngerii au sporit în cunoaşterea 
iubirii lui Dumnezeu prin întruparea Fiului Său şi prin înălţarea Lui cu trupul (ca 
om) la cer, pe tronul dumnezeiesc, prin tot ce s-a comunicat Bisericii (Ef. 3, 10). 

115. Pachymere, op. cit., col. 309. 
115a. Ibid., col. 232. 

Urcuşul acesta universal este etern. Dionisie Areopagitul vede urcuşul acesta 
realizându-se în formă de spirală în jurul lui Dumnezeu, într-o apropiere continuă 
de Dumnezeu, ca un fel de "coloană a infinitului", în mişcare de înălţare şi în 
acelaşi timp de apropiere de Dumnezeu. Mişcarea aceasta eternă se face spre 
Persoanele dumnezeieşti ale Sfintei Treimi, dar în mod special spre Fiul lui 
Dumnezeu, aşezat ca om pe tronul dumnezeiesc, manifestând prin umanitatea Sa 
în mod deplin transparent adâncul vieţii şi judecăţilor Sale. Sfântul Ioan Gură de 
Aur, pe baza cuvintelor Sfântului Apostol Pavel din Epistola către Efeseni, 1, 10 şi 
cea către Coloseni, 1, 20, spune că şi îngerii au fost recapitulaţi împreună cu 
oamenii în Capul comun al Bisericii care este Hristos. Prin aceasta au devenit mai 
aproape unii de alţii (vezi Evr. 12, 23). 



B 

îngerii căzuţi şi rolul lor în căderea omului 
şi în susţinerea răului în lume 

1 . începutul răului în creaţie 

Creaţia lumii duhurilor are nu numai o indefinită înălţime luminoasă, ci e şi o 
indefinită adâncime tenebroasă. Cea dintâi e formată din îngerii buni, cea de a 
doua, din lumea îngerilor răi. 

Sfânta Scriptură ne spune că această lume de duhuri rele a făcut la început 
parte din lumea îngerilor buni, dar răzvrătindu-se, aceştia au fost azvârliţi din cer. 
Aceste duhuri sunt şi ele în numâr indefinit de mare şi au şi ele o ierarhie. în frun- 
tea lor este satana. Sfântul Vasile, descriind căderea satanei în opoziţie cu persis- 
tenţa lui Mihail, vede cauza fiecăruia în persistarea sau despărţirea liberă de 
Dumnezeu. "De unde e rău omul? Din propria Iui libertate. De unde e râu 
diavolul? Din aceeaşi cauză, având şi el viaţă liberă şi prin libertatea lui având 
putinţa să rămână lângă Dumnezeu sau să se înstrăineze de EI. Mihail era înger şi 
a rămas lîngă Dumnezeu pentru vecie. Satana era înger şi a căzut din treapta lui. 
Pe acela voinţa liberă 1-a păzit în cele de sus; pe acesta libertatea alegerii 1-a arun- 
cat. Putea şi acela să apostazieze şi putea şi acesta să nu cadă. Pe acela 1-a salvat 
nesăfurarea de iubire a lui Dumnezeu, pe acesta 1-a făcut lepădat depărtarea de 
Dumnezeu. Acesta e răul: înstrăinarea de Dumnezeu. O mică întoarcere a ochiului 
ne face să fim cu soarele sau cu umbra trupului nostru. Cel ce priveşte spre soare 
se luminează îndată; cel ce se întoarce spre umbră va avea parte în chip necesar 
de întuneric. Astfel diavolul are răutatea prin liberă alegere, dar firea lui ni e 
opusă binelui" 116 . 

116. Omilia, Dumnezeu nu e autorul răului, P. G. 31, 348. 

Explicaţia creştină a răului din libertate e singura care nu leagă răul de esenţa 
realităţii, a realităţii eterne sau a celei create de Dumnezeu, luând totuşi răul în 
serios. Şi e singura care salvează însăşi existenţa libertăţii în realitatea existenţei. 
Orice altă explicaţie compromite iremediabil existenţa şi neagă libertatea, adică 
însăşi demnitatea umană. Dacă răul ar fi fost creat de Dumnezeu, el ar fi fost legat 
de esenţa lui Dumnezeu şi a creaţiei, ca şi atunci când ar fi etern legat de existenţă. 

Sfântul Vasile cel Mare zice: "Nu socoti nici pe Dumnezeu cauză a existenţei 
răului, nici nu închipui răul ca având o existenţă proprie. Căci nu e subzistentă 
răutatea, ca un animal oarecare; nici nu are vreo esenţă ipostaziată a ei. Căci răul 
este o lipsă a binelui. Ochiul a fost creat, orbia s-a produs ulterior prin pierderea 
ochilor... Aşa şi răutatea, nu are o subzistenţă proprie, ci vine după aceea din 
cauza rănilor sufletului. Căci nu e nici nefâcut, cum spune cuvântul celor necredin- 
cioşi, care fac răul de aceeaşi cinste cu natura cea bună, considerând că amândouă 
sunt fără început şi mai presus de facere. Nici creat. Căci dacă toate sunt din 
Dumnezeu, cum ar fi răul din bine? Căci nimic rău nu e din bine, nici răutatea din 
virtute" 117 . 

Doctrina despre duhuri exista şi în Babilon şi în Persia şi în Elada, dar e cu 
totul deosebită de doctrina biblică, dat fiind că acolo ea era expresia unui dualism 
etern; câtă vreme doctrina biblică nu acordă râului o existenţă eternă, egală cu a 
lui Dumnezeu 118 . 

Pe de altă parte, nici mărimea răului din lume şi din om nu s-ar putea explica 
numai din libertatea umană. Dacă vrem o explicaţie, care ţine seama de mărimea 
răului, dar nu-1 vede ca pe un atribut al realităţii, care copleşeşte orice speranţă a 
omului de a scăpa de el prin libertate, trebuie să admitem ca origine suplimentară 
a răului libertatea unor spirite mai puternice decât spiritul uman, capabile de un 
rău cu mult mai mare; dar totuşi, nu o origine a răului în libertatea spiritului divin 
atotputernic, căci aceasta n-ar mai face posibilă mântuirea lumii de rău şi 
Dumnezeu nu ar mai fi Dumnezeu. 

Deşi sunt unii oameni care reuşesc să nu fie subiecte ale răului, în practică 
mulţi din ei rămân subiecte ale lui. Ni se pare un fapt incontestabil că acest rău e 
mai mare decât suma relelor pe care şi le fac oamenii, că există nişte amplificatori 
mai presus de oameni ai răului făcut de oameni, în aşa măsură, că ei nu pot scăpa 
de el numai prin ei înşişi. Firele de râu cu care se leagă oamenii unii pe alţii sunt 
răsucite şi îngroşate până a alcătui un complex de legături de nedesfâcut. 

Cu alte cuvinte răul manifestă proporţii şi puteri care nu pot fi explicate 
numai din libertatea noastră. Dar pe de altă parte, omul poate ţine în frâu râul şi 
se poate izbăvi de el aproape în întregime, ca subiect care îl săvârşeşte, dar nu 
numai prin eforturile sale, ci prin eforturile sale ajutate de puterea lui Dumnezeu. 

117. Ibid., col. 341. 

118. Trembela, op. cit., voi. I, p. 502. 

Deci răul nu se dovedeşte de neînvins de către om în calitatea de subiect făptu- 
itor al lui. 

Chiar câtă vreme este stăpânit de rău, omul aproape totdeauna mai păstrează 
în el resturi de bine, rezistenţe împotriva râului, puteri de întoarcere spre bine, 
puteri de frânare a răului şi de căinţă pentru el. Credinţa creştină consideră că 
numai duhurile demonice nu mai păstrează în ele nici un rest de bine. Răul le-a 
devenit "o a doua natură". Dar chiar râul produs de duhurile mai puternice apare 
ca având totuşi originea în libertatea, şi nu în fiinţa lor, ca unul ce este consimţit 
neîncetat de libertatea lor. Aceasta ne dă să înţelegem că, chiar dacă toţi oamenii 
ar înceta să devină subiecte ale răului, răul tot ar sufla asupra vieţii lor din alte 
izvoare voluntare mai presus de ei. Dar putinţa oamenilor de a se elibera de cali- 
tatea de subiecte ale răului arată în acelaşi timp că răul de care ar suferi nu ţine de 
esenţa realităţii, ci vine din libertatea unor fiinţe mai puternice. 

Tocmai prin faptul că râul nu ţine de esenţa realităţii, de ens, sau de esenţa 
unei părţi a realităţii (ceea ce în fond ar compromite iremediabil toată realitatea, 
căci nu se poate separa o parte a realităţii de alta), se dovedeşte ca nedatând din 
eternitate şi având în el o anumită slăbiciune. 

Pe de altă parte, râul care doare şi care chinuieşte cel mai mult este răul pro- 
dus de o persoana prin libertatea ei. Răul fizic, sau răul făcut fără voie, nu doare 
atât de mult pe cel câre-1 suferă, cum chinuieşte pe cineva cel pe care-1 săvârşeşte, 
prin conştiinţa că ar fi putut să nu-1 facă. Râul ca fatalitate fizică (moarte, boală, 
cutremure), sau ca produs al unor forţe superioare, sau ca urmări ale râului 
săvârşit, poate susţine un sentiment al tragicului şi poate fi suportat ca o cruce, cu 
o răbdare care fortifică spiritual şi mântuieşte. Numai râul săvârşit intenţionat de o 
persoană produce în cel ce-1 suferă o durere morală, un sentiment de nedreptate, 
de neînţelegere, iar în făptuitor, chinurile regretului, sau o alterare morală, când 
lipsesc aceste chinuri. 

Toate acestea confirmă învăţătura creştină că răul, în proporţia lui mai mare 
decât cea explicabilă prin libertatea umană, îşi are originea în decizia liberă a unor 
spirite create, care la început au fost bune. 

2. Puterea şi slăbiciunea răului, 
sau a duhurilor care susţin răul 

Dar explicarea răului prin libertatea personală nu exprimă decât un aspect al 
lui, nu şi celălalt aspect care se întăreşte şi mai mult după ce răul s-a instalat în 
existenţă. 

Răul nu e numai un act al libertăţii lipsit de conţinut, ci un act al cărui 
conţinut consta într-o folosire a puterilor naturii umane, dar contrar acestei naturi. 
Sfântul Maxim Mărturisitorul zice: "Răul este abaterea lucrării puterilor sădite în fire 
de la scopul lor şi altceva nimic. Mai ales după ce s-a produs, sau cei ce l-au pro- 

dus s-au obişnuit cu producerea lui, răul înmulţeşte slăbiciunea firii, sau a puterilor 
ei, sau deprinderea folosirii lor contrar firii. Făcându-se astfel călcător de poruncă 
şi necunoscând pe Dumnezeu, acela şi-a amestecat cu încăpăţânare răul în toată 
simţirea şi în toată puterea cugetătoare şi aşa a îmbrăţişat cunoştinţa compusă şi 
pierzătoare, producătoare de patimi, a celor sensibile" 1 iy . Răul înseamnă astfel şi 
un minus în existenţă, un minus care creşte continuu. Văzând acest aspect, Sfinţii 
Părinţi au spus că râul este o non-existenţâ (uf) 6v), sau o existenţă fără consis- 
tenţă. Nu e o lipsă totală a existenţei, ci o ştirbire, o slăbire esenţială a ei, o lipsire 
de ceea ce constituie cu adevărat suportul existenţei (io ov). Prin aceasta, râul 
intrat în existenţă strâmbă fiinţa acesteia şi în felul acesta o slăbeşte. Totuşi această 
strâmbare şi slăbire îşi are originea în libertate, iar durata, în consimţirea libertăţii. 
Nu e instalat în fiinţă fără libertate şi nu se menţine fără consimţământul ei. De 
aceea se poate spune în acelaşi timp că răul nu izvorăşte din fiinţă şi nu e legat de 
ea. Prin voinţă fiinţa poate fi tămăduită, dar numai prin voinţa ajutată de harul lui 
Dumnezeu, care e un act al voinţei Lui, cu izvorul în fiinţa Lui, care nu se poate 
strâmba sau slăbi. 

Această strâmbare sau slăbire a naturii umane se arată în pasiunile produse de 
actele contrare binelui, adică, lui Dumnezeu. Aceste pasiuni stăpânesc pe om, 
arată o natură slăbită, în care se mişcă porniri pe care omul nu le poate stăpâni. 
Acesta e rezultatul răului. Diavolul are şi el o astfel de pasiune. Ea nu e trupească, 
ci pur spirituală. E la început pasiunea mândriei, apoi a urii faţă de Dumnezeu şi 
de oameni. 

Dar paradoxul râului stă pe de o parte în înverşunarea acestor pasiuni, pe de 
alta, în slăbiciunea celui stăpânit de ele. El nu poate scăpa de ele, de forţa lor. 
Diavolul nu poate scăpa deloc, omul poate scăpa numai prin ajutorul harului dum- 
nezeiesc. E un amestec ciudat de slăbiciune şi de voin(a de a rămâne în ea. Iar 
slăbiciunea are în ea un amestec de violenţă. Slăbiciunea constă în faptul că cel 
robit ei nu poate scăpa de pasiunile lui, nu mai are tăria să lucreze altfel. 
Invidiosul nu poate scăpa de invidie, nu vede ceea ce e bun în cel invidiat. Răul e 
o neputinţă violentă, sau a violenţei, nesigură de existenţă. 

în pasiuni şi în violenţa lor e în acelaşi timp o slăbire a caracterului de per- 
soană şi o accentuare a caracterului de natură. Dar nu e vorba de natura naturală, 
ci de o natură numită aşa pentru că nu se lasă condusă de libertatea pusă în 
lucrare de persoană. Animată de spirit, natura omului e o natură a persoanei, a li- 
bertăţii, e natura ipostaziată. Pasiunile reprezintă o ieşire a naturii din puterea stării 
depline de persoană: a libertăţii, a subzistenţei ei depline. Omul care nu mai e 
uman în întregime, a devenit inuman, pentru că a devenit în parte impersonal, 
pentru că această natură a lui nu mai e deplin consistentă, adică în deplină comu- 
nitate cu natura din celelalte persoane. Natura personalizată simte în ea puterea 

119. Răspunsuri către Ta/asie, Filocalia românească, voi. III, p. 8-9. 

care-i vine din relaţia deplină cu natura din celelalte persoane, pentru că poate fi 
prin aceasta izvorâtoare şi primitoare continuă de acte şi gânduri noi, generoase şi 
bune, şi în acelaşi tinip originale, pentru că în fiecare persoană ea îşi găseşte o 
expresie originală, stând în acelaşi timp în comuniune cu celelalte persoane. 
Această natură e profund umană şi creatoare, prin deschiderea ei, prin reciproca 
îmbogăţire a ei în relaţiile pozitive dintre persoane. 

Când natura a căzut în toţi la starea aceasta de nedeplină personalizare, ea s-a 
rupt în bucăţi care nu comunică deplin între ele, în indivizi care se exclud şi nu se 
îmbogăţesc, ci rămân şi se afundă tot mai mult într-o sărăcie egoistă, fiecare 
tinzând să-1 anexeze pe celălalt, ca să se îmbogăţească cu ceea ce are acela, fără 
voia aceluia. Căci tendinţa aceasta a unuia provoacă aceeaşi tendinţă în ceilalţi, 
deci o luptă generală între ei şi o slăbire generală a naturii. Starea aceasta e pro- 
prie şi demonilor în cel mai înalt grad. Ei coexistă pentru că au nevoie să se 
chinuiască unii pe alţii şi să lupte împotriva celor buni, într-o coexistenţă a luptei 
care a devenit o necesitate pentru ei, atestând prin aceasta că nimenea nu poate 
trăi cu totul separat de cei ce au aceeaşi natură. "Aşa s-a tăiat firea cea unică în 
nenumărate părticele şi noi cei ce suntem de aceeaşi fire ne mâncăm unii pe alţii 
ca reptilele şi fiarele" 120 . Răul e violent nu în a zidi existenţa, ci în a o diminua şi 
distruge; e violenţa neputinţei de a se întări în existenţă, violenţa lăcomiei de a se 
întări pe seama altora. E avalanşa prăvălirii spre nimic a unei realităţi, în căutarea 
în mod greşit a îmbogăţirii sale, e violenţa unei realităţi care vrea să se ţină în exis- 
tenţă fără Dumnezeu, izvorul existenţei, şi fără contribuţia voluntară şi iubitoare a 
celorlalţi, pe care din mândrie nu o solicită. Dar prăvălirea îşi are cauza în voinţa 
liberă şi e susţinută de aceasta. 

3. Motivul căderii unei părţi dintre îngeri 

Cauza căderii unor îngeri este decizia lor de a se despărţi de Dumnezeu, dar 
motivul căderii stă în mândrie. Ei voiau să fie independenţi de Dumnezeu, întocmai 
ca Dumnezeu. Aceasta ne-o dă să înţelegem Sfântul Apostol Pavel, când recomandă 
să nu se hirotonească întru episcop cineva de curând botezat (deci necrescut 
duhovniceşte) "ca nu cumva trufindu-se să cadă în osânda diavolului" (1 Tim. 3, 6). 

Mândria explică răzvrătirea şi neascultarea lor. Dar răzvrătirea şi neascultarea 
implică condiţia anterioară a unei stări subalterne şi refuzul de a rămâne în ea. 
Astfel, o explicare mai departe a răului constă în voinţa unor spirite create, infe- 
rioare lui Dumnezeu, de a se ridica peste această condiţie a lor, deci într-o 
tendinţă a lor de a fi prin esenţă mai mult decât sunt. în aceasta stă forţa pozitivă 
manifestată în rău: în tendinţa sădită de Dumnezeu însuşi în spiritele inferioare de 
a se ridica mai sus de unde sunt. Răul stă nu în actualizareaa acestui impuls, ci în 

120. Op. cit., p. 16. 

actualizarea lui greşită. Ele au voit să devină ca Dumnezeu, adică izvor al 
existenţei, fără să se dezvolte în legătură cu izvorul existenţei, deci nu prin 
Dumnezeu, nu în legătură cu El, ci fără El, prin ele, în mod independent. Dar toc- 
mai prin aceasta ele ies din comunicarea cu singurul izvor al existenţei. Hristos a 
venit pentru ca oamenii prin El "viaţă să aibă şi mai multă să aibă" (In. 10, 10). în 
tot Noul Testament se insistă asupra faptului că oamenii au viaţă şi sunt chemaţi la 
viaţă "în Hristos". Deci Dumnezeu vrea să satisfacă setea de viaţă şi de viaţă tot 
mai multă a spiritelor create. Dar duhurile rele şi oamenii au căzut din această 
viaţă, voind să-şi satisfacă această sete în afară de Dumnezeu. în aceasta constă 
forţa pozitivă a răului şi slăbiciunea lui. 

Dar setea de mai multă viaţă e atât de legată de fiinţa lor, că ea nicicând nu se 
epuizează prin eşecurile ei de a se satisface din izvoare, care nu sunt izvoare reale 
de viaţă. De aceea demonii sunt lăsaţi de Dumnezeu etern în existenţă, ca să 
demonstreze etern setea pozitivă de viaţă pusă în ei de Dumnezeu şi neputinţa 
eternă de a se satisface în afară de Dumnezeu. Ei îşi reînnoiesc etern ambiţia de a 
fi prin ei înşişi şi ura invidioasă împotriva Celui ce singur este de fapt prin El 
însuşi. E şi aceasta o forţă uriaşă a voinţei pozitive de a fi şi de a fi mai mult, dar 
rău întrebuinţată. E în ei amăgirea că pot fi nu numai mai mult prin independenţa 
lor, ci absoluţi. (De altfel e în logica mândriei, ca cel ce o are să tindă să fie prin el 
însuşi, deci, absolut). Ei vor să fie nu numai mai mult, ci să atingă culmea 
existenţei absolute. Şi li se dă putinţa de a-şi menţine tendinţa aceasta etern, de a 
crede că odată şi odată tot vor ajunge la această culme. Ei vor exista etern, dar în 
neputinţa de a străbate la cunoaşterea izvorului existenţei şi la împărtăşirea de el; 
vor dura etern, dar într-o existenţă a morţii spirituale. Faptul că li s-a dat eterni- 
tatea contribuie şi aceasta la neobosita lor amăgire. Iar amăgirea este explicată şi 
sporită de faptul că Dumnezeu Şi-a ascuns măreţia din faţa lor din cauza depărtării 
lor spirituale de El, încât chiar existenţa Lui le-a devenit aproape problematică. 

4. Contribuţia demonilor la căderea oamenilor 
şi războiul lor continuu împotriva acestora 

Geneza prezintă contribuţia satanei la căderea omului, printr-o ispitire a aces- 
tuia de a nu asculta de porunca lui Dumnezeu. Această lucrare de ispitire satana 
şi-o continuă neîncetat (Fapte 5, 3; 1 Cor. 7, 5; 1 Cor. 10, 13; 1 Tes. 3, 5). El 
ispiteşte chiar pe Iisus Hristos (Mt. 4, 1; Mc. 1, 13; Le. 4, 2). Maeştrii vieţii spirituale 
vorbesc mult de o luptă a duhurilor rele împotriva noastră. Ele se folosesc în 
această luptă de metodele aceleiaşi amăgiri de care sunt şi ele stăpânite. Ele diri- 
jează setea omului de a se îndumnezei pe aceeaşi cale greşită a lor, care a sfârşit în 
eşec. Prin aceasta ele nu vor ca Dumnezeu să Se facă străveziu prin om, ca 
partenerul de infinită comuniune în iubire al omului. Satana urăşte apariţia şi 
mărirea lui Dumnezeu oriunde ar putea să se arate. Urând pe Dumnezeu, urăşte 

pe om ca chip al lui Dumnezeu şi ar vrea ca omul să nu aibă nici o legătură cu 
Dumnezeu, să nu-L recunoască. 

El atrage prin aceasta pe om, când poate, la o alianţă cu sine împotriva lui 
Dumnezeu. Lupta lui este împotriva omului care se vrea realizat pe sine însuşi în 
Dumnezeu. Şi chiar pe oamenii pe care i-a câştigat pentru poziţia sa îi pune să 
lupte împotriva semenilor lor care vor să persiste realizându-se în Dumnezeu. El 
luptă chiar împotriva păcii şi unităţii între oameni, pentru că în unitatea acestora se 
arată forţa unificatoare a lui Dumnezeu, pentru că unitatea se realizează de fapt în 
Dumnezeu, printr-o smerenie a unora faţă de alţii, care e şi smerenie faţă de 
Dumnezeu. 

Prin lupta sa satana atrage pe oameni în aceeaşi platitudine a existenţei, în 
aceeaşi neputinţă de a vedea perspectivele spirituale infinite ale ei, în acelaşi 
întuneric, în acelaşi înspăimântător minus al existenţei, în aceeaşi violenţă a pasiu- 
nilor care slăbesc spiritul şi vederea lui Dumnezeu. El tinde să atragă şi pe oameni 
în acelaşi "abis" al golului şi în acest scop îi îndeamnă să calce toate "legile dum- 
nezeieşti pentru a introduce dezordinea în creaţie şi a o submina prin aceasta" 121 . 

Toate acestea le spune Sfântul Vasile cel Mare, descriind astfel motivul acestei 
lupte a satanei: "De unde provine deci războiul lui împotriva noastră? De acolo că, 
fiind vasul întregii răutăţi, el a primit şi boala pizmei şi a invidiat cinstirea noastră. 
Căci nu a suportat viaţa noastră fără supărări în rai. De aceea amăgind prin 
vicleşuguri şi meşteşuguri pe om şi dorinţa ce acesta o avea de a se asemăna cu 
Dumnezeu, şi folosindu-se de ea spre înşelarea lui, i-a arătat pomul şi i-a făgăduit 
că va deveni asemenea lui Dumnezeu prin mâncarea din acela. Nu a fost creat ca 
duşman al nostru, ci a devenit duşmanul nostru din pizmă. Căci vâzându-se pe 
sine aruncat dintre îngeri, n-a suportat să vadă pe cel pământesc înălţându-se la 
treapta îngerilor prin înaintare" 122 . Lupta lui împotriva noastră durează apoi con- 
tinuu. "Căci nimic nu-i atât de dulce duhurilor vrăjmaşe, decât să rostogolească pe 
omul invidiat, cinstit cu chipul dumnezeiesc, până la o astfel de stare de 
batjocură" 123 , încât să se închine la ceea ce este inferior lui şi să se mândrească cu 
perversiunea, cu corupţia şi cu moartea. 

Dar Dumnezeu a făcut şi din această luptă a diavolului un prilej pentru noi de 
a ne întări în bine, cu ajutorul harului dumnezeiesc. "Deci diavolul a devenit 
luptătorul împotriva noastră, pentru căderea noastră produsă prin ispita lui de 
odinioară. Dar Domnul ne-a dat prilejul şi putinţa luptei noastre împotriva lui, ca 
prin ascultare să i ne împotrivim şi să ne încununăm prin biruinţa împotriva 
duşmanului. Bine ar fi fost să nu devină diavol, ci să rămână în treapta lui în care a 
fost aşezat de la început de către Căpetenia treptelor! Dar odată ce s-a făcut apos- 

121. M. Psellos, op. cit., col. 832, 833. 

122. Op. cit., P. G. 31, col. 348. 

123. M. Psellos, op. cit., col. 829. 

tat, duşman al lui Dumnezeu şi duşman al oamenilor celor creaţi după chipul lui 
Dumnezeu (căci de aceea este duşman al omului, fiindcă este duşman al lui 
Dumnezeu, şi ne urăşte pe noi ca făpturi ale Stăpânului, ca asemănări ale lui 
Dumnezeu), Cel ce conduce prin providenţă cele omeneşti S-a folosit de răutatea 
satanei spre exercitarea sufletelor noastre, precum un medic se foloseşte de ve- 
ninul viperei pentru pregătirea leacurilor tămăduitoare" 124 . 

Astfel, pe când îngerii împlinesc rolul pozitiv, voit de Dumnezeu, de a ajuta 
pe oameni sâ sporească în existenţă, în desăvârşire şi în unitatea cea în Dumnezeu 
şi în cunoaşterea reală a măririi şi iubirii Lui infinite, duhurile rele împlinesc un rol 
contrar în toate aceste privinţe. Prin îngerii buni ni se face transparent Dumnezeu 
cu adâncimile Lui infinite şi rămânem în dialog cu El însuşi, insistând în ele; prin 
duhurile rele suntem atraşi în platitudinea unei existenţe opace, fără sens, care 
sfârşeşte în moarte. Aşa cum existenţa demonilor e până la urmă, prin slăbirea ei, 
o moarte activă, din care se întinde inconsistenţa peste toate cele ce se ataşează 
lor, aşa devine şi existenţa celor amăgiţi de ei: o existenţă în moarte, o violentă 
existenţă de coşmar inconsistent a umbrelor neputincioase şi chinuite, legate de 
suprafaţa realităţii, întinzând asupra altora acest chin al platitudinii şi neputinţei. E 
moartea singurătăţii conştiente, sau moartea prin singurătatea conştientă şi 
neputincioasă de a realiza comuniunea, dar exalând din ea invidia peste cei ce se 
află într-o anumită comuniune şi atrăgându-i spre acea moarte a singurătăţii. 

5. Lucrarea duhurilor rele în lume 

Dacă îngerii buni sunt aproape de Dumnezeu, rânduiţi pe diferite trepte de 
apropiere de El, dar în acelaşi timp sunt aproape şi de oameni - dintre care cei mai 
buni se bucură de o sesizare mai accentuata a lor -, duhurile rele sunt departe de 
Dumnezeu, dar sunt aproape de oameni, şi au o influenţă puternică asupra celor 
răi. Ei sunt sesizaţi nu numai de unii din cei răi, ci şi de unii dintre oamenii pro- 
gresaţi duhovniceşte. în pasiunile umane şi în relaţiile pasionale ale celor stăpâniţi 
de ele colcăie ca într-o mocirlă fierbinte şi pestilenţială aceste duhuri, care au în 
ele porniri înrudite cu aceste pasiuni, aşa cum îngerii au mişcări curate înrudite cu 
virtuţile şi cu gândurile curate şi înalte ale celor buni. Dacă îngerii buni pot ancora 
statornic în trupurile înfrânate, dar mai ales în sufletele bune şi în minţile lor 
curate, duhurile rele sunt şi mai adânc ancorate în trupurile bântuite de porniri 
pasionale, în părţile inferioare ale lor, dar şi în minţile lor care uneltesc gânduri 
viclene. încorporările lor sunt mai vădite pentru că sunt mai apropiaţi de lume, de 
oameni, pentru că oamenii stăpâniţi de ei sunt mai mulţi, pentru că rolul lor e să 
pună de fapt stăpânire pe oameni, câtă vreme al îngerilor buni este sâ-i elibereze, 
să-i ajute să fie cu adevărat ei înşişi, în afară de orice mândrie. Prezenţa lor în cei 

124. Sfântul Vasile, lbid., col. 349. 

stăpâniţi de ei se arată şi în feţele lor întunecate, crispate, în râsul nestăpânit, în 
vorbe necontrolate, obscene, în fapte nesocotite. 

Dar pentru stăpânirea strânsă ce o pun pe cei pătimaşi, se vorbeşte şi de un 
fel de posedare a acestora de către demoni şi de un fel de încorporări, de apariţii 
ale lor. Această apropiere face ca pasiunile produse şi susţinute de ei în unii 
oameni, să şi le facă ale lor proprii. Pe de altă parte, întrucât vor să atragă pasiu- 
nile unor oameni spre persoane şi lucruri, duhurile rele iradiază din aparenţe 
atractive aşezate pe suprafaţa acelor persoane şi lucruri. Se vorbeşte astfel de 
duhuri prezente în apă, în foc, în bani, în lucruri frumoase, în persoane de sex 
contrar. 

Sfântul Apostol Pavel declară că aceste duhuri sunt răspândite în văzduh, 
adică în jurul nostru pretutindeni, că stăpânesc întunericul acestui veac, adică 
întind întunericul peste viaţa aceasta, opunându-se ca să străbatem la lumina de 
dincolo de ea, făcând lumea netransparentă pentru noi (Ef. 6, 12). Ele ne leagă de 
suprafaţa lucrurilor, spun scrierile ascetice, făcând-o frumoasă, dar de o frumuseţe 
nespiritualâ, netransparentă, sau înfăţişând-o ca pe ultima realitate, nelâsându-ne 
să pătrundem la sensurile lor. Mântuitorul îl numeşte pe diavol "stâpânitorul lumii 
acesteia" (In. 12, 31; 13, 30; 16, 11). E vorba de lumea aceasta privită în ea însăşi, 
în suprafaţa ei opacă. Această suprafaţă stricăcioasâ, dar atrăgătoare, o poate dărui 
satana şi o promite şi lui Hristos (Mt. 4, 9). 

Mihail Psellos spune: "în felul acesta, demonii îşi fac convorbirea cu noi în 
chip ascuns, ca să nu simţim de unde ne este războiul... Trupurile (încorporările, 
am zice noi) demonice, luând de la fiinţa lor imaginativă chipuri şi culori şi 
formele pe care le voiesc, le introduc în sufletul şi duhul nostru şi ne înfăţişează 
prin aceasta multe lucruri, ne sugerează sfaturi, ne arată forme, ne împrospătează 
amintirile unor plăceri, chipuri de patimi, ne tulbură adeseori în stare de veghe sau 
de somn, uneori excită şi părţile genitale ale noastre prin mângâieri, aprinzându-le 
spre porniri erotice nebune şi nelegiuite, iar adeseori iau în ajutor şi sucurile calde 
din noi" 125 . "Introducându-se în duhul nostru imaginativ, întrucât şi ei sunt duhuri, 
emit cuvinte de ale patimilor şi plăcerilor" 12 ". Fiind duhuri, se introduc atât de 
intim în duhul şi trupul nostru, că aproape îşi îmbină eu-ul lor cu eu-ul nostru, 
încât ne este greu să distingem ce este manifestarea noastră de ce este mani- 
festarea lor. De aceea Părinţii cer atenţie şi o mare sobrietate la produsele imagi- 
naţiei, sau lâ "năluciri". 

Fiind apropiaţi de oamenii cu diferite pasiuni şi susţinându-le pe acestea, 
demonii au în ei ceva înrudit cu aceste pasiuni. De aceea se deosebesc după cei 
stăpâniţi de pasiuni diferite. Sfântul Ioan Casian vorbeşte de cele opt duhuri ale 

125. Op. cit., col. 848, 861. 

126. Ibidem, col. 848. 

celor opt patimi (duhul lăcomiei pântecelui, duhul desfrânârii, al iubirii de avuţie, 
al mâniei, al tristeţii, al trândăviei, al slavei deşarte, al mândriei) 127 . Dar ele 
lucrează într-o solidaritate, pentru că şi patimile se ţin în lanţ. Chiar mândria, care 
pare patima cea mai spirituală, e produsul legării de suprafaţa lumii, de o 
levedere a lui Dumnezeu, ca suportul personal infinit al ei. Această vedere ar lua 
spiritului creat prilejul mândriei. întristarea vine fără voia noastră aproape pe 
nesimţite, pentru nereuşita în lucruri lumeşti de mai mare sau mai mică importanţă. 
Ea poate ajunge până la disperare şi la sinucidere. Duhul cel rău se apropie întâi 
ca o furnică, ca sa crească încet, încet şi să devină puternic ca un leu. Pe unii îi 
fu ce muţi de întristare, pe alţii surzi la cuvintele altora. Dar lucrează şi asupra 
trupului şi a lumii înconjurătoare, producând atracţii sau pagube în ea, ca să ne 
întristeze, ca să ne mânie, ca să slăbească credinţa în Dumnezeu. 

Sfântul Maxim Mărturisitorul spune: "împărăţia vicleană şi pierzătoare a 
diavolului... aţâţă puterea poftitoare ca să dorească cele potrivnice firii, îndem- 
nând-o să aleagă cele sensibile în Ioc de cele inteligibile; apoi le răscoleşte iuţimea 
(mânia) ca să lupte pentru lucrul sensibil ales de poftă; în sfârşit învaţă raţiunea să 
născocească diferitele moduri ale plăcerilor celor după simţuri (ca să slujească ast- 
fel simţurilor). Cu un cuvânt ea aşază ca stăpâne peste aceste puteri (ale sufletului) 
lucrurile sensibile, sau face să domnească peste facultăţile sufletului legea pămân- 
tului...". Diavolul "se ascunde în chip nevăzut în înfăţişările lucrurilor sensibile şi 
cheamă în chip amăgitor spre fiecare din ele dorinţele sufletului prin fiecare simţ". 
El "face ca fiecare patimă să fie stăpânită de ceva corespunzător din cele sensibile. 
Faţa diavolului este poleiala plăcerii, prin care pune stăpânire peste orice suflet ce 
se grăbeşte să o primească şi preţuieşte mai mult lucrurile sensibile care vrăjesc 
simţurile, decât contemplarea celor inteligibile care îngraşă mintea" 128 . 

Lupta împotriva ispitelor duhurilor rele cere subţirime pentru a le surprinde de 
la început, dar şi un efort încordat şi o tenacitate neobosită, pentru a nu ne lăsa 
luaţi în stăpânire de ele. Dar lupta aceasta n-o poate duce cu succes omul singur. 
Puterea şi succesul ei îi vin de la trupul lui Hristos cel curat şi izvor al puterii de 
curăţie. 

Dacă satana a compromis trupul şi sensibilitatea lui umană şi suprafaţa sen- 
sibilă a lumii, Hristos a restabilit valoarea lui şi a lumii sensibile. El a făcut sufle- 
tul purtător de Dumnezeire şi prin aceasta a restabilit puritatea trupului şi a sen- 
sibilităţii Iui şi rolul lumii de a fi un transparent al lui Dumnezeu. El a arătat că 
râul nu e legat în mod fatal de trup şi de lume. El a restabilit în acelaşi timp pu- 
terea voinţei umane, de a ţine trupul nestăpânit prin sensibilitate de suprafaţa 
lumii. Trupul şi simţurile lui au devenit în el ceea ce trebuiau să fie, organ de 



127. Despre cele opt gânduri a/e răutăţii, Filocalia româneasca, t, p. 97, 

128. Răspuns către Talasie, Filocalia românească, III, p. 200-201. 

sesizare curată a lumii sensibile; iar aceasta, loc transparent al prezenţei lui 
Dumnezeu. 

Dacă răul ar fi fost legat în mod fiinţial de trup şi de lume, întruparea Fiului 
lui Dumnezeu nu ar fi avut nici un rost. La fel, dacă omul ar fi fost iremediabil luat 
în stăpânire de rău. Numai pentru că răul nu a fost legat esenţial de om şi de lume 
- şi pentru că răul nu s-a produs din iniţiativa exclusivă a omului, care nu a fost 
numai autor al râului, ci şi victimă pasivă a lui, protestând prin ceea ce a rămas 
bun în el în mod neîncetat împotriva râului spre care e ispitit -, Fiul lui Dumnezeu 
S-a întrupat, având putinţa să strice chiar prin trup lucrurile diavolului (1 In. 3, 8). 

Pe de altă parte, un progres real al nostru şi al relaţiilor noastre cu semenii, nu 
ne poate aduce decât lupta cu pasiunile, ajutată de harul lui Hristos, Care Se 
opune oricărei căderi a naturii Sale umane sub robia pasiunilor. 



III 

Căderea protopărinţilor şi urmările ei 

1 . Cât a durat starea primordială? 

Nu ştim cât a rămas omul în starea primordială. însă, el n-a apucat să se con- 
solideze în ascultarea de Dumnezeu şi să progreseze în cunoaşterea Lui, pentru că în 
acest caz căderea nu s-ar mai fi produs cu atâta uşurinţă, sau nu s-ar fi produs deloc. 

Sfântul Maxim Mărturisitorul spune: "Şi iarăşi poate că pom al cunoştinţei 
binelui şi răului s-a numit zidirea celor văzute, fiindcă are şi raţiuni duhovniceşti 
care hrănesc mintea, dar şi o putere naturală, care pe de o parte desfătează 
simţirea, pe de alta perverteşte mintea. Deci contemplată duhovniceşte, ea oferă 
cunoştinţa binelui, iar luată trupeşte oferă cunoştinţa răului. Căci celor ce se 
împărtăşesc de ea trupeşte, li se face învăţătoare în ale patimilor, făcându-i să uite 
de cele dumnezeieşti. Poate de aceea a interzis Dumnezeu omului cunoştinţa 
binelui şi răului, amânând pentru o vreme împărtăşirea de ea, pentru ca, mai întâi, 
precum era drept - cunoscându-şi omul cauza sa prin comuniunea cu ea în har şi 
prin această comuniune prefăcând nemurirea dată lui după har, în nepătimire şi 
neschimbabilitate, ca unul ce a devenit deja dumnezeu prin îndumnezeire - să 
privească cu Dumnezeu fără să se vatăme şi cu totul liber făpturile lui Dumnezeu 
şi să primească cunoştinţa lor cu Dumnezeu ca Dumnezeu, dar nu ca om, având 
după har în chip înţelept aceeaşi cunoştinţă a lucrurilor ca Dumnezeu, datorită 
prefacerii minţii şi simţirii prin îndumnezeire" 129 . 

Tot aşa, Nichita Stithatul, dezvoltând această idee, declară că pomul 
cunoştinţei binelui şi răului este simţirea aplicata lumii sensibile sau trupului. Omul 
putea contempla lucrurile sensibile fără pericol, printr-o simţire călăuzită de minte. 
Privirea lucrurilor sensibile, cu o simţire necălâuzită încă de o astfel de minte 
întărită, era periculoasă. De aceea trebuia să crească mai întâi la capacitatea de a 
privi cu o simţire călăuzită de mintea înduhovnicită 130 . 

Aceeaşi opinie o exprimă şi Sfântul Grigorie Palama, precizând-o şi mai mult: 
"Le-ar fi fost de folos protopărinţilor, care trebuiau să petreacă în locul acela sfânt, 
să nu uite nicidecum de Dumnezeu, ci mai degrabă să se exercite încă şi să 
rămână, ca nişte copii, la cele simple şi cu adevărat bune şi să se desăvârşească 

129. Răspuns câlre Talasie, Filocalia românească, III, p. 12. 

130. Nichita Stithatul, Vederea raiului, Filocalia românească, VI, p. 362-363. 

prin deprinderea contemplativă. Sâ nu păşească la o încercare câtă vreme erau 
încă nedesăvârşiţi, aflându-se într-o stare de mijloc, şi puteau fi duşi de forţa celor 
întrebuinţate cu uşurinţă, fie spre bine, fie spre contrariul" 131 . 

Am putea deduce că starea primordială a durat foarte puţin. Căci în această 
stare aflată la mijloc între ascultare şi neascultare protopârinţii au trebuit să se 
manifeste de la început fie ascultînd, fie neascultînd. Dacă s-ar fi manifestat o 
vreme ascultând, ar fi început să se obişnuiască în bine şi căderea ar fi devenit mai 
grea. Deci se pare că îndată ei s-au lăsat ispitiţi de neascultare. Starea primordială 
ar indica mai mult starea cu care protopârinţii au venit la existenţă prin actul cre- 
ator al lui Dumnezeu, şi în care erau chemaţi să persiste şi să înainteze ca în starea 
lor normală. Sfântul Vasile cel Mare vorbeşte direct de "repeziciunea" cu care 
Adam s-a decis pentru neascultare. Dar tot el afirmă existenţa reala a unui scurt 
răstimp anterior deciziei pentru râu. El ne dă să înţelegem că starea primordială 
înseamnă propriu-zis faptul că omul n-a ieşit rău din actul creator al lui 
Dumnezeu, ci râul a fost ales de om. Deci a avut un scurt răstimp de cumpănire 
înainte de alegere. Dumnezeu nu putea crea pe om rău. Dar voia ca omul sâ se 
întărească în bine şi prin propria-i conlucrare. 

Sfântul Vasile vorbeşte chiar de o îngâmfare din saturare. Prea le avea omul 
pe toate de-a gata, fără sâ fi crescut duhovniceşte prin eforturi pentru câştigarea 
lor. în loc să se decidă la acest efort pentru persistarea şi înaintarea în participarea 
la cele bune, dar mai puţin sensibile, a preferat să aleagă să se bucure, fără nici un 
efort, de bunuri mai uşor sesizabile. Faptul că şi natura era frumoasă şi 
îmbelşugată, corespunzând frumuseţii sensurilor şi realităţilor inteligibile, a consti- 
tuit o ispită pentru om de a se bucura mai curând de ceea ce era mai la îndemână, 
decât de ceea ce cerea un efort pentru a-1 cunoaşte şi a se bucura de el: "Deci a 
fost cândva Adam la o înălţime, nu a locului, ci a voinţei, şi anume aainci când, 
recent (âpti) însufleţit şi privind spre cer, s-a bucurat de cele văzute, iubind pe 
Binefăcătorul, Care i-a dăruit viaţa veşnică, 1-a odihnit cu desfătările raiului, i-a dat 
stăpânire ca cea a îngerilor şi o petrecere ca a arhanghelilor şi 1-a făcut auzitor al 
glasului dumnezeiesc. Fiind ocrotit în toate acestea de Dumnezeu şi bucurându-se 
de bunătăţile Lui, sâturându-se repede (xa/u) de toate şi oarecum îngâmfându-se 
de sătul, a preferat desfătarea arătată ochilor trupeşti, în locul frumuseţii inteligibile 
şi a pus saturarea stomacului mai presus de bucuriile duhovniceşti. Astfel a ajuns 
îndată afară din rai, afară de petrecerea aceea fericită, rău nu din constrângere, ci 
din neînţelepciune (â|3ou}âa). De aceea a păcătuit din voinţa rea şi a murit din 
pricina păcatului" 132 . 

"Abulia" de care vorbeşte Sfântul Vasile înseamnă în parte imprudenţa, în 
pacte lipsă de voinţă, o lene a voinţei. Omul a căzut din imprudenţă şi din lenea 

131. Capete naturale, teologice etc, 50, Filocalia greacă, ed. 2, voi. II, p. 319. 

132. Op. cit., P. G. 31, col. 345. 

de a face un efort, de a-şi folosi libertatea. Dumnezeu îl voia pe om să crească în 
libertate prin efortul propriu. Libertatea ca semn al puterii spiritului nu e numai un 
dar, ci şi un rezultat al efortului. Omul a refuzat acest efort de la început şi a căzut 
în robia plăcerii uşoare a simţurilor. Dumnezeu i-a insuflat omului spiritul. Dar 
spiritul insuflat era în mare parte o potentă, care trebuia actualizată de către om. 
Poruncindu-i să nu mănânce din pomul simţirii fără să fie călăuzit de libertatea 
spiritului, Dumnezeu i-a poruncit de fapt să fie tare, să rămână liber şi să crească 
în spirit, sau în libertate. Porunca aceasta apela ea însăşi la libertatea omului. 

Căderea oamenilor de la Dumnezeu a constat formal într-un act de neas- 
cultare. Prin însuşi acest act s-au rupt interior de Dumnezeu, din dialogul pozitiv 
cu El. Ei n-au mai răspuns lui Dumnezeu, crezând că prin aceasta îşi afirmă liber- 
tatea, autonomia. De fapt acest act a fost începutul închiderii egoiste a omului în 
sine. Prin aceasta a devenit sclavul său propriu. Socotind că devine domn peste 
sine, a devenit sclavul său. Omul e liber numai dacă e liber şi de sine pentru alţii, 
în iubire, dacă e liber pentru Dumnezeu, sursa libertăţii, pentru că e sursa iubirii. 
Dar neascultarea a folosit ca prilej porunca de a nu gusta din pomul cunoştinţei 
binelului şi răului. 

2. înţelesul pomului cunoştinţei binelui şi răului 
şi al pomului vieţii 

Părinţii menţionaţi lasă să se înţeleagă că prin aceşti doi pomi se percepe 
aceeaşi lume: privită printr-o minte înduhovnicită, ea este pomul vieţii şi ne pune 
în legătură cu Dumnezeu; iar privita şi folosită printr-o simţire dezlegată de mintea 
înduhovnicită, ea reprezintă pomul cunoştinţei binelui şi râului şi desface pe om 
de Dumnezeu. 

Sfântul Grigorie de Nyssa o spune aceasta într-un fel propriu, făcând o analiză 
a caracterului ambiguu al pomului cunoştinţei binelui şi răului. Pomul cel permis al 
vieţii e tot lucrul, sau mai bine zis toată cunoştinţa şi experienţa prin care omul 
sporeşte în bunătatea reală. Iar pomul cunoştinţei binelui şi răului, adică cel 
interzis, este de asemenea tot lucrul sau toată cunoştinţa şi experienţa de care se 
împărtăşeşte omul amăgit de ideea că este bună, dar în realitate este rea: "Ce este 
acel "tot pomul" al cărui fruct e viaţa, şi iarăşi acest (pom) amestecat, al cărui 
sfârşit e moartea? Căci recomandând înainte împărtăşirea îmbelşugată de tot 
pomul, interzice apoi printr-o raţiune şi grijă oarecare împărtăşirea de cele 
comune" 133 . 

Ca şi Părinţii menţionaţi înainte, Sfântul Grigorie de Nyssa înţelege pomul 
cunoştinţei mai ales în aspectul sensibil al lumii, dar stăruie într-un chip deosebit 
asupra faptului că acest aspect poate naşte răul în om, prin aceea că e sesizat 

133. De hominis opificio, P. G. 44, col. 197. 

exclusiv prin simţirea Iui. In sine, nu e râu nici aspectul sensibil al lumii; dar el 
poate deveni mai periculos pentru om, datorită simţurilor care, înainte de o întărire 
spirituala a lor, se pot aprinde uşor de frumuseţea sensibilă a lumii. De aceea e 
mai bine ca omul să-şi concentreze atenţia spre sensurile spirituale ale lumii până 
ce se întăreşte duhovniceşte 134 . Pericolul concentrării simţirii la aspectul sensibil al 
lucrurilor provine, după Sfântul Grigorie de Nyssa, din putinţa naşterii pasiunilor în 
om datorită înrudirii lui trupeşti cu natura animală 135 . Deci aspectul sensibil al lumii 
capătă caracterul de pom al binelui şi răului, amestecat, prin întâlnirea simţirii omu- 
lui cu aspectul sensibil al lucrurilor, fără a fi călăuzită de o minte înduhovnicitâ. La 
aceasta mai contribuie şi satana, în chipul şarpelui, simbol al insinuărilor viclene. 
"Deci e amestecat fructul acela, având ca avocat al său pe şarpe, poate pentru 
motivul că răul nu se arăta gol de sine, după natura sa". Răutatea ar fi ineficace dacă 
nu s-ar colora în nici un bine prin care să atragă spre poftirea ei pe cel amăgit. "Deci 
firea răului este amestecată, având în adânc pierzania, ca pe un vicleşug ascuns, iar 
în amăgirea de la arătare înfăţişând un oarecare chip al binelui. Culoarea frumoasă a 
argintului pare bună iubitorului de arginţi; dar iubirea de arginţi devine rădăcina 
tuturor relelor... Aşa e cu toate păcatele... Nu e nici absolut rău, deoarece se învăluie 
în floarea binelui, nici pur bine, deoarece sub el se ascunde răul... De aceea, arătând 
şarpele fructul rău al păcatului, nu a arătat vederii răul în natura ce o avea; căci nu 
s-ar fi lăsat omul ispitit de răul vădit. Ci înfrumuseţându-1 la arătare cu o vedere 
atrăgătoare şi vrăjind gustul cu o plăcere pentru simţire, i s-a părut femeii accep- 
tabil... şi luând, a mâncat. Iar mâncarea a devenit maica morţii pentru oameni" 136 . 

Răul nu poate cuceri prin el însuşi. Răul se împodobeşte cu florile binelui. 
Omul păstrează în sine o rămăşiţă de neşters a binelui. El trebuie să se amăgească 
cu părerea că păcatul pe care-1 face are justificarea prin bine. Răul e ambiguu din 
neputinţa sa de a sta prin sine. De aci şi perversitatea la care trebuie să recurgă 
orice ispititor, ca să înduplece pe cineva să facă răul propus, prezentându-1 ca 
bine. Desigur, cine se lasă amăgit păstrează în amăgirea lui o doză de nesinceri- 
tate. El consimte să fie amăgit, îşi dă seama că este amăgit. Dar trebuinţa de a se 
amăgi e un minimum de bine rămas în el, ca un fel de pod şubred, prin care intră 
răul. Fără acesta, nu poate intra răul în el. 

Răul oferă o dulceaţă sau un bine iniţial, dar la sfârşit îşi arată efectul 
distrugător. Diavolul nu are prea mare nevoie să-1 amăgească pe om în privinţa 
începutului, căci acesta e cuceritor prin sine. El are nevoie să-i liniştească sufletul 
de temerea faţă de sfârşitul, sau de urmările faptei rele. Câtă vreme glasul lui 

134. Sfântul Vasile cel Mare socoteşte totuşi că pomul cunoştinţei binelui şi răului a 
fost un pom particular, dar nu era rău prin el însuşi, ci ispititor prin frumuseţea şi dulceaţa 
fructelor lui, deci ca reprezentant al frumuseţii şi dulceţîi sensibile a creaţiunii {Op. cit., 
P. G. cit., col. 298). 

135. Op. cit., P. G. 44, 192. 

136. Op. cit, col. 200. 

Dumnezeu, care răsuna în conştiinţa profundă şi sinceră a femeii, îi spune: "De 
veţi mânca din pom, cu moarte veţi muri" şi opune această temere şoaptei ispiti- 
toare a şarpelui, acesta îi spune amăgind-o: "Nu veţi muri, ci veţi fi ca Dumnezeu", 
apoi îşi întăreşte liniştirea aceasta privitoare la sfârşitul faptei rele cu arătarea 
dulceţii iniţiale. 

Sfântul Vasile cel Mare interpretează altfel binele şi răul legate de fructul aces- 
tui pom. Interpretarea lui deschide o perspectivă optimistă spre viitor. Dar ea nu e 
în contrazicere cu cea a Sfântului Grigorie de Nyssa, ci o completează. Sfântul 
Vasile vede binele şi răul săvârşit de Adam în faptul că mâncând din acel pom a 
săvârşit pe de o parte un act de neascultare, pe de alta a fost dus la cunoştinţa 
goliciunii, deci a ruşinii. Invers ca la Sfântul Grigorie, dacă începutul e râu, sfârşitul 
e bun. Mai bine zis, după sfârşitul rău, sau spre întâmpinarea lui, se naşte în 
oameni căinţa. în cazul lui Adam, prin mâncare s-a născut în el ideea să-şi 
pregătească îmbrăcăminte ca să se înfrâneze de la pornirile trupeşti. în general, ispita 
şarpelui a trezit pe primii oameni la lupta de apărare împotriva ispitelor lui, la lupta 
pentru biruirea satanei. Dumnezeu însuşi a pus în om pornirea aceasta de luptă 
împotriva satanei. Această pornire va duce la înfrângerea satanei în Fiul omului, 
Hristos. în Acesta e ultimul sfârşit al luptei. "Duşmănie voi pune între tine şi femeie, 
între sămânţa ta şi sămânţa ei; aceasta îţi va zdrobi capul, iar tu îi vei împunge călcâ- 
iul" (Gen. 3, 15). Chiar frumuseţea pomului a fost pentru oameni un prilej de a lupta 
cu ispitele lui. Desigur omul nu va putea birui singur asupra răului introdus în el. 
Dar nici răul nu va desfiinţa cu totul binele din el. Omul va rămâne într-o stare 
ambivalenţă. Accentuând asupra luptei în favoarea binelui din sine, împotriva răului 
care de asemenea era prezent în sine, Sfântul Vasile cel Mare zice: "De aceea s-a 
sădit un pom purtător de fructe frumoase, pentru ca, în reţinerea de la dulceaţă, care 
arată prin înfrânare binele, să ne învrednicim cu dreptate de cununile răbdării. Căci 
mâncării i-a urmat nu numai neascultarea, ci şi cunoştinţa goliciunii" 137 . 

După interpretările Sfinţilor Părinţi, cunoştinţa binelui şi răului, dobândită din 
îmbinarea între activitatea simţurilor şi aspectul sensibil al lumii, constă într-o 
cunoaştere a pasiunilor născute în om, iar după interpretarea specială a Sfântului 
Vasile, şi în lupta împotriva acestor pasiuni. în general, din interpretarea patristică 
rezultă că omul prin cădere s-a ales cu cunoştinţa râului în sine, dar n-a fost cu 
totul copleşit de el; ci a păstrat şi o opoziţie împotriva lui, fără să reuşească însă să 
ducă la capătul biruitor această luptă. 

3. Caracterul ambiguu, contradictoriu şi amăgitor 
al stării căzute a omului 

Din implicarea reciprocă a stării de neascultare ca depărtare de Dumnezeu şi 
a pornirii pasionale, născută din împletirea între simţualitate şi aspectul sensibil al 

137. Op. cit., P. G. 31, 348. 

lumii, rezulta un înţeles mai complex al acestei triste cunoaşteri a binelui şi a 
răului, sau a căderii omului. 

Rezultă neascultarea, mândria şi pofta egoistă a noastră ca slăbire a spiritului. 
Iar ele produc o restrângere a cunoaşterii creaţiei lui Dumnezeu, omul privind la 
ceea ce poate domina şi la ceea ce îi poate satisface nevoile şi plăcerile trupeşti, 
devenite pasiuni. Pasiunile trupeşti vor susţine, Ia rândul lor, mândria omului care 
le satisface. Omul va fi mândru cu nevoile şi cu pasiunile sale exclusiv materiale; 
acestea se vor justifica cu mândra pretenţie a lui, de fiinţă autonomă. 

Dar trebuie să menţionăm că prin descrierea acestei restrânse cunoaşteri a 
creaţiei, am trecut deja la urmările păcatului, întrucât mai ales chipul acesta 
restrâns al lumii, dar în parte şi cunoaşterea aceasta restrânsă, stăpânind în om fără 
voie, nu mai sunt produse de un păcat actual. 

Cunoştinţa aceasta restrânsă e adaptată înţelegerii lumii ca ultimă realitate, dar 
ca o realitate cu caracter de obiect menit să satisfacă exclusiv nevoile trupeşti ale 
creaturii raţionale, devenite pasiuni. Această cunoştinţă se adaptează pasiunilor şi 
mândriei umane, sub puterea cărora a căzut, şi ea vede în creaţie un vast obiect 
opac şi ultim fără nici o transparenţă, fără nici un mister, care o depăşeşte. E o 
cunoştinţă care a început printr-un om nedezvoltat duhovniceşte şi a rămas pe 
măsura lui, oprind creşterea lui duhovnicească în legătură cu orizontul mai presus 
de lumea sensibilă. E o cunoştinţă care acoperă ceea ce este esenţial în creaţie, deci 
o cunoştinţă în sensul ironic în care Dumnezeu vorbeşte despre ea în Geneză, 3, 
22. E o cunoştinţă care nu va cunoaşte niciodată sensul ultim al realităţii, scopul ei. 

Greutatea de a cunoaşte caracterul transparent al creaţiei şi al persoanei pro- 
prii, care deschide sensurile lor infinite, vine şi din faptul că creaţia şi persoana 
umană nu mai pot opri procesul de corupere care duce pe fiecare om la moarte. 
Dacă Adam n-ar fi păcătuit, creatura conştientă ar fi înaintat spre un fel de mişcare 
"stabilă", în tot mai multă convergenţă şi unificare a părţilor creaţiei, a omului în el 
însuşi, a oamenilor între ei şi cu Dumnezeu, într-o mişcare a iubirii universale, 
într-o copleşire a creaţiei de Duhul dumnezeiesc. Prin cădere a intrat în creaţie şi o 
mişcare spre divergenţă, spre descompunere. Numai prin Hristos, ca Dumnezeu 
întrupat, părţile creaţiei au început să se recompună pentru a da posibilitate 
viitoarei ei transfigurări. Pentru că din Hristos se revarsă în creaţie Duhul unificator 
şi veşnic viu. 

Dar menţionăm că în viziunea ortodoxă lumea nu a luat, după cădere, un 
chip total şi fatal opac şi nici cunoaşterea omului nu s-a restrâns cu totul la o 
cunoaştere adaptată unui chip opac, netransparent, al lumii. Oamenii pot 
străpunge parţial această opacitate printr-o altă cunoaştere şi o şi străpung adese- 
ori. Dar nu pot învinge total această opacitate şi cunoaştere adaptată ei. Acestea 
rămân structuri dominante. 

Am mai văzut că lumea are sens numai prin faptul că poate fi condusă, fiind 
maleabilă, spre un mod de existenţă superioară şi eternă, spre adevărul sau binele 

desăvârşit, care constă în iubirea şi unirea între Dumnezeu şi lume, între oameni şi 
Dumnezeu şi între oamenii înşişi; adică numai dacă e văzută ca un transparent, în 
subţiere spre relaţia de iubire deplină între Dumnezeu şi oameni şi între oamenii înşişi. 

Creaţia a fost rânduită să fie un loc în care Dumnezeu să poată vorbi şi să 
poată lucra în vederea acestui scop, un loc în care noi să putem răspunde lui 
Dumnezeu prin cuvântul şi faptele noastre, angajându-ne pe drumul acestei comu- 
niuni în dezvoltare, voită de Dumnezeu. Creaţia îşi împlineşte rostul atunci când ea 
mai rămâne ca un loc în care fiinţa noastră poate întreţine un oarecare dialog cu 
Dumnezeu, care se poate dezvolta numai dacă mai rămâne totuşi văzută măcar în 
parte ca un dar al lui Dumnezeu, ca bază a darului superior al mântuirii, prin care 
va fi scăpată de starea actuală de coruptibilitate şi moarte. 

Lumea a fost creată cu calităţile corespunzătoare acestui scop. Prin cădere ea 
a devenit însă în mare parte opacă, retragerea Duhului dumnezeiesc din ea 
slăbindu-i însuşirea de mediu transparent între Dumnezeu şi oameni şi între aceştia 
înşişi. Prin retragerea Duhului din ea şi din om, aceasta nu mai are maleabilitatea 
originară şi nici omul, forţa spiritului prin care să o poată conduce spre deplina 
stare de mediu de comunicare între Dumnezeu şi el şi între el şi semenii săi. Ea 
permite încă la fiecare punct al fiecărei serii cauzale alegerea multor direcţii cauza- 
le, ba chiar realizarea unor efecte, care covârşesc efectele care stau în puterea 
cauzalităţii fireşti. Dar ea nu mai dă putinţa unei folosiri uşoare a întregii ei 
maleabilitâţi, iar între oameni arareori se găsesc unii care să câştige prin efort atâta 
forţă spirituală prin legătura lor cu energia divină, încât să covârşească însăşi 
cauzalitatea firească deschizând o ieşire şi o vedere spre zările viitoare ale sensului 
deplin al existenţei, al plenitudinii vieţii, al binelui şi al adevăratei spiritualităţi. 

Dar chiar prin aceste rare străpungeri într-un orizont superior al binelui 
deplin, simţim că aceasta s-ar putea face în mod peremptoriu, dacă puterile 
noastre spirituale s-ar reunifica şi s-ar întări, dacă raţiunea ar fi totdeauna unită cu 
iubirea. în insuficienta lor unire, în slăbirea fiecăreia din acestea prin despărţirea 
lor, în divergenţa lor, care nu permite nici o cunoaştere deplin pătrunzătoare, nici 
o realizare fără lipsuri a binelui, simţim o prezenţă a păcatului. în rai, Adam vedea 
cu o minte care era plină de iubire, cu un suflet umplut de puterea Duhului dum- 
nezeiesc, nu numai pentru că el însuşi era deplin unificat, ci şi pentru că trăia 
într-o creaţie plină de Duhul dumnezeiesc. Nu era nici o separaţie între creaţie şi 
lumea energiilor divine, nici o contradicţie între tendinţele omului, nici o separaţie 
între ele şi puterile superioare dumnezeieşti. Adam avea deschise dimensiunile 
nesfârşite ale profunzimii, putea cu uşurinţă să rămână fără greutate pe treptele 
binelui. Creaţia deschisă infinitului îl ferea de strâmtorare, nu-i apărea ca o realitate 
îngustă, închisă; asociată cu raţionalitatea, ea îşi lărgea dimensiunile până la sensul 
deplin, căci existenţa umană nu era retezată în scurtă vreme de moarte. 

Pentru cei ce se ridică în Hristos din această îngustare a creaţiei, moartea nu 
are ultimul cuvânt. Existenţa se întinde în infinit dincolo de ea. Raţionalitatea îşi 

capătă pentru ei sensul deplin, şi existenţa la fel. Ei îşi văd asigurata durata eternă, 
conformă valorii persoanei lor pe care o simt. Valoarea eternă a persoanei umane 
e asigurată de faptul că însăşi baza supremă a existenţei are caracter de persoană, 
ca parteneră de comuniune şi de iubire eternă a omului. Reintrarea acestuia în 
comuniunea cu Dumnezeu îl scapă de moartea eternă. 

Renunţând la comuniunea cu Dumnezeu şi cu semenii, omul a restrâns 
cunoaşterea sa la cunoaşterea lumii ca obiect. El a slăbit în cunoaşterea Subiectului 
divin, superior lumii, căci cunoaşterea Subiectului divin se realizează în comuni- 
unea cu El şi nu-i dă omului niciodată posibilitatea de a fi suveran asupra Lui. 
Voind să cunoască totul deplin sau numai raţional, el rămâne numai la aspectul de 
obiect al lumii şi al corpului uman. Rămânând cu cunoaşterea strict raţională a 
naturii şi a semenilor, a despărţit cunoaşterea de înţelegerea creaţiei ca dar al lui 
Dumnezeu şi de iubirea lui Dumnezeu ca dăruitor continuu al ei şi al semenilor ca 
parteneri ai unui dialog al iubirii. 

Dar nu se poate spune că cunoaşterea raţionalităţii naturii prin mijlocirea 
raţiunii umane nu reprezintă şi ea o dezvoltare a spiritului uman. Avem astfel şi în 
aceasta o ambiguitate, care înseamnă o creştere şi o slăbire simultană a puterilor 
noastre, simbolizată de pomul cunoştinţei binelui şi răului. 

Cunoştinţa exclusiv raţională a lumii prin separări, limitări şi generalizări, la care 
s-a redus omul, nu-i dă cunoaşterea întregii existenţe şi nu-i procură viaţa spirituală 
întreagă, pentru că îl lasă în afara comuniunii cu Subiectul suprem şi cu subiectele 
semenilor. îl lasă lipsit de viaţa eternă şi de perspectivele de cunoaştere a unei 
realităţi veşnic noi, pe care i le asigură comuniunea cu acel Subiect şi cu celelalte. 

Sfântul Grigorie de Nyssa atrage atenţia asupra faptului uimitor că tot în 
mijlocul raiului era şi "pomul vieţii". Aceasta înseamnă că ambii se aflau în acelaşi 
punct central, căci nu pot fi două puncte centrale. Aceasta poate să însemne că 
aceeaşi lume, sesizată exclusiv prin simţuri şi prin raţiunea pusă în slujba simţirilor, 
este un izvor al binelui care nu e bine; dar sesizată în semnificaţia ei de o raţiune 
mai adânc văzătoare, care, dimpotrivă, ia simţirea în slujba ei, e un izvor al vieţii. 
Deci "pomul vieţii" este fie aceeaşi lume sesizată prin "minte", fie Dumnezeu care 
se vede prin lumea astfel sesizată. Un "pom al vieţii" e orice persoană a altuia, care 
este sursa vieţii mele, prin iubirea ei faţă de mine; iar "Pomul vieţii" prin excelenţă 
şi atotcuprinzător e Persoana absolută, ca sursă a iubirii nesfârşite faţă de toţi şi a 
iubirii tuturor persoanelor între ele. 

O întrebare ar fi, în acest caz, în ce sens se spune în Geneză că Dumnezeu a 
scos pe Adam şi pe Eva după cădere din rai, ca să nu mănânce din "pomul vieţii" 
şi să fie vii? Cum ar mai fi putut ei să mănânce din lume prin "minte" şi să fie vii, 
odată ce au căzut de la această capacitate? Nu a încetat lumea prin însăşi căderea 
oamenilor să mai fie un "pom al vieţii"? Sau nu s-a ascuns prin aceasta "pomul 
vieţii" în adâncul lumii? Poate că tocmai aceasta ţine să o spună Geneza, chiar dacă 
o atribuie şi unui act special al lui Dumnezeu. Adam şi Eva au căzut de la vederea 



LUMEA - OPERĂ A IUBIRII LUI DUMNEZEU 327 

Iui Dumnezeu într-o lume devenită netransparenta şi printr-o retragere a lui 
Dumnezeu de la vederea lor. Dumnezeu nu Se comportă pasiv în faţa căderii lor: 
ei sunt scoşi de la pomul vieţii şi printr-o retragere a acestui pom de la posibili- 
tatea lor de vedere. Lumea devine netransparentă şi producătoare de moarte şi de 
corupţie nu numai prin fapta oamenilor, ci şi prin actul lui Dumnezeu, Care-Şi 
retrage unele energii ale Lui din ea. Faptul că se spune că pomul vieţii a rămas 
undeva de unde oamenii au fost scoşi, înseamnă poate că lumea a rămas în sine 
un pom potenţial al vieţii, a rămas potenţial transparentă, dar oamenii au căzut de 
la această cunoaştere a ei. Ei n-au mai văzut lumea ca "grădină", ca rai al 
deplinătăţii vieţii, prin care "umbla Dumnezeu"; ei n-au mai văzut lumea în sem- 
nificaţia ei deschisă infinitului personal al lui Dumnezeu. E semnificativ că sfinţii, 
care prin Hristos s-au ridicat peste alipirea exclusivă la creaţie, văd în ea reliefuri şi 
dimensiuni ascunse pentru cei ce nu ştiu decât de lume. Sfântul Simeon Noul 
Teolog descrie ordinea vieţii de veci, văzută în parte de el încă de aici, în culori de 
negrăită frumuseţe şi armonie. Se poate spune că tocmai cei ce se lipesc exclusiv 
de suprafaţa creaţiei pierd viziunea adâncimii ei în Dumnezeu, pierd lumea ca 
pom al vieţii, ca un potir care ne poate îmbia la viaţa dumnezeiască fără de 
moarte, şi sunt în afara lumii ca "gradină" prin care umblă Dumnezeu, persistând 
într-o lume care, alăturea de grâu, rodeşte "spini şi pâlâmidâ", într-o lume a sudo- 
rilor, a plăcerilor amestecate cu dureri. După credinţa creştină, în iad păcătoşii sunt 
în întunericul din afară de lumea reală. Noi vedem că invidioşii urâţesc chipurile 
persoanelor umane şi lucrurile lor. Nu văd lumina ce le vine din alt plan. Le 
rămâne ascunsă dimensiunea spre infinit a persoanelor şi transparenţa lucrurilor 
spre infinitatea cauzei lor personale ultime. Marele invidios, satana, nu poate 
suporta lumea ca operă frumoasă şi ordonată a lui Dumnezeu şi aduce numai 
dezordine în ea şi el însuşi este întruchiparea maximei urâţenii. El urăşte nu numai 
pe oameni, ci lumea întreagă, şi caută să-i împiedice să vadă frumuseţea ei, 
căutând să o reducă la un simplu obiect de pofte inferioare şi la un motiv de 
vrajbă. îi atrage şi pe oameni spre acest chip al ei, ca să uite de Dumnezeu, de 
adâncurile spiritualităţii şi bunătăţii. 

Cei ce nu se lasă ispitiţi de el descoperă până la urmă măreţia şi frumuseţea 
reală a creaţiei, odată cu descoperirea Duhului dumnezeiesc, reîntors în ei şi în ea. 
Lipsa din iad a vieţii în Dumnezeu e şi o lipsire de normalitatea lumii, o transfor- 
mare a ei într-o îngrămădire de umbre halucinante purtate de mişcări haotice. E o 
înfundare într-un coşmar, în pseudorealitatea eu-ului desprins de adâncimea con- 
sistentă a lumii, ca mijloc transparent al plenitudinii de viaţă a lui Dumnezeu. în 
rai toate erau frumoase, pentru că erau gesturi concretizate ale iubirii nesfârşite a 
lui Dumnezeu sesizate prin iubire de Adam şi Eva. După aceea apar în existenţă şi 
trăsături urâte, otrăvitoare, monotone, sau le face păcătosul astfel. Creaţia în gene- 
ral îşi pierde chipul binelui neamestecat cu răul, adâncimile deschise cunoaşterii 
infinite, şi scoate la iveală, prin omul păcătos, un chip amestecat cu dureri, cu 

multe eşecuri şi nedeplinătăţi. Creştinismul leagă de păcat, sau de ruperea de 
Duhul lui Dumnezeu, împuţinarea vieţii sufleteşti, sau moartea sufletească, deci şi 
bolile, coruperea şi moartea fizică. Prin păcat, sau prin retragerea Duhului dum- 
nezeiesc, creaţia slăbeşte în resursele ei vitale. Fiinţa noastră însăşi, în starea de 
păcat, poate înainta pînă la egoismul singularizării, încât aproape nu mai ştie dacă 
există realmente. Permanentizarea acestei stări în iad este moartea veşnică, după 
moartea ca despărţire a sufletului de trupul ce se descompune. 

4. Cunoaşterea binelui prin practicarea lui în comuniune 

Alegând, din mândrie, cunoaşterea individualistă raţională şi obiectuală a 
realităţii, Adam a aplicat-o pe aceasta şi în chestiunea binelui. Dar binele şi chiar 
existenţa în afara comuniunii cu Subiectul divin şi cu subiectele umane, are un 
caracter dubios şi deci şi cunoaşterea lui e dubioasă. Aceasta afundă fiinţa noastră 
într-o tristeţe imensă. Căzut în mândria lui, Adam a vrut să decidă de la sine ce e 
bine şi ce există. Binele şi existenţa sunt reduse astfel la starea de obiecte ca să 
poată încăpea în limitele raţiunii îngustate şi mândre a insului singuratic. Ele sunt 
adaptate intereselor şi plăcerilor momentane şi strict egoiste. Binele şi existenţa 
adevărată nu se cunosc însă şi nu se experiază deplin decât în relaţiile iubitoare cu 
celelalte subiecte. Trebuie să asculţi respectuos şi pe celălalt, ca să descoperi alte 
puncte de vedere şi să cunoşti noutatea lui necontenită. Trebuie sâ-1 asculţi ca să 
vezi ce aşteaptă şi el de la tine, ca să cunoşti nu numai existenţa lui deosebită de a 
lumii, ci şi ce bine aşteaptă el de la tine. Propriu-zis în aceasta stă binele pe care-1 
aşteaptă de la tine şi tu de la el: în a fi unul pentru altul izvor de noutate, de 
comuniune, de iubire. Răul nu mai e rău, când altul comunică cu tine şi tu cu el. E 
un bine să fii cu altul "şi la bine şi la rău". Răul e copleşit în comuniune, căci 
aceasta e o împlinire de fiinţă. Iar binele nu mai e bine când îl impui altuia, dar 
nu-1 iubeşti pe acela, când te ţii departe de comuniunea cu el. Celălalt are lipsă 
propriu-zis de iubirea ta şi tu, de iubirea lui. Prin aceasta îi dai totul şi-ţi dă totul, 
în nevoia altuia de iubirea ta constaţi că exişti cu adevărat, iar în nevoia ta de 
iubirea lui, constaţi că acela există într-un mod superior obiectelor; constaţi că te 
împlineşte şi, prin aceasta, experiezi binele. Dar prin acestea constaţi că tu exişti 
întărind pe altul în existenţă şi altul există întârindu-te pe tine în existenţă. Iar 
iubirea înseamnă rămânere în comuniune. 

Acesta e şi adevăratul bine pentru fiecare partener de comuniune. Un bine 
experiat în izolare individuală nu există, sau nu e ceva de durată. Binele e răspun- 
sul celuilalt la necesitatea ta de iubire şi răspunsul tău la necesitatea aceluia. Binele 
e exerciţiul continuu şi în relaţie concretă a responsabilităţii omului faţă de semeni. 
Binele rezultă dintr-o adevărată cunoaştere. Iar aceasta e cunoaşterea în comuni- 
une. Raţiunea adevărată e totodată cuvânt, e comunicare, e participare la realitate, 
din care cea mai înaltă este cea personală. Raţiunea solipsistă nu e decât o frântură 

de raţiune. Ea devine instrumentul tuturor sofisticărilor în folosul pornirilor egoiste 
şi mijlocul de justificare a oricărui rău. 

După învăţătura creştină, dacă eu mă orientez numai după raţiunea mea în a 
decide ce e bine pentru celălalt şi pentru mine, fac un uz orgolios şi egoist de 
raţiunea mea şi ies din adevăr şi din bine. Eu nu întăresc existenţa mea în acest 
caz din comuniunea cu celălalt. O astfel de decizie nu-mi poate aduce nicicând un 
bine pentru mine şi pentru celălalt; nu poate spori existenţa mea din celălalt şi pe 
a celuilalt, din a mea. Numai iubirea sau comuniunea în libertate e izvorul binelui; 
numai ea întăreşte existenţa celor doi în comun; sau numai decizia din şi pentru 
iubire - sau luată în comun din iubire şi pentru iubirea reciprocă - slujeşte binelui 
adevărat, nu decizia singulară, după o normă raţională stabilită individual. 

Potrivit doctrinei creştine, numai cel ce slujeşte se mântuieşte (Mt. 20, 19). 
Dacă vreau să slujesc prin raţiune binelui meu şi altuia, n-o pot face în nici un caz 
numai prin raţiunea mea, ci trebuie să consult şi raţiunea lui, căci fiecare porneşte 
de la alte împrejurări şi trebuinţe concrete, şi în orice caz binele ultim se lămureşte 
în dialog cu acela. Nu trebuie să supun raţiunii individualiste binele, ci dimpotrivă 
să supun raţiunea individualistă binelui, sau raţiunii superioare a comuniunii din 
iubire; să supun iubirii raţiunea. 

Dar din Geneză rezultă că, prin gustarea pomului cunoştinţei binelui şi râului, 
omul a voit să cunoască numai un bine şi un rău al său în raport cu natura, cu o 
natură faţă de care omul nu simte datorii, nu simte o responsabilitate. Numai faţă 
de persoane omul simte o responsabilitate; şi binele constă, nu în a profita de 
natură ca obiect, ci în achitarea de această responsabilitate, sau de datoriile faţă de 
oameni şi în folosirea naturii în acest scop. 

Un bine conceput numai ca profit individual de la natură e un bine inferior, 
trupesc, egoist, nu e un adevărat bine nici chiar pentru cel ce-1 concepe astfel, căci 
nu dezvoltă pe ins spre omul personal. 

Binele se realizează numai din exerciţiul unei responsabilităţi, sau din împlinirea 
unor datorii faţă de alte persoane care au nevoie de ajutorul meu pentru a se dez- 
volta, cum am eu nevoie de ajutorul lor. Binele este ceea ce trebuie să se facă, nu 
ceea ce este. Deci e ceva deosebit de raţionalitatea naturii socotită numai în ceea ce 
este, şi nu în ceea ce ea cere să devină prin oameni pentru a duce pe oameni mai 
presus de ea şi de fiecare din ei. Binele constă în a iubi pe altul ca pe tine însuţi. 

Binele se manifestă prin mijlocirea naturii în fapte ale unora pentru alţii. 
Fructele naturii trebuie prelucrate şi date şi altora, nu folosite în mod egoist. De 
aceea Dumnezeu dă oamenilor, după cădere, ca terapeutică, asceza muncii. La 
aceasta s-a adăugat crucea durerii, care spiritualizează şi mai mult bucuria de cele 
sensibile. Femeia primeşte darul pruncilor în dureri (Sfântul Maxim Mărturisitorul, 
Răspuns către Talasie, 21). 

Binele se cunoaşte numai în dialogul iubitor cu celelalte persoane, în 
înfrânarea egoismului şi mândriei. Un bine pe care l-aş impune altora conform 

raţiunii mele, n-ar avea nici o forţă transformatoare. Desigur, binele se impune 
totuşi, însă în alt fel: când iradiază ca o forţă realizată din partea unui subiect care 
a devenit el însuşi bun, când se manifestă ca iubire a acelui subiect faţă de cele- 
lalte persoane. Binele iradiază în modul cel mai accentuat şi fără întrerupere din 
partea Persoanei supreme, care e supremul bine din eternitate. 

Numai din binele care iradiază în persoanele umane din acea Persoană 
supremă, acestea se simt susţinute în pornirea de a realiza binele între ele prin 
comuniunea tot mai dezvoltată. 

Binele este o necesitate a naturii umane şi forma lui concretă se trăieşte şi se 
stabileşte de persoanele umane în relaţia lor de fiecare dată, dar şi în funcţie de 
relaţia lor cu imperativul necondiţionat care se impune ca bine etern existent şi 
continuu comunicat al unei persoane supreme. De aceea, porunca iubirii e dată de 
Hristos, asociată cu iubirea de Dumnezeu. în modul acesta se realizează 
asemănarea oamenilor cu Dumnezeu. Imperativul binelui nu-1 poate impune o 
natură, ci o persoană supremă, prin faptul însuşi că ea însăşi se manifestă în 
relaţiile cu noi ca bună în chip neîncetat şi fără scădere. Acest imperativ e acceptat 
de mine numai pentru că e o chemare la iubire, ca răspuns la iubirea ei. 

Fără simţirea acută a acestui imperativ al binelui, creşterea noastră în bine nu 
are putere să se realizeze. Nimenea nu reuşeşte să impună binele în relaţia sa cu 
alţii decât prin stăpânirea pornirilor inferioare din sine, care au un caracter violent 
egoist. Refuzând poziţia de subiect ascultător şi răspunzător în dialogul cu 
Dumnezeu, Cel ce face bine tuturor şi-1 cere împlinit de toţi între ei, creatura 
conştientă şi-a slăbit poziţia de fiinţă răspunzătoare şi faţă de semenii săi, afirmân- 
du-şi pornirile inferioare şi nedialogice ale egoismului. 

Creatura conştientă a refuzat încă din rai realitatea adevărată a binelui, ca 
răspuns pozitiv la cererea Celui ce face tot binele, sau ca răspuns pur şi simplu la 
cererea celor ce au lipsă de iubirea ei, alegând falsul bine al plăcerii egoiste, 
stoarsă naturii, şi a respins de la început dialogul sau comuniunea ca bine 
adevărat, pentru falsul bine, care e rod al exploatării obiectului în interese pur 
egoiste. Criteriul de apreciere a binelui nu i-a mai fost cererea de iubire a celuilalt 
şi, mai presus de toate, a Celui ce face El însuşi tot binele, ci pofta egoistă, dând 
un temei raţional unei porniri neraţionale, şi care foloseşte în mod egoist raţiunea 
pentru a justifica poftele egoiste. Creatura conştientă a pervertit prin aceasta 
raţiunea; a devenit sofistă. 

Punând fiecare ins raţiunea şi munca sa în slujba egoismului, în loc ca 
raţiunea să mai servească armoniei, a servit luptei şi dezbinării. Fiecare a voit să 
poruncească celorlalţi pentru a-i aservi. Fiecare s-a sărăcit spiritual, nemaivrând să 
asculte de vederile celorlalţi, să-i cunoască cu adevărat, să se deschidă lor, să se 
îmbogăţească de la ei spiritual, pentru că a voit să se îmbogăţească numai din 
exploatarea lor trupească prin silnicie, nu din dărnicia benevolă a iubirii lor. De la 
voinţa de a se folosi de natura sensibilă fără muncă a înaintat la voinţa de a avea 
aceste roduri prin munca altora. 

Sărăcia spiritului a adus slăbirea şi moartea lui, ceea ce a avut ca urmare coru- 
perea naturii şi moartea fizică. Dezobişnuindu-se să mai vadă pe ceilalţi ca 
subiecte libere şi iubitoare, devenindu-i acelea opace pentru orizonturile spirituale 
ale existenţei, nemaiînţelegând valoarea infinit superioară a subiectului uman faţă 
de obiect şi nerespectându-1, omul n-a mai înţeles nici calitatea de subiect al fun- 
damentului întregii realităţi, reducând-o şi pe aceea la nivelul coborât al unei 
substanţe, al unei legi, al unui obiect disponibil cunoaşterii sale egoist-agresive. 
Redus la sine însuşi ca realitate centrală, în mijlocul unei lumi mute şi surde, 
nelibere şi inconştiente, creatura conştientă nu s-a mai înţeles nici pe sine, fără o 
pornire oarbă spre satisfacţii biologice, privind ca la o ciudăţenie şi ca la un factor 
deranjant al vieţii, la spiritul din sine, ca Ia ceva contrar naturii, ca la o excrescenţă 
nenaturală, de care nu trebuie să ţină prea mult seama. 

Ieşind într-o anumită măsură din dialogul clar cu Dumnezeu, creatura 
conştientă a pierdut ocazia de a cunoaşte sensul de cuvânt al lui Dumnezeu pe 
care îl are lumea şi cuvintele Lui nesfârşite şi îndumnezeitoare în legătură cu 
cuvântul de bază al creaţiei şi înflorirea de sensuri tot mai înalte pe urzeala de sen- 
suri a lumii. 

5. Concluzii generale 

învăţătura creştină crede că prin căderea în păcat creaţia a devenit, din perdea 
transparentă a iubirii între noi şi Dumnezeu, un zid într-o anumită măsură opac 
între noi şi între noi şi Dumnezeu: deci nu numai motiv de unire între noi, ci şi de 
despărţire şi de vrajbă între noi. Pământul s-a întinat prin păcatul lui Adam şi al 
urmaşilor lui, uneori până la pătarea cu sângele crimelor, al războaielor suscitate 
de egoismul, de lăcomia, de invidia lor. Şi-au strâmbat şi acoperit unii altora chipul 
lor prin neiubire şi dispreţ. O legendă românească spune că pământul a fost la 
început transparent, dar Cain s-a străduit sâ-l acopere ca sâ nu se mai vadă în el 
cadavrul fratelui său, Abel. Putem adăuga că şi omul era transparent, ca un 
adevărat frate, semenului; şi Dumnezeu era transparent conştiinţei deosebit de sen- 
sibile a lui Adam. Dar pământul poftit aproape cu exclusivitate a acoperit pe frate, 
fratelui şi pe Dumnezeu, conştiinţei. în multe cazuri trupul nestăpânit în lăcomia 
lui după cele ale simţurilor a acoperit sufletul, iar sufletul stăpânit de pasiunile 
egoiste inferioare a pierdut sensibilitatea conştiinţei şi deci transparenţa pentru 
Dumnezeu şi pentru semeni. Adeseori insul stăpânit de porniri ruşinoase a căutat 
să-şi ascundă interiorul faţă de semeni şi de Dumnezeu. Adam şi Eva caută să se 
ascundă din faţa lui Dumnezeu. Ei cred că pot sâ nu mai fie văzuţi de Dumnezeu. 
Dar Dumnezeu îi vede şi îi ajunge cu glasul Lui. în altfel ei s-au dezbrăcat de 
haina de slavă a nevinovăţiei, văzându-şi goliciunea pe care caută să o acopere 
stângaci. Fiinţa umană nu-şi poate pierde calitatea de fiinţă responsabilă, chiar 
dacă evită adeseori răspunsul adevărat. 



332 TEOLOGIA DOGMATICĂ ORTODOXĂ 

Voinţa lui Aclam de a se ascunde de faţa lui Dumnezeu, de a ieşi din comuni- 
unea cu El, nu se poate realiza complet, dar ea a făcut într-o anumită măsură 
creaţia şi fiinţa noastră netransparentă pentru Dumnezeu şi pentru plinătatea 
bogăţiei şi iubirii posibile între oameni. Prin aceasta, fiinţa urmană a ajuns adeseori 
la o singurătate chinuitoare, asemenea celei a lui Cain. Păcatul a introdus între 
oameni egoism, pofte după cele neesenţiale, slăbire spirituală, moartea sufletească 
urmată de moartea trupească şi de moartea veşnică. El a adus şi a făcut să 
sporească înceţoşarea dimensiunilor celor mai esenţiale şi mai frumoase ale exis- 
tenţei: dimensiunea spiritului infinit şi a desăvârşirii nesfârşite în el, dimensiunea 
de negrăită frumuseţe a semenilor ca subiecte izvorâtoare de iubire mereu curată şi 
reîmprospătată, dimensiunea binelui integral, uşor de realizat. Sensul integral al 
existenţei a devenit prin aceasta greu de desluşit, pretându-se la nenumărate păreri 
divergente, pricinuitoare de lupte între oameni. S-a umbrit orizontul sigur al valorii 
şi existenţei netrecătoare a persoanei umane. 

Desigur, nici binele, nici lumina, nici legătura cu izvorul vieţii netrecătoare 
n-au dispărut total din existenţa creaţiei. Lumina a continuat să lumineze în 
întuneric, binele continuă să-şi ceară drepturile lui în faţa conştiinţei umane şi n-a 
renunţat la lupta cu răul. Bunătatea, prietenia, năzuinţele nobile, nădejdea 
nemuririi persoanei au rămas ca razele unui soare cu neputinţă de acoperit total de 
norii fugari şi până la urmă destul de inconsistenţi ai râului. 

Dar păcatul ne-a împiedicat sâ ajungem şi să persistăm în comuniunea deplină 
cu Dumnezeu şi cu semenii, înainte de Hristos. A pus obstacole în calea înfăptuirii 
integrale a nobilelor năzuinţe înscrise în firea noastră. Dar "chipul lui Dumnezeu" 
în om s-a umbrit numai şi s-a slăbit, însă nu s-a şters cu totul. Tocmai de aci vine şi 
chinul fiinţei noastre: din faptul că. nu se poate împăca cu satisfacţii inferioare, cu 
răutatea, cu perspectiva morţii veşnice. Fiindcă ea continuă să păstreze o conştiinţă 
nemulţumită şi o suferinţă pentru neîmplinirea setei după comuniunea cu 
Dumnezeu, pentru căderea din calitatea de chip deplin al lui Dumnezeu. Ea nu se 
împacă cu un minus a ceea ce este. De aceea caută plusul, dar îl caută într-un mod 
care sporeşte şi el minusul. Ea caută să evite moartea prin tot felul de realizări în 
imanenţă, lipsite de durabilitatea eternă. Mai ales ele nu-1 pot scăpa de moarte. 

Firea coborâtă la starea unui simplu mijloc de satisfacere a nevoilor trupeşti îi 
opune tot felul de greutăţi. "De fapt, nemulţumindu-se cu misiunea de preot care 
oferea firea lui Dumnezeu, ci tăind, prin intenţia de a deveni dumnezeu, pornirea 
creaţiei spre Creator, era natural să afle în ea mulţime de plăceri, dar era tot aşa de 
natural ca firea sâ se răzbune pe el. Nerecunoscând în noi chipul Creatorului, crea- 
tura a devenit duşmana noastră şi, răzvrătindu-se, refuza să ne dea hrana şi să ne 
descopere tainele ei" 138 cu uşurinţă şi în toată adâncimea lor. 

138. P. Nellas, H ev XpicrtS 5iKai(oai<; Kaxct NiKoX,aov Ka^aGÎXav, text dactilo- 
grafiat, Atena, 1974, p. 75-76. 

Dar aceasta slare de durere şi de moarte nu trebuie considerată ca o pedeapsă 
impusă nouă de Dumnezeu pentru totdeauna. Dumnezeu fiind iubire lucrează tot- 
deauna ca iubire şi chiar prin aceste greutăţi ne aduce la căinţă. 

în general starea tragică, în care se afla lumea după cădere, nu e urmarea 
vreunui act al lui Dumnezeu, ci rezultatul exclusiv al faptei lui Adam. în nici un fel 
deci nu trebuie considerată această stare de durere şi de moarte ca o pedeapsă 
impusă lui Adam de Dumnezeu. Dumnezeu ca iubire lucrează totdeauna cu iubire. 
Iar iubirea nu creează nici un rău. Robia lui Adam este urmarea naturală a înfrân- 
gerii lui, durerea lui este rezultatul fiziologic al traumatizării proprii prin deviere de 
la drumul lui şi moartea e rezultatul depărtării de Dumnezeu. A socoti pe 
Dumnezeu cauza durerii şi a morţii este o rătăcire esenţială, o adevărată injurie la 
adresa Lui. Pe plan soteriologic ea este o adevărată erezie, căci privează Crucea lui 
Hristos de conţinutul ei real istoric şi antropologic, care e cel al victoriei asupra 
satanei, şi o preface în simplu instrument al durerii şi al îmblânzirii "mâniei" lui 
Dumnezeu 1 ^. 

De aceea nici coruptibilitatea, nici moartea nu sunt o pedeapsă a lui 
Dumnezeu, ci urmarea înstrăinării noastre de izvorul vieţii. Ele nu sunt menite să 
dureze veşnic, ci Dumnezeu preschimbă rostul acestora în mijloace de vindecare a 
răului. Fără această schimbare, pedeapsa pentru păcat ar fi eternă. Teologul grec 
Nellas urmând lui Nicolae Cabasila zice: "îndată ce s-a arătat în istorie moartea, 
Dumnezeu, ţinând pentru Sine toată iniţiativa, a folosit-o pe aceasta cum a voit El 
însuşi şi prin folosirea aceasta schimbată, a schimbat radical firea ei. îngăduind ca 
omul să fie îmbrăcat în viaţă biologică - tunicile de piele - ca rod al păcatului, a 
întors moartea, la fel rod al păcatului, împotriva vieţii biologice. Şi aşa prin moarte 
este omorât nu omul, ci corupţia care îl învăluie. Moartea naturală distruge 
"închisoarea vieţii în stricăciune"... Iubitorul de oameni Dumnezeu, îngăduind 
moartea, o întoarce împotriva stricăciunii şi a cauzei ei, păcatul". Moartea e 
îngăduită de Dumnezeu "ca să nu fie răul fără moarte", spun Sfinţii Părinţi. De 
aceea nu ne temem de moarte 140 . Durerea produsă de păcat e preschimbată şi ea 
în mijloc împotriva păcatului. 

Dar am vrea să adăugăm la constatarea lui Nellas, cu privire la schimbarea 
rostului durerii şi morţii, o explicare care arată că această schimbare nu e făcută în 
mod exterior de Dumnezeu. Aceasta explică şi faptul că durerea şi moartea, din 
efecte ale păcatului devin mijloace împotriva păcatului nu numai întrucât opresc 
repetarea păcatului la nesfârşit, ci şi întrucât devin trecere spre viaţa adevărata. 
Cum se explică aceasta? Prin faptul că spiritul se întăreşte prin suportarea durerii şi 
a morţii. Pe de altă parte, fiinţa noastră suportă durerea pentru că ştie că, opunân- 

139. P. Nellas, op. cit., p. 77. 

140. Nellas, op. cit., p. 77. Citează pe Nicolae Cabasila, Despre Viaţa în Hristos, P. G. 
150, col. 536 B. 

du-se prin ea plăcerii, iese din egoism şi se deschide lui Dumnezeu; şi moartea, 
pentru că ştie că ea nu e ultima realitate. 

Deci durerea şi moartea depăşesc pozitiv corupţia şi moartea, întrucât sunt 
suportate cu credinţa în Dumnezeu. în sensul acesta ele sunt şi o jertfă adusă lui 
Dumnezeu, când sunt suportate cu credinţa în El, fără cârtire. Dar numai în Hristos 
moartea şi-a împlinit deplin rostul de biruire a morţii. Omul, opunându-se plăcerii 
prin acceptarea durerii şi a morţii, învinge şi plăcerea şi durerea. Dar el nu se 
opune şi oricărei satisfaceri a trebuinţelor trupeşti, a afectelor ireproşabile, intrate 
prin păcat în firea omenească. Ele sunt necesare pentru susţinerea vieţii, dar şi 
pentru prilejul ce-1 dau efortului cu care omul opreşte mereu satisfacerea lor din- 
colo de ceea ce e strict necesar. Omul trebuie să rămână păzitorul unei graniţe. 
Acolo întâlneşte pe Dumnezeu. Starea tristă în care a ajuns fiinţa noastră prin păcat 
se datoreşte căderii ei din legătura ontologic-dialogică cu Dumnezeu. Sfântul 
Grigorie de Nyssa zice: "Coruperea şi descompunerea sunt cu adevărat căderea de 
la Cel cu adevărat existent. Căci cum ar fi cineva în existenţă dacă nu e în Cel exis- 
tent? Dar cum ar rămâne în Cel existent, dacă nu crede Celui existent că este? Iar 
Cel ce este cu adevărat, este desigur Dumnezeu, cum s-a spus în viziunea lui 
Moise. Deci cel ce scoate din cugetarea sa existenţa lui Dumnezeu şi-a distrus exis- 
tenţa sa proprie, ajungând în afara Celui existent" 141 . 

Slăbirea capacităţii omului de a cunoaşte printr-o lume transparentă pe 
Dumnezeu Cel personal, de a trăi în comuniune cu El şi cu semenii a însemnat nu 
numai o retragere a harului lui Dumnezeu, ci şi o slăbire a chipului lui Dumnezeu 
în om. Dar acest chip nu s-a distrus în om cu totul. Omul are aspiraţia spre o 
cunoaştere infinită, în care se ascunde setea de Dumnezeu, cunoaştere pe care 
uneori o şi străvede; trebuinţa de bine nu s-a şters nici ea cu totul din el, deşi-nu-L 
concepe totdeauna ca comuniune. Comuniunea cu oamenii a rămas şi ea într-o 
formă slăbită. 



141. In Psalmos, lib. II, cap. 12, P. G. 44, col. 563. 



IV 



Providenţa dumnezeiască şi desfăşurarea planului 
de mântuire şi îndumnezeire a lumii 



Despre planul de îndumnezeire a omenirii şi a lumii, pe care-1 urmăreşte 
Dumnezeu, s-a vorbit la capitolul despre Revelaţie. 

Aci vrem să arătăm numai încadrarea acestui plan în providenţa dumnezeiască 
şi să scoatem în evidenţă faptul că providenţa şi planul de îndumnezeire a creaţiei 
şi a fiinţei umane nu sunt zădărnicite de păcatul ce s-a introdus în lume, ci păcatul 
face doar ca în providenţă să se ţină seama de condiţiile stării de pâcat a omenirii, 
iar planul de îndumnezeire să includă în el şi mântuirea omenirii. 

Providenţa conservă şi conduce lumea şi în stare de păcat. Aceasta înseamnă 
că lumea nu e compromisă şi nu va fi dusă la distrugerea totală de forţa răului, ci 
ea îşi păstrează valoarea în faţa lui Dumnezeu şi poate să fie conservată de El 
într-o stare în care omenirea poate fi condusă spre mântuire şi îndumnezeire şi e 
condusă de fapt spre această ţintă. 

întrucât răul nu e un factor care acţionează la fel pentru a menţine lumea mai 
departe în starea de slăbire introdusă în ea, providenţa conservatoare nu e nici ea o 
contraacţiune mereu egală, care menţine lumea cu toată ştirbirea persistentă în ea. 
Răul căutând, prin iniţiativele mereu noi ale duhurilor rele şi ale oamenilor 
influenţaţi de acelea, să menţină răul în lume în forme noi şi să-1 imprime tot mai 
adânc în ea, cu speranţa că o va distruge total, providenţa e şi ea mereu nouă în 
modurile ei de a menţine lumea, de a o apăra, folosindu-se şi de forţele ei proprii şi 
de acţiunile bune ale oamenilor, fie că acestea susţin totdeauna binele, fie că-1 susţin 
cu intermitenţă. Prin înmulţirea oamenilor ca factori ai binelui şi ai răului, mereu 
originali, dar cu amintirea trecutului, Dumnezeu conduce lumea la faze mereu noi. 

Lumea e dusă astfel, chiar prin providenţa conservatoare înainte. Cu alte 
cuvinte, e greu de a distinge între provindenţa conservatoare şi cea cârmuitoare. 

Sensul dinamic al providenţei conservatoare se activează însă mai accentuat pe 
planul istoriei fiinţelor umane conştiente, al dezvoltării acestora. Ea ajută aci forţele 
binelui nu numai să se menţină pe ele şi să menţină deci şi omenirea în aceleaşi 
forme, ci şi să îngrădească şi contracareze formele noi de acţiune ale răului. 

Se menţine astfel un echilibru între forţele răului şi ale binelui, care se concili- 
ază în acelaşi timp cu un progres al fiinţelor conştiente. O lene a binelui de a se 
dezvolta n-ar fi nici ea un bine. Conservatorismul în stări imperfecte e şi el un rău. 
Dar după căderea în păcat, progresul în bine se face într-o luptă cu răul, care 
uneori prin ambiguitatea ce-i este proprie aduce şi ei idei şi impulsuri care sunt 

până la un loc bune şi care în această calitate nu provoacă numai o opoziţie a 
binelui, ci îi şi fac pe cei ce servesc lui să-şi însuşească misiunea de a realiza cu sin- 
ceritate şi mai deplin ideile şi impulsurile incomplet sau aparent bune ale forţelor 
răului. De fapt nici o fiinţă conştientă nu se poate sustrage total de sub forţa 
binelui. Dumnezeu Se foloseşte astfel atât de forţele rele, cât şi de cele bune, spre 
conducerea istoriei spre trepte mai înalte, în ultima analiză spre mântuire şi îndum- 
nezeire, căci providenţa implică sinergia între Dumnezeu şi creatura conştientă. 

Se poate spune mai mult: conducerea lumii înainte, ca operă a providenţei ce 
se face cu colaborarea lumii, nu se poate despărţi total nici de o anumită lucrare 
creatoare, progresivă a lui Dumnezeu, deşi aceasta se deosebeşte de creaţia pro- 
priu-zisă, întrucât se foloseşte de fundamentul pus prin creaţie. De exemplu tot 
prin providenţă sinergică Dumnezeu conduce materia până la faza în care poate fi 
creat şi aşezat omul în lume. însăşi aducerea la existenţă a altor şi altor oameni e şi 
ea o operă creatoare a lui Dumnezeu, nu numai o conducere a lumii spre ţinta 
desăvârşirii lor în comuniunea cu El. 

Revelaţia supranaturală, care constă nu numai dintr-o învăţătură a lui 
Dumnezeu, ci şi din acte, aduce trepte esenţial noi, mai presus de cele ale firii în 
ridicarea umanului. Această acţiune de deschidere a unor trepte esenţial noi şi de 
conducere a omenirii spre ele intră şi ea în cadrul providenţei, care se identifică cu 
planul de mântuire şi îndumnezeire a lumii. Căci fără aceste trepte noi şi fără con- 
ducerea creaţiei spre ele şi ridicarea ei pe ele providenţa conservatoare şi câr- 
muitoare nu ar avea nici un sens. 

în înaintarea istoriei are un mare rol, după învăţătura creştină, providenţa 
dumnezeiască, prin aceste trepte noi ce le deschide Dumnezeu creaturii conştiente 
şi prin conducerea creaţiei spre ele şi prin ridicarea ei pe ele. Desigur, nici în 
acţiunea aceasta Dumnezeu nu lucrează singur, ci în colaborare cu acţiunea 
umană. Dar iniţiativa şi rolul lui Dumnezeu sunt puse prin Revelaţia supranaturală 
într-o evidenţă mai presus de orice echivoc. 

Această acţiune pune în relief mai ales faptul că Dumnezeu nu este un 
Dumnezeu pur conservator al lumii, în anumite forme esenţial ciclice, ci un 
Dumnezeu al unei lumi chemate la perfecţiunea vieţii în unirea cu .El. El nu e 
Dumnezeul eternizării lumii în forma existentă, ci al unei lumi pe care o conduce 
prin mişcare la ţinta desăvârşirii în El însuşi. Dumnezeu a lucrat în acte trecute, dar 
în acte care au dus lumea înainte. De aceea trebuie să credem că El lucrează şi 
acum în moduri adecvate timpului nostru şi va lucra şi în viitor, descoperindu-Se 
tot mai adecvat în viitor, ca să Se descopere deplin în viitorul eshatologic. 

O bună parte din teologia mai nouă pune pe primul plan ideea speranţei. 
"Orice idee de Dumnezeu care cimentează social ordinea existentă este părăsită. 
Astăzi are un sens să se vorbească despre Dumnezeu numai dacă El deschide un 
viitor şi are o funcţie de transformare a lumii" 1 '* 2 , numai dacă El conducând fiinţa 
umană spre Sine şi spre mântuire o conduce spre trepte mai înalte. 

142. Gothold Hassenhuttl, Die Gottesfrage heute, în voi.: Johannes Hiirtenbugel, Gott, 
Mensch, Universura, Verlag Styria, Graz, Wien, K/51n, 1974, p. 564. 



LUMEA - OPERĂ A IUBIRII LUI DUMNEZEU 337 

Această lucrare a lui Dumnezeu este legată de categoria "noului" prin exce- 
lenţă: "Iată, toate le fac noi" (Apoc. 21, 5). Aceasta e perspectiva finală ce ne-o 
deschide Dumnezeu. Dar în vederea acestei noutăţi finale, oamenii trebuie să 
devină noi de pe acum (Efes. 4, 24; 2 Cor. 5, 17; Gal. 6, 15). Nu numai la sfârşit 
vor fi făcute toate noi, ci încă de la cea dintâi venire a lui Hristos (2 Cor. 5, 17). Iar 
aceasta nu-i o noutate care se învecheşte, ci una în care trebuie să umblăm şi să 
sporim neîncetat. "Ca şi noi să umblăm în înnoirea vieţii, sau să slujim în înnoirea 
duhului, nu în vechimea literei" (Rom. 6, 4; 7, 6). A umbla în "înnoirea vieţii", sau 
"în înnoirea duhului" înseamnă a fi deschis mereu "noului". Căci "duhul" e mereu 
viu, adică nu rămâne în aceleaşi. Aceasta e "stabilitatea" în mişcarea urcuşului de 
care vorbeşte Sfântul Grigorie de Nyssa, stabilitate care e în acelaşi timp mişcare, 
fără de care omul nu mai rămâne în noutatea continuă, şi prin aceasta cade 143 . Iar 
Dumnezeu este viaţa. Sfântul Grigorie de Nyssa zice: "Căci Cel cu adevărat existent 
este viaţa adevărată... Iar cel ce nu este viaţă nu are firea să procure viaţă. Iar viaţa 
ce-o dă Cel ce este cu adevărat viaţa, este a nu lăsa nicicând dorinţa celui ce tinde 
spre El să se oprească. Căci în aceasta stă a vedea cu adevărat pe Dumnezeu: a nu 
înceta niciodată de a tinde spre El" 144 . 

Sfântul Apostol Pavel opune "înnoirea duhului", vechimii literei, sau legii, 
întrucât opune petrecerii în moarte, viaţa învierii. Iar unde e legea, e semn că 
domneşte păcatul. "Acul morţii este păcatul. Iar puterea păcatului este legea", 
spune drastic Sfântul Apostol Pavel (1 Cor. 15, 56). Legea e puterea păcatului 
ducător la moarte, când ea nu pregăteşte spre depăşirea treptei atinse prin ea; 
când omul nu trage concluzia că "sfârşitul legii este Hristos", sau "plinirea ei este 
iubirea" (Rom. 10, 4; Rom. 13, 10), ca noutate continuă. Iar păcatul e semnul per- 
sistârii omului vechi. Conservatorismul în forme identice e expresia persistării 
păcatului, a menţinerii în limitele egoismului. "Noul" adevărat e nu sporirea în ego- 
ism, ci depăşirea continuă de sine, e înaintarea dincolo de sine; şi nu extinderea 
stăpânirii proprii, pentru o şi mai deplină asigurare a eu-ului. 

Legea e repetiţia, după o normă exterioară, în orizontul monoton închis de 
egoism şi de moarte. A umbla întru "înnoirea vieţii" înseamnă a trăi mai presus de 
repetiţie, prin trecerea treptată a binelui sau iubirii şi a cunoaşterii de la o treaptă 
la alta, din epectază în epectază, cum spune sfântul Grigorie de Nyssa 145 . 
Dumnezeu e relativizarea oricărei stări atinse, a oricărui rezultat obţinut. Fiecare 
stare atinsă e numai o treaptă spre o alta mai înalta. "împărăţirea libertăţii" e mai 
presus de orice treaptă ce poate fi atinsă. Spre libertatea aceea înaintăm, fiind 
mereu liberi de orice treaptă atinsă. 

Dumnezeu Se revelează în felul acesta ca fiind factorul de formare a unei 
umanităţi mereu mai înălţate, forţa care ne duce spre un viitor niciodată închis. 

143. De Vita Moysis, P. G. 44, col. 405 C. 

144. Ibid., col. 401. 

145. Ibid. col. 404 D. 



338 TEOLOGIA DOGMATICĂ ORTODOXĂ 

Acest factor se manifesta în forma unei iubiri de oameni, care dă continuu oame- 
nilor mai mult, care-i vrea pe oameni mereu mai iubitori între ei. Iubirea de 
Dumnezeu sau mai bine zis gândul la Dumnezeu este astfel o contribuţie continuă 
de a menţine lumea în devenire spre relaţii tot mai autentic umane între oameni. 
Dumnezeu Se opune absolutizării oricărei structuri şi stări interumane atinse. 
Dumnezeu îşi manifestă eficienţa în menţinerea orizontului spiritual al omului liber 
faţă de orice grad şi formă de structură şi de relaţie interumană atinsă; în impulsul 
dat naturii noastre de a găsi căile care duc spre relaţii interumane mereu mai bune, 
spre ţinta unei umanităţi de maximă înălţime, indefinibile dinainte. Sfântul Maxim 
Mărturisitorul a exprimat această viziune prin aprecierea pozitivă a mişcării în timp, 
ca mişcare spre ţinta finală a odihnei în uniunea iubitoare cu Dumnezeu cel neli- 
mitat şi în acelaşi timp neidentic cu eu-ul nostru. "Căci în mod necesar va înceta 
mişcarea liberă a tuturor în jurul a orice altceva, când se va arăta ultima ţintă dorită 
şi participată, care va umple în mod neîncăput, ca să zic aşa, cele ce vor participa 
la ea pe măsura lor. Căci spre ea tinde toată vieţuirea şi gândirea celui înalt şi la ea 
se opreşte toată dorinţa şi nu mai e purtată nicidecum dincolo de ea" 1 . 

Dar urcuşul acesta spre Dumnezeu şi spre starea noastră desăvârşită, deplin 
realizată, n-ar fi posibil fără o pregustare, încă de aici, a trăirii lui Dumnezeu şi a 
vieţii noastre desăvârşite autentice în Dumnezeu. O parte a teologiei catolice, total 
încrezătoare înainte în definiţiile scolastice abstracte şi neîncrezătoare în orice afir- 
mare a unei experienţe a lui Dumnezeu încă în viaţa pământească, afirmă astăzi şi 
ea o astfel de experienţa anticipată a lui Dumnezeu. Dar unii reprezentanţi ai ei o 
văd posibilă numai în relaţia iubitoare dintre eu şi tu. La fel gândesc şi unii 
reprezentanţi ai teologiei protestante, care vor chiar să înlocuiască numele de 
Dumnezeu cu termenul "coumanitate" (Mitmenschlichkeit). Se constată în ambele 
aceste teologii o puternică influenţă a filosofiei existenţialiste. 

Teologul catolic G. Hassenhiittl zice: "în existenţa umană se face pentru prima 
dată experienţa absolută, care nu poate fi depăşită calitativ. Această experienţă o 
facem nu cu existenţa noastră proprie, ci în mod primar printr-un tu pe care-1 întâl- 
nim. Filosofia şi psihologia ştiu că persoana umană vine la conştiinţa de sine şi la 
experienţa de sine prin tu. Tu-ul personal mă aduce pe mine însumi ca persoană 
în faţa lui şi eu mă primesc pe mine ca persoană, de la persoana celuilalt, ca dar. 
Această avizare la tu este pentru persoana omenească constitutivă şi reprezintă 
relaţia fundamentală a fiinţei noastre. în relaţia între persoane se decide fiinţa 
umană dacă se umanizează sau e împinsă în situaţii inumane... De aceea ru-ul 
uman este condiţia experienţei lui Dumnezeu... Aceasta e posibil numai dacă tu e 
întâlnit în iubire... în iubirea faţă de aproapele se revelează ultima adâncime, care 
face posibilă întrebuinţarea cu sens a cuvântului Dumnezeu... Ca relaţie care înte- 
meiază comuniunea, iubirea este o realitate ultimă, o unitate care nu poate fi dizol- 

146. Ambigua, P. G. 91, col. 1076 D. 

vată în motive... Iubirea nu are nevoie de întemeierea într- un al treilea, într-o alta 
realitate... Dacă s-ar declara Dumnezeu ca fundament al iubirii, s-ar deranja 
iubirea, ba chiar s-ar distruge", spune Hassenhiittl, invocând pe J. P. Sartre {Der 
Teufel und der liebe Gott, Hamburg, 1951). 

Teologul catolic îşi încheie aceste afirmaţii echivoce cu şi mai echivoca con- 
cluzie că omul produce existenţa şi e condiţionat de ea. "Ambele determinări ale 
relaţiei (om-existenţă) sunt în devenire şi se condiţionează reciproc" 1 ' 17 . 

Nu contestăm că relaţia eu-tu e un loc al experierii lui Dumnezeu. Nici faptul 
că omul nu se poate experia deplin decât în relaţie cu alt om: şi în modul cel mai 
accentuat în relaţia iubitoare cu el. bar adăugăm în plus: omul nu se poale afla 
nici în afara relaţiei cu natura. Toate trei formează un tot inseparabil: eu-fu-natura. 
Dar realizat în acest cadru, ca dat ontologic, omul îl poate expert", pe Dumnezeu 
şi în sine, şi în relaţie cu natura. 

Pe de altă parte, iubirea dintre eu-tu e iubirea între subiecte. Dar iubirea nu 
stă exclusiv în puterea celor două subiecte, căci în acest caz iubirea între ele ar 
putea fi permanentă şi desăvârşită prin ea însăşi. Sau ea e susţinută şi rea prinsa în 
momentele ei de slăbire, de întrerupere, de răspunderea faţă de un subiect 
suprem. El dă putere iubirii şi conduce spre desăvârşire iubirea între persoanele 
umane. El adânceşte în faţa noastră valoarea şi taina celeilalte persoane şi prin 
aceasta întăreşte iubirea noastră faţă de ea şi viceversa. în aceasta mi se face vădită 
mie iubirea Persoanei supreme faţă de persoana semenului, iar persoanei lui, 
iubirea Persoanei supreme faţă de mine. 

Experienţa relaţiei eu-tu e perfectă numai în experienţa ce o face fiecare 
despre celălalt ca subiect de nediminuat. Dar nici un om nu poate învinge în sine 
tendinţa de a-1 reduce pe celălalt după răcirea focului primei întâlniri la o stare mai 
mult sau mai puţin de obiect. Numai "temerea" sfântă de Persoana supremă mă 
ajută să-mi reaprind continuu experienţa celuilalt ca subiect, faţă de care am o 
nelimitată răspundere şi mă împiedică să-1 neglijez sau să caut să profit de el. 

Persoana supremă sau Dumnezeu, prin preţul absolut pe care 1-a acordat din 
iubire persoanelor umane în calitate de Creator şi Mântuitor al lor, conduce iubirea 
între ele spre stări tot mai neîntrerupte şi mereu mai înalte. 

Pe Dumnezeu îl experiem prin semeni, în iubirea faţă de ei, sau noi ne veri- 
ficăm experienţa Lui în iubirea deplin responsabilă faţă de ei, dar nu identificân- 
du-L cu ei, nu identificându-L cu iubirea noastră întreolaltă, ci ca o sursă cie iubire 
personală supremă, care ne dă puterea să ne ridicăm la o iubire tot mai înaltă 
întreolaltă. 

Aceasta face posibilă şi rugăciunea mea către Dumnezeu, şi rugăciunea 
noastră comună către El. Dacă El ar fi identic cu iubirea între noi doi, rugăciunea 

147. G. Hassenhiittl, op. cit, p. 566-573. 

n-ar avea nici un rost. Poate de aceea unele grupuri de studenţi teologi protestanţi 
refuză în biserica lor rugăciunea. 

La acestea trebuie să mai adăugăm şi următoarele: 

Libertatea faţă de rânduiala stabilită, care reprezintă o treaptă atinsă, nu 
înseamnă o libertate şi faţă de o rânduiala care ţine deschisă perspectiva unui pro- 
gres continuu în infinitatea iubirii de Dumnezeu şi de semeni. Astfel de libertate 
poate fi şi o libertate care nu urcă în iubirea de Dumnezeu şi de semeni, ci e un 
pretext pentru trecerea de la o patimă la alta. Ea poate că nu înseamnă dobândirea 
libertăţii pur şi simplu, ci a unei schimbări a stăpânului. Faţă de o asemenea liber- 
tate, folosită ca pretext pentru patimi, Sfântul Apostol Petru spune: "Trăiţi ca 
oameni liberi, dar nu ca şi cum aţi avea libertatea drept acoperământ al răutăţii, ci 
ca robi ai lui Dumnezeu" (1 Petru 2, 16). Numai slujind prin iubire lui Dumnezeu 
care ne iubeşte, şi semenilor din răspunderea faţă de El, sporim în libertatea 
noastră, căci sporim în comunitatea cu Cel ce ne respectă libertatea. Aceasta o 
înţelegem din faptul că numai în relaţia iubitoare şi reciproc slujitoare şi respec- 
tuoasă între persoane sporeşte libertatea fiecăruia. Faţă de cei ce îndeamnă la falsa 
libertate robită mândriei şi pasiunilor tot Sfântul Apostol Petru avertizează: 
"Spunând vorbe trufaşe şi deşarte, ei momesc spre poftele trupului şi spre des- 
frânare pe cei care de abia au scăpat de cei ce vieţuiesc în rătăcire. Ei le făgădu- 
iesc libertate, când ei înşişi sunt robii stricăciunii, fiindcă ceea ce te biruieşte, aceea 
te şi stăpâneşte" (2 Petru 2, 18-19). Nici chiar iubirea aproapelui nu ne face liberi 
decât în Dumnezeu. 

Nici băltoaca fără margini a libertinajului nu ne duce spre oceanul iubirii şi al 
libertăţii în Dumnezeu, nici lacul unei înţelegeri fixe a cărui apă se mişcă în nişte 
margini, ci numai râul care curge mereu mai departe (în sus), dar între margini 
care-i asigură curgerea. Spiritualitatea creştină răsăriteană, cu dogmele ei deschise 
spre infinit, cu rânduielile purificatoare de patimi şi susţinătoare ale rugăciunii, este 
cea mai bună metodă atât pentru dobândirea adevăratei libertăţi întru Dumnezeu, 
cât şi pentru progresul în cunoaşterea şi comuniunea prin experienţă a lui 
Dumnezeu şi a semenilor; este cea mai bună metodă prin care se asigură 
înaintarea pe linia voită şi de providenţa lui Dumnezeu, care a ajuns la lucrarea ei 
cea mai înaltă în Hristos. Căci ea se revelează în Hristos ca un plan şi ca o lucrare 
reală în vederea mântuirii şi a îndumnezeirii creaţiei în El. 

